
מדינת ישראל
השר חיים רמון

בהתאם לחוק מבקר המדינה התשי"ח-1958 (נוסח משולב), אני מתכבד להניח על שולחן הכנסת את הערות ראש הממשלה לדין וחשבון השנתי מספר 55ב' של מבקר המדינה.

בהתאם לסעיף 39 (א) (6) לחוק יסוד הממשלה, מינה ראש הממשלה ביום 30.1.2005 ועדת שרים לענייני ביקורת המדינה, בהרכב כדלקמן:

השר חיים רמון - יושב ראש

שר התחבורה, מר מאיר שיטרית 
שר התיירות, מר אברהם הירשזון

השר מר מתן וילנאי.

הממשלה החליטה, כי ועדת השרים תדון ותחליט בעניין תיקון הליקויים, שעליהם הצביע מבקר המדינה, בנוגע להצעותיהם של השרים הנוגעים בדבר. כן תקיים ועדת השרים מעקב אחר יישום החלטותיה בעניינים אלה.
נוסף על כך, הוחלט שוועדת השרים תדון בהמלצות מבקר המדינה ובהצעות לתיקון הליקויים, על פי הדוח שיונח על שולחן הכנסת. 

ועדת השרים קיימה דיונים במספר נושאים, והחלטות אחדות שלה כבר קיבלו תוקף של החלטות ממשלה. בעניינים אלה דנה הוועדה: תקציב המדינה – דרכי התקצוב והביצוע, לאור ביקורת מבקר המדינה;  ניהול פרויקט שיקום שכונות; תעודת זהות ומסמכי מסע עם מזהים ביומטריים; תשלום קצבאות זקנה ושאירים ותרומת רשות המסים בישראל למאבק בפשיעה.

הוועדה קבעה דרכים אופרטיביות לתיקון הליקויים, אמצעים ולוח זמנים למעקב אחר הביצוע.

אני מבקש בהזדמנות זו לברך את מבקר המדינה, השופט בדימוס אליעזר גולדברג, המסיים בקרוב תקופת עבודה בת 7 שנים כמבקר המדינה, להודות לו ולמשרדו על פעילותם החשובה לשיפור מערכות המינהל והמימשל במדינה ולהביע הוקרה והערכה לתבנית החדשה של עבודת הביקורת, שעוגנה ביוזמתו של המבקר בחקיקה.

עוד מבקש אני להודות לחברי ועדת השרים, למנכ"לים של משרדי הממשלה ומוסדות המדינה, לסגל מזכירות הממשלה ולסגן מזכיר הממשלה, מר שאול דנאי. יבוא על הברכה האגף הבכיר לביקורת המדינה והביקורת הפנימית, בראשות מר עוזי ברלינסקי, המסייע לוועדת השרים בפעולותיה ומקיים לפי מיטב המסורת את פעולות הביקורת והמעקב המתבקשות.

ועדת השרים שבראשותי תמשיך ותפעל, כדי להביא לתיקון ליקויים במינהל המדינה וליזום רפורמות הנדרשות לייעול המינהל ולשיפורו, לתועלת הכלל והפרט.

חיים רמון

יו"ר ועדת השרים

לעניני ביקורת המדינה
ת ו כ ן   ה ע נ י י נ י ם

חלק א
החלטות ועדת השרים לעניני ביקורת המדינה

החלטות ועדת השרים לעניני ביקורת המדינה ממארס 2005

תעודת זהות ומסמכי מסע עם מזהים ביומטריים 
19

ניהול פרוייקט שיקום שכונות
19

תעודת זהות ומסמכי מסע עם מזהים ביומטריים
20

חלק ב

תגובות המבוקרים לדו"ח 55ב של מבקר המדינה

פרק ראשון - מטלות רוחב

מינוי והעסקה של עובדים במשרות אמון 

בלשכות שרים וסגני שרים
25
העסקה ותקינת כוח אדם במשרדי הממשלה
31
קרנות ההשתלמות שהמדינה שותפה בהנהלתן
37
פרק שני - משרדי ממשלה

משרד ראש הממשלה

תכנון והקמה של ישובים חדשים 
45 

עבודת המטה של משרדי הממשלה - ממצאי מעקב 
58 

משרד האוצר

תקציב המדינה
תקציב המדינה - תהליך הכנתו ועדכונו 
63 

אגף החשב הכללי

דוח על מאזן זכויותיה והתחייבויותיה של המדינה ליום 31.12.03

ניהול נכסי מדינה מוחשיים ורישומם 
69  

פרויקט המרכב"ה ותקצובו 
76   

אגף שוק ההון, הביטוח והחיסכון

הפיקוח על ביטוח חיים משולב בחיסכון  - ממצאי מעקב 
81 

רשות המסים בישראל

תרומת רשות המסים בישראל למאבק בפשיעה 
82 

מתן אישורים מקדמיים על ידי אגף מס הכנסה ומיסוי מקרקעין 
84  

מיסוי הכנסות שיש להן זיקה לחו"ל 
85   

המשרד לביטחון הפנים

משטרת ישראל
פעולות לצמצום מספר העובדים הזרים בישראל 
87  

אכיפת צווי הגנה 
93  

משרד הבינוי והשיכון

תכנון ושיווק של קרקע לבנייה למגורים 
97  

מסירת עבודות תכנון 
99  

רישום קבלנים ופיקוח עליהם 
100

המינהל לבנייה כפרית ויישובים חדשים

סיוע במימון פרויקטים ביישובים כפריים 
103   

משרד הבריאות

הפיקוח על ניסויים רפואיים בבני אדם 
105 

שימוש בציוד רפואי חד-פעמי ממוחזר 
122   

שירותי בריאות השן 
125  

הליכים מינהליים הקשורים לבדיקות, 

אשפוזים וטיפולים מרפאתיים כפויים בתחום הפסיכיאטרייה 
128  

פיקוח המשרד על מרפאות ומכונים פרטיים- ממצאי מעקב 
134  

משרד החוץ

המרכז לשיתוף בינלאומי - סיוע למדינות מתפתחות 
137   

משרד החינוך התרבות והספורט

המינהל לחינוך התיישבותי 
143 

הטיולים במערכת החינוך 
155   

משרד החקלאות ופיתוח הכפר

מינויים פוליטיים ומינויים בלתי תקינים במשרד החקלאות ופיתוח הכפר 

ובתאגידים הקשורים אליו
161
משרד המשפטים 

העסקת עובדים בהנהלת בתי המשפט ומתמחים במשרד המשפטים 
183    

הפיקוח על הקדשות דתיים יהודיים 
188    

משרד הרווחה

רכישת שירותים חברתיים 
191    

משרד התעשייה המסחר והתעסוקה

עידוד עסקים קטנים 
201    

קרן סיוע למפעלים במצוקה 
204    

מינהל מקרקעי ישראל

ניהול מקרקעין לאורך חופי הכנרת ושימוש בהם 
207    

שינוי ייעודן של קרקעות שהוקצו למטרות ציבוריות 
211    

שימוש מסחרי בקרקעות המינהל - ממצאי מעקב 
212    

משרד התקשורת

הפיקוח  האלחוטי על שידורי רדיו 
215    

פרק שלישי - מוסדות המדינה ותאגידים
בנק החקלאות לישראל בע"מ 
219    

בנק יהב לעובדי המדינה בע"מ 
225    

האקדמיה הלאומית הישראלית למדעים 
227    
המוסד לביטוח לאומי

תשלום קצבאות זקנה ושאירים 
241    

חברת החשמל לישראל בע"מ
זיהום אויר מתחנות הכוח הפחמיות 
253    

חברת רכבת ישראל בע"מ
שדרוג מסילת הרכבת בתוואי תל אביב-ירושלים 
263    

הפרדת הרכבת מרשות הנמלים - ממצאי מעקב 
267    

מוסדות להשכלה גבוהה

פר"ח - פרויקט חונכות
273    

סדרי אבטחה במוסדות להשכלה גבוהה
278    

חברות תשתית אנרגיה

ניפוק דלקים 
285    

צים חברת השיט הישראלית בע"מ
הליך מכירתן של מניות צים שבידי המדינה 
291    

קרן ג'נראלי

היבטים בפעילותה של הקרן
297    

רשות שדות התעופה

התחייבויות תלויות 
303    

מועצה אזורית אפעל

משק הכספים 
307    

חלק ג - "לקט מעקבים"

ביצוע החלטות ממשלה ותיקון ליקויים

א. נושאים מערכתיים

צוותים לתיקון ליקויים
משרד האוצר
316

המשרד לאיכות הסביבה
317

משרד הביטחון
317

משרד הבינוי והשיכון
317

משרד הבריאות
317

משרד החוץ
318

משרד החינוך, התרבות והספורט
318

משרד החקלאות
318

משרד המדע והטכנולוגיה
318

משרד המשפטים
318

הנהלת בתי המשפט
318

משרד הפנים
319

המשרד לקליטת העלייה
319

משרד ראש הממשלה
319

משרד הרווחה
319

משרד התחבורה
319

משרד התיירות
320

משרד התעשייה, המסחר והתעסוקה
320

שירות התעסוקה
320

משרד התקשורת
320

משרד התשתיות הלאומיות
321

נציבות המים
321

המוסד לביטוח לאומי
321

רשות הנמלים
321

רשות שדות התעופה
322

רשות השידור
322

פיקוח, בקרה ואבטחת מידע
ועדות היגוי למחשוב
משרד ראש הממשלה
324

משרד האוצר
324

המשרד לאיכות הסביבה
325

משרד הביטחון
325 

המשרד לביטחון הפנים
326

המשרד לביטחון הפנים - שירות בתי הסוהר
326

משרד הבינוי והשיכון
327

משרד הבריאות
327

משרד החוץ
327

משרד החינוך, התרבות והספורט
328

משרד המדע והטכנולוגיה
328

הנהלת בתי המשפט
328

משרד הפנים
329

המשרד לקליטת העלייה
329

משרד הרווחה
330

משרד התחבורה
330

משרד התיירות
330

משרד התקשורת
331

משרד התשתיות הלאומיות
331

מינהל מקרקעי ישראל
331

המוסד לביטוח לאומי
331

רשות הנמלים
332

רשות שדות התעופה
332

רשות השידור
332

שילוב אנשים בעלי מוגבלות בחברה ובעבודה

תכנון ותקצוב כוללים
משרד המשפטים
333

משרד האוצר
334

הזכות לנגישות והסדרים להבטחתה

משרד הפנים
335

נגישות לאמצעי תקשורת ומידע

רשות השידור
336

שיפור השירות לציבור

מידע לציבור בשפות נוספות באתרי האינטרנט של הממשלה

משרד האוצר
337

המשרד לאיכות הסביבה
338

משרד הביטחון
338

משרד הבריאות
338

משרד החינוך, התרבות והספורט
339

משרד החקלאות ופיתוח הכפר
340

הנהלת בתי המשפט
340

המשרד לקליטת העלייה
340

משרד הרווחה
340

משרד התחבורה
341

משרד התיירות
341

משרד התעשייה, המסחר והתעסוקה
341

שירות התעסוקה
341

מינהל מקרקעי ישראל
341

משרד התקשורת
342

משרד התשתיות הלאומיות
342

רשות הנמלים
342

רשות שדות התעופה
342

רשות השידור
342

אתרי האינטרנט של משרדי הממשלה

משרד האוצר
343

המשרד לאיכות הסביבה
344

משרד הביטחון
345

משרד הבריאות
346

משרד החינוך, התרבות והספורט
346

משרד החקלאות ופיתוח הכפר
348

משרד המשפטים
348

הנהלת בתי המשפט
348

המשרד לקליטת העלייה
348

משרד הרווחה
349

משרד התחבורה
349

משרד התיירות
350

משרד התעשייה, המסחר והתעסוקה
350

שירות התעסוקה
351

משרד התקשורת
351

משרד התשתיות הלאומיות
351

מינהל מקרקעי ישראל
351

רשות הנמלים
351

רשות שדות התעופה
352

רשות השידור
352

שירות התשלומים באמצעות אתרי התשלומים - הגברת השימוש
משרד האוצר
353

המשרד לאיכות הסביבה
354

משרד הביטחון
354

משרד הבריאות
355

משרד החינוך, התרבות והספורט
355

משרד החקלאות ופיתוח הכפר
355

משרד המשפטים
355

הנהלת בתי המשפט
356

המשרד לקליטת העלייה
356

משרד הרווחה
356

משרד התחבורה
356

משרד התיירות
356

משרד התעשייה, המסחר והתעסוקה
357

שירות התעסוקה
357

משרד התקשורת
357

מינהל מקרקעי ישראל
357

משרד התשתיות הלאומיות
358

רשות הנמלים
358

רשות השידור
358

שירות לציבור באמצעות טפסים ממשלתיים

משרד האוצר
359

המשרד לאיכות הסביבה
360

משרד הביטחון
360

משרד הבריאות
361

משרד החינוך, התרבות והספורט
361

משרד החקלאות ופיתוח הכפר
361

משרד המשפטים
361

הנהלת בתי המשפט
361

המשרד לקליטת העלייה
361

משרד הרווחה
362

משרד התחבורה
362

משרד התיירות
363

משרד התעשייה, המסחר והתעסוקה
363

שירות התעסוקה
363

מינהל מקרקעי ישראל
363

משרד התקשורת
364

משרד התשתיות הלאומיות
364

המוסד לביטוח לאומי
364

רשות הנמלים
364

הדרג המחוזי במשרדי הממשלה
המשרד לאיכות הסביבה
365

מניעת אירועים שמעורבים בהם חומרים מסוכנים

המשרד לאיכות הסביבה
373

משרד הביטחון
374

המשרד לביטחון הפנים - משטרת ישראל
375

ריכוז, הנחיה ותיאום של הפעילות בתחום החומרים המסוכנים

המשרד לאיכות הסביבה
375

הערכת סיכונים וקביעת הדרכים למניעתם

המשרד לאיכות הסביבה
377

הסדרת הפעילות בתחום החומרים המסוכנים

המשרד לאיכות הסביבה
378

שמירת איכות הסביבה בחברות תשתית האנרגיה

המשרד לאיכות הסביבה
383

משרד הפנים
390

נציבות המים
390

בית הזיקוק אשדוד
391

משרד התשתיות הלאומיות
393

עיריית באר שבע
396

עיריית ירושלים
396

חברת החשמל לישראל
396

איגוד ערים לאיכות הסביבה - נפת אשקלון
397

איגוד ערים לאיכות הסביבה אשדוד - חבל יבנה
398

מועצה אזורית בני שמעון
398

מועצה אזורית חוף אשקלון
398

איגוד ערים לאיכות הסביבה - אזור חיפה
399

ניהול כוח אדם ברשויות המקומיות

משרד הפנים
405

ב. משרדי ממשלה ומוסדות המדינה

משרד ראש הממשלה

שימור רשומות אלקטרוניות
407

משרד האוצר

תקינה חשבונאית ממשלתית
409

תקציב המדינה - תמיכות והקצבות לעמותות
412

צמצום הפער הדיגיטלי ופרוייקט להב"ה
416

המשרד לאיכות הסביבה

זיהום אויר מרכב
423

היבטים סביבתיים של הפעילות התעשייתית ברמת חובב
428

מערכת הביטחון

משרד הביטחון

היבטים בהתקשרויות משרד הביטחון עם קבלנים ובפיקוח על עבודות בינוי
431

אזרוח משימות במערכת הביטחון

חלק  א

החלטות 

ועדת השרים

 לעניני ביקורת המדינה


החלטות ועדת השרים לעניני ביקורת המדינה
ממארס 2005

תקציב המדינה - תהליך הכנתו ועדכונו

דו"ח מספר 55ב
החלטה מספר בק/80 מיום ה' באדר ב' התשס"ה-16.3.2005
מחליטים:
ועדת השרים תקיים דיון נוסף בענין תקציב המדינה, לשם גיבוש רפורמה מקיפה בתהליך הכנת תקציב המדינה ועדכונו, ובדיונים בתקציב ובתכניות הכלכליות המובאות לאישור הממשלה.
לקראת הדיון, אגף התקציבים במשרד האוצר יעביר בכתב ליו"ר ועדת השרים, את עמדתו והתייחסותו לנושא.
ניהול פרוייקט שיקום שכונות

דו"ח מספר 54ב
החלטה מספר בק/81 מיום ה' באדר ב' התשס"ה-16.3.2005
דיווח על ביצוע החלטה מספר 1893(בק/60) מיום 20.5.2004
מחליטים:
נציגת משרד הבינוי והשיכון - יו"ר הצוות הבינמוסדי לנושא שיקום שכונות, תגיש עד 10.5.2005, דו"ח מסכם של הצוות בראשותה, כמפורט בהחלטה מספר 1893(בק/60) מיום 20.5.2004. הדו"ח שיוגש יובא לדיון בוועדת השרים. 
תעודת זהות ומסמכי מסע עם מזהים ביומטריים

החלטה מספר בק/82 מיום ה' באדר ב' התשס"ה-16.3.2005
מחליטים:
בהמשך להחלטות מספר 2858(תמ/66) מיום 2.1.2003 ומספר 444(תמ/12) מיום :3.7.2003
א. תעודת זהות
1) 
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".

הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.
2) 
המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.
ב. דרכון ומסמכי מסע אחרים
1) 
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.
2) 
מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לענין.
3) 
לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בענין על-ידי הממשל בארה"ב ובאיחוד האירופי.
4) 
משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 
5) 
משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.
ג. 
הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.
ד. 
משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לענין ישומים ביומטריים.
ה. 
הצוות הבינמשרדי לענין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
חלק  ב

תגובות המבוקרים

לדו"ח 55ב




מינוי והעסקה של עובדים במשרות אמון
 בלשכות שרים וסגני שרים 

הגופים המבוקרים: משרד ראש הממשלה; משרד האוצר, נציבות שירות המדינה; משרד הבריאות; משרד החוץ; משרד הפנים; המשרד לקליטת העלייה; משרד הרווחה; משרד התעשייה, המסחר והתעסוקה

א. ריכוז ממצאי הביקורת
1.
לדעת משרד מבקר המדינה, עניינים מרכזיים הנוגעים לנושא העוזרים והיועצים בלשכות שרים, כמו הגדרת תפקידיהם וכישוריהם הנדרשים, לא הוסדרו בידי הנציבות או ביוזמתה עד אוגוסט 2004.

2.
הנציבות קבעה תקנים אחידים למשרות אמון לשרים, לסגני שרים ולשרים בלי תיק וככלל אישרה להעסיק את המספר המרבי המאושר של עובדים אלה בלי אבחנה עניינית בין המשרדים. הנציבות גם לא עמדה בכללים שקבעה, ולעתים אישרה חריגה מהמספר המרבי של העוזרים והיועצים או מרמת השכר המרבית המאושרת.

3.
מרבית משרדי הממשלה שנבדקו לא אכפו את איסור החברות בגוף בוחר על עובדים שלא דורגו בארבע הדרגות העליונות, והם לא נדרשו להפסיק את חברותם בגוף בוחר.

4.
נוכח שכיחותה של התופעה שיועצי שר אינם מתפטרים מהגוף הבוחר, ועקב החשש מפוליטיזציה של השירות הציבורי, על הנציבות לשקול להתנות העסקת יועץ שערב מינויו היה חבר בגוף בוחר, בהצגת אישור שבו מצהיר הגוף הבוחר, שהיועץ אינו חבר בו עוד. על הנציבות גם לשקול נקיטת צעדי משמעת נגד עובדים במשרות אמון שנדרשים להפסיק את חברותם בגוף הבוחר אך לא עושים זאת.

5.
למרות מספרם הרב של היועצים והעוזרים במשרות האמון, תחומי עיסוקם וסדרי עבודתם לא הוגדרו: הנציבות לא קבעה למשרות אלה תיאור תפקיד ודרישות משרה; במשרדים שנבדקו תפקידיהם נקבעו בידי השרים ולא נמסרו לידיעת הסמנכ"ל למינהל ולמשאבי אנוש או לדרגים המקצועיים במשרד.

6.
המשרדים שנבדקו לא אכפו על עובדים במשרות אמון את הסייגים והמגבלות על פעילות מפלגתית הקבועים בחוק שירות המדינה (סיוג פעילות מפלגתית ומגבית כספים), התשי"ט-1959 והתקשי"ר: לא כל העובדים נדרשו להפסיק להיות חבר בגוף בוחר; חלקם עסקו בפעילות מפלגתית מובהקת וישירה לקידום עניינים פוליטיים של השר.

7.
במישור המקצועי לא אכפו המשרדים שנבדקו, במידה מספקת, על היועצים והעוזרים במשרות האמון את המגבלות שתכליתן הפרדה בין הדרג הפוליטי לדרג המקצועי במשרד: במשרדים אחדים התערבו היועצים בפעולות ביצוע שבאחריות הגורמים המקצועיים של המשרד, בעיקר בנושאי כוח אדם, כספים ובטיפול פרטני בפניות ציבור. מרבית המנהלים ציינו, כי אין בידם די כלים למנוע התערבות של היועצים בהליכי הביצוע והצביעו על אי בהירות ביחסי הגומלין בין היועצים לדרגים המקצועיים. ראוי שהנציבות תגבש נוהל כלל משרדי, שיסדיר את יחסי הגומלין בין היועצים ובין הדרגים המקצועיים במשרד, כדי להבטיח שההוראה האוסרת על יועצים להתערב ישירות בפעולות ביצוע במשרד אכן תיושם.
8.
במשרדי החוץ, הבריאות, הרווחה התערבו יועצי שר במינוי עובדים במשרד או במערכת שהמשרד אחראי על ניהולה.

9.
בכל הלשכות מונו יועצים האחראים לטיפול בפניות הציבור, במרביתם יותר מיועץ אחד; עם זאת, אין במשרדים נוהל המסדיר את הטיפול בפניות הציבור, ובייחוד את עבודת היועצים מול הגורמים המקצועיים במשרד בהקשר זה: קיים נוהל או נוהל חלקי. היועצים לא תמיד פעלו כ"דוורים", ולעתים הם התערבו אישית בפניות הציבור, והורו לגורם המקצועי כיצד לטפל בהן. 

10.
במרבית המשרדים שנבדקו לא נמצא תיעוד לעבודתם של היועצים והעוזרים במשרות האמון. נוכח היעדר הגדרות תפקידים ונהלי עבודה בינם ובין הגורמים המקצועיים, לא ניתן לדעת במה בפועל עסקו היועצים בלשכות השרים, ובאיזו מידה הם סייעו לשר בניהול ענייני המשרד ובקביעת מדיניותו.

11.
לבד מההנחיה הכללית של הנציבות בדבר הצורך להתאים את העובד למשרה, היא לא קבעה הוראות ברורות בעניין הדרישות ממועמדים לשמש עוזרים ויועצי שר. בהיעדר דרישות מפורטות לכל משרת אמון, ובהיעדר הגדרות ותיאורי תפקיד של היועצים והעוזרים, אין בידי הסמנכ"לים למינהל אמות מידה לקבוע אם העובדים במשרות האמון מתאימים למשרות להן הם מתמנים מבחינת כישוריהם המקצועיים, ניסיונם, הכשרתם והשכלתם, בדומה ליתר עובדי המדינה. לדעת משרד מבקר המדינה, על הנציבות לשוב ולשקול אם אין מקום להגדיר תנאי סף של השכלה וניסיון לעוזרים וליועצים, כמקובל בשירות המדינה.

12.
בדיקת הנוכחות של העוזרים והיועצים במשרדים שנבדקו העלתה, כי רובם אינם מקפידים על החתמת שעון נוכחות בכניסתם וביציאתם מהמשרד. מהם שאינם מחתימים כלל, מהם שמחתימים באופן לא סדיר, ורק מיעוט מהם מחתים באופן סדיר. היועצים שלא החתימו שעון נוכחות דיווחו בסוף החודש דיווח נוכחות ידני, והיועץ הבכיר לשר, בכל אחד מהמשרדים, אישר את הדיווח בחתימתו. במרבית המשרדים גם היועץ הבכיר לשר לא הקפיד על החתמת שעון הנוכחות.

ב.  תגובות המבוקרים
משרד הרווחה

3.
משרד הרווחה הודיע לעובדי לשכת השר על איסור חברותם בגוף הבוחר, ואף החתים את כל עובדי לשכת השר על הצהרה המפרטת את האיסורים והסייגים החלים עליהם בנושא. לאחר מתן ההודעה והחתמת העובדים על ההצהרה האמורה, דיווחו העובדים כי הם התפטרו מהגוף הבוחר.

5.
קליטת עובדי לשכת השר נעשתה בטרם הופרד משרד העבודה ממשרד הרווחה. הדיווח על החלופה שנבחרה הועבר לנציבות על ידי האגף למשאבי אנוש של משרד העבודה לשעבר, אשר טיפל בקליטת העובדים במשרות האמון.


ככלל, לכשיתמנה שר חדש במשרד הרווחה, המשרד יפעל בהתאם לחלופה שתקבע על ידו. המשרד ידווח בכתב על החלופה שנבחרה ואושרה, לנציבות שירות המדינה.

6.
המשרד יוזם כתיבת נוהל קליטת עובדים בלשכות שרים וסגני שרים, המפרט את ההיתרים והאיסורים החלים על העובדים בלשכות השרים וסגני השרים. כתיבת הנוהל תסתיים במהלך חודש אפריל 2005. עם השלמת הנוהל ועם מינוי שר/סגן שר במשרד, הנוהל יימסר לכל עובד בלשכת השר/סגן שר מיד עם תחילת עבודתו במשרד.


בין היתר, הנוהל מפרט את הסעיפים הרלוונטיים בחוק שירות המדינה הקובעים כי עובד מדינה שדרגתו היא אחת מארבע הדרגות העליונות בכל סולם דירוג, לא יהיה חבר ב"גוף בוחר" כמשמעו בחוק. עוד מפרט הנוהל את האיסור לעסוק בפעילות מפלגתית מהותית וישירה בתחום המשרד או מתקן ממשלתי אחר, כגון: גיוס תומכים, מצביעים ותרומות.

7.
בנוהל קליטת עובדים בלשכות שרים תצויין הנחיה מפורשת שמטרתה להגדיר את עבודת יועצי השרים וסגני השרים, כך שלא יתערבו בעבודת הגורמים המקצועיים במשרד ובהתאמה להוראות התקשי"ר העוסקות בנושא.

המשרד לקליטת העלייה
3.
כיום, אין אף חבר בגוף בוחר (מרכז הליכוד) בין יועצי השרה. העסקתו של העובד הרלוונטי הופסקה טרם קבלת דו"ח הביקורת. יתרה מכך, מאז הביקורת, המשרד מצרף מיוזמתו לכל חוזה העסקת עובד, טופס הצהרה האוסר על חברות בגוף בוחר.

6.
היועץ המצויין בדו"ח, אינו עובד יותר עם השרה. המשרד רענן את ההנחיות וחידד את המגבלות החלות על יועצי השרה.

משרד החינוך, התרבות והספורט
3.
המשרד יפעל על פי חוזר נציבות שירות המדינה בנושא איסור חברות בגוף בוחר. כל העובדים במשרד העובדים במשרות אמון, יתבקשו למלא טופס הצהרה כמתבקש.

12.
המשרד יקפיד הקפדה מלאה על מילוי ההוראות וההנחיות בנוגע להחתמת כרטיס נוכחות וכללי דיווח על שהייה בתפקיד מחוץ למשרד. כיום, כל עובד נדרש להחתים כרטיס נוכחות במקום עבודתו הקבוע. עם יציאתו בתפקיד מחוץ למקום עבודתו הקבוע, הוא נדרש לציין על גבי דו"ח נוכחות את מקום עבודתו, מהות העבודה, ושעות הפעילות. שעות אלה נחשבות כעבודה בתפקיד.

משרד הבריאות
2.
לדעת המשרד גודלו של המשרד, מורכבותו והיקפו, דורשים הגדלה בתקן של מזכירות לשכת השר. יש צורך בגרעין קבוע של עובדי מזכירות, לצורך יעילות העבודה ושמירה על רצף המידע, הבקיאות והכרת המערכת הנדרשת לקיום הסדר והמינהל התקין, מעבר לתקני מזכירות האמון. בכוונת המשרד לפנות לנציבות שירות המדינה בבקשה זו.

6.
המשרד אוכף את כל הסייגים והמגבלות בנושא פעילות מפלגתית הקבועים בחוק שרות המדינה, לכל עוזר/יועץ המועסק בלשכת השר. במקרים שבהם מועסקים יועצים אשר לא עומדים בכללים, הטיפול הועבר להחלטת נציבות שירות המדינה.

7.
המשרד יפעל על-פי הנוהל שיגובש על ידי נציבות שירות המדינה בכל הנוגע ליחסי הגומלין בין היועצים ובין הדרגים המקצועיים במשרד.

12.
שר הבריאות הורה ליועצים להקפיד על חובת ההחתמה בשעון הנוכחות כנדרש.

משרד התעשייה, המסחר והתעסוקה

1-2.
עובדים במשרות אמון בלשכת השר נקלטו לעבודתם במשרות שאושרו לשם כך על ידי נציבות שירות המדינה. תהליך הקליטה (מספר העוזרים, רמת משרתם, חלקיות משרתם ומועד התחלת עבודתם) בוצע בהתאם להנחיות נציבות שירות המדינה, ועל דעתה.

3.  
עובדי לשכת שר התעשייה, המסחר והתעסוקה המכהנים במשרות אמון חתמו על הצהרה שאינם מכהנים בגוף הבוחר.

 

היועץ אשר הועסק בלשכת סגן השר סיים את עבודתו במשרד ביום 31.10.04.

 
12.  
עובדים המועסקים בלשכת השר חותמים בשעון הנוכחות, בהמשך להנחיות שהוצאו על-ידי המשרד בדבר החתמת שעון הנוכחות.

נציבות שירות המדינה

1.
נציבות שירות המדינה מציינת כי התפישה התקשי"רית העומדת בבסיס ההעסקה של עובדים במשרות אמון היא שלצד שירות המדינה המקצועי הקבוע והבלתי תלוי בחילופי השלטון, מועסקים עובדים המתמנים על פי שיקול דעת ומידת האמון האישי של שר/סגן שר שהוא רוחש לנושאי המשרה. מאחר ומדובר במשרות אמון אישיות שאינן משתלבות בהירארכיה המקצועית של המשרד, אין מקום לתיאור תפקיד אחיד ומחייב של נציבות שירות המדינה, שכן מדובר בייעוץ לעבודת השר/סגן שר לפי דגשיו האישיים.

2.
הנציבות פועלת ברוח המלצות "ועדת בן דרור" והוציאה הנחיות ברורות באשר לתקנים הנדרשים למשרות האמון ליועצים, עוזרים, מנהלי לשכה ועובדי מזכירות, וכמו כן להיקף השכר הנדרש לעובדים המאיישים משרות אלה.


הנציבות מקפידה לפקח ולבקר את נושא התקן למשרות האמון של השרים וסגני השרים, בהתאם להנחיות והכללים שנקבעו. עם זאת ייתכנו מצבים מיוחדים בהם שר, זה או אחר, נדרש לפתרון תעסוקתי חריג של נושא משרת אמון, כמו בגידול בהיקף פעילותו של משרד מסוים, דוגמת משרד התמ"ת או קיומן של נסיבות אישיות מיוחדות של נושאי משרת אמון, כמו בקשות שרים להמשיך ולהעסיק יועץ מסוים במשרד הבינוי והשיכון שהועסק כיועץ של מספר שרים החל מיוני 1996.


במקרים בכגון אלה הנציבות מחוייבת לתת מענה נכון וראוי למכסת משרות האמון, תוך הקפדה על מסגרת המותר, שאם לא כן תמעל בתפקידה.

4.
הנציבות פועלת לאכיפת הוראות חוק שירות המדינה "סיוג פעילות מפלגתית התשנ"ט-1959" גם לגבי עוזרי ויועצי שרים.


על פי החוק, עובד מדינה המדורג באחת מארבע הדרגות העליונות נדרש להתפטר מחברותו בגוף הבוחר ולהצהיר שעשה כך. הנציבות פתחה בחקירה משמעתית נגד עובדים שלא התפטרו מחברותם בגוף הבוחר. לגבי עובדים חדשים המכהנים בלשכות שרים, הנציבות מסרבת לחתום על חוזי העסקה עמם, והורתה למשרדים שלא לשלם להם שכר ולא לקבלם לעבודה, כל עוד לא ימלאו אחר הוראות החוק.


בנוסף, הנציבות מודיעה כי בעקבות הביקורת בנושא מינויים פוליטיים ומינויים בלתי תקינים במשרד לאיכות הסביבה, הוקם צוות משותף למשרד המשפטים ולנציבות, שתפקידו לגבש כללים ונהלים נוספים במגמה להגביר את הבקרה והפיקוח על תקינות המינויים בשירות המדינה, בין היתר בעניין סיוג פעילות מפלגתית.

7.
הנציבות מעדכנת ומרעננת מעת לעת את הוראות התקשי"ר, לפיהן עובדי לשכות השרים המועסקים במשרות אמון אינם נמנים על הסגל המקצועי וההירארכי במשרד ולפיכך אינם רשאים להיות מעורבים בפעולות ביצוע של המשרד המצויות בתחומי האחריות של הגורמים המקצועיים במשרד, בעיקר בנושאי כוח אדם ותקציב.


האחריות להקפדה על כללי התקשי"ר בנושא זה מוטלת על המנכ"לים במשרדי הממשלה, שכן לנציבות אין אפשרות לדעת מה עושה יועץ/עוזר בלשכת השר.

העסקה ותקינת כוח אדם במשרדי הממשלה 

הגופים המבוקרים: משרד האוצר, נציבות שירות המדינה, אגף התקציבים, אגף החשב הכללי; משרד הבינוי והשיכון; משרד החקלאות ופיתוח הכפר; משרד המשפטים; משרד הרווחה

א. ריכוז ממצאי הביקורת

1.
במשך השנים הלך וגדל היקף ההעסקה של קבלנים לסוגיהם, אך נש"מ עסקה במעקב ובפיקוח רק על עובדי המדינה, ולא היה לה מידע שלם על המועסקים בשירות המדינה בדרכים אחרות. למעשה לא היה רישום מרכזי על עובדים אלה לא במשרדי הממשלה, לא בנש"מ ולא בגופי מטה אחרים כגון החשב הכללי באוצר. נש"מ ומשרדי הממשלה גם לא בדקו, אם עלולים להתקיים במקרים מסוימים, על פי מבחני הפסיקה, יחסי עובד ומעביד בין המשרד ובין הקבלן למרות שלכתחילה לא הייתה כוונה לכך. 

2.
במשרדי המשפטים והרווחה הועסקו קבלנים רבים בתנאים ובתפקידים שונים, בניגוד להוראות נוהל נש"מ להעסקת עובדים בעבודה בלתי צמיתה בשירות המדינה, ובלי שנבחן אם אופן העסקתם היה יכול להביא להכרה ביחסי עובד ומעביד על פי מבחני הפסיקה; חלקם הועסקו בתפקידים אשר על פי הפסיקה והנוהל ראוי היה שעובדי המדינה ימלאו, כגון תפקידי ניהול, בקרה ופיקוח. 

3.
נציבות שירות המדינה פרסמה הנחיות בכל הנוגע להעסקתם של קבלנים בתנאים ובתפקידים מיוחדים, אולם לא דאגה לפתח כלים נאותים, בשיתוף אגף התקציבים והחשב הכללי באוצר, כדי שהנחיותיה יבוצעו; נש"מ לא קיימה בקרה על יישום הנוהל שקבעה והמשרדים מצדם לא הקפידו על ביצוע הנחיותיה.

4.
ראוי שהממשלה תבחן מספר סוגיות הנוגעות לסדרי ההעסקה בשירות המדינה ותקבע דרכים להסדרתן: 1. הסדרים שייתנו בידי משרדי הממשלה את הגמישות הניהולית הראויה, אולם גם יעלו בקנה אחד עם פסיקת בתי הדין לעבודה ועם הנחיות נש"מ; 2. מדיניות ממשלתית אחידה בכל הנוגע לחלוקה הראויה בין משרות אשר בהן יועסקו עובדי מדינה (משרות בתקן) ובין משרות של עובדים בשירות המדינה (משרות מחוץ לתקן); 3. חלוקת הסמכויות בין גופי המטה של משרד האוצר בעניין ההתקשרויות עם קבלנים לסוגיהם על מנת שהמדינה תוכל לשלוט בקליטת העובדים ולמנוע קליטה בלתי-מבוקרת ולא מתוכננת מעת לעת של עובדים, הנובעת מהכרה של בתי דין לעבודה ביחסי עובד ומעביד, במקום שהמדינה לא התכוונה שיתקיימו יחסים כאלה לכתחילה.

5.
בשנת 2004 נקלטו ב-2,389 משרות במשרדי הממשלה וביחידות הסמך עובדי חברות כוח אדם. עובדים אלה נקלטו כעובדי מדינה באישור אג"ת; מספר המשרות שהם נקלטו בהן חרג ב-770 ממספר המשרות שמלכתחילה אושר לקלוט בהן עובדי חברות כוח אדם כעובדי מדינה. במערכת הבריאות לא נקלטו עובדי חברות כוח אדם כעובדי מדינה, והם הועסקו עדיין באמצעות האגודה לבריאות הציבור. יצויין, כי בתקופה הסמוכה למועד בו הוספו 2,389 משרות מסגרת החליטה הממשלה בשנים 2001-2004 על קיצוצים במשרות התקן ומשרות המסגרת בהיקף של 2,742 משרות.

6.
העסקת עובדי חברות כוח אדם נמשכה במספר משרדים גם ללא אישור ועדת החריגים להוספת משרות חדשות לשירות המדינה. במשרד הרווחה הועסקו עובדי חברות כוח אדם מתקציבים שוטפים. משרד הרווחה העסיק 38 עובדי חברות כוח אדם במטה המשרד, והתשלום לחברות נעשה מתקציב להשתתפות בהחזקת ילדים בפנימיות. נוסף על כך, העסיק משרד הרווחה שני עובדי חברת כוח אדם כחצרנים במעון, והתשלום לחברת כוח האדם בגין העסקתם נעשה מהתקציב השוטף של המעון. העסקת עובדי חברת כוח האדם לא הובאה לוועדת החריגים; עובדים אלה גם לא רשומים בנש"מ.
7.
צוות א' שתפקידו לבחון את נחיצות העסקת עובדי חברות כוח אדם במשרדי הממשלה ונש"מ לא קבע מדיניות אשר תחייב את משרדי הממשלה לבחון את קליטתם של העובדים, בין היתר לפי הוותק שלהם; חלק מעובדי חברות כוח אדם שלא נקלטו באותו שלב כעובדי מדינה והיו מועסקים במשרדי הממשלה זמן רב, הגישו תביעות להכרה בהם כעובדי מדינה. 

8.
לדעת משרד מבקר המדינה, אין זה נאות ואין זה ראוי כי הנחיות נש"מ, אשר מטבען הן הנחיות כלליות שנוגעות לכל משרדי הממשלה, יינתנו באופן לא רשמי ובעל פה. בעל הסמכות לאשר באילו משרות מותר למשרד הממשלתי להעסיק עובדים באמצעות חברות כוח אדם היא נש"מ. אג"ת, אשר ידע על העסקת עובדים באמצעות חברות כ"א ועל יתרונותיה למשרדי הממשלה, לא יצר מצדו את מנגנוני הבקרה הנאותים לשם מעקב אחר היקף השימוש בדרך זו. כתוצאה ממדיניות משרדי הממשלה ומחוסר המעש של אג"ת ונש"מ נוצר סבך משפטי שאילץ אתה מדינה להגדיל ב-2,389 משרות את היקף העסקת עובדי המדינה; בחלקן שובצו עובדים אף ללא מכרז.

9.
עבודות מסוימות בשירות המדינה מוגבלות על פי טבען ואופיין בזמן. בעבודות אלה מועסקים, בדרך כלל בתחומי תקציב מסוים, עובדים זמניים, ובכלל זה עובדים ללא כתב מינוי. בניגוד לחוק המינויים, יצרו בפועל נש"מ ואג"ת משרות מסגרת למשימות אשר מטבען הן חלק מהפעילות המרכזית של המשרד ומחייבות העסקה לטווח ארוך. מצב זה הגדיל את ההסתברות שעובדים שהועסקו בהן ייהפכו קבועים.

10.
בניגוד להוראות חוק יסודות התקציב, התשמ"ה-1985, צוין בספר התקציב של שנת 2004, שיא כוח אדם למשרדי הממשלה וליחידות הסמך הכולל 43,598 משרות, אך בפועל הועסקו בשירות המדינה באותה שנה עובדים ב-51,224 משרות. הפער של 18% מוסבר באי-הכללתם של אלפי עובדים המועסקים במשרות מסגרת; תקצוב משרות אלה נעשה בנפרד לפי חודשי עבודה בתקנות נפרדות. 

11.
בסמכות נש"מ, בין היתר, לאשר את המבנה הארגוני של משרדי הממשלה - התקן בלשון החוק - ולעסוק בגיבוש הצעות להחלטות ממשלה בעניין כוח אדם. בפועל לא תמיד ביקש אג"ת מנש"מ לחוות דעה לממשלה בקשר להצעות החלטה שהוא הגיש בנושאי כוח אדם. נש"מ מצדה ויתרה, למעשה, כבר בשנות ה-90 על תפקיד מרכזי שלה, עיצוב המדיניות ואחריות לשינויים מבניים בשירות המדינה, ובפועל היא הכפיפה עצמה בעניין זה לאג"ת.

12.
כאשר משרד ממשלתי עושה שינויים ארגוניים ויש לשקול לבטל תקנים או להוסיפם, הסמכות לאשר זאת, לפי החוק, היא של נש"מ. בפועל נטל אג"ת לידיו את הסמכות לקבוע אם יש צורך בתקן שביקשו משרדי הממשלה, ואילו נש"מ, שנדרשת לכך בדיעבד, איבדה מכוחה ומסמכויותיה והפכה לגוף שעיקר עיסוקו בקביעת רשומת התקן ובהזנתו למערכת הנתונים.

13.
שינויים במבנה הארגוני של המשרדים נועדו לייעל את עבודתם ולהביא לניצול מיטבי של משאביהם. ואולם נש"מ אינה בוחנת את המבנה הארגוני של המשרדים, גם במקרים שהומלץ לעשות כן בידי גורמים חיצוניים או כשהיו שינויים משמעותיים בסביבת הארגון או שינויי מדיניות. 

14.
בשנים האחרונות חל גידול ניכר במספר המסגרות הלא ממשלתיות אשר משרדי הממשלה רוכשים מהן שירותים, במקביל להקפאה או צמצום של המסגרות הממשלתיות שנותנות אותם שירותים. שינוי זה מקנה לפיקוח על נותני השירותים משנה חשיבות ומחייב את המשרדים המעורבים בתהליך ואת נש"מ להתאים את תקני כוח האדם למציאות החדשה ולשקול ארגון מחדש של תקני הפיקוח. אך הליך שיטתי של קביעת תקני הפיקוח הראויים לא התקיים.

15.
אישור של תקני כוח אדם חדשים צריך שייעשה מסיבות ארגוניות מבניות. התברר, שבמקרים מסוימים אושרו תקנים חדשים במשרדי הממשלה כדי להביא לשיפור תנאי עבודה של עובדים או לשם פתרון בעיות אישיות.

16.
במשך השנים נוצרו בשירות המדינה צורות העסקה מגוונות, אך הן וסדרי הטיפול בכוח האדם לא נבחנו מחדש. מן הראוי לקבוע הסדרי העסקה אשר ייתנו אמנם בידי משרדי הממשלה את הגמישות הניהולית הראויה, אולם גם יעלו בקנה אחד עם הוראות הדינים החלים על עובדי מדינה. יש לקבוע מדיניות אחידה בכל הנוגע למשרות שבהן יועסקו עובדים בתקן לפי הוראות חוק המינויים, ובעניין משרות מחוץ לתקן של "עובדים בשירות המדינה". על גופי המטה לממש את אחריותם ולהפיק את הלקחים הנדרשים על מנת למנוע קליטה לא מבוקרת של עובדים נוספים בשירות המדינה כעובדי מדינה. 

ב.  תגובות המבוקרים
משרד האוצר - אגף החשב הכללי

1-6.
במהלך השנים 2002-2004 הוכנו באגף תקציבים, ובמטה השכר ובאגף החשב הכללי, דיווחים לגבי מספר עובדי הקבלן המועסקים בכל משרד ומשרד, לרבות עדכונים.


בהמשך לנוהל רישום של עובדי חברות כוח האדם, הוקמה ביום 20 בפברואר 2002 ועדת חריגים לאישור העסקת עובדי קבלן, אשר בחנה טרם מתן אישור העסקה את מהות התפקיד, והאם הוא מאופיין כמשימה חולפת בלבד.


ביום 15.11.04 הוקם צוות בהשתתפות כל הנציגים הרלוונטיים, לרבות משרד האוצר ומשרד הרווחה, שתפקידו למפות את כל צורות ההעסקה ולמצוא פתרונות העסקה מקובלים.


הצוות מגיש את מסקנותיו מידי ישיבה לחשב הכללי. לוחות הזמנים שנקבעו ליישום פעולותיו, עד סוף שנת 2005. 


ביום 24.2.05 התבקשו החשבים במשרדי הממשלה לפרט תוך 30 יום את כל פרטי העובדים באופן שמי המועסקים במשרדם, אשר איתם התקשר המשרד במסגרת קניית שירותי כוח אדם, יועצים, מומחים וכד', תוך הפרדה בין הגורמים הבאים: חברות כוח אדם רגילות לעובדי מיחשוב, התקשרות ישירה או עקיפה, מכרזי שמירה, ניקיון, מזון ועוד.


הממצאים ישמשו כבסיס להמשך עבודת הגופים הרלוונטיים במהלך שנת 2005.

אגף התקציבים

אגף התקציבים היה מודע למקרים ספציפיים בלבד של העסקת עובדים באמצעות חברות כוח-אדם.

משרדי הממשלה העסיקו עובדים באמצעות חברות כוח אדם בהיקפים ניכרים במטרה לעקוף את חוק התקציב. לכשנודע כי תופעה של העסקת עובדים באמצעות קבלני כוח אדם הפכה לרווחת בקרב המשרדים, הנחה אגף התקציבים את המשרדים בשנת 1999, לפתוח תקנות תקציביות ייעודיות, במיון כלכלי ייעודי, וזאת במטרה להגביר את הפיקוח והבקרה על צורת העסקה זו.

בשלב מאוחר יותר הוקם צוות א' (צוות בין-משרדי שכלל את נציגי אגף התקציבים, החשב הכללי, נציב שרות המדינה והממונה על השכר במשרד האוצר), לצורך בחינת הנחיצות של העסקת עובדי קבלן במשרדי הממשלה וביחידות הסמך. 

במסגרת החלטותיו קבע צוות א' כי משרות מסוימות ימשיכו להיות מאוישות על ידי עובדי קבלן לתקופה שאינה עולה על 8 חודשים. בדיעבד אגף התקציבים הגיע למסקנה כי קביעה זו של צוות א' עלולה להביא לכך שבעוד מספר שנים שוב תגדל כמות המועסקים באמצעות קבלני כוח אדם, וזאת ללא פיקוח ובקרה מתאימים מצד נציבות שירות המדינה והחשב הכללי. לאור זאת, שונתה החלטתו המקורית של צוות א', ובבניית תקציב המדינה לשנת 2004 נוספו משרות נוספות למשרדי הממשלה, וזאת, למול הקטנת תקציב קניית שירותים מקבלני כוח אדם במשרדים. הסדרים אלו ימנעו בעתיד בעיות וקשיים הנובעים מהעסקת עובדים באמצעות קבלני כוח אדם.

אכן במספר משרדי ממשלה נמשכת העסקת עובדי קבלן וזאת למרות החלטת הממשלה בנושא. לאור עובדה זו אגף החשב הכללי בסיוע אגף התקציבים פועלים להביא לסיום העסקת עובדי קבלן. על-פי המנגנון עליו הוחלט במשרד האוצר, לא תתאפשר העסקת עובדי קבלן ללא קבלת אישורה של ועדת חריגים. במקרים בהם יינתן אישור, תקופת ההעסקה לא תעלה על 8 חודשים.
משרד הרווחה

2.
משרד הרווחה סיים לאחרונה מיפוי כוח אדם מבין אלה שאינם עובדי מדינה, שנועד לספק נתונים אודות התפקידים, תחומי האחריות, היקפי ההעסקה, צורות ההעסקה וותק ההעסקה של אותם עובדים שאינם עובדי מדינה המועסקים במשרד הרווחה.


לאחר בדיקה וניתוח ממצאי המיפוי, המשרד הציג את נתוני המיפוי ואת המלצותיו להסדר ההעסקה (תקנון; קניית שירות בכפוף לחוות דעת משפטית; הפסקת שירות), בפני הגורמים המוסמכים בנציבות שירות המדינה, אגף התקציבים והחשב הכללי.


בימים אלו מתקיימים דיונים מול הגורמים הנ"ל על מנת להסדיר את הנושא.

6.
החל מאוגוסט 2004 התשלום ל-38 עובדות כוח אדם מתבצע מכוח תקנה 23011072 "שרותי קלדנות", ולא מתקציב להשתתפות בהחזקת ילדים בפנימיות.

משרד המשפטים
2.
משרד המשפטים נאלץ במשך שנים להעסיק עובדים על בסיס קבלני עקב הקונפליקט המובנה, שבו מצד אחד מחוייב המשרד לקיום החוק (כגון: חוק הסניגוריה הציבורית, חוק הסיוע המשפטי), ומצד שני עומד המשרד במצב של מחסור במשאבי כוח אדם לקיום חוקים אלה.


במידה ויהיה צורך להפסקת העסקתם של עובדים אלה בחוזים קבלניים, יהיה צורך לקלוט את כל העובדים הללו למשרות תקניות במשרד. אין הדבר דומה לתהליך צוות א' שתפקידו היה לבחון את נחיצות העסקת עובדי חברות כוח אדם במשרדי הממשלה, שהמיר את עובדי כוח האדם של המשרד לתקני המשרד ביחס המרה מסוים. במקרה זה יחס ההמרה היחיד האפשרי הינו 1:1, מאחר ומדובר בעובדים מקצועיים שרמת השירות של המשרד מתבססת על תפוקותיהם.


למרות החסרונות העולים מדו"ח הביקורת מצורת העסקה זו, יש לה את יתרון הגמישות התעסוקתית, יתרון אשר אינו קיים כיום בשירות המדינה אלא בצורת העסקה. המנכ"ל רואה חשיבות רבה בגמישות תעסוקתית כזו המאפשרת ניוד עובדים, והפסקת עבודתם של עובדים שאינם עומדים ביעדיהם.


עם ביטול האפשרות להעסקת עובדים על בסיס קבלני, יש לאפשר למשרדי הממשלה פתרון אלטרנטיבי להעסקת עובדים לתקופות קצרות ולפרויקטים מיוחדים. בפתרון זה יש לאפשר למשרדים שיקול דעת, על מנת לאפשר להם גמישות ניהולית הדומה לזו הניתנת להעסקת עובדים על בסיס קבלני.

קרנות ההשתלמות שהמדינה שותפה בהנהלתן

הגופים המבוקרים: משרד האוצר; קרן השתלמות לאקדמאים במדעי החברה והרוח בע"מ; קרן השתלמות למהנדסים בע"מ

א. ריכוז ממצאי הביקורת

כללי

1.
למדינה, מכוח החזקתה במניות בקרנות ההשתלמות, יש זכויות למינוי דירקטורים בקרנות. בדיקה שעשה משרד מבקר המדינה העלתה,                   שב-30.9.03 חסרו בדירקטוריונים של רוב הקרנות דירקטורים מטעם המדינה; בחמש מאותן קרנות לא מינו השרים יו"ר. 

2.
תקנה 41ה5(ב) לתקנות מס הכנסה (כללים לאישור ולניהול קופות גמל), התשכ"ד-1964  קובעת, בין היתר, כי על חבר בוועדת השקעות להיות בעל ניסיון בתחום שוק ההון במשך שנתיים לפחות וכן עליו להיות בעל תואר אקדמי או רישיון רואה חשבון או רישיון ניהול תיקי השקעות. התקנה אינה חלה על מי שכיהן כחבר ועדת השקעות באפריל 2002. בכמה ועדות השקעה כיהנו חברים שלא היו כשירים לכהן בהן.

3.
חלק מהקרנות רכשו מהבנקים שירותים פיננסיים וניהוליים ומיועצי השקעות שירותי ייעוץ בלא שקיימו הליך בחירה תחרותי כלשהו.

4.
מן הראוי שהקרנות שלא בדקו כמה הצעות לרכישת השירותים יעשו בדיקה זו קודם חידוש ההסכמים עם הבנק המנהל ויועץ ההשקעות. בדרך זו יובטח כי התקשרויות אלה יהיו יעילות ככל האפשר, הקרנות יפיקו מהן את מרב היתרונות, ויישמרו כללי המינהל התקין והעקרונות העומדים ביסוד דיני המכרזים, שנקבעו לא אחת בפסיקת בית המשפט העליון ומצאו את ביטוים בחקיקה.

קרן השתלמות למהנדסים בע"מ

5.
מנובמבר 1997 ועד דצמבר 2004 לא מונה מנכ"ל לקרן, בעיקר בשל חוסר הסכמה בין בעלי המניות על המצאת רשימת המועמדים לתפקיד לאסיפה הכללית מראש, וכן בשל התנגדות יו"ר הדירקטוריון. 

6.
מפברואר 2003 ועד פברואר 2004 לא מונה יו"ר דירקטוריון עקב אי-הסכמה בין השותפים לניהול הקרן - המדינה והסתדרות המהנדסים. 

7.
בפרק הזמן אוגוסט 2002-פברואר 2004 פעל דירקטוריון הקרן בהרכב חסר של נציגי המדינה; בינואר 2004 אף הושבתה פעילותו ופעילות ועדותיו, משום שלא היה מניין חוקי לקיום ישיבותיהם. 

8.
בדצמבר 2003 היו בוועדת ההשקעות שני חברים בלבד במקום שלושה לפחות על פי תקנות מס הכנסה; בינואר 2004 לא התקיימו ישיבות של הוועדה מאחר שלא היו בה חברים; מאוקטובר 2003 עד פברואר 2004 לא היה בוועדה נציג חיצוני כמתחייב מהתקנות. 

9.
בפרקי הזמן שבין ישיבות ועדת ההשקעות התקבלו החלטות בדבר השקעות שונות בהתייעצויות טלפוניות שקיים יו"ר הוועדה עם יועץ ההשקעות ועם בנק הנותן לקרן שירותים פיננסיים ומינהליים. לא נמצאו מסמכים המעידים כי בהתייעצויות השתתפו, כמתחייב מנוהלי הוועדה, חברי ועדה נוספים. שיחות טלפון של יו"ר הוועדה עם יועץ ההשקעות וההחלטות שהתקבלו בהן לא תועדו.

10.
עד ספטמבר 2004 לא קבעה הקרן נהלים, שרואה החשבון וועדת הביקורת שלה המליצו לקבוע, בעניין האחראי להבאת החלטות הדירקטוריון לידיעתם של הגורמים בקרן האמורים לבצען.

11.
בשנים 1993-1996 רכשה הקרן מניות של קבוצה הנסחרות בבורסה לניירות ערך בת"א, בתמורה כוללת של 9.3 מיליון ש"ח.  ביולי 2002 מכרו בבורסה שניים ממנהלי התיקים של הקרן מניות של הקבוצה במחיר הנמוך בכ-35% מהשער המזערי שקבע דירקטוריון הקרן, מאחר שהחלטת הדירקטוריון לא הובאה לידיעתם. 

12.
בתחילת 2003 התמזגה חברת ייעוץ השקעות שעמה התקשרה הקרן עם חברה בבעלות הבנק הנותן שירותים לקרן. כדי למנוע ניגוד עניינים נטלה הקרן מהחברה הממוזגת את המעקב אחר ביצוע החלטותיה על ידי הבנק, אולם לא הפחיתה את דמי הייעוץ ששילמה לה ואף לא הסדירה את האחריות למעקב האמור על ידי גורם בקרן.

13.
התקשרותה של הקרן עם הבנק לקבלת שירותים פיננסיים וניהוליים נעשתה בינואר 1986. מאז לא הושלם הליך תחרותי לבחירת גוף שייתן לה את השירותים האמורים. הקרן אמנם החליטה בינואר 1999 להיערך למכרז או לפנייה לקבלת הצעות, אולם בסופו של דבר היא הסתפקה בניהול משא ומתן עם הבנק בלבד, ולא מיצתה את הפוטנציאל הגלום בהליך תחרותי. 

14.
הן בהסכם הקודם של הקרן עם הבנק, משנת 1986, והן בהסכם החדש לא פורטו שיעורי העמלות התקפות ותעריפיהן, ועל כן לא יכלה הקרן לוודא שהעמלות שהיא משלמת הן על פי ההסכם. 

15.
יו"ר ועדת ההשקעות של הקרן שסיים את כהונתו בנובמבר 2003 הודיע להנהלת הקרן שבוע לאחר פרישתו, כי נציג הבנק הציע לו לכהן כדירקטור בקופות הגמל של הבנק. דירקטוריון הקרן לא דן בהודעה האמורה, לא התבקשה בעניין זה חוות דעת מהיועץ המשפטי של הקרן, ומבקר הפנים, שההודעה נמסרה לו, לא חיווה את דעתו בנושא. הקרן לא השיבה לפנייתו של יו"ר ועדת ההשקעות, וגם לא הודיעה לו כי פנתה לרשות החברות בעניין זה וכי תוצאות בדיקתה יובאו לידיעתו, והוא מונה לתפקידו בקופות הגמל של הבנק בסוף דצמבר 2003. 

16.
דירקטוריון הקרן אישר ליו"ר הפעיל לשעבר תשלום עבור שלושה חודשי הסתגלות שלא היה מעוגן בהסכם העבודה שלו, ולא נמצאו מסמכים המעידים שהקרן ביקשה את אישורה של רשות החברות לתשלום זה.

17.
ביוני 2003 הודיעה רשות החברות לקרן, כי על היועץ המשפטי של הקרן להפסיק לתת לה שירותי ייעוץ, משום שהתמנה ליועץ משפטי בחברה ממשלתית אחרת. במאי 2004 טרם הפסיקה הקרן את העסקתו. 

קרן השתלמות לאקדמאים במדעי החברה והרוח בע"מ

18.
נציגי ההסתדרות ובכללם המנכ"ל לא השתתפו בישיבות הדירקטוריון וועדותיו. היעדרות המנכ"ל מנעה, על פי תקנון הקרן, קיומו של מניין חוקי בישיבות. 

19.
בשנת 2002 ובתחילת 2003 התכנסו כמה פעמים בנפרד הדירקטורים מטעם המדינה, בראשות היו"ר, והדירקטורים מטעם ההסתדרות, בראשות המנכ"ל. באפריל 2003 החליט הדירקטוריון, בראשות היו"ר, להעביר את המנכ"ל מתפקידו, ובתגובה החליטו הדירקטורים מטעם ההסתדרות, ביוני 2003, להעביר את יו"ר הדירקטוריון מתפקידו. פעולות אלה פגעו קשות ביכולת של מוסדות הקרן לבצע כראוי את תפקידיהם.

20.
בשנים 2003-2004 נטל הדירקטוריון פעמיים את סמכויותיו של המנכ"ל לחודשים מספר בכל פעם, ותפקידיו בוצעו בידי יו"ר הדירקטוריון, המזכיר ועובדי הקרן. גם בתקופה שהמנכ"ל כיהן בתפקידו פגעו הסכסוכים במילוי תפקידיו. ועדת ההנהלה של הקרן, המורכבת מיו"ר הדירקטוריון והמנכ"ל, התכנסה מספטמבר 2002 עד ינואר 2004 פעמיים בלבד וגם דבר זה פגע בניהול הקרן.

21.
ממסמכים של היועץ המשפטי לממשלה, מאוגוסט 2003, עולה שהוא הציע לבקש מבית המשפט למנות נאמן מטעמו לניהולה של הקרן לתקופה של חצי שנה עד שנה שבמהלכה יעוכבו ההליכים בין הצדדים, יימשך המשא ומתן עם ההסתדרות בנוגע לעתידה של הקרן, וייבחנו דרכים אפשריות לניהול הקרן. ההצעה לא מומשה עקב התנגדות רשות החברות ואגף שוק ההון.

22.
נוכח הסכסוכים בקרן, היא לא קיבלה מהממונה על שוק ההון אישור לפעול כקופת גמל לכל שנת 2004, אלא תחילה ניתן לה אישור לשישה חודשים בלבד, ותוקפו הוארך בשלושה חודשים ואחר כך בכל פעם בחודש בלבד.

23.
במהלך שלוש השנים שבהן מתמשך הסכסוך הביעו רשות החברות ואגף שוק ההון עמדות מנוגדות ולא עקביות בדבר דרכי הטיפול בסכסוך המתמשך ולא עשו די לפתרונו, ודבר זה עיכב את ביצוען של פעולות ממשלתיות להחזרת הקרן לפעילות תקינה.

24.
תקנון ההתאגדות של הקרן לא עודכן על פי החלטות האסיפה הכללית מדצמבר 1998 לשנות סעיפים בתקנון. 

25
אסיפות כלליות רגילות של הקרן לא כונסו מאז אוקטובר 2000. עקב כך, מועסק משנת 2002 רואה החשבון של הקרן בלי אישור האסיפה הכללית, והדוחות הכספיים של הקרן לא הומצאו לאסיפה הכללית ולא נדונו בה.

26.
בקרן אין בקרה על ביצוע החלטות הדירקטוריון וועדותיו, ובאוקטובר 2004 ביצוען של החלטות חשובות רבות שהקרן קיבלה בשנת 2000 ובשנים 2002-2003, טרם הושלם.

27.
מאוקטובר 2002 עד מרס 2004 לא התכנסה ועדת הביקורת. עד נובמבר 2004 לא דנה הוועדה בטיוטה המתוקנת של המבקר הפנימי מאפריל 2004 ובה ממצאים מהותיים הקשורים לפעולות הקרן.

28.
המבקר הפנימי של הקרן הועסק בשנים 1993-2003 בלא חוזה העסקה, ושכרו שולם מראש בכל רבעון מראש על סמך הערכה של מספר השעות שיעבוד; הועלה כי שכרו היה גבוה במידה ניכרת משכרם של מבקרים בקרנות השתלמות ממשלתיות אחרות. עד אוקטובר 2004 לא קוימה החלטת הדירקטוריון מדצמבר 2002 לקיים מכרז לבחירת מבקר פנימי.

29.
בתקנות מס הכנסה נקבע, כי "ועדת ההשקעות אינה רשאית לאצול מסמכויותיה לאחר או לוועדות משנה, למעט כאמור בתקנה 41ד15(א)(1)". הביקורת העלתה, כי למרות האמור בתקנות מס הכנסה, ועדת ההשקעות אצלה מסמכויותיה למספר מצומצם של חבריה, וכן ליועץ ההשקעות ולנציג הבנק.

30.
במהלך השנים 2002 ו-2003 כיהנו כמה דירקטורים של הקרן הן בוועדת הביקורת והן בוועדת ההשקעות. הכהונה בשתי הוועדות עלולה להעמיד את הדירקטורים במצב של ניגוד עניינים אם יצטרכו לדון בממצאי ביקורת של המבקר הפנימי הקשורים להשקעות הקרן שהם היו שותפים להחלטה עליהן.

31.
התשואה הריאלית הממוצעת נטו של הקרן בשנים 1999-2003 הייתה 5.4%. תשואה זו הייתה הנמוכה ביותר בקרב התשואות שהשיגו באותן שנים קרנות השתלמות שהן חברות ממשלתיות ומעורבות. מהמסמכים בקרן עולה כי תשואה זו נגרמה בעיקר ממדיניות השקעה לא שמרנית, שבאה לידי ביטוי, בין היתר, בהשקעות באפיקים שיש בהם סיכון גבוה.

32.
הקרן העסיקה יועץ השקעות במשך יותר מעשר שנים בלא שקיימה הליך תחרותי לבחירתו. בניגוד לדעת הרשות, לא הפסיקה הקרן להעסיקו אף שהוגש נגדו כתב אישום והוא הורשע בפלילים בתחום ניירות ערך, ואף שלפי ההסכם עמו יכלה הקרן לסיים את ההתקשרות עמו בכל עת ובלי הנמקה, היא המשיכה להעסיקו עד סוף שנת 2004. 

33.
למרות האמור בהסכם עם יועץ ההשקעות הוא הציע לקרן להשקיע בהנפקות פרטיות ובהשקעות ספציפיות, ואף נתן לבנק הוראות ביצוע ספציפיות, לעתים אף בשונה מהחלטות ועדת ההשקעות. באפריל 1999 נתן יו"ר הדירקטוריון ליועץ, לבקשת הבנק, ייפוי כוח לתת הוראות לביצוע השקעות ספציפיות. ייפוי הכוח מנוגד להסכם עם יועץ ההשקעות, שלפיו עליו להימנע ממתן ייעוץ ספציפי; לא נמצאו מסמכים המעידים שייפוי הכוח נדון ואושר בדירקטוריון.

34.
על פי הצעת יועץ ההשקעות, החליטה ועדת ההשקעות להשקיע במניות של חברה פרטית. בקרן לא היו כללים בדבר השקעות בחברות כאלה; ההחלטה של ועדת ההשקעות להשקיע בחברה התבססה על מידע דל ביותר. הקרן הפסידה את כל הסכום שהשקיעה בחברה - 250,000 דולר.

35.
בישיבה שבה אושרה ההשקעה בחברה הפרטית, תמך נציג רשות החברות בהשקעה; הועלה שברשות החברות אין מסמך המפרט את התפקידים והסמכויות של נציגיה בדירקטוריונים של חברות ממשלתיות ואת המידה הרצויה של מעורבותם בפעולותיהן ובהחלטותיהן. 

36.
הקרן התחייבה להשקיע בקרנות הון סיכון 10 מיליון דולר. בסוף אוגוסט 2004 הסתכמה השקעתה הכוללת בקרנות אלה בכ-8.6 מיליון דולר. שערוך ההשקעה לאותו מועד, בתוספת תקבולים, היה כ-6.9 מיליון דולר בלבד. הביקורת העלתה, כי ההחלטות על השקעות אלה היו רובן ככולן אקראיות, והתקבלו בתגובה על הצעות שקיבלה הקרן להשקיע בקרן הון סיכון מסוימת, ולא לפי מדיניות שגובשה לאחר בחינת הנושא. 

37.
מאז הווסדה בשנת 1968, ועד נובמבר 2004 נתן הבנק לקרן שירותים פיננסיים ומינהליים, ובמשך כל אותו פרק זמן היא לא קיימה הליך תחרותי ושוויוני לבחירת הגוף שייתן לה שירותים אלה. בדצמבר 1998 החליטה האסיפה הכללית של הקרן לקבוע תקנה בתקנון הקרן, שאת הפעולות המינהליות והכספיות של הקרן ינהל גוף שייבחר בתהליך תחרותי ושוויוני. הביקורת העלתה, שהקרן לא קיימה את ההחלטה האמורה. 

38.
עקב הסכסוך המתמשך בהנהלת הקרן, רק בספטמבר 2003, תשעה חודשים לאחר שפג תוקף ההסכם עם הבנק בדבר עמלות הניהול שלו, נחתם עמו הסכם חדש ובו נקבע כי שיעורי העמלות יהיו קטנים יותר. כתוצאה מהאיחור לא נהנתה הקרן באותם חודשים מתעריפים שהיו נמוכים במידה ניכרת מאלה שנקבעו בהסכם הקודם.

39.
היחסים בין הקרן לבין ההסתדרות, המעניקה לקרן זכות שימוש בנכסיה, נותנת לה שירותי משרד ומשאילה לה עובדים - לא עוגנו בהסכם, כמתחייב מסדרי מינהל תקין. 

40.
במשך שנים מספר לא קיימה הקרן בקרה שוטפת לוודא שלעמיתי הקרן יש כיסוי ביטוחי כנדרש. לעמיתים לא היה כיסוי ביטוחי ממרס 2001 עד אוגוסט 2002, אף שהקרן שילמה את פרמיית הביטוח לסוכנות הביטוח.

41.
הקרן לא הסדירה את קבלת אישורם של העמיתים לביטוח חיים קבוצתי, כמתחייב מתקנות הפיקוח על ביטוח (ביטוח חיים קבוצתי), התשנ"ג-1993, ולעמיתי הקרן גם לא נשלח מסמך המפרט את תנאי הביטוח. גם החלטות מהותיות של דירקטוריון הקרן בעניין ביטוח החיים שהתקבלו במשך השנים לא הובאו לידיעת העמיתים ולא קיבלו את אישורם לפני יישומן. במשך שנים מספר לא ניהלה הקרן בקרה שוטפת כדי לוודא כי לעמיתי הקרן יש כיסוי ביטוחי בתמורה לפרמיה שנגבתה מהם. הקרן גם התרשלה ולא בדקה את זכאותה להחזרי פרמיה, כחלק מן ההשתתפות ברווחי חברת הביטוח.

42.
בידי הקרן נצברו במהלך השנים כספים של עמיתים שנפטרו בהיקף ניכר עקב אי-תשלום כספים אלה לזכאים להם. בסוף 2003 הסתכמו כספים אלה בכ-11.6 מיליון ש"ח. הקרן לא הודיעה לאפוטרופוס הכללי, כמתחייב על פי חוק האפוטרופוס הכללי, התשל"ח-1978, כי ברשותה כספים של עמיתים שנפטרו ואין לה קשר עם הזכאים לכספיהם. הצעת נוהל לטיפול בעניין עמיתים שנפטרו ולא אותרו הזכאים לכספיהם, שדירקטוריון הקרן החליט ב-1998 על הכנתה, לא הוכנה עד למועד סיום הביקורת באוקטובר 2004.

43.
בגלל העיכובים בטיפולה של הקרן בגביית החובות לא תמיד הצליחה הקרן להשלים את הגבייה מהמעסיקים החייבים, משום שחלק מהם החלו בינתיים בהליכי פירוק והסדר נושים. לדוגמה, אחד מהמעסיקים שהחלו בהליכי פירוק נשאר חייב לקרן, במועד הביקורת בנושא, כ-278,000 ש"ח, כולל ריבית, בעד פרק הזמן שמספטמבר 1994 עד סוף שנת 2002.

44.
מאז 1993 מעסיקה הקרן שני יועצים משפטיים: יועץ משפטי קבוע ויועץ משפטי לגביית חובות ממעסיקים ולמטלות מיוחדות. בחלק מאותן שנים הועסקו היועצים בלי הסכם ובלי אישור של רשות החברות. הוצאות הקרן על ייעוץ משפטי גבוהות במידה ניכרת מאלה של קרנות ממשלתיות אחרות, בין היתר בשל הסכסוכים בהנהלת הקרן. 

45.
לדעת משרד מבקר המדינה, על מוסדות הקרן לנקוט בהקדם את כל הצעדים הדרושים להסדרת פעילותם התקינה. על רשות החברות ואגף שוק ההון לתת את דעתם לליקויים ולסיבותיהם, להדק את פיקוחם על פעילות הקרן בתחומים שהם מופקדים עליהם ולנקוט בהקדם צעדים נמרצים להסדרת פעילותם של הקרן ומוסדותיה כדי למנוע פגיעה נוספת בעמיתים.

בחירת קרן השתלמות בידי עובדים במגזר הציבורי 

46.
עד אוקטובר 2003 לא בחנו הממונה על השכר והסכמי עבודה במשרד האוצר ואגף שוק ההון את הדרכים לאפשר לעובדי המגזר הציבורי לבחור את קרן ההשתלמות, כפי שהתקנות מאפשרות, על פי העדפותיהם בעניין סוגי ההשקעות, הישגי הקרנות בתחום השקעות ויעילות ניהולם.

פעולות רשות החברות להפרטת זכויות המדינה בניהול קרנות ההשתלמות 

47.
לדעת משרד מבקר המדינה, מן הראוי שרשות החברות ומשרד האוצר יחזירו לסדר היום את נושא מעורבות המדינה בניהולן של קרנות ההשתלמות ויבחנו, לאחר שמיעת הנוגעים בדבר וביניהם ההסתדרות, אם יש מקום להפרטת זכויות הניהול של קרנות ההשתלמות שבידי המדינה ומהי דרך ההפרטה שתבטיח את כספי העמיתים ותאפשר פיקוח נאות על תהליכי השקעתם.

ב. תגובות המבוקרים

רשות החברות הממשלתיות

23.
מנהל הרשות מציין כי הכלים העומדים בידי רשות החברות כבעלת מניות הינם מצומצמים. ביום 20 בינואר 2002 כתב מנהל הרשות לממונה על שוק ההון, הביטוח והחיסכון במשרד האוצר כי יחסי העבודה בקרן ההשתלמות לאקדמאים, בין יו"ר הדירקטוריון ולבין המנכ"ל קשים. מערכת היחסים עכורה עלולה לגרום נזקים לחברה ולסכן את כספי העמיתים בקרן.


רשות החברות התריעה על מצב זה ופנתה פעמים רבות ליו"ר הדירקטוריון ולמנכ"ל, קיימה עימם מספר ישיבות, ללא תוצאות. מדובר בקרן שמחצית מאמצעי השליטה בה מצויים בידי האיגוד המקצועי, ועל כן האמצעים העומדים ביחס אליה מוגבלים בהשוואה לחברות בבעלות מלאה של המדינה, אשר גם ביחס אליהן אין בידי הרשות כלים לטפל בבעיה.


מנהל הרשות ביקש מהממונה על שוק ההון להפעיל את סמכויותיו ולהביא את המידע ביחס למצב השורר בקרן, בשל יחסי העבודה הרעועים, לידיעת כלל העמיתים והמעסיקים, בצורה מסודרת, באופן שתובטח שקיפות מלאה, וזאת על מנת שיוכלו לכלכל את צעדיהם בהתאם.

32.
רשות החברות לא נתנה את הסכמתה להמשך העסקתו של היועץ לאחר הרשעתו בפלילים. כמו כן לא מצאה לנכון להתערב בהחלטת דירקטוריון הקרן בדבר המשך העסקתו של היועץ, לאור חוות הדעת של היועץ המשפטי של הקרן שניתנה באותה ישיבה.

משרד ראש הממשלה

תכנון והקמה של יישובים חדשים

הגופים המבוקרים: משרד ראש הממשלה; משרד האוצר; המשרד לאיכות הסביבה; משרד הבינוי והשיכון; משרד המשפטים; משרד הפנים; משרד התשתיות הלאומיות; מינהל מקרקעי ישראל; רשות שמורות הטבע והגנים הלאומיים; רשם העמותות; החטיבה להתיישבות של ההסתדרות הציונית

א. ריכוז ממצאי הביקורת

1. 
עבודת המטה שהכינו המשרדים היוזמים הייתה חלקית בלבד. היו מקרים שבהם איתור היישובים לא נבע מתכנון אזורי או סתר תכנון אזורי שעשה המינהל.

2. 
המשרדים והשרים שהציעו הקמת יישובים לא הציעו לממשלה חלופות התיישבותיות (כגון עיבוי 
3. 
הוועדה הבין-משרדית ליישובים חדשים ומתחדשים המליצה לממשלה להחליט על הקמת היישוב רמת ארבל, אך מבלי שהביאה לידיעת השרים כי הוועדה המחוזית כבר פסלה את הקמתו. בדיון הפומבי והפנימי של הוועדה המחוזית השתתף יועץ ראש הממשלה לענייני התיישבות - בניגוד להוראות התקשי"ר. 

4. 
רשות הטבע והגנים יזמה תכנון של שמורת טבע שחלקה חופף את תחום תכנון היישוב החדש יתיר. הרשות השתהתה במסירת תכנית השמורה למינהל לצורך תיאום בין היוזמות. כתוצאה מכך מעוכב תכנון היישוב יתיר יותר משנה.
5. 
כדי למנוע אי-התאמה של מדיניות ההתיישבות של הממשלה למדיניות התכנון הלאומי מן הראוי שהמשרדים היוזמים הקמת יישובים, ולמעשה מגבשים את מדיניות ההתיישבות של הממשלה, ישתפו מלכתחילה את משרד הפנים, המופקד על התכנון המסדיר, כחלק בלתי נפרד מעבודת המטה שלהם.

6. 
על פי בדיקת החוקרת שמינה משרד הפנים בעניין ההתנגדויות לתכנית המתאר המחוזית למחוז הצפון, שיעור האכלוס הקיים במחוז הצפון הוא כ-32% מן הדירות המתוכננות בתכנית המתאר המחוזית. הוועדה הבין-משרדית או משרדי ממשלה שיזמו יישובים חדשים בצפון הארץ לא הביאו נתון זה לידיעת הממשלה, וממילא לא נדונה בה השאלה אם יש חלופות ליישובים החדשים מבחינת מענה לביקוש דיור.

7. 
משרד השיכון הציע לממשלה להחליט על הקמת יישוב חדש בשם "הר אבנון" כשני קילומטר מהיישוב ירוחם. הוא לא הציג לממשלה חלופה של הקמת אותו מספר של יח"ד בשכונה חדשה בתחומי המועצה המקומית ירוחם, וממילא לא העביר לממשלה השוואה של ההשפעות הסביבתיות והחברתיות שיש לשתי החלופות. נתונים כדוגמת אלה אינם מובאים לידיעת השרים לפני הדיונים ולפני קבלת ההחלטות על הקמת יישובים חדשים, ולפיכך המידע המוצג לממשלה חלקי בלבד. 

8. 
הצעות שרים להחלטת ממשלה ובהחלטות הממשלה על הקמת יישובים חדשים מובאים דברי הסבר קצרים בלבד להצדקת ההחלטה. במקרים רבים הנימוקים כוללניים, ואין בהם כדי להסביר את הצורך ביישוב בכלל, ובמיקומו הספציפי בפרט, או שאין בהם התייחסות מדויקת ושלמה ליישוב המוצע. 

9. 
ביולי 2002 החליטה הממשלה על הקמת 14 יישובים חדשים בנימוק אחד לכולם: ללא קשר למיקומו של כל יישוב, לגודלו, לאופיו, לזהות בעל הקרקע שעליה יוקם וכד'. דברי הסבר אלה אינם יכולים לשמש בסיס ראוי לקבלת החלטה על הקמת 14 יישובים, ומן הראוי שמזכירות הממשלה תקבע סטנדרד לדברי הסבר חיוניים ומפורטים יותר כבסיס להחלטת הממשלה. 

10. 
בהחלטות הממשלה על הקמת יישובים חדשים בשנים 1997-2003 אין כל התייחסות או הקצאת משאבים או הנחייה למשרדים הנוגעים בדבר לתת פתרונות תעסוקה לתושבים העתידיים של מרבית היישובים החדשים, גם אם מדובר ביישובים קטנים בפריפריה המרוחקת, המאופיינת בנגישות מוגבלת למוקדים מטרופוליניים שבהם היצע התעסוקה רב יותר. 

11. 
בעבודת המטה שקדמה להחלטות הממשלה לא הובאו בחשבון ההוצאות הכרוכות בהקמת היישובים ובהקמת תשתיות-העל (כבישים, מסילות, מכונים לטיהור ביוב וכו'), ולא התייחסו בה לעול התקציבי שההחלטות מחייבות ולפריסתו. בהצעות ההחלטה שהגישו שרים גם לא הייתה התייחסות להיבטים כלכליים של הקמת היישובים (השפעות משקיות, השפעות חיצוניות, השפעות על איתנותן של רשויות מקומיות וכו'). הצעות שרי האוצר והערותיהם לא הובאו בחשבון בעת קבלת ההחלטות. על המשרדים היוזמים החלטות על הקמת יישובים חדשים לבחון עם משרד האוצר גם את המשמעות התקציבית של היוזמות, לפני שיוגשו לממשלה להכרעה. יש לשקול בחיוב את הצעות שרי האוצר לקידום התכנון לשלב שיאפשר הכנת אומדנים קרובים למציאות, ורק לאחר מכן להביא הצעות החלטה לממשלה.

12. 
המינהל ומשרד השיכון המציעים לממשלה הקמה של יישובים אינם מכינים אומדנים ראשוניים גם כשמדובר בהחלטות על הקמת יישובים רבים (למשל: לקראת החלטת הממשלה ביולי 2002 על הקמת 14 יישובים) כדי שיוצגו לשרים במועד ההחלטה, ולמעשה, במועד קבלת החלטות ממשלה בנדון אין בידי השרים מידע על עלות המיזם ועל המקורות התקציביים ליישומו. 

13. 
הדיונים וההחלטות על היישובים החדשים הן בממשלה הן במוסדות התכנון היו בדרך כלל ברמה פרטנית, קרי - לגופו של כל יישוב. לא נמצא כי התקיים בממשלה או במוסדות התכנון דיון על ההשפעות הכלכליות, החברתיות, התכנוניות, הסביבתיות והאחרות הארציות והמחוזיות שיש להוספת יותר מ-35 יישובים חדשים ומתחדשים בנגב ויותר מ-20 יישובים כאלה בצפון הארץ. 

14. 
הממשלה אינה נועצת במועצה הארצית לתכנון ולבנייה קודם להחלטותיה בעניין הקמת יישובים וגם לא הורתה למשרד השיכון ולמינהל לעשות כן בטרם יגישו הצעות להחלטה בנדון. יתרה מכך, בהחלטתה מיולי 2002 על הקמת 14 יישובים הסתמכה הממשלה על המלצת הוועדה הבין-משרדית ליישובים חדשים שאינה ועדת תכנון, ולא שותפו בה נציגי המועצה הארצית או מינהל התכנון במשרד הפנים או נציגי המשרד לאיכות הסביבה. על כן, לדעת משרד מבקר המדינה, לא הונח בפני הממשלה הבסיס התכנוני-סביבתי הראוי בבואה להחליט על הקמת יישובים אלה.

15. 
כל החלטות הממשלה בשנים האחרונות מנוסחות כך שניתן לראות בהן החלטות קונקרטיות המתייחסות במפורש למיקומו של היישוב ("באזור נ.צ."), למבנהו הארגוני (בד"כ קהילתי) ולעיתים נדירות אף לקיבולתו (למשל: החלטה ממרס 1998 על הקמת היישוב משואות גוברין לכ-1,500 יח"ד). במקרים רבים הוסט היישוב החדש מנקודת הציון שעליה החליטה הממשלה. 

16. 
המשרדים והשרים היוזמים הקמת יישובים (בעיקר מינהל מקרקעי ישראל ומשרד השיכון) אינם מוסרים במועד החלטת הממשלה מידע על אילוצים שנובעים ממיקום האתר המוצע, כגון שטח אש פעיל שמוצע להקים בו יישוב ועל אפשרות העתקתו בהסכמה עם משרד הביטחון, או שמורת טבע שמוצע להקים בה יישוב, או יישוב שהצעת הקמתו סותרת באופן ניכר תכניות מתאר סטטוטוריות. 

17. 
אם בדעת הממשלה לשנות את מוסכמות התכנון הלאומי, מן הראוי שתורה למועצה הארצית על הכנת תכנית מתאר ארצית כוללת חדשה השונה בתפיסותיה. 

18. 
בכמה מקרים פעלו המינהל ומשרד השיכון להקמת יישובים חדשים ללא החלטות ממשלה: בכרמית, נורית, ניצנה, אחוזת ברק ובצור יצחק.

19. ביוני 2003 דנה הוועדה המחוזית חיפה בתכניות להקמת חרוב הגליל ויששכר. משרד ראש הממשלה נקט פעולות המנוגדות לנורמה בדבר הפעלת שיקול הדעת של חברי מוסדות התכנון. 

20. 
משרת היועץ החיצוני למינהל, שפעל לקידום היישובים החדשים, וכיהן כמרכז הוועדה הבין-משרדית להקמת יישובים חדשים, היא משרת אמון, וחלות עליה מגבלות רבות שהתקשי"ר מפרטן. בין היתר, אסור ליועץ להעביר לעובדים הוראות מטעם השר אלא באמצעות הנהלת המשרד, ואין להטיל עליו תפקידי ביצוע, לרבות השתתפות בוועדות מקצועיות, או תפקיד שיוחד לסגל המקצועי הקבוע של המשרד. מכאן, שהיועץ לא יכול היה לכהן כיו"ר הוועדה הבין-משרדית ליישובים חדשים. לדעת משרד מבקר המדינה, אסור היה ליועץ להפעיל לחצים לשינוי ההחלטה להקמת חרוב הגליל ויששכר, כפי שעשה. 

21. 
פנייתו הישירה של מנכ"ל משרד ראש הממשלה לנציג משרד הפנים, שאינו כפוף לו, שלא באמצעות השר הממונה עליו בעניין הקשור למילוי תפקידו כחבר ועדת תכנון סטטוטורית, אינה עולה בקנה אחד עם סדרי עבודה תקינים: עצם הזימון ותוכן סיכום הדיון עלולים להתפרש כהפעלת לחץ בלתי לגיטימי על מתכנן מחוז חיפה. 

22. 
הצבר הפעולות שנעשו בהקשר לקונפליקט התכנוני בידי מנכ"לים של משרדי ממשלה ובידי יועצים, מעלה מסקנה שהופעל לחץ לשינוי ההצבעה בוועדת התכנון. פעולות אלה חורגות מהכללים שנקבעו בחוות הדעת של היועצים המשפטיים לממשלה בנדון ומכללי מינהל תקין, והן עלולות לפגוע בכך שחברי הוועדה המחוזית ישקלו את מכלול השיקולים התכנוניים, כפי שקבעו היועצים המשפטיים לממשלה. 

23. 
משרד מבקר המדינה העיר ליועץ ראש הממשלה לענייני התיישבות על השתתפותו בדיון הפנימי של הוועדה המחוזית צפון, בניגוד להוראות התקשי"ר, מה גם שפעילות הוועדה הבין-משרדית בראשותו לקדם תכנית של יזמים פרטיים אשר ועדת תכנון פסלה אותה, ולפעול להחלטת ממשלה בנדון, נעשתה ללא גילוי נאות של מלוא המידע לחברי הממשלה. אפשר גם שנוכחותו מנעה מנציגי השרים בוועדה המחוזית להביע בה את עמדותיהם האמיתיות, כעולה מהסבריו למשרד מבקר המדינה.

24. 
על השרים, על המנכ"לים ועל עוזריהם, כמו על הנציגים המכהנים במוסדות התכנון, להקפיד על קיום הנורמות שנקבעו בחוות הדעת של היועצים המשפטיים לממשלה בכל הנוגע להצבעת נציגי השרים במוסדות התכנון. 

25. 
הסקר האזורי של המינהל "מיתרים 2000" לחבל ארץ מדרום להר חברון - חבל מיתרים, לא היה בסיס ליוזמותיו שם, והיישוב יתיר בפרט תוכנן בחריגה ניכרת ממסקנות הסקר. ההחלטה להקים את היישוב יתיר במתכונת שיזם המינהל לא נבעה אפוא מתכניות ארציות, מחוזיות ומטרופוליניות שחלקן סטטוטוריות, וגם לא מהסקר האזורי שלו עצמו. 

26. 
בסקרי היתכנות ליישובים הקהילתיים החדשים נחל כרכור (שיסופח בעתיד לבאר שבע) וחירן שהזמין המינהל נמצא, כי קיים וחזוי עודף היצע של דירות צמודות קרקע סביב באר שבע. אולם, המינהל לא התחשב בנתונים אלה בהתייחסו ליוזמות הנוספות שלו באזור. 

27.
החלטת המינהל על שיווק מתחם יתיר כמכרז לקרקע בלתי מתוכננת (מקב"ת), סותרת את החלטת מועצת מקרקעי ישראל 831: הקרקע אותרה בשטח גלילי פתוח, והיא אינה בתוך יישוב עירוני או צמודת דופן ליישוב עירוני כלשהו. תדריך התכנון שצירף המינהל למכרז לא תואם עם מינהל התכנון במשרד הפנים ואינו תואם לתכניות קיימות, ובייחוד את תכנית המתאר המחוזית החדשה שבתוקף. המינהל גם לא ביקש את אישורה של מועצת מקרקעי ישראל להחלטתו זו. מאפייני המכרז הנדון עולים בקנה אחד עם מאפייני המקב"תים של המינהל: בפועל היה מכרז לשיווק קרקע בלתי מתוכננת ובלתי מפותחת, וניתנה ליזם אופציה לרכישת זכויות במקרקעין; וקיים רק שוני בתמורות של הזוכה ושל המינהל במקב"ת זה לעומת מקב"תים אחרים. יתר על כן, גם במסמכים שונים של המינהל נקרא הפרויקט - מקב"ת.

28. 
בניגוד לחוות הדעת של אנשי המקצוע שלו ובניגוד לתנאי המכרז, חתם מנהל מחוז הדרום של המינהל על תכניות היזם לישוב יתיר באוקטובר 2001. בכך הכשיר המינהל את התכנון של היזם כדי שזה יגיש אותו לדיון בוועדות התכנון.

29. 
תכנון היישוב יתיר לא נעשה על בסיס תכנון אזורי, וקביעת קיבולתו בידי המינהל לצורך שיווק הקרקע חרגה מהוראות תכנית המתאר המחוזית דרום. המכרז לשיווק הקרקע נעשה בניגוד להוראות מועצת מקרקעי ישראל, והמינהל אישר את תכנון היישוב למרות שהייתה לו ביקורת קשה על איכות התכנון. 

30. 
אי-התיאום ההדדי בין משרדי ממשלה, היזם ורשות הטבע והגנים עלול לפגוע בסיכויי הקמת היישוב יתיר שעליו החליטה הממשלה. עד מועד סיום הביקורת (אוגוסט 2004), חלפו כחמש שנים מהחלטת הממשלה ושלוש שנים מראשית התכנון, אך אלה לא הניבו כל תוצאות. למדינה נגרם נזק בגלל השיהוי בקבלת חלקה במתחם, בשל הטרחת מוסדות התכנון ומחמת אובדן משאבי עבודה של רבים. 

31. 
המינהל, בניגוד להחלטת הממשלה ממאי 1998, לא פעל לקדם את עיבוי היישובים הסמוכים לרוגלית - נווה מיכאל, אביעזר ואדרת, אף שמתשובתו למשרד מבקר המדינה עולה, כי תכניות להרחבת יישובים אלה אושרו בידי מוסדות התכנון כבר בשנים 1992-1997. אפשר, שמימושן היה מייתר את הצורך ביישוב חדש בסמוך להם או למצער מעניק קדימות לפיתוחם. 

32. 
אין למינהל מידע על פרויקטים או על יוזמות או עסקאות הקשורות לענף הנדל"ן שביצע היזם של רוגלית, במישרין או באמצעות חברותיו בארץ או בארה"ב. אין במינהל מידע על האיתנות הפיננסית של היזם או של חברותיו, ולא הומצאו לו דוחות כספיים הנוגעים לחברות אלה, כנדרש במכרז. יוצא, אפוא, שבמועד הביקורת לא היה במינהל מידע עדכני היכול להצדיק מסירת תכנון ובנייה של יישוב חדש בישראל ובו 500 יח"ד ותשתיותיהם ליזם, אשר הצעתו לא עמדה בתנאי הסף של המכרז.

33. 
אין להצדיק בחירה בהצעה שאינה עומדת בתנאי הסף שנקבעו במכרז. יתרה מכך, אין זה סביר שהמינהל ימסור ליזם שאין כל מידע על יכולותיו הקמה של יישוב חדש ובו 500 בתים ומבנים נוספים לשירותים ולתעסוקה.

34. 
המינהל לא דחה על הסף ולא מנע את ניסיונו של היזם של רוגלית לחרוג מראשית התכנון ממסגרת המכרז, מהחלטות של ועדות התכנון ומהוראות של תכנית המתאר המחוזית למחוז ירושלים, דבר שיש בו כדי לעכב את קידום התכנון של היישוב. התנהלות זו אינה תואמת סדרי מינהל תקינים, והיא אף עלולה לפגוע בעקרון השוויון, שהוא עיקרון מנחה בדיני המכרזים. 

35. 
היזמים של היישובים החדשים יתיר ורוגלית חרגו מתדריך התכנון שהכין המינהל והציעו בתכניותיהם מספר דירות כפול מזה שהחליטו עליו מוסדות התכנון והמינהל. המינהל מצדו לא תבע מהיזמים לעמוד בדרישות של תכניות סטטוטוריות ובתנאי המכרזים שלו עצמו. עניין נוסף הוא אי-תיאום התכנון של היזמים עם המחוז שבתחומו נמצאת הקרקע, בניגוד לתנאי המכרז. כתוצאה מאלה, מתמשכים הליכי התכנון יותר מהמתוכנן, לפעמים עד כדי סיכון הפרויקט, ולוחות הזמנים המחייבים שנקבעו במכרזים לתכנון ולפיתוח מאבדים את משמעותם. שיווק הקרקע בדרך של מקב"תים נובע מהתפיסה שלמגזר הפרטי יש יתרון בנוגע להחשת התכנון והבנייה של מתחמים, ואולם מהסיבות שנמנו לעיל יתרון זה עדיין לא מומש. 

36. 
שתי היוזמות של היישובים החדשים יתיר ורוגלית, גם ממחישות אי-הכנת עבודת מטה שלמה כבסיס לקבלת ההחלטות על הקמת היישובים: ברוגלית לא מומשה החלטת הממשלה על חיזוק יישובים סמוכים קיימים, נוסף על הקמת היישוב החדש; ביתיר וברוגלית לא היה תכנון אזורי שיתמוך ביוזמות במתכונתן שנקבעה ובהשתלבותן באזורן; בשני המקרים הממשלה לא נועצה במועצה הארצית קודם להחלטתה על הקמתם; בשני המקב"תים היזמים ניסו לחרוג מהוראות של תכניות ומהחלטות של ועדות תכנון, והדבר נעשה בגיבוי של המינהל; לא נבדקו ההשפעות התקציביות המתחייבות מהקמת היישובים, לרבות מימון תשתיות-העל מכספי ציבור. 

37. 
על פי הרקע המקצועי של בעלי החברה הפרטית, שמטרתה פיתוח היישוב סנסנה, דרום הר חברון והנגב (להלן -החברה הפרטית, או החברה), וניסיון העבר שלה בשנות קיומה כחברה, לפי מספר העובדים שהעסיקה ועל פי תחומי העיסוק העיקריים שלה, היא לא עמדה בדרישות משרד השיכון לבחירת מנהלי פרויקטים כפי שפורטו בנהליו. יתרה מכך, המידע בנוגע לבעליה של החברה אינו עקבי, והוא ניתן בארבע גרסאות: שמות הבעלים שמסרה החברה למשרד השיכון אינם זהים לשמות הבעלים שרשומים בתקנון החברה, לא לשמות הבעלים (והתמחויותיהם) שמסר משרד השיכון למשרד מבקר המדינה, ולא לשמות הבעלים הרשומים במרשם החברות. הדבר מעלה חשש בכל הנוגע לאמינות הנתונים שמסרה החברה למשרד השיכון כדי לקבל ממנו מעמד של ספק. אף על פי כן, בנובמבר 2001 אישר משרד השיכון לחברה הפרטית סיווג של מנהל פרויקט ופיקוח הנדסי עד 1,000 יח"ד. לא נמצא כי הסיווג ניתן לאחר בדיקה מעמיקה של הניסיון וההתמחויות של בעלי החברה. התברר, כי עוד לפני שאישר המשרד את הסיווג, הוא יידע את מנהלי מחוזות המינהל לבנייה כפרית כי הוא מעסיק את החברה הפרטית כמתכנן. 

38. 
משרד השיכון חתם עם החברה הפרטית על ארבעה חוזים לניהול פרויקטים שלא על פי נהליו, ואין בו פירוט אם מדובר בפעולות לאכלוס היישוב או בתכנונו או בפיקוח על עבודות הבינוי. לא נקבע בו סוג היישובים שינוהלו, מספרם הכולל, גודלם, מיקומם ואופי העבודות המתחייבות. יש חפיפה בין חוזה זה לקודמו בכל הנוגע לניהול פרויקט חלוקים. כמנהל הפרויקט בחוזה השני נקבע אחד מבעלי החברה שאינו בעל תואר אקדמי, בניגוד לנוהלי משרד השיכון. אף שהסיווג שנתן משרד השיכון לחברה לא היה הגבוה ביותר, הוא מסר לה כבר בחוזה השני את ניהול פרויקט היישובים החדשים בכל הארץ, בניגוד לנהליו.

39. 
במרס 2003 החליטה ועדת המכרזים של משרד השיכון, לחתום עם החברה על חוזה נוסף לניהול פרויקט היישובים החדשים בכל הארץ. בחוזה זה אין כלל התייחסות ליישובים שהוא חל עליהם. כמנהל הפרויקט מונה פעם נוספת אחד מבעלי החברה שאינו אקדמאי. יתרה מכך, שכר הטרחה של אותו מנהל פרויקט שאינו אקדמאי נקבע על פי תעריף של "אקדמאי בכיר". יוצא, אפוא, שמנהל פרויקט זה, אשר על פי הכללים, לא היה מקום למנותו לתפקיד מלכתחילה, מקבל שכר טרחה גבוה מזה שהיה זכאי לו. 

40. 
העבודות שניתנו למנהל הפרויקט יוחדו למהנדסים ולאדריכלים בתקנות המהנדסים והאדריכלים (רישוי וייחוד פעולות) התשכ"ז-1967. היות שלא העסיקה החברה בעלי מקצוע כאלה, לא היה מקום שהמשרד יטיל עליה לעסוק בכגון אלה.

41. 
בתוך פחות משנתיים מיום הקמתה של החברה הפרטית מסר לה משרד השיכון את ניהול פרויקט היישובים החדשים שבאחריותו בכל הארץ (מהחוזה השני ואילך) בהיקף של כ-1.25 מיליון ש"ח, אף שבעליה חסרו ניסיון מקצועי מתאים. משרד השיכון העניק לחברה סיווג של מנהל פרויקט עד 1,000 יח"ד, אולם בפועל הוא הטיל עליה לטפל ביותר מ-7,000 יח"ד בכל הארץ, ולא, בהתאם לנהליו, בחבל ארץ אחד. העדר פירוט ראוי בנוסח החוזים בין החברה למשרד השיכון הביא לכך שהחברה עסקה ביישובים שמספרם השתנה מפעם לפעם, ובחמישה מקרים היא פעלה בד בבד עם חברות אחרות לניהול פרויקטים מטעם משרד השיכון באותם יישובים עצמם ללא הגדרת תחומי הפעילות שלהן ובלי שנקבעו מעמדה ותפקידיה של כל אחת בכל יישוב. 

42. 
נספח הדרישות בתחום ההנדסי שצורף לחוזה השלישי ולחוזה הרביעי לניהול יישובים חדשים, אינו מעיד על עסקה הקשורה להקמת גרעיני מתיישבים. זאת ועוד, בחשבונות שהגישה החברה למשרד השיכון בגין החוזה השלישי פורטו פעולות של איכלוס בצד פעולות של ניהול פרויקט ביישובים חדשים וביישובים קיימים לרבות בדרום הארץ, והדבר מלמד על כפילות בחוזה השלישי ובחוזה הרביעי. 

43. 
יועץ ראש הממשלה לענייני התיישבות השתמש במסמכים שהעבירה לו העמותה שמטרתה פיתוח היישוב סנסנה, דרום הר חברון והנגב, וקידום פעולות חינוך, חברה, תעסוקה ודת (להלן - העמותה), ובמקרה אחד אף נמצא כי חתם על מכתב בנוסח שהעבירה לו העמותה, על נייר מכתבים של העמותה. שיתוף הפעולה בין היועץ לעמותה נעשה שלא על פי הנחיות היועץ המשפטי לממשלה: הוא לא הובא לאישור ועדת העמותות במשרד ראש הממשלה, ולפיכך לא נבדק אם העמותה או החברה מקיימים קשרי עבודה עם משרדי ממשלה אחרים. גם לא נבחן אם שיתוף פעולה עם העמותה יכול להיות כרוך בניגוד עניינים בשל פעילות אנשי העמותה כיזמים פרטיים בחברות שהקימו לבנייה ולפיתוח ונועד לקידום עסקיהם. קבלת שירותי ייעוץ במשרד ראש הממשלה, אפילו ללא תמורה, חייבה הסכם בינו ובין העמותה, דבר שלא נעשה. 

44. 
משרד השיכון לא בדק את יכולות העמותה, לא נתן לה סיווג כמנהל פרויקט או סיווג אחר של יועץ, ולא אישר לחברה להעסיק קבלן משנה במקומה. משרד השיכון גם לא דרש מהחברה להגיש את דוחותיה כחברה ולא כעמותה, ותרם בכך לעמימות בכל הנוגע לישות המשפטית הנותנת לו שירותים שעמה יש לו התקשרות חוזית. 

45. 
משרד השיכון קבע במסמך מיולי 2003 ש"למען הסר ספק, על מנת למנוע ניגוד אינטרסים, חל איסור מוחלט להעסיק נציג תנועה מיישבת או גוף מיישב (לא ישיר ולא עקיף) [כ]פרויקטור להקמת היישוב". למרות זאת, העסיק משרד השיכון את החברה הן לשם אכלוס יישובים חדשים הן כמנהלת פרויקט להקמת אותם היישובים. 

46. 
החברה התקשתה באחזקת מבנים יְבילים למתיישבים, ומכרה אחדים מהם לחטיבה להתיישבות - ההסתדרות הציונית העולמית. האחרונה פנתה באוקטובר 2002 לחשב הכללי במשרד האוצר לשם קבלת אישור לרכישה ללא מכרז. אחד הנימוקים לבקשת החטיבה להתיישבות היה, כי בעלות ממשלתית על מבנים אלה תמנע "מכל מיני גופים לפעול באופן לא מאורגן ומבוקר בתחום זה". למעשה, החברה העמידה את המדינה בפני עובדה מוגמרת: היא רכשה מבנים בלא שהתבקשה לעשות כן בידי משרד ממשלתי כלשהו ומיהרה למכור אותם. החטיבה להתיישבות רכשה את המבנים ללא מכרז ומבלי שיכלה להשפיע על כך שהם יהיו בעלי מרב היתרונות. 
47. 
בתפקידה כמנהלת פרויקט החברה פועלת בנאמנות עבור משרד השיכון, ולכן תפקידה לוודא כי העבודות מתבצעות בצורה הטובה ביותר. מנגד, בהיותה חברה פרטית היא מנהלת פרויקטים בעצמה ורוצה לקדם את עסקיה. כתוצאה מכך עלול להיווצר מצב של ניגוד עניינים, כאשר האינטרסים העסקיים של החברה לא יעלו בקנה אחד עם חובת נאמנותה למשרד. כיוון שהמשרד ידע על פעילות החברה ביישוב חלוקים, היה עליו להימנע מלהעסיק אותה ביישוב זה,וכן לבחון אם יש בהעסקתה כמנהלת פרויקט ביישובים אחרים משום ניגוד עניינים, דבר שלא נעשה.

48. 
לדעת היועץ המשפטי לממשלה, הנחיות היועץ המשפטי לממשלה מספר 1.1800 - "נוהל קבלת החלטה בנושא הקמת ישובים חדשים", והנחיה מספר 8.1000 - "שיקולי שר או נציגו במוסדות תכנון", ממצות את ההיבטים המשפטיים של תהליך קבלת ההחלטות בנוגע להקמת ישוב חדש.


על מנת למנוע תקלות, פועלת מחלקת יעוץ וחקיקה, להפצת הנחיות היועץ המשפטי לממשלה הנ"ל מעת לעת, למוסדות התכנון השונים.
ב. תגובות המבוקרים
מנכ"ל משרד ראש הממשלה
23. 
משרד ראש הממשלה יקפיד משנה הקפדה, לא לתת סמכויות לבעלי משרות אמון. 


יועץ ראש הממשלה לענייני התיישבות עמד בראש ועדה, שלא ניתנו לה סמכויות, ותפקידו לא יוחד לסגל המקצועי של המשרד.

משרד ראש הממשלה - יועץ ראש הממשלה לענייני התיישבות:

23. 
בפני הוועדה עמדה מחלוקת קונספטואלית: מזה עשור שנים ויותר, נטוש ויכוח מהותי, בדבר האיזון הנדרש שבין הפיתוח, לבין השימור. דורשי השימור גרסו מדיניות בה הפיתוח בארץ ישראל יהיה מיזערי, יתבסס על צמידות ליישוב או לאזור מפותח קיים, תוך שמירה והקפדה על "נגיסה" מינימלית בשטחים הפתוחים. דורשי הפיתוח, הגם שלא התנגדו לשימור שטחי טבע, הביאו את שיקולי הפיתוח ההתיישבותי, את פיתוח תשתיות התחבורה, המים, והשיכון, בפרט במרחבים הביטחוניים, דלילי האוכלוסין, בהן נדרש איזון דמוגרפי, בדרגה גבוהה יותר ביחס לשיקולי השימור.


עד כהונת הממשלה הנוכחית, התחזקה השפעתם של דורשי השימור בוועדות התכנון השונות. בוועדות אלה שולבו יועצים בעלי אוריינטציה "ירוקה", וביניהם אנשי החברה להגנת הטבע. לדעת היועץ, עמדתם הגיעה עד כדי שלילת הקמת יישובים חדשים. עדות לכך היא העובדה שבמהלך העשור 1990 - 2000 הוקמו רק 13 ישובים חדשים בפריפריה,  בעוד שבעשור קודם, 1980 - 1990, הוקמו בנגב, בגליל ובפריפריה 82 ישובים חדשים.   


ה"דה-לגיטמיזציה" של התיישבות החדשה הוקרנה לשטח, למשרדי הממשלה ולגופי הביצוע, עד שבשנים 1998-2001, טרום הקמתה של הממשלה הנוכחית, החליטו הממשלות על הקמתם של כ-25 ישובים חדשים, ובכללם ישובי פזורת הבדואים, שמהם רק ישוב אחד (סנסנה) הוקם.


עם התמנותה של הממשלה הנוכחית, במאי 2001, נקבע בקווי היסוד שלה, שיש לחזור ולחדש את מדיניות ההתיישבות. ראש הממשלה מינה ועדה יעודית להקמת ישובים חדשים, וביקש לברר מה עלה בגורלם של החלטות הממשלה קודמות בעניין הקמתם של ישובים חדשים, שלא מומשו. ראש הממשלה גם הנחה בקביעת אזורי התיישבות מועדפים, והנחה מפורשות בדבר התיישבות חדשה בפתחת ניצנה ובעוטף הר חברון.


על רקע זה יובן שההתנגשות שתי הקונספציות הנ"ל - פיתוח מול שימור, היתה בלתי נמנעת. עבודת הוועדה בראשות יועץ ראש הממשלה לענייני התיישבות, חייבה היפוך מגמה, חזרה לקונספציה התישבותית, וקביעת סדרי עדיפויות אחרים. הדברים התחדדו על רקע תוכניות המתאר החדשות שלאור תמ"א 35, אשר נמצאו בשלבים הסופיים של גיבושן, וגרסו שאין כמעט מקום להקמתם של ישובים חדשים.  


מיום הקמת הוועדה הבין משרדית ליישובים חדשים, היא נתקלה בעבודתה בהתנגדות מוחלטת של החברה להגנת הטבע, רשות שמורות הטבע, וגם מוועדות התכנון האזוריות ומאישים בכירים, המכהנים בוועדה הארצית לתכנון ובנייה, אשר על אף שהוזמנו, בחרו להימנע מלהשתתף בדיוניה של הוועדה הבין משרדית.


ראש הממשלה סיכם וקבע בישיבת הממשלה ב-21.7.2002, שדנה בהקמתם של יישובים חדשים, בדבר הצורך להקים ישובים, אך גם למצוא את הדרך בה ישולב התכנון בתהליך, כאמור בהחלטה: "הנושא בו עסקה הממשלה הוא מהותי ועקרוני לקיומה של מדינת ישראל ושל ההוויה הציונית. השיקולים העיקריים (בסוגית ההתיישבות) הם השיקולים הלאומיים. במסגרת שיקולים אלה יש למצוא את הדרך הטובה ביותר לישמם. חובה על גורמי התכנון לישם את החלטות הממשלה, משום שהיא קובעת את המדיניות".


ביום 6 לדצמבר 2004, הגיש היועץ המשפטי לממשלה "נוהל קבלת החלטה בנושא הקמת ישובים חדשים".


עם מינוי מנהל חדש לראש מינהל התכנון במשרד הפנים, חל גם שינוי בקיטוב שבין שתי הגישות, ונפתחה דרך של הבנה רבה יותר ושיתוף פעולה ביישום המלצות הביקורת, והטמעת הנחיות היועץ המשפטי לממשלה. 


להלן תרשים זרימה של המצב שהיה קיים עד כה, וכן טיוטת הצעה לתהליך אחר, שיביא את המלצות הביקורת והנחיות היועץ המשפטי לכדי סיום.   


נוהל ועבודת מטה, בהקמת יישובים חדשים בעבר:


ההליך מתייחס בהתאמה מסוימת לכל האזורים, כולל שני צדדיו של הקו הירוק.


יוזמה: מקור היוזמה: ממשלה, ועדת שרים, משרדי ממשלה, ממ"י, גופים מישבים, מועצות אזוריות.


מגוון השיקולים: הלאומיים, ביטחוניים, התישבותיים, דמוגרפים, אזוריים, ועוד.


החלטת ממשלה: החלטה ברמה עקרונית, תוך הטלת המשימה על גוף מסוים, ובשאיפה שלא להגדיר המיקום המדויק.


בדיקת היתכנות: כוללת את: זמינות הקרקע, תשתיות קיימות, תוכניות בתוקף, מגבלות, משאבי טבע, ועוד.


תכנון: שלושה מסלולים מקבילים: א. מסלול התכנון: פרוגראמה, תכנון כללי, ועדות תכנון, תכנון מפורט; ב. מסלול הקצאת קרקע: ממ"י; ג. מסלול ההתיישבות: גיבוש גרעין התיישבותי וועדת קבלה.


מחנה זמני: לעתים: גם שלב של מחנה זמני על יד אתר מחנה הקבע.


הקמת היישוב: ישוב יוקם כאשר: א. קיימים אישורים של רשויות התכנון (טרום תב"ע); ב. נקבעו השימושים החקלאיים (לגבי ישוב חקלאי); ג. נקבעו תקני נחלה, קרקע ומים (לגבי ישוב חקלאי).


השלמת התב"ע: נמשכת בדרך כלל עד שנתו הרביעית ויותר של היישוב.


נוהל חדש להקמת ישובים:


הנוהל, העונה להמלצות הביקורת ולהנחיות היועץ המשפטי לממשלה, הוצג בפני ראש מינהל התכנון במשרד הפנים. לאחר קבלת הערותיו, יוצג הנושא בפני היועץ המשפטי לממשלה, ולאחר קבלת חוות דעתו, תיקבע הדרך לאשר ההצעה כנוהל מחייב.


יוזמה: שר, משרד ממשלתי, ממ"י, גוף מיישב, מועצה אזורית, או אחרים.


החלטת ממשלה מותנית: במקרה של אזור חדש, או הקמת קבוצת ישובים, או יוזמה מיוחדת.


בחינת היתכנות היוזמה: היבטים תכנוניים - המועצה הארצית לתכנון ובנייה; בעלויות וזמינות הקרקע - ממ"י; היבטים תקציביים - משרד האוצר, או משרד כלכלי אחר.


סיום: החלטת ממשלה, השלמת תכנון ואישור תוכנית המתאר, הקמת היישוב.

משרד התחבורה
24.
לאור ממצאי הביקורת, הנחה המשנה למנכ"ל את נציגי שר התחבורה במוסדות התכנון, לפעול על פי הנהלים שקבע היועץ המשפטי לממשלה.

מינהל מקרקעי ישראל
29. ביום 17.2.2005 התקבלה חוות דעת סגן מתכננת מחוז הדרום במשרד הפנים, לפיה הינו סבור, כי ניתן להקים בתחום גבולות המכרז, שבע מאות עד אלף יחידות דיור, מבלי להפר את האיזון העדין שבין צורכי הפיתוח, לצורכי השמירה על ערכיות המקום. לדעתו, תוספת יחידות דיור מעבר לאמור, כרוכה בעבודות עפר גדולות, תוך הפרת שלמותם של שטחי יער וארכיאולוגיה נוספים.


מנהלת מחוז הדרום במינהל מקרקעי ישראל, הגיבה ביום 8.3.2005 לעמדת מינהל התכנון במשרד הפנים, כי הנחיות התכנון שבמרכז התייחסו לתמהיל מגוון של צורות בינוי, כך שסך יחידות הדיור בתחום הקו הכחול, בהתחשב במגבלות הקיימות, יכול להיות גבוה מ-1,000 יחידות דיור.


לאור עמדת משרד הפנים, החליט מינהל מקרקעי ישראל לבדוק שוב את אפשרויות המימוש של המכרז, ופנה לקבלת חוות דעת אדריכל מומחה, המכיר את האזור ואת אופי התכנון בתנאי טופוגרפיה דומים. לאחר קבלת חוות הדעת, ידונו ממצאיה, ויבחן את המשך קידום התכנון המפורט, בהתבסס על החלטת המועצה הארצית והמגבלות הקיימות.

34. 
להלן פירוט לוחות הזמנים לעניין התקדמות הליכי התכנון:

יוני 2002 
נמסרה ליזם הודעה על זכייתו במכרז.

אוקטובר 2002 
התכנון הרעיוני הוצג לראשונה בפני המחוז.

יולי 2003 
התכנית הוגשה במקביל לוועדה המקומית מטה יהודה, לוועדה המחוזית, ולמינהל. ב-21.7.2003 נדרשת חתימת המינהל על התכנית קודם להגשתה לועדות התכנון. לחתימה צורפו הערות המינהל לתכנית.

30.11.2003
התכנית נדונה בוועדה המחוזית. הוועדה החליטה כי נדרש תסקיר השפעה על הסביבה, והורתה למשרד לאיכות הסביבה להעביר את הנחיותיו לביצוע התסקיר תוך 14 יום. 

30.12.2003
ההנחיות נדונו ואושרו בוועדה המחוזית.

8.3.2004
היזם הודיע על סיום הכנת התסקיר, וביקש לקבוע מועד לדיון.

24.3.2004
המשרד לאיכות הסביבה ביקש השלמות לתסקיר באמצעות יו"ר הוועדה המחוזית.

28.4.2004
סיכום פגישה עם חברת החשמל לגבי קו חשמל בהרי עדן-רוגלית.
23.5.2004
הועברו ההשלמות למשרד לאיכות הסביבה.

3.6.2004
התקבלה דרישת המשרד לאיכות הסביבה להשלמות נוספות.

15.7.2004
התקבלו ההשלמות האחרונות במשרד לאיכות הסביבה.

3.8.2004 
התקבלו ההשלמות האחרונות לעניין ניקוז במשרד לאיכות הסביבה, לאחר בקשה נוספת להשלמה בנושאי ניקוז.

23.11.2004 
התקיים דיון בנדון בוועדה המחוזית, בו התקבלה החלטה על הפקדת התכנית בתנאים. אחד מן התנאים (תנאי מספר 1) קבע, כי על מנת להיענות לדרישת המשרד לאיכות הסביבה, וליצור רצף של מעבר אקולוגי באזור הנחל, יש להעביר את אזור התעסוקה, מחלקה הצפוני של התכנית, לגבעה הסמוכה לתכנית, הממוקמת מדרום מזרח לה.

9.12.2004 
בוועדה המחוזית התקבלה בקשה לדיון חוזר לפי סעיף 11(ד) (החלטה פגומה, דיון במליאת הוועדה) לחוק התכנון והבנייה, התשכ"ה-1965, על ידי מחוז ירושלים במינהל וראש המועצה האזורית מטה יהודה, בקשר לשניים מהתנאים שהוצבו. התנגדות המינהל היתה לתנאי העתקת אזור התעסוקה, כיוון שההחלטה על השינוי, משמעה סתירת הוראות תכנית המתאר המחוזית (תמ"מ), ומיקום אזור התעסוקה מחוץ לגבולות תמ"מ 31/1 למחוז ירושלים, מהלך  המחייב פגיעה ברעיון התכנוני, המושתת על בנייה אקולוגית, ומחייב שינוי לתמ"מ ואישור הוועדה לשמירת קרקע חקלאית ושטחים פתוחים (ולקחש"פ) - שניהם הליכים תכנוניים משמעותיים, שביצועם עשוי לארוך זמן רב.

11.1.2002
בעקבות הבקשה התקיים דיון חוזר בוועדה המחוזית. בדיון הוחלט, כי בשל העובדה שהחלופה שהוצעה על ידי הוועדה, נחותה מהחלופה המקורית, יוחזר שטח התעסוקה לאזור המקורי, תוך צמצומו לשטח של כ-30 דונם, ועל ידי כך יצירת מעבר אקולוגי ברוחב סביר, המייתר את הצורך בשינוי התמ"מ ובאישור הולקחש"פ. 

10.3.2005
התכנית שולבה בסדר היום של הוועדה המחוזית, אולם ירדה מסדר היום.

עם השלמת התיקונים, כפי שנקבעו בהחלטת הוועדה המחוזית ביום 11.1.2005, בשילוב עם ההחלטה הקודמת מיום 23.11.2004, תופקד התכנית להתנגדויות.

משרד המשפטים - היועץ המשפטי לממשלה
48. 
לדעת היועץ המשפטי לממשלה, הנחיות היועץ המשפטי לממשלה מספר 1.1800 - "נוהל קבלת החלטה בנושא הקמת ישובים חדשים", והנחיה מספר 8.1000 - "שיקולי שר או נציגו במוסדות תכנון", ממצות את ההיבטים המשפטיים של תהליך קבלת ההחלטות בנוגע להקמת ישוב חדש.


על מנת למנוע תקלות, פועלת מחלקת יעוץ וחקיקה, להפצת הנחיות היועץ המשפטי לממשלה הנ"ל מעת לעת, למוסדות התכנון השונים.
עבודת המטה של משרדי הממשלה
הגופים המבוקרים: משרד ראש הממשלה; משרד האוצר, נציבות שירות המדינה; משרד הבינוי והשיכון; משרד המשפטים

א. ריכוז ממצאי הביקורת

1. 
משרד ראש הממשלה ומשרדי הממשלה, לא עשו עבודת מטה משותפת, וממילא גם לא הניחו לפני ראש הממשלה חלופות שמטרתן לעצב תורת ניהול, שתסדיר את עבודת משרדי הממשלה עם משרד ראש הממשלה, בכל הנוגע לפרוייקטים בין משרדיים ושיתוף פעולה בין משרדי.

2. 
אין זה מן ההכרח שתורת ניהול תגביל את חופש הפעולה של מנכ"ל משרד ראש הממשלה, וכל מטרתה היא ליצור בסיס משותף ומוסדר של דרכי התיאום ושיתוף הפעולה בין משרדי הממשלה.

3.
משרד ראש הממשלה ונש"מ טרם החלו בבחינה ארגונית של המשרד שמטרתה לבחון את התפקידים, המבנה והארגון של המשרד, ובכלל זה את תפקידיהם ומעמדם של העובדים הקבועים במשרד ותקני כוח האדם שבו, וטרם נעשתה הבחנה בין צוות מקצועי קבוע ובין יועצים במשרות אמון המועסקים במשרד.
4.
היה על משרד ראש הממשלה, בראש ובראשונה, להיערך לבחינה ארגונית, אבל גם לנש"מ, בהיותה יחידת המטה המרכזית לניהול משאבי אנוש, תפקיד מוביל בייזום שינויים ארגוניים והיה עליה לפנות למשרד ראש הממשלה ולהמריצו לפעול.

5.
לתהליך קבלת ההחלטות בממשלה לא קדמה תמיד עבודת מטה סדורה, ומשרדי הממשלה מניחים לפניה לעתים הצעות החלטה שלא צורפו להן חוות דעת משפטיות, או שאין בהן התייחסות שיטתית להיבטים כלכליים וחברתיים הנובעים מהצעת ההחלטה. המשרדים העלו לדיון בממשלה נושאים נקודתיים, במקום סוגיות עקרוניות המתוות מדיניות כוללת. גם חומר הרקע המוגש לשרים על ידי המשרדים ומזכירות הממשלה לקראת הדיון, חסר לעתים מידע הנדרש ליצירת תשתית עובדתית נאותה, המאפשרת קבלת החלטה מיטבית. תקנון עבודת הממשלה אינו מקיף דיו, והדרישות הקיימות בו הן מזעריות; למשל, כאשר השרים מגישים הצעת החלטה לממשלה, אין הם חייבים לצרף לה חוות דעת מקצועית, או לדון בהיבטים כלכליים, חברתיים והשפעות ארגוניות-מבניות. פעמים רבות הגיעו הצעות ההחלטה לשרים ולמשרדיהם זמן מועט לפני הדיון בממשלה, ולא הייתה להם שהות מספקת לעיין בו כדי לגבש את עמדותיהם כראוי.

6.
בהחלטת הכנסת ממארס 2004 נקבע, כי מן הראוי שהממשלה תפעל לעדכון ההוראות של תקנון עבודת הממשלה, הנוגעות להצעות להחלטות הממשלה, כך שיחייבו עבודת מטה מסודרת, ובה, בין היתר, הכנת תשתית עובדתית הנחוצה לקבלת החלטה, והצעה מנומקת של החלופה המועדפת. כן נקבע כי יש לפעול לגיבושו של נוהל אחוד לכל משרדי הממשלה, בכל הנוגע לדרך הגשת הצעות להחלטות הממשלה. ראוי שהממשלה תפעל לתיקון ליקויים שציין משרד מבקר המדינה ותיישם את החלטות הכנסת בנושא.

7.
מזכירות הממשלה בשיתוף משרדי הממשלה לא ניסחה נוהל המנחה את משרדי הממשלה בסדרי ייזום, פיקוח, תיאום המשרדי ותיאום בין משרדי, וסדרי מעקב, בקרה, דיווח וביצוע אחר החלטות הממשלה.

8.
בשל היעדר נוהל אחוד במשרדי הממשלה, יצר כל משרד כלי מעקב משלו, חלקם ידניים וחלקם ממוחשבים, בעוד שניתן היה להשתמש בכלים הממוחשבים, בהתאמות הנדרשות, בכל המשרדים, ובכך לשפר את המעקב, בייחוד בהחלטות הנוגעות לכמה משרדי ממשלה. להוציא את משרד הרווחה, אין נוהל פנימי במשרדים בכל הנוגע לייזום הצעות החלטה לממשלה, סדרי תיאום הצעת ההחלטה עם משרדים אחרים, ומעקב אחרי ביצוע ההחלטה. ראוי לקבוע נוהל אחיד לכל המשרדים בעניין ייזום בקרה ומעקב אחרי החלטות הממשלה; הדגש הוא על ביצוע מעקב שיטתי אחר יישומן, שהנוהל צריך להבטיחו.

9.
מן הראוי לעגן בנוהל מחייב את סדרי ההכנה של הצעת התקציב והתכנית הכלכלית, ובכלל זה את חובת אגף התקציבים (אג"ת) לנהל דיונים מוקדמים בעניין התקציב. ועוד יש לעגן בנוהל את החובה להפיץ בקרב השרים את נתוני התקציב והצעות ההחלטה פרק זמן סביר לפני מועד הדיון בממשלה. ראוי לשקול ולקבוע בנוהל שיש לצרף מידע מפורט להצעת מסגרת התקציב, ולהצעות ההחלטה המופצות לשרים ולמשרדים, כדי שיוכלו להחליט על בסיס מלוא הנתונים.

10.
בשירות הציבורי בישראל אין תורת ניהול מגובשת וסדורה שתגדיר את דפוסי עבודת המטה על היבטיה השונים. לדעת משרד מבקר המדינה, עבודת מטה מעין זאת הנה - במהותה - מתפקידם של נש"מ ושל המשרדים. נש"מ לא הציגה מהן העלויות של עבודת המטה, על מנת שהממשלה תוכל לקבל החלטה בעניין, ולא ראוי היה לגנוז את ההחלטה בטרם תעשה זאת. היה על נש"מ, לכל הפחות, להביע את עמדתה לפני הממשלה, כי תורת הניהול אינה בסמכותה ובאחריותה, כדי שזו תמנה גורם אחר שיפעל בהקדם לקידום המשימה; אך זה לא נעשה.

11.
הן ברמה המרכזית-הכללית, והן ברמה המשרדית-הפרטנית, אין למשרדים תורת ניהול בנושאים יום יומיים שאמורה להנחותם בפעולתם. ועל כן, מן הראוי שהממשלה תיתן דעתה על הנושא, ותמנה גורם מוסמך שיקדם פיתוחה של תורת ניהול.

12.
למשרד הבינוי והשיכון אין חובה בנוהל הכנתה של תכנית עבודה שנתית, הקובע גם למי ניתנה האחריות למעקב אחרי תכנית זו, לערוך תכניות עבודה, והחל בשנת 2001 לא הייתה במשרד זה גם תכנית עבודה כלל משרדית מפורטת, אלא תכניות עבודה שנתיות בנושאים מרכזיים בלבד, כמו: תכנון, שיווק, ופיתוח.

13.
למעט משרד המשפטים, שהכין תכנית אסטרטגית רב שנתית, והחל בישומה במועד סיום הביקורת, בשאר המשרדים שנבדקו אין תכניות רב שנתיות.

14.
תוכניות עבודה ארוכות טווח ותוכניות עבודה שנתיות, הכוללות תכנון אסטרטגי ותכנון שנתי, הן כלי בסיסי לניהול הציבורי. תורת הניהול צריכה להגדיר את דפוסי עבודת המטה, על היבטיה השונים, ברמה הכלל משרדית, ולהציע הנחיות ברורות. היות ויחידת המטה המרכזית - נש"מ - לא פיתחה תורה ניהולית או מדריך ראוי לכל משרדי הממשלה, מן הראוי שתעשה כן. על הממשלה לשקול מציאת פתרון חלופי שיקבע את חובתו של כל משרד להכין תכנית עבודה שנתית ותכניות ארוכות טווח, לרבות כלי תכנון, כלי מעקב ודרכי בקרה, שיקבע, כמו כן, נוהל בין משרדי אחוד לכל משרדי הממשלה.

15.
נש"מ לא דנה בתיאור התפקיד של מנכ"ל, עקב עמדתה שתפקידו לנהל את המשרד, שעליו הוא מופקד, מכוח הנורמות והחוקים החלים בשירות המדינה, וזאת בהתחשב בעובדה שמשרת המנכ"ל היא משרת אמון. לדעת משרד מבקר המדינה, גם על בסיס הטענה שמשרת המנכ"ל היא משרת אמון, חובה להגדיר את תפקידיו וסמכויותיו, שהרי הגדרת משרה כמשרת אמון נוגעת לאופן הבחירה של האדם שימלא את התפקיד, אך בה בעת אמורה משרה חשובה זאת להיות תחומה בגדרי סמכות ואחריות. תפקיד המנכ"ל הנו  תפקיד רב חשיבות, אך נמצא כי לא נקבעו תנאי סף לכשירות לתפקיד מנכ"ל משרד ממשלתי. מבקר המדינה ציין, כי אומנם פטורה משרת המנכ"ל ממכרז, אך ראוי שגם בנסיבות של פטור ממכרז יעמוד המועמד בתנאי סף סבירים, ויהיה בעל כישורים מתאימים. לכן מן הראוי שייקבעו קריטריונים לבחינת המועמדים לתפקיד המנכ"ל, בידי ועדת המינויים.

16.
ביוני 2004 החליטה הממשלה על פי הצעת החלטה שגובשה על ידי ראש הממשלה ופורום מנכ"לי משרדי הממשלה, להקים, בין השאר, צוותי עבודה בנושאים הבאים: צוות בראשות מנכ"ל משרד הבינוי והשיכון, שיבדוק ויגיש לממשלה הצעות להקמת פורום קבוע של המנהלים הכלליים במשרדי הממשלה; צוות בראשות נציב שירות המדינה ומנכ"ל משרד המשפטים שיבחן המלצות לשיפור הגמישות הניהולית של המנהלים הכלליים במשרדי הממשלה בכל הקשור להעסקת עובדים. בהחלטה נקבע כי המלצות הצוותים יוצגו בפני פורום המנהלים הכלליים במשרדי הממשלה, ויונחו על שולחן ועדת השרים לענייני חברה וכלכלה עד ליום 1.9.2004. נמצא כי הצוותים לא הציגו בפני ועדת השרים לענייני חברה את המלצותיהם כנדרש, חלקם אף לא התכנס, וממילא גם לא התוו דרכי פעולה, ולא המליצו המלצות כלשהן.

17.
נש"מ לא קבעה הנחיות למינוי משנה למנכ"ל, וכל משרד פועל בנושא זה כראות עיניו. מבין המשרדים שנבדקו רק במשרד הבריאות ובמשרד הפנים מכהנים משנה למנכ"ל. ראוי כי נש"מ תקבע למשרדים כללים מנחים למינוי משנה למנכ"ל, ואם יתעוררו חילוקי דעות על יישומם, ראוי כי נש"מ תבחן את טענות המשרדים, ואף תעלה סוגיות אלה, ככל שיידרש, לפני הממשלה.

18.
בוועדה לשיפור יכולות הניהול, שהוקמה על ידי ראש הממשלה ביולי 2001, בראשות נציב שירות המדינה, כדי שתציע דרכים לשיפור איכות הניהול במשרדי הממשלה ויחידות הסמך, הוקמה  ועדת משנה שתעסוק בהקמת סוכנויות ניהול, דוח הוועדה הוגש לשר האוצר במאי 2004, והציג מודל של סוכנות ניהול שתיצור הפרדה ברורה בין המשרד הקובע מדיניות ובין סוכנות הניהול. אמנם הוקם צוות היגוי ליישום המלצות הוועדה, אולם למעט הטיפול בהקמת סוכנות ניהול במשרד המשפטים, נעצרה הפעילות ליישום המלצות הוועדה; עד מועד סיום ביקורת המעקב לא נקבעו יחידות ממשלתיות נוספות שיפעלו כמודל סוכנויות הניהול, ולא נקבע הגורם האחראי ליישום מודל זה. לדעת משרד מבקר המדינה, מן הראוי ששר האוצר יטיל על אחד מגורמי המטה במשרד לקדם את יישום מודל סוכנות הניהול, בייחוד בשלב החלוץ של יישומו. על השרים ועל המשרדים ועל יחידות המטה לשאוף לגבש מדיניות מקיפה של שינויים מבניים שראוי לחולל בשירות המדינה, ולהניחה לפני הממשלה, בתוך פרק זמן סביר.
19.
הממצאים מדגישים את הצורך בקידום שינוי כולל בעבודת המטה של משרדי הממשלה. נושאים כגון תורת ניהול כוללת לשירות המדינה, מן הראוי שיקודמו, מעצם טיבם, בידי יחידות המטה הכלל משרדיות, כגון נש"מ, אג"ת, חשכ"ל ומשרד המשפטים.

ב. תגובות המבוקרים

משרד ראש הממשלה

3. 
משרד ראש הממשלה ונציבות שירות המדינה, נערכים לבחינה ארגונית של המשרד. מתקימות ביניהם פגישות שוטפות בנושא.

נציבות שירות המדינה
10.
נושא תורת הניהול הינו מורכב, ומקיף היבטים אוצריים רבים, ובהם ניהול התקציב, ניהול הכספים והמשק וניהול מנגנוני יחסי העבודה, וכן היבטים משפטיים, היבטים מבניים , היבטים של ניהול כלכלי וניהול משאבי אנוש.


גיבוש תורת ניהול על ידי גוף מרכזי, נוגד את מגמת הביזור המקובלת כיום בעולם. לדעת נציבות שירות המדינה, במדינות המתקדמות בעולם המערבי, אין גוף מרכזי העוסק בגיבוש תורת ניהול, והדבר נתון לאחריות המשרדים והיחידות.

15.
נציבות שירות המדינה  פרסמה בדצמבר 2004,  מהדורה מורחבת ומעודכנת של חוברת ההדרכה בנושא "עקרונות יסוד וכללי מינהל בשירות המדינה", המיועדת למנהל הכללי ולמקביליו  בשירות המדינה.


לדעת נציבות שירות המדינה, אין מקום להוסיף על הנכתב בחוברת ההדרכה. 

17.
לדעת נציבות שירות המדינה, אין לקבוע כללים מחייבים אשר יכפו על המשרדים מינוי משנה למנכ"ל,  בעיקר נוכח השונות הרבה המאפיינת את משרדי הממשלה.  

משרד האוצר 
תקציב המדינה - תהליך הכנתו ועדכונו 
הגופים המברים: משרד האוצר; משרד ראש הממשלה - מזכיר הממשלה; משרד החינוך, התרוקבות והספורט; משרד המשפטים - היועץ המשפטי לממשלה; משרד התחבורה; משרד התעשייה, המסחר והתעסוקה; משרד התשתיות הלאומיות; הלשכה המרכזית לסטטיסטיקה; מינהל מקרקעי ישראל; המוסד לביטוח לאומי; בנק ישראל

א. ריכוז ממצאי הביקורת

1.
משרד האוצר איננו מציג נתונים כמותיים בדוחות על ביצוע התקציב; עקב כך לא ניתן להשוות את הכמויות שבוצעו עם הכמויות שתוכנן לבצע, וגם לא ניתן להשוות בין שיעורי הביצוע הכספיים לבין שיעורי הביצוע הפיזיים. מתכונת הדיווח לגבי שיא כוח אדם אינה עומדת בכל דרישות החוק. גם בתכניות ובתקנות תקציב המיועדות למימון פרויקטים בענפי משק שונים אין נתונים כמותיים. 

2. 
ראוי להגביר את התיאום בין משרד האוצר לבין בנק ישראל, וכן להציג ביתר שקיפות את ההנחות וההחלטות הנוגעות למדיניות המוניטרית ולמדיניות הפיסקאלית.

3. 
בשנת 2003, החליט המנכ"ל להגדיל ב-1.5 מיליארד ש"ח את תחזית ההכנסות ממסים שהכין מינהל הכנסות המדינה; דיונים אלה לא תועדו ולא נומקו. מן הראוי שהתאמת רמת ההוצאות בתקציב להכנסות בפועל תיעשה בשקיפות מלאה, תוך שימוש מושכל בתקציב מודולרי, שחלקים ממנו יופשרו לביצוע רק אם תתממש תחזית ההכנסות.

4. 
באגף התקציבים אין כללים מסודרים לשיתוף משרדי הממשלה בתהליך ההכנה של דפי המעבר, והמשרדים אינם מקבלים מאג"ת את פרטי החישוב של דפי המעבר די זמן לפני הדיון בממשלה על מסגרות התקציב. יש לעגן את ההליך בנוהל כתוב ובכללים מחייבים, ולקבוע אילו דרגים באג"ת ובמשרדים רשאים לחתום על סיכומים כאלה, ובאיזה היקף כספי. 

5. 
לא חל שינוי מהותי בסדרי הדיון של הממשלה לקראת התקציב לשנת 2004: הצעות ההחלטה הופצו לשרים רק כמה ימים לפני ההצבעה בממשלה, ללא הצעות חלופיות או הסתייגויות של משרדים, והצבעת הממשלה עליהן נעשתה כמקשה אחת. המשרדים אינם מקבלים את הפירוט של חישוב ההפחתות שאג"ת מציע לעשות בתקציביהם, ולכן אין באפשרותם לבדוק את החישוב לפני הגשת ההצעה לממשלה. 

6. 
אג"ת ומשרדי הממשלה, האחראים לביצוע פרויקטים הממומנים בתקציבי פיתוח, לא בודקים את העלויות העקיפות והנזקים האפשריים שייגרמו למשק עקב דחיית סיומם. 

7. 
תכנית התקציב הרב-שנתית, המוגשת במתכונת של "מעטפות", איננה תורמת תרומה ממשית לתכנון רב-שנתי של תקציבי המשרדים, ולתכנון לאומי לטווח ארוך. המשרדים אינם נדרשים להגיש תכניות עבודה שנתיות ורב-שנתיות כבסיס להכנת תקציב שנתי ותקציב רב-שנתי, ורובם אינם מכינים תכניות כאלה.

8. 
בדברי ההסבר להצעות התקציב של משרד התחבורה ושל מחלקת עבודות ציבוריות אין השוואה בין אומדנים מקוריים לבין אומדנים מעודכנים של פרויקטים תחבורתיים. ליקויים דומים הועלו גם בדברי ההסבר שצורפו להצעות התקציב של משרד החינוך, ושל משרד הבינוי והשיכון. 

9. 
משך הטיפול בחלק גדול מהבקשות לשינויים תקציביים שהגישו משרד החינוך, משרד התעשייה, המסחר והתעסוקה, משרד התחבורה ומשרד התשתיות הלאומיות היה ארוך מפרק הזמן שנקבע בהחלטת הממשלה. 

10. 
העברת בקשות רבות לשינויי תקציב בסוף שנת הכספים מונעת אפשרות של דיון מעמיק בוועדת הכספים בשינויים המבוקשים ומקשה על המשרדים לנצל ביעילות את התקציב.

11.
מן הראוי להגדיר בצורה ברורה ומחייבת את חלוקת הסמכויות והאחריות בין אג"ת לבין משרדי ממשלה וגופים ייעודיים בנוגע לקביעת סדרי עדיפויות בביצוע פרויקטים. לאג"ת יש סמכויות רבות מאוד בכל הנוגע להכנת התקציב ולניהולו השוטף, וחופש הפעולה של משרדי הממשלה בניהול תקציביהם קטן. בספטמבר 2001 החליטה הממשלה להגביר את דרגות החופש של משרדי הממשלה תוך בקרה של משרד האוצר.

12.
הצורך ברפורמה בשיטת התקצוב הועלה כבר לפני שנים בהמלצות ועדת קוברסקי משנת 1989 ובעבודות מחקר של אנשי אקדמיה ואנשי ציבור, ואף נקבע בהחלטת ממשלה מאוגוסט 2000; ועד כה לא הוצא אל הפועל. מן הראוי לדון ביסודיות בנושא זה, ולשפר את תהליך התקצוב הקיים על כל שלביו. 

13. 
תהליכי ההכנה של תקציב המדינה, שהגיע ב-2004 ל-255 מיליארד שקל, דברי ההסבר וסדרי הבקרה עליו טעונים שיפור ניכר. אין זה סביר שהממשלה תמשיך לנהל את תקציב המדינה כאילו אין לה צורך חיוני לדעת מה קיבלה תמורת ההוצאות, ובלי לבדוק אם נשמר סדר העדיפויות שקבעה, ואם הושגו היעדים שהציבה לפניה, אם הוצבו. התקציב הוא כלי ניהולי חשוב לממשלה, ועליה לשכללו כדי שתוכל להפיק ממנו את מלוא התועלת.
14.
מן הראוי שאגף התקציבים יכין אומדן השקעות של המוסד לביטוח לאומי בשיתוף המוסד ואגף החשכ"ל, תוך פירוט על החסר או העודף שנוצר בהשוואה לתחזית.
15.
מן הראוי שהלשכה המרכזית לסטטיסטיקה תעשה שימוש בסמכותה כדי לאכוף על גופים ממשלתיים וציבוריים, ביחוד רשויות מקומיות, למסור לה נתונים.
16.
באפריל 2003 החליטה הממשלה שעל נציבות המים להיערך להתפלת מי ים. סירובו של אג"ת לאשר את פרוייקט חיבור מתקני ההתפלה למערכת הארצית עשוי לגרום לכך שלמקורות לא תהיה מערכת לקליטת המים ממיתקני ההתפלה.

ב. תגובות המבוקרים
משרד האוצר - אגף התקציבים
2. 
אין צורך בתאום בין בנק ישראל ומשרד האוצר בעניין הצעדים שיש לנקוט כדי להשיג את יעד האינפלציה. על בנק ישראל להיות עצמאי לחלוטין בהפעלת המדיניות המוניטרית, אך גם שקוף ונתון לביקורת ציבורית על העמידה ביעדיו.

הגברת השקיפות של המדיניות המוניטרית שנוקט בנק ישראל, היא מטרה ראויה וחשובה, אך הדרך להשיגה הינה שינוי ישיר בדפוסי ההתנהגות והדיווח של בנק ישראל, ולא בדרך עקיפה של השמעת הערותיו על תחזיות של מוסד אחר.
3. 
עדכון תחזית ההכנסות בשנת 2003, היה מצריך את הכנת התקציב מראשיתו, הליך הכרוך במספר חודשי עבודה, אשר היה מונע מאג"ת להגיש את הצעת התקציב עד למועד הקבוע בחוק. אי לכך, הוחלט שהשינויים הנדרשים יעשו בתקציב על-שינויו.
4. 
קיים נוהל מוסדר ומובנה בכל הקשור לסיכומים תקציביים שעניינם שינויים בתקציב השנה השוטפת או בתקציבי השנים שאחריה.
5. 
הערות היועץ המשפטי לממשלה נלמדו ויושמו בקפדנות לקראת הכנת תקציב 2005, באופן שהיועץ אישר באופן אישי כל אחת מההצעות שהובאו לדיון בממשלה. הליך סדרי הדיון בממשלה לאישור הצעת התקציב לשנת 2005, סוכם ואושר על ידי היועץ המשפטי לממשלה ומזכיר הממשלה.

בסיום התהליך האמור, מסגרות התקציב של המשרדים והצעות ההחלטה שהתבססו עליהן הופצו לשרים, שבוע לפני ההצבעה, כאשר בפרק זמן זה השרים הביעו את הסתייגויותיהם.
7. 
משמעות תקציב המעטפות הינה הצגה של צפי ההוצאות העתידי, למעט שינוי חקיקה, החלטות ממשלה והסכמים הנערכים בשנת התקציב, וזאת טרם החלטות על סדרי עדיפות והתאמות נדרשות לעמידה ביעד הגירעון ובמגבלת ההוצאה. לאור האמור, יש לתקציב המעטפות משמעות, אף כי השימוש בו מוגבל.
9. 
התקציב המקורי משקף את צורכי המשרד, כפי שאלה הוצגו לאג"ת על ידי נציגי המשרד בעת בניית תקציב המדינה. יכולתם של המשרדים להעביר פניות תקציביות בקלות יחסית ושינויים במהלך השנה, מובילים למספר רב של פניות תקציביות, אשר בעת הכנת התקציב לא ניתן היה לחזותן.

במקרים רבים הטיפול בפניה מתעכב בשל שינויים ותיקונים שהמשרד עצמו מבקש לערוך בבקשתו המקורית. קשה להשוות בין היקפי הפניות במשרדים השונים. לשם דוגמה, הטיפול בפניות של משרד החינוך עשוי לארוך זמן רב יותר בשל מורכבות הפניה - מדובר בפניות גדולות מאד ,גדושות פרטים ונושאים המצריכים בדיקה מקיפה .
10. 
על-אף שהבקשות לשינויים תקציביים מוצגים ומוסברים על ידי נציגי אג"ת, פניות אלה משקפות את דרישת המשרדים השונים לשינויים בהרכב תקציבם. העובדה שחלק ניכר מהפניות מועברות בדצמבר, כיוון שלקראת סוף השנה מבקשים משרדי הממשלה לבצע התאמות אחרונות של התקציב לביצוע החזוי בפועל, כך שיתאפשר ניצול מקסימאלי של מסגרת התקציב העומדת לרשותם.

בהתאם לחוק התקציב, בסמכותו של שר האוצר לקבוע האם וכמה עודפים להעביר משנת התקציב הקודמת, לשנת התקציב השוטפת. 

גם במשרד הביטחון, שהשליטה על כמות התקנות והתקציב האמור בהם הינם בידיו, נעשים שינויים תקציביים רבים על ידו במהלך השנה. 
11. 
בדוח מבקר המדינה מופיעות שתי גישות מנוגדות: מחד הצעת המבקר לתקצב כל תוכנית פעולה, המבטאת נושא ייחודי בעלות של עשרות מיליוני ש"ח בנפרד, ומאידך הרצון לאפשר חופש פעולה למשרדי הממשלה ולצמצם את מספר התקנות בתקציב המדינה. האוצר פועל להתאים מידי שנה את תחומי הפעולה, התוכניות והתקנות כך שישקפו את שימושי ההוצאה הממשלתית בצורה נאותה ושקופה מחד, ומאידך שלא יפגעו בפעילות המשרד ויעמיסו בירוקרטיה מיותרת על המערכת. 

לפי סעיף 13(ג) לחוק יסודות התקציב, הפשרת הרזרבה נתונה לשיקול שר האוצר, באישור ועדת הכספים. ההחלטה בדבר הפשרת הרזרבה מתקבלת בהתאם לצורך. רזרבה לעמידה ביעד הגירעון/הוצאה, מופשרת בהתאם לעמידת הממשלה ביעדיה (מסגרת הגירעון ומסגרת ההוצאה).

האלטרנטיבה להפשרת הרזרבות האמורות, בשנת 2004, הייתה קיצוץ רוחבי בשיעור גבוה יותר (כ-12%). בכדי לא לפגוע עוד יותר בעבודת המשרדים, החליטה הממשלה על הפשרת רזרבות אלה וקיצוץ בשיעור של 7% בלבד. מדיניות זו ננקטה בידיעה שכל חריגה, מיעד הגירעון/ההוצאה, אשר תסתמן במהלך שנת 2004, תוביל לקיצוץ רוחבי נוסף שמטרתו להבטיח את עמידת הממשלה ביעדיה הכלכליים. 
12. 
במקרים רבים לא ניתן, או אין צורך, לקשר בין נתונים כמותיים לסכום ההוצאה הכספית בגינם. נתוני כמויות בתקציב השוטף אינם יעד אלא מגבלה, או שנתונים כמותיים עשויים להוביל במקרים רבים להקצאת מקורות שאינה יעילה.

ביצירת קשר בין תפוקות ותקצוב המזומנים בגינם, לא רק בישראל מתלבטים בסוגיה: בחודש אפריל 2005 מתכנס בצרפת פורום ראשי אגפי התקציבים במדינות ה- OECD לדיון בסוגיה זו.

אג"ת מיישם את החלטת הממשלה ומאפשר למשרדים חופש פעולה רב וגמישות רבה, בהתאם להחלטת הממשלה האמורה, לפיה: "כל פנייה לשינוי תקציבי תועבר למשרד האוצר לצורך הבקרה  האמורה...". בהתאם לכך, אג"ת ממלא את חובתו ומבצע בקרה לכל בקשה לשינויי תקציבי של המשרד, ובמידת הצורך מעיר את הערותיו.

לקראת תקציב 2006 תבוצע סריקה כוללת של תקציב המדינה, ותבחן האפשרות לצמצום מספר תקנות התקציב, תוך שמירה על רמת שקיפות מחייבת בסעיפים השונים. 
13. 
תהליך הכנת התקציב לשנת 2005 נעשה תוך שיפור בעבודת המטה התוך ממשלתית, והגברת שיתוף הפעולה בין משרדי הממשלה ומשרד האוצר.
16. 
החל מסוף שנת 2004 נבנה נוהל חדש המסדיר את הכללים לפיהם יאושרו פרויקטים, כאשר נציבות המים רשאית לאשר פרויקטים שעלותם הכוללת אינה עולה על 12 מליון שקל. אישור הפרויקטים נחלק לשנים, ומתייחס באופן פרטני לפרויקטים המשכיים ולפרויקטים חדשים.
המוסד לביטוח לאומי

14.
המוסד לביטוח לאומי מוסר את הערכתו בדבר הגרעון הצפוי בתקציב המוסד לאגף התקציבים ולחשב הכללי, כולל הסבר של ההנחות המונחות בבסיס התחזית. המוסד יקפיד לעדכן את משרד האוצר על שינויים. בדיונים על תקציב המוסד בוועדת הכספים של מועצת המוסד, משתתפים נציגי האוצר, ולפיכך כל האומדנים שמפיק מינהל המחקר והתכנון, מובאים לידיעתם.
הלשכה המרכזית לסטטיסטיקה
15.
על אף ניסיונות הלשכה המרכזית לסטטיסטיקה לקבל את הנתונים תוך שימוש בסמכות שניתנה לה לפי סעיפים 15 ו-15א' לפי פקודת הסטטיסטיקה, לגבי מרביתם לא חל שינוי בהעברת נתונים ללמ"ס מצד משרדי הממשלה.
משרד התחבורה
4.
טיוטת נוהל הכנת תקציב נמצאת בדיון במשרד. המשרד מתכוון לקראת תקציב 2006 לעבוד על פי נוהל מסודר.
6.
תוספת העלויות והנזקים כתוצאה מדחיית השלמת הפרויקטים, קשורה בעיקר לשלב בו נמצא ביצוע הפרוייקט. המשרד שואף להתאים את ההפחתות התקציביות בפרויקטים לשלב הביצוע ועל ידי כך למזער את הנזקים. המשרד עושה את המקסימום על מנת לצמצם את הנזקים, על ידי הגשת הצעות להפחתה לאחר התייעצויות פנים משרדיות והפעלת שיקול דעת מקצועי.
משרד התשתיות הלאומיות - נציבות המים
8.
מידי שנה נדרש המשרד להכין את גרסתו לדביר ההסבר לתקציב. יש לציין, כי הגרסה הסופית הנשלחת לכנסת שונה, לרוב, מזו של המשרד, וזאת ללא כל תיאום מראש. דברי ההסבר משקפים את פעילות המשרד ובמידה של אי דיוק, החסרת או הוספת פרטים לא מעודכנים, הדבר פוגם בהצגת הפעילות המבוצעת על ידי המשרד.
9.
קיים פירוט מאוד גדול של תקנות תקציביות, והדבר מקשה ומגביל את פעילות המשרדים ומחייב ביצוע שינויים תקציביים רבים.
10.
איחוד של מספר בקשות נעשה על ידי אג"ת ופוגע במשרד, כיוון שגורם לעיכוב פניות שממתינות לצבירת כמות מספקת של בקשות. כמו כן, כתוצאה מאיחוד בקשות, אג"ת שולח בטעות לועדת הכספים גם בקשות שלא דורשות את אישורה, אלא את אישור הממונה על התקציבים.
11.
היקפי הקיצוץ נקבעים על ידי צוות מאקרו באג"ת, בהתאם לתקצוב המזומנים בתקנות הממוינות כקניות/השקעה ישירה. היקפים אלו מקוצצים גם בהרשאה להתחייב. ברוב המקרים סך תקציב ההרשאה להתחייב בתקנות הממוינות כקניות/השקעה ישירה, קטן מסך תקציב המזומנים בתקנות אלו. לפיכך, נוצר קיצוץ יתר בהרשאה להתחייב.

קביעת הסעיפים מהם יבוצע הקיצוץ, הינה באחריות המשרדים, וזאת בהתאם לסדרי העדיפויות של המשרד. בפועל, אגף התקציבים מתערב בקביעת סעיפי התקציב שיקוצצו ואף מאיים בקיצוץ חד צדדי במצב של אי הסכמה עם המשרד.

אג"ת צריך להיות שותף לאישור מסגרת רב שנתית של השקעות "מקורות" בפיתוח משק המים ולהותיר את אישור הפרויקטים הספציפיים לוועדת שיפוט ונציב המים.
12.
הרפורמה החשבונאית - קיימת החלטה לשינוי שיטת הדיווח החשבונאי משיטת דיווח על בסיס מזומן לשיטת דיווח על בסיס מצטבר. מערכת מרכב"ה הינה כלי ליישום החלטה זו. 

לאור זאת, יש לשקול שינוי אופן בניית התקציב וניהולו.
מאזן המדינה ליום 31.12.03
ניהול נכסי מדינה מוחשיים ורישומם
הגופים המבוקרים:  משרד האוצר, משרד הביטחון, מינהל מקרקעי ישראל, משרד הבריאות, משרד המשפטים

א. ריכוז ממצאי הביקורת

1.
מן הראוי ששר האוצר יתקין תקנות חדשות לניהול נכסי המדינה שיסדירו את נושא סמכויות החשכ"ל לנהל נכסים אלו, ובהם מקרקעין, ויקבעו את סדרי רישום זכויות המדינה על הנכסים המוחשיים ואת סדרי הפיקוח, הבקרה והעדכון של ספר הנכסים; בתקנות יש להבחין בין סמכויות ותפקידים של החשכ"ל לאלו של מינהל מקרקעי ישראל. בגילויי דעת של לשכת רואי חשבון בישראל ובתקנים שפרסם המוסד הישראלי לתקינה בחשבונאות אין הגדרה מפורשת של נכס ושל רכוש קבוע.
2.
יתרת הנכסים שהציג החשכ"ל בדוח הכספי ל-31.12.03 הייתה כ-13 מיליארד ש"ח. על פי הערכות "ענבל חברה לביטוח בע"מ", בסוף שנת 2003 היה ערכו של הרכוש הממשלתי שביטחה כ-44 מיליארד ש"ח.

3.
בסקר למיפוי נכסי הדיור הממשלתי שהסתיים בשנת 2003, לא מופו נכסים רבים, ובהם נכסים שבשימוש משרד הביטחון, מתחמים שבשימוש בתי החולים הממשלתיים ומקרקעין בחו"ל השייכים למדינה. 

4.
דוחות בתי החולים אינם אחידים: מקצת בתי החולים הממשלתיים מציגים בדוחותיהם את המקרקעין כרכושם, מקצתם אינם מציגים נכסים אלה כלל. מן הראוי שהחשכ"ל יקבע בהקדם כללים ברורים לאיחוד הדוחות הכספיים של בתי החולים הממשלתיים עם הדוח הכספי של הממשלה, וידרוש מהם לדווח לו על כל נכסי המדינה הנמצאים ברשותם.

5.
מן הראוי שהחשכ"ל לא ימתין עד שיסתיים המעבר לעבודה במרכב"ה בכל משרדי הממשלה. עליו להנחות מיד את המשרדים לאתר את כל הנכסים שהם משתמשים בהם או מחזיקים בהם ולרשום אותם בספרי עזר שינוהלו באופן ממוחשב. ראוי שהחשכ"ל יקבע מועד לתחילת יישום ההוראות לחשבונאות ממשלתית על בסיס מצטבר ללא המתנה להפעלת המערכת בכל יחידה. 

6.
נוכח ההיקף הכספי הרב של נכסים שבאחריות משרד הביטחון ומשך הזמן שחלף מאז החלו הדיונים בין שני המשרדים בעניין רישום נכסי המדינה שבבעלות משרד הביטחון, מן הראוי ליישם בהקדם את הסיכומים הנוגעים להעברת המידע הנדרש לאגף החשכ"ל. אין באגף החשכ"ל פרטים גם על שני שליש מכלי הרכב הממשלתיים, ובעיקר על אלה שמשרד הביטחון וצה"ל משתמשים בהם.

 7.
אין חלוקת סמכויות ברורה בין רשות החברות הממשלתיות לחשכ"ל בעניין הסכמים הנעשים עם חברות ממשלתיות לקראת שינויים מבניים, הסכמים הכוללים הסדרים בנושא נכסים. המדינה הפריטה חברות ממשלתיות בלא שהיה לה מידע מלא על רכושן, ושוויו של רכוש זה לא הובא בחשבון בעת קביעת מחיר המכירה של החברות. מן הראוי שרשות החברות ואגף החשכ"ל ייזמו לאלתר סקר מלא לאיתור ומיפוי כל נכסי המדינה שבשימוש החברות הממשלתיות. על הרשות להסדיר את כל המחלוקות עם החברות הממשלתיות בעניין המקרקעין וכן לשקול לדרוש מהן דמי שימוש כלכליים בעבורם תוך עיגון  דרישה זו בהסכמים עם החברות. 

8.
לחשכ"ל אין מידע על נכסי מדינה שרשויות סטטוטוריות משתמשות בהם, ואף לא נקבע מי ממונה על הנושא הזה. מן הראוי שמשרד האוצר והרשויות הסטטוטוריות ייזמו סקר למיפוי נכסי המדינה שהעמידה המדינה לרשויות. ראוי שגם את רישום הנכסים של הרשויות הקיימות תסדיר הממשלה בהקדם, לפני שיהפכו לחברות ממשלתיות (כגון רשות הדואר) או יופרטו. 

9.
האפוטרופוס הכללי מנהל נכסים רבים ולחשכ"ל אין מידע על הנכסים האלה וגם לא על זכויות המדינה במבנים שבנו מוסדות ציבור ומומנו בחלקם או במלואם מתמיכות כספיות שנתנו משרדי ממשלה.

10.
הוראות התכ"ם מחייבות לעשות ספירת מלאי בתום כל שנה, אולם רוב משרדי הממשלה אינם מדווחים לאגף החשכ"ל על ספירת מלאי, כנדרש בהוראות. 

11.
החשכ"ל לא הורה כיצד להעריך את מלאי החירום של המדינה לשם הצגתו בדוח הכספי של המדינה. לדוגמה, מלאי חירום של ציוד רפואי ותרופות.

ב.  תגובות המבוקרים

משרד האוצר - אגף החשב הכללי

1.
גילוי דעת מספר 26 של לשכת רואי חשבון בישראל משנת 1981 קובע את מדרג כללי החשבונאות בישראל ולפיו, כאשר אין גילוי דעת או תקן ישראלי יש לפנות לפרקטיקה מקובלת ואחריה לתקינה בינלאומית. אם יש נושא חשבונאי שלא נמצא במחלוקת (וכאלה אין הרבה) זו הגדרת נכס, ובכללו רכוש קבוע.


הגדרת סמכויות הפיקוח, הניהול, הדיווח והבקרה של כל יחידה מיחידות המטה תחל עם השלמת ההיערכות הארגונית והקמת חטיבת הנכסים באגף, הכוללת הקצאת משאבים וכוח אדם מקצועי ומיומן לביצוע תפקידיה. ההיערכות הארגונית החלה, ותושלם עד אוקטובר 2005.


החשב הכללי יחד עם היועצת המשפטית במשרד האוצר, יגבשו במהלך 2005 דרכים ליישום הערת המבקר בנוגע לניהול נכסי המדינה, ובכלל זה שינוי התקנות והגדרת נהלים או הוראות בכל הנוגע לסמכויות של הגורמים השונים.

2.
אישור מחברת הביטוח על היקף הנכסים המבוטחים אינו יכול להיות הבסיס לרישום נכסים בדוחות כספיים. מתוך כוונה להתחקות אחר נכסי המדינה, מבוצע לצורך עריכת הדוח הכספי לשנת 2004, ניתוח של הנתונים בחברת ענבל, ובמידת הצורך יתווסף המידע לדוח הכספי. 


הדוח שפורסם בשנת 2004 על ידי החשב הכללי הוא הראשון שבו הוצגו באופן נאות כל התחייבויות המדינה. לגבי הנכסים, צוין בדוח במפורש כי לא כלולים בו נכסים ששוויים או עלותם מהותיים ביותר. עם זאת, הוצגו בדוח למעלה מ-60 מיליארד ש"ח נכסים לא כספיים שלא הוצגו בו עד היום. לעניין זהות הגופים האמורים להיכלל במאזן המדינה, מתבצעת בדיקה בדבר יחסי השליטה של ממשלת ישראל בגופים שונים על פי כללי חשבונאות מקובלים. בהנחיתו של החשבונאי הראשי נערכת הבדיקה לגבי בתי החולים הממשלתיים, במשרד המשפטים (לגבי האפוטרופוס הכללי), וברשות החברות (לגבי החברות הממשלתיות). 


החשכ"ל בתיאום עם חברת הביטוח ענבל, יעגן הנחיות מפורטות למניעת תשלומי כפל, המשפיעים על גודל פרמיית הביטוח, במהלך 2005.

3.
הסקר למיפוי נכסי הדיור הממשלתי הוגבל בזמנו ולא כלל את משרד הביטחון, בתי חולים ומקרקעין בחו"ל, בשל יחודיות ומאפייני הנכסים והיקפם. תוכנית העבודה לשנת 2005 של החשב הכללי שהוגשה לשר האוצר, כוללת הרחבת המיפוי לכלל הנכסים שבשימוש הגופים הממשלתיים ונכסים אחרים.


מיפוי נכסי מקרקעין בחו"ל, המוחזקים על ידי המשרדים, כולל הרישום והמידע עליהם יושלם עד אוגוסט 2005. מיפוי הנכסים לגבי בתי החולים יחל בשנת 2005, לאחר בחירת חברת ביצוע הסקר, ובמקביל יושלם המידע לפיקוח על פעולות משרד הבריאות בעסקאות מקרקעין.

4.
מפעלים עסקיים נדרשים לדיווחים בהתאם לחוזר סגירת שנת הכספים שפורסם על ידי החשבונאי הראשי. לאור הרפורמה החשבונאית והמעבר לחשבונאות צוברת הנמצא בעיצומו, אין מקום לייחד המפעלים העסקיים מיתר משרדי הממשלה.


הואיל ועל פי כללי החשבונאות המקובלים יש להציג מקרקעין כנכס ולא כהוצאה, על מנת ליצור אחידות בדיווחי בתי החולים, הוחל בעבודה משותפת של החשבונאי הראשי וחשב משרד הבריאות, במגמה להביא לפתרון הסוגיות החשבונאיות הקשורות במשרד הבריאות, ובכלל זה דיווחי בתי החולים. בשנת 2005 יורחב מיפוי הנכסים גם לבתי חולים, שיכלול מידע לניהול מעקב וקביעת כללים ברורים בענין רישומם.

5.
למערכת מרכב"ה צפי רישום מלא של זכויות המדינה, בנכסים שנרכשים מתקציב המדינה במשרדי הממשלה, לרבות המפעלים העסקיים. עיקר תקציב המדינה יעבור למרכב"ה עד סוף שנת 2006.


בוועדת השרים לענייני ביקורת המדינה מיום 20 ביולי 2004 נקבע כי תימשך המתכונת הקיימת של הוועדה לתקינה חשבונאית ממשלתית ועוגנו תפקידי הוועדה: הכנת תקנים חשבונאים ממשלתיים למשרדי הממשלה ככל הניתן בהתאם לתקינה הממשלתית הבינלאומית, וכן מתן פתרונות במקום שבו אין מענה בתקינה החשבונאית הממשלתית כאמור.  תוכנית העבודה של הוועדה תוצע לאישור החברים בישיבה בחודש מארס 2005, (יתכנו שינויים בסדר האימוץ הסופי בהתאם לצורכי המשרדים השונים והתקנים הבינלאומיים). התקנים הבינלאומיים בחשבונאות ציבורית המובאים להלן יאומצו במהלך 2006-2007, מכיוון שחלק נכבד מההנחיות הכלולות בהם משתקף כבר בהוראות לחשבונאות ממשלתית הקיימות כיום. 


טיוטת תרגום מתקדמת של תקן בינלאומי בחשבונאות ציבורית מספר 1 בדבר "הצגת דוחות כספיים", תופץ עד סוף מארס 2005 לחברי הוועדה לצורך אישורה לפרסום לתגובות הציבור (לתקופה שלא תפחת מ-6 שבועות). לאחר מכן, עתידה טיוטת התקן לעבור הליך אישור סופי ולהתפרסם כתקן מחייב.


להלן רשימת הוראות חשבונאיות לגביהן לא קיים תקן בינלאומי בחשבונאות ציבורית, ואשר אימוץ תקן בינלאומי בחשבונאות ציבורית בנושאיהם יבוצע בהתאם להתפתחויות בתקינה הבינלאומית: מספר 1: תמיכות; מספר 6ב': חכירות והסכמים לבנייה והפעלה של רכוש ציבורי בהם מעורב הסקטור הפרטי; מספר 11: הטבות לעובדים.


מערכות המחשב הקיימות כיום בממשלה אינן מאפשרות דיווח על בסיס מצטבר, ולכן אין משמעות לקביעת תאריך יעד במנותק מכניסת משרדי הממשלה למרכב"ה. הדוחות הכספיים לשנת 2004 לחשבויות מרכב"ה (משרדי האוצר, המדע, המשפטים, מערכת בתי המשפט ונציבות המים), יוצגו כשהם ערוכים לפי ההוראות החשבונאיות, תוך ציון הפערים הקיימים בדיווח.

6.
תיערך בחינה עם משרד הביטחון לקבלת המידע הנדרש, תוך בחינת המשמעויות הנלוות לכך בהיבטים השונים. משרד הביטחון יידרש להעביר את המידע על הנכסים שבניהולו, בין אם מופו ובין אם לא, במגבלות מטעמי ביטחון ותוך הסדרים מתאימים לאבטחה.

7.
החשב הכללי יגבש תוכנית פעולה תוך התייעצות עם המשרד האחראי וכן עם רשות החברות הממשלתית (במידה ויידרש) ובתיאום הייעוץ המשפטי, על מנת להבטיח מיפוי הנכסים וקבלת המידע הנדרש, תוך קביעת כללים והנחיות לקראת שינויים מבניים והסדרים שידרשו בעתיד. על פי הערת החשכ"ל תוקף סמכותו ואחריותו של החשב הכללי על נכסי המדינה, כולל את החברות הממשלתיות, ולכן סוגיית חלוקת הסמכויות אינה רלבנטית בענין זה. בכוונת החשכ"ל להרחיב מיפוי הנכסים גם על החברות הממשלתיות החל משנת 2005.

8.
הרחבת הסקר למיפוי נכסי המדינה המוחזקים על ידי גופים ורשויות שונות, מתוכננת לצאת לפועל במהלך שנת 2005, לאחר השלמת הליך בחירת חברות לביצוע סקרים הנמצאת בעיצומה. הליך המכרז יסתיים באפריל 2005. במסגרת זו יערך מיפוי לגבי כלל ההסדרים הקיימים בכלל זה החוזים ככל שישנם. וכן יקבעו כללים והנחיות, ובמידת הצורך יגובשו הסדרים חקיקתיים. תכנית הפעולה לשנת 2006 תגובש במגמה להבטיח ניהול ורישום של הנכסים שבטיפולם של המשרדים, תוך ניהול מידע מרכזי לגביהם.

9.
נערכת עבודת מטה במסגרת פורום משותף למשרד האוצר והאפוטרופוס הכללי, במגמה להסדיר נהלי עבודה להעברת נכסים שנעשו לקניין המדינה בתום 15 שנה. יבחנו חלופות שונות, ובהתאם יוכן עד ספטמבר 2005 נוהל המסדיר את העברת הנכסים לקניין המדינה ורישומם במאזן.


באשר לזכויות המדינה במבנים שבנו מוסדות ציבור במימון חלקי/מלא מתמיכות כספיות, קיימות הוראות תכ"מ. הוראות אלו יבחנו מחדש, ובהתאם יוגדרו הנחיות משלימות ומתאימות, ובכלל זה דרכי האכיפה והמנגנונים לקבלת מידע וביצוע ההנחיות כדי להבטיח מעקב ושמירת זכויות המדינה בנכסים אלה.

10.
על פי החלטת החשב הכללי, יוקם מינהל רכש ממשלתי, תוך השלמת היערכות ארגונית ותשתית מקצועית, הכוללת את יחידת הפיקוח המשקי. במקביל, הוראות התכ"מ יבחנו מחדש ויוגדרו הנחיות משלימות ודרכי אכיפה למשרדים. תיערך התאמה בין הוראות התכ"ם לעבודה במרכב"ה תחת כללי החשבונאות הצוברת. ההיערכות החדשה והטמעת פרוייקט המרכב"ה אמורים לתת מענה לניהול מערכת אחידה לייעול תוך ניצול היתרון ברכש מרכזי וניהול מלאי. בהוראת תכ"ם חדשה (שטרם פורסמה) נקבעו ממונים בכל משרד לשמירה על הרכוש הממשלתי.

11.
החשב הכללי הורה כיצד להעריך מלאי חירום. ההנחיות מופיעות בהוראה חשבונאית מספר 3, ועיקרן: מלאי חירום מוגדר כחומרים אסטרטגיים קריטיים, אשר מוחזקים על פי דרישות חוקיות, לצורכי הגנה לאומית או לצורך שימוש בשעת חירום לאומית. יש למדוד מלאי חירום לפי הנמוך מבין העלות ושווי שוק נטו (שווי שימוש נטו). המלאי יוצג בדו"חות הכספיים תוך הבחנה בין מלאי שוטף למלאי בלתי שוטף. בביאור יינתן גילוי להרכב סעיף המלאי, שבמסגרתו יוצג מלאי חירום בקטגוריה נפרדת.


להערכת החשבונאי הראשי, הגם שמלאי החירום של ציוד רפואי ותרופות הוא משמעותי (כ-483 מיליון ש"ח), יש עדיין מלאים נוספים בסכומים גבוהים יותר שלא קיבלו ביטוי בדו"ח הכספי. במסגרת חוזר היחידה לפיקוח משקי באגף החשב הכללי, פורסמו הנחיות חדשות לצד ההוראות הקיימות, על מנת שניתן יהיה לקבל את המידע החיוני לצורך הרישומים החשבונאים. לגבי שנת 2004 הונחו המשרדים כיצד להעריך את המלאים לצורך הכללתו בדו"חות הכספיים של הממשלה.

משרד האוצר - רשות החברות הממשלתיות 

7.
ביום 13 במרץ 2005 פורסמו "תקנות החברות הממשלתיות (כללים בדבר הסמכת בודק בידי הרשות)". תקנות אלה מאפשרות לרשות להסמיך בודק מטעמה, בין היתר, בחברות ממשלתיות ומעורבות.

הרשות תפעל בשנת 2005 למינוי בודק בחברות רלוונטיות לצורך יישום המלצות מבקר המדינה בדבר רישום מדוייק של נכסי מדינה אלה, בכפוף לקבלת האישורים התקציביים הנדרשים, תוך שיתוף מלא של כלל הגורמים הממשלתיים הרלוונטיים. 

הרשות תסייע בהעמדת כל המידע הנדרש, כפי שיבקש החשכ"ל, לצורך רישום נכון ומלא של נכסי המדינה בחברות הממשלתיות.


הרשות תורה לחברות הממשלתיות, מתוקף סעיף 55 לחוק החברות הממשלתיות, עוד בטרם תמנה בודק, למסור ולפרט את הנכסים שברשותן. הרשות תפעל מכוח סמכותה בסעיף 45 לחוק החברות הממשלתיות, ותורה לרואי החשבון המבקרים של החברות הממשלתיות, לבצע תוכנית ביקורת מיוחדת בנושא נכסי המדינה בחברה. 

יש מקום להבחין בין המצבים שלפני ואחרי הענקת סמכות בחוק החברות הממשלתיות, בשנת 2003, לרשות החברות, להורות על מתן מידע בדוחות, לרבות הצגת המחלוקת בדוחות הכספיים. במצב המשפטי שקדם לתיקון חקיקה זה חלק ניכר מהחברות לא ראו לתת גילוי ראוי למחלוקת. 

לגבי חלוקת סמכויות ברורה, הרי ככל שהדבר נדרש ניתן להטיל סמכויות על הרשות בהתאם להחלטת הממשלה או השרים כאמור בסעיף 54(8) לחוק החברות הממשלתיות. הטיפול בנכסים אינו יכול להתבצע בנפרד מהטיפול בביצוע השינוי המבני, ההפרטה, הטיפול במחלוקות, וכיו"ב, אשר רשות החברות מתוקף, החוק ממונה על הטיפול בהם. 


מתוקף סמכותה החדשה בחוק, פנתה הרשות לחברות הממשלתיות, באמצעות הוראות חוזרי הרשות ובאמצעות מכתבים, ובאתר הרשות באינטרנט, בנוגע לרישום הנכסים כנכסי מדינה/חברה ולמתן מידע לגבי השווי של נכסים. 
כדי להבטיח, בין היתר, את נכונות המידע בנוגע לנכסים, נדרשו המנהלים לכלול בדוחות, הצהרות מנהלים בדבר נכונות הדוחות הכספיים ואחריותם להם, כאמור בהוראות חוזר מנהל הרשות מחודש פברואר 2004.

הוראות חוזר הרשות על אופן הדיווח והערות לדוחות, הן בגדר הערכות פיקוח שוטפת, יזומה, על ידי הרשות, מבלי להמתין להפרטה/שינוי מבני. לקראת הפרטה/שינוי מבני נושאים אלו נמצאים בסדר עדיפויות גבוה ביותר.

משרד הבריאות
3.
חשב המשרד קבע כי שני בתי חולים שטרם ביצעו מיפוי רכוש כנדרש, רושמים הרכוש כהוצאה. יתר בתי החולים הממשלתיים חייבים להציג רכוש קבוע במאזן.


ב-9 מתוך 11 בתי החולים הכלליים נרשם בדוחות הרכוש הקבוע.

4.
מאחר שבחלק מבתי החולים טרם ביצעו מיפוי הרכוש, מנוהל הרישום של המבנים והתשתיות בספרי העזר של בתי החולים.


המשרד קיבל את עמדת המבקר לגבי הוספת פירוט הזכויות במקרקעין. דרישה זו מופיעה במתכונת הדוחות הכספיים לשנת 2004. ההנחיה יצאה ב-5.1.05. הדוחות הכספיים של 9 מתוך 11 בתי החולים הכלליים מוגשים לחשבות המשרד ולחשכ"ל:

-  
קיימת מתדולוגיה ונהלים לרישום נכסים כולל פיקוח ובקרה על היישום.

-  
קיימת אחידות בדיווח של 9 מתוך 11 בתי החולים. האחידות תשמר גם בשלב ב' של הפרויקט למיפוי המבנים.

-  
הכללת ביאור למאזן שהרכוש הקבוע הינו רכוש המדינה תידון בוועדה לעריכת דוחות כספיים לשנת 2005.

משרד התיירות

10.
משרד התיירות מנהל רישום מפורט של לשכות המשרד בחו"ל. הרשימה מועברת לוועדת מקרקעי חו"ל. המשרד מעביר דיווחים שוטפים על כל שינוי פתיחה, סגירה או מעבר לשכה, לעדכון, דיון, ואישור ועדת מקרקעי חו"ל בראשות הממונה על הדיור הממשלתי.


טובין ומלאי – משרד התיירות עורך באופן שוטף מדי שנה בארץ ובחו"ל ספירת טובין ומלאי, כולל דיווח בהתאם להוראות התכ"ם.

פרויקט המרכב"ה ותקצובו 

הגוף המבוקר:  משרד האוצר

א. ריכוז ממצאי הביקורת

1.
במסמך שהכין אגף החשכ"ל בשנת 2000 אשר במסגרתו סקר את המערכות המינהליות הקיימות במשרדי הממשלה, לא פורטו, כנדרש בנוהל מפת"ח, עניינים אלה: הבעיות הפונקציונליות הקיימות במערכות המידע במשרדים, בעיות במישקים עם מערכות אחרות, שמשפיעות על השגת יעדי המשרדים, מצבן הטכנולוגי של המערכות. 

2.
מסמך ייזום משנת 2000, לא כלל אומדן עלויות של חלופת ה-ERP, לעומת חלופות אחרות, וגם לא הכיל נימוקים לבחירת ה-ERP. לא נמצא, כי המסמך אושר בידי דרג ניהולי מוסמך ושימש בסיס לקבלת החלטות.
3. 
ניתוח הסיכונים שהתקיים באגף החשכ"ל בשנת 2000, טרם המכרז, לא כלל פירוט של אלה: דרגות החומרה שלהם, הסתברות התרחשותם, הנזקים שעלולים להיגרם, גורמי הסיכונים, פעולות למניעתם או לתיקון נזקיהם, כפי שנדרש בנוהל מפת"ח. 

4. 
אגף החשכ"ל ואגף התקציבים לא הכינו אומדן עלות מבוסס של המערכת, מקובל על שני האגפים וכולל את כל העלויות, עלויות ההשקעה ועלויות התפעול והתחזוקה למשך 10 שנים, כנדרש על פי נוהל מפת"ח. משרד האוצר כרך יחדיו את פרויקט המרכב"ה ופרויקט "ממשל זמין" ולא כלל בה את אומדן העלות הכוללת של הפרויקט. 

5. 
סדר הפעולות בפרויקט לא היה תקין: בשנת 2000 פרסם משרד האוצר מכרז, ובשנת 2001 נקבעה החברה שזכתה בו; באותה שנה החל סגן החשכ"ל להפעיל את הפרויקט. כל זאת - עוד לפני שהממשלה אישרה אותו, ולפני שאושרה מסגרת התקציב הכוללת בגינו.  ליקוי מהותי היה אף בדיווח ובבקרה.

6. 
העסקת עובדים בפרויקט וקביעת שכרם נעשו באופן לא תקין: לא פורסמה טבלת תעריפי הגג ליועצי תוכנת SAP (התוכנה שרכש אגף החשכ"ל מהחברה שזכתה במכרז העיקרי). לא נקבעו הגדרות ליועצי התוכנה, לא נמצאו מסמכים בענין התאמת העובדים, לא נמצאו נימוקים להעלאת התעריף בועדת חריגים, לא נקבעו כללים לסמכות לאשר העלאה. גם כאן היתה ריכוזיות יתר של סגן החשכ"ל שאישר העסקת עובדים חיצוניים ואישר העלאת תעריפי השכר.

7. 
להקמת המרכב"ה, לשם הטמעתה בגופים הממשלתיים ולהפעלתה השוטפת הפעיל אגף החשכ"ל מאז 2002 מעין יחידת מחשב שהועסקו בה יותר מ-100 עובדים, רובם חיצוניים. בניגוד להחלטה קודמת של אגף התקציבים לקבל את שירותי היישום וההטמעה של המערכת מספקים חיצוניים בדרך של מכרז מיישמים קבלני.

8. 
מן הראוי שפרויקט המרכב"ה יתוקצב בתכנית תקציב מיוחדת, בנפרד מפרויקט "ממשל זמין" ומכל פרויקט אחר. הפרויקט מבוסס על חבילת תוכנה שנרכשה לצורכו, הוא מתנהל במתקן שמשרד האוצר שכר במיוחד בעבורו, מועסקים בו כ-100 עובדים שאינם עובדי מדינה, מונה לו מרכז והפעילות שבמסגרתו מתמקדת בתוך המשרדים. פעילות "ממשל זמין", לעומת זאת, מתמקדת בקשר שבין הממשלה לאזרחים. 

9. 
נוכח היקפו הגדול של הפרויקט ומורכבותו, היה ראוי להקים כבר בתחילת הפעלת הפרויקט גוף בקרה בלתי תלוי, שיפקח על התנהלותו. 

10. 
העברת כספים להוצאות הפרויקט הייתה לקויה תוך עקיפת תקציב ואיפשרה העברת עלויות לתקנות שנועדו למיזמי מחשוב אחרים במקום בקשת אישור לתוספת תקציב בתקנה המיועדת לפרויקט. 

11. 
משרד האוצר לא הנהיג נוהל לחיוב תקנות התקציב בגין הוצאות מחשוב. על נוהל כזה לקבוע, בין השאר, מי מוסמך לתת הוראות בדבר חיוב התשלומים לכל פרויקט מחשוב, אילו תקנות תקציב לחייב, ואילו פרטים יידרש הספק, ובייחוד חברת כוח אדם או יועץ, להציג בחשבונית שיגיש למשרד האוצר. 

12. 
מינהלן הפרויקט, שבודק את פרטי החשבוניות שמגישות חברות היועצים וחברות כוח אדם, הוא עובד אחת מחברות כוח האדם המספקות כוח אדם לפרויקט. לא זו בלבד שניתנה סמכות לבדיקה ראשונית של תשלומים בהיקף גדול מאוד למי שאינו עובד מדינה, אלא שהעובד שרוי במקרים מסוימים במצב של ניגוד עניינים.

13. 
בידי סגן החשכ"ל הממונה על הפרויקט סמכויות רבות, בכך מופר עֶקרון הפרדת הסמכויות בין קביעת ההוראות, בין הניהול והביצוע ובין הפיקוח והבקרה. 

14. 
הבקרה הכספית והתקציבית בפרויקט לקויה מאוד. על משרד האוצר לתקן את סדרי הבקרה על ביצוע פרויקט המרכב"ה, ובכלל זה למנוע מצב של ניגוד עניינים, להקפיד על זקיפת הוצאות לתקנות התקציב המתאימות ולבדוק כראוי את החשבוניות שמגישים נותני שירותים חיצוניים לפני אישורן לתשלום.

15. 
היקפו הכספי הגדול של הפרויקט ופריסתו הרחבה מחייבים לנהלו בשקיפות מלאה של עלויותיו על כל רכיביהן; יש להציג למקבלי ההחלטות נתונים אמינים ומעודכנים ולקיים בקרה קפדנית על הביצוע. ואולם הביקורת העלתה שהפיקוח והבקרה על הפרויקט לקויים, בין היתר בשל ריכוז יתר של סמכויות בידי סגן החשב הכללי הממונה עליו. 

ב.  תגובות המבוקרים

משרד האוצר - אגף החשכ"ל

2.
הטמעת תפיסת ה-ERP במשרדי הממשלה מצריכה לעיתים להתאים את התהליכים הארגוניים ומחייבת הסתגלות של עובדי המדינה לתהליכים החדשים. בשנת 2004 הוקמה מינהלת השינוי המבני הנובע מפרויקט מרכב"ה, במטרה להוביל ולנהל את השינוי הארגוני במשרדי הממשלה. עד אז הנושא טופל במסגרת פעילותה של ועדת מנכ"לים בין-משרדית.

3.
נוהל מפת"ח בזמנו לא סיפק מתודולוגיה סדורה לטיפול בנושא. רק בסוף שנת 2002 יצאה מהדורה של מפת"ח שכללה פרק מפורט למערכת ERP. בהעדר מתודולוגית ERP בנוהל מפת"ח, אומצה בשלבים המוקדמים של הפרויקט מתודולוגיה חלופית (GLOBAL ASAP), שהיא המתודולוגיה המתאימה למידות של תוכנת המדף שנבחרה ליישום ה-RAP. הנהלת הפרויקט מקפידה על נהלי עבודה בהתאם למתודולוגיה לעיל, וכל המסמכים הנדרשים על פי המתודולוגיה עוברים בקרת איכות במספר רמות ודרגים.
4.
באגף החשכ"ל מוקמת ועדת בקרה מקצועית, שבין היתר תבחן את התפוקות והתועלות של הפרויקט מההיבט של החזר על ההשקעה. הוועדה תקבע קריטריונים מדידים לביצוע הבחינה.

6.
נושא התעריפים הוסדר בשני מישורים: קיצוץ רוחבי של 10% בתעריפים של כוח אדם בפרויקט, והורדת סף התעריפים לאישור של ועדת החריגים. מדובר בצעדים לצמצום עלויות השכר בפרוייקט.


כל תעריף הגבוה מ-200 ש"ח לשעה מובא לדיון ולאישור בוועדת חריגים מיוחדת, שחבריה הם: סגן הממונה על השכר והסכמי עבודה וסגן בכיר לחשב הכללי. בנוסף, התעריף מובא לאישור חשב משרד האוצר. ההחלטה לגבי תעריפים הנמוכים מ-200 ש"ח מתקבלת על ידי מנהל הפרויקט, על בסיס סדרה של ראיונות ובדיקות. סגן בכיר לחשב הכללי הינו מורשה חתימה כמוגדר בחוק נכסי המדינה.


הממונה על השכר והסכמי עבודה מעורב באופן פעיל בקבלת החלטות בדבר קביעת התעריפים ליועצים מומחים ופרסומם. ההחלטה לא לפרסם את התעריפים ליועצי SAP בזמנו נתקבלה על סמך הוראה מפורשת של הממונה על השכר, שניתנה מחשש של הגדלת העלויות בפרויקט כתוצאה מהיווצרות היצף בשוק היועצים. טבלת התעריפים נגישה עבור מנהלי מערכות מידע ומנהלי פרויקטי המחשוב במשרדי הממשלה, לצורך קבלת ההחלטות בניהול היחידות.

8.
החל משנת 2004 הפרוייקט מתוקצב בתקנות נפרדות ומיועדות לביצועו בהפרדה מ"ממשל זמין" ופרויקטי מחשוב אחרים, בכפוף למסגרת שנקבעה בהחלטות הממשלה, ועל סמך תוכניות העבודה ואומדני עלויות מפורטים עד סוף שנת 2006.


התקציב מנוהל ומבוקר על ידי צוות מקצועי ביחידה המתמחה בכספים ולוגיסטיקה, בהפרדה לטיפול בעלויות כוח אדם, ועלויות הרכש. לאחרונה, בוצע רענון לנהלים הקיימים והופקו נהלים נוספים, בנושא קליטת כוח אדם ביחידה ובנושא הרכש ובקרה תקציבית. מטרת הנהלים הנוספים היא לחזק ולהרחיב את הבקרות הקיימות, במטרה למנוע חיובי הוצאות מתקנות שאינן שייכות לפרויקט, ולבצע מעקב ופיקוח הדוק על כל ההוצאות בתקנות השייכות לפרויקט.


במסגרת פעילות ועדת הבקרה, יוגדר נוהל המטפל בחיוב תקנות התקציב בגין הוצאות מחשוב, בשיתוף הפעולה של חשבות המשרד ואגף התקציבים. הנוהל יקבע, מי מוסמך לתת הוראות בדבר חיוב התשלומים לכל פרויקט מחשוב, אילו תקנות תקציב לחייב, ואילו פרטים יידרש הספק להציג בחשבוניות שיגיש למשרד. 

12.
במסגרת הבקרות התקציביות, קיימות בקרות ספציפיות על עלויות כוח אדם המועסק בפרוייקט, ובפרט בקרה על דיווחי השעות של העובדים.

13.
בשנת 2003 הוקמה על ידי החשב הכללי ועדה לבקרה ומעקב סיכונים, שתפקידה היה לזהות, להעריך ולנתח גורמי סיכון עיקריים, העלולים לגרום לכשלים וחריגות משמעותיים במימוש הפרויקט. בדצמבר 2003 הוועדה המליצה סדרה של המלצות, ויישומן החל בשנת 2004 כדלהן:

א.
הקמת ועדת בקרה מיוחדת למרכב"ה ברמת המטה שתהיה אחראית על בקרה של תכניות הפרויקט.

ב.
הקמת ועדות מקצועיות ליישום הפרויקט, בנושאים: פיננסי, לוגיסטי, נדל"ן, משאבי אנוש, וכו', שיפעלו באופן אינטגרטיבי. החלטות ברמה אסטרטגית יובאו לאישור ועדת היגוי עליונה.

ג.
הגדרת תוכנית מפורטת לגבי יישום והטמעת מערכות מרכב"ה במשרדים השונים.

ד.
הקמת מנגנונים נפרדים מהניהול השוטף של הפרויקט, במטרה לסייע לחשב הכללי בהכוונה, בייעוץ, ובפיקוח.

ה.
התייחסות נפרדת למרכב"ה ולממשל זמין, כפרויקטים עם יעדים נפרדים, לוחות זמנים ותקציב שונים. הגדרת האינטגרציה ביניהם כיעד העומד בפני עצמו.

ו.
הכללת נושא ניהול הסיכונים בפעילותה של מינהלת השינוי הארגוני, ובמכרז השינויים הארגוניים (OCM).



החשב הכללי ונציב שירות המדינה העבירו ב-9.3.05 שמונה כתבי מינוי לחברי ועדת היגוי מקצועית בנושא משאבי אנוש, שבראשה יעמוד המשנה לנציב שירות המדינה. הוועדה תשמש כסמכות מקצועית עבור אנשי פרוייקט המרכב"ה והמשרדים, תחליט בתהליכים חוצי ארגון, ותעמיד פתרונות לדילמות שיתגלעו במהלך הפיתוח, ההטמעה וההשקה של המערכת. 

14.
בוצעו שינויים בנהלים ובתהליכי העבודה במטרה לתקן את כל הליקויים שהועלו:


כל החשבוניות של כוח אדם בפרויקט ייבדקו ויאושרו גם על ידי מנהל חטיבה לוגיסטית,  עובד מדינה שאינו עובד בפרויקט, כדי למנוע לאלתר כל אפשרות לקיום של ניגוד ענינים. חשבונית שלא יצורף אליה פירוט מלא של המשימות לא תועבר לתשלום.


הצוות הלוגיסטי מבצע סדרה של בקרות מחמירות לגבי הדיווחים הידניים:


בדיקה על ידי מנהל הפרויקט המכיר את המשימות של כל עובד ועובד, ובדיקת הדיווחים מול תוכניות עבודה מפורטות לפי המשרדים.

15.
החשב הכללי נקט בצעדים להבטחת שמירה על עקרון הפרדת הסמכויות במערכת:

א.
הקמת ועדת היגוי עליונה לפרויקט מרכב"ה בראשות החשכ"ל, וחברים בה נציב שירות המדינה והממונים על אגף התקציבים והשכר.

ב.
הקמת מינהלת הבקרה על הפרויקט.

ג.
הקמת מינהלת השינוי המבני הנובע מהפרויקט, בראשות סמנכ"ל האוצר.

ד.
פיצול סמכות ועדת ענ"א עליונה, ומינוי מנהל הרכש הממשלתי לתפקיד יו"ר ועדת המכרזים לענייני טכנולוגיה ומחשוב.


כתוצאה מצעדים אלו, נוצרה מערכת של "איזונים ובלמים", המאפשרת הפרדת  סמכויות בין קביעת ההוראות, בין הניהול והביצוע ובין הפיקוח והבקרה, וכן בקרה בלתי-תלויה על ביצוע הפרויקט.

משרד האוצר -  אגף שכר והסכמי עבודה

6.
אם יוצרים השוואה מנטרלת, רואים כי תעריף של 200 ש"ח לשעה שווה לשכר של שכיר (ללא החזר הוצאות) הנע סביב 15,000 ש"ח בחודש; זאת ללא ניטרול פרמיית סיכון (היות ולא ניתן לחשבה באופן מדויק). תעריף של 200 ש"ח לשעה ליועץ אינו תעריף גבוה וחריג ליועצים, אלא תעריף מחמיר. זאת על אף שמדובר בקבוצת עובדים ייחודית בהיצע נמוך אשר הממשלה תלויה בה תלות כמעט מוחלטת, לשם ביצוע הפרוייקט בתחוםEnterpris Resource Planning.


סוכם על הקמת מנגנון של ועדת חריגים, אליה יובא כל מקרה ייחודי של 
תעריף החורג מהמוסכם. הוועדה הגבילה השכר של העובדים בפועל והדבר מתועד בפרוטוקולים. המסגרת הזו צמצמה את המקרים שהובאו בפני ועדת החריגים לאישור, ובהתאם לכך לא היה צורך בהתערבות תכופה מצד אנשי מינהל בתחום ניהול וידע ספציפי זה.


אגף שכר והסכמי עבודה ונציגי החשכ"ל, פועלים להסדיר נושא זה, על מנת לגבש כללים הוגנים ושקופים. 


העיקרון המנחה בהסדרת התעריפים ליועצי ה-SAP, כפי שמופיעים בסיכום דיון מיום 14.12.03, היה ההבנה כי מרכב"ה הינו פרויקט לאומי, המצריך גיוס של טובי יועצי ה-SAP בשוק. לאור העובדה שקיים מחסור ביועצים אלה, אושרו על ידי הממונה על השכר והסכמי עבודה תעריפים גבוהים יחסית, שיאפשרו למשוך אנשי SAP מקצועיים, וישמרו על רמה סבירה של תעריפים, כנהוג בשירות המדינה. לפיכך, נקבע תוקף הטבלה לשנתיים בלבד, כשלאחר מכן יועסקו אותם יועצים על פי התעריפים המקובלים, תוך בחינת נחיצות העסקתם.

הפיקוח על ביטוח חיים משולב בחיסכון
הגוף המבוקר: משרד האוצר

א.  ריכוז ממצאי הביקורת

1.  
לדעת משרד מבקר המדינה, יש תחליפיות רבה בין תכניות לביטוח חיים משולב בחיסכון מסוג ביטוח קצבה ובין קרנות פנסיה חדשות, וכן יש תחליפיות רבה בין תכניות לביטוח חיים משולב בחיסכון מסוג ביטוח תגמולים ופיצויים ובין קופות גמל רגילות. מן הראוי שהאגף יעודד תחרות בתוך כל אחד מהענפים הללו ובין שלושתם, בתנאים של שקיפות מרבית, כדי לעודד התייעלות וצמצום של שיעורי עלויות הניהול והשיווק המוטלות על לקוחותיהם.

2. 
שיעור עלויות הניהול והשיווק בענף ביטוח החיים היה גדול פי כמה משיעור העלויות האלה בכל אחד משני הענפים האחרים: קרנות פנסיה וקופות גמל. 

3. 
המעקב העלה, שאגף שוק ההון לא הורה לחברות הביטוח לדווח למבוטחיהן על "תוספת שלילית" לדמי הניהול הקבועים, שנצברה בשל הפסדי השקעה בשנה מסוימת ב"תיק ההשקעות" שחברת ביטוח משקיעה בו את כספי רכיב החיסכון של פוליסות משתתפות ברווחים. האגף גם לא הורה לחברות הביטוח לדווח לו על כך, ולא עשה ביקורת אצלן בעניין הזה. 

4. 
מן הראוי שהאגף יציג בדוחות השנתיים שלו ובאתר האינטרנט שלו הסברים מקצועיים ואובייקטיביים גם על ההבדלים בין תנאי החיסכון והביטוח בשלושת הענפים העיקריים שבפיקוחו. השקיפות והמידע יכולים לגרום לצמצום השיעורים של עלויות הניהול והשיווק. 
5.
מן הראוי שכל חובות הדיווח המוטלות על קופות הגמל הרגילות ייקבעו בתקנות החלות על חברות הביטוח לעניין רכיב החיסכון בכל הפוליסות לביטוח חיים משולב בחיסכון, לרבות אלה שנמכרו בעבר. מן הראוי, שחובות הדיווח האלה יהיו שוות לאלה שבתקנות מס הכנסה בנוגע לקופות הגמל הרגילות (בשינויים המחויבים בלבד), בתוספת חובות דיווח מיוחדות המתבקשות בשל התנאים המיוחדים והמורכבים של ביטוח חיים משולב בחיסכון. חובות דיווח המוטלות על קופות הגמל הרגילות מכוח הוראות הממונה על שוק ההון, ביטוח וחיסכון, מן הראוי שיוטלו באותה מתכונת על חברות הביטוח. 
תרומת רשות המסים בישראל למאבק בפשיעה
הגופים המבוקרים: משרד האוצר, אגף מס הכנסה ומיסוי מקרקעין; המשרד לביטחון הפנים;  משרד המשפטים; המשטרה; רשות לאיסור הלבנת הון

א. ריכוז ממצאי הביקורת

1.
על רשות המסים לפעול בשיתוף ובתיאום עם גופי אכיפת החוק האחרים: המשטרה, הרשות לאיסור הלבנת הון והפרקליטות; ליזום במקרים ראויים את הסרת החיסיון ממידע המצוי ברשותה כדי לסייע במאבק בפשיעה ולמסרו לגופים, תוך שמירת הזכות לפרטיות. יש לפעול לכך שרשות המסים תוכל לקבל מהמשטרה ומהרשות לאיסור הלבנת הון מידע כדי לסייע לה במאבק בפשיעה.

2.
רשות המסים לא פעלה לגיבוש תכנית פעולה נגד גורמים העוסקים בפעילות לא חוקית, ולא יזמה פעילות שתכליתה להביא להכללתם במערך הנישומים ולגביית מס מהם, גם כאשר התקבל מידע ממוקד לגביהם.

3.
אין תיאום בין שלוש יחידות המודיעין של הרשות, ועובדיהן חסרי הכשרה בתחום המודיעין, לא ניתחו את המידע שנאסף ולא ניסו להעריכו או להצליבו עם מידע אחר, כדי לאתר העלמה של הכנסות ונכסים, כדי לגבות מס על ההכנסות וכדי לאכוף את הגבייה על ידי מימוש הנכסים.

4.
אין הסדר הולם לטיפול בעבריינים שאינם כלולים במערך הנישומים של האגף; לא הוגש נגד חלקם כתב אישום על העלמת הכנסות, אלא רק על עבירות טכניות. 

5.
על רשות המסים לגבש תכניות אסטרטגיות למאבק בפשיעה, לקבוע נוהלי עבודה, להקים מערך מודיעין מיומן ומקצועי, לכלול את העבריינים במערך הנישומים, ולקבוע להם שומות במכלול פעילותם העסקית (גם הלא חוקית).

6.
סגן נציב מס הכנסה לחקירות הציע למשטרה פעמים מספר לשתף את האגף בפעילות שהיא עושה במקומות שנעשית בהם פעילות לא חוקית, כגון בתי הימורים ובתי בושת. השתתפות האגף הייתה מאפשרת לו לחלט מחצית הכסף שייתפס. נציגי האגף מסרו כי היענות המשטרה להצעה היתה מועטה.

ב.  תגובות המבוקרים

רשות המסים בישראל

2.
במהלך שנת 2004 גובשה דרך התמודדות בארגוני הפשיעה ומחוללי הפשיעה, במינוי צוותי חקירה מיוחדים משותפים, ונוהל טיפול ברמה האסטרטגית, המבצעית והטאקטית. 

3.
כחלק מהשינוי המבני שנערך ברשות המיסים עם איחוד אגפי המיסים, יוקמו 4 יחידות אזוריות למודיעין, אשר תוכפפנה לסמנכ"ל אחד. הכוונה היא, בין  היתר, להביא לסדרי עבודה  תקינים ומתואמים בין כל היחידות.

5.
תחום המודיעין זוהה כתחום בעייתי. לכן, עם איחוד אגפי המיסים, הורה מנהל רשות המיסים על הקמת צוות בין משרדי, אשר לווה על ידי חברה חיצונית, על מנת להגדיר את תפקידי יחידת המודיעין, מטרות המודיעין, יעדי המודיעין ותהליכים ושינויים מוצעים, תוך הגדרת תפוקות צפויות ממערך זה.


לצורך כך בוצע מיפוי של כל יחידות המודיעין במצב הקיים, תוך איתור הפערים והחולשות ואפיון מבנה מודיעיני מפורט למצב הראוי.

     
מטה המודיעין הארצי יכלול:


חטיבת איסוף - אשר תטפל בתחום המודיעין הרשתי והגלוי, תחום מקורות ארצי, תחום בילוש משימתי וטכנולוגיה, ותחום רשימת בקורת הגבולות.


חטיבת הערכה - אשר תורכב מדסקים מתחום המכס, מע"מ, מס הכנסה, תפק"מ ובינ"ל, ניהול ידע והפצה.

חטיבת מחקר - אשר תורכב משני דסקים למחקר ותטפל בתחום התוה"ד והנהלים.


חטיבת קשרי חוץ - אשר תטפל בכל מערכות המידע המקומיות והבינ"ל, לרבות בקשר ליחידות אכיפה חוץ ארגוניות.


יחידת יעדים ארצית - תהווה הזרוע האיסופית הסמויה של רשות המיסים.


יחידות המודיעין האזורי תכלולנה חטיבת איסוף, אשר תטפל בתחום מקורות ובתחום בילוש משימתי, וחטיבת הערכה אשר תורכב מדסקים בתחום המכס, מע"מ, מס הכנסה ודסק בתחום התפקידים המיוחדים.


יחידות המודיעין האזורי והארצי תשרתנה את יחידות החקירות לרבות בתי המכס, פקידי שומה אזרחיים, תחנות מע"מ לרבות הקשר עם גורמי חוץ, ויחידות אכיפה חיצוניות, כמו משטרת ישראל, גורמי הביטחון, גורמים בינ"ל ועוד.

המשרד לביטחון הפנים
6.
מפכ"ל המשטרה ומנהל רשות המיסים, החליטו על הקמת צוות לבחינת הדרכים לשיפור שיתוף הפעולה בין המשטרה ובין אגף מס הכנסה, במאבק בפשיעה.


במסגרת עבודתו בחן הצוות שהוקם הצעות שונות, וגיבש מודל כולל המפרט את הדרכים לשיפור שיתוף הפעולה בין הגופים. המלצות הצוות כוללות התייחסות לאמצעי הביטחון שינקטו בהעברת המידע על גורמים פליליים, המנהלים עסקים בלתי חוקיים, שמפיקים הכנסות החייבות במס.
מתן אישורים מקדמיים 

על ידי אגף מס הכנסה ומיסוי מקרקעין

הגוף המבוקר: משרד האוצר - רשות המסים בישראל

א. ריכוז ממצאי הביקורת

1.
מתן האישורים המקדמיים של רשות מס הכנסה אינו מעוגן בדין. לדעת משרד מבקר המדינה יש לעשות זאת.

2. 
אין נהלים בדבר ההליכים הקשורים במתן אישורים מקדמיים. יש אי-בהירות בנושאים האלה: הגדרתו של אישור מקדמי; הגורם המוסמך לתת אישורים; הצורך בשיתופם של פקידי שומה ומומחים בתהליך קבלת ההחלטות; צירוף אסמכתאות לבקשות לאישור מקדמי, ופיקוח על יישום האישורים והעמידה בתנאים הנקובים בהם.

3. 
אותרו אישורים מקדמיים שנקבעו בהם שיעורי מס שונים מאלה שנקבעו בפקודת מס הכנסה לסוגי ההכנסות שבהם עוסק האישור, וכן אישורים ובהם תנאים הסותרים את הנחיותיה של הנציבות.

4. 
נציבות מס הכנסה ומיסוי מקרקעין אינה מפרסמת את האישורים המקדמיים שניתנו, ובכך היא מונעת מן הציבור מידע על עמדותיה בסוגיות עקרוניות. עקב כך גם אין לדעת אם אכן נשמר עקרון השוויון לפני החוק.

ב.  תגובות המבוקרים

רשות המסים בישראל

2. 
הוועדה שמינה מנהל רשות המיסים, לבחינת מתן החלטות המיסוי (TAX RULING), סיימה עבודתה בחודש דצמבר 2004, והמלצותיה אומצו על ידי מנהל הרשות. ההערות אשר נכללו בדו"ח מבקר המדינה קיבלו ביטוי בדוח הוועדה. יישום ההמלצות יביא לשיפור בתהליכים  הנוגעים למתן החלטות מיסוי על ידי רשות המיסים, מהיבטים של אחידות מקצועית, שקיפות, הסרת אי ודאות מעסקאות במשק והקטנת החיכוך בשלב השומה.

מיסוי הכנסות שיש להן זיקה לחו"ל

הגוף המבוקר: משרד האוצר - רשות המסים בישראל

א. ריכוז ממצאי הביקורת

1. 
נציבות מס הכנסה ומיסוי מקרקעין לא נערכה כראוי בעקבות הליברליזציה במטבע חוץ, לגביית המס המתחייב מתשלומים לתושבי חוץ.

2. 
הנציבות לא הרחיבה את מאגר המידע שהיא מנהלת, כדי שיכלול מידע גם על הכנסות של תושבי ישראל שמקורן בהשקעות בחו"ל. במצב זה חסרה הנציבות מידע על השקעות של לקוחות הבנקים בחו"ל ועל ההכנסות שהן מניבות. 

3. 
בשנת 1998 קבעה הנציבות הסדר לתקופת ניסיון של שנתיים עם כ-230 "חברות מיוחדות" לפיו לא יידרש אישור מרשויות המס על שיעור הניכוי הנדרש מתשלומים שהן מעבירות לחו"ל. ההסדר הזמני הפך לקבוע בלי שהנציבות וידאה שהמס נגבה כיאות. לא נעשו ביקורות של משרדי השומה בקשר לניכויי המס בחברות ולפי הנחיות מחלקת הניכויים.

4. 
הנציבות לא קבעה אמצעי בקרה חלופיים שיבטיחו כי התשלומים המועברים לחו"ל באמצעות הבנקים נבדקו וסווגו במדויק, כדי שינוכה מהם המס המתחייב, בעת הצורך.

5. 
הנציבות לא הייתה ערה לכך, שנישומים שמנכים מס במקור אינם מדווחים בדוחות השנתיים שעליהם להגיש לה על תשלומים ששילמו לתושבי חוץ ועל המס שנוכה מהם. 

6.  
הנציבות ומשרדי השומה אינם בודקים מידע המצוי אצלם על אישורים שניתנו לנישומים בדבר שיעור המס שיש לנכות במקור מתשלומים ששילמו לתושבי חוץ.

7. 
הנציבות אינה בודקת את ההתאמה בין הדיווחים החודשיים לדיווחים השנתיים שחייבים להגיש לה מי שמנכים מס במקור. עקב כך אין ביכולתה לאתר מקרים שבהם לא הועבר לה המס שנוכה. 

ב.  תגובות המבוקרים

רשות המסים בישראל

1.
הנהלת חטיבת שומה וביקורת ברשות המיסים, מינתה צוות המשך של הוועדה לבדיקת השלכות הליברליזציה, לסיום המשימה. הוועדה דנה בימים אלו בנושא אישור גופים מאשרים מול לשכת רואי החשבון.

 
חלק מרכזי בהליך הוא ליצור תחליף לפקידי השומה, לצורך מתן אישורים, על מנת שהעבודה תתרכז בבקרה, פיקוח, איסוף נתונים ומתן אישור רק במקרים חריגים. 


בשנת 2004 ניתן יעוץ וטופלו יותר מ-100 בקשות של נישומים בנושא העברות כספים לחו"ל.

2.
הוקם צוות על  ידי הנהלת חטיבת השומה, שטיפל בנושא רפורמה בהעברות לחו"ל ומעבר מהליך מאשר להליך ביקורת (איסוף נתונים, בקרה ובחירת תיקים לטיפול. הצוות ישלב בהמלצותיו התייחסות להקמת מאגר נתונים לצורך בניית תוכנית העבודה בשומה ובניכויים, וכנתונים "תומכי שומה".

7.
סוכם עם שע"מ ומחלקות המודיעין והשומה, שבמסגרת מאגר המידע שיכלול נתונים אודות פעילויות ונכסים של גורמים ישראליים בחו"ל, תינתן ליחידות מסוימות באגף נגישות להזנה, עדכון וצפייה בנתונים המתאימים, כולל עריכת עיבודים וחיתוכים לפי הצורך.


השאילתא נמצאת בשלבי פיתוח בשע"מ, לאחר שהיחידה למיסוי בינלאומי  סיימה את הגדרת מאגר המידע והגדרת סוגי המידע ואפיון הנתונים, שיהיו לכל סוג מידע טרם הועמד המאגר המתוכנן.


השאילתא תיתן גם מענה לליקוים בנושא המעקב והבקרה על גביית מס מהעברת מט"ח לחו"ל. 

המשרד לביטחון הפנים

פעולות לצמצום מספר העובדים הזרים בישראל

הגופים המבוקרים: המשרד לביטחון הפנים - משטרת ישראל - מינהלת ההגירה; שירות בתי הסוהר; משרד הפנים; משרד התעשייה, המסחר והתעסוקה

א.
ריכוז ממצאי הביקורת 

1. 
הביקורת העלתה, שמדיניות משרד הפנים היא לאכוף על המעסיקים לשלם את האגרות ולהסדיר את מעמדם של העובדים הזרים באמצעות מעצרם של העובדים וכליאתם במשמורת. משרד הפנים עשה זאת אף על פי שידע שהעובדים הזרים אינם נושאים באחריות לאי תשלום האגרה. עובדים אלה שוחררו ממעצר רק לאחר שמעסיקיהם שילמו את האגרות והסדירו את היתרי העבודה של עובדיהם. יתר על כן, המדינה לא נקטה כל אמצעי ענישה נגד המעסיקים. ההתנהלות הזו מנוגדת לערכי היסוד של המשפט שעל פיהם יש להעניש את העבריין, שהוא ברוב המקרים המעסיק, וכן אינה עולה בקנה אחד עם עקרונות חוק-יסוד: כבוד האדם וחירותו. היעילות הגדולה של שיטת המעצרים והקלות היחסית של הפעלתה אינן מצדיקות את שלילת חירותו של עובד כדי לכפות על מעסיקו לעמוד בדרישות החוק ועל הרשויות לחדול מפעולות אלה. 

2. 
העובד הזר כבול למעסיק מסוים, כלומר אסור למעסיק להעבירו למעסיק אחר או למקום עבודה אחר שלא על פי תנאי ההיתר. אף על פי כן, בשל שיקולים כלכליים, מעבירים מעסיקים עובדים זרים שלהם למעסיק אחר, וכך נעשים אלה עובדים זרים לא חוקיים שאפשר להרחיקם. כלומר, רוב העובדים הזרים שמעסיקיהם מניידים אותם נעשו לא חוקיים בשל נסיבות שאינן תלויות בהם: יכולתו של העובד הזר להתנגד למעסיקו המנייד אותו מועטה, ויש להניח, כי לעתים הוא אינו יודע כלל שמניידים אותו בניגוד לחוק. עובדים זרים אלה נכלאו במשמורת, אולם מינהלת ההגירה לא פעלה במקרים רבים כנגד המעסיקים. 

3. 
לדעת משרד מבקר המדינה, בעניין עובדים זרים שנעשו לא חוקיים בנסיבות שאינן תלויות בהם, על מינהלת ההגירה ומשרד הפנים לאמץ תפישה ודפוסי פעולה שונים מאלה הננקטים על ידם כיום. לפני ששוללים את חירותו של אדם, עליהם לשקול את כל השיקולים הנוגעים לעניין, ובכלל זה נקיטת אמצעים הקבועים בחוק עובדים זרים נגד המעסיקים. 

4. 
חלק מהטפסים שהוגשו לחתימת העובדים הזרים, המצויים בתהליך הרחקה, אמנם תורגמו לשפות שונות, אולם לא תורגמו במדויק, והיו בהם שגיאות תרגום או שגיאות כתיב. מינהלת ההגירה לא הקפידה שהטפסים האלה ימולאו כראוי (לעתים הם מולאו ללא תאריך, ולעתים אף ללא פרטים אישיים מזהים). 

5. 
בתהליך ההרחקה של העובד הזר, מוגבלים מאוד שירותי התרגום, דבר הפוגע בזכויותיו: בשימוע שנערך לעצור לפני שוטר, לפני ממונה ביקורת הגבולות של משרד הפנים ובדיון בבית הדין למשמורת לא ניתנים שירותי תרגום בידי הרשויות - בחלק מהמקרים נעזרת הרשות בבן מדינתו של העצור המדבר עברית טובה יותר, ובמרבית המקרים היא מסתמכת על כך שהעובד הזר מבין את השפה העברית או שהיא מסתפקת בסימני ידיים.
6. 
לא תמיד הובאה הזכות לאיסוף הציוד האישי  לידיעת העצור, ובמקרים מסוימים לא חתם העצור על טופס הוויתור אף שציודו לא נאסף. לעתים גם כשחתם העצור על טופס הוויתור, היה הטופס כתוב בעברית, ולעתים הוא חתם על טופס הכתוב בשפתו אך הוסיף הערה, שאיש מאנשי מינהלת ההגירה לא היה יכול לקרוא ולהבין. לעתים נמצאה חתימה על טופס ויתור ציוד ללא פרטים אישיים. 

  7. 
במקרים מסוימים לא החתימו שוטרי מינהלת ההגירה את העובדים הזרים המוטסים בהטסה ישירה על טופסי הוויתור העובד על הזכות לערער על צו ההרחקה. לדוגמה, במחוז מרכז של מינהלת ההגירה, עד אפריל 2004, כשנה וחצי לאחר שהוקמה מינהלת ההגירה, העובדים הזרים שהוטסו בהטסה ישירה כלל לא הוחתמו על טופס הוויתור. גם כאשר החתימו שוטרי מינהלת ההגירה את העובדים הזרים על טופסי הוויתור, נעשה הדבר לעתים בצורה לקויה. דוגמאות לכך אפשר למצוא בחתימה על טופס הכתוב כולו בעברית ושאין העובד הזר יכול להבינו, או בטופס בעברית שהשוטר חתם עליו במקום העובד. מהאמור עולה, שספק אם הסכמת העצורים ניתנה מדעת (כלומר התבססה על מידע מקיף), מתוך בחירה חופשית ומרצון. 

8. 
בשל חוסר תיאום בין שב"ס למינהלת ההגירה - שניהם גופים השייכים למשרד לביטחון הפנים - בעניין שעות הקליטה של עצורים במתקני המשמורת, נפגעו זכויות האדם של העובדים הזרים, והם נעצרו במתקן לא מתאים ובתנאים לא ראויים. 

9. 
משרד מבקר המדינה מעיר, כי אין די בהצבת נורמות ובנתינת הנחיות בידי המטה של מינהלת ההגירה בעניין ההקפדה על שמירת זכויותיהם של העובדים הזרים המורחקים, אם לא מקפידים הקפדה מלאה על יישומן בשטח. ממצאי הביקורת מלמדים, שבפועל הנורמות וההנחיות לא נאכפו כראוי, והגופים הנוגעים בדבר לא הקפידו ליידע את המורחקים במלוא זכויותיהם. 

10. 
הוועדה הבין-משרדית בנושא עובדים זרים ורשות ההגירה בראשותו של הממונה על השכר במשרד האוצר, הדגישה בהמלצותיה את הצורך ואת היתרון בהקמתה של רשות הגירה שתרכז את פעילותם של משרדי ממשלה רבים המופקדים על הטיפול בעובדים הזרים. גם הממשלה בהחלטותיה ביולי-אוגוסט 2002 ובאפריל 2004 אימצה את מסקנות ועדת רכלבסקי וקבעה מנגנון ליישום ההחלטה, בפועל, בשל חוסר הסכמה בין גופי ממשל שונים הועלה, שמספר הגופים שטיפלו בעובדים זרים לא זו בלבד שלא קטן אלא אף גדל, והיתרון שבריכוז סמכויות בידי יחידה ממשלתית אחת לא הושג. 

11. 
לא נמצא כל תיעוד לעבודת מטה הבוחנת את פעילות מערך הגופים העוסק באכיפת החוק על העובדים הזרים ועל מעסיקיהם. מינהלת ההגירה אמנם פירסמה נוהל הפעלה משותף כשנה ורבע לאחר שהחלה לפעול, בתחילת שנת 2004, אולם הנוהל אינו מסביר כיצד יפעל כל אחד מהגופים במשולב עם הגופים האחרים במערך התפעולי של כל הגופים יחדיו, אלא עוסק רק בתפקידו של כל גוף וגוף בתהליך. בנוהל ההפעלה, למשל, לא הוכן למינהלת ההגירה או למשרד הפנים, מנגנון דיווח משותף והליך שבאמצעותו יועבר למשרד התמ"ת מידע לשם טיפול במעסיק שעבר על חוק עובדים זרים. הנוהל גם אינו דן בהפעלת אמצעים משותפים לכל הגופים (למשל מערכות מידע). 
12. 
משרד מבקר המדינה מעיר, שאם לא היה אפשר לממש את החלטת הממשלה מאוגוסט 2002 בשל מחסור בכוח אדם, היה על הגופים הנוגעים לעניין, כלומר המשרד לביטחון הפנים, משרד התמ"ת ומשרד הפנים, לפנות לשרים המטפלים בנושא ולממשלה, לדווח להם שהחלטת הממשלה אינה מבוצעת ולהסביר להם מה הן ההשלכות של הדבר. זאת ועוד, מתשובתו של מנהל יחידת הסמך לעובדים זרים במשרד התמ"ת עולה, שאפשר לתלות את הפעילות המועטה של האכיפה המשולבת במדיניותה של מינהלת ההגירה שמעדיפה להתמקד באכיפת החוק על העובדים הזרים ולא על המעסיקים דווקא, בשעה שאכיפת החוק על המעסיקים היא המטרה העיקרית של הפעילות המשולבת. 

13. 
פעילות האכיפה של מינהלת ההגירה התמקדה בהרחקת עובדים זרים לא חוקיים, וגם כשהעבירה מינהלת ההגירה למשרד התמ"ת תיקים שפתחה נגד מעסיקים, היה מספרם מועט מאוד. בשל כך הפעילות המשולבת של מינהלת ההגירה נגד המעסיקים הייתה מצומצמת מאוד, ויכולת ההרתעה שלה נפגעה. 

14. 
מידת המועילות של פעילות גופי מינהלת ההגירה באיסוף מידע על מעסיקי עובדים זרים לא חוקיים לשם אכיפת חוקים אלה היתה נמוכה ביותר; הסיבות לכך הן: הצוותים המשולבים פעלו פעילות מצומצמת בלבד; משרד התמ"ת לא נקט במידה מספקת באמצעים הקבועים בחוק עובדים זרים כלפי המעסיקים; ולא קיים מנגנון של חילופי מידע סדירים על עבירות מעסיקים בין מינהלת ההגירה ומשרד הפנים ובין משרד התמ"ת. 

15. 
לדעת משרד מבקר המדינה, דפוס פעולה שבו רק חלק מסיורי השוטרים מלווים בפקחי משרד הפנים, יש בו משום בזבוז משאבים וחוסר יעילות בפעילות איתור העובדים הזרים הלא-חוקיים. אם השתתפות הפקחים בסיורי השוטרים בשטח תורמת באופן מובהק לצמצום מספר העובדים המובאים לתחנת מינהלת ההגירה ומשוחררים לאחר בדיקת ממוני ביקורת הגבולות, הרי שעל כל הסיורים להיות מלווים בפקחים. ואם לאו - עדיף להפסיק את השתתפות הפקחים בסיורי השטח לחלוטין, ולבחון דרכים אחרות להשגת המטרה של מעצר עובדים לא חוקיים בלבד. בכל מקרה, חייבת להיות מדיניות מתואמת ועקבית של כל הגורמים הפועלים בשטח, ואין לקבל מצב שבו גורם אחד אינו מכבד את החלטתו של גורם אחר שהוא בעל הסמכות. 

16. 
עם הקמת מינהלת ההגירה אפיינה יחידת המחשב של משטרת ישראל שדרוג של מערכת המחשב להרחקת עובדים זרים (להלן - מערכת יל"ז), כך שתשמש למעקב אחר כל העובדים הזרים ותהליך הרחקתם מהארץ, ותספק שירותים לכל הגורמים הלוקחים חלק באכיפה; זאת על פי הנחיית הממשלה. הועלה ,כי  לא סוכם מראש על כל התנאים בין שלושת הגופים טרם ההשקעה במערכת יל"ז. המצב כיום הוא, שהושקעו משאבים בפיתוח רכיבים הדרושים למשרד התמ"ת ולמשרד הפנים, אולם לא נעשה בהם שימוש בשל אי הסכמה על פתרונות אבטחת מידע. הדבר גורר בזבוז משאבים נוסף על הזנה כפולה במערכות של כל גורם בנפרד, ונוצר חשש לחוסר עקביות בנתונים. 

17.  
זיהוי חשוד בשהייה לא חוקית נעשה על ידי אימות הנתונים שבדרכונו ובתעודות אחרות מול נתוני מערכת "אביב". נתוני העובדים הזרים במערכת "אביב" אינם משקפים את מלוא המידע המצוי בידי הרשויות על העובדים הזרים ועל מעסיקיהם. התוצאה של חוסר המידע  במערך המחשוב של מינהלת ההגירה והגופים החברים בה מתבטאת במישורים שונים: (א) בזבוז כספים על פיתוח תוכנה ועל חומרה של מערכות נפרדות שפותחו במקביל;  (ב)  בזבוז משאבים בהזנה כפולה של נתונים למערכות מקבילות, ויצירת פתח לחוסר עקביות בנתונים; (ג) פגיעה בזכויות אדם בשל מעצרי שווא, הנגרמים בשל חוסר אמינות של מערכות המידע או בשל חוסר התאמה בין מאגרי המידע של הגופים השונים. הטיפול במערכות המחשב ואופן הטיפול במעסיקים מדגישים את הצורך בהקמת גוף מרכזי בעל סמכויות כהמלצת ועדת רכלבסקי. 

18. 
אף שמפקדי מינהלת ההגירה והאחראים לנושא ידעו על המורכבות של מניין ה"עוזבים מרצון", הם לא גיבשו, מאז הקמת מינהלת ההגירה ועד למועד סיום הביקורת, שיטת עבודה ונוהל משותף עם יחידת ביקורת הגבולות במשטרה, אשר יסדיר הליך מובנה לספירת מספר המורחקים, ובכלל זה מספר העוזבים מרצון. 

19. 
בסופו של התהליך להעמדת מתקני משמורת, בפברואר 2003, העמיד שב"ס בפועל כמחצית ממקומות המשמורת שנדרשו בהחלטת הממשלה. זאת בנוסף ל-400 מקומות המשמורת שהעמיד שב"ס עוד קודם לכן בכלא "מעשיהו". 
20. 
בעוד שנדרש היה שהמתקן העיקרי יהיה בקרבת שדה התעופה ובקרבת ריכוז העובדים הזרים, קרי באזור המרכז, בפועל המתקן העיקרי היה בצפון הארץ ונדרשו עלויות נוספות ניכרות לכיסוי שכירת כלי רכב להסעות הרבות שנגזרו ממיקומו, ולמימון צוותי הליווי של הסעות אלו. 

21. 
הליך שחרור העובד הזר ממתקן המשמורת הוא מסורבל, ונמשך זמן רב: המעסיק מוזמן לראיין את העובד הזר במתקן המשמורת; אחר כך הוא מופנה ללשכת מנהל האוכלוסין בנתב"ג לתשלום האגרות; ולאחר מכן עליו לחזור למתקן המשמורת כדי לשחרר את העובד הזר. כך, לדוגמה, מעסיק המבקש לשחרר עובד ממתקן נצרת נדרש לנסוע לפחות פעמיים לנצרת ופעם אחת לנתב"ג כדי לשחרר עובד זר, לאחר שכבר נקבע שהוא זכאי לקבל את העובד. בסרבול המנגנון אין תמריץ לעידוד ההשמה. 

22. 
לדעת משרד מבקר המדינה, ראוי שמשרד הפנים ומשרד התמ"ת ישקלו לעודד השמת עובדים לא חוקיים, העומדים בתנאי נוהל "שמים סגורים", תוך הימנעות ממעצרם לשם כך. מן הראוי להקל על העובדים הלא חוקיים לשנות את מעמדם; להגדיל את אפשרויות הבחירה העומדות בפני המעסיקים המבקשים לאייש את היתרי ההעסקה שניתנו להם בידי המדינה; לחסוך את ההחזקה במשמורת מהזר ומהמדינה; לקצר ולפשט את הליך ההשמה של העובד הזר ממתקן המשמורת; לאפשר לכל המעסיקים נגישות שווה למידע על העובדים הזרים העומדים בתנאי נוהל "שמים סגורים" ולהבטיח מנגנון שיוויוני להשמת עובד למעסיק. 

23.  
מנהל יחידת הסמך לעובדים זרים, אשר אליו עברה האחריות למתן היתרים להעסקת עובדים זרים, הרחיב ללא סמכות את קטגוריית ה"תעשייה" ל"תעשייה ושירותים", והנפיק לענף זה היתרים שחרגו מהמכסה שקבעה הממשלה בשנת 2003. בפועל הנפיקה יחידת הסמך 5,844 היתרים במקום 3,000 היתרים שאישרה הממשלה; ההיתרים הנוספים שניתנו נועדו להארכות של היתרים משנת 2002, לבתי מלון באילת, למסעדות, למומחים בתחומי התעשייה והשירותים, ולאמנים. 

24. 
לא הוקם מנגנון שיאמת את הנתונים הרשומים בבקשות המעסיקים טרם שיועברו לבחינת הוועדה, למעט ביקורות מדגמיות שנעשו על ידי מפקחי אגף האכיפה ביחידת הסמך לאחר מתן ההיתר. 

ב.  תגובות המבוקרים
המשרד לביטחון הפנים
3. 
מינהלת ההגירה מקפידה על כך כי תהליך הרחקתו של שוהה שלא כדין תיעשה תוך שמירה על זכויותיו וכיבודן כראוי, תוך הימנעות ככל האפשר מתקלות אשר פוגעות בזכויות הפרט, בד בד עם חתירה מתמדת לעמוד ביעדים שקבעה ממשלת ישראל בנושא.


מינהלת ההגירה יצרה מנגנון שיפקח על תהליך ההרחקה בכל שלב ושלב, מבחינת יעילות התהליך ומבחינת השמירה על זכויות המורחקים.


ראש מינהלת ההגירה מינה צוות, שתפקידו לבחון את התהליכים לצמצום מספר העובדים הזרים בישראל והשוהים בה שלא כדין, תוך מימוש מלוא זכויותיהם.

4. 
אדם השוהה שלא כדין בארץ, מובא לפני מפקח של משרד הפנים המחליט בעניינו על פי סמכויות המוקנות לו בחוק, ביניהן התייחסות לתשלום האגרה בידי מעסיקו.


מינהלת ההגירה פועלת כדי לקצר ככל שניתן את תקופת השהייה בבתי המשמורת, עד להכרעת המפקח באשר לפעולות שננקטו נגד המעסיקים.


ראש מינהלת ההגירה הינחה להגביר את האכיפה כלפי מעסיקים המקבלים היתרים במרמה. אחד מיעדי מינהלת ההגירה הוא הגברת האכיפה נגד מעשי המרמה, המבוצעים על ידי מעסיקי עובדים זרים.
7. 
ראש מינהלת ההגירה הינחה להעביר לידיעתו של המורחק, באמצעות דף המידע, את כל המידע הנוגע לו, החל מעיכובו ועד להטסתו למדינתו, לרבות האפשרות שלא לשהות במשמורת, ולצאת לאלתר את הארץ. מסירת דף המידע נעשית מיד במפגש הראשון של המורחק עם שוטרי מינהלת ההגירה.

11. 
במינהלת ההגירה נקבעו נהלים חדשים לצורך פיקוח ובקרה מיטביים, כדי למנוע התבססות על מידע שלא ישקף נכונה את התפלגות היוצאים את הארץ.

משרד הפנים

9. 
עובדים זרים הטוענים כנגד מעסיקיהם, מופנים על  ידי משרד הפנים למשרד התמ"ת לטיפול בתלונתם.

17. 
המעבר לשיטת המדבקות ב-2004 הביא לכך, שכל המידע אודות רישיונות של  עובדים זרים  חוקיים, נמצא במערכת "אביב" בשלמותו.

21. 
מתקן המשמורת בנצרת נסגר. המשרד בודק אפשרויות נוספות להקלה בתהליך. 

משרד התעשיה והמסחר
14. 
אגף האכיפה ביחידת הסמך לעובדים זרים בדק ב-2004 כ-29,000 מעסיקים, פתח 9834 תיקים נגד מעסיקים והטיל כ-11,000 קנסות מינהליים בגין עבירות על חוק עובדים זרים. מחלקת התביעות של היחידה הגישה, באותה שנה, 309 כתבי אישום נגד מעסיקים, וקיבלה 88 גזרי דין, בסכום כולל של 14.8 מליון ש"ח.  

25. 
להקצאות בענף התעשייה, אירוח ובתי מלון לשנת 2005 צורפו נציגי שירות התעסוקה, לצורך מתן מידע מפורט וישיר לגבי מאמצי המעסיקים השונים להעסיק עובדים ישראלים. נציג משרד הפנים ורו"ח הבודקים את הבקשות מוסיפים מידע שבתחום ידיעתם, לצורך קבלת החלטות על מתן היתרים.
אכיפת צווי הגנה

הגופים המבוקרים: המשרד לביטחון הפנים - משטרת ישראל; משרד המשפטים - הנהלת בתי המשפט; משרד הפנים

א.  ריכוז ממצאי הביקורת 
1. 
מאחר שלאלימות במשפחה מאפייני סיכון מיוחדים, נקבע בנוהל המפרט כיצד יש לפעול כלפי מי שהפר צו הגנה, שתלונה על הפרת צו הגנה המורה על הרחקה תיבדק מיד. כן נקבע, שעם קבלת התלונה יש להביא את החשוד בהפרת הצו לתחנת המשטרה להמשך הטיפול המשטרתי. אם החשוד אינו נמצא בזירת העבירה יש לאתרו בדחיפות ולהביאו לחקירה. הועלה, כי בכמחצית מתיקי המדגם לא נחקר החשוד ביום הגשת התלונה; מרביתם    (73%) עסקו במקרים חמורים. בכ-23% מתיקי המדגם נמצא שהחשוד נחקר בתוך שבוע, בכ-17% מן התיקים נחקר החשוד כעבור שבוע עד חודש, ובכ-10% - כעבור חודש עד שלושה חודשים. חשוד אחד נחקר לאחר 238 ימים. ב-32% מהתיקים שעסקו בחשודים שלא נחקרו ביום הגשת התלונה, לא נמצא תיעוד על כך שהמשטרה פעלה כדי להביא את החשוד לחקירה, וב-24% מהתיקים לא נעשה די להבאתו לחקירה מיד: בחלקם חל עיכוב בזימון לחקירה, ובחלקם, לבד מהזימון, לא נעשה דבר להבאת החשוד לחקירה. 

2.
 רק ב-41% מהמקרים החמורים נמצא שהחשוד נעצר. ב-63% מהמקרים החמורים שבהם החשוד לא נעצר אף לא נמצאה אסמכתה שלפיה החשוד עוכב לחקירה. ב-90% מהתיקים החמורים שבהם החשוד לא נעצר, לא פורטו נימוקי הקצין הממונה להחלטה שלא לעצור את החשוד. בהיעדר נימוקים מתועדים אי אפשר לדעת אם אכן התקיימו נסיבות חריגות שהצדיקו את אי-המעצר. יתר על כן, שיעור כה גדול של חשודים שלא נעצרו אינו עולה בקנה אחד עם הקביעה שהמעצר יימנע רק בנסיבות חריגות. אשר לתיקים הלא חמורים - 91% מהחשודים לא נעצרו, אך בשום תיק לא פורטו נימוקי הקצין הממונה לאי-המעצר. 

3. 
רק ב-48% מהתיקים החמורים שהוגשו בהם כתבי אישום הוגשו כתבי האישום בתוך שלושה ימים מסיום החקירה; ב-9% - כעבור 13-14 ימים; ב-17% - בתוך 52-98 ימים; וב-26% הנותרים - כעבור 129-603 ימים. כאמור, רק במקרה לא חמור אחד הוגש כתב אישום, והוא הוגש 27 ימים לאחר סיום החקירה. ממצאים אלה אינם עולים בקנה אחד עם הוראות הנוהל, שלפיהן, במקרה חמור יש לפעול להגשת כתב אישום בדחיפות, ובנסיבות אחרות יוגש כתב האישום בתוך 14 יום לאחר החקירה. 

4. 
מבדיקת התיקים שנסגרו מחוסר עניין לציבור עלה, כי ב-83% מהם לא אושרה סגירת התיק כנדרש בנוהל - בידי קצין אגף חקירות מרחבי או ראש משרד החקירות של תחנה אזורית, וממילא לא צורפו נימוקיו לאישור לסגור את התיק. 

5. 
המשטרה ערה לסכנה הטמונה בהפרת צו הגנה - ולכן הוציאה נוהל שנועד להביא לפעולה מהירה ויעילה כלפי מפירי הצווים. בפועל, היא אינה נוהגת במקרים רבים על פי הקווים המנחים שמתווה הנוהל, וכך נפגעת למעשה האפקטיביות של צו ההגנה. 

6. 
בקובץ הממוחשב של הנהלת בתי המשפט אין נתונים על מועד מתן הצו ומשך תוקפו, על האחראי למסירת הצו למחויב בו (כפי שקבע בית המשפט) ועל מועד מסירתו. נתונים אלה, אם יועברו לגורמי האכיפה, עשויים לסייע בהיערכות למתן הגנה למי שלהגנתו ניתן הצו. 

7. 
בהשוואה שעשה משרד מבקר המדינה בין קובץ הנתונים שבידי הנהלת בתי המשפט לשנים 2001-2003 ובין קובץ הנתונים שבידי משרד הפנים לאותן שנים עלה, כי מתוך 10,547 מספרי תעודות זהות של מחויבים בצו שבודדו בקובץ נתוני הנהלת בתי המשפט, לא צוינו בנתוני משרד הפנים 4,870 צווי הגנה לפחות. כשמשרד הפנים אינו מקבל מידע על צווים שניתנו, לא נמנעות מן המחויבים בצו החזקה ונשיאה של נשק, כפי שמורה החוק למניעת אלימות במשפחה, ולא ניתנת ההגנה הדרושה למי שלהגנתו ניתן הצו. 

8. 
בנוהל הנהלת בתי המשפט ממאי 2001 נקבע, כי חובה לשלוח למשטרה כל צו הגנה שניתן, אולם בהערת שוליים צוין, כי "בשלב זה לא ניתן ליישם משלוח צווים למשטרת ישראל עקב התעקשותם כי הצווים ישלחו אל תחנות המשטרה ולא אל גורם מרכזי אחד כפי שדורשת הנהלת בתי המשפט". הועלה, שעד מועד סיום הביקורת (אוגוסט 2004), לא הוסדרה העברת המידע למשטרה, למעט הנחיה שניתנה ביולי 2004, למסור מידע על צווי הגנה שהוצאו נגד שוטרים . 

9.  
כשמוצא צו לתפיסת נשקו של אזרח  הנוהג הוא שהצו נשלח למשרד הפנים לביטול רישיון הנשק, והתחנה המרחבית של המשטרה פועלת לתפיסת הנשק כשפקיד רישוי כלי ירייה במשרד הפנים מדווח לה. נוהג זה אינו תואם את הוראות החוק למניעת אלימות במשפחה המחייבות דיווח של בתי המשפט למשטרה במישרין על הוצאת הצו. יוער, כי על פי ממצאי הביקורת, נתוני משרד הפנים בדבר המחויבים בצו הגנה שיש לתפוס את נשקם לוקים בחסר. 

10. 
אף שהחוק למניעת אלימות במשפחה תוקן בנובמבר 2000, עד מועד סיום הביקורת (אוגוסט 2004), טרם הוסדר במשטרה הטיפול בתפיסת נשקם של שוטרים שנגדם הוצא צו הגנה וביטול האישור לנשיאתו. 

ב.  תגובות המבוקרים

המשרד לביטחון הפנים

כללי

ממצאי הביקורת בנושא הופצו ליחידות השטח לצורך הפקת לקחים, יחד עם הנחיות לפעולה לתיקון הליקויים ומניעת הישנותם.
8.
תקוים עבודת מטה במשטרת ישראל ובהמשך עם הנהלת בתי המשפט, להסדרת הנושא.
10.
הנוסח המתוקן מתייחס לתיקון מספר 5 של החוק למניעת אלימות במשפחה, התשנ"א-1991.

מחלקת החקירות הפיצה תיקון לנוהל מספר 03.300.244 הדן בנושא "הטיפול המשטרתי בהפרת צווי הגנה, על פי חוק מניעת אלימות במשפחה".

משרד הבינוי והשיכון
תכנון ושיווק של קרקע לבנייה למגורים
הגופים המבוקרים: משרד הבינוי והשיכון; משרד הפנים; מינהל מקרקעי ישראל

א. ריכוז ממצאי הביקורת

1.
לעתים עסקו משרד השיכון ומינהל מקרקעי ישראל בתכנון באותה שכונה, דבר שהביא להקצאה בזבזנית ולא יעילה של משאבים, לעיכובים ולכפילויות, משום שעל אותה חטיבת קרקע הועסקו שני צוותי תכנון חיצוניים המלווים ומפוקחים בידי אגפי תכנון של שני גופי שלטון. על המינהל ועל משרד השיכון לתאם פעולותיהם עם פעולות כלל משרדי הממשלה.
2.
היעדר כללים קבועים ואחידים למתן ההרשאות איפשר למינהל לסרב או לעכב מתן הרשאות לתכנון ופיתוח למשרד השיכון. תהליך קבלת ההרשאה נמשך לפעמים שנים, ובחלק מהמקרים מסר המינהל לחברות מנהלות את הקרקעות שמשרד השיכון ביקש לתכנן. 

3.
המינהל ומשרד השיכון לא תמיד פעלו בהתאם ליעדי האוכלוסייה שנקבעו בתכניות המתאר המחוזיות. הממצאים מעלים ספק ביכולת המינהל ומשרד השיכון לווסת את התכנון למגורים על פי עקרונות של יעילות ומועילות. 
4.
משרד השיכון והמינהל מכינים תכניות מפורטות למרות היעדר תכניות מתאר ולעתים הן עומדות בסתירה לתכניות מתאר ארציות, מחוזיות ומקומיות מאושרות. בנסיבות אלה מקדמים משרד השיכון והמינהל, תכניות מתאר ותכניות בעלות אופי מתארי אך נטולות תוקף סטטוטורי שמהן נגזרות התכניות המפורטות. מצב זה מגדיל את אי-הוודאות הכרוכה בתהליך הכנת תכניות מפורטות ומאריך את משך הכנתן.

5.
ראוי, שאת הכנת תכניות המתאר ירכז מינהל התכנון שבמשרד הפנים, האחראי לספק למינהל ולמשרד השיכון בסיס מתארי להכנת תכניות מפורטות. לעומת זאת המינהל ומשרד השיכון יעשו בדיקות היתכנות העוסקות בשאלת הכדאיות והביקוש לתכנון מפורט של קרקעות שכבר יועדו למגורים, ולא יסתכנו במימון תכניות מפורטות שהליך אישורן ממושך ומוטל בספק, כפי שהן עושים כיום. 

ב.  תגובות המבוקרים
מינהל מקרקעי ישראל

1.
על פי המלצת הוועדה הציבורית לרפורמה במינהל מקרקעי ישראל (ועדת גדיש), אשר טרם נדונו וטרם אושרו, משרד הבינוי והשיכון יתכנן תכניות מפורטות ויפתח פרויקטים באזורי עדיפות לאומית; ישובים חדשים, ככל שאושרו; פרויקטים להתחדשות עירונית; ויטפל בפרויקטים לזכאים ולאוכלוסיות מיוחדות. 


כן יפעל המשרד ברשויות המקומיות בהן פועל כיום בהיקפים נרחבים, וברשויות נוספות, כפי שיוסכם מראש, בינו לבין המינהל. המינהל יעניק הרשאות לתכנון ופיתוח בתחום הרשויות המקומיות, כפי שיוסכם בין הגופים למשרד הבינוי והשיכון בלבד, וימנע מלפעול בתחום הרשויות האמורות. תיבחן העברת האחריות על פרויקטים הנמצאים בשלבי ביצוע שונים, בין המינהל למשרד הבינוי והשיכון.


עד סוף חודש מארס 2005 יעביר המינהל למשרד הבינוי והשיכון את עמדתו, בהשערה כי תתגבש, בסופו של דבר, הצעה שתהיה מקובלת על שני המשרדים, בין אם באמצעות מימוש המלצתה של ועדת גדיש, ובין אם בהסכמה בין שני המשרדים.

משרד הבינוי והשיכון

1.
המשרד העביר למינהל הצעה לחלוקת אחריות גיאוגרפית ברמת ישוב. המינהל מצידו הבטיח לבדוק את ההצעה, ונקבעו ישיבות המשך לדיון בנושא ברמת מנכ"לים.

2.
מאז החלטת הממשלה ביוני 94 לגבי גביית הוצאות פיתוח, מנסה המשרד ביחד עם משרד האוצר, לאמץ מודל כלכלי, אך בשל מורכבותו של הנושא והשפעות הפוכות של גורמים שונים, המשפיעים על עלויות הפיתוח, לא נמצא פתרון. 


משרד הפרסום פרסם מכרז להכנת מודל רעיוני, אשר יהווה בסיס להיטלים ואגרות. מודל זה על כל הסתייגויותיו, אינו נותן מענה הולם לתחזיות של עלויות פיתוח בישובים שונים.


בוועדת אישורים ולאורך כל תהליך התכנון, נערך שיפוט של התכנית ונבחנים כל האספקטים, בכלל זה עלויות הפיתוח. תוכניות בהן עלויות פיתוח שנמצאו בלתי סבירות – נפסלות, ואינן מוגשות לוועדות לאישור, או לחילופין הן מוחזרות ל"שולחן השרטוט" לתיקונים בהתאם.


לאור דו"ח ועדת גדיש, בהליכי גיבוש מתכונת של עבודה, המתבססת על המודל של אגף התקציבים מ-2004, תוך ידיעה שהמודל אינו יכול לתת מענה מלא. המתכונת תסוכם עם המינהל, אגף התקציבים במשרד האוצר ומשרד הבינוי והשיכון.
מסירת עבודות תכנון
הגופים המבוקרים: משרד הבינוי והשיכון; משרד האוצר; משרד הפנים; נציבות שירות המדינה

א. ריכוז ממצאי הביקורת

1.
הפערים הניכרים בין היקפי העבודה שנמסרו למשרדי תכנון בעלי אותו סיווג מקצועי מחייבים את משרד השיכון לקיים בחינה מקיפה ומעמיקה של תהליך מסירת עבודות התכנון למתכנני חוץ, במטרה לזהות את הנסיבות והגורמים שפוגעים בקיומו של סבב מחזורי הוגן בחלוקת עבודות התכנון. העדר הערכה שיטתית ומתועדת לפי אמות מידה להערכת המתכננים עלול לפגוע בתקפות הערכות.
2.
ראוי כי משרדי הממשלה - ובהם משרד השיכון - יבחנו את האפשרות ליצור מאגר מתכננים משותף, או לקבוע כללים להעברה שוטפת של מידע ביניהם, בכפוף למגבלות כל דין; כן ראוי לשקול יצירת מערכת תעריפים אחידה לביצוע עבודות תכנון בתחום הבנייה, כדי להגביר את היעילות והאפקטיביות של תהליכי ההתקשרות עם מתכננים ואת החיסכון בכספי ציבור. פעילות ההאחדה רוכזה בעבר על ידי החשכ"ל, אך פסקה.
3.
מבחינת סדרי מינהל תקין חיוני להכין את אומדני העלות של הפרויקטים עד לסיומם - ובכלל זה של שלב התכנון - ואת תזרימי התשלומים שיידרשו לביצועם. על משרד השיכון לפעול בדרך זו לתקצוב הפרויקטים שבתחום טיפולו.

4.
הוראות התכ"ם של החשכ"ל קובעות, כי החלטות ועדת המכרזים ונימוקיה יירשמו בפרוטוקול. נמצא, שוועדת המכרזים של המשרד לא הקפידה לפעול על פי עקרון השקיפות: בבדיקה של 100 פרוטוקולים של ישיבות הוועדה בשנים 2003-2004 נמצא, שב-94 מהם לא פורטו הנימוקים להחלטותיה. 

5.
מנהל מינהל התכנון וההנדסה במשרד, השתתף בהליכי הבחירה של חברות שסמוך למועד כניסתו לתפקיד היה להן קשר עסקי עם חברה שהיה אחד מבעליה, אגב הפרת הסדר למניעת ניגוד עניינים שחתם עליו עם כניסתו לתפקיד. במקרה אחד אף פעל להסיר מגבלות שיאפשרו לחברה שעמה היה בקשר עסקי סמוך למועד כניסתו לתפקיד לבצע את העבודה בה זכתה במכרז, אם יצוין שלבסוף לא נמסרה העבודה לאותה החברה.
ב.  תגובות המבוקרים

משרד האוצר - אגף החשכ"ל
2.
החשב הכללי מינה ועדה לבחינת נושא העסקת גורמי ייעוץ ותכנון לבינוי עבור הממשלה בראשות סגן בכיר לחשב הכללי. מטרת הקמת הוועדה:


מיפוי המצב במשרדי הממשלה, בין היתר באמצעות שאלון שיופץ למשרדים, הקמה והפעלת מאגר מרכזי של גורמי ייעוץ ותכנון עבור משרדי הממשלה, קביעת שיטה לבחירת המתכננים והיועצים מהמאגר, תוך התחשבות בפרמטרים, כגון: איכות המתכנן ועומס עבודה, הסדרת נושא תעריף ותמחור, בחינת חוזה המתכננים וחוזה הקבלנים, והסדרת נושא הערכת המתכננים, על פי אמות מידה זהות בכל משרדי הממשלה.


המלצות הוועדה יוגשו עד 30.4.05.


כמו כן, הוקמה ועדה במשרד השיכון, האמורה לבחון את הסוגיות השונות של הפעלת יועצים ומתכננים, עם דגש על היבטים מקצועיים, ברוח המלצות דו"ח זיילר.

משרד הבינוי והשיכון

1.
המשרד שיכלל את שיטת ניהול המאגר. ראשי התחומים בדקו את כל הרישומים כולל ראיונות ובקשות תיעוד ועדכנו את הרשימה בהתאם.


לגבי הערכת המתכננים - הנושא תוקן. הוכן נוהל חדש וטפסי הערכה חדשים.

2.
הנושא נדון בועדת זיילר (ועדת חקירה ממלכתית לעניין בטיחות מבנים שהוקמה על ידי הממשלה), וההמלצות תוגשנה לממשלה.

5.
הוועדה דנה מחדש בפורום שלא כלל את מנהל מינהל התכנון וההנדסה, ואישרה מחדש את הבקשות וחתמה.

רישום קבלנים ופיקוח עליהם
הגופים המבוקרים: משרד הבינוי והשיכון; משרד המשפטים; משרד התעשייה, המסחר והתעסוקה 

א. ריכוז ממצאי הביקורת

1.
רשם הקבלנים אינו מפעיל את סמכותו על פי חוק לתת צווי הפסקה מינהליים נגד אחראים לעבודות הנדסה בנאיות שנעשו בניגוד לתנאי ההיתר שנקבעו בחוק.
2.
לאכיפת פקודת הבטיחות בעבודה [נוסח חדש], התש"ל-1970 אחראי אגף הפיקוח במשרד התעשייה, המסחר והתעסוקה, ובידיו גם מצטבר מידע על עבירות של קבלנים, אולם למרות דיונים וסיכומים רבים בעניין שיתוף פעולה בתחום זה, עד לסיום הביקורת לא מסר המפקח הראשי את המידע המבוקש ליחידת רשם הקבלנים.

3.
משנת 2001 לא פעל רשם הקבלנים כדי לקבל מידי כונס הנכסים הרשמי במשרד המשפטים, רשימות מרוכזות של תאגידים בפירוק ושל חייבים בפשיטת רגל, והסתפק באיסוף נתונים אקראי, בעיקר מהעיתונים. לא מן הנמנע אפוא, שבפנקס הקבלנים עדיין רשומים קבלנים שפשטו את הרגל וחברות קבלניות שפורקו.
4.
מממצאי הביקורת עולה שאין אכיפה ראויה של חוק רישום קבלנים. יש להגביר את פעולות הפיקוח והאכיפה על הקבלנים גם באמצעות העמקת שיתוף הפעולה עם גופים ממלכתיים אחרים הנוגעים לתחומים אלה.

5.
הביקורת העלתה, כי יחידת הרשם אינה מקיימת מעקב שיטתי אחר טיפולן של הרשויות המקומיות בתיקים שהיא העבירה אליהן: פעמים רבות קשה להסיק מרישומיה אם הן הגישו כתבי אישום נגד קבלנים שפעלו בניגוד לחוק, על סמך חומר הראיות שמסרה להן יחידת הרשם, ואם כן, כיצד הסתיימו ההליכים.
6.
בבדיקת מתן השירות לציבור נמצא, שיש עיכובים לא סבירים בטיפול בבקשות לרישום קבלנים. מן הראוי לקיים בחינה מחודשת של תהליכי העבודה הנהוגות ביחידת הרשם כדי למנוע עיכובים בעבודתה ולייעל את השירות שהיא נותנת לציבור.

7.
המשרד הכין הצעת חוק שיחליף את החוק הקיים, אך לא פעל לקידום חקיקת החוק. כמו כן הוועדה המייעצת לרשם הקבלנים לא קבעה נוהל לסדרי עבודתה הנוגעים לביצוע החוק ותקנותיו.

8.
הנהלת המשרד ומועצת הקבלנים לא דנו בממצאי ועדת זיילר (ועדת חקירה ממלכתית לענין בטיחות מבנים שהוקמה ע"י הממשלה) ולא בחנה אמצעים להגברת האכיפה ובהמלצות הנוגעות לרשם הקבלנים.

ב.   תגובות המבוקרים

משרד הבינוי והשיכון

4.
הצעה להקמת מערך תובעים לאכיפת חוק רישום הקבלנים מטעם הרשם תועבר למנכ"ל ולשר עד מאי 2005.


הרשם יעביר, עד אפריל 2005, בקשה ללשכה המשפטית של המשרד לקבלת הנחיות בכל הנוגע להתחלת הוצאת צווי הפסקת עבודה כנגד האחראים על הבנייה בניגוד לחוק רישום קבלנים. במסגרת העברת התלונה לרשות מקומית, היא נדרשת להוציא צו להפסקת הבניה שתקף ל-30 יום.

5.
האחראית על האכיפה במשרד רשמת הקבלנים, הכינה טופס לדיווח שיועבר לחוק הפרטי, שיחוייב להגישו לאחראית אחת לחודש. מעקב בנושא יערך על ידי האחראית על האכיפה. האחראית על האכיפה תזין את פרטי ממצאי החקירה עד 10 ימים מיום קבלתם, ותעביר את ממצאי החקירה לרשויות תוך 30 יום ממועד קבלת החומר מהחוקר.

6.
כיום, משהושלם תקן העובדים ביחידה, המסמכים נסרקים למערכת ביום קבלתם או ביום שלמחרת. הבקשות מטופלות על ידי הפקידות תוך 30 יום ממועד הסריקה. טיפול הרשם ברוב המקרים אינו עולה על 60 הימים המוקצבים לו כחוק.

7.
הפעולות ליישום דו"ח ועדת ההיגוי והצעת החוק, אושרו על ידי המועצה לעבודות הנדסה בנאיות. הצעת החוק הועלתה בפני השרים האחראיים.


תוכן הצעה לשינוי החוק בנוגע למינוי חברי הוועדה המייעצת, מספר החברים, ותקופת כהונתם. נוהל להבאת נושאים על פי חוק להתייעצות בוועדה המייעצת, יועלה על הכתב תוך מאי 2005.

8.
המשרד שותף פעיל בוועדת ההיגוי ובצוותי המשנה של ועדת זיילר.


המשרד ממתין להמלצות ועדת היישום, שאמורה להגיש ההמלצות לממשלה. לאחר מכן יובא הנושא לדיון במועצת הקבלנים.

משרד התעשייה, המסחר והתעסוקה - אגף הפיקוח על העבודה

4.
בתאריך 8.9.2004 סוכם כי בשלב ראשון, יעביר אגף הפיקוח על העבודה לרשם הקבלנים, דו"ח התפלגות תאונות עבודה לפי קבלני בנייה, ממערכת ממוחשבת "אפיק", באישור הלשכה המשפטית.


טיוטה לנוהל העברת מידע לרשם הקבלנים, על פי תקנות מסירת מידע בין גופים ציבוריים, הועברה לרשם, ולאחר תגובתו, ב-3.3.05 החזיר אגף הפיקוח על העבודה את טיוטת הנוהל לרשם הקבלנים, לצורך השלמת פרטים חסרים.
סיוע במימון פרויקטים ביישובים כפריים

הגוף המבוקר: משרד הבינוי והשיכון

א. ריכוז ממצאי הביקורת

1.
המשרד שילם למועצות אזוריות את הסכומים שדרשו עד שיעור של 90% מסכום הסיוע המובטח, ולעתים 98%, כבר בשלבי הביצוע הראשונים. המשרד לא עמד על כך שהמועצות יבצעו את הפרויקטים כפי שהצהירו כשביקשו את סיועו. 

2.
בשנים 1996-2002 לא פנו מועצות אזוריות למשרד לקבל ממנו את מלוא הסכומים שהיו נקובים ב-221 התחייבויות שהוא העביר להן, שהסתכמו בכ-16.7 מיליון ש"ח. למעשה לא היה ברור למשרד באילו שלבים מצויים הפרויקטים הללו, והמחוז שבתחומו התנהל הפרויקט לא נקט צעדים לבירור מצבם.

3.
מידע על סדרי עדיפות אזורית, ראוי שיהיה גלוי, ויש לתת לו ביטוי במסמכים פומביים של המשרד, דוגמת התקציב ודברי ההסבר לו. במשרד אין אמות מידה להקצאת הכספים, ואין שקיפות ראויה בתכניות הסיוע. וכן אין מידע ברור באשר להיקף הפרויקטים ובאשר למקורות המימון של הפרויקטים שבהם הוא משתתף במימון.

4.
המשרד אינו מוודא שהסיוע שהוא מעניק בעד פיתוח שטחי קרקע לבנייה הפחית את עלויות הפיתוח למשתכנים.

5.
על המשרד לקבוע את שיעורי הסיוע ואת סכומו המרבי בהתאם לסוגי הפרוייקטים ולחשיבותם ולהקפיד לא לחרוג מכך. עליו לוודא שכספי הסיוע יינתנו בצורה שוויונית, פומבית ושקופה, ובהתאם לקריטריונים הידועים לכל. בכל מקרה שבו ניתנו כספי סיוע ביתר, על המשרד לשקול לפעול להשבת כספים אלה. 

6.
מן הראוי כי המשרד יפרסם בתקציבו את פילוח הקצאת הכספים לפי אזורי הארץ. מצב שבו סכומי הסיוע של המשרד ועוד סכומי השתתפויות של אחרים - משתכנים וגורמים ציבוריים - יהיו גדולים מעלויות הפרוייקטים, נוגד את עקרונות התקצוב הציבורי ואת כללי הסיוע, ויוצר תמריץ לבזבוז ולאי יעילות.

7.
הקטנת היקף פרויקטים, כמו שיפוץ בריכת השחייה במועצה האזורית אשכול, מחייבת בחינה מחודשת של המשרד. אי הקפדה על כריכת התשלומים בביצוע, גרמה להגדלת סיוע המשרד במקרה זה, מ-55% מעלות הפרויקט ל-103%.

ב.  תגובות המבוקרים

מועצה אזורית אשכול

7.
בתקציבים המופנים לשיפוץ מבנים ציבוריים, כגון בריכה, לא היתה מוכרת למועצה הנחיה של השתתפות ב-55% בלבד, לכן חתמה המועצה על חוזה עם הקבלן בסכום שלא עלה על היקף המימון שאושר על ידי המשרד, וזאת מתוך כוונה לבצע חלק מהפרויקט בלבד.


כיוון שבסופו של דבר עלות הביצוע חרגה מהתקציב עליו סוכם, פנתה המועצה, שנה לאחר מכן, למשרד השיכון, במסגרת הפרוגרמה הכללית, וביקשה השלמת מימון לכיסוי הפער שנוצר בביצוע הפרויקט.

משרד הבריאות
הפיקוח על ניסויים רפואיים בבני אדם

הגופים המבוקרים: משרד הבריאות; משרד האוצר; משרד המשפטים; נציבות שירות המדינה; שירותי בריאות כללית; בתי החולים: באר יעקב, גהה, הרצפלד, וולפסון, קפלן, שיבא, שלוותה

א. ריכוז ממצאי הביקורת

הסכמתם מדעת של המשתתפים בניסויים

1. 
חוקרים החתימו על טופסי הסכמה מדעת חולים פסיכיאטריים שהשתתפו בניסוי או קשישים שלגביהם יש חשש שלא היו כשירים לחתום עליהם; במקרים מסוימים נעשו ניסויים בילדים בלי תיעוד של הסכמה מדעת של שני הוריהם; בטופסי ההסכמה מדעת נכתב שמשתתפי הניסוי יבוטחו ביטוח הולם. "ביטוח הולם" לא הוגדר, ולא צוינה העובדה שהוגבל, באישור המשרד, לביטוח אחריות מקצועית של הרופאים, החוקרים והמשרד כמעסיקם. 

2. 
עורכי ניסויים במרכז הרפואי לבריאות הנפש באר יעקב, החתימו משתתפים בניסוי על טופסי הסכמה מדעת אף על פי שהמשתתפים לא היו כשירים לכך. משרד מבקר המדינה השווה את פרטיהם של משתתפים אחדים בשלושה ניסויים שנעשו בבאר יעקב לנתונים שבידי האפוטרופוס הכללי במשרד המשפטים. מההשוואה עולה, שבשלושת הניסויים, שאחד מהם הוא ניסוי בתרופה, השתתפו אנשים שמונה להם אפוטרופוס על פי חוק הכשרות המשפטית, ובעניין שישה מהם נמצאו ליקויים.

3. 
בשלושת הניסויים שנעשו בהרצפלד, הועלה ספק אם המשתתפים שהוחתמו על טופסי הסכמה מדעת היו כשירים לכך. היו ביניהם אנשים שסבלו מדמנטייה ואנשים שמצבם הקוגניטיבי (ההכרתי, התפיסתי) היה ירוד על פי מסמכי הניסוי עצמם. המשרד סבור, שבמקרים כאלה יש "סיכון מוגבר לפגמים ביכולת ההבנה", ולכן נדרשת בדיקה של כל מועמד בידי רופא שאינו חלק מצוות הניסוי, אולם דרישת המשרד לא עוגנה בנוהל לניסויים רפואיים בבני אדם או בהנחיה, ולא נמצאה ראיה לבדיקות כאלה במסמכי הניסויים האמורים. 

4. 
בשלושה בתי חולים - וולפסון, שיבא והמרכז הרפואי "הלל יפה" - העלה משרד מבקר המדינה, שמשתתפים בניסויים מסוימים לא הוחתמו על טופסי הסכמה מדעת, בניגוד לתקנות ובלי שהדבר אושר בידי הוועדה המוסדית.

5. 
בניסוי אחד בגהה ובניסוי אחד בשלוותה, שהיו כרוכים בנטילת תכשירים הורמונליים, נוסף על תרופות הטיפול של החולים, אושר טופס הסכמה מדעת שלא כלל את כל המידע על הסיכונים הכרוכים בו, על אף שבניסוי בשלוותה הם נרשמו במסמכי הניסוי ובניסוי בגהה דרשה הרופאה שהשתתפה בוועדה המוסדית לפרט את הסיכונים האמורים. 

6. 
בשני ניסויים בתרופות בבאר יעקב מצא משרד מבקר המדינה פגמים בטופסי ההסכמה מדעת.

7. 
שני ניסויים שבהם החוקר הראשי לא היה רופא נעשו בבאר יעקב באמצעות שאלונים; הבקשות לניסויים הוגשו בידי עובדת בית החולים וסטודנטית, שתיהן לא היו רופאות, והן חתמו גם על טופסי ההסכמה מדעת, בניגוד לדרישה בנוסח הצהרת הלסינקי שצורף לתקנות, שרופא הוא שיקבל את הסכמתו מדעת של משתתף בניסוי. בטפסים לא הובא מידע חיוני כמו מטרות הניסוי, שיטותיו וזמן הניסוי הצפוי. 

8. 
הבדיקה בהרצפלד העלתה, שבניסוי אחד חתם על מחצית מטופסי ההסכמה מדעת רופא שלא שימש כחוקר בניסוי, אלא כרופא המסביר, בניגוד לנוהל לניסויים רפואיים בבני אדם; בניסוי שני, שנעשה באמצעות שאלונים, הוחתמו כשליש ממשתתפיו על טופסי הסכמה מדעת עוד לפני שאושר הניסוי. 

9. 
בשני ניסויים בוולפסון לא הוחתמו המשתתפים בניסוי או הוריהם על המסמך ובו המידע הדרוש על הניסוי. 

10. 
הוועדה הגנטית במשרד אישרה ניסוי, בין השאר, בתנאי שייעשה שימוש בטופס הסכמה מדעת ייחודי לניסויים גנטיים, אולם יותר משליש ממשתתפי הניסוי בוולפסון הוחתמו על טופס רגיל. התוצאה היא, שבניסוי השתתפו ילדים בלי שהוריהם קיבלו למעשה מידע על הבדיקה הגנטית הכרוכה בו. 

11. 
בשלושה ניסויים שנעשו בשיבא הועלה, שבטופסי ההסכמה מדעת לא היה כל המידע החיוני על סיכונים הכרוכים בהם, הדרוש לקבלת הסכמה מדעת באורח סביר. 

12. 
אחד משלושת הניסויים בשיבא היה ניסוי רב-מרכזי, לטיפול בשרירנים ברחם העשוי להיות חלופה לניתוח כריתת רחם. בטופס ההסכמה מדעת לנשים שעמדו להשתתף בניסוי, לא צוין כי למעשה הטיפול אינו יעיל. כן לא דווח למטופלות על תופעת הלוואי של הטיפול כלל. לדעת משרד מבקר המדינה, ישנה חשיבות רבה לגילוי נאות בטופס הסכמה מדעת ובדברי ההסבר הנלווים אליו. כדי שהמטופלות יוכלו לקבל החלטות מושכלות, היה צורך ליידע אותן בכל הנוגע לתופעות הלוואי העלולות להיות כרוכות בניסוי.

13. 
משרד מבקר המדינה העלה, כי עד מועד סיום הביקורת (אוגוסט 2004), לא הנחה המשרד את הוועדות המוסדיות בעניין החתמת מטופלים רק על טופס הסכמה אחד דוגמת זה המופיע בנוהל לניסויים רפואיים בבני אדם. 

14. 
בכל ניסוי שבו משתתף קטין הנוהל לניסויים רפואיים בבני אדם מחייב להחתים על טופס הסכמה מדעת את שני הוריו. בניסוי שנעשה בשיבא השתתפו 500 ילדים. הועלה, כי ב-50 מקרים שנבדקו רק הורה אחד חתם על טופס הסכמה מדעת, בניגוד לנוהל לניסויים רפואיים בבני אדם. 

15. 
בטופס ההסכמה מדעת לילדים המצורף לנוהל המשרד, אין מציינים את תאריך הלידה שלהם, וכך אי-אפשר לדעת מהטופס מה גילם של המשתתפים בניסוי. לדעת משרד מבקר המדינה, מן הראוי לשקול הוספת תאריך הלידה של המשתתף בניסוי לפרטים האישיים האחרים הנדרשים בטופס.

16. 
החל בשנת 2003 הובאו לידיעת המשרד מקרים שבהם נעשו ניסויים בדגימות דם וברקמות חיות שנלקחו מחולים תוך כדי טיפול או לצורך בדיקות שגרתיות, בלי שניתנה הסכמה מדעת של האנשים שמהם נלקחו הדגימות. עד מועד סיום הביקורת (אוגוסט 2004), לא הנחה המשרד את הוועדות המוסדיות כיצד לטפל בניסויים בדגימות של רקמות ממקור אנושי שהן ב"בחינת הפקר", ולא הודיע להן אם עליהן לחייב את החוקרים לקבל מהן אישור ולהחתים את משתתפי הניסוי על טופס הסכמה מדעת. 

17. 
באפריל 2003 הודיעה הלשכה המשפטית במשרד למדור לניסויים קליניים בתשובה לשאלתו, כי איסוף מידע מזוהה מוגדר כניסוי, והוא מחייב הסכמה מדעת של המשתתפים בו; במחקרים המבוססים על איסוף מידע בלתי מזוהה, יש צורך באישור הוועדה המוסדית בלבד ולא נדרשת הסכמה מדעת של המטופל. בעקבות תשובה זו לא אישר המשרד את הבקשות לשני הניסויים האלה, ואף מנהל בית החולים לא אישר את ביצועם. התברר, כי עד מועד סיום הביקורת לא הנחה המשרד את הוועדות המוסדיות לנהוג על פי חוות הדעת המשפטית האמורה, ועל אף שהמשרד ומנהל בית החולים לא אישרו את ביצוע הניסויים, הם בוצעו ו-8,800 האנשים שהשתתפו בהם לא הוחתמו על טופסי הסכמה מדעת.

18. 
עד מועד סיום הביקורת לא דן המשרד בסוגית הכיסוי הביטוחי למשתתפים בניסויים שאינם במימון חברות מסחריות, יהיה כיסוי האחריות המקצועית לעובדי המוסד כמו בבתי החולים הממשלתיים, ולא הנחה את בתי החולים להודיע למשתתפים מהם תנאי הביטוח שבו הם מבוטחים, הודעה שפירושה שינוי נוסח טופס ההסכמה מדעת וציון שיוזמי הניסוי, המבוטחים בביטוח המוסדי של בית החולים, אינם חייבים לבטח את המשתתפים ביטוח נוסף.

19. 
על פי הנחיות המשרד, מחתימים כל בתי החולים, למעט אחד, את המשתתפים בניסוי על טופסי הסכמה מדעת, שבהם מובטח להם כיסוי ביטוחי הולם; ואולם "ביטוח הולם" לא הוגדר בטופס. עוד התברר, כי הממשלה אינה מבטחת את המשתתפים בניסויים (כמו ביטוח נכות וביטוח חיים), אלא היא מבטחת כלפי משתתפי הניסוי רק את הרופאים, החוקרים והמדינה כמעסיקתם "ביטוח אחריות מקצועית". על המשרד לקבוע בהקדם מהו ביטוח הולם למשתתפים בניסוי ולהקפיד על כך שבתי חולים יידעו את המשתתפים בניסויים בפרטי הביטוח על כל מגבלותיו. יודגש, שיש צורך דחוף בהסדרת הנושא, ולכן כדי לטפל בעניין אין להמתין עד סיום הטיפול בהצעת חוק ניסויים רפואיים בבני אדם. עד מועד סיום הביקורת (אוגוסט 2004), לא דן המשרד באפשרות של שינוי סעיף הביטוח בטופס ההסכמה מדעת כדי שיהיה ברור לקורא הסביר, ולא תיקן את נוהל לניסויים רפואיים בבני אדם כדי שלא יאושרו ניסויים שאינם עומדים בתנאי הביטוח הנדרשים במשרד.

20. 
עד מועד סיום הביקורת (אוגוסט 2004), לא דן המשרד באפשרות של שינוי סעיף הביטוח בטופס ההסכמה מדעת כדי שיהיה ברור לקורא הסביר, ולא תיקן את נוהל לניסויים רפואיים בבני אדם כדי שלא יאושרו ניסויים שאינם עומדים בתנאי הביטוח הנדרשים במשרד.

21.
חולים פסיכיאטריים הוחתמו במקרים בהם נדרשה גם חתימתו של אפוטרופוס שמונה לחולה; ונעשו ניסויים בקשישים, שלגבי חלקם היה חשש בדבר הכשירות למתן הסכמה מדעת.

22. 
על המשרד לקבוע כללים לקבלת הסכמה מדעת ממשתתף בניסוי בכל מקרה שיש חשש שהאדם אינו כשיר להבין כראוי את המידע המפורט בטופס. 

23. 
ליקויים באופן הטיפול בנושא ההסכמה מדעת בארבעת בתי החולים המיוחדים שנבדקו, כמו החתמת המשתתפים על טפסים שחסר בהם מידע חיוני לקבלת החלטה אם להשתתף בניסוי, בניגוד לתקנות ולנוהל לניסויים רפואיים בבני אדם, מעלים חשש שהוועדות המוסדיות לא בחנו את טופסי ההסכמה מדעת לפני אישור הניסוי, ולא קיימו כל בקרה לאחר החתמת המשתתפים. 

24.
החוקרים והוועדות המוסדיות בשני בתי חולים כלליים שנבדקו אינם מקפידים על הכללים בעניין ההסכמה מדעת. לדעת משרד מבקר המדינה, על המשרד להעמיק את הבקרה על עבודת הוועדות כדי לוודא שהן יפעלו כנדרש. 

25. 
במהלך ביצוע ניסויים בבתי החולים התקבלו במשרד מפעם לפעם החלטות בעניין אישור הניסויים בידי הוועדות המוסדיות, אולם הן לא גובשו להנחיות מקצועיות מחייבות ולא הועברו לידיעת כל הוועדות המוסדיות. 
הוועדות המוסדיות 

26. 
משרד מבקר המדינה בחן בחמישה בתי חולים, בשיבא, בוולפסון, בבאר יעקב, בגהה ובהרצפלד, 61 בקשות לניסויים ובדק אם הם הוגדרו "רגילים" על פי התקנות. נמצא, שב-21 ניסויים (34.4%) אישרו הוועדות המוסדיות את הניסויים כ"רגילים" אף שעל פי האמור בתקנות היה עליהן להגדיר אותם כניסויים "חריגים" ולקבל בעבורם את אישור מנכ"ל המשרד. 

27.
הוועדות המוסדיות בגהה, בוולפסון ובשיבא נוהגות להעביר למשרד את כל הפרוטוקולים של ישיבותיהן שבהם פרטים על הניסויים. אילו נבדקו הפרוטוקולים במשרד כראוי, היה בידו לגלות שהוועדות נוהגות לאשר ניסויים "רגילים" שלא כדין. אולם נמצא, שהמשרד פנה לוועדה בשיבא רק בשני מקרים (מ-25 שנבדקו) ודרש להמציא לו את מסמכי הניסויים האלה לבדיקה, ולא נמצא שהוא פנה בעניין זה לוועדות בוולפסון ובגהה. לדעת משרד מבקר המדינה, הדבר מעיד על היעדר פיקוח נאות של המשרד על עבודת הוועדות המוסדיות. 

28. 
בשיבא, בוולפסון ובשלוותה נמצא, שהוועדות המוסדיות דנו בבקשות לניסויים בהרכב חסר מזה הנדרש בתקנות.

29. 
על הוועדות מוטלת החובה לפעול על פי התקנות כדי להגן על המשתתפים, ועל המשרד מוטלת החובה לוודא שהן אכן פועלות כך.

30. 
המשרד אינו נוקט גם פעולות שאינן כרוכות בתקציב נוסף, כמו למשל בדיקת המסמכים שבתי החולים מעבירים לו ממילא ובדיקה מדגמית של נימוקי הוועדות המוסדיות לסיווג בקשות לניסויים "רגילים". 

31.
בשלוותה ובגהה השתתפו מנהלי בתי החולים בוועדה המוסדית כנציגי הנהלת המוסד הרפואי באישור המשרד. התוצאה הייתה שכמנהלי בתי החולים הם אישרו החלטות שהם עצמם קיבלו בוועדה המוסדית כנציגי ההנהלה. כפל התפקידים פוגע בבקרה הנדרשת לשמירת כוונת המחוקק בתחום רגיש זה, ועל המשרד לשקול מדיניות לפיה ימנע מלאשר מינויים של מנהלי בתי חולים כחברי ועדה מוסדית.
32. 
על המשרד לבחון אם מינויים של נציגי ציבור אכן מייצגים כהלכה את האינטרס הכולל של הציבור, כפי שהתכוון אליו המחוקק. משרד הבריאות קיבל את עמדת משרד מבקר המדינה והודיע בדצמבר 2004, כי אכן, נציג ההנהלה בוועדה אינו יכול להיות מנהל בית החולים. עוד הודיע המשרד למשרד מבקר המדינה, כי נציג הציבור בוועדה המוסדית חייב להיות בלתי תלוי בבית החולים, ללא זיקה עסקית או אישית אחרת למוסד הרפואי. המשרד ציין, כי האמור לעיל יובהר בחוזר ובתיקון לנוהל לניסויים רפואיים בבני אדם. 
33. 
על הוועדה המוסדית להקפיד שלא לדון בבקשות לניסויים ולקבל החלטות בעניינן, אלא אם כן היה בישיבותיה מניין חברים חוקי, כנדרש. על המשרד לבחון את הרכבי הוועדות המוסדיות ולוודא את תקינותם.

34. 
אופן עבודתה של הוועדה המוסדית בבאר יעקב ואישוריו של מנהל בית החולים לניסויים היו בניגוד לאמור בנוהל לניסויים רפואיים בבני אדם, ובמקרים מסוימים גם בניגוד לאמור בתקנות, ולא עלו בקנה אחד עם כללי מינהל תקין.

35.
12 בתי חולים דיווחו למשרד מבקר המדינה, שיו"ר הוועדה המוסדית מחליט בעצמו אם לאשר בקשות לניסויים, אם לאשר הארכת תוקף של ניסוי או שינויים בניסוי; ארבע פעמים אישר יו"ר הוועדה בוולפסון לבצע ניסוי באופן זמני שלושה שבועות או יותר לפני שהוועדה דנה בניסויים, דבר שעלול להשפיע על אישור הניסוי בידי הוועדה המוסדית, לאחר שכבר אושר בידי יו"ר הוועדה ונעשו הכנות לביצועו. לדעת משרד מבקר המדינה, אם סבור המשרד שיש לשנות, במקרים מסוימים, את הכללים בעניין סמכות הוועדה המוסדית ולהתיר ליו"ר הוועדה לקבל החלטות בעצמו ולהביא את החלטותיו לידיעת הוועדה, עליו להסדיר זאת כראוי, כדי שכל הוועדות המוסדיות יוכלו לפעול בהתאם.

36. 
כל ההחלטות של הוועדה המוסדית חייבות להיות מנומקות ומתועדות בכתב בפרוטוקול הישיבה. נמצא, שבששת בתי החולים שנבדקו אישרו הוועדות המוסדיות בקשות לניסויים בלי שהקפידו על כך: בבאר יעקב אושרו כמעט כל הבקשות שבדק משרד מבקר המדינה, בלי שהוועדה המוסדית התכנסה ודנה בהם; ב"מרכז הרפואי קפלן" לא רשמה הוועדה פרוטוקולים מישיבותיה; בוולפסון לא נרשמו נימוקים בכל הפרוטוקולים שנבדקו; בשיבא, בשלוותה ובגהה לא תמיד נרשמו בפרוטוקולים נימוקים להחלטות של הוועדות המוסדיות. יצוין כי אף על פי שבתי חולים אלה נהגו להעביר את הפרוטוקולים למשרד, הוא לא העיר להם על כך.

37. 
הוועדה המוסדית בקפלן דנה גם בבקשות לניסויים של חוקרים מהרצפלד. נמצא, שהוועדה לא נהגה לרשום פרוטוקולים בישיבותיה, ולכן לא היה אפשר לדעת, בין השאר, מי היו חברי הוועדה שהשתתפו בדיון, ומה היו הנימוקים להחלטה.
38. 
וולפסון, גהה, שלוותה ושיבא נהגו להעביר את הפרוטוקולים של הוועדות המוסדיות למשרד, אולם המשרד לא העיר להם על אי-רישום הנימוקים לקבלת ההחלטות. לדעת משרד מבקר המדינה, על המשרד לדרוש מהוועדות המוסדיות להקפיד לקיים את הנוהל שהוא עצמו קבע.

39. 
מבדיקת דיווחים של בתי חולים למשרד על 37 מקרי מוות עולה, שבשישה מקרים דיווחו החוקרים לוועדות המוסדיות על האירוע רק לאחר חודש ויותר מהמועד בו נודע להם על הפטירה, וב-15 מקרים דיווחו לאחר שבוע עד חודש. 

40. 
בתשעה ניסויים לא ידעה הוועדה המוסדית בשיבא על אירועים חריגים חמורים, בהם מקרי מוות, שדווחו ליושב הראש שלה, או שידעה ולא דיווחה על כך למשרד. בארבעה ניסויים דיווחו החוקרים לוועדה באיחור על אירועים חריגים חמורים; הוועדה המוסדית במרכז הרפואי תל-אביב ע"ש סוראסקי לא דיווחה למשרד על הקמת ועדות בדיקה כמעט בכל מקרי המוות שנבדקו, ובחמישה ניסויים דיווחה על מוות רק כעבור חודש עד שנה ממועד האירוע; "המרכז הרפואי כרמל" לא מינה ועדות בדיקה לארבעה מקרי מוות; חוקר ראשי בניסוי שנעשה בהרצפלד לא דיווח לוועדה המוסדית על מות משתתף בניסוי, כנדרש, ורק כחודש וחצי לאחר שנפטר, כאשר למשרד נודע על כך מיוזם הניסוי, החוקר דיווח למשרד על הפטירה.

41. 
לנוכח הממצאים על פטירת משתתפים בניסויים על המשרד לשוב ולשקול את ההמלצה שלא לחייב את בתי החולים להקים ועדת בדיקה בכל מקרה של פטירת משתתף בניסוי. אם המשרד יחליט לא לשנות את המלצתו, כי אז יהיה עליו לקבוע הליך של בקרה על החלטות בתי החולים.

42. 
במקרים רבים בשיבא, בוולפסון, בבאר יעקב, בשלוותה ובגהה לא היו בידי הוועדות המוסדיות דיווחים של החוקרים על התקדמות הניסויים שאישרו, על סיומם או על הפסקתם, כנדרש בנוהל לניסויים רפואיים בבני אדם, והוועדות המוסדיות לא ביררו עם החוקרים מה מצב הניסויים. 

43. 
הוועדות המוסדיות כמעט לא פיקחו על הניסויים והמשרד לא פיקח עליהן. למעשה, נעשו ניסויים רפואיים רבים בבני אדם ללא בקרה ופיקוח של המשרד ושל הוועדות המוסדיות. 

44. 
בכמה מקרים בוולפסון, היו חוקרים ראשיים גם חברי הוועדה המוסדית ודנו בבקשות לניסויים שהם עצמם הגישו לוועדה, דבר המעורר חשש לניגוד עניינים. התברר, שהמשרד יכול היה לדעת מהפרוטוקולים שהועברו לו על המקרים האלה, אך לא עשה מאומה בקשר לכך. הביקורת בשיבא, שלוותה וגהה העלתה, שחברי ועדות מוסדיות מסוימים לא חתמו על כתב התחייבות למניעת ניגוד עניינים, כפי שדרש המשרד. על המשרד לשקול לאסור על חבר ועדה מוסדית להשתתף בקבלת החלטה על בקשה לניסוי שיש לו נגיעה אליו. נוסף על כך, יש לדרוש הקפדה על שקיפות בפרוטוקול ישיבת הוועדה בעניין ההשתתפות בדיון ובהצבעה, ויש להקפיד על החתמת כל חברי הוועדות על כתב התחייבות להיעדר ניגוד עניינים.

45. 
על פי התקנות, רק רופא רשאי להגיש בקשה לניסוי ולנהל את ביצועו. למרות זאת הועלה, שארבעה ניסויים שנעשו בבאר יעקב ובמרכז הרפואי לבריאות הנפש "לב-השרון" אושרו בידי הוועדות המוסדיות אף שהחוקרים הראשיים לא היו רופאים. הוועדות המוסדיות ומנהלי בתי החולים בבאר יעקב ובלב-השרון פעלו בניגוד לתקנות ולנוהל לניסויים רפואיים בבני אדם באשרם ניסויים שבהם החוקר הראשי לא היה רופא. 

46. 
בהיעדר כל המסמכים הנחוצים בבית החולים אין הוועדה המוסדית יכולה לפקח כנדרש על הניסוי. נוסף על כך, יש להקפיד על זכותם של המשתתפים לפרטיות. בהתאם לכך על המשרד לתת דעתו לדרכי שמירת מסמכים המכילים פרטים מזהים על חולים ועל מצבם הרפואי. הבדיקה בוולפסון ובבאר יעקב העלתה ארבעה מקרים שבהם מסמכים הקשורים לניסוי, בעיקר טופסי הסכמה מדעת, היו בבתים של חוקרים ולא בבית החולים: טופסי ההסכמה מדעת של המשתתפים בניסויים, שבמרביתם צוינו פרטים אישיים של המשתתפים בניסוי, לא נמצאו בבית החולים, והם הובאו אליו רק בתחילת אוגוסט 2004, בעקבות הביקורת. 

47. 
אין הוועדה המוסדית יכולה לפקח כנדרש על ניסוי, אם מסמכיו אינם מצויים בבית החולים, אלא בבתי החוקרים, בעיקר כשאלה אינם עובדים עוד בבית החולים, משום שהמסמכים אינם זמינים. נוסף על כך, יש להקפיד על זכותם של המשתתפים לפרטיות. בהתאם לכך על המשרד לתת דעתו לדרכי שמירת מסמכים המכילים פרטים מזהים על חולים ועל מצבם הרפואי. 

48. 
גם כאשר נקבעו כללים והנחיות, פעמים רבות הם לא קוימו. לדעת משרד מבקר המדינה, בנוסף על רענון הכללים יהיה על המשרד לקיים בקרה מסודרת והדוקה על המימוש כדי לוודא שייעשה שינוי של ממש בפעילותן של הוועדות. 

ניסויים במרכז הרפואי קפלן 

49. 
הוועדה המוסדית בקפלן אישרה באפריל 2003 את ניסוי 1 בקשישים חולים אשר היה כרוך בפעולה פולשנית בלתי-מקובלת ללקיחת שתן במבוגרים, כניסוי "רגיל" ולא העבירה את הבקשה לאישור המשרד, כנדרש בתקנות. 

50. 
כ-43% מהקשישים החולים בניסוי 1 שמסמכיהם נבדקו, הוחתמו על טופסי הסכמה מדעת, אף שסבלו מליקויים קוגניטיביים שפגעו ביכולתם להבין למעשה את תוכן הטופס, ובו משמעות הפעולה הפולשנית, הסיכונים ואי-הנוחות הכרוכים בה והתועלת שתצמח להם ממנה. 

51. 
כאשר משתתפים בניסוי קשישים שיש חשש שבשל מצבם הקוגניטיבי הם אינם כשירים להבין את מהות הניסוי, לשקול אם להשתתף בו ולקבל החלטה בעניין, על הוועדה המוסדית ועל החוקרים לנהוג יתר זהירות ולא להסתמך על שיפור זמני, אם חל, במצבם. הסכמה מדעת להשתתף בניסוי צריכה להתקבל מאדם שמצבו הקוגניטיבי יציב ומאפשר את מתן ההסכמה. לאור עמדתו של המשרד, עליו להנחות את הוועדות המוסדיות לוודא שהחוקרים נוהגים ברוח זו.

52. 
בנוהל לניסויים רפואיים בבני אדם נקבע, שבטופס ההסכמה מדעת שעליו חותם משתתף בניסוי יירשם, בין השאר, שהמוסד הרפואי פעל להסדרת ביטוח הולם למשתתפים. בדיקה שעשה משרד מבקר המדינה העלתה, שבטופסי ההסכמה מדעת אשר עליהם חתמו המשתתפים בניסוי 1 לא נרשם דבר בעניין הסדרת ביטוח. מהאמור לעיל עולה, שניסוי 1 שהיה רגיש וחייב תשומת לב מיוחדת ופעולות אישור ובקרה, נעשה בניגוד לתקנות ולנוהל לניסויים רפואיים בבני אדם.

53. 
באפריל 2003 נפטרה חולה א', כארבעה ימים לאחר שנעשה בה ניסוי 1, ויום לאחר שתמה תקופת המעקב שנקבעה לניסוי (שלושה ימים). קפלן לא בדק את המקרה. 10 חודשים לאחר מותה של חולה א' השתתפה בניסוי חולה ב'; לאחר הניסוי היא לקתה בזיהום שהתפתח באזור שבו נעשה הניסוי, והיא נפטרה בתוך כחודש. מנהל קפלן לא מינה ועדות בדיקה, כנדרש בנוהל לניסויים רפואיים בבני אדם, לבדוק את שני המקרים הללו ומקרה מוות נוסף של משתתפת בניסוי 2. 

54. 
ב' אושפזה בקפלן בינואר 2004; במהלך אשפוזה היא השתתפה בניסוי 1 (ניקור סופראפובי (SUPRAPUBIC ASPIRATION) של שלפוחית השתן), ובפברואר 2004 היא נפטרה בבית החולים. לדעת משרד מבקר המדינה, שומה על המשרד ועל כללית לחקור ביסודיות את נסיבות השתתפותה של ב' בניסוי. 

55. 
משרד מבקר המדינה ביקש לבדוק בקפלן את מסמכי ניסוי 2 (המינון הנמוך ביותר של ברזל הנחוץ לטיפול בקשישים), אולם התברר, כי המסמכים אינם, ובכללם טופסי הסכמה מדעת שעליהם אמורים היו לחתום 90 המשתתפים בניסוי. נמצא, שנסיבות העלמם של המסמכים לא נבדקו.

56. 
המשרד ועל כללית לחקור את האירוע, ועל הנהלת המשרד לעקוב אחר ממצאי בדיקה זו כדי להפיק את הלקחים המקצועיים והמינהליים הראויים.

57. 
היעלמות מסמכי הניסוי מנעה בדיקה של נסיבות פטירת חולה שהשתתפה בניסוי 2. בהיעדר מסמכי הניסוי המקוריים נפגמת מאוד היכולת של הוועדה המוסדית, של המשרד ושל כל גוף אחר לפקח על הניסוי ולבדוק אם הוא נעשה לפי הכללים. על המשרד ועל כללית לחקור את האירוע, ועל הנהלת המשרד לעקוב אחר ממצאי בדיקה זו כדי להפיק את הלקחים המקצועיים והמינהליים הראויים.

היקף הניסויים הנעשים בבתי חולים

58. 
בשנים 2001-2003 חלה ירידה ניכרת במספר הניסויים שהיו עליהם נתונים במשרד: בשנת 2001 היו בידי המשרד נתונים על 93% מהניסויים, בשנת 2002 היו בידיו נתונים על 81% מהניסויים, ובשנת 2003 היו בידיו נתונים על 76% בלבד. המידע המתקבל במשרד מהוועדות המוסדיות אמור לשמש אמצעי לפיקוח ולבקרה שוטפים על פעילות הוועדות בבתי החולים, בעיקר בניסויים "רגילים", שאינם מובאים לאישור המשרד. אולם מהבדיקות עולה, שהנתונים שהיו בידי המשרד על היקף הניסויים שאישרו הוועדות המוסדיות היו חלקיים, ולמעשה אין לו מידע על חלק ניכר מהניסויים, ובשנים 2001-2003 אף חלה ירידה ניכרת במספר הניסויים שהיו עליהם נתונים במשרד. 

59. 
הנוהל לניסויים רפואיים בבני אדם קובע, שמנהל המוסד הרפואי ידווח למשרד אחת לשנה על ניסויים הנערכים במוסדו. הביקורת העלתה, שבמועד הבדיקה, יוני 2004, היו במשרד דיווחים שנתיים של 50% מבתי החולים שבבעלות ממשלתית או בבעלות שירותי בריאות כללית לשנת 2002 ודיווחים של 78% מהם לשנת 2003. 

60. 
בכמחצית מהמקרים שבדק משרד מבקר המדינה לא הודיעו יוזמי הניסויים למשרד, כנדרש בנוהל לניסויים רפואיים בבני אדם, על כוונתם לבצע ניסוי רב-מרכזי במועד אישורו במוסד הרפואי שבו נעשה ולא פירטו את שמות כל המרכזים שבהם היה הניסוי מיועד להתבצע. אי-דיווח של היוזמים על ניסויים רב-מרכזיים כנדרש, פוגע ביכולת הבקרה של המשרד על הניסויים שנעשים במספר מרכזים רפואיים בארץ.

61. 
אופן ניהול מאגרי הנתונים הממוחשבים מקשה על המשרד לקבל מידע מלא ואמין על כל הניסויים המאושרים בארץ.

62. 
המשרד בנה את מאגר הנתונים על ניסויים בתרופות, ניסויים באביזרים או במכשירים רפואיים (להלן - אמ"ר), שנים אחדות לאחר הקמת מאגר הנתונים על ניסויים בתרופות, בלי שנתן את דעתו לצורך לצרף נתונים על כלל הניסויים משני המאגרים. 

63. 
במאגר הנתונים על ניסויים באמ"ר אין נרשם מספר פרוטוקול הניסוי, שהוא מעין מספר מזהה המאפשר, בין השאר, לזהות ניסוי שאושר במוסדות רפואיים שונים. לכן אין המשרד יכול לקבל מידע אמין ומלא על מספר הבקשות המאושרות לניסויים באמ"ר. 

64. 
המשרד הקים בהדרגה את המערכות הממוחשבות לניהול נתוני הניסויים בלי להביא בחשבון את חיוניות הקשר בין שלושת המאגרים: מאגר נתונים על ניסויים בתרופות; מאגר נתונים על ניסויים ללא תרופות; מאגר נתונים על ניסויים באמ"ר. התוצאה היא, ניצול בלתי יעיל על המשאבים שהוקצו למחשוב הנתונים על הניסויים וקושי בקבלת החלטות מיטביות מחמת היעדר נתונים מלאים.

65. 
בשל שיטת הרישום במאגרים הממוחשבים של המשרד, קיים קושי לרכז נתונים כוללים על כל הניסויים בבתי החולים בארץ. ממצאי הביקורת מעמידים אפוא בספק את מהימנות נתוני המשרד. לדעת משרד מבקר המדינה, כאשר למשרד אין מידע על חלק ניכר מהניסויים, וכאשר הוא מתקשה לגבש נתונים כוללים ואמינים על מספרם, ספק אם די בנתוניו כדי לשמש כלי ניהולי להתוויית מדיניות, ויכולתו לפקח על הנושא נפגמת. 

בקרה על כספי הניסויים

66. 
הוועדה להתקשרויות עוסקת בעניין הניסויים בעיקר בבחינת תקציב הניסוי על מרכיביו ומאשרת אותו. היא אינה בודקת אם הוצאות הניסוי בפועל תואמות את התקציב שאותו אישרה.

67. 
עיקר פעילותה של הוועדה להתקשרויות בעניין הניסויים הוא בחינת תקציב הניסוי ואישורו. אולם, בשלושה מחמשת בתי החולים שנבדקו - בוולפסון, בבאר יעקב ובגהה - אין מנהלים מעקב אחרי ניצול תקציב הניסוי, והדבר מרוקן מתוכן במידה רבה את פעילות הוועדה לאישור תקציבי הניסויים.

68. 
הביקורת בוולפסון העלתה, שבית החולים וגזברות קרן המחקרים אינם בודקים אם ההוצאות על הניסוי תואמות את האישור של הוועדה להתקשרויות, ובמקרים רבים אין לגזברות מידע על החלוקה התקציבית שאישרה הוועדה להתקשרויות. בית החולים אינו יכול לדעת מהן ההוצאות בגין ניסוי ואם אינן חורגות מאישורה של הוועדה להתקשרויות. 

69. 
חלק מבתי החולים אינם נוהגים לעקוב אחרי ניצול תקציב הניסויים, והדבר מרוקן מתוכן במידה רבה את פעילותה של הוועדה להתקשרויות בעניין אישור תקציבי הניסויים ומרכיביהם. לדעת משרד מבקר המדינה, על המשרד לשקול לחייב את בתי החולים לעקוב אחרי ניצול התקציב של כל ניסוי. 

ניסוי ביוזמת החוקר 

70. 
בניסוי שנעשה בוולפסון, היה החוקר עושה הניסוי גם מנהל רפואי של החברה שיזמה אותו, עובדה שהעמידה אותו למעשה בניגוד עניינים. נוסף על כך, בהיותו עובד מדינה, היה על החוקר לבקש אישור לחברותו בהנהלת החברה. בקשה כזו כלל לא הוגשה. בניסוי לא דיווחו החוקרים למשתתפות בו על זיקתו של הרופא-היוזם לחברה היוזמת, אף שידעו זאת. הניסוי נעשה באישה בניגוד להגבלות הוועדה. מידע זה היה גלוי לוועדה המוסדית ולמשרד, אולם הם לא נקטו את הצעדים הנדרשים בעניין. עוד הועלה, שהניסוי נעשה באישה שאין לה ילדים, בניגוד לקביעה של הוועדה המרכזית לאמ"ר.
71. 
בניסוי שנעשה בוולפסון, לא נחתם הסכם בעניין הניסוי, בין החוקר מבית החולים ובין החברה יוזמת הניסוי. בניסוי זה העמיד בית החולים את משאביו ללא תמורה לרשות חברה מסחרית לשם ניסוי מוצר שפיתחה. בעת ביצוע הניסוי היה החוקר למעשה במצב של ניגוד עניינים. על ביצוע הניסוי האמור הוטלו מגבלות, לרבות אי-הכללה של "נשים שטרם ילדו ו/או שאין להם ילדים", ואולם לאחת משלוש הנשים שהשתתפו בניסוי לא היו ילדים, ולכן נעשה בה הניסוי בניגוד להגבלות שקבעה הוועדה. 

ניסויים גנטיים

72. 
בשנים 2000-2002 אישר המשרד 593 בקשות לניסויים גנטיים במרכזים שונים, מתוכם 238 (כ-40%) ביוזמת חברה מסחרית אחת, שאספה לשם כך אלפי דגימות דם בבתי חולים. אך רק בשלב מאוחר הסתייג המשרד מניסוייה של החברה, לאחר שכבר בנתה למעשה באמצעותם מאגר מידע גנטי על מכלול הבעיות המשפטיות והמוסריות הכרוכות בכך. מהאמור לעיל עולה, שעבודת המטה של המשרד לפני אישור הבקשות הראשונות של החברה בספטמבר 2000, הייתה לקויה. 

73. 
הוועדה הגנטית החליטה באוגוסט 2001, כי אין ביכולתה לדון בבקשות נוספות של החברה, קודם שתקבל הנחיות ממנכ"ל המשרד בנוגע לאיסוף כמויות גדולות של DNA בידי גורמים פרטיים. אולם במרס 2002 אישר המשרד להאריך את תוקפם של אישורים לניסויים ביוזמת החברה מבלי שהוועדה קיבלה את ההנחיות האמורות, ובספטמבר אותה שנה אישרה הוועדה הגנטית בקשות נוספות.

74. 
המשרד אישר בקשות של החברה לעשות מאות ניסויים והתנה את אישוריו בהתחייבויות שלה, וביניהן העברת הדגימות לאחר סיום המחקר למכון מחקר אקדמי שיוסכם עליו עם המשרד. מתשובתם של המפרקים הזמניים שמונו לחברה ביוני 2004 עולה, שלאלפי דגימות הדם שהחברה אספה יש ערך כספי, והן משמשות כעת כ"קלף מיקוח" בין החברה לבין נושיה. החברה הפסיקה את פעילותה בבתי החולים עוד בשנת 2003, לאחר שהיה ברשותה מאגר מידע גנטי שנאסף בבתי חולים. אולם עד יוני 2004, לא נמצא שהמשרד היה ער לכך ופעל לבירור העניין.

תרופות ניסוי
75. 
עד מועד סיום הביקורת, אוגוסט 2004, לא הוקם מערך בקרה על תנאי ניסוי של תרופות המיועדות לניסויים. המשרד הודיע למשרד מבקר המדינה בתשובתו מדצמבר 2004, שהוא ישקול הקמת מנגנון כזה. 

76. 
הטיפול בתרופות ניסוי רשומות בבאר יעקב נעשה בניגוד לאמור בנוהל לניסויים רפואיים בבני אדם. לדעת משרד מבקר המדינה, ראוי שהמשרד יבחן את המצב בתחום זה גם בבתי חולים אחרים. 

77. 
ראוי שהמשרד גם יבחן את המצב בתחום זה אחסון וניפוק של תרופות ניסוי בבתי החולים.

טיפול בתרופות שאינן רשומות

78. 
אספקת כמויות גדולות של תכשיר רפואי למספר רב של חולים ללא פירוט שמותיהם באמצעות אישור מוסדי, אינה מאפשרת לעקוב ולדווח על יעילות התרופה. בכך נמנעים בקרה ופיקוח על יעילות התרופות בהתוויות שאינן רשומות, ועל הסיכונים הכרוכים בנטילתן בהתוויות אלה. נוכח היקף התופעה, על המשרד לשקול הסדרה מתאימה בתחום זה.

79. 
לנוכח היקף התופעה שימוש רב בהודעות 29ג' (לפי תקנה 29ג לתקנות הרוקחים (תכשירים), התשמ"ו-1986, המפרטת את התנאים שיושבי ראש ועדות התרופות של בתי החולים, יכולים לפטור מעמידה בכללים שבתקנות), ובשל עמדות גורמים שונים בנוגע לכך, על המשרד לשקול הסדרה מתאימה בתחום זה, תוך שיישקלו כל היבטיו.
80.
חלק ניכר מהתרופות הניתנות לילדים אינן נבדקות בניסויים בילדים, וההתוויות שלהן מתאימות למבוגרים בלבד ו"מצב זה טומן בחובו סיכונים".
הצעת חוק ניסויים רפואיים בבני אדם

81. 
הצהרת הלסינקי עודכנה פעמים אחדות מאז שגובשה לראשונה בשנת 1964. במשך השנים (מאז 1997) שבהן עוסק המשרד בטיוטות של הצעת החוק, טרם הוסדר תחום הניסויים בחקיקה ראשית. לדעת משרד מבקר המדינה, מקשים העיכובים בהכנת החוק על עשיית ניסויים רפואיים בארץ ברוח הצהרת הלסינקי המעודכנת, לפי סטנדרטים בינלאומיים המקובלים במדינות מפותחות, כדי לעמוד בתחרות אתן.
ב. תגובות המבוקרים

שירותי בריאות כללית
2. 
שירותי בריאות כללית (להלן - "כללית"), תקבע הנחיות להחתמתם של מטופלים הנמצאים בבתי חולים מיוחדים, במחלקות גריאטריות, ומחלקות פסיכיאטריות בבתי חולים כלליים. ההנחיות תחייבנה בדיקת רופא שאינו קשור במחקר. הרופא יבחן כשרות האדם לחתום על טופס הסכמה מדעת. תוצאות הבדיקה יתועדו כחלק ממסמכי המחקר, וכחלק מהרשומה הרפואית.

משרד הבריאות 

3. 
המשרד יישם נוהל חדש, שיתייחס גם ליכולת ההבנה של המשתתפים בניסויים, ולפירוט טפסי ההסכמה. הנוהל יתפרסם עד ספטמבר 2005. 

שירותי בריאות כללית
5. 
טופס ההסכמה מדעת לגבי הניסוי שנערך בשלוותה, נבחן בשנית. הסמכות הרפואית אשר בחנה את טופס ההסכמה מדעת אל מול פרוטוקול המחקר, מצאה כי פירוט הסיכונים המובאים בטופס ההסכמה מדעת, תואמים את המובא בפרוטוקול המחקר. 


בכנס שנערך ב-23.03.2005, המיועד לכל מוסדות ה"כללית", תרענן הנהלת חטיבת בתי-החולים של ה"כללית" את הנחיות המשרד, בדבר ציון הסיכונים ותופעות הלוואי בטופס ההסכמה מדעת, תוך הקפדה על התאמתם המלאה לפרוטוקול המחקר.

8. 
הנהלת חטיבת בתי-החולים ב"כללית" רעננה בכנס ב-23.03.2005, את ההנחיות בעניין אופן ההחתמה על טופסי ההסכמה מדעת, ובהדגשת חשיבות מעורבותו של החוקר ו/או החוקר המשני, בהליך זה. 

14.
לדעת ה"כללית", בהתאם לחוק הכשרות המשפטית והאפוטרופסות, התשכ"ב-1962, לא קיימת חובה להחתים את שני ההורים, בהסתמך על כך שההורים פועלים לטובת הקטין, ובהסכמה ביניהם.


נוסח טופס ההסכמה מדעת המופנה לאפוטרופוס, הנמצא בנוהל, בנוי באופן המאפשר חתימת הורה אחד בלבד. הנוסח כולל סעיף מפורש, לפיו מתחייב ההורה החותם, ליידע את ההורה השני בדבר השתתפות הקטין במחקר. לכן, במקרה של התנגדות ההורה השני - מתחייב ההורה החותם ליידע מיד את החוקר, ולהסיר את ההסכמה.  


בהתאם להמלצת הביקורת להחתים את שני ההורים, תוציא ה"כללית" הנחיות בהתאם, עד ליום 01.07.2005. 

משרד הבריאות 

16. 
המשרד יישם נוהל חדש, שיקבע הנחיות בדבר דגימות דם ורקמות בלתי מזוהות. הנוהל יתפרסם עד ספטמבר 2005.

19. 
לדעת משרד הבריאות, אין צורך בפירוט הביטוח למשתתפי ניסויים, ואין צורך בביטוח מיוחד של המשתתפים בניסוי. לדעת המשרד, הביטוח הקיים עונה על הדרישות.
26. 
ביום כ"ה אדר א' תשס"ה, 6.3.2005, פרסם משרד הבריאות נוהל 7/05, "פיקוח ובקרה במוסדות הרפואיים בישראל על הניסויים הקליניים (כמשמעותם בתקנות בריאות העם, ניסויים רפואיים בבני אדם), התשמ"א-1980".


בנוהל נקבעה חובת פיקוח של הנהלת המוסד ו"ועדת הלסניקי" המוסדית, על ביצוע הניסוי, יישום ההנחיות אודות חובת דיווח על אירועים חריגים, מניעת ניגוד עניינים של מבצע הניסוי, והגשת הבקשה לניסוי על-ידי רופאים בלבד.
שירותי בריאות כללית
26. 
הנהלת חטיבת בתי-החולים ב"כללית" רעננה בכנס ב-23.03.2005, את הנחיות המשרד בעניין סיווג ניסויים על ידי הוועדה המוסדית, כניסויים "רגילים" או ניסויים "מיוחדים".

31. 
לדעת ה"כללית", אם חברותו של מנהל בית החולים בהרכב הוועדה המוסדית, תישקל על ידי מומחה בלתי תלוי לאתיקה, ה"כללית" תאמץ כל החלטה שתתקבל בעניין זה.  

 
עמדת הכללית בנושא כהונתו של מנהל בית החולים כחבר בוועדת הלסינקי (שאישורה נדרש לכל ניסוי שייעשה בבית החולים), הינה כי אין בכהונה זו כדי לפגוע בתפקיד מנהל בית החולים לאישור מחקרים כקבוע בנוהל. לדעת ה"כללית", השתתפותו הפעילה של מנהל בית החולים בדיוני הוועדה, ויכולתו לשאול שאלות בנוגע למחקרים הנדונים בפניו, להציג השגות, לדרוש שינויים, וכו' - מאפשרים למנהל בית החולים לתת אישור סופי, שאינו אישור פורמאלי גרידא. 


ה"כללית" תבדוק מחדש את הרכב הוועדות, ותמנה נציגי ציבור מחוץ לארגון, עד ל-01.09.2005. 

33. 
החלטות הוועדה ב"שלוותה" נבחנו מחדש: בית חולים שלוותה מקפיד על  המניין החוקי של הוועדות. בישיבה ב"שלוותה" ביום 9.1.2003, הוחלפו חבר ועדה ונציג הנהלה, בחבר אחר ובנציג הנהלה חליפי, עקב היותם מעורבים במחקר הנדון. על החלטת הוועדה במחקר זה חתומים חמשת החברים, הכוללים את המחליפים, בציון תואריהם ותפקידהם.

34. 
ה"כללית" תרענן ההנחיות, באופן שלא יאושרו מחקרים, מכל מין וסוג שהוא, ללא כינוס פורמאלי של ישיבת ועדת הלסינקי. לדעת ה"כללית" מן הראוי, במקרים מסוימים אשר יוגדרו מראש, להעניק סמכות ליו"ר הוועדה, להאריך את תקופת הזמן של מחקרים שכבר אושרו, ללא צורך בכינוס הוועדה מחדש, לשם הקלה בעומס ויעילות הדיונים.

37. 
במסגרת הרענון הכללי של ההנחיות לכל מוסדות ה"כללית", יושם דגש על הצורך בכתיבת פרוטוקול, כנדרש בהנחיות. 


ה"כללית" סבורה, כי לאור עומס הדיונים, לא יהיה מעשי לדרוש יתר פירוט בפרוטוקולי הוועדה. תוכן הפרוטוקולים המנוהלים צריך לשקף נכונה את כוונת המחוקק בדבר מטרת עריכת פרוטוקול. 

41. 
ה"כללית" תרענן את ההנחיה שיש להקים ועדת בדיקה בכל מקרה מוות שאירע תוך תקופת הניסוי, ללא תלות בסיבת המוות הנראית לעין. עמדה זו הובהרה להנהלות בתי-החולים וליושבי ראש ועדות הלסינקי, בכנס ייעודי ביום 23.03.2005. 

44. 
בעקבות הביקורת, ומשהוסבה תשומת לב הכללית ל"ניגוד העניינים", תוקן הליקוי, והוחתמו חברי הוועדה אשר חתימתם הייתה חסרה. 

49. 
לשני בתי החולים - "הרצפלד" ו"קפלן" - הנהלה אחת. בית-החולים "הרצפלד" הוא שלוחה של בית-החולים "קפלן". מנהל בית-החולים הכללי "קפלן", הוא גם מנהל "הרצפלד".  

בעקבות ממצאי הביקורת, החליט ראש חטיבת בתי-החולים ב"כללית", למנות ועדת בדיקה לענין לניסויים הקליניים שבוצעו בבית החולים "הרצפלד". כן הופסקו כל הניסויים הקליניים ב"הרצפלד", עד לקבלת ממצאי ועדת הבדיקה. מנכ"ל משרד הבריאות מינה ועדת בדיקה מטעם משרד הבריאות. הוחל בתיאום הישיבות, והתיתר הצורך בהפעלת ועדת בדיקה נוספת, בנפרד, מטעם "הכללית".

משרד הבריאות 

65. 
בתכנית העבודה של המשרד לשנת 2006, תיכלל הקמת מאגר נתונים ממוחשב על הניסויים בבתי החולים בארץ.

67.
הנחיות המשרד בנושא פיקוח תקציבי, יעודכנו בהתאם להמלצות הביקורת, עד ספטמבר 2005. לדעת משרד הבריאות, הפיקוח אחר ניצול התקציב צריך להיות של קרנות המחקרים. ועדת ההתקשרויות אינה עורכת פיקוח במהלך המחקר. אחריות הפיקוח היא של התאגיד/בית-החולים.

שירותי בריאות כללית
69. 
חטיבת בתי-החולים וחטיבת הכספים ב"כללית", יוציאו הנחיות ברורות בעניין הבקרה על כספי הניסויים הקליניים, ויודיעו על כך בכנס מוסדות ויושבי-ראש ועדות הלסינקי ביום 23.03.2005. 

70. 
לדעת ה"כללית", הכוונה העומדת מאחורי הדרישה המובאת בנוהל לציון קיומה של זיקה, הינה כאשר קיים קשר של שכר ו/או קשר מסחרי ו/או סוג קשר המצביע על הטבה כלכלית כלשהי לחוקר. במחקרים אותם יוזם החוקר, ללא כל מימון ו/או מעורבות של חברה חיצונית, כגון מחקרי שאלונים, מהות הזיקה, משמעותה והשלכותיה פחותים בהרבה. 


חטיבת בתי-החולים ב"כללית", תרענן את ההנחיות בחובה לציין את הזיקה בין החוקר ליוזם הניסוי הקליני, על דף הסכמה מדעת. הודעה על כך נמסרה בכנס מנהלי מוסדות ויושבי-ראש ועדות הלסינקי, ביום 23.03.2005.

משרד הבריאות 

73. 
המשרד קבע הנחיות חדשות להגשת רישום מאגרי דגימות גנטיות. ההנחיות פורסמו ב-2.1.2005. 

78.80. 
בעיית התרופות שלא אושרו, או שלא נוסו כדבעי, נפוצה במדינות רבות. ישנן מדינות המאפשרות לרופא בשטח, רישום תרופות שלא לפי רישומן, או לא לפי ההתוויות הרשומות. ישנן גם תרופות שלא נרשמו כלל בארץ, והן תרופות המהוות את טיפול הבחירה, והרופאים רושמים אותן לחולים.  לדעת משרד הבריאות, אין אפשרות להסדיר את הנושא. הרישום של תרופה דורש שחברת התרופות תרשום אותה, ואין המשרד יכול להכריח את רישום התרופה. המשרד ימשיך לאפשר שימוש בתרופות שהתוויתן לא אושרה, מתוך שיקולי טובת החולה. לגבי ילדים. שימוש בתרופות שהתוויתן לא אושרה או שלא נרשמו, זה המצב בעולם כולו.

81. 
תזכיר חוק ניסויים קליניים, יוכן עד ספטמבר 2005, ויופץ למשרדי הממשלה להערות.
שימוש בציוד רפואי חד-פעמי ממוחזר

הגופים המבוקרים: משרד הבריאות; שירותי בריאות כללית; 18 בתי חולים; החוג למניעת זיהומים; האיגוד הישראלי לגסטרואנטרולוגיה; המועצה הלאומית ללוגיסטיקה

א. ריכוז ממצאי הביקורת

1. 
אף שידוע למשרד כי בתי החולים משתמשים בציוד רפואי ממוחזר, ואף שהוא מכיר את הבעיות והדילמות הכרוכות בכך, הוא נמנע מלקבוע עמדה בשאלה אם יש לאסור או להתיר את המיחזור, ואם להתירו - באילו תנאים ותחת אילו בקרות. המשרד אינו בוחן את פעולות בתי החולים בתחום זה ואינו מפקח עליהן.

2. 
רוב בתי החולים שנבדקו לא נבחנו ההיבטים הכלכליים והרפואיים של תהליך המיחזור; לא נעשו פעולות שמטרתן לוודא שתהליכי המיחזור עומדים בתקני איכות סבירים; אין רישום של השלבים של תהליכי המיחזור - הניקוי, העיקור והבקרות - ושל מספר המיחזורים של כל פריט; ולא נקבעו אמות מידה - כגון המצב הבריאותי של החולה, סוג המחלה והסיכונים הכרוכים בה - להחלטה באילו חולים אסור שהטיפול יהיה בציוד כזה.
3. 
יש בתי חולים שאינם ממחזרים ציוד רפואי ששימש לטיפול בחולים שידוע כי הם סובלים ממחלה זיהומית, ואילו בתי חולים אחרים ממחזרים ציוד כזה.

4. 
גם לאחר שפריט רפואי עובר ניקוי ועיקור יש אפשרות שיוותרו בו רעלנים. אולם הביקורת העלתה, שמרבית בתי החולים אינם עושים בדיקות לאיתור רעלנים בציוד חד-פעמי ממוחזר - אם בשל חוסר מודעות לחשיבות הבדיקה ואם מטעמי חיסכון. המשרד לא קבע הנחיות בנושא. ספק אם תהליכי הבקרה שמקיימים בתי חולים מבטיחים את תקינותם ויעילותם של הפריטים הממוחזרים, ומתחזק הצורך בקביעת תהליכי בקרה אחידים ומחייבים.

5. 
באחדים מבתי החולים בהם אירעו תקלות במהלך טיפולים רפואיים, הרופאים המטפלים העלו את החשש כי השימוש בציוד הממוחזר גרם להן, נבחנו התקלות בפורומים פנימיים של בתי החולים והוחלט להפסיק את השימוש החוזר בחלק מהפריטים, למרות שלא הוכח קשר סיבתי בין השימוש בציוד הממוחזר לבין התקלה. ההחלטות לא הובאו לידיעת המשרד.

6. 
ברוב בתי החולים לא נבחנו ההיבטים הכלכליים והרפואיים של המיחזור. 

7. 
ברוב בתי החולים אין הנחיות בכתב המיועדות למכונים לאספקה סטרילית, המספקים ציוד רפואי נקי ומעוקר למחלקות של בתי החולים, ואין הנחיות המיועדות לנותני הטיפול הרפואי בחדרי הניתוח, במכונים ובמחלקות. 

8. 
בבתי החולים אין רישום על השלבים של תהליכי המיחזור - הניקוי, העיקור והבקרות - ושל מספר המיחזורים שנעשו לכל פריט. 

9. 
חוץ מבקרה שגרתית על עצם החשיפה לתהליך העיקור שעבר הפריט, ברוב בתי החולים לא נעשות בדיקות - במעבדות בתי החולים או במעבדות חיצוניות - ופעולות אחרות שמטרתן לוודא שתהליכי הניקוי והעיקור של פריטים חד-פעמיים ממוחזרים עומדים בתקנים ראויים. 

10. 
לא נקבעו אמות מידה - כגון מידת הסיכון הרפואי או מבחנים רפואיים אחרים - שעל פיהן ייקבע באילו חולים אסור הטיפול בציוד כזה. 

11. 
בתי החולים אינם מציינים ברשומה הרפואית, המתעדת את הפעילות הרפואית המבוצעת, שנעשה שימוש בציוד חד-פעמי ממוחזר. בהיעדר רישומים קשה לבדוק אם תקלות - אירועים מיוחדים, פטירות או זיהומים - שאירעו במהלך הטיפולים קשורים לשימוש בציוד כזה.
12. 
במרבית בתי החולים אין נהלים בדבר מיחזור של ציוד רפואי חד-פעמי. לעובדים המשתמשים בציוד חד-פעמי ממוחזר אין אפוא הוראות או כללי פעולה, גם לא בדבר עקרונות בסיסיים, כגון רשימת פריטים שאינם בני מיחזור, הליכי עבודה ומספר מחזורי השימוש האפשריים. 

13. 
ברוב בתי החולים מנהלי המכונים לאספקה סטרילית הם שמחליטים אילו פריטים ימוחזרו, על פי בקשת רופאי המחלקות. בהחלטה לא מעורב גורם מקצועי בכיר יותר. 

14. 
במרבית בתי החולים נקבעת שיטת המיחזור בידי מנהל המכון לאספקה סטרילית של בית החולים, וגורם מקצועי בכיר יותר אינו מעורב בהחלטה.

15. 
יש שונות רבה בין בתי החולים בנוגע לתפקיד, לסמכות ולאחריות של הגורם שקובע את המספר המרבי של מחזורי השימוש של הפריטים הממוחזרים. 

16. 
רוב בתי החולים אינם מנהלים רישום שבו מצוין אם הפריט עבר מיחזור בעבר, אם כן - באיזו שיטה, וכמה פעמים הוא מוחזר.

17. 
בהיעדר הנחיות או כללים ברורים מטעם המשרד ובהיעדר מסגרות מסודרות ללימוד סוגיית המיחזור, חשוב במיוחד שבתי החולים ילמדו זה מניסיונו של זה, וגובר הצורך בארגון פורומים שיעסקו בנושא. 

18. 
בהיעדר הנחיות ובהיעדר החלפת מידע בין בתי החולים בכל הקשור למיחזור של ציוד רפואי חד-פעמי, ישנן גישות שונות בנושא, ואין בו איסוף מידע שיטתי.

19. 
המשרד לא קבע עד היום עמדה בסוגיה. המשרד לא אסר את השימוש בפריטים חד-פעמיים ממוחזרים, אולם הוא לא הוציא הוראות ונהלים בתחום זה לכלל בתי החולים, ולא קבע להם תקנים ודרכי פעולה, והוא גם אינו מפקח על פעולות בתי החולים בתחום זה. 

20. 
משנת 1995 מינה המשרד כמה וכמה ועדות לדון בנושא זה, אולם משסיימה ועדה את פעילותה מונתה ועדה אחרת תחתיה, בלא שהנהלת המשרד דנה בהמלצות שהגישה קודמתה. בשנים 1995-2003 מינה המשרד ארבע ועדות לבחינת נושא המיחזור. ועדה נוספת לבחינת הנושא פעלה בשנת 2001 מטעם המועצה הלאומית ללוגיסטיקה. הוועדות הן: א. "ועדה מרכזית לבדיקת אופני שימוש חוזר בצנתורי לב". הביקורת העלתה, שהמשרד לא דן בהצעת הוועדה. ב. ועדה נוספת שבדקה את השימוש החוזר בצנתרי לב. הביקורת העלתה, שהמשרד לא דן כלל בהמלצות הוועדה. ג. ועדה "לבחינת הנושא וגיבוש המלצות לעמדת המשרד". הועלה, כי הנהלת המשרד לא דנה בהמלצות שהוגשו לה. ד. ועדה, בראשותו של מנהל בית החולים הדסה לשעבר. יו"ר הוועדה לא כינס את הוועדה. ה. ועדת בדיקה אם יש לאפשר בישראל מיחזור של ציוד רפואי. עד תחילת ינואר 2005 טרם הוגשו המלצותיה להנהלת המשרד. 

21. 
השימוש בציוד ממוחזר מעורר, בין היתר, את הסוגיות האלה: (א) האם על המטפל להודיע למטופל שבטיפול בו נעשה שימוש בציוד ממוחזר. (ב) האם על המטפל לציין ברשומה הרפואית את דבר השימוש בציוד ממוחזר.

22. 
לדעת משרד מבקר המדינה, על משרד הבריאות לבחון סוגיות אלה ולקבוע בהן את עמדתו, ולהנחות את בתי החולים בהתאם.

23. 
על המשרד לפעול לאיסוף מסודר של מידע ולהגברת התיאום ושיתוף הפעולה בין בתי החולים ובינם לבינו, לרבות העברת מידע על ניסיונם במיחזור ועל תוצאותיו. בה בעת, על המשרד לקדם את עבודת המטה כדי שיוכל לגבש בהקדם עמדה ברורה בכל הנוגע להסדרים שראוי לקבוע למוסדות הרפואיים לגבי השימוש החוזר בציוד רפואי חד-פעמי.

ב. תגובות המבוקרים

שירותי בריאות כללית

1. 
שירותי בריאות כללית תפעל בשיתוף פעולה עם משרד הבריאות, כדי לגבש קוים מנחים לשימוש חוזר בציוד רפואי חד-פעמי.

משרד הבריאות

7. 
במהלך שנת 2005 יקבע המשרד הנחיות בנושא, למכונים לאספקה סטרילית ולנותני הטיפול הרפואי.

8.16. 
במהלך שנת 2005 יקבע המשרד נהלים בנושא. הנהלים יתייחסו גם לסוגיית איתור קשר סיבתי בין המיחזור והתקלות.

שירותי בריאות השן

הגופים המבוקרים: משרד הבריאות; משרד האוצר; משרד החינוך, התרבות והספורט; משרד הרווחה; הסתדרות רופאי השיניים בישראל

א. ריכוז ממצאי הביקורת

1. 
מספר הנזקקים הנהנים משירותי בריאות השן שניתנים במימון המדינה מועט - בשנת 2003 טופלו כ-28,000 איש. המשרד ומשרד הרווחה לא בחנו את הבעיה בשכבות החלשות ולא בדקו את גודל האוכלוסייה הנזקקת לשירותי בריאות השן.

2. 
אף כי ישראל משקיעה ברפואת שיניים תשומות גבוהות יחסית במונחים של מספר רופאים לגודל האוכלוסייה, ובמונחים של שיעור ההוצאה השנתית לרפואת שיניים מכלל ההוצאה הלאומית לבריאות, התוצאות אינן משביעות רצון כשהן נבחנות בראיה בין-לאומית של הארצות המפותחות. 
3. 
תפקיד שר הבריאות לקבוע מדיניות, להחליט על סדרי העדיפויות ולהעלות נושאים בעייתיים בממשלה. היה אפוא על הנהלת המשרד להביא לידיעת השר את תמונת המצב בתחום בריאות השן, ובמיוחד את ההיבטים החברתיים-כלכליים ואת מצוקת האוכלוסייה החלשה. ואולם למשרד מבקר המדינה התברר, שבמשרד לא היו די נתונים להצגה לשר: לא חושב וממילא לא הוצג לשר סכום ההוצאה המשוער של אספקת סל טיפולים מומלץ בבריאות השן באמצעות תקציב המדינה בכלל, ולאוכלוסייה החלשה בפרט. ההוצאה המשוערת מתקציב המדינה בשביל שירותים לתלמידים חושבה אמנם, אך לא הוצגה לשר. גם לא הוצג בפני השר החיסכון הצפוי למשק מאספקת השירותים, והתרומה לצמצום הפער החברתי ואי השוויון הקיים בתחום בריאות השן, ולא הוצגה לשר הבריאות תמונת מצב מלאה וחלופות לפעולה, על מנת שאפשר יהיה לקבוע מדיניות וסדרי עדיפויות.

4. 
לא נבחנו ולא נדונו בהנהלת המשרד תכניות להגדלת הנגישות לטיפול שיניים לשכבות החלשות. המשרד גם לא בא בדברים עם קופות החולים, עם הסתדרות רופאי שיניים בישראל, עם הממונה על הביטוח במשרד האוצר ועם המוסד לביטוח לאומי במטרה לבחון תכניות, כאמור.
5. 
עבודת המטה לבחינת האפשרויות להרחבת שירותי המניעה, להגדלת הנגישות לטיפול שיניים ולהגדלת תועלת התכניות הקיימות, ראוי שתהיה משותפת לכל הגורמים העוסקים בכך - משרד הבריאות, משרד הרווחה, משרד החינוך, רשויות מקומיות, משרד האוצר וארגונים לא ממשלתיים הפועלים בתחום בריאות השן. 

6. 
שירותי מניעה לתלמיד ניתנים רק בידי חלק מהרשויות המקומיות: לפי נתונים של המשרד, רק 61 רשויות מקומיות מתוך 267 נתנו שירות זה ברבעון השני של שנת 2004. כ-40 רשויות (מ-61 המספקות את השירות) הן רשויות של יישובים המסווגים כבעלי רמה חברתית-כלכלית נמוכה, בהתאם לסיווג הלמ"ס. בכ-66% מכלל הרשויות המקומיות שאוכלוסייתן ברמה חברתית-כלכלית נמוכה לא היו שירותי בריאות השן לתלמיד.

7. 
במועד סיום הביקורת, יוני 2004, עדיין לא נבחנו בהנהלת המשרד תוכניות להרחבת שירותי בריאות השן לכל התלמידים. בתוך כך, לא נמצא שהמשרד שקל נקיטת מדיניות של מימון דיפרנציאלי, המתחשב ברמתה הסוציו-אקונומית של הרשות המקומית. 

8. 
טיפולי מניעה וחינוך לבריאות בגיל צעיר זולים יחסית - לפי הערכת המשרד העלות לתלמיד היא כ-88 ש"ח לסל הכולל בדיקה, טיפול ושימור, כך שההשקעה בטיפולים אלה קטנה יחסית, והיא תאפשר לחסוך הוצאות גדולות על טיפולי שיניים בגילים מתקדמים יותר ולהקטין את אי השוויון בבריאות השן בין שכבות האוכלוסייה השונות. לא נמצא שהנושא הובא בפני שר הבריאות.

9. 
אין לאגף לבריאות השן מידע על מספר הנזקקים הזקוקים לעזרה, וכמה מתוכם מקבלים טיפול באמצעות עמותות, שלא דרך המחלקות לשירותים חברתיים ברשויות המקומית.

10. 
האגף לבריאות השן אינו דורש מהמוסדות המפעילים מרפאות שיניים לנזקקים, להעביר לו נתונים על מספר המטופלים ועל סוג הטיפול (מניעתי, משקם ומשמר) הניתן בהם, כך שלא ניתן לבחון את תרומתן של תמיכות אלה להגדלת הנגישות של האוכלוסייה הנזקקת לשירותים אלה, ולא ניתן לבחון גם את הכדאיות של שיטת תמיכה זו לעומת שיטות תמיכה אחרות.

11. 
קשישים נזקקים רבים סובלים מבעיות שיניים המשפיעות על מצבם הרפואי, התזונתי, החברתי והאסתטי. הועלה, שרק מעטים מקשישים אלה מקבלים טיפול במימון המדינה. משרד הבריאות ומשרד הרווחה לא בחנו תכניות להרחבת השירותים לקשישים. המשרד לא עשה מיפוי של הצרכים בקרב אוכלוסיית הקשישים, ואין מידע על המצב האפידמיולוגי של בריאות השן שלהם. 

12. 
למן הגשת המלצות ועדת נתניהו, "ועדת החקירה הממלכתית לבדיקת תפקודה ויעילותה של מערכת הבריאות בישראל", משנת 1990, נעשו מספר מחקרים וסקרים ארציים על בריאות השן בקרב אוכלוסיות שונות, פעמים אחדות גם בשיתוף המשרד, אך עדיין אין בידי המשרד מנגנון לניטור ולאיסוף מידע על הצרכים של קבוצות האוכלוסייה השונות ועל העלויות הנגזרות ממתן השירותים, אין בידיו מידע אפידמיולוגי מספק, טרם הוקם מאגר מידע לבריאות השן, ואין מנגנון לאיסוף מידע על צורכי האוכלוסייה. 

13. 
נוכח הפערים במצב בריאות השן לרעת האוכלוסייה החלשה מזה, והעלות שאינה גבוהה לטיפול בה מזה, על המשרד ועל משרד הרווחה לקיים עבודת מטה, למפות את צרכיה של האוכלוסייה הנזקקת לשירותי בריאות השן, ואת פריסת השירותים באזורי הארץ השונים. על בסיס הנתונים על צרכי האוכלוסייה שבמצוקה ואומדנים על עלויות הטיפול, ניתן יהיה גם להעריך את ההוצאה התקציבית הנדרשת ברמות הטיפול השונות ולהביא את הנתונים לשרים הנוגעים בדבר ולממשלה, לצורך קבלת החלטות על מדיניות ועל סדרי עדיפויות, ולקדם את רמת בריאות השן בכלל ואת השוויון בפרט. 

ב. תגובות המבוקרים

משרד הבריאות 

5. 
האגף לבריאות השן יכין מסמך, המפרט את תמונת המצב המלאה והחלופות לפעולה, עד ספטמבר 2005.

משרד החינוך, התרבות והספורט
5. 
לדעת משרד החינוך, השירות המונע בבריאות השן בקרב תלמידים, דורש שלושה תנאים מקדמיים: א. הסכמה ותיאום בין כל השותפים – רשות מקומית, הורים וצוות המוסד החינוכי; ב. תנאים פיסיים לקיום השירות הבסיסי - חדר יעודי לבדיקה, ולא בדיקה בכיתת הלימוד, דבר שאינו מאפשר שמירה על צנעת הפרט; הדרכה בחינוך לבריאות השן, כחלק מהלמידה בנושא החינוך לבריאות - שיתוף פעולה בין הרופא והשיננית המגיעים לביקור חד פעמי, לתהליך החינוכי בתחום הבריאות, המתקיים בכתה.

השירות כיום ניתן רק במספר קטן של רשויות, ומכסה רק כ-25% מהתלמידים.


החינוך לבריאות השן והיגיינת הפה, מיושם כיום על ידי משרד החינוך, באמצעות הצוות החינוכי וגורמים מקצועיים נוספים, הנבחרים על ידי בית-הספר.

8.9.
האגף לבריאות השן והמחלקה לאפידמיולוגיה, יכינו תוכנית לבדיקת גודל האוכלוסיה הנזקקת לשירותי בריאות השן. התכנית תכלול פירוט התקציב וכוח האדם הנדרשים לביצוע התכנית.
12. 
האגף לבריאות השן, יכין הצעה להקמת מאגר מידע אפידמיולוגי על בריאות השן. ההצעה תכלול מטרות המאגר, יישומים אפשריים, עידכון, ופירוט התקציב  וכוח האדם הדרושים  לבניית המאגר ועידכונו.

המשרד יבחן את עדיפות הקמת מאגר בנושא השיניים, לעומת הקמת מאגר מידע אפידמיולוגי בנושאים אחרים.
משרד הרווחה
13. 
משרד הרווחה ישתתף בעבודת מטה למיפוי תמונת המצב ולקידום רמת בריאות השן.


המשרד יסייע למשרד הבריאות באיסוף וריכוז נתונים, ובהפעלת שירותים בקהילה לאוכלוסיות החלשות.


המשרד מסייע לאוכלוסיות חלשות באמצעות מרפאות קהילתיות, מסעיפי תקציב שלו ומכספי עזבונות.
הליכים מינהליים הקשורים לבדיקות, 

אשפוזים וטיפולים מרפאתיים כפויים בתחום הפסיכיאטרייה
הגופים המבוקרים: משרד הבריאות; משרד המשפטים

א. ריכוז ממצאי הביקורת

1. 
המשרד טרם נתן מענה מקיף לסוגיה של משך אשפוזם בכפייה של מטופלים הנאשמים בעבירה פלילית.

2. 
בבדיקת 100 התיקים שנבחרו בבחירה אקראית בלשכת הפסיכיאטר המחוזי בירושלים נמצא, שהמרפאות לא הביאו לדיון תקופתי בוועדה הפסיכיאטרית המחוזית משך שמונה עד 23 חודשים (עד מועד סיום הביקורת) את עניינם של חמישה מטופלים שהוצא לגביהם צו לטיפול מרפאתי כפוי. בארבעה תיקים אחרים במחוז ירושלים נמצא, שהמרפאות הביאו את עניינם של המטופלים לפני הוועדה הפסיכיאטרית בין ארבעה ל-18 חודשים לאחר המועד הנדרש לכך על פי החוק. לפי החוק, ועדה פסיכיאטרית מחוזית מוסמכת לשחרר מטופל מצו שבית משפט לא הגביל בזמן. מכאן, שאי-הבאת עניינו של מטופל לפני הוועדה במועד הקבוע בחוק שוללת ממנו את האפשרות לקבל חופשות או לזכות להקדמת שחרורו מן הצו .
3. 
בבדיקת המדגם בלשכת הפסיכיאטרית המחוזית במחוז המרכז נמצא, ששבעה מטופלים שהוצא בעניינם צו לטיפול מרפאתי כפוי הובאו לפני הוועדה הפסיכיאטרית המחוזית באיחור של שבועיים עד שבעה חודשים.
4. 
הוועדות הפסיכיאטריות במחוז המרכז אינן שולחות לפרקליטות המחוז ולמשטרה הודעה על שחרורם של מטופלים שאושפזו או נכפה עליהם טיפול מרפאתי מכוח צו בית משפט, והוחלט לשחררם. אי-משלוח הודעות על מועד השחרור של מטופלים כנדרש בחוק מונע מהפרקליטות ומהמשטרה לבחון את האפשרות להעמיד לדין את המטופלים לאחר שחרורם.

5.
הוועדות הפסיכיאטריות במחוז המרכז אינן נוהגות לפי הנוהל "הפעלת ועדות פסיכיאטריות מחוזיות", ואינן מוסרות למטופלים תמצית בכתב של החלטת הוועדה. במחדל זה פוגעות הוועדות הפסיכיאטריות המחוזיות במחוז המרכז בזכויות בסיסיות של המטופלים.

6. 
ב-12 (כ-10.8%) מ-111 תיקי המדגם שנבדקו בלשכת הפסיכיאטרית המחוזית במחוז המרכז לא פרטו רופאי המטופלים את התרופות שקיבלו המטופלים סמוך להופעתם לפני הוועדה הפסיכיאטרית המחוזית. בשום פרוטוקול מהפרוטוקולים של דיוני הוועדות הפסיכיאטריות המחוזיות שהיו בתיקי המדגם לא היה רישום של התרופות שהמטופלים היו נתונים להשפעתן בעת שהופיעו לפני הוועדה.

7. 
ארבע שנים לאחר שהמשרד קיבל את המלצת ועדת שניט "הוועדה לבחינת אופן תפקוד הוועדות הפסיכיאטריות", להוסיף בטופס הפרוטוקול של דיוני הוועדה הפסיכיאטרית המחוזית מקום לפירוט התרופות שהמטופל היה נתון להשפעתן בעת הופעתו לפני הוועדה, עדיין לא תוקן הטופס.

8. 
בבדיקה בלשכת הפסיכיאטרית המחוזית במחוז המרכז בעניין ישיבות הוועדות הפסיכיאטריות במחוז שהתקיימו בחודשים ינואר-מרס 2004 הועלה, שב-13 ישיבות מתוך 26 שהתקיימו באותם חודשים, דנו הוועדות ב-12 עד 18 תיקים בכל ישיבה וחבריהן תוגמלו בהתאם, בניגוד לסיכום משנת 1998, שבכל ישיבה של הוועדות הפסיכיאטריות המחוזיות יידונו עד עשרה תיקים.
9. 
סקר שנערך בבתי החולים הפסיכיאטריים, על מטופלים הנמצאים באשפוז כפוי מכוח צו אשפוז שיפוטי, כדי לאתר מטופלים אשר מאושפזים עשר שנים ויותר, העלה, שבסוף דצמבר 2002 נמצאו בבתי החולים האמורים 65 מטופלים כאלה. ראוי היה בעקבות תוצאותיו של הסקר, כי המחלקה לפסיכיאטרייה משפטית של שירותי בריאות הנפש של המשרד, תעשה סקר דומה גם לגבי מטופלים אשר מאושפזים בכפייה על פי צו פחות מעשר שנים, כדי לברר אם קיימת אפשרות לשחררם. עד מועד סיום הביקורת, אוגוסט 2004, לא נעשה סקר כזה.

10. 
כארבע שנים לאחר שניתנו המלצות ועדת שניט טרם הוחלט במשרד אם להעביר הסמכויות שפורטו בדוח הוועדה לבתי המשפט, ובשל כך לא קודם הטיפול בהמלצותיה של ועדת שניט לתיקון חוק טיפול בחולי נפש, התשנ"א-1991 , למעט שתיים. 
11. 
בלשכות הפסיכיאטרים המחוזיים, פרוטוקולים רבים עדיין נכתבים בכתב יד. במחוז המרכז, הגדול במחוזות, כל ההוראות של לשכת הפסיכיאטרית המחוזית וכל הפרוטוקולים של דיוני הוועדות הפסיכיאטריות המתכנסות במחוז נכתבים בכתב יד.
12. 
במועד סיכום הביקורת טרם הוכנו, לגבי יתר המלצות ועדת שניט בעניין שיפור עבודתן של הוועדות הפסיכיאטריות המחוזיות, הערכות של התקציב שיידרש ליישומן, אף שעברו ארבע שנים מהמועד שבו ניתנה הוראת המנכ"ל בעניין ההמלצות; וממילא לא הוחל במשרד בפעולות לקידום יישומן של המלצות אלה.

13. 
הפסיכיאטר המחוזי בירושלים אינו מקבל דיווחים מהמרפאות במחוזו על קבלת מטופלים ואינו עושה בירור בעניין זה ארבעה שבועות לאחר מסירת ההודעות למרפאות על קיום צו בית משפט או ההוראה למתן טיפול מרפאתי כפוי, כדי לוודא את קיומם.

14. 
הפסיכיאטר המחוזי בירושלים אינו עושה את הבקרה התקופתית מדגמית לקבלת משוב. עובדת בלשכת הפסיכיאטרית המחוזית במחוז המרכז היא שעושה את הבקרה, שתדירותה אינה קבועה, באמצעות שיחות טלפוניות אקראיות, והיא אינה מוסרת דוח בקרה בכתב לפסיכיאטרית המחוזית.

15. 
צוות הביצוע של מחוז המרכז נוהג למסור את דוחות הביצוע המתאר את הדרך שבה שבה הובא המטופל לבדיקה, לטיפול מרפאתי או לאשפוז כפויים ללשכה באיחור רב. לדוגמה, דוחות הביצוע של ההוראות שהוציאו הפסיכיאטרית המחוזית וסגניה בחודשים פברואר-מאי 2004 נמסרו במרוכז ללשכתה רק בסוף יולי אותה שנה.

16. 
מסמכים החיוניים לבקרה של לשכת הפסיכיאטרית המחוזית במחוז המרכז על הפעולות המבוצעות במסגרתה אינם נמצאים ברשותה במשך חודשים לאחר ביצוע הפעולות. הוועדה הפסיכיאטרית המחוזית אינה מוסרת למטופל תמצית של החלטותיה לגביו. לדעת משרד מבקר המדינה, נוכח ממצאים אלה על המשרד להגביר את הפיקוח והבקרה על פעולות הלשכה והוועדה הפסיכיאטרית במחוז זה. 

17. 
בלשכות הפסיכיאטרים המחוזיים במחוזות ירושלים והמרכז, אין שיטת תיוק אחידה לתיקי המטופלים: 

18. 
במחוז המרכז נמצא, כי דוחות של צוות הביצוע אינם מתויקים בתיקי המטופלים, בניגוד לעקרונות מינהל תקין. מאחר שאין מרכזים בתיק אחד את כל המסמכים הנוגעים למטופל גם קשה לעשות בירורים על המטופל, ונדרש חיפוש ידני של מסמכים שונים בתיקים אחרים בלשכה.

19. 
לשכות הפסיכיאטרים המחוזיים אינן מקושרות ברשת מחשבים למאגרי הנתונים של המחלקה למידע, שבהם נאגר כל המידע על הנעשה בתחום בריאות הנפש; המחלקה למידע אינה מעבירה ללשכות באופן שיטתי את תוכן ההודעות שהיא מקבלת מבתי החולים ומהמרפאות אלא בעקבות דרישה פרטנית של מידע לצורך החלטה של הפסיכיאטר המחוזי; הפסיכיאטרים המחוזיים במחוזות שנבדקו אינם נוהגים לברר באופן שיטתי במחלקה למידע, איך הסתיים הטיפול הכפוי עליו החליטו, אלא נוהגים לדרוש מידע בנוגע למטופל רק כשנדרשת החלטה חדשה של הפסיכיאטר המחוזי לגביו.

20. 
המידע על המטופל מועבר לפסיכיאטר המחוזי מבתי החולים ומהמרפאות רק כשמתבקשת הארכת אשפוז או טיפול מרפאתי כפוי. אם לא מתבקשת הארכה, כיוון שהמטופל שוחרר או הסכים להמשך אשפוזו, לא נשלחת ללשכת הפסיכיאטר המחוזי כל הודעה בעניין המטופל, ולכן הרישום בלשכה בעניינו אינו מלא. 

21. 
תיקי המטופלים בלשכות הפסיכיאטרים המחוזיים במחוזות ירושלים והמרכז אינם שלמים ואינם כוללים את מלוא המידע על כל שלבי הליך האשפוז או הטיפול מרפאתי הכפוי שהניעו הפסיכיאטרים המחוזיים.

22. 
מנהלי המרכזים הרפואיים במחוזות ירושלים והמרכז אינם מקיימים את ההוראה לכל מנהלי המרכזים הרפואיים, להעביר לפסיכיאטר המחוזי את מכתבי השחרור של כל המטופלים אשר מתקבלים בכפייה. עקב כך אין בלשכות הפסיכיאטרים המחוזיים במחוזות אלה מידע על המועד, התנאים והנסיבות שבהם המרכזים הרפואיים הפועלים בהם משחררים את המטופלים שהפסיכיאטרים המחוזיים שלחו אליהם לאשפוז כפוי.

23.
לדעת משרד מבקר המדינה, חשוב שאיסוף הנתונים על האשפוזים וההוראות לאשפוז בתחום בריאות הנפש ייעשה באופן שיאפשר ללמוד על מספר ההוראות שלא קוימו ועל הסיבות לאי-קיומן.

24. 
התוכנה של המשרד, המיועדת לניהול הלשכות הפסיכיאטריות המחוזיות, נמצאת במחשבי הלשכה במחוז המרכז אבל השימוש בה מועט. חלק גדול מהנתונים והמסמכים של הלשכה אינו מוכנס לבסיס הנתונים של התוכנה. ההוראות של הפסיכיאטרית המחוזית וסגניה וכל הפרוטוקולים של דיוני הוועדות הפסיכיאטריות במחוז נכתבים בכתב יד בלבד, וגם המידע הקשור לצווי אשפוז, הסתכלות וטיפול מרפאתי כפויים שהוציאו בתי משפט אינו מוכנס לבסיס הנתונים של הלשכה. לדעת משרד מבקר המדינה, היעדר מידע על כל שלבי תהליך הטיפול הכפוי מקשה על הפסיכיאטר המחוזי, האחראי לתקינות התהליכים, לקיים בקרה ופיקוח נאותים על תהליכים אלה. איסוף וריכוז מרב המידע על מטופלים בלשכות הפסיכיאטרים המחוזיים עשויים לסייע לפסיכיאטרים המחוזיים בקבלת ההחלטות לגבי הטיפול במטופלים.
ב. תגובות המבוקרים

משרד הבריאות

3. 
ב-1.3.2005 רענן המשרד את ההנחיות בדבר החובה להביא מטופלים לבדיקה בוועדות הפסיכיאטריות, במועד.
4. 
בחודש דצמבר 2004 רענן המשרד את ההנחיות בדבר החובה של הוועדות הפסיכיאטריות, לשלוח לפרקליטות המחוז הודעה על שחרור של מטופלים, שאושפזו או שנכפה עליהם טיפול מרפאתי מכוח צו בית-משפט, והוחלט לשחררם.
5. 
בחודש ספטמבר 2004 רענן המשרד את ההנחיות בדבר החובה של הוועדות הפסיכיאטריות, לתת למטופל את תמצית ההחלטה בכתב.

6. 
עד חודש אפריל 2005, ירענן המשרד את ההנחיות בדבר החובה של הוועדות הפסיכיאטריות, לברר ולרישום את התרופות שהמטופל נתון להשפעתן.

10. 
הפרק ה"פלילי" בחוק לטיפול בחולי נפש, התשנ"א-1991, נוסח בזמנו על-ידי משרד המשפטים ולא על-ידי משרד הבריאות, מתוך הכרה שהתחום הפלילי הוא בתחום סמכותו של משרד המשפטים.


ועדה בראשות המשנה  ליועץ המשפטי לממשלה, בוחנת עתה שינויי חקיקה בנושא.

משרד המשפטים

10. 
באוגוסט 2003 מינה היועץ המשפטי לממשלה ועדה בנושא תיקון החוק - לעניין התייחסות לחולה מבצע עבירה. בוועדה השתתפו נציגים של משרד המשפטים, הסנגוריה הציבורית, המשטרה, המשרד ונציגים של יושבי ראש ועדות פסיכיאטריות מחוזיות.


הוועדה התייחסה לארבעה מהנושאים שהועלו ב"ועדת שניט". יש להבחין בהתייחסותה של הועדה בין התייחסותה לתיקונים לגבי חולה הנאשם בביצועה של כל עבירה שהיא, לבין תיקונים הייחודיים לחולה הנאשם בביצוע עבירות רצח וניסיון רצח.


להלן הנושאים שהועלו בהמלצות "ועדת שניט". ושאליהם התייחסה הוועדה, תוך ציון אם מדובר בהמלצה לגבי כל חולה-נאשם, או רק לגבי חולה הנאשם בעבירות רצח וניסיון רצח:

לגבי המלצת "ועדת שניט" "לקבוע בחוק באילו נסיבות תהיה ועדה פסיכיאטרית מחוזית מוסמכת להורות על שחרור מטופל שאושפז על פי צו בית משפט": הוועדה התייחסה לכך, ואחת מהצעותיה, שמולה חלופה שלא להוסיף דבר, היא לתקן את החוק לגבי כל חולה-נאשם, כך שבדיון של הוועדה הפסיכיאטרית בשאלת שחרורו של חולה-נאשם, או באישור חופשות, יילקחו בחשבון, בין היתר, מצבו הנפשי של החולה, סיכויי החלמתו והתנאים לכך, הטיפול הדרוש לו והתנאים לשיקומו, מסוכנותו, נסיבות העבירה, עברו הפלילי של החולה ומשך הזמן שחלף מאז תחילת האשפוז או הטיפול המרפאתי.


לגבי המלצת "ועדת שניט" "להעניק לוועדה סמכות להמיר צו לאשפוז כפוי לצו לטיפול מרפאתי כפוי": הוועדה התייחסה לכך, והתייחסותה היא לגבי כל חולה-נאשם.


לגבי המלצת "ועדת שניט" "לקבוע כללים ברורים בעניין המעמד שיהיה בדיוני הוועדה הפסיכיאטרית למי שנפגע מהמטופל": הוועדה התייחסה לכך בהמלצותיה וסברה, כי הסמכות הקיימת בחוק, מכוח סעיף 26(ג) סיפא, מאפשרת לוועדה הפסיכיאטרית לזמן בפניה נפגע עבירה ו/או בן משפחתו; נוסח הסעיף הוא כי "הוועדה רשאית לאפשר גם לאנשים נוספים, אם לדעתה הם נוגעים לעניין, להשמיע את טענותיהם בפניה"; יחד עם זאת סברה הוועדה, כי יש מקום לתקן את החוק, כך שבמסגרת ועדה מיוחדת שתדון בשחרורו ו/או במתן חופשות במסגרת אשפוזו של חולה הנאשם בעבירות רצח וניסיון רצח, "לנפגע העבירה כמשמעותו בסעיף 2 לחוק זכויות נפגעי עבירה, התשס"א-2001, שביקש זאת, תימסר הודעה על מועד הדיון בוועדה, והוא יהיה רשאי להביע את עמדתו בכתב בפני הוועדה;"


לגבי המלצת "ועדת שניט" "לקבוע בחוק הוראה מפורשת המסמיכה את הוועדה הפסיכיאטרית לעכב שחרור של מטופל המאושפז מכוח צו": הוועדה התייחסה לכך בהמלצותיה, והציעה תיקון החוק לגבי כל חולה נאשם, בהסמכת הוועדה הפסיכיאטרית "לעכב את ביצוע ההחלטה לתקופה שלא תעלה על 14 יום מיום מתן ההחלטה".

משרד המשפטים הודיע כי בקרוב תוגשנה המלצות הוועדה, שיכללו נוסח לתיקון החוק כאמור, אל היועץ המשפטי לממשלה, ולאחר קבלת אישורו, יופץ תזכיר הצעת חוק בעניין.

משרד הבריאות

19. 
בתכנית העבודה של המשרד לשנת 2006, תיכלל דרישה למחשוב הפעולות של הפסיכיאטרים המחוזיים והקשר בינם לבין המוסדות המטפלים. 

פיקוח המשרד על מרפאות ומכונים פרטיים 

הגוף המבוקר: משרד הבריאות

א. ריכוז ממצאי הביקורת

1.
עוד באוקטובר 2002 הכין המשרד הצעה לתיקון תקנות רישום מרפאות. עד נובמבר 2004 עדיין לא תוקנו התקנות.
2. 
עד מועד סיום הביקורת (דצמבר 2004), לא דרש המשרד מהמרפאות לתת לציבור מידע מלא, נכון ומדויק בנוגע למומחיותם המקצועית של הרופאים שעובדים בהן. 

3. 
בסוף דצמבר 2004, פרסם המשרד, באתר האינטרנט שלו, הודעה בנושא ביצוע פעולות פולשניות במרפאות ובמכונים פרטיים ובה פרט את מגבלות הפיקוח שלו ובהן, העובדה שאישור משרד הבריאות ניתן לשם ביצוע פעולות בתחומים מוגדרים, לאחר שנמצא כי המרפאה עומדת בתנאי הרישום וההפעלה, אך לא נבדקת כל פעולה המבוצעת בה. הודעת המשרד לא מבהירה די מהן הפעולות שלהן ניתן אישור המשרד.

4. 
מנכ"ל המשרד מינה בפברואר 2003 "ועדה לבחינת השימוש במכשירי לייזר ברפואה". עד ספטמבר 2004 טרם הגישה הוועדה את המלצותיה, למרות שעל פי כתב המינוי, על הוועדה היה להגישן עד אפריל 2003. המשרד לא יידע את הציבור על עמדתו, שהשימוש בלייזר צריך להיעשות בידי רופאים או בידי אחיות בהדרכת רופאים. לדעת משרד מבקר המדינה, מן הראוי שעד סיום עבודתה של הוועדה והתקנת תקנות יפרסם המשרד הודעה לציבור בדבר עמדתו בנושא, ויסביר לציבור מה עליו לברר לפני קבלת הטיפול.

5. 
נסקרו פרסומים של תשעה מכונים ומרפאות מהחודשים יולי-ספטמבר 2004. הועלה, כי עדיין ישנם פרסומים מטעים: מרכז רפואי אחד העוסק הן בניתוחים פלסטיים והן בטיפולים של הסרת שיער, מילוי קמטים, עיצוב שפתיים וטיפולי פילינג, עדיין מפרסם כי "כל הטיפולים והניתוחים באישור משרד הבריאות"; שישה מכונים ומרפאות העוסקים בהסרת שיער במכשיר לייזר פרסמו כי המכשיר הרפואי שברשותם "באישור משרד הבריאות". 

6. 
לדעת משרד מבקר המדינה, מן הראוי שהמשרד יבהיר לציבור כי בפרסום "באישור המשרד" אין אישור לאיכות הטיפול הניתן באמצעות המכשירים ולמידת היעילות שלו.

7. 
בסוף דצמבר 2004 טרם פרסם המשרד באתר האינטרנט את רשימת הרופאים המומחים ותחום מומחיותם.

8. 
ביקורת המעקב העלתה, כי בנובמבר 2004 המשרד טרם העביר את טיוטת תקנות הרופאים (פרסומת אסורה), התשס"ב-2001, לאישור ועדת החוקה חוק ומשפט של הכנסת. 

9. 
בפרסומים של חמישה מתשעת המכונים והמרפאות שנסקרו, עדיין פורסם שהסרת השיער היא "לצמיתות". לא נמצא שהמשרד פנה לממונה על הגנת הצרכן כדי שיפעיל את סמכותו למניעת הפרסומים המטעים.

10. 
מנכ"ל המשרד מינה במאי 2004 ועדה "למניעת הונאה בטיפול הרפואי". לא נקבע מועד לסיום עבודת הוועדה.

11. 
כדי לקבוע הסדר חוקי לפיקוח על מכשירים רפואיים שבהפעלתם נוצרת קרינה בלתי מייננת, הכין המשרד עוד בסוף 1998 את "הצעת חוק הציוד הרפואי". מטרת החוק להתנות את השימוש בציוד הרפואי בקבלת אישור מראש לבטיחותו ולהעניק סמכות להגביל את השימוש בו לבעלי הכשרה מסוימת. עדיין אין הסכמה בין הגורמים הנוגעים בנושא באשר לחקיקת החוק. 

12. בדיון שהתקיים בתחילת ספטמבר 2004 נקבע, כי מנכ"ל המשרד ייזום פגישה עם המשנה ליועץ המשפטי לממשלה ועם סגנית היועץ המשפטי במשרד במטרה למצוא דרך לקידום הטיפול בהכנת חקיקה מתאימה בנושא.

13. 
על המשרד להמשיך להסדיר את נושא הפיקוח על המרפאות והמכונים. עליו לדרוש מהמכונים ומהמרפאות יתר שקיפות במידע הניתן לציבור בכלל ולמטופל בפרט. כמו כן על המשרד להרחיב את ההסבר למה מתייחסים אישוריו, על מנת שהציבור יוכל להבין את מהות הכיתוב "באישור משרד הבריאות". זאת, נוכח מקרים של הטעיית הציבור. 

ב. תגובות המבוקרים

משרד הבריאות 

1. 
בעקבות הביקורת, ממשיכה הלשכה המשפטית לטפל בקידום תיקון התקנות.
4. 
הוועדה הגישה המלצותיה. על-פי המלצות הוועדה, הכללים המחייבים יעוגנו בהצעת "חוק הציוד הרפואי", ותידרש הכשרה מתאימה למפעילי המכשירים.

6. 
המשרד פועל לתקן התקנות, כך שתבהרנה כי אישור משרד הבריאות, אינו מהווה אישור ליעילות, אלא לביטוח  בלבד.
7. 
פרסום רשימת הרופאים המומחים מתעכב מסיבות טכניות. המשרד פועל לסיים את הפרסום במהלך שנת 2005.

10. 
הוועדה "למניעת הונאה בטיפול הרפואי", הינה ועדה מתמדת, ואין מועד לסיום עבודתה.

משרד החוץ
המרכז לשיתוף בינלאומי - סיוע למדינות מתפתחות

הגופים המבוקרים: משרד החוץ; משרד האוצר; משרד החקלאות ופיתוח הכפר; רשות החברות הממשלתיות; האיגוד, חברה להעברת טכנולוגיה

א.  ריכוז ממצאי הביקורת
1 . 
המשרד לא קבע סדרי עדיפויות בפעולות מש"ב ולא פעל לבניית תכנית פעולה המשתלבת בסדר היום הבינלאומי, כפי שהמליץ צוות משרדי שבדק את הנושא. 

2. 
המשרד משגר מומחים לתקופות קצרות (להלן-שק"מ) ומקיים קורסים ניידים בחו"ל (קנ"ד). שני המדורים פועלים במסלולים נפרדים ואין הקנ"דים משלימים את ההשתלמויות בארץ, שכן רק לעתים רחוקות משתתפים אותם משתלמים הן בהשתלמות תאורטית הן בהשתלמות יישומית באותו נושא. פעולה בהתאם להוראות תקנון שירות החוץ, דהיינו הכנת תכנית הדרכה משולבת של שני סוגי ההשתלמויות הללו לאותם משתלמים, עשויה להיות אפקטיבית יותר ועשויה לתרום יותר לפיתוחן ולקידומן של המדינות שמש"ב פועל בהן. 

3. 
יש מקרים שמש"ב מטיל על צוותי מומחים לעסוק בקנ"ד ובשק"מ באותה שליחות. עליו להביא זאת בחשבון בעת קביעת משך השליחות ותכניתה, כך שהצוות יקדיש את הזמן הראוי לכל משימה, ומימון השליחות יהיה הן מהתקנה התקציבית של קנ"ד הן מזו של שק"מ. 

4. 
מש"ב לא הקפיד שכל הצוותים יכינו דוח מסכם לאחר סיום הקנ"ד ולא דרש להגיש לו עותק של דוח הסיכום, לכן מרבית הדוחות שנכתבו אינם נמצאים בו. במש"ב אף לא הקפידו לקבל דיווחי משוב מהשותפים המקומיים בקנ"ד וסיכומים הכוללים מסקנות והמלצות מהנציגויות, כנדרש בתקנון. 

5. 
מקצת הדוחות שהוגשו על ידי מומחי המשרד בשנת 2003, לא כללו את כל הפרטים שנדרשו בהנחיות שבנספח לתקנון. רבים מהדוחות היו כתובים שלא על פי המתכונת הנדרשת בהנחיות, ומקצתם נכתבו באופן חלקי על פי מתכונת זו. לרבים מהם לא צורפו הנספחים הנדרשים על פי התקנון כמו תכנית מפורטת של ההשתלמות, שאלוני המשוב של המשתתפים ותוצאות משוב של השותף המקומי, ומרביתם לא נחתמו בידי המומחים עצמם. 

6. 
ההכנות להשתלמויות, שהאחריות להן מוטלת על מש"ב, על הנציגות הישראלית, על השלוחה המקצועית, על השותפים המקומיים ועל צוות המומחים, לא נעשו בקפדנות ובתיאום הדוק ראוי ביניהם, כדי לצמצם את השיבושים במהלך ההשתלמות. 

7. 
מן הראוי שגם פעילות של מש"ב המתקיימת במדינות שבהן אין שגרירות תושבת אלא רק נציגות מואמנת תלווה בידי עובד הנציגות, כנדרש בהנחיות האמורות בתקנון. זאת, הן כדי לסייע בזמן ניהול הקנ"ד הן לשם השגת תועלת תקשורתית מרבית מהפעילות. 

8. 
המשרד שילם לחברה שהקימה מיזם רפואי במדינה באפריקה לתקופה מדצמבר 2000 ועד ספטמבר 2003 סכום של 540,000 דולר. לעומת זאת, בתשובתו למשרד מבקר המדינה מינואר 2005 ציין המשרד, כי שילם לחברה מיולי 2001 ועד ספטמבר 2003 סכום של כ-690,000 דולר. יוצא, שהמשרד שילם לחברה 150,000 דולר יותר מהסכום שעליו היא דיווחה למש"ב. בתשובתו מינואר 2005 הודיע המשרד כי נבדקת האפשרות שהמשרד שילם פעמיים עבור אותן מערכות רפואיות. 

9. 
במיזם הסיוע הרפואי, שמש"ב נושא במלוא עלותו, היו חריגות בהיקף הבנייה, בלוח הזמנים ובעלויות. על המשרד לנתח את מהלך האירועים ולהפיק מהם לקחים, לרבות קביעת נהלים, כדי להימנע מליקויים דומים במיזמים מסוג זה בעתיד. 

10. 
לדעת משרד מבקר המדינה, מן הראוי שהמשרד יקבע אמות מידה להקמה ולתפעול של מיזם ארוך טווח וכללים להינתקות ממנו; למשל, משך פעילות המיזם בניהול מומחה ישראלי ודרכי הדרכה והכשרה של תושבים מקומיים, בפרק הזמן שבו שוהה המומחה במיזם ולאחר עזיבתו. על פי אמות מידה ניתן יהיה לקבוע את אופן ניהול המיזמים בידי מש"ב ולהתאימם למאפיינים של המדינות שבהן הם מוקמים ולצרכים וליכולות של התושבים המקומיים. מאחר שמדובר במיזמים הנמשכים שנים מספר, מן הראוי שמש"ב יקבע תקציב רב-שנתי למימונם, יעקוב אחר התקדמותם ואחר מצבם לאחר שפסק לנהלם, במשך פרק זמן שיקבע מראש. זאת כדי שהשקעתו תניב את הפירות שציפה להם מבחינת סיוע לפיתוח המקומי ומבחינת התפוקות המדיניות וכדי להפיק לקחים לגבי מיזמים עתידיים. 

11. 
רישום התקבולים של מש"ב בתקציב המדינה לשנה מסוימת נעשה רק כאשר משתמשים בהם והם נרשמים כהוצאה, ואין ביטוי בתקציב לכל התקבולים של אותה שנה. כספי הפיקדון אינם מצוינים בדברי ההסבר להצעת התקציב השנתי של המשרד, אינם מובאים לידיעת הכנסת, ואין הם מקבלים את אישורה במסגרת אישור תקציב המדינה. נתונים אלה גם לא נכללו בדוח על הכנסות והוצאות של הממשלה, שאותו מגיש שר האוצר לכנסת ולמבקר המדינה, על פי חוק. מן הראוי לפרט תקבולים אלה בדברי ההסבר להצעת התקציב. 

12. 
מש"ב צמצם את פעילותו בעקבות קיצוץ בתקציבו. מן הראוי שהוא ישתמש באותם כספי פיקדון מט"ח לפעולות חוץ תקציביות (באישור האוצר) שלא נועדו למטרה מסוימת, למימון פעילותו השוטפת, במקום לצמצמה אך להשאיר את הכסף בפיקדון. 

13. 
מש"ב מקיים חלק מפעילותו באמצעות שלוחות. מן הראוי, שהמשרד יבדוק, בעזרת גורם מקצועי אובייקטיבי, את הכדאיות שבהמשך החזקת השלוחות האמורות לעומת קבלת חלק מהשירותים או כולם מנותני שירותים קבלניים. 

14. 
מש"ב פועל עם גורמי חוץ באמצעות הסכמים רב שנתיים. על המשרד לפעול לקבלת הרשאה להתחייב ממשרד האוצר בגין הסכמים אלה, שכן ההתחייבויות של מש"ב בהם הן רב-שנתיות במהותן התקציבית. 

15. 
במש"ב אין מידע על תכניות העבודה של גופים לאומיים ובינלאומיים העוסקים במימון מיזמים במדינות מתפתחות, ואין הוא מקיים מעקב שוטף אחר מכרזים שהם מפרסמים לקבלני משנה מקצועיים. איסוף מסודר של מידע כזה יסייע בידי מש"ב לבחון היכן יכולה ישראל להשתלב בפעולות סיוע שעשויות לשרת גם את האינטרסים שלה. 

16. 
במסגרת חיפוש מקורות מימון חיצוניים התקיימו דיונים בלשכת המנכ"ל. בשנת 2003 הוצע להקים צוות במשרד שיפעל לרתום את העוסקים בקשרי חוץ במשרדי ממשלה שונים לפעילות משותפת על מנת להגדיל את המקורות הכספיים לפעילות מש"ב. הצוות האמור לא הוקם, ולא הוכנה חוות דעת משפטית בנושא. עוד הועלה, שהשתתפות מומחי מש"ב בפעולות כמו קנ"דים בנושאים חקלאיים, שאורגנו בידי חברות ישראליות פרטיות, יצאה אל הפועל עוד לפני שנבדקה מבחינה משפטית הדרך הנאותה לביצוע ההתקשרות ולגיבוש תנאיה. 

17. 
לדעת משרד מבקר המדינה, מיסוד הפעילות עם חברות מסחריות עלול להגביר את המעורבות של מומחי מש"ב בהן, ועלולה להיטשטש ההבחנה שבין מש"ב ובין החברות הישראליות, לפחות בעיני הגופים במקום שבו מתקיימת פעילות מש"ב. שיתוף פעולה כזה יכול שיביא לטענות מצד חברות אחרות על משוא פנים ועל אי-מתן הזדמנות שווה לכל המעוניין, והוא עלול אף ליצור ניגוד עניינים אצל המומחים - אלה עלולים לפעול לקידום האינטרסים של החברה, שלה ייתנו שירותים לאחר ההשתלמות, כבר במהלך הקנ"ד. יש אפוא חשיבות לבחינה מדוקדקת של כל המשמעויות של התקשרות לשיתוף פעולה עם חברות מסחריות ישראליות ולקביעת כללים ברורים בנוגע לכך. 

 18. 
האיגוד חברה להעברת טכנולוגיה הוקם בשנת 1963 כחברה ממשלתית מוגבלת בערבות, ללא הון מניות. האיגוד פועל עבור מש"ב ומסייע לו להתגבר על המגבלות שיש למשרד ממשלתי, וחברה ממשלתית משוחררת מהן. מסוף שנת 1999 ועד אוקטובר 2003 לא הייתה לאיגוד מועצת מנהלים. מטבע הדברים, בהיעדר מועצת מנהלים לא מונו ועדות. מינואר 2000 אף לא מונה לו מבקר פנים לאחר התפטרותו של המבקר הקודם. ניהולו השוטף של האיגוד נעשה בידי סמנכ"ל החברה וסמנכ"ל מש"ב, שהוא גם מנכ"ל האיגוד ללא שכר. בין אוקטובר 2003 לאוקטובר 2004 מינו שר האוצר ושר החוץ ארבעה חברים למועצת המנהלים של החברה. פעילות האיגוד תקופה כה ארוכה ללא מועצת מנהלים היא פגם בניהולה התקין של החברה ובשמירה על עניינו של הציבור, והיה על רשות החברות הממשלתיות לפעול ביתר שאת למינוי מוקדם יותר של מועצת מנהלים לאיגוד. 

19. 
הביקורת העלתה, שמאז נוסד האיגוד כחברה ממשלתית לפני כ-40 שנים הוא פעל עבור מש"ב בלבד, אולם מעולם לא מוסדו יחסי הגומלין ביניהם בנוהל הן מבחינת הפעילות הן מן הבחינה הכספית. בשנת 1999 נעשה ניסיון לנסח נוהל כזה לשם הסדרת הסמכויות והאחריות, דרכי הפעולה וניהול התקציבים, אולם הניסיון לא צלח. 

20. 
נוסף על תקציב מש"ב, יש לאיגוד מקורות הכנסה משלו כתוצאה מהסכמים על פעילות משותפת עם גופים מחוץ לישראל, שאינם מעוניינים לפעול באופן גלוי עם הממשלה. לדעת משרד מבקר המדינה, מן הראוי שדרך סיוע זו לחברות ישראליות תידון במועצת המנהלים, ויגובשו אמות מידה למתן הזדמנות שווה לחברות ישראליות המעוניינות בסיוע זה ואמות מידה לגבי העמלה שיגבה מהן האיגוד.

21. 
מימון פעולות שוטפות של מש"ב בכספי קרנות ייעודיות של האיגוד יש משום עקיפה של חוק התקציב. יתר על כן, מאחר שהאיגוד קיבל כספים ייעודיים למימון פעולות מש"ב שאותם הפקיד בחשבון של קרנות, מן הראוי שהיתרות בקרנות אלה ישמשו למטרות שבעבורן נתקבלו או למטרות אחרות שנותני הכספים יראו בעין יפה. אף ראוי שההחלטות בכל הנוגע לקרנות יהיו על דעת הייעוץ המשפטי ובהסכמתו. 

ב.  תגובות המבוקרים

משרד החוץ

2.   
ישראל משקפת יכולות ברורות בתחומים שונים בהם יש לישראל יתרון יחסי, דוגמת חקלאות מדברית, חקלאות מוגנת (חממות), ניהול משק מים וכו'. בנושאים אלה יש לישראל ענין  לחשוף ידע זה בפני המדינות המסתייעות, גם לצורך יצירת הזדמנויות עיסקיות עבור חברות ישראליות. 


הקורסים הניידים אינם מוצעים על ידי מש"ב. מדובר בקורסים אשר המדינה המסתייעת מבקשת במפורש ובכתובים לקיים בתחומה, על מנת לתת פתרון לבעיה או לבעיות שקיימות במדינה המסתייעת. עצם הקיום של שתי המערכות הקנ"ד והשק"מ, וההפרדה ביניהן, מחוייבת, מאחר והן משלימות אחת את השניה.

3. 
המשרד יפעל בהתאם להמלצת הביקורת בנושא זה.

7. 
בגלל עלויות גבוהות ומגבלות התקציב, לא ניתן לשנע לכל מקום נציג שאינו תושב הארץ בה מתקיימת פעילות מש"ב.

8-9. 
דיון ברוח המלצות המבקר התקיים במהלך חודש מרץ 2005: נקבעו הפרמטרים השונים להמשך הפעילות.

12. 
במהלך שנת 2004, קוצץ תקציב מש"ב בשיעור של 33% לעומת השנה הקודמת, עובדה אשר שיבשה את תוכנית העבודה שתוקצבה.

16. 
ב-25.1.05 התקיים דיון בין הנהלת מש"ב והצוות הבכיר של מכון היצוא. מטרת הדיון היתה ליצור ולתאם את המכניזם בהתאם להמלצה המופיעה בדו"ח המבקר. נבחנה ואושרה פעילותן של חברות ישראליות באמצעות האיגוד. תמורת שירותי האיגוד תשלמנה החברות תקורה לאיגוד. הנושא אושר משפטית על ידי היועץ המשפטי של האיגוד.

18. 
במארס 2005, מינו, שר האוצר ושר החוץ, ארבעה דירקטורים לאיגוד. מונה יושב ראש למועצת הדירקטורים של האיגוד. הוקמה ועדת כספים, ועדת ביקורת וכן מונה מבקר חיצוני לאיגוד. מונה לאיגוד גם רואה חשבון חיצוני אשר ישמש כיועץ. האמור לעיל נעשה בתיאום, באישור ובהשתתפות פעילה של נציג רשות החברות.

21. 
מתחילת 2005 פועל האיגוד בהתאם להמלצות הביקורת.

משרד החקלאות ופיתוח הכפר

4. 
המשרד ירענן את נהלי הדיווח. משליח שלא ימלא אחר דרישות נוהל הדיווח, תמנע שליחות נוספת בעתיד. השליחים ידרשו להמציא תכנית שליחות מפורטת לגבי כל יום שהיה בחו"ל.
6. 
בחלק מהמקרים לא עמדו הצוותים המקומיים בהתחייבויות שנטלו על עצמם לנפק לצוות הישראלי חלק מהעזרים. היחידה לשיתוף והדרכה בינלאומיים, בשיתוף מש"ב, יבדקו דרכים לשיפור אמינות ויעילות הביצוע של הצוותים המקומיים.

משרד החינוך, התרבות והספורט
המינהל לחינוך התיישבותי
הגופים המבוקרים: משרד החינוך, התרבות והספורט; משרד האוצר; משרד הרווחה

א. ריכוז ממצאי הביקורת

1. 
נמצאו ליקויים בפעולות המינהל לחינוך התיישבותי ועליית הנוער (להלן - המינהל), בנוגע למתן תמיכות לפנימיות. חלק מהתקנות נוסח באופן כללי שאינו ממצה וחד-משמעי. בנסיבות אלה אירע שהמינהל העניק למוסדות כפל תמיכה עבור אותן פעילויות מתקנות תמיכה שונות.

2. 
מן הראוי שהמינהל יבחן לעומק ולפי קבוצות אוכלוסייה את הסיבות ואת הרקע לעזיבה מרצון של חניכי המינהל. בחינה זו עשויה לסייע למינהל לאתר נקודות תורפה בתחום הקליטה וההשמה של בני נוער אלה בפנימיות.

3. 
שיעור ניכר של נשירת חניכי המינהל מפנימיות - קרוב ל-40% בשנת הלימודים התשס"ג (2002-2003) - נבע מהרחקה או מאי-התאמה חברתית. נתונים אלה מחזקים את החשש, שחלק מתופעת הנשירה נובעת מהעדר כלים מספקים בפנימיות לטיפול בכל החניכים המופנים אליהם.

4. 
שיעור המורחקים מקרב הנושרים מן הפנימיות גבוה ביותר בקרב יוצאי אתיופיה. יתרה מכך, בקבוצת מוצא זו עלה שיעור זה מ-27% בשנת הלימודים התשס"א ל-35% בשנת הלימודים התשס"ג. על המינהל לבחון את הקשיים המיוחדים הנוגעים לנוער יוצא אתיופיה ולבדוק כיצד ניתן לשפר ולקדם את הטיפול באוכלוסייה זו.

5. 
מרבית הנושרים מפנימיות היו בקבוצות הגיל של כיתות ט' ו-י'; בכל אחת משנות הלימודים התשס"א-התשס"ג (ספטמבר 2000-אוגוסט 2003) היו חניכים אלה כ-60% מכלל הנושרים. מן הראוי שהמינהל יבחן כיצד ניתן לצמצם את היקף הנשירה בקבוצות גיל אלה. הדבר חשוב במיוחד, מאחר שבתום כיתה י' חוק חינוך חובה אינו חל עוד, והקב"סים כבר לא יידרשו לאתר את הנושרים ולהתמודד עם בעיותיהם.
6. 
לדעת משרד מבקר המדינה, לאור העובדה שצמצום הנשירה שנוגע לתחומים מקצועיים רבים וגם למשרדי ממשלה אחרים, ראוי שהוא ייבחן ברמה הבין-משרדית ולא יצטמצם רק לתחום פעילותו של המינהל. בהקשר זה יש לבחון למשל, אם מסגרת הטיפול הראויה לבני נוער אלה היא פנימיות שבאחריות משרד החינוך או שמא פנימיות אחרות, כגון אלה של משרד הרווחה, יתאימו יותר. על המינהל לבחון אם ריכוז "אוכלוסיית התלמידים הקשה ביותר" בשש פנימיות הוא אכן הפתרון המתאים לחניכים אלה, לאור שיעורי הנשירה הגבוהים מהן.

7. 
על המינהל לדרוש מכל קציני ביקור סדיר למסור לו דיווחים מפורטים שיאפשרו לו לנתח את תופעת הנשירה מן הבחינה האיכותית. מידע זה עשוי לסייע לו בשלב קבלת ההחלטות בעניין הקצאת התשומות וחלוקתן בין הפנימיות ובשלבי הקליטה וההשמה של חניכים. כמו כן, עליו לבחון מחדש את מידת ההיערכות של הפנימיות לטיפול ממשי בצרכים הייחודיים של אוכלוסיית החניכים שהוא מפנה אליהן.

8. 
בשנת 1975 קבעה ועדה בין-משרדית (להלן - ועדת לאור) שני תעריפים להחזקת חניכים בפנימייה: "סל לאור" ו"סל שירותים". כל אחד מהסלים מתייחס לסוג שונה של הוצאות. סל לאור נבנה בהתבסס על רמת השירות של הפנימיות במועד שבו נקבע הסל. במשך השנים חלו שינויים ברמת החיים ובמגוון השירותים שפנימייה נדרשת לספק לחניך, דבר שהיה צריך להביא לשינוי הרכב הסל. משרד האוצר אמנם עדכן במשך השנים את תעריפי הסל, אך הרכבו נותר ללא שינוי. הסל משקף שיטת תקצוב אחידה, אך למעשה אין אחידות בין הפנימיות בחוסנן הכלכלי ובאוכלוסיית החניכים ששוהה בהן.

9. 
סל לאור אינו כולל משרות טיפוליות אלא רק משרות הדרכה ותחזוקה. 

10. 
כאשר תקציב הפנימיות אינו מכסה את הוצאות השכר האמיתיות שלהן, משלם להן המינהל תמיכה לכיסוי חלק מהתקציב החסר. לצורך חישוב התמיכה מכיר המינהל במספר משרות ובהרכב משרות שונים מאלה שסל לאור מכיר בהם. משרד מבקר המדינה העיר למינהל על השימוש שהוא עושה במנגנון התמיכות שלו לצורכי השלמת התקציב ועל כך שהדבר אינו מתיישב עם חוק יסודות התקציב, התשמ"ה-1985, ועם הוראות תקנון כספים ומשק.

11. 
סל לאור מייצג שיטת תקצוב אחידה לכל הפנימיות. אין הוא מביא בחשבון את השונות בצורכי הפנימיות בתחומים של תחזוקה וטיפול בחניכים ואת השונות ביכולותיהן לממן גירעונות הנוצרים בשל פערים בין תקציב המבוסס על סל לאור לבין ההוצאות בפועל. 

12. 
על המשרד, בשיתוף עם משרד האוצר, לבחון שיטת תקצוב שתתייחס לכל רכיבי ההוצאות המוכרות למימון הוצאות פנימייה ותאפשר קביעת תקצוב דיפרנציאלי של סלי הוצאות. זאת כמתחייב מהשונות הקיימת באוכלוסייה המתוקצבת בתחום הצרכים החברתיים-כלכליים והפיזיים של החניכים ושל הפנימיות שהם מאכלסים וביכולות הפיננסיות של הפנימיות.

13. 
אגף התקציבים מסר למשרד מבקר המדינה מסר כי "יש לראות ב'סל לאור' מנגנון עדכון מחירים נורמטיבי, ולאו דווקא תמחור 'אחד לאחד' לפי חלוקת העלויות בפועל של כל פנימייה ופנימייה". לדעת משרד מבקר המדינה, תשובת אגף התקציבים אינה מתמודדת עם נושא התאמת הסל הנורמטיבי לרמה ולהרכב עדכניים של מבנה הוצאות הפנימיות ועם הצורך לקבוע תקצוב דיפרנציאלי של סלי הוצאות. על אגף התקציבים לתת את דעתו לסוגיות אלה ולהתמודד עמן.

14. 
עד מועד סיום הביקורת (יולי 2004), עדיין נותרו שלושה בתי הספר בניהול המדינה. אף על פי כן לא הוחזרו לחוברת הוראות התקציב של המשרד התקנות עבורם. בהעדר תקנות תקציב מיועדות לבתי הספר הממשלתיים נאלץ המינהל "להרכיב" להם מידי שנה בשנה מאז 1996 תקציב מתקנות כלליות שלו, ומהן הוא מזרים להם כסף.

15. 
בשנים 2003 ו-2004 הייתה חפיפה בין תקנות תמיכה של המשרד לבין תקנות תקצוב שלו, הנוגעות לחינוך הפנימייתי. החפיפה נגעה לפעולות שמומנו מהן ונבעה, בין השאר, מן העובדה שחלק מהתקנות נוסח באופן כללי, שאינו ממצה ואינו חד-משמעי. המינהל השתמש במנגנון התמיכות באופן גמיש, ולעתים התייחס אליהן כאל מקור תקצוב לכל דבר. בכך חרג המינהל מכללי מתן תמיכות. באשר לכספים בעבור צרכים בסיסיים של בתי ספר אשר שולמו באמצעות מנגנון התמיכות, משרד מבקר המדינה המליץ למינהל לבחון אם יש מקום להעבירם מתחום התמיכות לתחום התקצוב. על המינהל להגדיר באופן ברור את פעולותיו הכספיות ולעשות הבחנה ברורה בין תמיכות לבין תקצוב על מנת שהעברות הכספים שלו יהיו על פי חוק יסודות התקציב.

16. 
בשנת 2003 דנה ועדת התמיכות של המינהל בבקשות לתמיכה ואף אישרה מתן תמיכות, בלי שעמדה על קבלת מסמכים הנוגעים להוצאות שכר והנהלה ולהוצאות כלליות על ידי הגופים הנתמכים. למעשה מסמכים אלה לא שימשו אותה כבסיס לדיון בבקשות; כמה מוסדות הגישו את המסמכים באיחור, וכמה מוסדות לא הגישו אותם כלל.

17. 
אחדים מן המוסדות שהמינהל תמך בהם חרגו בתחום הוצאות הנהלה והוצאות כלליות, מהוצאות שקבע החשכ"ל. 
18. 
בשנת 2004 היו גופים נתמכים שלא הגישו למינהל את המסמכים הנדרשים בעניין הוצאות הנהלה והוצאות כלליות, כפי שדרש החשכ"ל, אך למרות זאת המשיך המינהל לשלם להם תמיכות.
19. 
אין למינהל נורמות ברורות לגבי הוצאות שכר ראויות בגופים שבהם הוא תומך, ולכן אין באפשרותו להפעיל סנקציות בגין "חריגה" מנורמות שכר ראויות.

20. 
"חוקת העבודה לעובדים במוסדות חינוך חקלאיים ופנימייתיים" (להלן - חוקת העבודה), היא מסמך המסדיר תנאי עבודה ושכר של עובדים במוסדות חינוך חקלאיים ופנימייתיים. המינהל שכר את שירותיו של רואה חשבון חיצוני אשר בהסתמך על חוקת העבודה ניתח את מבנה השכר של מנהלי כפרי נוער בשנת 2002. לדעת משרד מבקר המדינה, קביעת רואה החשבון אינה בהכרח אמת המידה המתאימה ביותר, אולם היא אמת המידה היחידה שהייתה למינהל, והיא נקבעה בעבורו על פי הזמנתו מגורם מקצועי. המינהל לא עשה שימוש במידע שהיה בידיו, על מנת למנוע את החריגות בשכר שעליהן הצביע רואה החשבון, למשל, על ידי קיצוץ בתמיכה. למינהל לא היה מידע על אילו מוסדות נתמכים חלה חוקת העבודה ועל אילו מוסדות או עובדים שלהם היא אינה חלה.

21. 
על המינהל לפעול כדי שיהיו בידיו אמות מידה ברורות בקשר להוצאות שכר במוסדות הנתמכים על ידיו - כפרי נוער ופנימיות; ראוי שאמות מידה אלה יהיו מוסכמות על משרד האוצר. על המינהל לאסוף את המידע הכספי הרלוונטי על המוסדות הנתמכים בטרם ישלם להם תמיכה, על מנת לוודא שהם אינם משלמים שכר מעבר למותר.

22. 
הקצאת כוח העזר לפנימיות, מורות חיילות ובנות שירות לאומי, נעשתה על ידי האגף לשירות לאומי ומורות חיילות, בלא שהמינהל - הגוף הממונה על הפנימיות מטעם המשרד - היה מעורב בכך. המפקח על הפנימיות במינהל לא היה שותף להחלטות בעניין זה, ואף לא היה לו מידע על הקצאת כוח העזר בין הפנימיות.
23. 
לדעת משרד מבקר המדינה, מן הראוי שהמינהל יהיה שותף בתהליך קבלת החלטות בכל הנוגע לחלוקת כוח העזר לפנימיות. מידע זה נחוץ, בין היתר, לצורך הפיקוח שלו עליהן.

24. 
האגף לשירות לאומי הכין מסמך קריטריונים כבסיס להקצאת כוח העזר לפנימיות (להלן - מסמך קריטריונים). לדעת משרד מבקר המדינה, מסמך הקריטריונים נוסח באופן כוללני, ולא היו בו למעשה קריטריונים להקצאה. לפיכך מחד גיסא, לא נתן המסמך כלים ממשיים למקבלי ההחלטות בדבר הקצאת המשאבים, ומאידך גיסא, לא ניתן לבקר את החלטותיהם. יתרה מכך, מסמך הקריטריונים שיקף שיטת הקצאה שלקתה בחוסר שוויוניות. מן הראוי שהאגף יפעל לניסוח קריטריונים מפורטים לצורך הקצאת המשאבים.
25. 
תהליך הקצאת המשאבים לפנימיות מתחיל בפנייה של מנהל הפנימייה לאגף, כאשר "מי שאינו מבקש לא מקבל". האגף יצא מנקודת הנחה שמנהלי הפנימיות יודעים שעליהם לפנות אליו לקבלת המשאבים גם בהעדר הנחיות ברורות. יוצא אפוא שמלכתחילה חלוקת המשאבים בין הפנימיות אינה נעשית על פי צורכיהן האובייקטיביים או על פי עקרונות של שוויוניות יחסית.

26. 
במסמך הקריטריונים נכתב באופן כללי, כי ההקצאה מתחשבת במאפיינים שונים של פנימייה, ובהם מספר תלמידיה, מספר התלמידים העולים וארץ מוצאם. במסמך לא צוין מהו משקלו היחסי של כל אחד מן המאפיינים בקבלת החלטה על הקצאת המשאבים.

27. 
באחד הסעיפים במסמך הקריטריונים נכתב, כי פנימיות עם "אוכלוסיית ילדים קשה" יקבלו תקן אחד לכל 30-40 תלמידים, אך לא יותר משבעה תקנים. במסמך אין ההגדרה של "אוכלוסייה קשה" שמזכה מוסד בתקן כזה.

28. 
האגף לא קבע מועד שנתי אחרון שבו על הפנימיות להגיש בקשות לקבלת כוח העזר. האגף גם לא קבע טופס אחיד לבקשה כזו. בהעדר מתכונת רשמית אחידה להגשת בקשות היה ההליך מבוסס על פניות אל מנהל האגף שיזמו מנהלי הפנימיות.

29. 
באגף אין תיעוד ממשי של התכתובת בין מנהלי הפנימיות לבין האגף בנוגע לתהליך הקצאת כוח העזר - הצגת בקשות ההקצאה, מועדי הבקשות, התאריך והדרך של מתן תשובה למוסד, דחיית בקשות ונימוקים לדחייה. ממלא מקום מנהל האגף, שמונה לתפקידו בסמוך למועד ביצוע הביקורת, מסר למשרד מבקר המדינה, כי חוץ מחומר מועט אין באגף תיעוד בדבר המגעים בין האגף ובין הפנימיות על הקצאת המשאבים בעבר.

30. 
היו פנימיות שלא הוקצה להן כלל כוח עזר; לעומת זאת, היו פנימיות שהוקצו להן יותר משבעה תקנים בשנה. כך, למשל, פנימייה שמנתה כ-600 חניכים, יותר ממחציתם עולים חדשים, לא קיבלה בשנת 2003 אפילו תקן יחיד של כוח עזר. לעומת זאת, לפנימייה שמנתה כ-200 חניכים, הקצה האגף 15 תקנים כאלה. מתכונת העבודה שהייתה קיימת באגף בשנים שנבדקו, 2003-2004, מעוררת חשש, כי לעתים חלוקת התקנים נעשתה משיקולים לא ענייניים.
31. 
מן הראוי שהמשרד יפעל לגבש נוהלי עבודה ראויים ויאמץ עקרונות של בהירות ושקיפות לנושא הקצאת מורות חיילות ובנות שירות לאומי לפנימיות, ובהם: קריטריונים ברורים להקצאה, שיהיו ידועים למנהלי הפנימיות ולמינהל המפקח עליהם; מעורבות של המינהל בתהליך קבלת ההחלטות על ההקצאה; טופס בקשה אחיד לקבלת כוח עזר, שבו יידרשו מנהלי הפנימיות לרשום את הנתונים הרלוונטיים כך שניתן יהיה לערוך השוואה בין הפנימיות ולבחון את מידת ההתאמה בין הקריטריונים ובין ההקצאה בפועל. על תהליך ההקצאה להיות מתועד וניתן לבקרה.

32. 
להפעלת בית ספר או מעון נדרש רישיון שהשגתו כרוכה, בין היתר, במילוי דרישות בטיחות, ואילו להפעלה של פנימייה או כפר נוער שבהם מתחנכים ילדים מעל גיל 14, דהיינו בני נוער בכיתות ט'-י"ב, לא נדרש רישיון. המצב שבו חלק מהמוסד - בית הספר - טעון רישיון, בעוד חלקו האחר - הפנימייה לבני כיתה ט' ומעלה - אינו טעון רישיון, אינו סביר. על המשרד בצירוף גורמים נוספים, ובהם משרד הרווחה, לפעול להסדיר רישוי הפנימיות בחקיקה, בין שהדבר ייעשה על ידי תיקון הגדרת ילד בחוק הפיקוח על מעונות כך שיכלול בני נוער עד גיל 18 ובין שייעשה בדרכים אחרות.

33. 
ביקורות בטיחות שנערכו מטעם המינהל במוסדות שעברו לפיקוחו בשנים 2002-2004 העלו ליקויי בטיחות חמורים, הן במבני המגורים הן בחדרי הלימוד ובחדרי הספח. המפגעים הבולטים היו בתשתית החשמל, בנושא גילוי אש וכיבוי אש ובחלונות (היעדר סורגים למניעת נפילות). חלק מהמוסדות נמצאו בלתי-כשירים מבחינה בטיחותית. המפגעים לא טופלו במשך שנים. הדבר מעורר חשש, שבעלויות והנהלות של מוסדות שלא היו כפופות לביקורת בטיחות של גורם חיצוני, התעלמו מהדרישות שבחוזר מנכ"ל, לא עשו ביקורות בטיחות ולא תיקנו את הליקויים כנדרש. 

34. 
לא נמצא שהמשרד נקט צעדים נגד מוסדות שפעלו בניגוד לחוזר מנכ"ל המשרד מפברואר 2002 בנושא "הבטחת הבטיחות במוסדות חינוך", ובהם עצירת תקציבים. לדעת משרד מבקר המדינה, בכל מקרה אין לאפשר מגורי חניכים בתנאים שמסכנים את ביטחונם האישי.

35. 
מעיון בדוחות בטיחות של מספר מוסדות עולה, כי בביקורות שעשה המינהל הוא התריע על ליקויים ומפגעים חמורים, ואילו בדוחות בטיחות שהגישו יועצים מטעם הבעלים זמן קצר קודם לכן, לא הייתה התייחסות לאותם ליקויים ומפגעים. 

36. 
לא נמצא שהנהלת מוסד ד' עדכנה את מרכזת הרישוי בממצאים החמורים שצוינו בדוח בקרת המבנים במתחם בית הספר ובדוח המיוחד על מצב הבטיחות במוסד. סביר להניח, שאם ממצאי הביקורת היו מובאים לידיעת מרכזת הרישוי היה בכך כדי להשפיע על החלטת המשרד בעניין הענקת הרישיון לבית הספר. יתרה מזו, סביר להניח שהליקויים הרבים והחמורים שנמצאו במבנים שונים במוסד ד' לא נוצרו בתוך שלושה חודשים - בין סוף מאי 2003 לבין תחילת ספטמבר אותה שנה - אלא היו חלק מתהליך שנמשך שנים. הדבר מעורר ספקות לגבי מהימנותם של אישורי הבטיחות לבית הספר שנתן ממונה הבטיחות של מוסד ד', שהוא עובד המוסד.

37. 
השיטה הנהוגה כיום כשלה וקיים חשש כי תלותו של ממונה הבטיחות בבעל המוסד המשלם את שכרו, מעמידה אותו במצב של ניגוד עניינים, מאחר שהאינטרסים הכלכליים של בעל המוסד לא תמיד עולים בקנה אחד עם דרישות הבטיחות. הדבר מקשה על ממונה הבטיחות למלא תפקידו כיאות. על המשרד למצוא דרך לכך שבדיקות הבטיחות תעשנה באופן אובייקטיבי ובלתי תלוי, ומכל מקום עליו להתנות את הרשיון בהתחייבות הנהלת המוסד לדווח למשרד על כל שינוי שחל במצב הבטיחות של המוסד. עד שיימצא הסדר, על הבעלויות מצידן, לעשות ככל שניתן להגברת האובייקטיביות ואי התלות של בדיקות הבטיחות.

38. 
מדיווח המינהל בחודש יוני 2004 על בדיקות בטיחות שנעשו עולה, כי               מכ-110 כפרי נוער ופנימיות שנמצאו בפיקוחו שנים, לכ-50 לא היה אישור שירותי כבאות ולכ-30 לא היה אישור חשמלאי. אף לא לאחד מ-31 המוסדות שבהם הושמו, בין היתר, ילדי גוף ציבורי גדול לא היו בעת שעברו לפיקוח המינהל, האישורים הנדרשים. אין לשאת מצב שבו לחלק ניכר מהמוסדות אין אישורי בטיחות. על המשרד לפעול באופן מידי לתיקון המצב.

39. 
על המשרד לפעול לאלתר להידוק הפיקוח על הפנימיות ולנקוט בצעדים תקיפים במקרים של מפגעי בטיחות חמורים. מן הראוי שהמשרד יפעל באופן נמרץ להחלת חובת הרישוי גם על פנימיות שבהם מתחנכים ילדים בגילאים 14-18.

40. 
יש לבחון את נושא החינוך הפנימייתי ברמה בין-משרדית. ראוי לבחון את הפער בין התשתיות החינוכיות-תקציביות-טיפוליות של הפנימיות לבין המשימות שמצפים מהן להגשים. התאמת רמת השירותים וסוגיהם לאוכלוסיית החניכים המופנית אליהן תביא לכך שבני נוער, שהחיים לא האירו להם פנים, יזכו להגיע למסגרת המסוגלת להכילם ולסייע להם ולא יוסיפו לנשור ממוסדות ולנדוד ביניהם, ומהם - אל השוליים החברתיים.
ב. תגובות המבוקרים
משרד החינוך, התרבות והספורט
2. 
על מנת להבין לעומק את הסיבות לעזיבה מרצון של תלמידים, המינהל הקים מספר צוותי חשיבה וועדות מקצועיות. צוותים אלה יפתחו מגוון תוכניות חינוכיות-טיפוליות מובנות, לאיתור מוקדם של תלמידים בסיכון לנשירה, והשקעה ברמת המניעה, בהיבטים השונים המביאים בני נוער, להתנהג באופן המביא לבסוף לידי נשירה. לדוגמה: הקטנת גודל הקבוצה החינוכית בפנימיות, הוספת כוחות עזר, המגבירים את ההשגחה ואת הקשר האישי הרצוף, עם כל נער ונערה, תוכניות למניעת השימוש בסמים ואלכוהול, תוכניות למניעת אלימות, דוגמת תוכנית "הראל", וכיו"ב. 


בנוסף לנ"ל ולפעולות ותוכניות למניעת נשירה קיימות, הוחל בפיתוח מערכת מיחשוב לאיתור ומעקב אחר ילדים בסיכון לנשירה. מערכת זו מחברת את המינהל עם הפנימיות ועם המחלקה למניעת נשירה באגף שירותי חברה ורווחה. מוסדות החינוך הפנימייתיים חויבו לדווח באופן שוטף על ילדים שאותרו בסיכון לנשירה, כולל עזיבה מרצון ועל סיבותיה המגוונות, ובשילוב עם תוכניות ההתערבות המופעלות על ידי הפנימייה למניעת הנשירה של תלמידים אלה, עשויים להפחית נשירה.


היעד - הפעלת המערכות המשותפות לא יאוחר משנת הלימודים תשס"ו.

6. 
לדעת המינהל, תלמידים אלה, למרות קשייהם, צריכים להתחנך במסגרות המוגדרות "חינוכיות", ולא "טיפוליות", כדי לנסות ולהביאם להישגים נורמטיביים. יחד עם זאת, המינהל פועל להתאמת הכלים של כפרי הנוער, כדי להפכם ליעילים יותר בטיפול באוכלוסיות מורכבות אלה. לדוגמה, הפעלת מודל של "משפחתון" בתוך כפר נוער, הקטנת הקבוצות החינוכיות, השקעה מאסיבית בהכשרת צוות הפנימייה בגישות חינוכיות-טיפוליות, וכיו"ב. משימה זו מחייבת הפניית משאבים כספיים מוגברים לכפרי הנוער, הקולטים את בני הנוער שבעיותיהם מורכבות יותר. לשם כך המינהל פועל לגיבוש תיקצוב דיפרנציאלי, שהוא חלק מהמודל לסל לאור החדש. בנוסף לכך, המינהל גם יישם גישה של השמה הטרוגנית יותר לפנימיות שונות.

7. 
הדו"ח התקופתי של הקב"ס הפנימייתי יעודכן: ינוסח טופס מובנה, שיכוון את כותבי הדו"ח באשר לתוכנו. באופן זה יתקבלו דו"חות מפורטים יותר ובעלי מכנה משותף, מבלי לפגוע ביכולת שיקוף הייחודיות של כל פנימייה.

8.
 ועדת לאור קבעה עלויות בשנת 1975. שינוי בעלויות, והרכיבים מהם מורכבת העלות, הינם בידי אגף תקציבים באוצר. משרד האוצר טרם שינה את העלות.


לדעת המינהל, העלות אינה כוללת כיום את הצרכים והפרמטרים המתאימים.


המינהל התקשר עם יועץ חיצוני, אשר בודק את האפשרות למעבר לשיטת תקצוב דיפרנציאלית. מטיוטה ראשונית עולה, כי דרוש עדכון בתעריפים ותוספת תקציב, משום שהפרמטרים הקיימים אינם עונים על צרכים שלא כלולים בסל לאור.


הדו"ח הסופי של היועץ צפוי להינתן במחצית 2005.

15. 
המעבר מתמיכות להקצבות נמצא לקראת סיומו. נושא זה יפתר בשנת 2005, עם סיום המעבר מתמיכות להקצבות.

17.
בחישוב שערך המינהל, לפי כללי הדיווח של החשכ"ל להוצאות הנהלה וכלליות, העלה, שלא היתה חריגה בהוצאות הנהלה וכלליות, כאחוזים מהמחזור.

21. 
המינהל אוסף את כל המידע הנדרש. משנת 2005, בודק רו"ח מטעם האוצר, את בקשות התמיכה, טרם הבאתן לדיון בוועדה.


המינהל יוודא כי כפרי הנוער והפנימיות, יעמדו באמות המידה שקבע החשכ"ל להוצאות הנהלה וכלליות, הכוללות בתוכן שכר מנהלים.


כן יפעל המינהל בהתאם לנורמות שכר שיקבעו על ידי האוצר.

22. 
בעבר, האגף לשירות לאומי ומורות חיילות, עבד ישירות מול הפנימיות, ללא תיאום המינהל. לאחרונה, מאז כניסתו לתפקיד של מנהל חדש לאגף זה, יש שיתוף פעולה בין פעילות האגף לבין המינהל בתחום ההכשרה, המיון, ההשמה והליווי של כוחות עזר אלה, לפנימיות שבפיקוח המינהל.
32. 
המינהל והלשכה המשפטית של המשרד, בוחנים את תיקון המצב, בו אין חובת פיקוח, על פי חוק, לפנימיות בגילאי 14- 18. 


עמדת המשרד מסתיגת מהרחבת הגדרת המושג "ילד" - עד לגיל 18. בדיונים בין המינהל ללשכה המשפטית, נבחנות אפשרויות שונות: החל מיוזמת חקיקה מיוחדת עבור פנימיות חינוכיות בגילאי ט'–י"ב שבאחריות שרת החינוך, או הסדרת רישוי פנימיות אלה, באמצעות הסדרים מינהליים של המשרד עצמו. 


למרות שיתוף פעולה מקצועי שמתקיים בין המינהל לבין השירות לילד ולנוער במשרד הרווחה, מדובר בגישות חינוכיות-מקצועיות שונות, שלדעת המינהל אינן מתאימות לפנימיות הפועלות באוריינטציה חינוכית. משום כך, הרחבת חוק הפיקוח על המעונות עד לגילאי 18, נשללת על ידי המינהל. 


המינהל לחינוך התיישבותי ערך בדיקות בטיחות בכל הפנימיות ובתי הספר, גם לאלו שלא  נדרש רישיון להפעלתם.


הנחיות הבטיחות בחוזר המנכ"ל, מחייבות את הרשות המקומית או הבעלות, לבצע לפחות אחת לשנה, סקר בטיחות במוסד החינוך. דבר זה מחייב את המוסד, בלי שום קשר אם מחויב הוא בחידוש רישיון לפי חוק הפיקוח, או שאינו מחויב. אלפי מוסדות חינוך רשמיים במערכת החינוך, אינם מחויבים ברישיון להפעלתם, ולמרות זאת הרשות המקומית והבעלות, מפקחות ומבצעות סקר שנתי וטיפול נאות בבטיחות המבנים והחצרות. 


בתפיסה החדשה לבטיחות, מדגיש המינהל את מושג ניהול הבטיחות במוסד החינוכי וברשות המקומית. לדעת המינהל, ניהול זה מבליט את האחריות והסמכות הנמצאים ברשות המקומית. 


למרות שהפנימיות לגילאי 14 ומעלה אינן טעונות רישוי, המינהל לחינוך התיישבותי ערך בהן ביקורות בטיחות, ודרש מהן את אותם האישורים הנדרשים והמחייבים מוסדות, שבהם מתחנכים בני נוער מתחת לגיל 14. 

משרד הרווחה
32. 
ילדי הפנימיות הנתונים לאחריות משרד הרווחה, ילדים שהוצאו מביתם עקב חוסר יכולת הוריהם לטפל בהם - "ילדי רווחה", עד גיל 18, מפקח המשרד על אוכלוסיות אלו בפנימיות, בהתאם לקריטריונים הקבועים בתקנון לעבודה סוציאלית.


במשרד הרווחה פועלת ועדה לתיקון חוק הפיקוח על המעונות. בין היתר בחנה הוועדה את הצורך להרחיב את החוק גם על אוכלוסיות ילדי רווחה מעל גיל 14. הוועדה טרם סימה את עבודתה, והמלצותיה טרם הוגשו למנכ"ל.


לדעת משרד הרווחה, הרחבת תחולת חובת הרישוי עד לגילאי 18, משמעותה: תוספת של כ-50 תקנים של מפקחים; תוספת של כ-10 תקני מינהל; הוצאות החזקת רכב ושעות נוספות לכל המפקחים.; שיכלול מערכת המחשוב בפנימיות והתקשורת למרכז; חדרי עבודה ותחנות עבודה; ותוספת של שני יועצים משפטיים לאכיפת החקיקה.

משרד החינוך, התרבות והספורט 

34. 
מוסד ב' נבדק על ידי המינהל לחינוך התיישבותי בין החודשים יוני 2004 עד אוקטובר 2004, בשישה ביקורים שתועדו, שנועדו ללוות את המוסד ולהביאו לכשירות הולמת כמוסד חינוכי.

37. 
מאחר ואין חקיקה מסודרת בנושא בטיחות מוסדות חינוך, ולכל הנוגע לפיקוח על בטיחות זו, משרד החינוך פועל לפי המבנה ההיררכי, כפי שקיים בחוק הפיקוח על העבודה. חוק הפיקוח מחייב מינוי ממונה בטיחות בעבודה. בלשון החוק: "חובת מינוי ממונה על הבטיחות: אלו הם החייבים למנות ממונה על הבטיחות: בכל מקום עבודה שחלה עליו  פקודת הבטיחות בעבודה, כולה או חלקה, ואשר מועסקים בו חמישים עובדים לפחות;" (חוק ארגון הפיקוח על העבודה 1954, עמוד 60, סעיף 4, תת סעיף (1)).


המשרד פעל להכשיר לרשויות ולבעלויות מנהלי בטיחות מוסדות חינוך, שיעסקו בניהול בטיחות במוסדות חינוך, בכפרי הנוער ובכפרים חקלאיים. הרשות המקומית או הבעלות היא זו האחראית על המבנים, על התשתיות ועל החצרות והמתקנים. היא זו שאחראית לתחזוקה השוטפת ולהסרת מפגעים וליקויים.


כדומה למשרד הבריאות, המשרד לאיכות הסביבה, ומשרדים אחרים, המינהל מבצע ביקורות מידגמיות, לוודא שהרשות או הבעלות, מבצעת את תפקידה כנדרש. 


מרבית יועצי הבטיחות, במיוחד בכפרי הנוער של מינהל החינוך ההתיישבותי, הינם בעלי מקצוע.


המינהל עורך השתלמויות מקצועיות מספר פעמים בשנה, וימי עיון ליועצי בטיחות, הכוללים: ניהול בטיחות, הערכת סיכונים במוסדות חינוך, וכדומה.


מדיניות המשרד תואמת את המלצות ועדת השופט זיילר - ועדת החקירה הממלכתית לעניין בטיחות מבנים ומקומות המשמשים ציבור, מדצמבר 2003, בה הודגש, כי יועצי הבטיחות הפוקדים את מוסדות החינוך, צריכים להיות מוכשרים ומקצועיים לייעודם. מדיניות זו מדגישה, כי האחריות לבטיחות המבנים והתשתיות, היא של הבעלות, ועליה לפעול ליצירת סביבה פיזית בטוחה והולמת חינוך. מדיניות זו נובעת מתפיסת ניהול בטיחות, שבה הארגון בודק עצמו ומשפר באופן מתמיד, על פי תוכנית סדורה, את התנאים הבטיחותיים. 


המשרד פעל להכשרת בעלי תפקידים בתוך הארגון, שיוכלו לסייע לראש הארגון, בניהול הבטיחות במוסדות החינוך שבאחריותו.


המשרד פעל לשיפור כישוריהם של יועצי הבטיחות בסקטור הפרטי, ונתן את ברכתו לפתיחתם של קורסים ל"עורכי בדק במוסדות חינוך", שעורך מכון התקנים הישראלי, קורס של 200 שעות אשר מביא את היועצים לערוך מבדקי בטיחות מקצועיים והערכת סיכונים, במוסדות חינוך.

38. 
בחודשים האחרונים משתף המשרד פעולה עם נציבות הכבאות וההצלה, באמצעות ועדה משותפת, שבה סוכם על תוכנית רב שנתית לטיפול בדרישות שירותי הכבאות בפנימיות וכפרי נוער. בתוכנית זו פרטים לגבי הטיפול המערכתי, והפעולות שסוכם שיבוצעו במשותף עם משרד החינוך, שבעקבותיהן יושלמו באופן מדורג הפערים הקיימים בשטח, שיביאו את המוסדות למצב שיוכלו  לקבל את האישור המלא של שירותי הכבאות. 


להלן סיכום סגן הנציב לכבאות וההצלה, מיום 6 בפברואר 2005:


מטרת הדיון: לקבוע דרישות אחידות וישימות במניעת דליקות לכלל כפרי הנוער והפנימיות, אל מול שירותי כבאות והצלה.


מערכות אוטומטיות לכיבוי וגילוי אש: במבנים שיש בהם מעל 100 מיטות (באותו מבנה), יושלם ביצוע התקנת מערכות אוטומטיות לכיבוי וגילוי אש, עד דצמבר 2006.


מבנים חדשים: במבנים חדשים שייבנו למגורים בכפרי נוער ופנימיות, יותקנו מערכות אוטומטיות לכיבוי וגילוי אש, בעת ההקמה.


מבנים שיעברו שיפוץ יסודי: במבנים שיעברו שיפוץ יסודי, יותקנו מערכות אוטומטיות לכיבוי ולגילוי אש בעת השיפוץ.


תכנית רב שנתית: על מנת ליישם באופן מדורג ויעיל את הנחיות רשויות הכבאות והוראות הנציבות, על כל כפרי הנוער והפנימיות, להכין תכנית רב שנתית מדורגת, המבוססת על דרישות שירותי הכבאות האזוריים, שנקבעו בשנת 2004. התכנית תיבנה לאחר הערכת סיכונים, ותכלול אבני דרך ליישום הטיפול בדרישות רשויות הכבאות. התכנית תהיה רב שנתית, עד לשנת 2010. על בסיס תכנית זו, יאשרו שירותי הכבאות את כפרי הנוער והפנימיות מדי שנה, במידה ויעמדו באבן הדרך שנקבעה. התוכנית תיבחן מחדש כל שנה, ותעודכן בהתאם.


ועדה משותפת לערעורים: תוקם ועדה משותפת של הנציבות ומשרד החינוך, לבחינת ערעורים של מנהלי כפרי נוער ופנימיות, בעניין דרישות כבאות והצלה ומניעת דליקות. ועדה זו תבחן את הערעורים, ותגיש לנציב את המלצותיה.


יום עיון משותף: יערך יום עיון משותף למנהלי כפרי נוער ופנימיות, יחד עם מפקדי שירותי כבאות אזוריים מכל הארץ. יום העיון יתמקד בהצגת שיתוף פעולה והכרת ההנחיות החדשות לבטיחות אש, שסוכמו במשותף בין משרד החינוך והנציבות.
39. 
מינהל החינוך ההתיישבותי שיפר את הטיפול והניהול של הבטיחות בכפרי נוער ופנימיות. מחלקת הבטיחות של המינהל פעלה להכשרת ממוני בטיחות לכל כפר נוער, קיום השתלמויות מקצועיות, עריכת תוכניות בטיחות מפורטות בכל כפר, וקביעת נורמות ותקנים של בדיקות מקצועיות מחייבות.

40. 
ייחודו של מודל העבודה של הפנימייה החינוכית הישראלית, מתבטא בכך שגם בני נוער הבאים מרקע בעייתי וקשה, מטופלים בכפרי נוער בעלי אוריינטציה חינוכית, במסגרת בתי ספר נורמטיביים, שאינם מטביעים בהם סטיגמה שלילית, ומנסים לקדם אותם להישגים לימודיים וחינוכיים, שווים לבני גילם האחרים. ככל שמורכבות בעיותיהם של בני הנוער עולה, הופכת משימה זו לקשה יותר, ואחד הביטויים לכך הינה הנשירה הגבוהה יחסית.


המינהל לחינוך התיישבותי מסייע לכפרי הנוער, להתאים את דרכי פעולתם, כך שיתאימו טוב יותר לקליטתם הטובה וקידומם של חניכים אלה, ובני נוער יוצאי אתיופיה בפרט. המינהל פועל לפתח בכל כפר נוער, מספר רב של מודלים לפעולה: קבוצה חינוכית קטנה יותר - "קבוצתון", מודל של "משפחתון", שילוב של עבודה חינוכית-טיפולית אינטנסיבית יותר, תוכניות מניעה וטיפול בהתנהגויות חריגות, פנימייה קהילתית, חיזוק הקשר עם ההורים, וכיו"ב. מודלים אלה עדיפים על הכנסת חניכים אלה למסגרות בעלות אוריינטציה טיפולית-שיקומית, הסובלות מסטיגמה חריפה.


הפנימיות נמצאות בתהליך מתמיד של שינוי, בכיוון התאמת מודל העבודה שלהן והתאמת מיומנויות הצוות, להתמודדות טובה יותר עם אוכלוסיות בני הנוער המופנים אליהן. 


נושא שיעורי הנשירה מטופל בהרחבה. 


בחינת השינוי בשיעורי ההצלחה של חניכי הפנימיות בבחינות הבגרות, ובפרט בקרב נוער יוצא אתיופיה. מ-7% בשנת 1995 ל-47% בשנת 2000, מהווה הישג, המצביע על הצלחתה של הפנימייה החינוכית, להביא בני נוער בסיכון, לידי הצלחות, הנמדדות באמות מידה נורמטיביות.  

הטיולים במערכת החינוך

הגוף המבוקר: משרד החינוך, התרבות והספורט

א. ריכוז ממצאי הביקורת

1. בינואר 2004 החליט המשרד לפצל את הטיפול בטיולים בין שתיים מיחידותיו: האחריות לצד הביטחוני-בטיחותי הועברה לאגף הביטחון; הטיפול בתחום הפדגוגי של הטיול הועבר עם מינהלת הטיולים למינהל חברה ונוער. הפיצול נעשה למרות שוועדת פרסלר, שבחנה את מכלול ההיבטים של הטיול לנהריים ממארס 1997, אפיינה את מינהלת הטיולים כגוף שתפקידו לרכז ולתאם את פעילות הטיולים הן בתחום הפדגוגי הן בתחום הביטחוני-בטיחותי, וכך הוגדרו תפקידיה. לדעת משרד מבקר המדינה, סביר אמנם ששבע שנים לאחר שהתקבלו מסקנות ועדת פרסלר ידון המשרד מחדש בנושא ההיערכות הארגונית בתחום הטיולים והלמידה מחוץ לבית הספר. ברם ראוי היה שבמסגרת זו יועלו ויידונו כל השיקולים בעד ונגד ויתקבלו החלטות באופן מסודר ומתועד. במשרד אין תיעוד לבחינה ממצה או לדיון בשאלה אם ראוי לפעול שלא בהתאם להמלצות ועדת פרסלר אשר אפיינה את מינהלת הטיולים כגוף שמרכז ומתאם את פעילות הטיולים הן בתחום הפדגוגי הן בתחומים הבטיחותיים והביטחוניים. הפיצול שעשה המשרד בינואר 2004 בין הגופים האחראים להיבטים השונים של הטיולים, דומה למצב אשר כנגדו התריעה ועדת פרסלר.

2. 
במשרד אין פרוטוקולים של דיוני המועצה הציבורית המנחה את מינהלת הטיולים, ושל ועדות המשנה שהוקמו מטעמה. דיוני המועצה בשנת 2002 לא הביאו לגיבוש מדיניות בנושא הטיולים ולקידום הנושאים שהועלו על ידי חבריה. במרס 2003 הודיע יו"ר המועצה על התפטרותו; מאז לא מינה המשרד יו"ר חדש למועצה והיא לא שבה להתכנס.

3. 
על פי עקרונות לתכנון הטיול שהכינה מינהלת הטיולים לבתי הספר בשנת 2002, הטיול הוא חלק מתכנית הלימודים והוא קשור להוויה החינוכית, והפעילות בו צריכה להיעשות מנקודת מבט ערכית וחברתית. נמצא, שברוב בתי הספר התקיים קשר רופף בין הטיול השנתי ובין מערך הלימודים הרשמי, והטיול לא היה חלק אינטגרלי מרצף הלימוד לפי תכנית הלימודים ולא נבע ממנה: 44% מהטיולים תוכננו על ידי חברות שונות ללא שיתוף רכזי הטיולים ומורים בבתי הספר; ב-62% מהטיולים לא היה נושא מרכזי. על אף החשיבות שהמשרד רואה בלמידה מחוץ לבתי הספר. בתי הספר לא נדרשו להכין תכניות לימודים רב שנתיות בנושאים הראויים להילמד מחוץ לכיתה. לדעת משרד מבקר המדינה, כדי לשקם את מעמד הטיול השנתי על המשרד להנחות את בתי הספר להכין תכניות לימודים, אשר יהיו מושתתות על העקרונות לתכנון הטיול שקבע המשרד ועל אמות מידה חינוכיות.

4.
עד מועד סיום הביקורת (אוגוסט 2004), לא פרסם המשרד מכרז לפיתוח תוכנה לתיאום טיולים, כדומה לתוכנה שמפעילה החברה להגנת הטבע, והמחלוקת בין המשרד והחברה להגנת הטבע על הבעלות על התוכנה לא יושבה. בדצמבר 2004, מועד תום ההארכה שניתנה למשרד להתקשרות עם החברה, נותר המשרד ללא תוכנה מתאימה לתיאום טיולים, על אף שהמשרד החל להשקיע באפיון המערכת. 

5. 
הקטנת מספר פקחי הטיולים נעשתה ללא שיתוף מינהלת הטיולים שצברה ניסיון רב בעבודה עמם. במשרד גם לא נמצאו נימוקים לקביעת מספר הפקחים שיפוטרו, והוא לא בדק טרם שפיטר שישה פקחים (כ-38%) את השפעת הקיצוץ על היקף הטיולים שיפוקחו. במשרד יש אמנם נהלים מפורטים בנושאי ביטחון ובטיחות, אך מתברר שלא תמיד הם מוכרים לאחראים בבתי הספר על הטיולים, ומכאן חשיבותם של הפקחים ופעילויות ההדרכה וההשתלמויות. אי-ידיעת הנהלים והכנה לקויה עוד בטרם היציאה לטיול עלולים להביא לתקלות בשטח.

6. 
בוועדות החקירה שנועדו לבדוק את הסיבות והכשלים שהביאו לאסונות השתתפו הגורמים המשרדיים האחראים לטיולים. אך מאחר שהכשלים והסיבות לאסונות, לפי ממצאי הוועדות השונות, מקורם בבעיות בטיחות, מן הראוי שהאחראים על הבטיחות במשרד לא ישתתפו כחברים בוועדות החקירה, וודאי שלא - כיושבי ראש. 

7. 
מן הראוי כי תשלומי הרשות של ההורים בעבור הטיולים יידונו מחדש, משקבע המשרד (בחוזר המנהל הכללי מינואר 1997), כי הטיולים הם חלק בלתי-נפרד מתכנית הלימודים.

8. 
על אף הצהרות המשרד שהטיול הוא חלק מתכנית הלימודים, בפועל הוא לא התווה עקרונות פדגוגיים ברורים לפעילויות השונות מחוץ לכיתה, ועליו לעשות כן.

ב. תגובות המבוקרים

משרד החינוך, התרבות והספורט
1. 
ועדה בראשותו של המשנה למנכ"לית לשעבר, דנה במשך מספר חודשים בנושא השינוי הארגוני במשרד החינוך, ובין השאר דנה גם בנושא מינהלת הטיולים. 

בפועל, המבנה הארגוני שהוצע בוועדה לא יושם במלואו, פרט למספר המלצות, וביניהן הכפפת מינהלת הטיולים למינהל חברה ונוער.


הנימוקים, אשר נדונו גם בוועדת המשנה למנכ"לית לשעבר, התקבלו, והשינוי במינהלת הטיולים בוצע, תוך הקמת גוף מתאם, שבו משתתפים ראש אגף הביטחון וראש מינהלת הטיולים, בחסות מינהל חברה ונוער, האחראי על מינהלת הטיולים.


המצב כיום אינו דומה למצב אשר נגדו התריעה ועדת פרסלר. מנהל אגף הביטחון דאז הועבר מתפקידו על פי המלצת ועדת פרסלר, ומנהל מינהל חברה ונוער, שעליו היתה התייחסות בוועדת פרסלר, פרש לגמלאות.


אגף הביטחון במשרד, נשא באחריות לביטחונם ולבטיחותם של תלמידי מערכת החינוך בפעילויות החוץ בית-ספריות, גם במתכונת הקודמת, כאשר פקחי הטיולים היו מוכפפים למינהלת הטיולים.


אגף הביטחון היה והינו הגוף המקצועי המנחה את כלל גופי המשרד, כולל מינהלת הטיולים, באשר לרמת הביטחון, הבטיחות והאחריות. מכאן, פקחי הטיולים שייעודם אכיפת הנחיות הביטחון, יוכפפו לאגף הביטחון.  

יעודה של יחידות הפיקוח על הטיולים והפעילות החוץ בית ספרית, הינה לאכוף בשטח את הנחיות הביטחון והבטיחות, כפי שנקבעות על ידי מנהל אגף הביטחון, בהיותו גוף מונחה על ידי גורמי הביטחון - צה"ל, שב"כ ומשטרה. 


מנהל אגף הביטחון הינו הגורם המנחה, בהיבט הביטחוני והבטיחותי, את כלל יחידות המשרד - כולל שרה, סגן שרה, מנכ"לית, וכו'.


הנימוקים והדוגמאות שלהלן, הינם תולדה של דיונים בפורומים שונים, שהתקיימו בנדון בשנים האחרונות:

א. 
גורמי אגף הביטחון במשרד (רמת המטה או המחוז), מקבלים התראה מפיקוד צפון על ירי קטיושות בגזרה מסוימת, ויש לפנות את קבוצות המטיילים מהאזור המאוים; הפעילות מתבצעת באמצעות פקחי הטיולים, לאחר שנערך מיפוי מדויק היכן נמצאות הקבוצות, על מנת להוציאן מחוץ לגיזרת האיום.

ב. 
כאשר, בהתאם להנחיית גורמי הביטחון המוסמכים, קיימת התראה לפגיעה ביטחונית, וחל איסור זמני לכניסת טיולי מערכת החינוך לאזורים מסוימים, עובדי אגף הביטחון במשרד מעבירים מידע זה לכל קבוצות המטיילים. האכיפה מתבצעת באמצעות פקחי הטיולים, המוודאים שההנחיה מיושמת בשטח.
ג. 
מתקבל דיווח לחדר מצב על אירוע חריג, כמו תלמיד שנפגע בטיול, קבוצה נכנסה לזמן חושך, התנתק הטור ומספר תלמידים טעו בדרך;  במקרים אלו מגיע למקום פקח טיולים, המעביר דיווח עדכני, ומתגבשת החלטה האם להזעיק יחידת חילוץ, מסוק, או פעילות אחרת.

בהתאם לדוגמאות הנ"ל, האחריות הינה של מנהל אגף הביטחון; יחידת הפיקוח הינה "הכלי" למימוש אחריות זו בפועל.


לאחר דיונים במשרד, התקבלה ההחלטה להכפיף את יחידת הפיקוח לאגף לביטחון ובטיחות.

2. 
פעילותה של המועצה הציבורית נבחנה, אך תוצריה לא תרמו כמצופה. ראש מינהלת הטיולים הוסמך בסוף שנת 2004, לקיים לפחות אחת לשנה דיון מקצועי, בשיתוף גורמים מקצועיים ואנשי רוח, במשרד ומחוצה לו, לבחון את מטרות הטיול ויעדיו, במכלול ההיבטים החינוכיים והערכיים.


בימים אלה מוקמת מועצה ציבורית חדשה, שתחל את פעילותה בקרוב. 

3. 
ההחלטה על העברת האחריות הפדגוגית למינהל חברה ונוער, נבעה גם מהנתונים שהראו על קשר לא מספק, בין תוכניות הלימודים לבין תכני הטיולים.


מאחר ומינהל חברה ונוער התמקד בעבר בבתי הספר העל יסודיים, שונה המצב, ותחומי הפעילות של המינהל הורחבו לכל אגפי הגיל, לרבות הקדם יסודי והיסודי.


שיבוצה של מינהלת הטיולים במינהל חברה ונוער, מסייע בפעילות הפדגוגית, מעמיק את הקשר בין הטיול לבין תוכנית הלימודים הפורמלית, תוך השתלבות ברצף הלימוד, ומהווה בסיס לגיבוש תכנית רב שנתית, בכל רמות הגיל.


צוותי מינהל חברה ונוער, הינם מקצועיים, ובידיהם היכולת להטמיע את התכנים ואת התוכניות, בשיתוף עם גורמי המטה - במטה המשרד, ועם נציגי מוסדות החינוך - בבתי הספר, בתנועות הנוער, ועוד.


במהלך שנת 2004, מאז שמינהלת הטיולים הועברה למינהל חברה ונוער, היא פועלת באמצעות ועדות הטיולים המחוזיות, ועדת הטיולים הארצית, ויחידות מינהל חברה ונוער במחוזות, על הטמעת תוכניות טיולים, כחלק מהתוכניות החינוכיות של מוסדות החינוך.

4. 
תוקף ההסכם עם החברה להגנת הטבע הוא עד אוגוסט 2005. לקראת ספטמבר 2005 המשרד יפרסם מכרז אחוד להפעלת יחידת הפיקוח, חדר המצב והלשכות לתיאום טיולים, עם בתוכנה ייעודית.  


קיימת מחלוקת בין החברה להגנת הטבע למשרד, בדבר הבעלות על התוכנה לתיאום טיולים, לרבות בסיס הנתונים. ללא התוכנה ובסיס הנתונים, אין המשרד יכול לפרסם מכרז חדש, להפעלת לשכות לתיאום טיולים וחדר מצב, בתנאים שוויוניים.


יועציה המשפטיים של החברה להגנת הטבע, העבירו למשרד הצעה אשר אינה מקובלת על המשרד, והמשרד הציע הצעה נגדית לתקופת הביניים, עד שתוסדר המחלוקת המשפטית.


בישיבה שהתקיימה ביום 1.3.2005 נקבע, כי בכל מקרה, המינהל לתקשוב ומערכות מידע והאגף לביטחון, בטיחות ושעת חירום, יתחילו בהכנת התוכנה החדשה על בסיס העבודה שכבר בוצעה והסיכומים שהיו בין שתי היחידות, בשל העובדה כי התוכנה הנדונה ישנה, יש צורך בתוכנה חדשה בכל מקרה, גם אם בסיס הנתונים יועבר למשרד, ולמקרה בו יפסק נגד המשרד בעניין הבעלות על התוכנה.

5. 
צמצום מספר הפקחים נבע מקיצוצים שנעשו בתקציב החינוך, בעקבות קיצוץ רוחבי בכל יחידות המשרד, ללא היוועצות עם היחידות, כולל עם מינהלת הטיולים. 


משרד החינוך מקיים השתלמויות לאנשי החינוך ולמדריכי הטיולים, במגמה להטמיע את ההנחיות והנהלים הנוגעים לביטחון ובטיחות הטיול. החל משנת הלימודים תשס"ה, תחויב השתתפותו של לפחות מדריך טיולים אחד, שהוסמך על ידי המשרד, להיות משובץ בכל טיול.


מדי חודש מפורסם דו"ח ביצוע ביקורות, בחתך ליקויים בטיולים שבוקרו במהלך אותו חודש, לתפוצת גורמי המטה, במשרד ובמחוזות.


הליקויים והתקלות מטופלים באמצעות ועדות טיולים מחוזיות, כולל מעקב פרטני על הממצאים.

6. 
בשל הצורך בהשתתפות גורמים מקצועיים בתחומי הביטחון והבטיחות, בוועדות חקירה הבודקות את הסיבות והכשלים שהביאו לאסונות, המשרד יבחן את האפשרות לשתף כחברים בוועדות, מומחים בתחום, שאינם עובדי המשרד. 

7. ועדה בין משרדית, שהוקמה לבדיקת ביטול הדרגתי של תשלומי הורים, סיימה את דיוניה, והגישה המלצות. ההמלצות הועברו לאגף התקציבים במשרד האוצר. 


הנושא עדין בטיפול האוצר.

8. 
המשרד רואה ערך חינוכי לדגם הטיולים, בהם מספקים התלמידים את כלכלתם, לנים לינת שטח במקומות מאושרים, ומודרכים על ידי מוריהם.


מסתימת הכנתו של חוזר מנכ"ל, שיהווה בסיס להבהרת שילובם של טיולי בתי הספר בתוכניותיו החינוכיות, ובו גם המלצות להוזלת הטיולים. חוזר זה יכלול בין היתר היערכות פדגוגית בנושא טיולים, והנחיות לבתי הספר לבניית תכנית טיולים, המותאמת לתכניות הלימודים ולשכבת הגיל (תכנית ספיראלית). תכנית הטיולים תכלול מסלולי טיולים מחייבים ומומלצים, לכל שכבת גיל.


במהלך חודש מאי 2005 יופץ חוזר המנכ"ל, וילווה בהסברה ובהשתלמויות.

גם היום, טרם פרסומו של חוזר המנכ"ל שבהכנה, רואה בית הספר העל-יסודי בטיול אירוע פדגוגי, וההתייחסות אליו היא בהתאם. בחינוך העל-יסודי ממונה רכז החינוך החברתי, או מדריך של"ח, על הכנת מערך הטיולים הבית ספרי. ההכנה כוללת את ההיבט הארגוני, הביטחוני, הבטיחותי והפדגוגי. במסגרת תפקיד זה, מנחה האחראי על מערך הטיולים הבית ספרי, את מחנכי הכיתות ואת מורי ההיסטוריה והגיאוגרפיה, להכין חומרי למידה בהתאם למסלול הטיול הנבחר. לרוב, קשורים מסלולי הטיולים לתכניות הלימודים בהיסטוריה ובגיאוגרפיה בשכבות הגיל השונות, ומהווים פתיחה או סיכום לנושא הנלמד.


מינהלת הטיולים במתכונתה הקודמת התקשתה לקדם נושאים אלה. יחידות מינהל חברה ונוער במטה ובמחוזות, פועלות עתה לקדם נושאים אלה.



משרד החקלאות ופיתוח הכפר

מינויים פוליטיים ומינויים בלתי תקינים במשרד החקלאות ופיתוח הכפר ובתאגידים הקשורים אליו
הגופים המבוקרים: משרד החקלאות ופיתוח הכפר; משרד המשפטים; נציבות שירות המדינה; מועצת הלול; מועצת הצמחים; הרשות לפיקוח חקלאי

א. ריכוז ממצאי הביקורת

מינויים במשרד החקלאות

1. 
תקופה ארוכה לא מונה למשרד יועץ משפטי קבוע או ממלא מקום מקרב עובדי לשכת הייעוץ המשפטי, דבר שעלול היה לפגוע בתפקוד המשרד ובהליכי בקרה עליו. במהלך התקופה נעשו ניסיונות למנות מועמד חיצוני לממלא מקום זמני לתפקיד היועץ המשפטי למשרד. גם משניסיונות אלה לא צלחו, התעכב הליך הבחירה, בעיקר בשל מחלוקת בדבר זהות נציג המשרד בוועדת הבוחנים. היועץ המשפטי לממשלה בתשובתו מנובמבר 2004 למשרד מבקר המדינה הבהיר, כי התמשכות ההליכים חייבת לכאורה, מינוי ממלא מקום ליועץ המשפטי למשרד, אלא שמשרד החקלאות נמנע ממינוי ממלא מקום מקרב עובדי הלשכה המשפטית, וביקש למנות עורך דין חיצוני לממלא מקום, והיועץ המשפטי לממשלה התנגד לכך. כמו כן הבהיר היועץ המשפטי לממשלה, כי בהיבט העקרוני הוא שותף לעמדה, שאין זה רצוי כי למשרד ממשלתי לא יהיה דרך קבע יועץ משפטי קבוע, ולמצער ממלא מקום. לפיכך יש לפעול מבעוד מועד לבחירת מחליף קבוע ליועץ משפטי שפורש. כאשר לא ניתן להשלים את הליכי הבחירה עד למועד פרישת היועץ המשפטי, מן הראוי שימונה ממלא מקום מקרב עובדי הלשכה המשפטית באותו משרד, או מקרב השירות המשפטי.
2. 
לדעת משרד מבקר המדינה, "שומרי הסף" החיצוניים - היועץ המשפטי לממשלה, בכל הנוגע למינוי יועץ משפטי למשרד, וכן נציב שירות המדינה, גם בנוגע למינוי מנכ"ל, צריכים להגביר את ערנותם ואת מעורבותם, ולפעול ככל שביכולתם כדי שלא יווצרו חללי זמן ללא "שומרי הסף" האמורים במשרד.
מינויים פוליטיים ברשות לפיקוח חקלאי

3.
סעיף 15(א) לחוק הרשות לפיקוח חקלאי, התשמ"ח-1988, קובע, כי דין קבלתם של עובדים לרשות ומינוייהם יהיה כדין עובדי המדינה, בשינויים שייקבעו בתקנות. סעיף 25 לחוק מחיל על חברי מועצת הרשות ועובדי הרשות דינים נוספים החלים על עובדי המדינה ועובדי ציבור. מאז נחקק החוק ועד מועד סיום הביקורת (ספטמבר 2004), לא התקינו שרי החקלאות את התקנות הנדרשות לעניין סעיף 15(א) לחוק ומן הראוי שהדבר ייעשה. אולם יודגש, כי בהיעדר תקנות לא נוצר חלל נורמטיבי, ועל הרשות חלים העקרונות הכלליים והדינים המהותיים החלים על עובדי מדינה, ואלה משקפים נורמות ראויות לשירות הציבורי בכללותו.
4.
הבדיקה העלתה, כי 11 מ-24 העובדים העונתיים שנקלטו ברשות היו חברי מרכז מפלגת הליכוד (אחד מהם הופנה לעבודה בידי הממונה על המועצה לענף הלול, שגם הוא חבר המרכז). עובד נוסף הוא פעיל בליכוד (היה מועמד לחברות במרכז אך לא נבחר) וארבעה עובדים הם בנים של חברי המרכז. יוצא אפוא, כי 16 מ-24 העובדים שנקלטו היו בעלי זיקה פוליטית לשר. מאחר שלא התקיים הליך תחרותי, חזקה שמונו בשל זיקתם הפוליטית. גיוס העובדים למשרות העונתיות נעשה בעבר באמצעות פנייה לחברות כוח אדם לצורך איתור מועמדים. המועמדים נשלחו לבחינות בנציבות לצורך בדיקת התאמתם לתפקיד. בחודשים מאי-דצמבר 2003 קלטה הרשות 24 עובדים עונתיים. שלא כבעבר, לא פנתה הרשות לחברות כוח אדם לצורך איתור מועמדים, והיא גם לא פרסמה מידע לציבור הרחב על המשרות הפנויות. מנכ"ל הרשות בתשובתו למשרד מבקר המדינה ציין, כי עם הבחרו של יועץ השר נערכו עימו מספר ישיבות בהם נדונו, בין היתר, כלל המשרות ברשות לרבות משרות לא מאוישות. בשולי שיחות אלו נדונו גם נושאים של קליטת כוח אדם. הביקורת העלתה, כי רוב העובדים העונתיים שנקלטו כאמור ברשות, הופנו אליה מלשכת שר החקלאות. מנכ"ל הרשות הסביר, כי לשכת השר מסרה לרשות בטלפון שמות של אנשים לצורך בחינת קבלתם לעבודה. הרשות בחנה את עמידתם רק בתנאי הסף (12 שנות לימוד, שירות צבאי והעדר רישום פלילי) וקלטה את מי שהתאימו לה. מכאן שלא קוים הליך תחרותי ושוויוני לאיוש המשרות. עוד העלתה הבדיקה, כי העובדים שנקלטו לא נשלחו לבחינות בנציבות לצורך בדיקת התאמתם לתפקיד.

5. 
לדעת משרד מבקר המדינה, בחינת התאמתם של המועמדים שהופנו מלשכת השר - שלא נעשתה בידי הנציבות - אין בה כדי להקהות את היתרון לו זכו המועמדים בעלי הזיקה הפוליטית, בהיעדר פרסום פומבי או פנייה למאתר מתאים כגון שירות התעסוקה או חברת כוח אדם ובהיעדר הליך תחרותי. 
6. 
בישיבת "פורום חברי המועצה הקיימים" באוגוסט 2004 דווח כי מתחילת אותו חודש אין תקציב להעסקת חלק מהעובדים. נציגת משרד המשפטים במועצת הרשות ציינה, כי לדעתה יש להפסיק העסקתם של העובדים, שאין כיסוי תקציבי להמשך העסקתם, אך דעתה לא התקבלה. מנכ"ל מועצת הצמחים אמר באותה ישיבה, שמועצות הייצור החקלאיות ידאגו לכיסוי הגירעון התקציבי שייווצר עד סוף שנת 2004. התחייבות זו איפשרה קבלת החלטה להמשיך להעסיק את העובדים העונתיים עד סוף 2004. התחייבותו של מנכ"ל מועצת הצמחים כפי שהיא רשומה בפרוטוקול נעשתה שלא בסמכות, שכן הוא התחייב בשם מועצת הצמחים בלי שהמינהלה הזמנית המאוחדת קיבלה החלטה בנושא. 
7. 
העסקת העובדים העונתיים שהתקבלו בשנת 2003, חלקם בשל זיקתם הפוליטית, הוארכה לשנת 2004, בלי שהובטח מקור תקציבי להעסקתם, ובלי שהעסקתם אושרה על ידי הגורם המוסמך - מליאת מועצת הרשות. מבדיקת משרד מבקר המדינה עולה, כי הרשות הוסיפה להעסיק את רוב העובדים העונתיים שעבדו בשנת 2004 גם בתחילת 2005. גם לא הובהר מדוע היה כלל צורך להעסיק ברציפות עובדים שלפי הגדרתם ולפי תכלית העסקתם אמורים להיות עונתיים. 
משרת מנהל תחום תשומות עבודה בענפי החקלאות
8.
ב-25.1.04 מונה לתפקיד מנהל תחום תשומות עבודה בענפי החקלאות אדם אחר שהוא חבר מרכז הליכוד (להלן - עובד א'). לשאלת משרד מבקר המדינה כיצד גויס לתפקיד, השיבה הסמנכ"לית למינהל, כי היתה דרישה מלשכת השר לשבצו בתפקיד. 
9.
הביקורת העלתה, כי בפועל לא הועסק עובד א' בשירותים להגנת הצומח ולביקורת. מיומו הראשון במשרד החקלאות הוא מילא בפועל את תפקיד "מנהל תחום תשומות" ברשות לתכנון חקלאי בכפיפות למר יוסי ישי, שהיה באותו מועד המנכ"ל בפועל של המשרד. יצוין, כי לפי הוראות התקשי"ר, אין לשבץ במשרה עובד, אלא אם כן יבצע הלכה למעשה את המטלות המפורטות בתואר התפקיד המאושר של המשרד. 
10.
ב-25.1.04 ביקש משרד החקלאות את אישור הנציבות לאייש את משרת מנהל תחום תשומות בעובד א' בדרך של מילוי מקום עד לסיום הליכי המכרז הפומבי. הנציבות אישרה את הבקשה באותו יום, והעובד שובץ באופן רשמי בתפקיד מנהל תחום תשומות ונחתם עמו חוזה מיוחד עד סוף 2004. משרד החקלאות ביקש מהנציבות לפרסם מכרז פומבי למשרה רק ב-1.2.04, לאחר שעובד א' מילא את התפקיד בפועל תקופה ארוכה ושובץ במשרה באורח רשמי. אישור הנציבות לאיוש המשרה בדרך של מילוי מקום ניתן שלא בהתאם להוראות התקשי"ר: קודם מתן האישור היא לא בחנה אם מילוי המשרה דחוף, ואם אדם אחר במשרד יכול למלא באופן זמני את המשרה. כמו כן שיבוצו של עובד א' במשרה נעשה לפני שהנציבות אישרה לפרסם מכרז פומבי, שהוא תנאי הכרחי לפני מינוי אדם למשרה בדרך של מילוי מקום. 
11. 
ועדת בוחנים שהתכנסה ב-5.8.04 בחרה בעובד א' למנהל תחום תשומות. יצוין, כי נציג המשרד בוועדה היה מר י' ישי, מנכ"ל המשרד. דרך הפעולה שתוארה לעיל הביאה למינויו של מקורב פוליטי למשרה קבועה, באמצעות מינוי ממלא מקום ועריכת מכרז תקין לכאורה, שהתקיים בשלב שבו המועמדים אינם מתחרים עוד בתנאי שוויון. כל אלה באישור נציבות שירות המדינה, שלא הקפידה על הכללים שהיא עצמה קבעה ושהיא מופקדת על קיומם. מנכ"ל המשרד, שבתחום אחריותו בין היתר שמירת הדין, טוהר המידות והמינהל התקין, נתן ידו לאיוש משרה תקנית, הכפופה אליו במינוי פוליטי אגב פגיעה בסדרי מינהל תקין.
12.
הביקורת העלתה, כי אף שהנציבות לא אישרה את שיבוצה של מועמדת בתפקיד דוברת, בפועל, מיום מינויה לעוזרת מנכ"ל ועד סיום עבודתה באוגוסט 2004 היא מילאה תפקיד של דוברת המשרד - מסרה הודעות לעיתונות, ועיתונאים ביקשו את תגובתה בעניינים שונים. ממסמכי לשכת השר עולה, כי בסיורים ופגישות עבודה היא הוצגה כדוברת המשרד. מן הראוי לציין, כי על אף האישור של הנציבות מינואר 2004 לפרסם מכרז פומבי למשרת הדובר ואף שהנציבות לא אישרה את מינויה של המועמדת, עד מועד סיום הביקורת לא פרסם המשרד את המכרז הפומבי, ומשרת דובר המשרד לא אוישה. במועד מינויה של העובדת לעוזרת המנכ"ל שימש מר ישי מנכ"ל בפועל. המנכ"ל ידע שמי שמונתה לעוזרתו משמשת בפועל דוברת, אף על פי שנפסלה למלא תפקיד זה; בכך נתן המנכ"ל ידו לפגיעה בסדרי מינהל תקין. 
מינוי מנהל תחום ביטחון
13. 
על פי החלטת הממשלה, וכן על פי סדרי מינהל תקין, היה על המשרד לאתר כמה מועמדים ראויים למשרת הקב"ט ולהביאם לפני הוועדה. הסמנכ"לית למינהל איתרה שלושה מועמדים, ששניים מהם עמדו בדרישות התפקיד. במרס 2003 מסרה את פרטיהם לשר החקלאות. אולם השר הציע מועמד משלו לתפקיד. המועמד הוא חבר מרכז הליכוד. ב-13.5.02 בחנה הוועדה רק את כשירותו של המועמד שהציע השר לתפקיד. לאחר בחינת נתוני המועמד, אישרה הוועדה את כשירותו לתפקיד ממונה ביטחון. 
14. 
ברור כי הליך הבחירה לא היה תקין, שכן בפני הוועדה לא עמדה, למעשה, כל בחירה, והיא בחרה במועמדו של השר, שהיה מועמד יחיד, שעה שראוי היה להביא לפניה את כל המועמדים שעמדו בתנאי הסף. 
מינוי עוזרת ב' למנכ"ל
15. 
לעוזרת ב' למנכ"ל היתה זיקה פוליטית לשר והיא מונתה בידי לשכת השר, במועד שבו לא היה תפקיד המנכ"ל מאויש. בכך הוגדל מספר האנשים בעלי זיקה פוליטית לשר שקיבלו משרות במשרד החקלאות. גם לאחר שהמנכ"ל נכנס לתפקידו המשיכה עוזרת ב' לעבוד (עד צאתה לחופשת לידה) עבור לשכת השר. נמצא, כי המנכ"ל לא פעל להפסיק זאת.
16. 
הסמנכ"לית למינהל אף היא לא פעלה למנוע את המינויים הלא תקינים של עוזרי המנכ"ל, למרות שמילוי משרות פנויות וגיוס עובדים הם בתחום אחריותה. ביחס לעוזרי המנכ"ל, כמו גם ביחס למינויים בלתי תקינים אחרים שנעשו במשרד, ושתוארו לעיל, היא פעלה כפי שנתבקשה על ידי יועץ השר. אמנם, במקרים מסוימים שנבדקו במהלך הביקורת היא עמדה על כך שהמינויים ייעשו משיקולים מקצועיים ומנעה מינויים פסולים; אולם בעניין מינויים אחרים, כאמור, לא פעלה בנחרצות הנדרשת לקיום הליכים תקינים. 
17.
אין להתעלם מכך שהעדרם של מנכ"ל קבוע ויועץ משפטי הקשה על הסמנכ"לית למינהל ועל מי שכיהן כמשנה למנכ"ל וכמנכ"ל בפועל - מר יוסי ישי, אך גם לא היה בדבר כדי לפטור אותם מחובתם לעשות את כל שביכולתם כדי למנוע מינויים פסולים, ובכלל זה פנייה לנציבות שירות המדינה ובקשת התערבות מצדה, אך זאת לא עשו.
מעורבות לשכת שר החקלאות במינוי עובדים
18. 
היתה מעורבות בלתי תקינה של יועץ השר בקליטתם של עובדים, בשל זיקתם הפוליטית לשר ולמפלגתו, בעבודה במשרד וברשות לפיקוח חקלאי. 
19. 
בדוח על מינויים פוליטיים ומינויים בלתי תקינים במשרד לאיכות הסביבה, עמד מבקר המדינה על כך שאין מקום למעורבות לשכת השר במינוי עובדים במשרד. הודגש שם, שגם אם לשכת השר אינה מכתיבה מי ימונה למשרות פנויות אלא רק "מציעה" מועמדים, הדעת נותנת שעובדי המשרד יפרשו זאת כתכתיב או כהוראת ביצוע מחייבת. לכן יש לראות אפילו ב"הצעה" של לשכת השר משום התערבות פסולה בהליכי המינוי. הדברים יפים גם למינויים במשרד החקלאות.
מינוי מנכ"ל למועצת הצמחים
20.
בתחילת ינואר 2004 - בשלב השני של איחוד המועצות הצמחיות - מינה שר החקלאות את חברי המינהלה הזמנית המאוחדת (להלן - המינהלה המאוחדת). ב-18.3.04 קיימה המינהלה את ישיבתה הראשונה, ובה החליטו חבריה פה אחד לאשר את מינויו של יועץ השר מר מיכאל אילון למנכ"ל מועצת הצמחים. 
21.
הועלה, כי יועץ השר שימש מנכ"ל בפועל ובתואר למן הקמת מועצת הצמחים, עוד לפני קבלת אישור המינהלה המאוחדת ולפני קבלת אישור הוועדה לבדיקת מינויים למינויו. זאת ועוד, הוא שימש בתפקיד במקביל למילוי תפקידו כיועץ השר - העסקתו במשרד החקלאות כיועץ השר הסתיימה ב-13.4.04. בתפקידו כיועץ השר חלות עליו הוראות התקשי"ר, שלפיהן מי שמקבל את שכרו מאוצר המדינה חייב לייחד את כל תשומת לבו למילוי תפקידו. לכן לא ברור כיצד מילא תפקיד של מנכ"ל במקביל למילוי משרת יועץ לשר.
22. 
ב-3.6.04, יומיים לאחר החלטת הוועדה לבדיקת מינויים, התכנסה המינהלה המאוחדת לישיבה שנייה, ובה אישרה נספח לפרוטוקול הישיבה, וקבעה כי הוא חלק בלתי נפרד מפרוטוקול הישיבה הראשונה שהתקיימה ב-18.3.04. בנספח נכתב, כי "עד לסיום הליכי מינוי מנכ"ל ימשיך לכהן מיכאל אילון כיו"ר ההקמה של מועצת הצמחים, בסמכויות מנכ"ל. מיכאל אילון יהיה עובד המועצה בתפקיד משנה למנכ"ל". על נספח זה חתם השר כיו"ר המינהלה המאוחדת. הפעולה שנקטה המינהלה נועדה על פניה לתת בדיעבד תוקף לפעולות שהספיק מר אילון לעשות בעת שפעל כמנכ"ל ללא אישור כדין. פעולה כזאת אינה עולה בקנה אחד עם כללי המינהל התקין. לדעת משרד מבקר המדינה, היה על המינהלה המאוחדת לפנות ולקבל את עמדתה של הוועדה לבדיקת מינויים כבר בשלב המוקדם שבו החלה להתגבש העמדה להפקיד סמכויות של מנכ"ל בידי מר אילון. לו עשתה זאת, היה נחסך הצורך להתמודד עם החלטה שלילית של הוועדה לבדיקת מינויים, כאשר זו באה לאחר שמר אילון מתפקד כמנכ"ל חודשים מספר.
מינוי עובדים במועצת הצמחים
23. 
הביקורת העלתה, שבקבלת עובדים לא נהגה המועצה על פי ההוראות המחייבות.
24.
מינוי מנהל אגף גידולי שדה ובתי צמיחה: משרה זו היא משרה חדשה. בשירות המדינה הוספת תקן מחייבת הצעה של השר או מי מטעמו ואישור של נציבות שירות המדינה. יישום כללים אלה במועצה בשינויים המחויבים מצריך לפחות אישור של המינהלה המאוחדת. הבדיקה העלתה, כי לפני איוש המשרה החדשה לא הובאו התקן ודרישות המשרה לאישור המינהלה המאוחדת. 
25. 
ב-11.7.04 מינה מנכ"ל מועצת הצמחים, לתפקיד מנהל בפועל של אגף גידולי שדה ובתי צמיחה עד לקיום מכרז, חבר במפלגת הליכוד ועומד בראש אחד מסניפי המפלגה. שיבוץ אדם במשרה עד המכרז יוצר "עובדות בשטח" ומעניק לו יתרון לעומת מועמדים אחרים. 
26. 
משרד מבקר המדינה מציין, כי אף אם רואיינו מועמדים נוספים לתפקיד, כאמור בפרוטוקול הישיבה של ועדת המנגנון מ-8.7.04, הרי בהעדר זהות המראיינים, ובהעדר כל תיעוד לזהותם של המרואיינים ולבחינה השוואתית ביניהם, לא נסתרה החזקה שהשיקול הפוליטי שימש בבחירה.
27. 
מנכ"ל מועצת הצמחים מינה אדם לתפקיד מנכ"ל חברת מפעלים לייצוא הדרים בנמלים בע"מ, וב-20.6.04 חתמה החברה על הסכם עבודה עמו. המנכ"ל שמונה הוא חבר מרכז ליכוד. משרה של מנכ"ל חברה היא משרה מקצועית שיש לבחון את כישורי המועמד לה, ובגוף ציבורי ראוי לבחון כמה מועמדים. לא נמצא כי ועדה כלשהי בחנה את כישוריו של המועמד לתפקיד מנכ"ל החברה, או כי נבחנו כמה מועמדים לתפקיד. 
28. 
גם במקרה זה מנכ"ל מועצת הצמחים הוא שבחר את המועמד והוא שקבע את תנאי שכרו בלא שאלה הובאו לאישור במוסדות החברה.
29. 
במועצת הירקות, כמו גם במועצות ייצור האחרות שאוחדו למועצת הצמחים, לא היה תקן של "עוזר מנכ"ל". יצירת תקן חדש והגדרת המשרה כ"משרת אמון" חייבה אישור של המינהלה המאוחדת, אך הדבר לא נעשה.
30. 
בתחילת ינואר 2004 אוחדו המועצות הצמחיות ועובדיהן הפכו עובדים של מועצת הצמחים. עוזרת מנכ"ל מועצת הירקות, שהועסקה לפי חוזה זמני עד 31.12.03, מונתה לעוזרת מנכ"ל מועצת הצמחים בלי שהמינהלה המאוחדת אישרה תקן לעוזרת מנכ"ל ובלי שהמשרה הוגדרה משרת אמון. 
מינוי "ממונה על הארגון מחדש" של המועצה לענף הלול
31. 
המינהלה הזמנית בראשות השר העניקה לממונה מפעם לפעם סמכויות ניהול שונות, לרבות זכות חתימה כחותם ראשון. למעשה, הממונה תפקד כמנכ"ל מועצת הלול לכל דבר. בפרק הזמן יולי 2003-מרס 2004 כיהנו במועצת הלול המנכ"ל והממונה ולשניהם היו סמכויות של מנכ"ל. 
32. 
במרס 2004 עזב המנכ"ל את מועצת הלול, ולא מונה מנכ"ל אחר במקומו. באותו חודש החליטה המינהלה הזמנית באופן רשמי להקנות לממונה לפי הצורך סמכויות מנכ"ל, נוסף על תפקידו כממונה, עד למינוי מנכ"ל קבוע. 
33. 
יוצא אפוא כי מי שהוגדר כממונה, מילא תפקיד של מנכ"ל בפועל. משכך, היה צריך עניינו להיות מובא לוועדה לבדיקת מינויים, כדי שתבחן את כישוריו - דבר שלא נעשה.
34. 
בספטמבר 2003 חתמה מועצת הלול על הסכם עם חברה פרטית בשליטת בני משפחתו של הממונה (להלן - החברה) לחודשים אוגוסט-דצמבר 2003, ולפיו יעמיד הממונה את שירותיו למועצה. בנובמבר אותה שנה אישרו חברי המינהלה הזמנית את ההתקשרות עם החברה וכדרישת המינהלה חתם הממונה על כתב התחייבות שצורף להסכם ובו קיבל עליו באופן אישי כל מחוייבות של החברה כלפי מועצת הלול לעניין העמדת שירותים לצורך מילוי תפקיד הממונה.
35. 
לשם העסקת הממונה חתמה מועצת הלול עם החברה על חוזה קבלני לרכישת שירותים, בלא שפורטו הנסיבות המיוחדות שהצדיקו התקשרות בדרך זו, זולת רצונו. העסקתו של הממונה בדרך זו גם חרגה מפרק הזמן הקצוב והוארכה בשנה נוספת, עד סוף שנת 2004. 
36. 
לדעת משרד מבקר המדינה, ראוי שמי שמנהל את ענייני המועצה ומייצג אותה יועסק כעובד המועצה וימונה כדין. הגדרת תפקיד העובד כממונה אף שהוקנו לו סמכויות של מנכ"ל ושולם לו שכר של מנכ"ל תאגיד, איפשרה לקבע מינוי של מנכ"ל בעל זיקה פוליטית, בלי שכישוריו וזיקתו הפוליטית ייבחנו על ידי הוועדה לבדיקת מינויים; ודבר זה אינו תקין. 
37.
המינהלה הזמנית של מועצת הלול בראשות שר החקלאות הסמיכה ביוני 2003 צוות שחבריו הם יועץ השר וסמנכ"ל בכיר במשרד החקלאות (להלן - הצוות) לסכם עם הממונה את תנאי העסקתו. הם קבעו ששכרו של הממונה יהיה שכר מנכ"ל בתאגיד סטטוטורי ברמה חמש בתוספת תשלום אש"ל גלובלי, יועמד לרשותו טלפון נייד והוא יקבל החזר הוצאות החזקת רכב פרטי לפי 25,000 ק"מ לשנה. תנאי ההעסקה שקבע הצוות לא הובאו לאישור המינהלה הזמנית של מועצת הלול ולא אושרו על ידי הממונה על השכר והסכמי עבודה במשרד האוצר (להלן - הממונה על השכר).
38. 
לדעת משרד מבקר המדינה, לא היה מקום להסמיך את הצוות לקבוע את תנאי ההעסקה של הממונה. היה ראוי שהמינהלה הזמנית תאשר את שכרו ותקבל את אישורו של הממונה על השכר, כפי שנדרש לגבי מנכ"לים בתאגידים סטטוטוריים, לפי חוק יסודות התקציב, התשמ"ה-1985. יצוין, כי ביולי 2004 ביקש סגן הממונה על השכר משר החקלאות למסור ליחידתו את חוזה העסקתו של הממונה, את שכרו ואת תנאי העסקתו לצורך אישורם, אך בקשתו לא נענתה.
39.
בישיבת המינהלה הזמנית בדצמבר 2004 הוחלט להמשיך להעסיק את הממונה מטעם המינהלה הזמנית כעובד המועצה לפי חוזה אישי ב-80% משרה. נקבע, שתנאי העסקתו יהיו כשל מנכ"ל בתאגיד ברמה חמש באופן יחסי לחלקיות המשרה. עוד נקבע, כי הוא יועסק עד למינוי מנכ"ל או ממלא מקום מנכ"ל על ידי הוועד הפועל שייבחר. 
40. 
הסמנכ"ל הבכיר במשרד החקלאות השיב למשרד מבקר המדינה בינואר 2005, כי פנה בדצמבר 2004 לממונה על השכר, וזה קבע שהשכר שישולם לממונה יהיה 90% משכר מנכ"ל בתאגיד מרמה חמש מן הטעם שאין מדובר במנכ"ל.
41. 
לדעת משרד מבקר המדינה, היה על משרד החקלאות לפנות לממונה על השכר עוד ביולי 2003, כאשר נקבע שכרו. אילו היה נעשה כן, לא היתה המועצה משלמת לממונה במשך כשנה וחצי שכר מלא של מנכ"ל בתאגיד ברמה חמש.
42. 
תשלום עבור נסיעות: הצוות, שקבע את שכרו של הממונה, שינה באוגוסט 2004 את תנאי העסקתו וקבע שבמקום תשלום בגין 25,000 ק"מ לשנה ישלמו לו בגין 72,000 ק"מ לשנה (6,000 ק"מ לחודש) לפי דיווח חודשי מפורט למפרע מיולי 2003. יצוין, כי הצוות לא הוסמך על ידי המינהלה הזמנית לשנות את תנאי העסקתו, המינהלה לא דנה בשינוי ולא אישרה אותו, והוא לא הובא לאישור הממונה על השכר.
43. 
יועץ השר, שהיה אחד מחברי הצוות, כיהן באוגוסט 2004 כמנכ"ל מועצת הצמחים, ולא היה לו תפקיד במשרד החקלאות או במועצת הלול. לדעת משרד מבקר המדינה, מעורבותו בקביעת שכרו של הממונה נעשתה שלא בסמכות ובחריגה מסדרי מינהל תקין.
מינויים בלתי תקינים אחרים במועצת הלול
44. 
בהסכם העבודה עם עוזרת המנכ"ל הוגדר תפקידה כתפקיד הנהלה הדורש מידה מיוחדת של אמון אישי ונקבע, כי היא תהיה כפופה לממונה מטעם המינהלה הזמנית. תקן המשרות של מועצת הלול לא כלל משרות אמון וגם לא תפקיד של "עוזר מנכ"ל", ולכן היה צורך שהעסקתה תאושר בידי המינהלה הזמנית, שבסמכותה, בין היתר, לאשר את התקציב ואת מצבת כוח אדם. ואולם הביקורת העלתה, שהעסקתה של עוזרת המנכ"ל לא הובאה לאישורה של המינהלה הזמנית. בתחילת שנת 2004 חתמו סמנכ"ל בכיר במשרד החקלאות בשם המינהלה הזמנית ועוזרת המנכ"ל על הארכת ההסכם להעסקתה לפרק זמן בלתי קצוב; גם הארכת תוקף הסכם העסקתה לא הובאה לאישור המינהלה הזמנית. במועצת הלול יש ועדת מנגנון, שכר ורכב שתפקידה לאשר את קבלת העובדים ולקבוע את תנאי שכרם. אולם הצוות הוא שקבע את שכרה ותנאי עבודתה של עוזרת המנכ"ל בלי שהמינהלה הזמנית הסמיכה אותו לכך. הצוות קבע באוגוסט 2004 שהחזר הוצאות הרכב שישולם לה יוגדל ובמקום החזר עבור 10,000 ק"מ לשנה היא תקבל החזר עבור 20,000 ק"מ לשנה. קביעתו לא הובאה לאישור המינהלה הזמנית. 
45. 
המינהלה הזמנית של המועצה הסמיכה ב-20.6.03 את הממונה לשכור עובדים ולהעסיקם לפי חוזה העסקה אישי עד 31.12.03. תפקיד "עוזר מנכ"ל", לא היה קיים במועצה, ולכן היה צריך להביא את מינויה של עוזרת המנכ"ל, לאישור המינהלה הזמנית, כמו גם את הארכת העסקתה לפרק זמן בלתי מוגבל. כמו כן תמוה הדבר שחוזה העסקתה לא היה על דעתו של הממונה. זאת ועוד, מכסת הק"מ שנקבעה לעוזרת מנכ"ל מועצת הירקות היתה 10,000 ק"מ לשנה, ולכן לא ברור מדוע לעוזרת מנכ"ל במועצת הלול נקבעה מכסה כפולה מזו.
העסקת עובדים במועצת הלול באמצעות משרד רואה חשבון
46.
בנובמבר 2003 התקשרה המועצה עם משרד רואה חשבון למתן שירותי ביקורת בנושא מסוים. למשרד מבקר המדינה התברר, כי הממונה השתמש בהתקשרות זו כדי להעסיק באמצעות אותו משרד ב"פיקוח על חוסר שיווק" שלושה עובדים שגייס. את שכרם של עובדים אלה שילמה המועצה באמצעות משרד רואה החשבון במסגרת ההתקשרות עמו. העסקתם בדרך זו לא נדונה בוועדת המכרזים וגם לא צוינה בהסכם ההתקשרות עם משרד רואה החשבון. 
47. 
עד סוף נובמבר 2004 שילמה המועצה למשרד רואה החשבון כ-475,000, ש"ח מהם כ-166,000 ש"ח עבור העסקת שלושת העובדים. בדיקת משרד מבקר המדינה העלתה, כי אחת מאותם עובדים היא שכנתו של הממונה, ששימשה מזכירה של ועד האגודה של המושב שבו הוא מכהן כיו"ר האגודה. 
48. 
לדעת משרד מבקר המדינה, אם נוצר צורך בתגבור העובדים העוסקים ב"פיקוח על חוסר שיווק", מן הראוי היה לפעול לפי ההסכם הקיבוצי והכללים לגיוס עובדים. 
49. 
קבלת העובדים האמורים למועצה באמצעות משרד רואה חשבון ואחר כך כעובדי המועצה, בלא כל הליך תחרותי, מנוגדת לכל אמות המידה המחייבות את המועצה.
50.
העסקת פקידה ברשות לפיקוח חקלאי: ביולי 2004 החלה הרשות לפיקוח חקלאי להעסיק פקידה חדשה לפי חוזה מיוחד בנושא דיווחים למועצת הלול. מנכ"ל הרשות הסביר, כי העסקתה נעשתה על פי דרישת הממונה במועצת הלול, שביקש כי משכורתה "תשולם מכספי תגבור לול על ידי הרשות במימון מועצת הלול". התברר, כי הפקידה החדשה היא קרובת משפחה של שכנתו של הממונה שהועסקה באמצעות משרד רואה החשבון. 
התקשרות עם נותני שירותים
51. 
מועצת הצמחים כמו גם מועצת הלול התקשרו עם נותני שירותים בהליכים לא תקינים המנוגדים לחוק חובת המכרזים ותקנותיו.
מועצת הצמחים 

52.
מר אילון בחר נותני שירותים למועצה בהליכים לא תקינים המנוגדים לחוק חובת מכרזים ותקנותיו. המינהלה הזמנית המאוחדת של מועצת הצמחים בראשות שר החקלאות ופיתוח הכפר, מר ישראל כ"ץ לא דאגה להקמת ועדת מכרזים ואישרה את ההתקשרויות שעליהן המליץ מר אילון ששימש בפועל מנכ"ל המועצה, בלי שדרשה ממנו להציג לה הצעות של מועמדים נוספים ובלי שקיבלה מידע על עלויות העסקת נותני השירותים ותנאי העסקתם. את העסקתם של חלק מנותני השירותים אישרה המינהלה המאוחדת בדיעבד - לאחר שמועצת הצמחים חתמה עמם על הסכם.

53.
מר מיכאל אלון יועצו של שר החקלאות ופיתוח הכפר, שימש בפועל מנכ"ל מועצת הצמחים ממועד הקמתה, קודם שהמינהלה הזמנית של המועצה אישרה את מינויו ובטרם שהוועדה לבדיקת מינויים בחנה אם יש לו "כישורים מיוחדים" המצדיקים את מינויו לתפקיד למרות זיקתו הפוליטית לשר. מר אילן המשיך למלא את התפקיד גם לאחר שהוועדה לבדיקת מינויים דחתה ביוני 2004 את מועמדותו. משנקבעו "עובדות בשטח" אישרה הוועדה לאישור מינויים, בתחילת אוגוסט 2004, את מינויו למנכ"ל זמני.

54.
בתקופת כהונתו כמנכ"ל המועצה מינה מר אילון עובדים חדשים למועצה שהיתה להם זיקה פוליטית לשר החקלאות בהליכים לא תקינים.

תכנית להקמת מרכז להכשרת חקלאים בגן הבוטני בירושלים
55. 
הגן הבוטני בירושלים (להלן - הגן הבוטני) בשיתוף משרד החקלאות ומועצת הצמחים יזמו הקמת "מרכז להכשרת חקלאים" (להלן - המרכז). משרד החקלאות ומועצת הצמחים הסכימו להתקשרות זו ללא דיון בעצם הצורך בכך. הם גם לא קיימו מכרז או בחנו כמה הצעות הבאות בחשבון, בטרם בחרו להתקשר עם הגן הבוטני דווקא למימוש התוכנית. הפרויקט לא נדון במינהלה המאוחדת של מועצת הצמחים, וממילא לא אושר.

56.
מנכ"ל הגן הבוטני ומנכ"ל מועצת הצמחים הם אחים. על כל אחד מהם היה לדווח על הקשר המשפחתי ביניהם למוסדות המתאימים כדי להביא לאישורם הסדר למניעת ניגוד עניינים. אולם הם לא עשו זאת, וכל אחד מהאחים החליט כהבנתו כיצד ינהג.

57.
מנכ"ל הגן הבוטני סיכם בעצמו עם המשנה למנכ"ל מועצת הצמחים את עיקרי התכנית להקמת המרכז, אף שלפי המגבלות שנטל על עצמו בשל ניגוד עניינים האמור, היה על המדען הראשי של הגן לעסוק בכך.

58.
באוגוסט ובספטמבר 3004 העבירה מועצת הצמחים לגן הבוטני 140,000 ש"ח, אף שלא נחתם ביניהם הסכם כלשהו בעניין הקמת המרכז. כמו כן נתנה מועצת הצמחים לגן הבוטני תרומה של 175,000 ש"ח לתמיכה בפסטיבל פרחים, ללא קבלת אישור המינהלה המאוחדת של מועצת הצמחים. יצויין, כי בשנת 2003 השתתפות מועצת הירקות במימון פסטיבל הפרחים היתה 20,000 ש"ח בלבד.

59.
במקביל ליוזמה להקמת המרכז, מינה הגן הבוטני לתפקיד מנהל המרכז אדם בעל זיקה פוליטית לשר. הוא נבחר בהיותו מועמד יחיד לתפקיד.
ב.  תגובות המבוקרים

שר החקלאות

למצער, הדו"ח מצביע על שורה של ליקויים אשר נפלו, במהלך שנת הכספים 2004, בתפקודן של המערכות השונות במשרד החקלאות ופיתוח הכפר וכן בתאגידים הקשורים אליו.

בעניין זה, השר מעיר, כי כבר עם כניסתו לתפקיד שר החקלאות ופיתוח הכפר בחודש פברואר 2003, הרי שבד בבד עם שורה של רפורמות במשק החקלאות בישראל אותן ביקש להוציא מן הכוח אל הפועל (רפורמה במשק החלב, רפורמה במועצות הייצור הצמחיות, רפורמה במועצה לענף הלול ורפורמה במשרד החקלאות גופא). השר הנחה את כל המערכות הכפופות אליו, באופן אשר אינו משתמע לשתי פנים, לפעול בהתאם לנורמות של מינהל תקין, טוהר מידות, יעילות, מקצועיות וחסכון, נורמות המהוות תנאי הכרחי להצלחת הרפורמות ואשר צריכות לשמש כבר לרגליו של כל נושא תפקיד ציבורי. השר מדגיש, כי בכל מקרה של ספק יש להיוועץ ביועצים המשפטיים הרלוונטיים.

יחד עם זאת, בחינת נתוני המציאות אל מול אמות המידה הראויות אותן ביקש השר להנחיל, כפי אשר נעשתה בדו"ח, מעלה כי נתגלו ליקויים בפעילותו של משרד החקלאות ופיתוח הכפר, כמו גם בפעילותם של הגופים הכפופים אליו, זאת במהלך התקופה הנבחנת.

ליקויים אלה, מחייבים את כל העושים במלאכה לשנס מתניים ולעסוק, כצו השעה, בהסקת מסקנות ובהפקת לקחים. כך למשל, לעניין הצורך כי לא יווצרו חללי זמן ללא "שומרי סף" כדוגמת יועץ משפטי; כך למשל לעניין העסקת עובדים; לעניין המגבלות החלות על פעילותו של יועץ השר; כך לעניין תפקודה של מועצת הצמחים; לעניין תפקודה של המועצה לענף הלול; וכך לגבי כל הכשלים והליקויים אשר נמצאו והוארו על ידי כב' מבקר המדינה בדו"ח אשר בנדון, למן קטן ועד גדול.

אשר על כן, הואיל והשר סבור כי הערובה לקיומו של משטר דמוקרטי תקין מצויה בחשיפתו לביקורת, ואל מול התפקיד המכריע אשר השר מייחס לביקורת בכל גוף שלטוני דמוקרטי ככלי עבודה ייחודי להפקת לקחים, השר רואה כראשונה במעלה את המשימה של תיקון כל הליקויים והפגמים אשר באו אל קרבו של הדו"ח.

לצורך זה, השר הנחה את הוועדה לתיקון ליקויים במשרד החקלאות ופיתוח הכפר, בראשות מנכ"ל המשרד, לפעול לאלתר וללא לאות על מנת לגבש תוכנית עבודה, קצובה בזמן, אשר תביא לריפוי מלא ומוחלט של כל הפגמים נושא הדו"ח, כמו גם למניעת הישנותם בעתיד, בין אם במשרד החקלאות ופיתוח הכפר ובין אם בגופים הקשורים אליו.

אין זה למותר לציין, כי השר רואה את עיקר תפקידו כשר החקלאות ופיתוח הכפר, לא רק כמי שאחראי על התווית המדיניות ועל קידום הרפורמות שעיקרן בהסדרת ענפי החקלאות בישראל, אלא גם כמי אשר אמון לדאוג לכך כי הביצוע השוטף של אותה המדיניות, כמו גם הניהול השוטף והיומיומי של המשרד עליו השר ממונה ושל הגופים הקשורים אליו, יעשה ללא רבב ובהתאם לנורמות ולאמות מידה מקובלות.

לבסוף, בכוונת השר לוודא, באופן אישי, כי כל המסקנות המתבקשות נוכח ממצאי הדו"ח אכן יוסקו, וכן כי כל הלקחים המתבקשים יילמדו, ייושמו ויוטמעו לאלתר בעבודתן השוטפת של כל היחידות במשרד החקלאות ופיתוח הכפר, וכן בגופים הקשורים אליו.

מנכ"ל משרד החקלאות
4.
בעקבות הביקורת המשרד הפסיק את עבודתו של ממונה הביטחון שנבחר והמוזכר בביקורת. בחודש פברואר 2005 נבחר ממונה בטחון חדש מתוך שישה מועמדים ראויים אשר הופיעו בפני ועדת הבחירה.

12.
בחודש פברואר 2005 מונתה דוברת שנבחרה במכרז פומבי.

23-54.
מנכ"ל משרד החקלאות ידרוש ממנהלי התאגידים לדווח לשר החקלאות ולוועדה המשרדית לתיקון ליקויים על הפעולות שינקטו על ידם, לאור הערות הביקורת. כמו כן יתבצע מעקב אחר תיקון הליקויים בהתאם לדיווח.



משרד החקלאות יפעל ברוח המלצת מבקר המדינה להתקנת תקנות לעניין קבלת עובדים ומינויים לפי סעיף 15 לחוק הרשות לפיתוח חקלאי, התשמ"ח-1988 ולפי סעיף 44 לחוק מועצת הצמחים (יצור ושיווק), התשל"ג-1973. התקנת תקנות אלו תעשה בהתייעצות עם נש"מ והממונה על השכר, בשינויים הנדרשים בשים לב לכך שלא מדובר בעובדי מדינה ואין כוונה להפכם לכאלו.


מינוי עובדים בתאגיד ציבורי, קשור לניהול הפנימי של התאגיד ולעצמאותו.

33.
טענת מבקר המדינה כי מינויו של מנכ"ל המועצה לענף הלול מצריך בחינה של הוועדה לבדיקת מינויים (ועדת רביבי) אינה מקובלת על היועצים המשפטיים של המועצה לענף הלול. מאחר ומדובר בפרשנות של חוק החברות הממשלתיות, בכוונת היועצת המשפטית של משרד החקלאות להיוועץ בעניין מינוי זה, ביועצת המשפטית של רשות החברות הממשלתיות, שהינה היועצת של הוועדה לבדיקת מינויים.

הרשות לפיקוח חקלאי

4.

הרשות לפיקוח חקלאי הודיעה ב-10.3.05 כי בישיבתה הקרובה תאמץ נוהל חדש ומעודכן בנושא קליטת כוח אדם, הלוקח בחשבון בין השאר את הערות המבקר.

7.
המשך העסקת העובדים בתום התקופה העונתית נעשה עקב הצורך לרכז מאמץ למפקדים בענף הלול. שיטה זו של ריכוז מאמץ בתחום, הביאה לרגיעה בתחום ההטלה בענף הלול. על פי הנוהל ברשות כל אחד מן העובדים עבר לאחר חלוף תקופת העבודה העונתית ועדת קבלה נוספת.

המועצה לענף הלול
36.
מנהל המועצה מועסק כעובד מן המנין מיום 1.1.05. 


באשר לצורך בהבאת מינויו של מנהל המועצה בפני ועדת המינויים, היועץ המשפטי של משרד החקלאות ופיתוח הכפר יחווה דעתו לעניין ההליך לבדיקת מינוי מנכ"ל המועצה בהקדם.

37.
מאז ינואר 2005 מועסק הממונה על ידי המועצה באישור המינהלה הזמנית.

38-40.
שכרו של הממונה אושר על ידי הממונה על השכר, עם קליטתו כעובד המועצה בינואר 2005.

44-45.
הארכת ההתקשרות עם עוזרת המנכ"ל תובא לדיון מחודש במינהלה בישיבתה הקרובה.

51.
תוך 45 יום ירוענן נוהל התקשרויות עם ספקים באופן שייקבע בו, כי אין להתקשר עם ספק או לבצע תשלום לספק לפני קיום מכרז או סיווג ההתקשרות כפטורה ממכרז לפי תקנות חובת המכרזים. במקרה של פטור ממכרז ירשמו בפרוטוקול פרטי ההצעות שנבדקו.

מנכ"ל מועצת הצמחים

התקשרויות עם נותני שירותים:

52.
מועצת הצמחים פועלת כיום, בהתאם לחוק חובת המכרזים והתקנות אשר הותקנו מכוחו. בחלק מן התקופה נשוא בדיקת מבקר המדינה, טרם הוקמה ונתמנתה ועדת מכרזים. ביום 8 בספטמבר 2004 אישרה המינהלה הזמנית את הרכבה של ועדת המכרזים. בראש הוועדה עומד מר מיכאל אילון מתוקף תפקידו כמנכ"ל מועצת הצמחים, בהתאם להוראת תקנה 8 (א) לתקנות חובת המכרזים, התשנ"ג-1993 (להלן: "התקנות"). כן חברים בוועדת המשנה למנכ"ל מועצת הצמחים, חשב מועצת הצמחים, מנהל אגף גידולי שדה ובתי צמיחה, ונציג היועץ המשפטי של מועצת הצמחים.

ביום 17 באוקטובר 2004 נתכנסה לראשונה ועדת המכרזים של מועצת הצמחים (להלן: "ועדת המכרזים"). מאז, ועדת המכרזים פועלת באופן שוטף ותכוף ומתכנסת אחת למספר שבועות, בהתאם לצרכים המקצועיים.

בסך הכל, פעילות ועדת המכרזים של מועצת הצמחים ברבעון האחרון של שנת 2004 הובילה לחסכון כולל של 648,383 ש"ח.
נקבעו נהלים לעבודתה של ועדת המכרזים. במסגרת זו, נקבע כי כל החלטה של יחידה מזמינה בדבר ביצוע התקשרות ללא מכרז או בדרך של מכרז סגור, תובא לדיון בוועדת המכרזים לצורך סיווג ההתקשרות לפי תקנות 5 ,4 ,3 או 7 ותהא טעונה אישור ועדת המכרזים. ועדת המכרזים הפיצה בקרב נושאי המשרה הבכירים במועצת הצמחים טופס ייעודי, לפי תקנה 9, שכותרתו "בקשה לסיווג התקשרות". כן אושרו בוועדה טפסים ייעודיים שעניינם בפתיחת תיבת המכרזים ורישום מסמכי ההצעות, ניתוח הצעות וניקודן על פי אמות המידה ומרכיביהן ועבודת ועדת המכרזים - פעולות והחלטות. 

ועדת המכרזים פעלה ליצירת ולעדכון רשימות של מציעים בכוח לאספקת שירותים, על מנת ליעל את עבודתה של מועצת הצמחים, לחסוך בעלויות פרסום ולאפשר הליך שיוויוני ככל הניתן, ובעבודות מזדמנות שאין ערכן גבוה והנדרשות במהלך פעילותה השוטפת של מועצת הצמחים, במסגרת הליך של מכרז סגור, מקום שבו הדבר ניתן בהתאם לתקנות. 

במסגרת זו, פרסמה ועדת המכרזים בעיתונות היומית ובאתר האינטרנט של מועצת הצמחים הודעה על עדכון רשימת מציעים בכוח של קבצי אורתופוטו. מאחר וועדת המכרזים הייתה ערה לצורך אשר התעורר ברכישת קבצי אורתופוטו, הרי שעובר לעריכת מכרז סגור שעניינו ברכישת קבצים כאמור, קבצים אשר מהווים טובין בעלי תכונות מיוחדות ואפיונים בלתי נפוצים, החליטה ועדת המכרזים לעדכן את רשימת המציעים בכוח אשר מתוכה ייבחרו מדי פעם ספקים של קבצי אורתופוטו למועצת הצמחים, הן של קבצי אורתופוטו קיימים והן של קבצי אורתופוטו על פי הזמנה מיוחדת וספציפית, בהתאם להוראות תקנה 16(ג) לתקנות חובת המכרזים, התשנ"ג - 1993.
אותם הדברים אמורים גם ביחס לאספקת שירותי דפוס, וכן ביחס לאספקת שירותי פרסום.  מכוח הנהלים שפרסמה ועדת המכרזים, הרי שכל התקשרות עתידית של מועצת הצמחים עם נותני שירותים, לרבות יועצים חיצוניים, אף אם חוסה היא תחת מוטת כנפיה של תקנה 4 לתקנות (מכרז סגור) או, לחלופין, תחת מוטת כנפיה של תקנה 5 (התקשרות עם בעל מקצוע מומחה), תובא בפני ועדת המכרזים לצורך ניהול ההליך השוויוני המתאים והמתחייב בנסיבות העניין, זאת עובר לביצוע ההתקשרות בפועל.

ביום 21 בנובמבר 2004 פרסם מנכ"ל מועצת הצמחים ויו"ר ועדת המכרזים, נוהל שעניינו דיווח לוועדת מכרזים על כל החלטה לביצוע התקשרות ללא מכרז. על פי נוהל זה, הרי שחרף העובדה שבהתאם להוראת סעיף 3(1) לתקנות, התקשרות מועצת הצמחים בחוזה לביצוע עסקה בטובין או במקרקעין, לביצוע עבודה או לרכישת שירותים, אינה טעונה מכרז, אם המדובר בהתקשרות ששווייה אינו עולה על 25,000 ש"ח, ובלבד שבשנת התקציב שבה נעשית ההתקשרות לא ייערכו התקשרויות ללא מכרז בין המועצה לבין מתקשר מסוים לפי פסקה זו בשווי מצטבר העולה על 50,000 ש"ח (הוראת סעיף 41 לתקנות מורה, כי הסכומים הנקובים בתקנות יהיו צמודים למדד המחירים לצרכן שמפרסמת הלשכה המרכזית לסטטיסטיקה, וכי ההתאמה תיעשה בתחילת כל שנת כספים, ולפיכך נכון להיום, שווי ההתקשרות שאינה טעונה מכרז הנו, לכל היותר, 43,000 ש"ח, ובלבד שבשנת התקציב שבה נעשית ההתקשרות לא ייערכו התקשרויות ללא מכרז בין המועצה לבין מתקשר מסוים בשווי מצטבר העולה על 86,000 ש"ח). על כל יחידה מזמינה במועצת הצמחים חלה חובה לדווח לוועדת המכרזים על כל החלטה לביצוע התקשרות ללא מכרז לפי תקנה 3(1) הנ"ל. הנוהל קובע, כי הדיווח ייעשה באמצעות טופס ייעודי שעניינו דיווח על החלטה לביצוע התקשרות ללא מכרז, אשר יובא בפני ועדת המכרזים.

נוהל זה מחייב את היחידות המזמינות במועצת הצמחים, עובר לקבלת החלטה לביצוע התקשרות ללא מכרז לפי תקנה 3(1) הנ"ל, להביא בחשבון את הצורך להעדיף, ככל שמוצדק וסביר בנסיבות העניין, לבצע את ההתקשרות בדרך של מכרז, בהתאם להוראת סעיף 42 לתקנות. הנוהל אף אוסר פיצול מלאכותי של התקשרות למספר התקשרויות על מנת להיכנס בגדרי שווי התקשרות הפטור ממכרז.
ביום 2 בדצמבר 2004 פרסם מנכ"ל מועצת הצמחים ויו"ר ועדת המכרזים, נוהל אשר עיקרו בהבאת החלטות לביצוע התקשרויות שעניינן מחקר ופיתוח, התקשרויות המהוות נתח נכבד מכלל ההתקשרויות של מועצת הצמחים, לאישור ועדת המכרזים. בהתאם לנוהל זה, הרי שכל החלטה של יחידה מזמינה בדבר ביצוע התקשרות ללא מכרז או בדרך של מכרז סגור תובא לדיון בוועדת המכרזים לצורך סיווג ההתקשרות ותהיה טעונה אישור ועדת המכרזים. אף כאן, הדיווח לוועדת המכרזים נדרש עובר לקבלת החלטה על ביצוע התקשרות שעניינה מחקר ופיתוח שלא באמצעות מכרז פומבי. בהתאם לנוהל, על הדיווח להיעשות באמצעות טופס ייעודי שעניינו בקשה למתן אישור לביצוע התקשרות שעניינה מחקר ופיתוח, אשר יובא בפני ועדת המכרזים.

עם מינוי החברים הראשונים במועצה, ימונה אחד מן החברים כאמור כנציג מליאת מועצת הצמחים בוועדת המכרזים. עד אז, הרי שבישיבה הקרובה של המינהלה הזמנית, ביום 7 באפריל 2005, תידון ההצעה לצרף לוועדת המכרזים נציג של המינהלה הזמנית. 

53-54.
הליך איחודן של ארבע מועצות היצור הצמחיות ומיזוגן כדי מועצה צמחית אחת, חייב שינויים במבנה הארגוני של המועצה החדשה. שינוי זה הינו כורח המציאות נוכח הוראותיו של חוק מועצת הצמחים ולאור מטרת האיחוד כולה: התייעלות וחסכון בכספי המגדלים. עובר לאיחוד, הרי שארבע מועצות הייצור הצמחיות ביצעו פעולות דומות, כגון מכירת תוצרת חקלאית, טיפול ביצוא חקלאי, מחקר ופיתוח והדברת מזיקים באמצעות ארבע מנגנונים נפרדים. בפני מנכ"ל מועצת הצמחים והמינהלה הזמנית ניצבו ארבע מערכות מחשב נפרדות, ארבע מערכות הנהלת חשבונות נפרדות וכך הלאה. הכפילויות, גרמו לעלויות גבוהות שהוטלו על המגדלים, ובעקיפין גם על ציבור הצרכנים.

בפני מנכ"ל מועצת הצמחים והמינהלה הזמנית המאוחדת עמדה המשימה של איחוד הפונקציות המינהליות על מנת לנצל יתרונות לגודל, במסגרת שינוי מבני אשר נועד לצמצום הנטל הכלכלי המוטל על כתפי המגדלים.

ביום 14 בינואר 2004 נחתם הסכם קיבוצי חדש עם נציגי העובדים. הסכם קיבוצי זה אושר על ידי הממונה על השכר במשרד האוצר. מכוח ההסכם הקיבוצי ובמסגרת הליכי ההקמה, פוטרו עד כה כ-40 עובדים. מכוח הוראות ההסכם הקיבוצי נקבעה רשימה של משרות המוגדרות כמשרות אמון וכן רשימה של משרות בכירות אשר נושאיהן יועסקו במסגרת של הסכם אישי.

במסגרת הליכי ההקמה, נתקבלו לעבודה במועצת הצמחים 35 עובדים במשרה מלאה וכן 34 עובדים במשרה עונתית.  

המנכ"ל הבא של מועצת הצמחים, יתמנה בהתאם למתחייב על פי הוראת סעיף 9 לחוק מועצת הצמחים, העוסק במנכ"ל המועצה הקבועה, לאחר שתערכנה הבחירות של נציגי המגדלים במועצת הצמחים ותמונה מועצת הצמחים הקבועה. מועצת הצמחים, באישור שר החקלאות ופיתוח הכפר ובאישור שר המסחר והתעשייה, תמנה את מנכ"ל המועצה מבין חברי המועצה או שלא מביניהם, ובלבד שלא יתמנה מנהל מבין חברי המועצה אלא על פי החלטה ברוב של שלושה רבעים.
נוכח הביקורת העולה מן הדו"ח שבנדון בנוגע להליך מינויו של מנהל אגף גידולי שדה ובתי צמיחה, כמו גם בנוגע להמשך העסקתה של "עוזרת מנכ"ל מועצת הירקות", כעוזרת מנכ"ל מועצת הצמחים, ברי כי נפלו פגמים בנוהל קבלת עובדים של מועצת הצמחים הנושא את הכותרת "ניהול המשאב האנושי" ושמספרו 2.02. השיקולים אשר עמדו מאחורי מינוי נושאי המשרה, היו שיקולים מקצועיים וענייניים בלבד.

מנכ"ל מועצת הצמחים ומ"מ יו"ר המינהלה הזמנית שקדו על תיקון את הליקויים אשר נפלו בנוהל זה. במסגרת זו, ביום 7 באפריל 2005, בישיבתה הקרובה של המינהלה הזמנית, תידון הסוגיה ויובא לאישור תיקון הנוהל, בקווי מתאר כפי שיפורט להלן:

בכל הנוגע למלאכת האיתור והמיון הראשוני של עובדים חדשים, הרי שסמכות זו תיוותר בידי המשנה למנכ"ל מועצת הצמחים. במסגרת זו יפעל המשנה למנכ"ל באמצעות השיטות הבאות: הפצת המידע על לוח מודעות במועצת הצמחים, פניה ללשכות התעסוקה ו/או למשרדי השמת עובדים אשר יופיעו ברשימת המציעים בכוח של מועצת הצמחים בנוגע לאספקת שירותי כוח אדם (רשימה אשר תגובש ותעודכן בהקדם בהליך מסודר של ועדת המכרזים), וכן פרסום מודעות דרושים בעיתונות היומית ובאתר האינטרנט של מועצת הצמחים.

תוקם ועדה מיוחדת למיון ולאבחון כוח אדם אשר תעסוק בבחינת מועמדותם של כל אלו אשר הציעו את מועמדותם למשרות בכירות ו/או למשרות אמון, נוכח הליך האיתור והמיון הראשוני אשר התנהל על ידי המשנה למנכ"ל מועצת הצמחים (להלן: "הוועדה"). הוועדה תעסוק במיון ואבחון כוח אדם לכל המשרות הבכירות אשר נושאיהן יועסקו בהסכם אישי - רכז ענף, מנהל סניף, חשב אגף, כלכלן ראשי, מנהל משאבי אנוש, רכז מו"פ, מנהל אגף מחשב ומנהל אבטחת איכות; וכן במיון ואבחון מועמדים למשרות אמון בחוזה אישי (למעט משרות אמון אישיות: עוזר מנכ"ל, מנהל לשכה ומזכיר התאגיד) - משנה למנכ"ל, סמנכ"ל, מנהלי אגפים וחשב מועצת הצמחים.

בראש הוועדה יעמוד יו"ר וועדת המנגנון במועצת הצמחים אשר ישמש גם כנציג מליאת מועצת הצמחים, ועד למינוי חבריה - כנציג המינהלה הזמנית. כן יהיו חברים בוועדה הממונה על תחום משאבי האנוש במועצת הצמחים ורכזי הענפים במועצת הצמחים.

הוועדה תבחן את כל המועמדים, בין אם בדרך של דיון שלא בפני המועמד, בין אם בדרך של ראיון, בין אם בדרך של מבחני התאמה, או בכל דרך אחרת שהוועדה תמצא לנכון. במסגרת זו, תקפיד הוועדה להתחשב, בין היתר, בקריטריונים הבאים: השכלתו של המועמד, ניסיונו הניהולי ו/או המקצועי, בדיקת רשיונות, תעודות והסמכות הנדרשות לביצוע התפקיד ודרישות שכר סבירות אשר יעלו בקנה אחד עם רמת השכר הנוהגת בגופים ציבוריים. עבודת הוועדה תתועד בפרוטוקולים אשר ישמרו בארון נעול באחריות יו"ר הוועדה.

מבין כל המועמדים אשר נבחנו על ידי הוועדה, תגבש הוועדה רשימה סופית בת שלושה מועמדים, אשר לפי מיטב הבנת הוועדה הם בעלי הכישורים המקצועיים הבולטים ביותר, כמו גם מידת ההתאמה הגבוהה ביותר למילוי התפקיד.

רשימה זו תונח על שולחנו של מנכ"ל מועצת הצמחים אשר יראיין את כל המנויים בה וייבחן את מידת התאמתם למילוי התפקיד. המנכ"ל יתעד את הראיונות. המנכ"ל יבחר מבין שלושת המועמדים את המועמד הראוי והמתאים ביותר לתפקיד. החלטה זו של מנכ"ל המועצה, תובא לאישור בפני מליאת מועצת הצמחים ועד למינוי חבריה - בפני המינהלה הזמנית.

בכל הנוגע למינויו של מנכ"ל לחברת מפעלים ליצוא הדרים בנמלים בע"מ, המינהלה הזמנית המאוחדת תנחה את כל החברות הנמצאות בבעלות ו/או בשליטת מועצת הצמחים, ובכלל זה אגריאור, תאגיד השוק הסיטוני בע"מ וחברת מפעלים ליצוא הדרים בנמלים בע"מ, לדווח למליאת מועצת הצמחים, ועד למינוי חבריה - למינהלה הזמנית המאוחדת, על כל מינוי שבכוונתן לאשר. בכל הנוגע למשרות הבכירות בחברות כאמור, מדרגת סמנכ"ל ומעלה, הרי שלצורך איתור ומיון מועמדים תוקם ועדה אד הוק בראשות מנכ"ל מועצת הצמחים שבה יהיו חברים גם רכז הענף הרלבנטי במועצת הצמחים ונציג דירקטוריון החברה, אשר תפעל לבחירת המועמד המתאים והראוי ביותר. החלטה זו תהא כפופה לאישור דירקטוריון החברה ותובא גם לאישור בפני מליאת מועצת הצמחים, ועד למינוי חבריה - בפני המינהלה הזמנית.

מנכ"ל מועצת הצמחים חתם על הסדר ניגוד עניינים אשר הוכן על ידי היועץ המשפטי של מועצת הצמחים (להלן: "ההסדר"). ההסדר יובא לאישור המינהלה הזמנית בישיבתה הקרובה ביום 7 באפריל 2005.

בהתאם לאמור בהסדר, מתחייב מנכ"ל מועצת הצמחים לנהוג במילוי תפקידו בלא משוא פנים, תוך גישה הוגנת כלפי הכל ובלי שיהיה לו עניין אישי בהחלטותיו או בפעולותיו, וכן לנהל את ענייניו כך שלא ייווצר ולא יהיה ניגוד עניינים בין מילוי תפקידו לבין ענייניו האישיים. ההסדר קובע כי מנכ"ל מועצת הצמחים לא יעסוק בכל עיסוק, עבודה, שירות, יחסי ציבור ופרסומת, המעוררים חשש או מראית עין לניגוד אינטרסים או להטעיית הציבור. במסגרת ההסדר נקבע גם נוהל פעולה מקום שבו מתעורר מצב של ניגוד עניינים. 
במסגרת ההסדר חזר מנכ"ל מועצת הצמחים על הודעתו בפני המינהלה הזמנית, ולפיה הוא לא יעסוק בכל ממשק היחסים והקשר המקצועי, בהווה ובעתיד, בין מועצת הצמחים לבין הגן הבוטני האוניברסיטאי ירושלים, בין בעקיפין ובין במישרין, וזאת כל עוד אחיו מכהן כנושא משרה בגן הבוטני, וכן כי המשנה למנכ"ל מועצת הצמחים הוא זה אשר מונה לעסוק בכל הסוגיות הנוגעות לממשק היחסים והקשר המקצועי, בהווה ובעתיד, בין מועצת הצמחים לבין הגן הבוטני.   

נוכח היקף העשייה ובנסיבות הקיצוניות של תמורות נרחבות במבנה מועצות היצור הצמחיות, נפלו, למצער, פגמים וליקויים כעולה מן הדו"ח שבנדון. מנכ"ל מועצת הצמחים והמינהלה הזמנית, מתוך הכרתם בחשיבותה של הביקורת ככלי ראשון במעלה להפנמת כשלים ולטיוב דפוסי עבודה שוטפים, החלו לפעול לתיקון הליקויים נשוא הדו"ח שבנדון, כבר עם קבלת טיוטת הדו"ח.

מנכ"ל מועצת הצמחים והמינהלה הזמנית, ככל גוף ציבורי בישראל, כפופים בראש וראשונה לביקורת ציבורית חיצונית על ידי מערכת עצמאית ובלתי תלויה של ביקורת המדינה, אשר זכתה, בשל חשיבותה למערך השלטוני, למעמד קונסטיטוציוני בחוק יסוד: מבקר המדינה. לפיכך, ונוכח חשיבותו של מוסד הביקורת בפיקוח ובשמירה על היעילות ושלטון החוק, לא רק בעיני הגוף המבוקר עצמו אלא גם בשם הציבור כולו, רואים מנכ"ל מועצת הצמחים והמינהלה הזמנית המאוחדת חשיבות עליונה בתיקון יתרת הליקויים אשר טרם טופלו על ידם.

לדעת המועצה הרפורמה נשוא חוק מועצת הצמחים יושמה בהצלחה. הליך איחודן של ארבע  מועצות הייצור הצמחיות קרם עור וגידים בדרך להשגת מטרות חוק מועצת הצמחים במלואן. על מנת לאפשר את האיחוד, נחתם הסכם קיבוצי חדש עם נציגי ההסתדרות ועובדי מועצות הייצור הצמחיות הקודמות שהבטיח את שיתוף הפעולה של העובדים, בד בבד עם ביצוע הליכי ההתייעלות הנדרשים בהתאם למטרות הרפורמה. הסכם קיבוצי זה קבע את תנאי ההעברה של העובדים למועצת הצמחים (לרבות המעבר של העובדים למבנה החדש המאוחד הקרוב לקריה החקלאית, החוסך מאות מ"ר של מבנים פזורים בתל-אביב, והמייעל את השירות לחקלאי), בלי שביתות ומאבקים אשר מאפיינים שינויים ארגוניים במשק. 

בפרק זמן קצר הוביל מנכ"ל מועצת הצמחים, בגיבוי המינהלה הזמנית, ליישום מוצלח של מטרות הרפורמה. תקציב מועצת הצמחים הביא לידי ביטוי את היתרון לגודל, והציג חסכון והוזלת עלויות של  כ-31% בממוצע לכל מגדל, היינו כ-35 מליון שקל פחות מהתקציב של ארבע מועצות הייצור הצמחיות יחדיו בשנת 2003; המינהלה הזמנית החזירה יתרת היטלים בסך של כ-5 מליון ש"ח לכ-3000 מגדלים בענף הירקות; המינהלה הזמנית קבעה מערכת ניהול לפי נוהלי אבטחת איכות ISO 9000 אשר איפשרה את פיטוריהם של כ-40 עובדים במסגרת הליכי התייעלות, כמו גם את שיבוצם ביעילות של עובדי מועצות הייצור הצמחיות בתפקידים חדשים במועצת הצמחים; הוקמו ועדות סטטוטוריות לרבות ועדת מכרזים; במסגרת הליכי ההתייעלות אוחדו פונקציות ניהוליות כמו הטיפול בהיתרי יצוא, הטיפול בביטוח, מערכות חשבות, מערכת ניהול האשראי, ועוד; אוחדו ארבע מערכות מחשב לכדי מערכת אינטגרטיבית אחת  (במסגרת זו בלבד צומצם תקן כוח האדם במחצית ונחסכו 6 משרות); ארבע מערכות הנהלת החשבונות אוחדו כדי מערכת אחת כוללת; העלויות התפעוליות השוטפות צומצמו; העלויות המשפטיות צומצמו; והכל עם הניהול השוטף של מועצת צמחים בת ארבעה ענפים המטפלים בכ-19000 מגדלים.
המועצה לייצור צמחים ושיווקם בדעה כי כל הליקויים נשוא הדו"ח שבנדון לא ישנו עוד, וכי מועצת הצמחים הקבועה אשר חבריה יתמנו בקרוב על ידי שר החקלאות ופיתוח הכפר לאחר שתערכנה הבחירות לבחירת נציגי המגדלים במליאת מועצת הצמחים, תקבל לידיה תשתית ניהולית ונהלי עבודה סדורים ומתקדמים אשר ישמשו כמסד לפעילותה במשך השנים הקרובות.

משרד המשפטים

1-2.
באשר לעובדות הכרוכות בהליך מינוי היועץ המשפטי למשרד החקלאות, קיבל היועץ המשפטי לממשלה מנציבות שירות המדינה פירוט עובדתי של ההליכים שננקטו, במסגרת התייחסותם לדו"ח.


התמשכות ההליכים חייבה, לכאורה, מינוי ממלא מקום ליועץ המשפטי למשרד, אלא שמשרד החקלאות נמנע ממינוי ממלא מקום מקרב עובדי הלשכה המשפטית, וביקש למנות עו"ד חיצוני כממלא מקום ליועץ המשפטי. היועץ המשפטי לממשלה התנגד למהלך זה, וביקש כי יבחר יועץ משפטי קבוע בהקדם.


בהיבט העקרוני, היועץ המשפטי לממשלה בדעה, שיש להימנע ממצב בו במשרד ממשלתי לא מכהן יועץ משפטי קבוע, ואף לא ממלא מקום. בהתאם לכך יש לפעול מבעוד מועד לבחירת מחליף קבוע ליועץ משפטי שפורש. במצבים בהם לא ניתן להשלים את הליכי הבחירה עד למועד פרישת היועץ המשפטי, מן הראוי שימונה ממלא מקום מקרב עובדי הלשכה המשפטית באותו משרד, או מקרב השירות המשפטי במשרדי הממשלה.


היועץ המשפטי לממשלה מבקש לציין כי אין הוא מופקד על מינוי יועצים משפטיים, או מממלאי-מקומם. תפקידו כ"שומר סף" לענין זה הוא למנוע מינוי לא ראוי.

נציבות שירות המדינה
2.
מינוי מנכ"ל במשרד ממשלתי, על פי חוק, נעשה על ידי שר ונדרש לאישור הממשלה. לדעת נש"מ, אין זה מתפקידה של נציבות שירות המדינה להתערב במהלך מסוג זה. האחריות הבלעדית בנושא זה נתונה לשר, ובמקרה שלפנינו לשר החקלאות.

11.
עם קבלת ממצאי מבקר המדינה, הטיל נציב שירות המדינה על המבקר הפנימי בנש"מ, לבדוק את הליך איושה של משרת מנהל תחום תשומות עבודה בענפי החקלאות, לעומקה. בבדיקה נתגלו כשלים בעבודת המשרד מול נש"מ. נמצא כי משרד החקלאות פעל בניגוד לכללי התקשי"ר, והטעה את נש"מ במידע לא מדויק.


נציב שירות המדינה קיים דיון בממצאי דו"ח המבקר הפנימי, ובעקבות כך הופקו הלקחים המתאימים, במסגרתם נש"מ באה בדברים עם הנהלת המשרד, במטרה למנוע הישנותם של מקרים מסוג זה.


משרד המשפטים
העסקת עובדים בהנהלת בתי המשפט
ומתמחים במשרד המשפטים
הגופים המבוקרים: משרד המשפטים; הנהלת בתי המשפט; נציבות שירות המדינה

א. ריכוז ממצאי הביקורת

1. 
בדיקת אופן קליטתם של 82 מזכירים משפטיים ו-27 עוזרים משפטיים העלתה, כי חלקם הגדול התקבל ללא מכרז, הגם שלפי דרגתם היה צורך במכרז; ובאותם המקרים שבהם נערך מכרז - וזאת זמן רב לאחר איוש המשרה - נבחרו לתפקיד אותם עובדים שהועסקו קודם לכן במשרה. 
2. 
העסקתם של 41 עובדים מבין 82 מזכירים משפטיים (כ-50%) הייתה ללא מכרז, וזאת במשך תקופה ארוכה. 
3. 
בהתאם לחוק המינויים וכללי התקשי"ר, במקרים חריגים בהתאם לחיוניות איוש המשרה, ניתן לפנות לנציבות בבקשה להעסיק עובדים בחוזה 'מילוי מקום' עד לסיום הליכי המכרז הפומבי, כאמור בפרק משנה 18.132 בתקשי"ר. ב-41 המקרים דלעיל, לא היתה פנייה מצד הסמנכ"ל למינהל ומשאבי אנוש של הנהלת בתי המשפט אל הנציבות, כנדרש, להעסיק עובדים אלה באופן זמני כממלאי מקום; ולא ננקטו במקביל צעדים למילוי המשרה דרך קבע. 
4. 
למרות דרישות הנציבות ארך זמן רב עד שהתקיימו מכרזים לעובדים במרכז ניהול התיקים (להלן - מנ"ת), כאשר הנציבות לא נקטה בפעולה של ממש כדי להחיש את התהליכים ולמנוע את המצב שנוצר. מכל מקום, לאחר שעברו מספר שנים מאז הקמת המנ"ת, ברור היה, כי הסתיים השלב הראשוני של הקמת היחידה. אולם גם בשנת 2003, לאחר שכבר פורסמו מכרזים מאמצע 2001, לאיוש משרות מזכירים משפטיים, המשיכה הנהלת בתי המשפט לקלוט עובדים ללא מכרז וללא בקשת אישור מהנציבות להעסקתם כממלאי מקום. דרך זו אפשרה גם קליטתם ללא מכרז של שלוש קרובות משפחה של עובדי מדינה בכירים, שניים מהם בהנהלת בתי המשפט. על הנהלת בתי המשפט היה לבקש את אישור הנציבות להעסקת מזכירים משפטיים כממלאי מקום, וגם זאת רק במקרים יוצאים מן הכלל, ולייחד דרך זו, כלשון בית המשפט העליון, "לנסיבות החריגות והנדירות שלהן היא נועדה, כדי להקטין את החשש לאי-שוויון במכרז".
5. 
בכל 24 המקרים שנבדקו, נבחרו למשרות שלגביהן התפרסם המכרז אותם עובדים שהועסקו קודם לכן במשרה נשוא המכרז. תופעה זו רוקנה את הליך המכרז מתוכן ממשי, שכן תוצאות המכרז היוו, למעשה, אישרור והכשירו את ההליך שקדם לו. כלומר, בפועל אכן התממש חשש שהעלה בית המשפט העליון, כי ועדת הבוחנים נותנת גושפנקה למצב קיים, זאת על ידי קביעה שמועמד שכבר הועסק על ידי המשרד הוא הכשיר ביותר. 
6. 
בפרוטוקולים של שישה מבין 24 המקרים שנבדקו לא נימקה הוועדה את החלטותיה, ובפרוטוקול הוועדה נרשמו רק נתונים לגבי שמות חבריה, שמותיהם של המועמדים שהופיעו בפניה ושמות אלה שנבחרו. 
7. 
בדיקת התיקים בדבר סדרי קבלת העובדים למשרות עוזרים משפטיים העלתה, כי 17 מבין העוזרים המשפטיים (כ-64%), שאמורים היו לעבור ועדת איתור, נכנסו לתפקידם ללא שקוים הליך המבטיח את שוויון ההזדמנויות.
8. 
מועמדותם של 12 מבין 17 העוזרים המשפטיים הנזכרים הובאה עד מועד סיום הביקורת בפני ועדת האיתור. בדיקת הפרוטוקולים של ועדה זו העלתה, כי בכל המקרים בחרה ועדת האיתור את המועמד ששימש כבר בתפקיד כאמור לעיל. 
9. 
הנמקות הוועדה לבחירת המועמד המתאים ביותר התייחסו לא אחת לקריטריון של ניסיונו של אותו מועמד בתפקיד, ניסיון אותו רכש בפרק הזמן שאייש את המשרה לפני הבאתו לוועדה, ואשר למועמדים האחרים שהתחרו מולו, לא הייתה אפשרות לרכשו. בתקופה זו התאפשר לו גם להכיר את השופט - שהוא יו"ר הוועדה האמורה להחליט בעניינו - מבחינת דרכי פעולתו, צרכיו ואופן החשיבה שלו. בדרך זו לא נשמר הכלל הבסיסי של מתן הזדמנות הוגנת ושוויונית לכל אלה שהתמודדו על המשרה וניתן יתרון למועמד שאייש את המשרה. 
10. 
הוועדה לא הקפידה על מילוי חובת ההנמקה. נמצא, כי בשני מקרים הוועדה לא נימקה כלל את בחירתה, ואילו בעשרת המקרים הנותרים, לא היה בנימוק כל התייחסות למועמדים שלא נבחרו. רק במקרה אחד, שבו הופיעו בפני הוועדה שתי מועמדות בלבד, התייחסה ההנמקה בפרוטוקול הוועדה גם לאי-בחירתה של המועמדת שלא נבחרה. 
11. 
כבר במאי 2000 מינה מנכ"ל משרד המשפטים צוות, שיבחן דרכים למיון ולהכשרה ראשונית למשרות משפטיות של המשרד. בדצמבר 2000 גיבש הצוות את המלצותיו ונוצר בסיס לקביעת נהלים נאותים. אולם הביקורת העלתה, כי המלצות הצוות, שאומצו על ידי המשרד, לא יושמו. 
12. 
מהתיעוד שהומצא למשרד מבקר המדינה עולה, כי בישיבה שנערכה באוקטובר 2002 בהשתתפות נציגי משרד המשפטים והנציבות, סוכם להכין הצעה לנוהל קליטת מתמחים. ואכן הוכנה טיוטת נוהל בהתאם, ובינואר 2003 היא הופצה להערותיהם של מכותבים רלוונטיים במשרד, בנציבות ובפרקליטות. עד מועד סיום הביקורת באוגוסט 2004, טיוטת הנוהל לא אושרה.
13. 
במאי 2003 הוציאה הנהלת בתי המשפט נוהל הדן בנושא העסקתם של המתמחים החל משלב שלפני קבלתם לעבודה ועד סיום התמחותם (להלן - הנוהל). מעיון בנוהל עולה, כי הוא לא מפרט את אופן קבלתם של המתמחים לעבודה. בפועל לא קיים הליך סדור ושקוף לגיוסם, ובדומה לסדרי קבלת מתמחים במשרד המשפטים הדרך השכיחה להתקבל כמתמחה היא בהגשת בקשה של המתמחה ללשכת שופט מסוים, לפי בחירת המתמחה או למספר שופטים, בצירוף קורות חיים ומסמכים נוספים שהמועמד מצא לנכון לצרפם. השופט ממיין את הבקשות שהוגשו אליו, ומחליט על פי שיקול דעתו את מי מהמועמדים ברצונו לראיין.
14. 
הנהלת בתי המשפט מעסיקה את המתמחים מעל למכסות שעות העבודה הרגילות בניגוד להוראות נוהל שלה , ואינה משלמת להם על כך תמורה המגיעה על פי דין. 
15. 
במשרד המשפטים ובעיקר בפרקליטות מועסקים המתמחים מעבר לשעות העבודה הרגילות, והם אינם מקבלים שכר עבור עבודה נוספת המגיע להם על פי דין.
16. 
כללי שירות המדינה (מינויים) (סייגים בקרבת המשפחה), התשכ"ט-1969, (להלן - הכללים) קובעים, כי "לא ימונה אדם למשרה ביחידה מינהלית, אם עובד באותה יחידה קרוב משפחה שלו"; "לא ימונה אדם למשרה במשרד, אם עובד ביחידה מינהלית אחרת באותו משרד קרוב משפחה שלו, והמינוי עשוי להביא ליחסי כפיפות ביניהם". מבין 107 עובדים בכירים נמצאו 11 עובדים (כ-10%), שיש להם קרוב משפחה; לשניים מהם שני קרובים ולאחד אף שלושה. מבין 91 חברי ועדי עובדים נמצאו שבעה (כ-8%) שיש להם קרוב משפחה בהנהלת בתי המשפט, לשניים מהם שני קרובים. בסך הכל נמצאו 24 קרובי משפחה של שני סוגי העובדים האמורים. בדיקת סדרי העסקתם העלתה ליקויים לגבי 18 מהם, כמפורט להלן: (א) ארבעה עובדים שהם קרובי משפחה של עובדים בכירים, נקלטו במשרותיהם ללא מכרז - מזכירות משפטיות, עוזרת משפטית, ומרכז מחוזי בכיר, ושהו בהן במשך תקופה של שבעה עד שלושים חודשים לפני שהופיעו בפני ועדת בוחנים. איוש המשרות בדרך של מילוי מקום, במשך תקופה ארוכה, מנוגד לדין ומגביר את החשש לאי שוויון במכרז. (ב) 14 קרובי משפחה של שתי קבוצות העובדים שנבדקו הינם בדרגות 15-17 בדירוג המינהלי, שלגביהן אין צורך בעריכת מכרז לשם קבלה לעבודה. 
17. 
בהנהלת בתי המשפט לא נשמר התיעוד על דרך גיוס העובדים, קיום תהליך מיון, התייחסות למועמדים אחרים או השיקולים שנלקחו בחשבון בקבלת החלטה על העסקת העובד. בהיעדר מידע מתועד, אי אפשר לקיים בקרה על תהליך המיון והקליטה של העובדים ולוודא כי אכן התקבל המועמד המתאים ביותר לתפקיד. דבר זה עלול לפתוח פתח לאי-תקינות בקליטת העובדים, ואף מכשיר את הקרקע לקליטת קרובי משפחה. בשל היעדר מסמכים המתעדים את תהליך קליטתם של עובדים, אי אפשר לבדוק באיזו מידה הייתה קרבת המשפחה שיקול בקבלתם לעבודה. 
18.
על פי הכללים לא ימונה אדם למשרה ביחידה מינהלית, אם עובד באותה יחידה קרוב משפחה שלו. עוד נקבע בכללים, כי הוראות בנושא העסקת קרובי משפחה לא יחולו על מינוי של "(1) אדם ביחידה מינהלית כאשר באותה יחידה עובד קרוב משפחה שלו, אם נציב השירות אישר את המינוי לאחר שהוכח לו שהמינוי אינו עשוי להביא ליחסי כפיפות או לקשרי עבודה ביניהם וכן כי - (א) שירותו של המועמד הוא חיוני למדינה והוברר לנציב השירות כי אין באותה עת מועמד מתאים אחר למילוי המשרה, או (ב) מצב התעסוקה במקום שבו נמצאת היחידה מצדיק את אישור המינוי". בבדיקה נמצאו ארבעה עובדים, שקרובי משפחה שלהם מועסקים באותן יחידות מנהליות (באותם בתי המשפט) בהן הם מועסקים; רק במקרה אחד נמצא אישור הנציבות לכך. בתיקים שנבדקו, לא נמצא תיעוד המצביע על כך שמינויים אלה היו חיוניים למדינה או שמצב התעסוקה במקום שבו נמצאת היחידה הצדיק את אישורם.
19. 
בדיקת 50 תיקי מאבטחים שהועסקו במשמר בשנים 2001-2004, שנבחרו באופן אקראי, בשני מחוזות - תל אביב והמרכז - העלתה, כי הליך גיוס העובדים לאגף לא התקיים על פי הנוהל, לא היה מתועד במלואו ולא היה נתון לבקרה של הנהלת בתי המשפט או הנציבות. 
20. 
הביקורת בדקה את סדרי הרישום ושמירת מסמכי המועמדים שלא הועסקו באגף האבטחה. נבדקו 38 תיקים שנבחרו באקראי בשני בתי משפט. הבדיקה העלתה, שהאחראים על גיוס העובדים באגף לא ניהלו רישום מסודר של הראיונות עמם ושל ההחלטות שקיבלו בגינם. מבין 38 תיקים שנבדקו ב-25 (65%) לא נרשמו הסיבות לבחירה ולאי-בחירה של המועמדים. מידע זה חשוב לצורכי בקרה על התהליך. 
ב.  תגובות המבוקרים

הנהלת בתי המשפט

כללי

א)
בעקבות ממצאי מבקר המדינה הורה מנהל בתי המשפט על איסור מוחלט של קליטת עובדים מכל סוג שהוא שהינם קרובי משפחה בכל סוג של קירבה משפחתית, לבכירי הנהלת בתי המשפט, לבכירי המערכת ביחידות השדה ולשופטים, אלא אם כן ינתן לכך אישור ממנהל בתי המשפט.

ב)
בעניין קליטת עוזרים משפטיים לשופטים, המערכת תפעיל מספר מסננות: הראשונה מסננת רמת הציונים באוניברסיטה לפחות 80 (בשלב זה); רק אלה שרמת ציוניהם מגיעה לרמה הנדרשת מוזמנים לבחינות. אלה שעוברים את הבחינות יוזמנו לראיון אצל שופט, לפי בחירתו. שלושת מסננות אלה יבטיחו קליטתם של הטובים ביותר ללא כל אפליה או משוא פנים. 

ג)
בדצמבר 2004  נקבע נוהל חדש לקבלת עובדים למשמר בתי המשפט. הנהלת בתי המשפט תעקוב אחר ישום הנוהל על כל סעיפיו.

משרד המשפטים
כללי

משרד המשפטים בשיתוף עם נציבות שירות המדינה הכינו  נוהל קליטת מתמחים חדש. בבסיסו של נוהל זה, יגויסו המתמחים ע"י מכרז פומבי ומסלול מיון וסינון מובנה ומסודר הכולל בחינות וועדות הערכה. לאחרונה התקבלה החלטה ע"י המשרד לגייס כ-15 מתמחים בדרך זו למועד ספטמבר 2006. גיוס זה ישמש כ"פיילוט" לקראת מועד גיוס המתמחים החל במרץ  2007. למנהלי המשרד הופצה הנחיה שלא להתחייב למתמחים למועד מרץ 2007. מודעת מכרז הפיילוט צפויה להתפרסם בעיתונות בתחילת חודש אפריל 2005.

סמנכ"ל מינהל ומשאבי אנוש של המשרד הונחה לפעול בשיתוף נציבות שירות המדינה, הממונה על השכר ואיגוד המשפטנים לגיבוש הסכם שכר כולל למתמחים. הסכם כזה יביא לעליה מסוימת בשכר המתמחים, ואמור לפתור את בעיית העסקת המתמחים בשעות נוספות.

הפיקוח על הקדשות דתיים יהודיים

הגופים המבוקרים: משרד המשפטים - המפקח על ההקדשות, לשכת רישום המקרקעין; הנהלת בתי המשפט; הנהלת בתי הדין הרבניים 

א. ריכוז ממצאי הביקורת 

1. 
פנקס ההקדשות שהכינו עובדי הנהלת בתי הדין מבוסס על המידע שבתיקי בית הדין, הוא אינו כולל פרטים על הקדשות שאין להם תיקים בבתי הדין. להערכת הנהלת בתי הדין קיימים עשרות, ואולי אף מאות הקדשות שטרם אותרו. נוסף על כך, להערכתה, הקדשות רבים שיש להם תיקים בבתי הדין לא הוקלדו ברשימה שבפנקס ההקדשות. 

2. 
במשך שמונה שנים לא השיג המפקח על ההקדשות את היעד שהציב ביולי 1996 - יצירת פנקס הקדשות הכולל את כל ההקדשות היהודיים הדתיים בארץ, לרבות איתור הקדשות נטושים.

3. 
פנקס ההקדשות, שביוני 2000 הוחל בהקלדתו, כבר אינו מעודכן. ככל שהזמן עובר, ובית הדין מקבל החלטות נוספות בלי שהפנקס מעודכן בעקבותיהן, מאבד המידע שבפנקס את אמינותו ואת ערכו.

4. 
בבדיקת פנקס ההקדשות נמצא, שב-152 מ-695 ההקדשות (22%) לא נרשם שם של נאמן. העובדה שלגבי יותר מחמישית מההקדשות שבפנקס לא צוין מיהו הנאמן מעוררת חשש שלרבים מההקדשות האלה אין נאמנים כלל. למרות זאת לא בדק המפקח כיצד מתנהלים ההקדשות האלה.

5. 
בפנקס ההקדשות לא נרשמו מספרי הגוש והחלקה של 141 מ-922 נכסי נדל"ן (15.3%) (יש הקדשות הכוללים יותר מנכס אחד), והדבר מונע את הזיהוי המדויק של הנכס. זאת ועוד, לגבי 136 נכסים לא נרשמה הכתובת, והדבר מונע את איתורם על פי רישומם בפנקס. הצלבת שתי הרשימות הללו העלתה, שלגבי 23 נכסים לא נרשמה הכתובת, וגם לא צוינו מספרי הגוש והחלקה.

6. 
הנכסים של 31 מההקדשות הם קרנות כספיות. בפנקס ההקדשות אין סעיפים שבהם אפשר לרשום פרטים על נכסים כספיים, כגון שם הבנק, הסניף ומספר החשבון שבו הם מנוהלים.

7. 
נמצא, שהמפקח לא הנחה את הנאמנים בדבר מתכונת הדיווחים שעליהם להגיש לו. בתשובתו למשרד מבקר המדינה מסר המפקח, כי "לא היה כל טעם והיגיון בהכנת סדרי מינהל, בידיעה שלא יהיה מי שיטפל בהם". מכאן עולה, שאין הוא מקיים פיקוח על עבודת הנאמנים. אם סבר המפקח שנבצר ממנו לעשות את עבודתו כראוי, היה עליו להתריע על כך לפני בית הדין, או לפני נשיא בית הדין הרבני הגדול שמינה אותו לא נמצא שהמפקח עשה זאת. 

8.
המפקח לא ביקש מהנאמנים להמציא לו דוחות כספיים לשנים 2001 ו-2003. זאת ועוד, במועד הביקורת, אוגוסט 2004, נמצאו אצל המפקח 15 דוחות כספיים בלבד: 11 לשנת 2000 ו-4 לשנת 2002. המפקח לא עמד על כך שיוגשו לו הדוחות הכספיים שביקש ולא בדק גם את הדוחות הכספיים המעטים שקיבל, והם נותרו כאבן שאין לה הופכין. הדוחות הכספיים אמורים לשקף את פעילות הנאמנים בהקדש. בהימנעו מלעמוד על הגשת דוחות כספיים ובהימנעו מלבדוק את מעט הדוחות שהוגשו לו, ויתר המפקח על כלי מרכזי לפיקוח ולבקרה. זאת ועוד, למפקח אין אומדן של שווי ההקדשות והוא אינו יודע מהי ההכנסה הפוטנציאלית מכל נכס. מידע זה יכול היה לשמש אותו, למשל, לקביעת סדרי עדיפות של עבודת הפיקוח ולבקרה על מידת מיצוי פוטנציאל ההכנסות מהנכס. המפקח גם לא בדק אם הנאמנים פעלו בסבירות לשמירת הנכסים כדי שההכנסות מהם יהיו מרביות, ואם הנהנים בפועל מנכסי ההקדש אכן זכאים לכך לפי מטרותיו. 

9. 
המפקח אינו מנהל תיקי הקדשות, ואין בידיו מידע על ההקדשות נוסף על המצוי בפנקס ההקדשות. אם המפקח נזקק למידע על הקדש עליו לפנות לבית הדין המיוחד ולעיין בתיקי בית הדין.

10. 
המפקח אינו יודע אילו נכסים אינם רשומים בלשכת הרישום על שם ההקדש וממילא לא פעל להביא לרישומם על שם ההקדש כדי שזכויותיו בנכס יובטחו גם בעתיד. 

11. 
לגבי כמחצית מ-34 ההקדשות שנבדקו, לא הובטחו זכויות ההקדש בנכס. על המפקח לפעול כדי להבטיח, ככל שניתן, את רישום הזכויות האלה. 

12. 
על המפקח ועל מזכירות בית הדין לבחון דרכים לארגן את ארכיון ההקדשות, כראוי לארכיון כה חשוב, ולתחזק את המסמכים כיאות. 



משרד הרווחה
רכישת שירותים חברתיים
הגופים המבוקרים: משרד הרווחה; משרד האוצר; משרד הבינוי והשיכון; משרד הבריאות; נציבות שירות המדינה; המוסד לביטוח לאומי
א. ריכוז ממצאי הביקורת
פיקוח על נותני השירותים
1.
אחד המאפיינים של רכישת שירותים ממקורות חוץ הוא שהאחריות הישירה לביצוע חלה על נותן השירות, והמשרד הממשלתי אינו מתערב בניהול השוטף של התהליך. לפיכך, יש חשיבות שמשרדי הממשלה יקיימו פיקוח ובקרה על נותני השירותים, בהתאם לאמות המידה שקובע המשרד המזמין, כדי להבטיח מתן שירות ברמה נאותה.  

2. 
הנהלת האגף לטיפול באדם המפגר לא גיבשה תכנית ביקורת מובנית שתשמש כלי לפיקוח על תפקודם של המעונות הפנימייתיים ולהערכתם. על מעונות פנימייה מתקיים אמנם פיקוח שוטף, ומרבית המפקחים גם ממלאים דוח על הביקור במעון, אולם הבדיקה אינה נעשית במתכונת מובנית, ואין טופס דיווח אחיד. לפיקוח על מסגרות הדיור בקהילה הוכנה אמנם תכנית מובנית, אולם בפועל המפקחים אינם ממלאים אחריה, והנהלת האגף אינה דורשת זאת מהם.

3. 
משרד מבקר המדינה בדק עשרות חוזים לניהול מעונות ומסגרות דיור בקהילה שנחתמו עם מפעילי מעונות. מהבדיקה עולה, שהחוזים לא כללו את הנספחים המצורפים לחוזה בין משרד הרווחה למפעילי המסגרות. דבר זה עלול להקשות על אכיפת החוזים על אותם מפעילי המסגרות ועל הפיקוח עליהם. 

4. 
לדעת משרד מבקר המדינה, ספק אם משרד הרווחה יכול לוודא שכל מסגרות השיקום אכן מתנהלות על פי הסטנדרטים שהוא קבע, הנוגעים לכוח האדם המועסק בהן, הטיפול שעליהן לתת לנפגעי הנפש ועוד. על משרד הבריאות להגדיר את תדירות הביקורים הראויה במסגרות השיקום.

5. 
משרד הרווחה לא קיים את הבקרה הכספית בתדירות שנקבעה בהחלטת הממשלה. משנת 1999 ועד סוף יולי 2004 קיים המשרד בקרה חשבונאית על כשליש בלבד מ-1,200 גופים מהם הוא רוכש שירותים. מנתוני המשרד עולה, כי תדירות הבקרות החשבונאיות שעשה המשרד הייתה 10% בממוצע מהתדירות הנדרשת על פי החלטת הממשלה.

6. 
לדעת משרד מבקר המדינה, לנוכח העובדה שרכישת שירותים חברתיים היא מטלה שהמדינה מחויבת בה, מן הראוי שהחשב הכללי יקבע את שיעור התקציב גם לבקרה על רכישת שירותים אלה.

7.  
הבקרה התקציבית אותה עושה כלכלן באגף בריאות הנפש על כמאה מפעילי מסגרות שיקום היא מצומצמת יחסית. אמנם, בנוסף אליה עורך המשרד גם ביקורות עומק מחזוריות - כספיות, חשבונאיות ותפעוליות - באמצעות רואה חשבון, אך ביקורות אלה החלו רק בשנת 2002, ועד מועד סיום הביקורת נעשו ביקורות ספורות בלבד. לפיכך ראוי כי משרד הבריאות ישקול להרחיב את היקף ביקורות העומק. 

8.  
ראוי שמשרדי ממשלה ידרשו גם מנותני השירותים, שידווחו על פעילותם הכספית באופן שישקף כל תחום ותחום לחוד וכל סניף וסניף בנפרד, על מנת ליצור שקיפות שתוכל לאפשר למשרד הממשלתי לבדוק את ההתנהלות הכספית של אותם הגופים בהתאם לתחומי הפעולה ולפעילות בסניפים שבעבורם הוא מעביר כספים. הדבר יכול גם לשמש את המשרד לבדיקת סבירות התעריפים שהוא משלם לנותן השירותים.
9.  
על משרד הרווחה ומשרדי הממשלה האחרים לקבוע דרך פעולה אחידה למימון תחזוקת המבנים ולהסדיר את חובות המפעלים בנוגע לכך בחוזי ההתקשרות עמם.

פיקוח רפואי באגף לטיפול באדם המפגר
10. 
תקנות הפיקוח על מעונות (החזקת חוסים במעונות ללוקים בשכלם), התשכ"ה-1965 קובעות, כי מעון שיש בו יותר מ-13 חוסים, יספק לחוסים בו כמה שירותים רפואיים, ובהם אחזקת מרפאה, מתן עזרה ראשונה, בדיקה רפואית אחת לשישה חודשים. בביקורת נמצא, כי הצוות הרפואי אינו מפקח על אופן הספקת השירותים הרפואיים במסגרות הדיור בקהילה, שבמרביתן יש יותר מ-13 חוסים ובמעונות היום בהם שוהים יותר מ-13 חוסים.

11.  
הצוות הרפואי המטפל במסגרות דיור בקהילה אינו מפקח על אופן הספקת השירותים הרפואיים שאותם נדרשים ההוסטלים ומעונות היום לספק על פי התקנות. השילוב של חוסים הזקוקים למעקב רפואי-תרופתי עם חובת הספקת מגוון של שירותים רפואיים, מחייב לקבוע סדרי פיקוח ובקרה על ההיבטים הרפואיים-הסיעודיים, אך האגף לא עשה זאת.

12. 
לאגף אין מידע רפואי מעודכן לא על מצבם הרפואי של החוסים, לא על היסטוריית הטיפול הרפואי בהם, לא על סוגי התרופות שהם נוטלים ולא על שכיחות מתן התרופות במסגרות דיור בקהילה. היעדר נתונים אלה פוגע ביכולתו של האגף לקבוע מדיניות פיקוח מושכלת במעונות דיור בקהילה ובמעונות היום, וכן פוגע ביכולתו לאפיין ולנהל סיכונים.

13. 
באגף אין הנחיות הנוגעות לתדירות הביקורות על ניהול הטיפול הרפואי ועל ניהול המרפאות במעונות ללוקים בשכלם שבאחריות האגף. בתקופה שנבדקה ביקר אח בכל אחד ממעונות אלה פעם בעשרים חודשים בממוצע; במהלך התקופה שנסקרה, 33 חודשים, הוא לא עשה ביקורת בארבעה מהמעונות; וב-24 מעונות הוא עשה ביקורת אחת בלבד. לגבי הפיקוח של הרופא אין תיעוד. 

14. 
רק בשליש מהמקרים שבהם נמצאו ליקויים בביקורת עשה האח שבצוות הרפואי ביקורת מעקב. יש מוסדות שנמצאו בהם ליקויים חמורים כגון העסקת אחות ללא רישיון מוכר, היעדר ספר טיפולים, הכנת תרופות בידי מטפל ולא בידי אח מוסמך. אולם האח לא עשה במוסדות אלה ביקורת מעקב.

15. 
האגף לטיפול באדם המפגר אינו מקיים את הוראות החוק והתקנות הנוגעות לפיקוח על הטיפול הרפואי הניתן במעונות: הוא אינו דורש אישור לאספקת השירותים הרפואיים כנדרש בתקנות הפיקוח על מעונות (אחזקת חוסים במעונות ללוקים בשכלם), התשכ"ה-1965 מטעם מוסד רפואי מוכר; והוא כלל אינו מפעיל פיקוח רפואי על מסגרות דיור בקהילה ועל מעונות היום, כמתחייב מהתקנות. הנוהל הדן בוועדות לבדיקת נסיבות פטירת חוסה, אינו קובע את הנסיבות שבהן יש להקים ועדת בדיקה, מועד כינונה, הרכבה ומספר חבריה.

רישוי מעונות
16. 
המעונות לזקנים המנוהלים בידי משרד השיכון בשיתוף משרד הרווחה באמצעות חברות אכלוס ממשלתיות, ממשלתיות-עירוניות ועמותות פעלו בלא רישיון ובלי שקיבלו פטור מרישיון. חוות דעת של משרד המשפטים קבעה, שאין להחיל את החוק על מעונות אלה, משום שהם מספקים שירותי דיור בלבד. אולם בדיקת משרד מבקר המדינה העלתה, כי לפי חוזי השכירות הסטנדרטיים שבין החברות המפעילות ובין המשרד, החברות מספקות מלבד שירותי דיור גם שירותים נוספים. לפיכך ראוי כי משרד המשפטים יבחן מחדש את חוות הדעת לאור תשתית עובדתית בדוקה.

17. 
במועד סיום הביקורת לא היה רישיון בר תוקף ל-16 מ-49 מעונות פנימייתיים לא-ממשלתיים שתפוסתם 13 חוסים ויותר. למחציתם פג תוקף הרישיון ב-31.12.03, ולמחציתם - עד ה-31.12.02, ולמעון אחד מהם - עוד ב-31.12.97. יש לראות בחומרה הפעלת מעון לחוסים חסרי ישע ללא רישיון. יש לנקוט לאלתר צעדים המתבקשים על פי החוק והתקנות, כדי להבטיח את שלומם ובריאותם של אלפי החוסים הסובלים מפיגור שכלי במעונות ובדיור בקהילה שמפעיל משרד הרווחה. 
השתתפות הורים וחוסים בהוצאות החזקה במסגרות טיפוליות
18. 
נותני שירותי רווחה לנזקקים דרשו מהורי חוסים סכומי כסף נוספים על דמי ההשתתפות שגבתה מהם הרשות המקומית.

19. 
מנהלי יחידות במשרד הרווחה לא בדקו תלונות על נותני שירותים שגבו כספים נוספים ישירות מההורים. המשרד לא בדק  האם כספים אלה נגבו עבור שירותים הכלולים בתעריף ששימש בסיס לחוזה ההתקשרות בין המשרד לביו נותן השירותים. מסיבה זו אין למשרד מידע אם נותני השירותים גובים כפל תשלום, הן מהמדינה והן מההורים ומהחוסים הבגירים, בעבור אותם השירותים.

בדיקת הזכאות לשירותים במימון משרד הרווחה
20. 
היחידה לטיפול באדם עם אוטיזם באגף לשירותי תקון ואגף השיקום רוכשים את שירותיהם של פסיכולוג קליני וקלינאית תקשורת שאינם עובדי המשרד, והם הקובעים מי זכאי לקבל שירותים במימון המשרד. קביעת הזכאות נעשית בהתבסס על אבחון שמצרף הפונה לבקשתו. הפסיכולוג וקלינאית התקשורת מקבלים החלטה בלי שהם בודקים בעצמם את הפונים. ההחלטות של הפסיכולוג סופיות, מאחר שלא נקבע שום מנגנון המאפשר לפונה להגיש ערר על דחיית בקשתו.

21. 
ראוי שמשרדי הרווחה, הבריאות, החינוך והמוסד לביטוח לאומי, יקבעו במשותף הליך אבחון מוסכם להכרה בזכאותו לאדם הסובל ממוגבלות. לדעת משרד מבקר המדינה, ראוי להעלות את הסוגיה לדיון בדרג שרים, ואם יהיה צורך בכך, להפנותה אף לממשלה.

ההתקשרויות עם נותני שירותים
22. 
באוגוסט 2000 החליטה הממשלה, כי יש להקים צוות בראשות החשב הכללי כדי לקבוע נוהל שלפיו המכרזים לרכישת שירותים חברתיים יכללו, מלבד אמות מידה של איכות, גם אמות מידה של מחיר בהתבסס על רמת השירות הקיימת. הצוות היה אמור להגיש את המלצותיו עד 1.6.2001. עד מועד סיום הביקורת - ארבע שנים לאחר החלטת הממשלה ויותר משלוש שנים לאחר המועד שקבעה הממשלה - לא גיבש הצוות את הנוהל. 

23. 
בחינת אופן ההתקשרות לרכישת שירותים חברתיים העלתה, שמשרדי הרווחה והבריאות לא עשו שימוש במדדי הערכה לצורך הערכת הספק; משרד הרווחה לא כלל בחוזים לניהול מסגרות יעדים מדידים שהספקים נדרשים לעמוד בהם וגם לא כלל בחוזי ההתקשרות מנגנון המתמרץ את הספק לביצוע מיטבי של חובותיו על פי החוזה. 

24. 
ההתקשרות עם ספק אחד בלבד גרמה לכך שבמשך חודשים ארוכים לא ניתנו למעשה שירותי התמיכה בתקשורת לצרכנים הזכאים להם. ראוי, כי במכרזים המיועדים להספקת שירותים חיוניים לאוכלוסיות נזקקות, ישקול המשרד לקבוע יותר מזוכה אחד על מנת להבטיח את רציפות השירות המסופק אם מופסקת ההתקשרות עם זוכה במכרז. בין השאר, יש לשקול את השפעת המהלך על מחיר השירות, הן לטווח הקצר הן לטווח הארוך.

25. 
משרד הרווחה קשור עם גופים רבים המנהלים מסגרות מסוג "בית לחיים" כמו מעונות ומסגרות דיור בקהילה למפגרים, בחוזים שהסתיימה התקופה הקבועה בהם (לרבות תקופת ההארכה): נמצאו 24 חוזים לניהול מעונות למפגרים שנחתמו באמצע שנות התשעים לתקופה של שנתיים, ובהם סעיף של אופציה להארכה לתקופה של שנה נוספת, אלא אם הודיע צד אחד למשנהו בכתב על רצונו שלא לחדש את ההסכם, וזאת חצי שנה לפני תום מועד ההסכם. ואולם מאז לא הוארך תוקף החוזים. גם בחסות הנוער התנהלו 32 מ-43 ההוסטלים הלא-ממשלתיים במועד עריכת הביקורת בלא חוזה בתוקף עם המשרד.

היערכות משרדי הממשלה לרכישת שירותים חברתיים ממקורות חוץ
26. 
החלטות של הממשלה לבטל שירותים ותפקידים בעלי אופי עסקי או להעבירם לספקים שאינם ממשלתיים התקבלו בדרך כלל שלא על פי הקריטריונים שעליהם החליטה הממשלה באפריל 1992, ובכלל זה בלי בדיקת עלות-תועלת מנקודת ראותו של המשק הלאומי ובלי בדיקת ההשלכות על תקציב המדינה. בעבר כבר עסק משרד מבקר המדינה באי-קיום עבודת מטה נאותה לפני גיבוש החלטות ממשלה וקבלתן. מרבית החלטות הממשלה על העברת תפקידים לספקים חוץ-ממשלתיים יצאו לפועל באופן חלקי או כלל לא.

27. 
משרדי הרווחה, בריאות ושיכון העבירו פעולות לעמותות, אך לא בדקו את היתרונות והחסרונות של ההעברה; משרדים אלה לא ריכזו את המידע המצטבר מהתקשרותם עם עמותות ולא ניהלו תהליך של הפקת לקחים שיאפשר להם לבחון את מדיניותם. יוצא, אפוא, שהם לא נהגו לפי אמות המידה שבהנחיות היועץ המשפטי בכל הקשור לקשריהם עם העמותות שמהן רכשו שירותים.

28. 
יש חשיבות לכך שמשרדים העוסקים בתחומים דומים, יחלקו ביניהם את הידע שצברו, למשל באשר לאופן ההתקשרות עם תאגידים; לנושאים שיש לכלול בחוזי ההתקשרות עמם ולמנגנוני הפיקוח התפעולי-מקצועי והכספי-חשבונאי. בדרך זו יוכלו המשרדים להפיק את המרב זה מפעולתו של זה. נמצא, כי לא היה שיתוף פעולה ולא הייתה העברת מידע בין המשרדים שנבדקו, חוץ משיתוף הפעולה שבין משרד הרווחה למשרד השיכון, הקשור לניהול משותף של המעונות לזקנים. 

29. 
משרד הבריאות ומשרד הרווחה  אחראים ליישום חוק מעונות יום שיקומיים ולנושא הפיקוח עליהם. על כן ראוי, במידת האפשר, שהמשרדים יתאמו ביניהם את הפיקוח גם כדי לא להכביד יתר על המידה על המעון המפוקח. עם זאת, במועד הביקורת, ביולי 2004, טרם הפעילו שני המשרדים מתכונת פיקוח משותפת.

30. 
משרד השיכון לא נתן את דעתו על הכשרת עובדיו לניהול חוזים להפעלת מעונות לזקנים ולפיקוח על אותם החוזים.

31. 
לדעת משרד מבקר המדינה, על משרדי הממשלה, ובמיוחד משרד הרווחה, לקבוע דרך פעולה אחידה למימון תחזוקת מבנים ולהסדיר את חובות המפעילים בנוגע לכך בחוזי ההתקשרות עמם.

32. 
הביקורת העלתה כי באשר לשמונה עמותות המפעילות מסגרות של חסות הנוער ושל מעונות יום שיקומיים, יש אי-התאמה בנתונים של רשם העמותות בין הנתונים שהוא מפרסם באתר האינטרנט ובין הנתונים שהוא פרסם בפרסום נפרד. לדוגמה, על פי נתוני הפרסום קיבלו שתי עמותות תמיכה בסך מאות אלפי ש"ח, ואילו לפי המידע באתר הן לא קיבלו תמיכה באותה השנה. בחמישה מקרים מעשרים יש אי-התאמה בין נתוני הרשם שפורסמו בפרסום הכתוב, ובין נתוני החשב הכללי שפורסמו באתר האינטרנט שלו. 

ב.  תגובות המבוקרים

משרד הרווחה

2.
במגמה להביא ליישום מלא של שיטת פיקוח על מוסדות לנכים ("שיטת הרף"), קלט אגף השיקום, במהלך שנת 2004 3 מפקחים מחוזיים המיועדים לפקח על מעונות/מוסדות לנכים. מפקחים אלה נקלטו במחוזות ירושלים, תל-אביב, המרכז, חיפה והצפון. עד סוף שנת 2005 יושלם מעגל הפיקוח לפי "שיטת הרף" בכל המוסדות לנכים והחל משנת 2006, הפיקוח יופעל באופן סדיר.

3.
האגף לטיפול באדם המפגר יוסיף נספחים המגדירים את מספר העובדים שהמפעיל חייב להעסיק, המעודכנים בחוזים. צפי לסיום - מאי 2005.

5.
חשבות המשרד מאמצת את הנחיית הביקורת לתגבר את מערך הבקרה החשבונאית. המשרד מכין תוכנית עבודה שנתית, שתקיף ותמפה את כל גופי המשרד נותני השירותים.


המשרד יתקשר עם משרד רו"ח חיצוני שיבצע את הבקרות. כמו כן יקבע תקציב לפעולה שיהווה 2% מהיקף השירותים שנותן המשרד.

15.
הנוהל החדש הדן בנושא ועדות לבדיקה של נסיבות פטירת חוסה המגובש עתה, יקבע את הנסיבות שבהן יש להקים ועדת בדיקה, את מועד כינונה, הרכבה, ומספר חבריה. הנוהל יגובש סופית עד ליום 30 באפריל 2005.

16.
אגף החשבות הנחה את מנהלי היחידות ומנהלי האגפים במשרד, להציג רישיון הפעלה למסגרת, בהתאם לחוק פיקוח המעונות. האישור להצגת הרישיון הוא באחריות היחידה המקצועית. החשבות מקפידה על הצגת רישיון טרם חתימה על חוזה חדש. במקרים אחרים היחידה נדרשת להסדיר את נושא הפעלת הרישיון במסגרות, בתאום עם הלשכה המשפטית במשרד, אשר בוחנת את הגדרת הקריטריונים לפי סוג מסגרת.


נושא זה הוחל בשנת 2005 במסגרת תוכנית העבודה לטיפול ברישוי מסגרות, בתיאום עם הלשכה המשפטית והיחידות המקצועיות.


הלשכה המשפטית במשרד דיווחה כי הוקמה ועדה בתוך האגף לטיפול באדם המפגר, שעוסקת בהכנת תקנות לקביעת התנאים המהותיים למתן רשיונות למעונות הדיור בקהילה, מטעם האגף לטיפול באדם המפגר, כולל מעונות שיש בהם פחות מ-13 חוסים.


הוועדה הכינה כבר טיוטה חלקית של התקנות. הוועדה תזדקק לפרק זמן נוסף בטרם ניתן יהיה לגבש טיוטה סופית של התקנות. צפי לסיום אוקטובר 2005.

17.
השירות לקהילה שבאגף לטיפול באדם המפגר, פועל להוצאת רישיון לניהול מעון למסגרות בהם 13 דיירים ומעלה. הצפי לסיום הטיפול בהוצאת הרישיון, סוף מאי 2005.

18.19.
מנכ"ל המשרד הקים ועדה לבדיקת תשלומי הורים. הוועדה הגישה מסקנות ביניים, שיובאו לאישור הנהלת המשרד ביום 3 באפריל 2005.

20.
לאחר תהליך שנמשך למעלה משנה, נציבות שירות המדינה אישרה משרה תקנית של קלינאית תקשורת. אגף השיקום עומד לפני סיום התהליך המכרזי (כ-3 חודשים לכל היותר), שבו תיקלט קלינאית התקשורת במשרה תקנית. לנושא הערר, בעקבות הביקורת ניתן לערער בתוך 45 יום על החלטות הפסיכולוג - לאחד המומחים בתחום האוטיזם.

23.
אגף השיקום בהתייעצות עם המחלקה המשפטית, מחלקת תקצוב וחשבות המשרד, יבחן את השימוש במדדי הערכה לצורך הערכת הספק, ויכלול בחוזים להפעלת שירותי שיקום, יעדים מדידים שהספקים יידרשו לעמוד בהם, וכן יבחן הכללת מנגנון מתמרץ בחוזים.


בחינה ויישום דברים אלה עשויים להימשך עד סוף שנת התקציב 2005.

23.25.
במסגרת ועדת המכרזים לשירותי רווחה, בראשות סגנית בכירה לחשכ"ל ובהשתתפות נציגים ממשרדי האוצר, הרווחה ובשיתוף הלשכה המשפטית, נדונות כל הסוגיות בדבר אופן ההתקשרות כגון: קביעת קריטריונים לתמחור והחלפת הספק, מדידת איכות השירות, תפוקות והגדרת תמריץ לשירות איכותי. נושאים אלו יבחנו בהתאם ויגובשו במהלך שנת 2005. בהתאם לזאת, המשרד נערך לחידוש החוזים בתחומים שונים, תוך מתן ביטוי הולם לתנאים שונים, ובהתאם לאופי ההתקשרות, ביניהם חוזים להפעלת מסגרות "בית לחיים" (מעונות ומסגרות דיור בקהילה למפגרים).

24.
הואיל ואוכלוסיית הזכאים לשירותי תמיכה בתקשורת אינה גדולה, אגף השיקום שקל את הסוגיה של מספר הזוכים במכרז להפעלת שירות זה, ומצא שדבר זה אינו סביר, הן מבחינה מקצועית והן מבחינה כלכלית. האגף יהדק את הפיקוח על הגוף הזוכה במכרז, ויפעיל בקרה חשבונאית מידי שנה.
משרד המשפטים - רשם העמותות

32. 
רשם העמותות מבקש להבהיר כי נתוני תמיכות המדינה לעמותות, הועברו לרשם העמותות מהחשב הכללי, ופרסומם נעשה באמצעות קבלן חיצוני שזכה במכרז.


בבדיקה שערך רשם העמותות עם הקבלן התברר, כי כל נתוניו התבססו על נתוני החשב הכללי, ואי הדיוק נובע מתיקונים ועדכונים שנעשו במאגר המידע של החשב הכללי לאחר העברתו לרשם העמותות.


בתוכנית העבודה של רשם העמותות לשנת 2005, נמצא נושא טיוב המידע על כלל העמותות, ועמותות נתמכות בפרט. מתקיימים דיונים עם החשב הכללי, על-מנת לטייב את המידע במאגרי רשם העמותות.

המוסד לביטוח לאומי

21. 
המוסד לביטוח לאומי מבקש להבהיר כי ההצעה להקמת גוף ממלכתי לועדות רפואיות, הינה של שתי ועדות ציבוריות, ונתקלה בהתנגדות האוצר.


המוסד ישתף פעולה עם מנגנון תיאום שיקבע בין המשרדים לצורך ביצוע האמור להלן:

1. איתור ההבדלים בין המשרדים השונים, בהגדרות ובאבחונים המזכים בהכרה וביצירת תיאום ביניהם.

ב. 
העברת מידע בין המשרדים בדבר קביעת הזכאות, בכפוף להסכמתו של הנבדק לויתור סודיות.

משרד הבריאות

4. 
המשרד יגביר את תדירות הביקורים בהוסטלים ובדירות, במפעלים מוגנים ובמועדונים תעסוקתיים.  

7. 
סגן חשב המשרד הודיע לאגף הבכיר לביקורת, כי בשנת העבודה 2005 המשרד יגדיל את היקפי הביקורת החשבונאית הכספית והתפעולית על מפעילי מסגרות שיקום.

23. 
המשרד יקבע עד ספטמבר 2005 מדדי הערכה לצורך הערכת הספק.

משרד התעשייה, המסחר והתעסוקה

עידוד עסקים קטנים
הגוף המבוקר: משרד התעשייה, המסחר והתעסוקה

א. ריכוז ממצאי הביקורת

1.
מאז 1993 עוסקים שלושה גורמים ממשלתיים במשרד התעשייה, המסחר והתעסוקה בעידוד העסקים הקטנים - תכנית החונכות העסקית, הרשות לעסקים קטנים והקרן לעסקים קטנים. מתן סיוע באמצעות שלושה גורמים ממשלתיים ולא באופן מרוכז בידי גורם אחד יוצר אי-אחידות, כפילות ואדמיניסטרציה מיותרת, כך שהעסק הקטן עלול שלא לקבל במועד את מלוא הסיוע שהוא יכול לקבל וכן יש ניצול לא יעיל של המשאבים.
2.
לתכנית החונכות העסקית אין בידי המשרד מידע על מידת התועלת של התכנית. 
3.
הרשות לעסקים קטנים לא ממלאת את תפקידיה, כשותף מרכזי יוזם בעיצוב המדיניות הממשלתית בנושא אשר עליו היא מופקדת וכמובילה בנושאי מחקר, חקיקה ועוד. 
4.
הקרן לעסקים קטנים מיועדת לתת הלוואות, אך קיימים כמה חסמים העלולים למנוע מעסקים קטנים מלהסתייע בקרן: תנאי סף לקבלת הלוואות, עמלות בעבור קבלת הלוואה, משך הטיפול בבקשות והיעדר רציפות באישור הלוואות. 
5.
בלשכה המרכזית לסטטיסטיקה אין נתונים על התפלגות העסקים לפי גודלם.
6.
לא ניתן לקבל תמונה כוללת של הפונים לקרן על אף ההסכם שנחתם בין החשכ"ל ובין המתאם לגבי הקמת מערכת ממוחשבת.
ב.  תגובות המבוקרים

הלשכה המרכזית לסטטיסטיקה

5.
הלשכה המרכזית לסטטיסטיקה הקימה בשנים האחרונות מירשם עסקים הכולל יחידות כלכליות (עסקים מהמגזר הציבורי והפרטי). המירשם הוקם על בסיס מידע מקבצים מינהליים אשר אוחדו - קובץ העוסקים של מס ערך מוסף (מע"מ) וקובץ המעסיקים של ביטוח לאומי.


מירשם העסקים מאפשר להציג את העסקים במשק לפי קבוצות גודל של העסקת שכירים ובהפרדה בין שכירים ועצמאים.

משרד האוצר
1.
מסגרת התקציב המוקצה לסיוע לעסקים הינה מוגבלת. תחת מגבלה זו והרצון לסייע למספר גדול ככל שניתן של עסקים, הוחלט שלא לאפשר לעסק אחד לקבל הלוואה ו/או מענק מיותר מאפיק סיוע אחד. עם זאת, היות והיחס בין מסגרת האשראי הפנוי כיום בקרנות, למספר הבקשות, אינו מהווה מגבלה בפני פונים חדשים, הוחלט לעת עתה שלא להחיל את התנאי כאמור.

4.
העמלה הנגבית מהלווים במסגרת הקרן, הינה נמוכה ביחס לעמלות הנגבות בהלוואות מסחריות. משך הטיפול, מקבלת תיק מלא ועד אישור אשראי ירד, והוא עומד כיום על כחודש וחצי בלבד. זמן הטיפול הממוצע, כולל מקרים כגון מו"מ עם לווים לגבי ביטחונות, דרישת מידע פיננסי משלים, מתן אפשרות נוספת לפונים אשר בקשתם לא אושרה להביא מידע חיובי נוסף, ועוד, מאריכים את משך זמן הטיפול הממוצע. הקרן הינה קרן ממשלתית אשר כפופה למגבלות חוק התקציב. משרדי הממשלה המנהלים את הקרן פועלים על מנת לאפשר פעילות רציפה של הקרן, ולמנוע מצבים אלו.
6.
כל הנתונים אודות הפונים לקרן נמצאים במערכת ממוחשבת. מדי רבעון מגיש הגוף המתאם דוח מפורט לגבי הפונים לקרן, לרבות ניתוח לפי הענף, מחזור המכירות והאזור בו שוכן העסק. כמו כן נדרש מהבנקים להעביר את הפניות על פי מספר חברה פרטית או מספר זהות, והוחל לצבור את הנתונים על בסיס זה, באופן שניתן לזהות את המידע באופן חד-חד-ערכי.

משרד התעשייה, המסחר והתעסוקה
1.
קיומם של שלושה גורמים נפרדים המטפלים בעסקים הקטנים, אינו נובע מנסיבות היסטוריות בלבד, אלא מכך שכל אחד מהגורמים מפעיל כלים השונים בייעודם, באופן הפעלתם ובדרך תקצובם. המשרד יבחן בהקדם את אופן הטיפול הממשלתי הכולל בעסקים קטנים. בין היתר, יבחן גם המבנה הנוכחי של המערכת המטפלת בנושא, ויבדקו חלופות שונות, במטרה להביא לאופטימיזציה בטיפול בסקטור זה.


על פי דיווחי הרשות לעסקים קטנים, בשנת 2004 הוקמו 4,900 עסקים חדשים בסיוע כלי החונכות וכלי המט"י, אשר יצרו כ-13 אלף מקומות עבודה חדשים במשק. כ-1,200 מקומות עבודה נוספים, נוצרו בעקבות התרחבות מבוקרת של עסקים, וכ-1,800 מקומות עבודה נוספים שומרו בעקבות סיוע לעסקים שנקלעו לקשיים.

2.
פעולות להערכת תכנית חונכות עסקית המבוצעות על ידי המשרד, נתנו תמונה על תרומת הפרויקט ואיכותו.


מטרת תכנית חונכות עסקית הינה שיפור רמת הניהול בעסקים. סדרת המדדים לחונכות כוללת: הטמעת מערכת ניהול פיננסי בעסק; קליטת עובד מומחה (כגון איש שיווק מומחה אשר משדרג את רמת הטיפול בתחום), הטמעת מערכת מחשוב, ועוד.

3.
הרשות לעסקים קטנים פועלת כדי לקדם יוזמת חקיקה עם ועדת המשנה של ועדת הכספים של הכנסת ועם משרד התמ"ת. במהלך 2005, תוקם ברשות ועדה פנימית שתטפל בנושא החקיקה. הרשות מכינה הצעה לתיקון בחקיקה בנושא מכרזים, כפי שמקובל בארה"ב ומדינות אחרות. ההנהלה החדשה שנכנסה לתפקידה בפברואר 2004, הקימה יחידת מחקר, באחריות היו"ר. היחידה כבר ביצעה מספר סקרים ומחקרים. הרשות פועלת להקמת מאגר מידע, לאחר שפותחה מערכת ממוחשבת כוללת, ולהקמת צינורות אשראי חדשים.


יו"ר הרשות החליט להקים ועדה בת 3 חברים מטעם הוועד המנהל, אשר תשמש ועדה ליישום המלצות המבקר; המגמה היא להפוך את הרשות לגוף מוביל ויוזם בתחום העסקים הקטנים והבינוניים. ברשימת פרויקטים בביצוע ובתכנון לשנת 2005, נמצא טיפול באוכלוסיות חלשות (חד הוריות, מיעוטים, נשים, חרדים, נכים, גילאי 50+).

4.
נציגי החשב הכללי בוועדת ההיגוי הודיעו בישיבה שהתקיימה בתאריך 14.2.05, שהמגבלה של קבלת סיוע ממשלתי במהלך 3 השנים האחרונות - לא תחול בשלב זה. כלומר כיום מגבלה זו לא קיימת לגבי המבקשים מימון מהקרן. 


לגבי משך הטיפול בבקשות, הרי מתחילת שנת 2005, משך זמן הבדיקה לבקשה עומד על כחודשיים או פחות.

קרן סיוע למפעלים במצוקה
הגופים המבוקרים: משרד התעשייה, המסחר והתעסוקה, משרד האוצר

א. ריכוז ממצאי הביקורת

1.
בדצמבר 2001 הקימה הממשלה קרן תקציבית של 200 מיליון ש"ח לשם מתן הלוואות למפעלים במצוקה. כספי ההלוואות הועברו, בין היתר, למפעלים שלא החזירו הלוואות קודמות שקיבלו מהממשלה או לא עמדו בפירעון התשלומים לקרן. לשני מפעלים נתן החשכ"ל את כספי ההלוואות מבלי שהייתה בידיו ערבות בעלים על מלוא סכום ההלוואה כנדרש באמות המידה לסיוע. 
2.
קרן הסיוע למפעלים במצוקה הוקמה בלי שנעשתה עבודת מטה הכוללת הגדרת צרכים של המפעלים, איתור המפעלים שעשויים להיות זכאים להלוואות ממנה וקביעת נהלים ברורים להפעלת התכנית. כתוצאה מכך שונו אמות המידה של הקרן בתדירות גבוהה. אושרו הלוואות למפעלים שהסיכוי שלהם להיחלץ מהמשבר שפקד אותם היה קלוש ביותר או למפעלים שלא עמדו באמות המידה שנקבעו. 

3.
המפעלים מקבלי ההלוואות העסיקו רק כמחצית מהעובדים שהתחייבו להעסיק בעקבות קבלת הסיוע. המטרות העיקריות אשר לשמן הוקמה הקרן - שמירה על תעסוקת עובדיהם והישרדות המפעלים - לא הושגו.

4.
הביקורת על קרן הסיוע למפעלים במצוקה ועל הסיוע לעסקים קטנים העלתה, כי הניהול של משרד התמ"ת בשני תחומים אלו אינו משקף ראייה מערכתית כוללת, והוא נעשה ללא קשר ביניהם ותוך פיצול הטיפול בין גופים שונים. המשרד לא עשה בדיקה והערכה כוללת של הטיפול בנושאים אלה, ולכן אין בידיו נתונים בדוקים על המועילות שבתכניות השונות ועל תרומתן להקטנת שיעור האבטלה במשק ולהישרדות המפעלים. 

5.
בפועל, החשב הכללי שבמשרד האוצר הוא אשר ניהל את הקרן, אף שאין זה מתפקידו לעסוק במתן הלוואות ובמעקב אחר פירעונן, דבר שנעשה בדרך כלל באמצעות מוסדות פיננסיים המתמחים בכך.
ב.  תגובות המבוקרים

משרד התעשייה, המסחר והתעסוקה
4.
צוות שמינה מנכ"ל משרד התמ"ת מצא שקרן הסיוע למפעלים במצוקה לא השיגה יעדיה, דבר שחייב את המשרד לגבש תפיסה חדשה ואפקטיבית לתפעול הקרן. לכן שונו כללי הפעלת הקרן, והקבינט חברתי-כלכלי אישר שינוי בתנאי העמדת הלוואות, כדלהלן:

א.
הסיוע של המדינה יינתן עם כניסתו של משקיע משמעותי חדש, בעל ערך מוסף לפעילות החברה, ובמסגרת תוכנית הבראה, המכוונת לשינוי מהותי בביצועי החברה. 

ב.
אם קיים משקיע חדש, המדינה תעמיד למפעל אשראי בהיקף שווה לאשראי החדש, ו/או לפריסת אשראי קיים שהבנק(ים) יסכים(מו) להעמיד, במעמד של פרי-פסו, מול הביטחונות שיש בידי הבנק.

ג.
אם לא קיים משקיע חדש, תידרש הזרמת אשראי חדש על ידי הבנקים, וסיוע הקרן יינתן בתנאי, שהאשראי של המדינה יינתן במעמד של פרי-פסו, מול הביטחונות שיש בידי הבנק.

ד.
אם המפעל נכנס להליכים משפטיים, הסיוע של המדינה יבוא רק אחרי רכישתו (או רכישת פעילותו) כעסק חי, ובמקביל להשקעת בעלים ולאשראי בנקאי חדש, שבעליו החדשים יגייסו אחרי הרכישה.

ה.
האשראי של הקרן ישמש להבטחת תפעולו התקין של המפעל, אם בדרך של מימון הון חוזר ואם להשקעות חיוניות חדשות.

ו.
תקרת ההלוואה תהיה 10 מיליון ש"ח, על בסיס של 50%-50% מול הבנק(ים), והיא תועמד לתקופה מקבילה לזו של האשראי הבנקאי החדש.

ז.
במתכונת חדשה זו, הוחלט להרחיב את אוכלוסיית המפעלים הזכאים לסיוע, גם ליישובים במרכז הארץ, המדורגים במדד החברתי-כלכלי באשכולות 5-1.

ח.
יופעל מנגנון בקרה, כדי לוודא קיום התנאים על ידי השותפים להסדר.

ט.
אחת לחצי שנה, הבודק ידווח לוועדת הקרן על ההישגים בפועל של התאגידים שבטיפולו, בפרמטרים של: תעסוקה, מכירות, רווחיות, וכיו"ב.

י.
יתר הקריטריונים שנקבעו בהחלטת הממשלה מדצמבר 2001 יישארו בעינם (ערבות בעלים, אי משיכת כספים על ידי הבעלים, וכו').


משרד התמ"ת והחשב הכללי במשרד האוצר ניהלו מו"מ עם הבנקים במטרה לחתום על הסכם מסגרת שיאפשר העמדת הלוואות הקרן באמצעות המערכת הבנקאית. הסתיים המו"מ עם שני בנקים גדולים. המשרד פועל שיתר הבנקים יצטרפו גם הם להסכם שהושג.


מינהל מקרקעי ישראל

ניהול מקרקעין לאורך חופי הכינרת ושימוש בהם

הגופים המבוקרים: מינהל מקרקעי ישראל; המשרד לביטחון הפנים - משטרת ישראל; משרד הפנים; מינהלת הכנרת; מועצה אזורית גולן; מועצה אזורית עמק הירדן

א. ריכוז ממצאי הביקורת

1.
בעת הביקורת היו חמישה חופים מוחזקים ומופעלים בידי מפעילים פרטיים, כקבלנים של הרשויות המקומיות הנוגעות לעניין, אף שמקרקעי חופים אלה לא נמנו עם המקרקעין שהמינהל הקצה לאותן רשויות מקומיות, או שהסתיימה תקופת ההרשאה שניתנה להן לגביהם. שישה חופים אחרים היו מוחזקים ומופעלים בידי מחזיקים שונים, בלא שנמצא כי נכרתו חוזים עם המינהל או עם הרשות המקומית הנוגעת לעניין, המתירים להם חזקה ושימוש כאמור בחופים. אף שהמינהל היה מודע זה שנים למתואר לעיל, עד מועד סיום הביקורת הוא לא נקט צעדים נגד רשויות מקומיות שאפשרו למפעילים מטעמן להפעיל חופים, אף על פי שלא היו להן חוזי הרשאה תקפים עמו בנוגע אליהם, ורק נגד חלק מהמחזיקים בחופים הנ"ל הוא הגיש תביעות משפטיות (אזרחיות) לסילוק יד, לסילוק המבנים והמתקנים השונים שהוקמו בהם ולתשלום דמי שימוש ראויים.

2.
במשך שנים רבות נעשו ההתקשרויות החוזיות של המועצות האזוריות עמק הירדן וגולן עם מפעילי חופים בתחומיהן המשמשים לנופש ולרחצה ללא מכרז, בניגוד למתחייב מדיני הרשויות המקומיות בנדון. עוד הועלה, כי מדי שנה במשך שנים רבות, התקשרו הרשויות המקומיות הללו בחוזי הפעלה עם אותם מפעילים עצמם. בדרך זו השמיטו הרשויות המקומיות את מרכיב התחרות בהתקשרויותיהן להפעלת החופים.

3.
רובם המכריע של חופי הכינרת הם מקרקעי ציבור שבניהול המינהל המיועדים לתועלת הציבור. אשר על כן ונוכח היותם משאב טבע ייחודי בעל חשיבות לכלל הציבור, ניתן היה לצפות לכך שנגישות הציבור לחופים אלה תהיה חופשית ככל הניתן, בלא מגבלות שאינן מעוגנות בדין. חרף זאת התברר כי אין זה מצב הדברים. הקמת גדר מסוג הגדרות המצויות בחופי הכינרת טעונה היתר לפי חוק התכנון והבניה, התשכ"ה-1965; ואילו בנייה בחופי הכינרת במרחק קטן מ-50 מטרים מקו המים אסורה לפי תכנית מתאר ארצית חלקית לחופים, מס' ת/מ/א/13 - מרחב הכנרת וחופיה (תמ"א 13). בסקר שערכה החברה להגנת הטבע בשנת 2003, נמצאו בחופי הכינרת כמאה גדרות (בלתי עבירות להולכי רגל) בתחום האסור לבנייה. 
בסיורים שעשו עובדי משרד מבקר המדינה לאורך החופים התברר, כי כל חופי הנופש והרחצה פרט לאחד היו מגודרים (עד קו המים או בסמוך אליו) באופן המונע גישה חופשית של הציבור אליהם.

4.
לא נמצא כי רשויות התכנון המקומיות נתנו היתרים להקמתן של הגדרות הללו. לחלקי הגדרות המצויים בתחום האסור לבנייה לפי תמ"א 13 לא היה ניתן כלל להעניק היתר. למרות שהוועדות המקומיות לתכנון ולבנייה היו מודעות למצב המתואר, רובן ככולן לא נקטו אמצעי אכיפה נגד הגורמים שהקימו את הגדרות הללו או שעשו בהן שימוש. 
5.
אף שגורמי התכנון והפיקוח במינהל מחוז הצפון של משרד הפנים היו מודעים לתופעת הגידור האמורה ולחוסר המעש של הוועדות המקומיות בנדון, פעילותם ברמה המחוזית הייתה דלה. סקירת המצב בחמש השנים האחרונות שקדמו לביקורת העלתה, כי בתקופה זו יזמה יחידת הפיקוח המחוזית הגשת כתבי אישום בגין הקמת גדרות ללא היתר בשלושה חופים בלבד.
6.
חוק הסדרת מקומות רחצה, התשכ"ד-1964 (להלן - חוק הסדרת מקומות רחצה), קובע, בין היתר, כי "לא ייגבו דמי-כניסה למקום-רחצה בים, בנהר או באגם אלא אם נקבע חלק סביר של אותו מקום, שהגישה אליו נוחה, לכניסה בלי תשלום". לפי החוק, כדי שרשות מקומית תהא רשאית להטיל חובת תשלום דמי כניסה לחוף רחצה שבתחומה, עליה להתקין, באישור שר הפנים, חוק עזר שבו תקבע הוראות להסדרת הרחצה, ובכללן "קביעת דמי-כניסה למקום רחצה שאיננו בריכת שחיה בעד השירותים הניתנים בו".

7.
הרשויות המקומיות הגובלות בכינרת (פרט לעיריית טבריה) אשר בתחומיהן חופים המשמשים את הציבור לרחצה ולנופש, לא התקינו (עד סיום הביקורת) חוקי עזר שבהם הוראות להסדרת הרחצה בכינרת, וממילא לא קבעו במסגרת זו הוראות בדבר תשלום דמי כניסה אליהם. הרשויות המקומיות הללו מתירות למפעילי החופים מטעמן לגבות תשלומים רק בעבור החניית רכב בתחומי החופים, לפי חוקי עזר שהתקינו בדבר העמדת רכב וחנייתו. אף לא אחת מהן קבעה חלק כלשהו בחופיה כמקום שהגישה לתחומו תהיה ללא תשלום כלשהו. 

8.
בבדיקת המצב השורר בחופים שהקצה המינהל למועצות האזוריות עמק הירדן וגולן, החולשות על רוב רצועת החוף של הכינרת, התברר, כי אף שלהלכה הן גובות תשלום עבור חניית רכב במתחמי החופים, למעשה למבקשים לנפוש ולרחוץ בחופים אלה אין אפשרות מעשית להיכנס לתחומו של חוף כלשהו בלא לשאת בתשלום זה. שכן, עקב מיקומם של החופים הללו, הגישה הסבירה היחידה אליהם היא באמצעות כלי רכב; אולם אין בקרבת אזור החוף (מחוץ למקומות להחניית רכב המצויים בתוך מתחם החוף) מקום חלופי אשר ניתן להחנות בו רכב כדין ולהגיע ממנו ברגל אל החוף. עוד התברר, כי הגידור ההיקפי של מתחמי החופים מונע מציבור הנופשים לעבור באופן חופשי מחוף אחד אל החוף הסמוך אליו.

9.
פקודת התעבורה [נוסח חדש] וחוקי השלטון המקומי מתירים אמנם לרשות מקומית לקבוע במסגרת חוקי עזר מקומות חנייה מוסדרים, שבהם החנייה מותנית בתשלום. אולם רוחו ומגמתו של חוק הסדרת מקומות רחצה הן לאפשר לציבור נגישות נוחה, ללא תשלום, לחלק סביר מהחוף, ובכלל זה - ממגרש חנייה בו (או בקרבתו), אם בלעדיו אין לציבור גישה סבירה לחוף. על כן, מן הראוי שמשרד הפנים ייתן דעתו ליחס שבין ההסדרים החקיקתיים, בהתחשב בכך שאין הלימה בין רוחו ותכליתו של חוק הסדרת מקומות רחצה לבין המצב השורר בחופי הכינרת.

10.
רוב חופי הכינרת המשמשים לנופש ולרחצה, שאותם הקצה המינהל לרשויות המקומיות הגובלות בהם, היו בעת הביקורת בגדר "חופים בלתי מסווגים". דהיינו חופים שמחד גיסא, שר הפנים (בתוקף סמכותו לפי חוק הסדרת מקומות רחצה) לא קבע שהם מקומות רחצה מוכרזים, ומאידך גיסא, הוא לא קבע אותם כמקומות אסורים לרחצה. בחופים אלה לא סופקו לציבור שירותים חיוניים כדוגמת שירותי הצלה ועזרה ראשונה, שחובה לספקם לפי החוק האמור במקומות רחצה מוכרזים. בחוזי ההרשאה שבין המינהל ובין הרשויות המקומיות חייב אותן המינהל לנהוג בכל מתחם חוף שהקצה להן כאילו הוא מקום רחצה מוכרז ולקיים בו את הוראות הדין החלות על מקום כזה. יוצא אפוא, כי באי-מתן שירותי הצלה ועזרה ראשונה בחופים הבלתי מסווגים שהוקצו להן, הפרו הרשויות המקומיות את חוזיהן עם המינהל באורח הפוגע ברווחת הציבור. למרות שהמינהל היה מודע לכך, הוא לא פעל לאכיפת ההתחייבות החוזית האמורה של הרשויות המקומיות.

11.
כאמור, הסמכות לקבוע חוף כמקום רחצה מוכרז נתונה לפי החוק בידי שר הפנים, והוא פועל בנושא זה באמצעות המינהל לשירותי חירום ולתפקידים מיוחדים במשרד הפנים. בדיקת נוהלי משרד הפנים לא העלתה קיומן של אמות מידה מוגדרות לקביעת חופים כמקומות רחצה מוכרזים, להבדיל מקביעת חופים כאסורים לרחצה, שלגביה מנויים טעמים בחוק. 
12.
הכינרת, אגם המים המתוקים היחיד בישראל, היא נכס טבע ייחודי, המהווה אחד ממוקדי המשיכה המרכזיים במערך התיירות והנופש בישראל. רובם של חופי הכינרת הם מקרקעי ציבור שבניהול מינהל מקרקעי ישראל המיועדים לתועלת הציבור. על רקע זה ניתן היה לצפות שגישת הציבור אליהם תהיה חופשית ככל הניתן, בלא מגבלות שאינן מעוגנות בדין. אולם התברר כי המציאות שונה. 

13.
במהלך השנים הלכו חופי הכינרת ונסגרו, ונחסמה הגישה החופשית לחלקים ניכרים ממנה, משום שלאורך חופיה הוקמו כמאה גדרות המגיעות עד קו המים בתחום האסור לבנייה, המונעות מעבר חופשי לאורך קו החוף. יתרה מזאת, התברר, כי כל חופי הכינרת המשמשים לנופש ולרחצה (פרט לאחד) גודרו גידור היקפי עד קו המים (או בסמוך אליו) בלא היתרי בנייה כחוק, ונגבים תשלומים מבאיהם, כך שבעיני הציבור הם נחזים כנחלותיהם הפרטיות של מפעילי חופים כאלה.

14.
גידור חופים ושימוש בהם (ולעתים אף הקמת מתקנים מסחריים בתחומיהם) שלא כדין וגביית תשלום מבאי החופים, כתנאי לכניסתם לתחומיהם, בסטייה מהוראות הדין המסדירות את התנאים והנסיבות שבהם ניתן לגבות תשלומים כאלה, נובעים, בין היתר, ממחדל מתמשך של הרשויות הממלכתיות והמוניציפליות הנוגעות לעניין, המתבטא באלה: פעילות אכיפה דלה של המינהל נגד מחזיקי חופים בלא חוזה או נגד המפרים את תנאיו, נוכח פעולות הבנייה הבלתי-חוקיות שלהם; היעדר פעולות אכיפה של הרשויות המקומיות (לרבות רשויות הרישוי והתכנון שלהן), המתקשרות מדי שנה עם אותם מפעילים עצמם בלא הליכי מכרז, כמתחייב; פעילות אכיפה דלה של רשויות התכנון המחוזיות; והתעלמות משרד הפנים - נציג השלטון המרכזי האמור לפקח על פעילות השלטון המקומי - ממחדלי הרשויות המקומיות, שכמה מהן חולשות על רוב רצועת החוף של הכינרת. 

15.
מן הראוי אפוא שכל הרשויות הציבוריות הנוגעות לעניין - ובהן המינהל, משרד הפנים והרשויות המקומיות הגובלות בכינרת - יירתמו יחד לשים קץ לתופעה רבת השנים המתוארת לעיל, כדי שאגם הכינרת וחופיו ישרתו נאמנה וכחוק את רווחת הציבור כולו. 

ב.  תגובות המבוקרים
מינהל מקרקעי ישראל

12-14.
מחוז הצפון של המינהל מכין בימים אלה שמונה עסקות חדשות להרשאות שימוש לרשויות המקומיות בגין חופי הכינרת, על פי החלטת המועצה 1006 מיום 6.6.04.


צפי לאישור העסקות וחתימת הסכמי הרשאה לשימוש - 30.6.05 - באחריות מחוז הצפון.


בנוסף, ממשיך המינהל את ההליכים המשפטיים כנגד מחזיקים בחופים, שהקימו בהם מבנים ומתקנים ללא הרשאה מאת המינהל ו/או הפרו את תנאי ההרשאה. כמו כן, נמצאות בהכנה שלוש תביעות משפטיות חדשות כנגד מחזיקים נוספים.

שינוי ייעודן של קרקעות שהוקצו למטרות ציבוריות

הגופים המבוקרים: מינהל מקרקעי ישראל; משרד המשפטים; משרד הפנים

א. ריכוז ממצאי הביקורת

1.
במספר מקרים שינו הגופים הציבוריים את ייעוד הקרקע ממטרה ציבורית למסחרית (כולל מגורים) ומכרו את זכויותיהם לאחרים מבלי לקבל על כך את אישור ממ"י בכתב ומראש כמתחייב מהסכמי החכירה. מועצת מקרקעי ישראל, לא קבעה מדיניות ברורה למקרים שבהם מבקש החוכר של הקרקע שהוקצתה למטרה ציבורית, לשנות את ייעודה או להעביר את הזכויות בה לאחר. 

2.
בשנת 2000 החל המינהל, בשיתוף נציגי היועץ המשפטי לממשלה ופרקליטות המדינה, בגיבוש מדיניות כוללת למקרים מסוג זה; את הצעת המדיניות, שלפיה לא יתאפשר לחוכר לשנות את ייעודה של קרקע שהוקצתה ללא מכרז למטרה ציבורית, הניח המינהל על שולחן מועצת מקרקעי ישראל. אך עד מועד סיום הביקורת טרם קיבלה מועצת מקרקעי ישראל החלטה בנושא. 

3.
במהלך גיבוש המדיניות נעשתה עסקה בין עמותה שהוקצו לה מגרשים בשכונת בית וגן בירושלים למטרת ספורט ובין חברה פרטית: העמותה התחייבה למכור את זכויותיה במגרשים אלה לחברה, וזאת פעלה לשינוי ייעוד הקרקע למגורים מבלי שהתקבל לכך אישור רשמי וסופי של המינהל.

4.
בביקורת עלה, כי התייחסות המינהל לעסקה התאפיינה בחוסר עקביות ובסתירות. מן הצד האחד, הבהיר המינהל כי העסקה טעונה אישור הנהלת המינהל ומועצת מקרקעי ישראל; נמנע מלתת לחברה הרשאה לתכנון קודם שתתקבל החלטה על ידי מועצת מקרקעי ישראל למקרים מסוג זה; וכן הצביע על הבעייתיות שבעסקה. ואילו מן הצד האחר, אפשר המינהל לחברה להתקדם בעסקה ובתכנון הקרקע. הוא דחה למשך שנים קבלת החלטה רשמית וסופית בעניין, ובינתיים הוציאה החברה כספים רבים וקבעה "עובדות בשטח".

5.
אין זה מתפקידו של מבקר המדינה להכריע מה יהיה דין העסקה במגרשי בית וגן בירושלים, אולם הלקח העולה ממקרה זה הוא ברור: ראשית יש להחיש את קבלת ההחלטה במועצת מקרקעי ישראל על המדיניות במקרים של בקשות לשינוי ייעוד של קרקע שהוקצתה ללא מכרז למטרות ציבוריות, כאשר ברמה העקרונית, אין לדעת מבקר המדינה הצדקה עניינית לאפשר למי שקיבל קרקע למטרה ציבורית ליהנות מרווח יזמי מלא, אלא ראוי להשיב את הקרקע למינהל, והוא ישווקה ככל קרקע אחרת לשימושים מסחריים; ושנית, לקבל החלטה בענין העסקה בשכונת בית וגן.

ב.   תגובות המבוקרים

מינהל מקרקעי ישראל

בשלהי דצמבר 2004 גובשה הצעת החלטה מתוקנת בדבר העברת זכויות ושינוי יעוד בנכסים שהוחכרו למטרות ציבוריות ללא מכרז, המשקפת את ההסכמה אשר הושגה בישיבה מיום 19.12.04 בין נציגי משרד המשפטים, אגף התקציבים והמינהל.

המינהל ממתין לקביעת מועד לישיבת מועצת מקרקעי ישראל על מנת להציג הצעת ההחלטה. כינוס המועצה מתעכב עקב העדר של קוורום של חברי המועצה.

לאחר אישורה כדין של החלטת מועצה בנושא העקרוני, ידון המינהל בעסקה הספציפית בשכונת בית וגן, על פי תנאי ההחלטה ונסיבות העניין.

שימוש מסחרי בקרקעות המינהל 

הגוף המבוקר: מינהל מקרקעי ישראל

א. ריכוז ממצאי הביקורת

1.
בדיקת המעקב העלתה, כי המינהל טרם החל לגבות בגין שימוש מסחרי בקרקעות בשטח הקמפוס של הטכניון ולמצער בבניין מל"ת ובמרכז גוטווירט, דמי חכירה ריאליים או הפרשי ערך קרקע, שלהם הוא זכאי מכוח החלטות המועצה. 

2.
חלפו כשלוש שנים מאז העלה החשב הכללי את ממצאיו בדבר השימוש המסחרי, וכשנתיים מאז הובאו ממצאי הדוח לידיעת המינהל, אך הוא טרם החל בהליכים מעשיים לגביית המגיע לו.

3.
בדיקת המעקב העלתה, כי המינהל טרם גבה את חלקו בגין השימוש המסחרי בקרקע המדינה בחנות, במלונית ובתחנת הדלק, המניבים הכנסות לשיבא.

4.
בדיקת המעקב העלתה, כי בינואר 2004 נתקיימה ישיבה בין המינהל לחשכ"ל בנושא חלוקת סמכויות ואחריות בין גופים אלו. הנושא לא הוכרע באותה ישיבה, ועד מועד סיום בדיקת המעקב (סוף 2004) טרם נתקבלה החלטה בעניין.

5.
בהערות ראש הממשלה לדוח נאמר, כי נערך סקר קרקעות לגבי 45 נכסים שהוקצו לתאגידים ולגופים ציבוריים כמו עיריות, חברת חשמל והסוכנות, אשר אמור לבחון את אופן ניצול המקרקעין בידם: התאמת השימוש למטרת ההקצאה, העברת הקרקע לשימושו של לצד ג', אי-שימוש בקרקע וכו'. ואולם בעת בדיקת המעקב היה הסקר רק בשלבים ראשוניים.

6.
על המינהל ועל אגף החשב הכללי במשרד האוצר, לקבוע את גבולות הסמכות והאחריות לטיפול בנכסי בתי חולים ממשלתיים, תוך שימת דגש על הפעלת סמכות המינהל כדי שיקבל את התשלום המגיע לו בגין השימוש המסחרי.
7.
על המינהל לבדוק אם מוסדות ציבוריים נוספים עושים שימוש מסחרי בקרקעות המינהל ללא אישור, ולפעול בהתאם לשמירת זכויותיו.

8.
בדיקת המעקב העלתה, כי עד סוף שנת 2004 כמעט שלא נעשה דבר בנושאים אלה.
ב.  תגובות המבוקרים

מינהל מקרקעי ישראל

1.
בישיבת הצוות לתיקון ליקויים מיום 14.12.04 בנושא שימוש מסחרי בקרקעות המינהל, הוחלט כי תוכן על ידי המינהל הצעת החלטה לדיון במועצת מקרקעי ישראל, להגדרת השימושים בגינם ישלמו אוניברסיטאות 2% מערך הקרקע, ושימושים שאינם ציבוריים, בגינם ישלמו המוסדות 5%.

ביום 9.2.05 הובאה לדיון בהנהלת המינהל הצעה כאמור. בהצעה פורטו סוגי השימושים השונים באוניברסיטאות, והצעה לחלוקתם לשימושים ציבוריים וסחירים, ובהתאם דמי החכירה שישולמו בגינם.


הנהלת המינהל החליטה להרחיב סוגי השימושים הציבוריים והמסחריים, כך שיכללו גם את אלה שבבתי חולים ומכללות. כמו כן, הוחלט להוסיף שיעורי ביניים לתשלום, בין 2% ל-5% (קרי 3% ו-4%) לשימושים מסחריים-ציבוריים מעורבים.


לאחר שתורחב ותתוקן ההצעה, היא תידון שוב בהנהלת המינהל, ולאחר אישורה, תועבר לדיון במועצת מקרקעי ישראל.


צפי לדיון חוזר בהצעת ההחלטה לאחר תיקונים - 6.4.05.


לעניין חיוב הטכניון בדמי חכירה לשימושים הסחירים - הוזמנה שומה לצורך עדכון דמי החכירה.


צפי לקבלת השומה ושליחת שובר לתשלום - 1.5.05.

6.
לעניין הסדרת המקרקעין המוחזקים על ידי בתי החולים הממשלתיים, נסמך המינהל על נתוני החשב הכללי ומשרד הבריאות, נתונים אשר טרם הומצאו למינהל באופן מסודר.


בחודש ינואר 2005 הייתה אמורה להתקיים פגישה עם החשכ"ל בעניין, לצורך גיבוש מדיניות המינהל בדבר השימושים הסחירים המבוצעים בבתי החולים, אולם הפגישה נדחתה.


לאחר סיכום הנושא עם החשכ"ל, יוכל המינהל לקדם ההסדרים עם בתי החולים, הן לעניין חתימת חוזי חכירה לגבי הקרקע והן לעניין גביית דמי חכירה או דמי היתר בגין השימושים המסחריים.

משרד התקשורת
הפיקוח האלחוטי על שידורי רדיו

הגופים המבוקרים: משרד התקשורת; משרד האוצר - רשות המסים; המשרד לביטחון הפנים - משטרת ישראל; רשות שדות התעופה; רשות השידור; הרשות השנייה לטלוויזיה ולרדיו

א. ריכוז ממצאי הביקורת

1. 
בשנים 1997-2000 חקרה המשטרה ביסודיות, בשיתוף יחידות חקירה מיוחדות ובסיוע פרקליטות המדינה, את כל הגורמים המעורבים בשידור בשלוש תחנות פירטיות. בעקבות ממצאי החקירות גזרו בתי המשפט עונשים משמעותיים על מפעילי התחנות. מאז לא עסקה המשטרה בחקירות מעין אלה, ובעקבות זאת ברוב המקרים ניתנו עונשים קלים. 
2. 
על אף ההנחיות שקבעה המשטרה בעניין התחנות הפירטיות, היא לא העמיקה בחקירותיה נגד מפעילי התחנות האלה, לרבות תחנות שהוגשו בעניינן תלונות חוזרות ונשנות. המשטרה גם לא טיפלה במרוכז בתלונות שהוגשו בכמה מחוזות בעניין אותן תחנות, המשדרות בפריסה ארצית, ואולפניהן נמצאים במחוז אחר מזה שמשדריהן נמצאים בו. 

3. 
בנוהל המשטרתי לטיפול בעבירות של הפעלת תחנה פירטית נקבע, שיש לשתף את נציבות מס הכנסה בחקירה. אולם בפועל לא גובשה מתכונת לשיתוף פעולה בין משרד התקשורת, למשטרה ולשלטונות המס במאבק בתחנות רדיו פירטיות.

4. 
אף שליחידת הפיקוח יש מכשור המתאים לאיתור מקורם של שידורי רדיו פירטיים, בדרך כלל יחידת הפיקוח אינה יוזמת פעולות לאיתור מקום השידור והמשדרים של התחנות הפירטיות, אלא פועלת בעקבות תלונות על הפרעות. לדעת משרד מבקר המדינה, על היחידה לפעול גם מיוזמתה כדי לאתר את משדרי התחנות הפירטיות.

5. 
מדוח יחידת הפיקוח עולה, שביולי 2004 נרשמו כ-50 תלונות שהיחידה הגישה למשטרה והמשטרה לא נקטה כל פעולה בעניינן, אף על פי שחלקן הוגשו זמן רב לפני מועד זה, לעתים, עד שהמשטרה מטפלת בתלונה משנה התחנה הפירטית את כתובתה, ומוסיפה לגרום הפרעות. אז יש לאתר את כתובתה החדשה של התחנה, לחדש את הגשת התלונה במשטרה ולהשיג שוב צו חיפוש של שופט. 

6. 
בדרך כלל לא מילאה המשטרה את ההנחיה להקליט את שידורי התחנות. מנתוני מגדל הפיקוח בנמל התעופה בן גוריון עולה, כי רק בחמש מתוך מאות תלונות על הפרעות של תחנות פירטיות לתעופה שהתקבלו בארבע השנים האחרונות התבקש מנהל מגדל הפיקוח להעביר למשטרה את יומני המבצעים שלו ונגבו עדויות מבעלי תפקידים במגדל הפיקוח לצורך החקירה. לדברי הממונה על התעופה האזרחית בפועל ברשות שדות התעופה, הרשות שומרת לצרכיה את ההקלטות במשך כחצי שנה, אך היא אף פעם לא התבקשה למסור למשטרה הקלטות המתעדות הפרעות לקשר האווירי.

7. 
בפרק הזמן ינואר 2000-יולי 2004 גנזה המשטרה בלי להגיש כתב אישום 516 (כ-70%) מבין 731 תיקי חקירה שנפתחו בעקבות שידורים פירטיים; 97 תיקים נגנזו בעילה של "חוסר עניין לציבור", ו-314 תיקים נגנזו בעילה "עבריין לא נודע". ביולי 2004 טרם הסתיים הטיפול ב-23 תיקים שנפתחו בשנים 2000 ו-2001, אף על פי שבחלק מהם עברו למעלה מארבע שנים,           וב-33 תיקים שנפתחו בשנת 2002. התברר, כי בידי המשטרה אין מידע מרוכז בכמה מן התיקים האלה הוגשו כתבי אישום.

8. 
מכ-80% מהתיקים שנבדקו עולה, כי המשטרה לא עשתה בעניינם כל חקירה, לרבות ניסיונות לאתר את המעורבים בהפעלת התחנה. עוד עולה, כי המשטרה לא העמיקה בחקירותיה נגד מפעילי תחנות פירטיות, לרבות תחנות שהוגשו בעניינן תלונות חוזרות ונשנות, כדי לבסס ראיות להגשת כתבי אישום.

9. 
גם כשהיה מדובר בעבירה חוזרת, לא ריכזה המשטרה מאמצים כדי לזהות את העבריינים, למצות את החקירה ולהעמידם לדין. 

10. 
כדי לאתר את האולפן יש להפעיל כמה אמצעי חקירה, בחלקם מודיעיניים, ולרוב הדבר לא נעשה. כל עוד המשטרה לא מגיעה אליו לא הושלמה עבודתה, ויש סיכוי גדול שהתחנה תמשיך לפעול. 

11.
מהתיקים שנבדקו עולה, כי מהמועד שבו הגישה יחידת הפיקוח תלונה למשטרה עד שביקשה המשטרה צו חיפוש והפעילה אותו חלף זמן רב: בתיק אחד חלפו יותר מארבעה חודשים, בחמישה תיקים עברו כשלושה חודשים ובשבעה תיקים עברו יותר מחודשיים. ממצאים דומים עולים מדוח יחידת הפיקוח (ראו לעיל). 

12. 
המשטרה לא טיפלה במרוכז בתלונות על תחנות פירטיות המשדרות בפריסה ארצית, והאולפן והמשדר שלהן פזורים במחוזות שונים.

13.
הדרך להתמודד עם תופעת התחנות הפירטיות היא חקירות יסודיות וממצות שיבססו את הראיות כנגד כל המעורבים, והגשת כתבי אישום שיאפשרו למצות את הדין עם כל העבריינים. מן הממצאים עולה, שעל פי רוב לא עשתה המשטרה מאמץ מספיק לאיתור העבריינים, ולא נקטה אמצעי חקירה שיביאו לביסוס ראיות, בעיקר כנגד העבריינים שחזרו לסורם ושבו ופתחו את התחנות שנסגרו. 

14.
בינואר 2004 הודיע ראש מדור חקירות במשטרה, כי המשטרה רואה חשיבות רבה בשיתוף נציבות מס הכנסה באכיפת החוק נגד תחנות הרדיו הפירטיות, וביקש שהמשרד יעביר לידיו רשימת תלונות על עבירות רדיו פירטי שיש בהן פוטנציאל לשיתוף פעולה עם רשויות המס. עד סיום הביקורת לא גובשה מתכונת לשיתוף פעולה בין שלטונות המס, למשטרה ולמשרד התקשורת במאבק בתחנות הפירטיות. 

ב.  תגובות המבוקרים

משרד התקשורת

3.14.
גובשה מתכונת עבודה בין משרד התקשורת, מס הכנסה ומשטרת ישראל: משרד התקשורת מוסר למשטרה להכנת כתב אישום; רשימת תחנות רדיו שנסגרו וממשיכות לשדר, חשודים שנעצרו, או שיש מידע על המפעילים, רשימה זו מועברת גם למס ההכנסה. 

4. 
מנכ"ל המשרד ביקש תוספת של שני תקנים לתגבור פעולות הפיקוח.


המשרד מטפל, בעדיפות גבוהה וללא פשרות, בסגירת תחנות המפריעות לתעופה ולצה"ל, ומסכנות חיי אדם.

המשרד לביטחון הפנים - משטרת ישראל

14.
נציגי מחלקת החקירות במשטרת ישראל, ונציגים מקצועיים במשרד התקשורת - יועץ משפטי וסמנכ"ל, גיבשו נהלי עבודה משותפים בין שני המשרדים, לאור תיקוני חקיקה שנתקבלו לאחרונה בתחום הרדיו הפירטי, שהינן קביעת העבירות החדשות של שיבוש תדרי תעופה ופרסום ברדיו הפירטי.

יוכן "מודל תקיפה" כנגד המפרסמים וכנגד תחנות הרדיו המשבשות תדרי תעופה, בסיוע פרקליטות המדינה, לאור פניית היועץ המשפטי של משרד התקשורת אל פרקליטות המדינה.


במסגרת "מודל תקיפה" זה, המשטרה תשלב גם את גורמי המס, ותיתן דגש למיקוד פעילות כנגד תחנות רדיו פירטיות, אשר הוגשו נגדן תלונות חוזרות ונשנות, וכנגד תחנות המשדרות בפריסה ארצית.


ההנחיות שיפורסמו לאחר גיבוש נהלי העבודה המשותפים, בדגש על האכיפה כנגד תחנות המשבשות תדרי תעופה, תכלולנה גם רענון ההנחיות בדבר תפיסת יומני המבצע וההקלטות, הנדרשות להוכחת העבירות. תשומת לב מיוחדת תינתן לסוגיית גניזת תיקי החקירה.

בנק החקלאות לישראל בע"מ 

הגופים המבוקרים: בנק החקלאות לישראל בע"מ; משרד האוצר - אגף החשב הכללי, רשות החברות הממשלתיות; משרד החקלאות ופיתוח הכפר; בנק ישראל

א. ריכוז ממצאי הביקורת

1.
בסוף שנות השמונים ובתחילת שנות התשעים של המאה העשרים פקדו את המגזר החקלאי משברים פיננסיים וכלכליים חמורים. עקב אי-יכולתם של הלווים במגזר זה לעמוד בהתחייבויותיהם כלפי הבנקים, בכללם בנק החקלאות, נעשו עמם הסדרים מיוחדים שכללו מחיקה של חלק ניכר מחובותיהם ופריסה של החזר מרבית החובות הנותרים. בשל המשבר במגזר החקלאי הורע מצבו הפיננסי של הבנק. משנת 1990 החלה הממשלה להזרים לבנק כספים באמצעות פקדונות, כדי לאפשר את המשך פעילותו, ובאוגוסט אותה שנה סיכמו המפקח על הבנקים דאז והחשב הכללי דאז במשרד האוצר (להלן - החשכ"ל), שיש להתחיל מיד במשא ומתן על מכירתו.
2.
במרס 1992 דנה ועדת השרים לענייני הפרטה בהצעת החלטה שהגישה רשות החברות הממשלתיות למכירת כל החזקות המדינה בבנק עד ספטמבר אותה שנה, והחליטה לדחות את המשך הדיונים בנושא (לא תועד הנימוק לכך). עד אוקטובר 2004 לא הוגשה שוב לוועדת השרים הצעת הפרטה בעניין הבנק. 

3.
באפריל 1993 הגביל בנק ישראל את רישיונו של בנק החקלאות, ועקב כך הוא לא רשאי עוד לגייס פיקדונות מהציבור או לעסוק במתן אשראי. מאז עיקר פעילותו של הבנק היא הסדרה וגבייה של חובות העבר של המגזר החקלאי. גביית חובות אלה נתקלת בקשיים.

4. 
מתחילת שנות התשעים הביעו גורמים ממשלתיים שונים ואף הבנק עצמו את עמדתם בעניין הצורך לשקול את המשך פעילותו של הבנק נוכח מצבו הפיננסי הקשה ומתכונת פעילותו הקיימת, והמליצו לבחון דרכים אחרות לגביית האשראי שנתן ואת הצורך והאפשרות לנקוט כלפיו פעולות על פי סעיף 14 לחוק החברות הממשלתיות, התשל"ה-1975 המפרט את הנסיבות שבהתקיים אחת מהן רשאית הממשלה להביא לפירוק מרצון של חברה ממשלתית או למכירת מניות החברה שבידי המדינה; אף הועלו כמה וכמה הצעות בעניין זה, אולם הן לא קודמו.

5.
ההון העצמי של הבנק היה שלילי והגיע בסוף שנת 2003 לכ-1.094 מיליארד ש"ח. המקורות העיקריים למימון גירעון זה הם שטרי הון נדחים ופיקדונות נדחים של הממשלה בסך כ-0.97 מיליארד ש"ח. בשנת 2003 הפסיד הבנק כ-99.7 מיליון ש"ח, לעומת כ-70.1 מיליון ש"ח בשנת 2002. הבנק אינו יכול לפרוע את חובותיו לממשלה, ולמעשה המשך פעילותו מותנה בהמשך דחיית מועד פירעונם של הפיקדונות ושטרי ההון הנדחים ושל פיקדון רגיל נוסף של הממשלה בבנק בסך 0.43 מיליארד ש"ח.

6.
לפי מאזן הבנק לסוף שנת 2003, האשראי לציבור לאחר ניכוי המחיקות וההפרשות לחובות מסופקים שנעשו בעקבות ההסדרים המיוחדים היה כ-252 מיליון ש"ח. הסכום נטו שגבה הבנק, לאחר ניכוי ההוצאות התפעוליות, בכל אחת מהשנים 2000-2003 היה בממוצע כ-32.5 מיליון ש"ח, אך עלות הגבייה הייתה כרוכה בהוצאות תפעול שנתיות בסך של כ-9.9 מליון ש"ח בממוצע. 

7.
הנתונים בעניין מצבו הפיננסי הקשה של הבנק והצורך בנקיטת צעדים המתחייבים מכך היו ידועים במשך 14 שנה לפחות לכל הגופים הממשלתיים הקשורים בפעילותו של הבנק - רשות החברות ומשרדי האוצר והחקלאות. למרות זאת הם לא קיבלו כל החלטה מחייבת בעניין הבנק. בכל אותן שנים גם לא שקלו רשות החברות והחשכ"ל לקבוע לבנק פרק זמן מוגדר להמשך פעילותו במתכונת הקיימת, שלאחריה ייבחנו דרכים חלופיות לגביית האשראי שנתן, העדיפות מנקודת המבט של משק המדינה.

8. 
עד אוגוסט 2004, במשך כ-14 חודשים, פעל דירקטוריון הבנק ללא יו"ר, ובמשך כל שנת 2003 התכנס הדירקטוריון שלוש פעמים בלבד. בתקופות מסוימות פעל דירקטוריון הבנק בהרכב מצומצם מהנדרש בתקנות הבנק. עד פברואר 2004 כיהן בדירקטוריון הבנק דירקטור חיצוני אחד בלבד, אף שעל פי חוק החברות הממשלתיות, בחברה ציבורית צריכים לכהן לפחות שני דירקטורים חיצוניים. החלטות חשובות שהדירקטוריון היה צריך להיות מעורב בהן, על פי הנוהג הקיים בבנק, כגון הסדרים סופיים שנעשו עם קיבוצים מסוימים, התקבלו בדרך כלל בהנהלת הבנק, והיא דיווחה לו עליהן רק בדיעבד.

9.
שר החקלאות לשעבר יעקב צור ציין במכתב מדצמבר 2004 למשרד מבקר המדינה, כי משרד החקלאות פעל "מאז 1993 לשכנע את משרד האוצר למכור את תיק האשראי של בנק החקלאות לאחד הבנקים... ב-1995 גיבש משרד החקלאות מודל, שיאפשר את מכירת בנק החקלאות לאחד הבנקים... ההצעה הוגשה לאוצר ב-17.1.96... משרד האוצר על כל שלוחותיו התנגד למסמך זה ואף לא הציג הצעה חלופית. היינו סבורים אז ואנו משוכנעים כיום שגישת האוצר הסבה נזק לתקציב המדינה והכבידה, שלא לצורך, על קיום הסדר הקיבוצים עליו החליטה הממשלה".

10.
בשל התדירות המועטה של התכנסות הדירקטוריון והמספר המצומצם של חבריו בתקופות מסוימות, החלטות חשובות שהדירקטוריון היה צריך להיות מעורב בהן, על פי הנוהג הקיים בבנק, כגון החלטות על הסדרים סופיים עם קיבוצים, התקבלו אז בדרך כלל בהנהלת הבנק, והיא דיווחה עליהן לדירקטוריון רק בדיעבד.

11.
ממצאי הביקורת בעניין התנהלותם של רשות החברות הממשלתיות, בנק ישראל ומשרדי האוצר והחקלאות בכל הנוגע לפעילותו של בנק החקלאות, מלמדים שבמשך כ-14 שנים לפחות הם היו מודעים, בין היתר, למצבו הפיננסי הקשה של הבנק, לחוסר הכדאיות של גביית החובות במסגרת חברה ממשלתית כבנק החקלאות ולצורך צעדים של ממש המתחייבים מכך.

12.
במהלך כל אותן שנים קיימו גופים אלה דיונים רבים, שדובר בהם בבירור על הצורך הדחוף לנקוט צעדים של ממש בעניין הבנק, ואף הוצעו הצעות שונות שלא קודמו. בכל אותן שנים גם לא שקלו רשות החברות והחשכ"ל לקבוע לבנק פרק זמן מוגדר להמשך פעילותו במתכונת הקיימת, שלאחריה ייבחנו דרכים חלופיות לגביית האשראי שנתן.

13.
לדעת משרד מבקר המדינה, על רשות החברות ומשרדי האוצר והחקלאות בשיתוף בנק ישראל לבחון בהקדם מה הם הצעדים שיש לנקוט בעניין הבנק, כמתחייב, בין היתר, מחוק החברות הממשלתיות, לבחור בחלופה שתביא את מרב התועלת למדינה ולפעול בהקדם ליישומה. בבחינה זו יש להביא בחשבון, בין היתר, את מצבו הפיננסי של הבנק, את מעמדו ואת פעילותו, ולשקול אם יש הצדקה להמשך גביית החובות על ידי הבנק במתכונת של חברה ממשלתית דווקא, או עדיפה חלופה אחרת שתאפשר למדינה לקבל את הערך המרבי של החזרי החובות.

ב. תגובות המבוקרים
בנק החקלאות

5.
לדעת הבנק אין כל בסיס משפטי ו/או כלכלי ו/או חשבונאי לכל דרך פעולה באשר לעתידו של הבנק מלבד הפיכת פקדונות הממשלה להון, ולחילופין - מחיקת החוב לממשלה, שממילא אין מקום ו/או יכולת להחזירו, או בהתאמתו לסכום חוב החייבים לאחר הפרשות, ולאחר מכן גיוס משקיע והחזרת רשיון הבנק המלא לצורך מילוי ייעודו ההיסטורי של הבנק. הצורך בבנק ייעודי כמכשיר המימון למיגזר החקלאי התחזק, בהעדר מכשיר מימון מתאים במערכת הבנקאית. כך מקובל בהרבה מדינות מערביות.
6.
הסכום שגבה הבנק בכל אחת מהשנים 2000-2003 היה בממוצע כ-55.7 מליון ש"ח כולל העברות ממשלתיות בגין הסדר הקבוצים בסך 13.3 מליון ש"ח. ההוצאות התפעוליות בשנים אלה הסתכמו בסך של 9.9 מליון ש"ח בממוצע לשנה, כאשר במהלכן המשיך הבנק בהסדרת החובות וגבייתם.
13.
הבנק שוקד בימים אלו על הכנת תוכנית אסטרטגית מתאימה, האמורה להיות מוגשת בזמן הקרוב לבנק ישראל, לרשות החברות ולחשב הכללי.

אי לכך, יש להקדים לכל החלטה ו/או להמשך תהליך בחינת עתידו של הבנק, בחינת התוכנית והיתכנות מימושה ולקצוב לבנק את פרק הזמן הנאות הנדרש לו ע"מ לבדוק את היתכנות התוכנית. 

מצבו הקשה של הבנק אינו נובע, מניהול כושל או מאי-סדרים, אלא אך ורק משום שנכפה עליו על ידי הממשלה למחוק חלק אדיר מהחובות לבנק ובשל הרבית האסטרונומית הנזקפת בגין פקדונותיה בבנק.

לדעת הבנק, פעילותו של הבנק במגזר החקלאי, כולל במיגזר הקיבוצי, שמרה ושומרת על רכוש המדינה, ככל שניתן; הבנק נאבק נגד הנושים האחרים כדי לקבל תמורה הולמת ככל הניתן תחת המגבלות המשפטיות הקיימות בעת מימוש ו/או בגין הבטוחות שברשותו, ומאחר והמדינה היא הנושה המהותית היחידה בבנק, הרי שככל שהתמורה גבוהה יותר ההחזר למדינה יהיה גבוה יותר.

תפקידו של הבנק כבנק ייעודי לא תם. היפוכו של דבר אף התחזק, כמקובל בעולם המערבי, משום שלמגזר החקלאי אין מכשירי מימון ההולמים את צרכיו. לפיכך, יש להפוך את שטרי ההון והפקדונות של הממשלה להון מניות ולגייס משקיע/משקיעים על-מנת לקיים בנק למגזר החקלאי בעל רשיון מלא לפעול בכל תחומי הבנקאות, כדי להכשירו בעקבות כך להפרטה וכדי לצמצם במידה ניכרת הפסדים למשלם המסים הישראלי.
משרד האוצר - אגף החשב הכללי
13.
אגף החשב הכללי ורשות החברות פועלים יחדיו במטרה להפריט את בנק החקלאות בע"מ. הצעת החלטה לועדת השרים לענייני הפרטה בנוגע לבנק, אשר תואמה עם משרד האוצר, הועברה ב-7.2.2005 על ידי מנהל יחידת ההפרטה ברשות החברות, ליו"ר דירקטוריון הבנק, לשם קבלת עמדת הדירקטוריון.

משרד האוצר ימשיך לפעול יחדיו עם רשות החברות לקידום הפרטת הבנק במטרה להביא את מירב התועלת למדינה.
משרד החקלאות
13.
משרד החקלאות הודיע כי אינו מתנגד למהלך של הפסקת פעולת הבנק בכל דרך שרשות החברות הממשלתיות תמצא לנכון, בתנאי שיובטח שהקונה לא יעשה שימוש במקרקעין, אלא לצורך גביית חובות הבנק. החשב הכללי קיבל את עמדת משרד החקלאות בנושא.

בדיון שהתקיים בלשכת מנכ"ל רשות החברות הממשלתיות נמסרה הודעה כי ההנהלה הנוכחית של הבנק בוחנת אפשרויות שונות כדי למזער את הנזק למדינה מעבר להצעה בדבר הפסקת פעולת הבנק, בין היתר על ידי חידוש פעולתו של הבנק כבנק יעודי.

מכל מקום, החלטה על עתיד הבנק צריכה להתקבל בממשלה בעקבות הצעת החלטה שתוגש מטעמו של שר האוצר.
משרד האוצר - רשות החברות הממשלתית
13.
ביום 6.2.2005 קיימה רשות החברות פגישה עם נציגי החשב הכללי ומנכ"ל משרד האוצר בעניין הבנק. בפגישה זו סוכם על דעת כל הגורמים, כי יש לפעול להפרטת הבנק.

ביום 7.2.2005, שלחה הרשות הצעת החלטה לוועדת השרים לענייני הפרטה בעניין הבנק לקבלת התייחסות דירקטוריון הבנק תוך 21 יום, בהתאם לחוק החברות הממשלתיות.

ביום 20.2.2005 פנה הבנק בבקשה לדחות את מועד הגשת תגובתו להצעת ההחלטה ל-60 יום מיום פניית רשות החברות, על מנת שהנהלת הבנק תוכל להיפגש עם נציגות העובדים ולאפשר להם להשמיע את עמדתם, טענותיהם ודרישתם בעניין הליך ההפרטה. בעקבות פניה זו הודיעה הרשות, כי ניתנה אורכה כמבוקש וכי על הבנק להגיש את תגובתו להצעת ההחלטה עד ליום 6.4.2005.

מיד לאחר קבלת תגובת הבנק ובחינת עמדתו, תפעל הרשות, ביחד עם גורמי המדינה האחרים, במטרה למקסם את התועלת למדינה.

בנק יהב לעובדי המדינה בע"מ

הגופים המבוקרים:  משרד האוצר; בנק יהב; בנק ישראל

א.  ריכוז ממצאי הביקורת

1. 
מן הראוי שלקראת סיום תוקף ההסכם עם הבנק יקיים החשכ"ל תהליך קבלת החלטות מסודר ומבוסס לבחירת דרך ההתקשרות הראויה למתן שירותי בנקאות לעובדי המדינה - קיום מכרז או התקשרות בפטור ממכרז. 

2. 
המדינה מחזיקה בעקיפין, באמצעות החברה למפעלי כלכלה, בכרבע ממניות בנק יהב. מן הראוי שרשות החברות תגבש, בתיאום עם הגורמים הנוגעים בדבר, החלטה עקרונית אם נחוץ שהמדינה תחזיק, ולו בעקיפין, בבנק. 
3. 
נוכח העלויות הניכרות של שירותי המחשוב מן הראוי שבנק יהב יעקוב אחר השינויים הטכנולוגיים והכלכליים ואחר תנאי השוק בתחום זה, ויבחן מפעם לפעם את האפשרות לרכוש שירותי מחשוב מספקים חיצוניים ולא מבנק הפועלים. 

4. 
בנק הפועלים ובנק יהב, נוסף על היותם חברת אם וחברת בת, מתחרים זה בזה במגוון השירותים שהם מספקים ויש ביניהם קשרים עסקיים מהותיים. מאחר שהמבקר הפנימי של בנק יהב הוא המבקר הפנימי של בנק הפועלים, יש חשש שבבדיקת העסקאות בין שני הבנקים הוא ייקלע למצב של ניגוד עניינים. מן הראוי שבנק יהב יימנע מלהטיל את הבדיקה על המבקר הפנימי המשותף ויבצע אותה באמצעות גוף ביקורת חיצוני. 

5. 
משרד מבקר המדינה המליץ לבנק ישראל לבחון, בשיתוף אגף שוק ההון, את סוגיית החשש לניגוד עניינים בכהונה מקבילה בגופים המנהלים קופות גמל ובגופים המנהלים בקרן פנסיה, ולשקול אם יש מקום לתת הנחיות מתאימות בנושא זה.

6. 
בישיבות ועדת הביקורת, הדירקטוריון והאסיפה הכללית בעניין עדכון הסדרי הפרישה של יו"ר הדירקטוריון ושל יו"ר ועדת ההנהלה, לא הוצגו מלוא הנתונים הדרושים לצורך קבלת ההחלטות בעניין זה. מהפרוטוקולים של הישיבות אין עולה, כי חברי מוסדות הבנק האמורים דרשו הסברים ואסמכתאות לביסוס ההצעה שהובאה לאישורם, ובכלל זה מידע בכתב על התוצאות הכספיות שיהיו להחלטה המוצעת. לפי הוראות ניהול בנקאי תקין יש להמציא להם מידע זה לפני קבלת ההחלטה.

7. 
בשנים 1994-2001 כיהן סגן החשכ"ל גם כדירקטור בארבע חברות שהבעלות עליהן משותפת לבנק יהב ולחברה למפעלי כלכלה (בידי הבנק 90% ממניותיהן ובידי החברה - 10%). כן כיהן סגן החשכ"ל בוועדת ההשקעות המשותפת של חברות הבת. היות סגן החשכ"ל יו"ר ועדת מכרזים שבהחלטתה להשפיע על עתיד בנק יהב והשתתפותו במשא ומתן עם הבנק, בה בעת שכיהן כדירקטור בחברות הבת של הבנק, העמידו אותו במצב של ניגוד עניינים. הימצאותו במצב זה בו היה עליו לקבוע אם המדינה תמשיך את ההתקשרות עם הבנק, היתה פסולה. 

ב. תגובות המבוקרים

משרד האוצר - רשות החברות הממשלתיות

2.
קיים קושי מהותי לגבי ביצוע מכירת מניות בנק יהב, בשים לב לסעיף 58(א)(7) לחוק החברות הממשלתיות, לפיו ביחס לחברה מעורבת, לא ניתן לקבל החלטת הפרטה לפיה תמכור החברה נכס מהותי, ובכלל זה מניות בנק יהב המוחזקות בידי החברה למפעלי כלכלה. לדעת הרשות, ראוי לבצע את הבדיקות, בשים לב, בין היתר, לתקנות החדשות.


ביום 13 במרץ 2005 פורסמו "תקנות החברות הממשלתיות (כללים בדבר הסמכת בודק בידי הרשות)". תקנות אלה מאפשרות לרשות להסמיך בודק מטעמה, בין היתר, בחברות מעורבות כדוגמת החברה למפעלי כלכלה ותרבות. הרשות תמנה בודק בחברה, על מנת להשלים את בחינת החזקות המדינה בחברה (בכפוף לקבלת האישורים, לרבות התקציבים הנדרשים), ובהתאם לתוצאות הבדיקה לבחון ולקדם את הליך מכירת החזקות המדינה העקיפות בבנק יהב.


פניות שנעשו עד כה לחברה זו בקשר למסירת המידע הנדרש, ובכלל זה פניות משותפות של מנכ"ל הרשות והחשב הכללי, לא נענו כנדרש. הרשות בוחנת נקיטת צעדים נוספים.

האקדמיה הלאומית הישראלית למדעים

הגופים המבוקרים: האקדמיה הלאומית הישראלית למדעים; משרד האוצר; משרד החינוך, התרבות והספורט; משרד המדע והטכנולוגיה; מועצה להשכלה גבוהה; הוועדה לתכנון ולתקצוב

א. ריכוז ממצאי הביקורת

1. 
האקדמיה לא התקינה נהלים שיסדירו את יחסי הגומלין בין המוסדות המנהלים שלה - האסיפה הכללית והמועצה המנהלת את ענייניה השוטפים - ובין שתי החטיבות שהיא מורכבת מהן ו-23 ועדות המשנה הפועלות בה, ולא עיגנה את תהליכי קבלת ההחלטות בנהלים או בהסדר קבע. האקדמיה הייתה מיטיבה לממש את מטרותיה ולבצע את תפקידיה ואת פעולותיה השוטפות לו היו הגדרות ברורות לתפקידי המוסדות המנהלים שלה, לנוהלי עבודתם וליחסי הגומלין ביניהם.

2. 
רוב פעולות האקדמיה שתכליתן טיפוח וקידום של פעילות מדעית לא הוסדרו ולא עוגנו בתקנונים, הוראות או נהלים.

3. 
אף על פי שיש למשרד המדע ולאקדמיה תחומי פעילות קשורים ואפילו חופפים, לא קבעו השר ומשרדו והאקדמיה נוהלי עבודה מחייבים, שיבטיחו קיומו של שיתוף פעולה תוך שמירה על עצמאותה ואי תלותה של האקדמיה. יתר על כן, חילוקי דעות לא מעטים שהתגלעו ביניהם פגעו בשיתוף הפעולה שלהם ועיכבו את התקדמותם של תהליכים שונים.

4. 
בחוק המועצה הלאומית למחקר ולפיתוח אזרחי, התשס"ג-2002, נקבע שתקום מועצה לאומית למחקר ולפיתוח אזרחי, והיא תייעץ לממשלה בתחומים הקשורים למחקר ולפיתוח אזרחי ובתחומי המדע והטכנולוגיה. גם האקדמיה אמורה לעסוק בתחומי מחקר ותכנון מדעי ובפעילות מדעית. מאחר ששני הגופים האלה אמורים לייעץ לממשלה באותם נושאים, לא ברורים ההבדלים ביניהם ואף נראה שיש כפילות מסוימת בפעילותם.

5. 
לא הוקמה הוועדה המשותפת לשתי החטיבות - חטיבה למדעי הרוח וחטיבה למדעי הטבע, להציע למועצת האקדמיה מועמדי חוץ לחברות, וחברי האקדמיה נבחרו רק בתוך החטיבות. 

6. 
הפרוטוקולים של הישיבות שהמועמדים לחברות באקדמיה נדונו בהן, אינם משקפים את העמדות שהביעו משתתפי הדיון בכל הנוגע לבחירת המועמדים או לדחייתם. מן הראוי שעמדות המשתתפים בדיון יירשמו בפרוטוקולים שתישמר סודיותם.

7. 
לאור החשיבות הרבה של הרכב חברי האקדמיה, מן הראוי שהאקדמיה תפעל לאייש את המקומות הפנויים בחטיבות ותזרז את הליכי הבחירה של החברים החדשים, כדי שיתקבלו אליה רבים מטובי אנשי המדע שבידם לתרום מכישוריהם ומהידע שלהם לקידום מטרות האקדמיה ולטובת המדינה. 

8. 
שיעור חברי הסגל האקדמי הבכיר של האוניברסיטאות הוותיקות כמו האוניברסיטה העברית ומכון ויצמן גבוה מאוד בקרב כלל חברי האקדמיה לעומת שיעורם בקרב כלל חברי הסגל האקדמי הבכיר באוניברסיטאות. כמו כן בולט בקרב חברי האקדמיה היעדרם של חברי סגל מאוניברסיטת בן-גוריון ומאוניברסיטת בר-אילן. מן הראוי שהאקדמיה תשקול לעשות שינויים שיבטיחו שתהליך בחירתם של חברים חדשים לאקדמיה יאפשר לטובי החוקרים במדינה מכל האוניברסיטאות להתקבל אליה.

9. 
מבדיקת התפלגות חברי האקדמיה ביולי 2004 עולה, שעם חבריה נמנות שש נשים בלבד - שתיים בחטיבה למדעי הרוח (5%) וארבע בחטיבה למדעי הטבע (8%). לדעת משרד מבקר המדינה, מן הראוי שהאקדמיה תקיים את דרישות חוק שיווי זכויות האשה, התשי"א-1951, ותיתן ביטוי הולם בקרב חבריה לייצוג נשים העונות על הדרישות האקדמיות.

10. 
חוק האקדמיה, התקנון שלה ונהליה אינם מפרטים כיצד יכולה האקדמיה להיעזר בחבריה כדי לקדם ולממש את מטרותיה; הם גם אינם מגדירים את חובותיהם של החברים, ולכן אי אפשר להפיק את המרב מכישוריהם ומיכולותיהם להגשמת מטרותיה של האקדמיה ולמילוי תפקידיה.

11. 
יש חברי אקדמיה המכהנים בוועדות משנה של האקדמיה, ויש חברים המייצגים אותה באיגודים בין-לאומיים ובגופים שונים. נמצא, שחברים אלה אינם מתמנים על פי הליך קבוע, ובדרך כלל ממנה אותם נשיא האקדמיה, לאחר שקיבל את הסכמתם.

12. 
מפעם לפעם הועלו בישיבות האקדמיה השגות בעניין מידת מעורבותם של חברי אקדמיה בפעילותה. באוקטובר 1994 ציין אחד מחברי חטיבת מדעי הרוח, כי "חברי האקדמיה אינם פעילים והאקדמיה היא מוסד של כבוד בלבד". מדוח פעילות ותכניות של החטיבה למדעי הרוח שהוגש למועצת האקדמיה באפריל 2003 עולה, בין היתר, שרק חברי חטיבה מעטים נענו לבקשה לקחת "חלק בקבוצת דיון על מצב תחום ההיסטוריה". משום כך נאלצה האקדמיה לכלול בקבוצת הדיון היסטוריונים חשובים שאינם חברים בה.

13. 
רצוי שהאקדמיה תפעל לשינוי התקנון, או תמצא דרך אחרת שבאמצעותה יעוגנו החובות של חבריה. יש להבהיר לחבריה שהחברות באקדמיה אינה מינוי של כבוד בלבד, אלא כרוכים בה גם חובות ותפקידים, ויש למלא אותם. כמו כן, מן הראוי שהאקדמיה תקבע הליך מסודר שעל פיו ימונו חברים לגופים ציבוריים ולאיגודים בין-לאומיים.

14. 
המועצה מנהלת את ענייניה השוטפים של האקדמיה. המועצה מורכבת מנשיא האקדמיה, מסגן נשיא האקדמיה, מיושבי הראש של שתי החטיבות ומהמנהל האדמיניסטרטיבי. מן הראוי שהאקדמיה תקבע בתקנון את המספר המזערי של ישיבות המועצה, כדי לוודא שהגוף העיקרי המנהל את ענייניה יתכנס בתדירות המבטיחה את ניהולה היעיל.

15.
חוק האקדמיה והתקנון לא הגדירו את תפקידי החטיבות למעט ההליך לבחירת החברים. גם קשרי הגומלין בינן ובין המועצה והאסיפה הכללית לא הוסדרו. בפועל, הציגו ראשי החטיבות מפעם לפעם למועצת האקדמיה את סיכום פעולות החטיבות, ולעתים אף הציעו נושאים לדיון.

16. 
לא נקבע לאילו נושאים שמינהל האקדמיה מטפל בהם נדרש אישור של המועצה, ולאילו נושאים לא נדרש אישור כזה.

17. 
בנובמבר 2000 החליטה מועצת האקדמיה לקבל הצעה שהגישו חבריה ולהקים מרכז שייזום סקרים ומחקרים על הנעשה בשטחי המחקר האקדמי בארץ ויוציא אותם אל הפועל. הקמת המסגרת המינהלית לפעולות המרכז ארכה זמן רב והושלמה רק במהלך הביקורת ביוני 2004. המרכז עדיין לא החל לפעול, עדיין לא נקבעו נהלים שיסדירו את עבודתו, ולא ברור איך תשולב פעילותו בפעולותיה השוטפות של האקדמיה, ובייחוד בתפקידים האמורים הנוגעים למחקר. משרד מבקר המדינה העיר לאקדמיה, שעליה לנקוט בהקדם את הצעדים הדרושים להתחלת פעילותו של המרכז.

18. 
אף על פי שחשיבותו של הפורום לתשתיות לאומיות למחקר ופיתוח (תל"ם), לקידום פעולות המדינה בתחום התשתיות למחקר ולפיתוח גדולה, הוא פועל מאז הקמתו באופן וולונטרי ולא הוסדרה פעילותו במסגרת מוסדרת ומחייבת. מוטב שפעילותו החשובה של תל"ם הנעשית כבר כשבע שנים לא תהיה וולונטרית ולא תהיה תלויה ברצונם הטוב של חברי תל"ם. יש אי-בהירות ואף מחלוקת בעניין פעילותו. לכן רצוי שחברי תל"ם והאקדמיה יבחנו יחד את פעילותו וימצאו דרך לעגן אותה בכתובים ולקבוע נהלים שיסדירו את עבודת הפורום ואת קשרי הגומלין בינו ובין הגופים שהוא בא במגע אתם. 

19.
מעיון בתיקי האקדמיה עולה שמפעם לפעם היא סוקרת ובוחנת כל מיני נושאים הקשורים במדע ומסכמת את פעולותיה אלה, לעתים בצירוף המלצות, בדוחות שאינם מתפרסמים ואינם מיועדים לציבור הרחב. האקדמיה לא דנה כלל בסוגיות חשובות כגון מטרת הדוחות, קהל היעד שלהם והתועלת שיהיה אפשר להפיק מהם. האקדמיה לא ביקשה בדרך כלל משוב מהגופים שהדוחות הוגשו להם. לכן אין לדעת אם השתמשו בדוחות, במה הם מועילים וכיצד השפיעו על פעולות הגופים האלה. האקדמיה גם לא נהגה להכין דוחות מסכמים הכוללים תגובות שנמסרו לה, וממילא לא הגישה דוחות כאלה למזכירות הממשלה כדי שישמשו מצע לדיון בממשלה.

20. 
הסקירות והבחינות שעושה האקדמיה בנושאים שונים נעשות בשל יוזמות אקראיות של חברי האקדמיה, שלא על פי מדיניות ותכנית רב-שנתית מסודרת שקבעה מועצת האקדמיה בהתבסס על בחינה מוקדמת של הצרכים העתידיים של המדע, של יעדיו ושל הכיוונים שהוא הולך לקראתם. אף על פי שמדובר בפעולות שהאקדמיה עושה כבר שנים רבות, ואף על פי שלאקדמיות אירופיות יש הליך מסודר של בדיקות, לא קבעה האקדמיה נוהל פנימי בדבר ההליכים ולוחות הזמנים לייזום הדוחות ולהכנתם. וממילא לא נקבע למי יש להגיש את הדוחות.

21. 
מעיון במסמך האקדמיה הנוגע לדוחות שהכינה בשנים 1993-2003 עולה, שהיא בחנה שישה תחומים מדעיים: אסטרופיזיקה, חקר הסביבה, ביוטכנולוגיה, אימונולוגיה, מדעי העצב והיסטוריה. מעיון בחלק מהדוחות האלה עולה, שיש בהם מסקנות והמלצות חשובות בעניין תחומי המחקר בישראל, ואלה לא פורסמו ולא הובאו לידיעת הגורמים שיכולים למצוא בהם עניין.

22. 
מן הראוי שהאקדמיה תיצור מנגנונים שיאפשרו לה לבחון, להעריך ולכמת את פעולות המחקר המדעי בארץ, ולשם כך עליה לשקול להיעזר במרכז החדש שהקימה - מרכז שייזום סקרים ומחקרים על הנעשה בשטחי המחקר האקדמי בארץ ויוציא אותם אל הפועל. עליה להכין תכנית רב-שנתית ולקבוע בה בין היתר לוחות זמנים לבדיקה מסודרת של מגוון רחב של תחומי מדע.

23. 
בהוראת חוק האקדמיה בעניין הייעוץ שעל האקדמיה לתת לממשלה לא הוגדרה בבירור מהות הייעוץ ולא נקבעו כלל קשרי הגומלין בין הממשלה ובין האקדמיה. במשך השנים נעשו כמה ניסיונות למסד קשרים אלה, אבל עד מועד סיום הביקורת לא הוסדר העניין. הממשלה לא קבעה תהליך ונוהלי עבודה למתן הייעוץ בידי האקדמיה, והייעוץ שנתנה לה האקדמיה בנושאים בעלי חשיבות לאומית היה מועט מאוד. הממשלה לא עשתה אפוא שימוש יעיל במשאב חשוב העומד לרשותה, דהיינו המדענים הבכירים של המדינה. על האקדמיה למלא את ייעודה ולהציע את הייעוץ לממשלה גם אם לדעתה הממשלה אינה מביעה עניין בייעוץ זה. על ממשלת ישראל להשתמש שימוש מושכל ויעיל במשאב חשוב העומד לרשותה, דהיינו במדענים הבכירים של המדינה. על כן, מן הראוי שהממשלה והאקדמיה יסדירו יחד מתן ייעוץ מקצועי ולא תלוי בנושאים בעלי חשיבות לאומית בתחומי המדע האמורים.

24. 
יש לבנות מסגרת לעבודה משותפת לממשלה ולאקדמיה ולהשתית את יחסי הגומלין ביניהן על נוהלי עבודה מסודרים שיהיו בהם, בין היתר, פרטים על תחומי הייעוץ, על אופיו ועל יוזם הייעוץ (הממשלה כולה, אחד ממשרדיה או האקדמיה עצמה). כמו כן יהיו בהם תכניות עבודה מסודרות שבהן ייקבעו לוחות זמנים; סדרי הידברות, שיתוף פעולה, מעקב ומשוב; דרכים להעריך באורח כמותי את פעולות האקדמיה בתחום האמור ודרכים לבחון את יעילות פעולותיה. קביעת הנהלים תיעשה אגב שמירה על עקרונות היסוד שהאקדמיה מושתתת עליהם, כלומר עצמאותה ואי-תלותה.

25. 
טרם הוסדרו כל נוהלי עבודה משותפים לשר הממונה על ביצוע החוק - שר המדע והטכנולוגיה ומשרדו ולאקדמיה. 

26. 
כמעט אין תיאום בין האקדמיה ובין משרד המדע. הצדדים אינם מתייעצים זה עם זה ואינם מגבשים עמדות משותפות, אף שלפחות בעניין קשרי מדע בין-לאומיים עליהם לפעול בתיאום. לדעת משרד מבקר המדינה, גם אם מדובר בפעולות משלימות ולא בפעולות חופפות ראוי שיהיו תיאום וחילוף מידע בין הגופים האלה.

27. 
בינואר 2004 מינה שר המדע והטכנולוגיה דאז, ועדה שתבדוק את מטרותיה ואת תפקודה של האקדמיה. אף על פי שמדובר בוועדה האמורה לבחון את פעילותה ואת סמכויותיה של האקדמיה, לא יודעה האקדמיה על הקמת הוועדה, ודבר הקמתה נודע לחבריה רק מן העיתונים. בשל הקשיים בהרכבת הוועדה, היא התכנסה לראשונה רק ביוני 2004, ועד ספטמבר 2004 לא הגישה דוח ביניים. משרד המדע לא עמד כל כך שהוועדה שהקים תפעל על פי לוח הזמנים שנקבע לה.

28. 
בחוק ובתקנון האקדמיה לא נאמר דבר על קשרי הגומלין בין האקדמיה ובין האוניברסיטאות. הביקורת העלתה, כי גם לא עוגנו בכתובים נהלים בדבר קשרי העבודה בין האקדמיה ובין המוסדות המנהלים של האוניברסיטאות, ולא נקבע כל קשר מחייב ביניהם.

29. 
בשני חוקים - חוק האקדמיה וחוק המל"ג - לא נאמר דבר על יחסי הגומלין, על שיתוף הפעולה ועל קשרי העבודה בין שני המוסדות, והעניינים האלה אף לא הוסדרו בתקנונים, בכללים או בנוהלי עבודה מחייבים. היחסים הלא סדירים ביניהן פוגעים בפעולות ובתחומים המשותפים לשתיהן ועלולים להחליש את התפקוד ואת המעמד של כל אחת מהן. לדעת משרד מבקר המדינה, אין בחוק האקדמיה תימוכין לכך שפעולות האקדמיה, שתכליתן טיפוחה וקידומה של פעילות מדעית, יוחדו להיבט הבין-לאומי, ואין סיבה עניינית להיעדר שיתוף פעולה בין האקדמיה ומל"ג.

30. 
לדעת משרד מבקר המדינה, נוכח החשיבות של עקרון החופש האקדמי, ראוי ששר החינוך, התרבות והספורט יאפשר לאקדמיה להשמיע את קולה בעניין מינוי חברי מל"ג. הדברים עולים גם מחוות דעתו של היועץ המשפטי לממשלה.

31. 
לדעת משרד מבקר המדינה, העברת תקציבים חלקיים בלבד למוסדות להשכלה גבוהה עלולה להשפיע גם על המחקר המדעי ברמה הלאומית. לפיכך היה ראוי, כפי שעולה גם מחוות דעתו של היועץ המשפטי לממשלה, לאפשר לאקדמיה להשמיע בממשלה את קולה גם בעניין זה, ובייחוד משום שאין לה כשלעצמה כל אינטרס כספי, שכן אין מדובר בהקטנת ההקצבות המועברות אליה.

32. 
יחסי הגומלין הלא סדירים בין האקדמיה ובין מערכת ההשכלה הגבוהה בכלל ומל"ג בפרט עלולים לפגוע בפעולות הקשורות לתחום המשותף לשתיהן, והם עלולים להחליש את התפקוד ואת המעמד של כל אחת מהן. על כן, לדעת משרד מבקר המדינה מן הראוי שהאקדמיה, מל"ג, הממשלה בכלל ומשרדי החינוך, התרבות והספורט ומשרד המדע והטכנולוגיה בפרט, ישקלו את הצורך להסדיר את מעמדה ואת תפקידיה של האקדמיה בנושאים הקשורים למערכת ההשכלה הגבוהה, ויבחנו את הדרכים הראויות לעשות זאת, אגב שמירה על מעמדה העצמאי של האקדמיה ועל אי-תלותה.

33. 
מעיון בהגדרת מטרותיה של המועצה למו"פ, כאמור בחוק המועצה הלאומית למחקר ולפיתוח אזרחי, התשס"ג-2002 עולה, שאין הבחנה ברורה, ואף אפשר שיש חפיפה מסוימת, בין תפקידיה ומטרותיה ובין אלה של האקדמיה. לדעת משרד מבקר המדינה, מן הראוי לבחון מחדש את הסוגיות הקשורות במועצה למו"פ ובאקדמיה, הן בתחום הסדרי התקצוב והן בתחומי פעילותן, ולהבהיר אותן. בתוך כך יש להתחשב בצורכי המשק והממשלה ובשיקולי חיסכון ויעילות ולשמור על מעמד האקדמיה.

34. 
תקצוב האקדמיה לא הוסדר במפורש ולא הוגדר בכתובים. משנת 1974 ואילך מועברות הקצבות המדינה לאקדמיה בסעיף התקציבי "השכלה גבוהה", שהאחראית להקצאתו היא הוועדה לתכנון ולתקצוב של המל"ג (להלן - ות"ת). ות"ת קיבלה מהממשלה סמכות בלעדית לקבוע מה יהיה הסכום שיקבל מוסד להשכלה גבוהה מתקציב המדינה, והיא קובעת את תקציבה של האקדמיה כמו את תקציב המוסדות להשכלה גבוהה, אף כי הדבר לא נאמר במפורש בהחלטת הממשלה. מן הראוי שהממשלה תקבע מי הוא הגוף המתקצב את האקדמיה, ותגדיר את סמכויותיו תוך הקפדה על המעמד העצמאי המיוחד של האקדמיה.

35.
בדצמבר 1999 ביקש משרד האוצר מהאקדמיה שתעביר לאישורו את תקציבה באמצעות ות"ת. בעקבות זאת הודיעה ות"ת למשרד האוצר שהיא אינה סבורה שהוא צריך לטפל בתקציב האקדמיה וביקשה ממנו לאצול למנכ"ל מל"ג את סמכויות שר האוצר בעניין האקדמיה. הביקורת העלתה, שמשרד האוצר לא השיב לפנייה של ות"ת ולא אצל סמכויות בעניין האקדמיה. למעשה העניין לא הוסדר עד היום. 

36. 
מן הראוי לפקח על תקציבה של האקדמיה באמצעות מנגנון מיוחד שלא יפגע במעמדה המיוחד המתחייב מהחוק, כלומר בעצמאותה ובאי-תלותה ברשות המבצעת ובגורמים פוליטיים.

37. 
בכל השנים 2001-2004 היו פערים בין נתוני משרד האוצר על סכומי השתתפות המדינה בתקציב האקדמיה ובין הנתונים המופיעים בדוחות הכספיים של האקדמיה. לדעת משרד מבקר המדינה, הסברי ות"ת ואגף התקציבים לפערים אינם מספקים. תקציב המדינה צריך לשקף נאמנה את תכניות הממשלה ואת הסכומים שהיא מתכוונת להעביר למימון מגוון פעולות. האחריות לכך מוטלת הן על משרד האוצר והן על המשרדים או הגופים האחראים לסעיפי התקציב. על כן ראוי שמשרד האוצר וות"ת יוודאו שהסכומים שוות"ת מתחייבת להעביר לאקדמיה על פי הצעת תקציב המדינה יתאימו ככל האפשר לסכומים שהיא מעבירה לה בפועל. 

38. 
בשנים האחרונות נכללו בתכנית התקציבית "השתתפות בתקציב האקדמיה הלאומית למדעים" שבהצעות תקציב המדינה סכומים שהיו גדולים בשיעור ניכר מהתקציבים שאישרה ות"ת לאקדמיה, וגם מהסכומים שהעבירה לאקדמיה בפועל. תקציב האקדמיה שהוגש לאישור האסיפה הכללית שלה ולאישור ות"ת, ודוחות ביצוע התקציב שלה לא שיקפו את כל פעילותה, שכן בכל אחת מהשנים האמורות היה פער שהגיע עד כדי כ-52% בין סך הוצאות האקדמיה שאישרה ות"ת והוצאו בפועל לפי דוחות הביצוע, ובין סך ההוצאות על פי הדוחות הכספיים של האקדמיה. מן הראוי שהאקדמיה תכין תקציב שישקף את כל פעולותיה הצפויות, ובהן הפעולות המיוחדות שוות"ת אינה מתקצבת, ואת סך המקורות למימונן, ובהם מקורות פנימיים. כך תתאפשר שקיפות מלאה, והמוסדות המנהלים שלה יוכלו לפקח על פעילותה ולבקר אותה כראוי, ועל פי הצורך לדון בחריגות מתקציבה. כמו כן תתאפשר בקרה חיצונית באמצעות המנגנון שייקבע. 

ב. תגובות המבוקרים

האקדמיה הלאומית הישראלית למדעים 

3-1.
בעקבות הביקורת, מינתה מועצת האקדמיה ועדה, המורכבת מחברי האקדמיה משתי החטיבות, שתיבחן מחדש את הנהלים הקיימים והצורך בנהלים חדשים, בכל הקשור לניהול ענייניה השוטפים של האקדמיה. הוועדה תתייחס לכל הערות מבקר המדינה המתייחסות לצורך בנהלים.

משרד המדע והטכנולוגיה
3. 
המשרד רואה באקדמיה גוף חשוב, המרכז את טובי אישי המדע בישראל, המקדם פעילות מדעית והמייעץ לממשלה בנושאי מחקר ותכנון מדעי. אין למשרד כוונה לכרסם בסמכויותיה של האקדמיה או לפגוע בחופש האקדמי, עליו מושתתת פעילותה. המשרד יגביר את שיתוף הפעולה בינו לבין האקדמיה, לטובת קידום המדע הישראלי, ובהקפדה על חלוקת תפקידים ברורה  ביניהם.

במסגרת הגדרת תחומי האחריות, המשרד, כחלק מהרשות המבצעת, אחראי לקידום המחקר המדעי, במיוחד המחקר המוכוון והמו"פ הממשלתי, לביסוס תשתיות המדע במדינה, לקירוב בין המדע לקהילה ואחראי על קשרי המדע הבינלאומיים של ישראל.  

האקדמיה הינה גורם מקצועי, אשר תפקידיו וסמכויותיו מוגדרים בסעיף 2 לחוק האקדמיה, והם בעיקרם - להוות מקום מפגש לאנשי המדע הבכירים של ישראל, לטפח פעילות מדעית ולייעץ לממשלה בפעולות הנוגעות למחקר ולתכנון מדעי בעלי חשיבות לאומית. ככזה, עיקר פעילותה של האקדמיה הינו בתחום המדעי עצמו.

תפקידיה של האקדמיה אינם כוללים קביעה של מדיניות מדע, אחריות על המו"פ הממשלתי, קביעה של סדרי עדיפויות, איגום משאבים, רגולציה ונושאים נוספים אשר נתונים מטבעם לרשות המבצעת.  


המשרד סבור כי חלוקת התפקידים והאחריות בין האקדמיה לבין המשרד ברורה. המשרד רואה חשיבות להגברת שיתוף הפעולה והתיאום עם האקדמיה ויפעל ליצור מסגרת ליחסי עבודה בין הצדדים. 

האקדמיה הלאומית הישראלית למדעים 

5. 
האקדמיה סבורה כי בחירתם של חברי האקדמיה ואיוש המקומות הפנויים בשתי החטיבות הן סוגיות מתחום החופש האקדמי, ולא מתחום סדרי מינהל תקין. חוק האקדמיה הישראלית נוהג בעניין זה לפי הסדרים המקובלים ברוב האקדמיות למדעים בעולם המערבי.


היה מקרה אחד בעבר שבו אכן נבחר חבר חוץ לאקדמיה. אולם קיים ספק רב בקרב חברי האקדמיה, לגבי האפשרות, ולו התיאורטית, למציאת קנה-מידה הולם לבחירת חברי חוץ.

7. 
תקנון האקדמיה קבע כללים נוקשים יחסית לבחירת חברים חדשים, ובמקרים רבים כללים אלה הם בין הגורמים העיקריים לאי-מילוי המקומות הפנויים.  שינוי התקנות בכיוון של הרפיית הכללים, צריך, לדעת האקדמיה, שיישקל לאור מחויבותה של האקדמיה, על פי חוק האקדמיה הלאומית הישראלית למדעים, התשכ"א-1961, להקפיד על כך שהנבחרים אכן יימנו על טובי החוקרים במדינת ישראל. 

8. 
חברי האקדמיה נבחרים, בדרך כלל, לאור הישגים מדעיים שהושגו שנים רבות לפני היבחרם. מכאן שמבנה האקדמיה משקף במידה רבה את תמונתו של המגזר האקדמי הישראלי בעבר. זוהי הסיבה העיקרית לכך, שאוניברסיטאות צעירות יחסית מצויות בתת-ייצוג באקדמיה.


אין לאקדמיה יומרה ייצוגית, ולא כשהדבר אמור בתחומי המחקר וההגות השונים. יהיה זה קשה, עד בלתי אפשרי, לשכנע את חברי האקדמיה לבחור, מבין שני מועמדים, את החוקר המצטיין פחות, משום היות תחום המחקר שלו במצב של תת-ייצוג. 


בשתי החטיבות פועלות ועדות, שתפקידן הוא לאתר ולהציע מועמדים מעולים לחברות באקדמיה. ועדות אלה שוקדות בעיקר לאתר מועמדים בתחומים הסובלים מייצוג חסר, או מתחומים שאינם מיוצגים כלל. 

9. 
רק בשנים האחרונות עולה שיעורן של נשים חוקרות בקרב הסגל הבכיר. מאחר ואין לאקדמיה יומרה ייצוגית, נשים חוקרות נמצאות בתת-ייצוג. אולם החוקרות, המעטות מדי, חברות האקדמיה, הן בין המתנגדות העיקריות לכל "העדפה מתקנת" בתחום זה. 

10. 
האקדמיה הלאומית למדעים בישראל, דומה במובן זה לאקדמיות לאומיות בעולם המערבי. מינוי חבר באקדמיה איננו מלווה בחובות ותפקידים שצריך למלא בעקבות בחירתו. האקדמיה כגוף סטטוטורי, פונה למדעני ישראל, לצורך כינון ועדות ותפקידי ייצוג שונים, ללא תשלום שכר, ועל סמך התנדבות בלבד, כנהוג באקדמיות בעולם המערבי. בדוחות האקדמיה בשנים האחרונות מצוין, כי למעלה משני שלישים מחבריה, פעילים בוועדות האקדמיה, משמשים נציגי המדע הישראלי בגופים שונים, ושותפים במגוון פעילויותיה.

15. 
ראה תשובה מספר 1 לעיל.

16. 
ראה תשובה מספר 1 לעיל.

17.
המרכז לקידום המדע התכנס לשלוש פגישות. בפגישה האחרונה סוכמה תכנית עבודה מפורטת. בדיון באסיפה הכללית בעניין הפעלת המרכז, נדונו סוגיות שונות לתקציבו ומטרותיו. עתה מתגבשים המסגרת התקציבית ונהלי העבודה. 

18.
כל חבר בפורום לתשתיות לאומיות למחקר ופיתוח (תל"ם), פועל בתחומו, ואם נדרשת החלטה כללית מחייבת לגבי פרויקט ספציפי, אזי מתקבלת החלטה בממשלה, כמו במקרה של פרויקט אינטרנט-2.


לאור הניסיון של שבע שנות פעילות תל"ם, נמצא כי שיתוף פעולה מרצון, מגדיל את אחריותם האישית של הגורמים המקצועיים המשתתפים בפורום, וכתוצאה מכך, גם משפר את תהליך הבדיקה וההחלטה  של חברי הפורום, ומצמצם את ההשפעות החיצוניות. 


התאגדות מרצון שומרת על עצמאות ההחלטה של חברי הפורום, ואת התאימות למדיניות הגופים המשתתפים. שיתוף הפעולה מתמשך משנת 1997, למרות חילופי האישים בפורום. 


מכאן, באיזון המתחייב בין פורמליזציה של תל"ם לבין הוולונטריות, גוברת תועלתו של שיתוף  הפעולה מרצון.

משרד המדע והטכנולוגיה
18.
לדעת המשרד, אין זה ראוי כי גוף שעיקר משתתפיו הם משרדי ממשלה (מדע, אוצר, ביטחון ותעשייה, מסחר ותעסוקה), יתארגן או יפעל במסגרת תאגיד סטטוטורי כמו האקדמיה, שיש לה אופי ביצועי.

המשרד יפעל לשינוי המצב, שבו פורום תל"ם, פועל באופן וולונטרי.

האקדמיה הלאומית הישראלית למדעים 

19. 
האקדמיה היתה פעילה להבטחת אמצעים למחקר מדעי, באמצעות הקמת הקרן הלאומית למדע, ובבחינת תחומי מחקר.


בשנים האחרונות פעלה האקדמיה למדעים בשני צירים: א) הערכות ובחינה של פעילות מדעית; ב) בחינה של מסגרות ארגוניות.

א) 
במסגרת ההערכות לפעילות מדעית, הוקמו ועדות ונכתבו בעשור האחרון כשלושים דוחות ביוזמת האקדמיה, בתחומים הבאים: משמעויות אזוריות של שינויי אקלים; אימונולוגיה; נוירוביולוגיה; גנום האדם; אסטרופיזיקה; היסטוריה, ועוד. 


דוחות הוועדות נמסרו לקהילה המדעית - לאוניברסיטאות, לות"ת ולמל"ג, והתקיימו דיונים וימי עיון.


בחינת ובחירת התחומים נעשית על פי שיקולי דעת מדעיים, לאחר בחינת הנעשה בארץ ובעולם. 

ב) 
במסגרת בחינה של מסגרות ארגוניות, האקדמיה הקימה את הקרן הלאומית למדע, הפועלת היום בהיקף של כ-250 מיליון ש"ח לשנה. האקדמיה הקימה את קרן ביכורה, מודל שהפך דגם לחיקוי באיחוד האירופי ובמכון הבריאות הלאומי בארה"ב.


האקדמיה הקימה את פורום תל"ם, (תשתיות לאומיות למדע), המממן פרויקטים לאומיים, בהיקף של כ- 700 מיליון ש"ח.


כן הקימה האקדמיה את המועצה הלאומית למחקר ופיתוח כגוף סטאטוטורי על פי חוק.

האקדמיה הלאומית הישראלית למדעים 

24. 
לאקדמיה יחסים הדוקים עם מערכת ההשכלה הגבוהה, המועצה להשכלה גבוהה והוועדה לתכנון ולתקצוב. יוזמות ופעילויות האקדמיה בנושאים אלה, הינן: הקמת הקרן הלאומית למדע,וניהולה המשותף במסגרת מועצת הקרן, יזום לכינון קרן ביכורה, המיועדת לזהות שטחי ונושאי מדע הראויים לקידום, מלגות "ביכורה" שמעמידה ות"ת, להשתלמויות של בתר-דוקטורנטים בשטחי מדע חיוניים, לפי המלצת האקדמיה, ופעילות קרן בת-שבע, לזיהוי שטחי מדע חסרים ולקידומם.
משרד המדע והטכנולוגיה
24. שר המדע והטכנולוגיה פועל להתקנת תקנות, אשר תסדרנה את נהלי העבודה בין האקדמיה לבין המשרד, ואת קשרי הגומלין ביניהם, ובשמירה על מעמדה של האקדמיה כגוף עצמאי ובלתי תלוי. השר הנחה את עובדי המשרד להשלים תקנות אלו  בהקדם.


הוכנה טיוטת תקנות, המסדירה את נהלי העבודה בין המשרד לבין האקדמיה, אשר יסדירו ויאפשרו החלפת מידע ודעות באופן, שוטף בין האקדמיה לבין המשרד, ובאמצעות השר - לממשלת ישראל.

27. 
שר המדע והטכנולוגיה דאז, התייחס במפורט לטענות האקדמיה בנושא הקמת הוועדה, ולא התעלם מפניותיו של נשיא האקדמיה בענין זה. הוועדה ממשיכה לפעול, בכוונה להגיש את המלצותיה בהקדם.

האקדמיה הלאומית הישראלית למדעים 

29. 
פורום ים המלח, של האקדמיה והמל"ג, פועל לאיתור נושאים שהם בעלי עניין למערכת ההשכלה הגבוהה. במסגרת זו מתפרסם דוח משותף לאקדמיה ולמל"ג, על יחסי אקדמיה-תעשייה, שיהווה מיתווה פעולה בתחום.


יו"ר ות"ת ונשיא האקדמיה, דנו בהצעות של קיום מיפגשים שוטפים ביניהם, וחיפוש מסגרת מסודרת לפעילות משותפת.


תכנון "מפת דרכים" רב שנתית לקידום המחקר הבסיסי, להבדיל ממו"פ תעשייתי, אינו מקובל בעולם המערבי, אלא מושם דגש על מנגנונים הפועלים באופן שוטף לזיהוי התפתחויות מדעיות חשובות. כך פעלה גם האקדמיה הישראלית.


בתוקף תפקידה כמייעצת לממשלה, היתה האקדמיה למדעים ערה לעובדה, שאין מנגנון מסודר לייעוץ בנושאי תכנון, ארגון, הסדרת המו"פ האזרחי ותקציבים לפיתוחו.  תפקיד מנגנון כזה הוא להמליץ לממשלה, על מדיניות כוללת, שנתית ורב שנתית, בתחום המו"פ.


להבדיל מן המחקר הבסיסי, בתחום המו"פ האזרחי יש צורך בגיבוש מדיניות רב שנתית, בשיתוף כל הגורמים העוסקים במו"פ בישראל, בגלל ההשלכות ארוכות הטווח על כלכלת ישראל ומעמדה הטכנולוגי והתעשייתי. על כן פנתה האקדמיה לממשלה, להקים מועצה סטטוטורית למחקר ופיתוח אזרחי, עוד לפני כעשר שנים, וליוותה את חקיקת החוק.


על האקדמיה למדעים לייעץ לממשלה בכל הקשור לנתונים מדעיים הדרושים לגיבוש מדיניות מו"פ. אך רק מועצה לאומית שבה מיוצגים כל מגזרי המשק העוסקים במו"פ, יכולה לגבש הצעה למדיניות מו"פ רב שנתית נאותה. זה היה גם הקו המנחה שהביא ליזום והקמת פורום תל"ם.
משרד המדע והטכנולוגיה
29. 
לדעת המשרד, מהוראות סעיף 2(5) לחוק האקדמיה הלאומית הישראלית למדעים, התשכ"א-1961, הקובע כי על האקדמיה "לפעול בייצוג המדע הישראלי במוסדות ובכינוסים בין-לאומיים, תוך תיאום עם מוסדות המדינה", עולה כי חובת התיאום מוטלת על האקדמיה, ולא על המדינה. 


המדינה היא הגורם העיקרי המוסמך לקיים קשרי מדע בינלאומיים עם מדינות וארגונים בינלאומיים. פעילות המשרד הינה בתחום G to G  - ממשלה לממשלה:  מייצג את מדינת ישראל בעולם, במטרה לפתח קשרי מדע בינלאומיים ושיתופי פעולה עם מדינות או גורמים בינלאומיים. פעילות האקדמיה אמורה להתמקד מול האקדמיות השונות למדעים בעולם או מול גורמים אקדמיים אחרים. האקדמיה אינה מייצגת את ממשלת ישראל או מדינת ישראל,  אלא מהווה גוף עצמאי המייצג את המדינה בדרג של אקדמיות.  פעילויות אלו הינן בעלות חשיבות במטרה ליצור קשר בלתי אמצעי בין גורמי מדע ואקדמיות במדינות השונות. 

האקדמיה הלאומית הישראלית למדעים 

33. 
מינהל המועצה הלאומית למו"פ יפעל על פי החוק במסגרת האקדמיה. יו"ר המועצה הלאומית למו"פ ונשיא האקדמיה, בוחנים כיווני פעולה של המועצה הלאומית למו"פ.


האקדמיה תפעל לקביעת מסגרת עבודה מסודרת יותר עם הממשלה ומוסדותיה, ולהצגת דוחות שיש בהם עניין רחב, בפני הממשלה.

משרד המדע והטכנולוגיה
33. 
במסגרת התקנות ונוהלי העבודה בין המשרד לבין האקדמיה, יסדיר המשרד גם את חלוקת התפקידים בין המועצה הלאומית למחקר ולפיתוח אזרחי, לבין האקדמיה, באופן אשר ימנע מחלוקות, תחומי חפיפה וכפילויות, ועל-מנת להבהיר את הדברים באופן מפורש ולא מכוח פרשנות.
34. 
המשרד רואה חשיבות בפיתוח תשתיות מדעיות חיוניות הנדרשות למדע הישראלי, אשר הינו מתפקידיו המרכזיים של המשרד. במסגרת זאת פעל המשרד להקמת רשת האינטרנט רחבת פס ופרויקטים נוספים.


המשרד יבחן את נושא מימון ותקצוב התשתיות המדעיות במדינת ישראל לקידומן. המשרד יפעל כי מימון תשתיות המדע בישראל יעשה על בסיס חשיבה שיטתית ומקצועית, בהשוואה לתקנים בינלאומיים, ואיגום משאבים של הגורמים הרלוונטיים.  המשרד פועל למימון תשתיות המדע הלאומיות באופן שוויוני, על בסיס מחייב ומושכל ולאחר  תהליכי קבלת החלטות  מסודרים. 


המשרד יפנה לממשלה, על-מנת שתקבע מי הגוף המתקצב את האקדמיה ותגדיר את סמכויותיו, לרבות בשאלת הפיקוח על תקציב האקדמיה.
האקדמיה הלאומית הישראלית למדעים 

38. 
הכנסות האקדמיה מבוססות בחלקן על הכנסות מקרנות צמיתות וקרנות מתכלות של האקדמיה. הכנסות אלה הן חלק מהמקורות השוטפים העומדים לרשותה.


חלק מהקרנות הנ"ל מופיע בדוחות הכספיים כנכסים נטו, שלא קיימת לגביהם הגבלה על ידי גורמי חוץ, או שלא הוגבלו כלל, או שהוגבלו לשימוש על ידי האקדמיה. בין הקרנות האלה קרן בעילום שם, שפירותיה מיועדים למימון פעולות בתקציב השוטף, קרן סם שפיגל שפירותיה מיועדים למימון פעילות התכניות בחטיבה למדעי הרוח. כן ישנם נכסים נטו, שקיימת לגביהם הגבלה על ידי גורמי חוץ - הגבלה בעלת אופי זמני. אלה הן תרומות שנתקבלו לשם ביצוע פעולות, לעומת קרנות צמיתות, שהשימוש הוא רק בפירות שלהן. דוגמא להכנסות מסוג זה הן ההכנסות למימון פעילות קרן ביכורה, הכנסות קרן בת שבע דה רוטשילד, וכד'.


ההפרש בין ההוצאות בפועל בדוח המועבר לות"ת, לבין הדוחות הכספיים של האקדמיה, נובע מכך שלאקדמיה פעילויות מעבר לפעילויות השוטפות המתוקצבות על ידי ות"ת, כגון: תל"ם, פרוייקט מחשבה, ופעילות קרן בת שבע דה רוטשילד, עד לשנת 2004.


הדוחות הכספיים כוללים גם את פעילות המרכז האקדמי בקהיר,  שמתוקצב בנפרד על ידי ות"ת, ואינו חלק מדוח הביצוע של האקדמיה.

המוסד לביטוח לאומי

תשלום קצבאות זקנה ושאירים

הגופים המבוקרים: המוסד לביטוח לאומי; משרד הביטחון

א. ריכוז ממצאי הביקורת

1. 
בשנים 2001-2002 דחה המוסד את תביעתם הראשונה של 58 מבוטחים בגיל המותנה (60 לאישה ו-65 לגבר), משום שהכנסתם הייתה גדולה מההכנסה המרבית. נמצא, כי 11 מ-58 המבוטחים האמורים (כ-19%), לא הגישו תביעה בהגיעם לגיל המוחלט (65 לאישה ו-70 לגבר), והם אינם מממשים את זכאותם לקצבה. באותן שנים דחה המוסד את תביעתן הראשונה של 72 מבוטחות בגיל המותנה, משום שבמועד הגשת התביעה טרם השלימו את תקופת האכשרה הנדרשת. נמצא, כי גם לאחר ש-24 מ-72 המבוטחות האמורות (כ-33%) השלימו את תקופת האכשרה, הן לא חזרו להגיש תביעה. מן הראוי שהמוסד יעקוב אחר יעילותם של מכתבי הדחייה בנוסח האחיד, וייזום משלוח טופסי תביעות גם למבוטחים שתביעתם נדחתה לפני דצמבר 2002. 

2. 
לדעת משרד מבקר המדינה, נוכח קיצור פרק הזמן המרבי לקביעת זכאות לגמלה למפרע מארבע שנים לשנה, מן הראוי שהמוסד יבחן דרכים נוספות לאיתור מבוטחים בגיל זקנה שלא הגישו לו תביעה ויביא לידיעתם, כי לשם מימוש זכאותם עליהם להגיש לו תביעה לקצבה, למשל, טוב יעשה המוסד אם יפרסם מידע זה מעת לעת באמצעי התקשורת.

3. 
במועד קבלת ההחלטה על זכאותו של מבוטח לקצבת זקנה בגיל המותנה אין בידי המוסד מידע עדכני על הכנסות המבוטח, המאפשר לאמת את הצהרתו על הכנסותיו, מן הראוי שהמוסד יאמת את ההצהרה בדיעבד, לאחר שקיבל את המידע מרשות המסים. הדבר יאפשר למוסד לאתר מבוטחים שלא היו זכאים לקצבת זקנה בגיל המותנה, ולחייבם להחזיר לו כספים שקיבלו שלא כדין. 

4. 
מהממצאים עולה, שחלק מהמבוטחים בגיל המותנה אינם מגישים למוסד תביעה, בהניחם, ככל הנראה, שבשל הכנסתם אינם זכאים לקצבה. מן הראוי שהמוסד ישקול אפשרות לשלוח למבוטחים, שאינם מקבלים קצבת זקנה, טופסי תביעה בכל אחת משנות הגיל המותנה ולהודיע להם מהו סכום ההכנסה המרבית החל לגביהם.

5. 
לדעת משרד מבקר המדינה, אף שמספר התשלומים הכפולים קטן ביותר, קיומם מעיד על כך שהמערכת הממוחשבת אינה ערוכה למנוע כפל גמלאות, וראוי שהמוסד יפעל להתאימה. 

6. 
מידע על תקופות שירות צבאי ושירות לאומי, שהמוסד מקבל באופן שוטף ורושם במאגריו, צריך שישמש אותו, בכפוף למגבלות כל דין, בקביעת הזכאות לתשלום תוספת תלויים. השימוש במידע האמור, יש בו כדי להקל על הזכאים לקצבה ועל עבודת המוסד. על המוסד גם לאתר את המבוטחים, שלא שילם להם תוספת תלויים בעת שילדם שירת בצה"ל או בשירות לאומי, ולשלם להם את התוספת המגיעה להם.

7. 
על פי אומדן סטטיסטי שהתבסס על מדגם השכבות, עד פברואר 2004 שילם המוסד ל-409 המבוטחים, שמדגם הבדיקה מתייחס אליהם, קצבאות קטנות מהמגיע להם בסכום של כ-5.1 מיליון ש"ח. על המוסד להבטיח, שתוספת ותק בשיעור המתאים תשולם לכל המבוטחים הזכאים לה. מן הראוי, שהמוסד יאתר, באמצעות מידע על תקופות ביטוח הרשום אצלו, את המבוטחים הזכאים לתוספת ואינם מקבלים אותה, וישלם להם את התוספת.

8. 
לדעת משרד מבקר המדינה, מן הראוי שהמוסד יעשה ככל האפשר כדי שילדים יממשו את זכאותם לקצבה. אם מתברר למוסד בעת בדיקת זכאותו של יתום, שיש לו אחים שאפשר שאף הם זכאים, מן הראוי שיסב לכך את תשומת לב הגורם המטפל בילד ובאחיו, ויודיע לו על זכאותם ועל הצורך בהגשת תביעה. 

9. 
לדעת משרד מבקר המדינה, מן הראוי שעם פטירת הורה אלמן, או פטירתם של שני ההורים, יידע המוסד בן משפחה של הילד, אפוטרופוסו, מי שמקבל קצבה עבור הילד או גורם מטפל אחר בקהילה בדבר זכאותו של הילד להגיש תביעה. 

10. 
על המוסד לעשות ככל שביכולתו כדי לאתר יתומים הזכאים לקצבה, ובהם ילדים של עקרת בית, ולסייע להם לממש את זכויותיהם. יש למנות ליתומים מקבל קצבה מוקדם ככל האפשר, כדי לשמור על הרציפות של תשלום הקצבה. לשם כך ראוי שהמוסד ייעזר בעובדי השיקום שלו, ובמחלקות הרווחה של הרשות המקומית שבה מתגוררים היתומים. 

11. 
לדעת משרד מבקר המדינה, כדי להקטין את מספר השאירים שאינם מממשים את זכאותם לקצבה, ראוי שהמוסד יפנה לנציבות שירות המדינה, למינהל הגמלאות במשרד האוצר ולגופים אחרים המשלמים גמלאות לשאירים, ויבקשם לשקול אפשרות להביא לידיעת האלמנים והאלמנות שלהם הם משלמים גמלאות, כי ייתכן שהם זכאים לקצבת שאירים מכוח החוק, וכי לשם כך עליהם להגיש תביעה במוסד. 

12. 
מן הממצאים עולה, כי למרות הוראות המוסד בעניין תשלום המענק לאלמן שזכאותו לקצבה פקעה, לא שולם המענק לכל האלמנים הזכאים לו. על המוסד לאתר את האלמנים שלא קיבלו את המענק המגיע להם ולשלמו. על פי אומדן סטטיסטי, עד ספטמבר 2004 לא שילם המוסד ל-370 האלמנים שמדגם הבדיקה מתייחס אליהם מענקים בסכום של כ-6 מיליון ש"ח. 

13. 
על פי אומדן סטטיסטי, עד ספטמבר 2003 לא שילם המוסד ל-755 האלמנים, שמדגם הבדיקה מתייחס אליהם, מענק פטירה בסכום של כ-1.9 מיליון ש"ח. 

14. 
אף שהמוסד מקבל ממשרד הפנים מידע שוטף על פטירות, והוא נרשם במאגר המידע בנושא זקנה ושאירים, רישום תאריך הפטירה במאגר האמור אינו מחולל את כל התשלומים המתחייבים מהפטירה, ובהם תשלום מענק הפטירה. המוסד הסביר למשרד מבקר המדינה, שלא הוכן מנגנון דיווח המתריע על אי-תשלום המענק. בשל כל אלה נפגעים אלמנים (שבת זוגם קיבלה קצבת זקנה) וילדים שהתייתמו משני הוריהם. משרד מבקר המדינה העיר למוסד, כי עליו להבטיח שהמענק ישולם לכל הזכאים. 

15. 
לדעת משרד מבקר המדינה, מן הראוי שהמוסד יאתר מבוטחים שנקבע להם מספר שנות ותק קטן מהמגיע להם ויעדכן את הקצבה המשולמת לשאיריהם. 

16. 
הואיל וקצבת שאירים עשויה להשתלם במשך שנים רבות, על המוסד לתקן גם החלטות שגויות שהתקבלו בזמנן. מן הראוי, שהבקרות שפיתח המוסד לאיתור החלטות שגויות בעניין הוותק יוחלו על כל המבוטחים שמכוחם משלם המוסד את הקצבאות.

17. 
כדי למנוע החלטות שגויות ולאפשר בקרה על החלטות שהתקבלו, מן הראוי שהמוסד ומשרד הפנים יקבעו הסדרים שיאפשרו למוסד להעביר למשרד הפנים מסמכים המוגשים לו, שהנתונים המצוינים בהם אינם תואמים את נתוני מרשם האוכלוסין, ויאפשרו למשרד הפנים, בתנאים שנקבעו בחוק מרשם האוכלוסין, התשכ"ה-1965, לתקן נתונים שגויים הרשומים בקובצי הנתונים שבטיפולו.

18. 
במהלך בדיקת זכאותם של שאירים שיש להם ילדים, נמצא שהמוסד לא שילם קצבה לחמישה ילדים המטופלים בידי משרד הרווחה: התשלום לשלושה ילדים הופסק בתום החופשה אצל משפחתם עם חזרתם למסגרת חוץ-ביתית של משרד הרווחה; התשלום לילד אחד הופסק כאשר הטיפול בו הועבר מהקרן לטיפול בחסויים למשרד הרווחה; ולילד אחד, כאשר עזב את המסגרת החוץ-ביתית. עקב כך, עד ספטמבר 2003 לא קיבלו ילדים אלה קצבאות שאירים במשך 2 עד 23 חודשים, בסכום כולל של כ-26,000 ש"ח, ובממוצע כ-5,000 ש"ח לילד.

19. 
בשנת לימודים התשס"ג, לא שילם המוסד ל-21 ילדים דמי מחיה בסכום ממוצע של כ-5,000 ש"ח לילד. על פי אומדן סטטיסטי, עד ספטמבר 2003 לא שילם המוסד ל-3,755 ילדים, שמדגם הבדיקה מתייחס אליהם, דמי מחיה בסכום של כ-4.3 מיליון ש"ח.

20. 
כדי שילדים ימצו את זכאותם לדמי מחיה, וכדי שהמוסד יוכל להפסיק לשלם דמי מחיה למי שאינם זכאים להם, יש מקום לבדוק אם ניתן להשתמש במאגרי מידע של משרד החינוך ושל משרד הרווחה על הלומדים במסגרות המוכרות לעניין דמי מחיה. 

21. 
המוסד מקבל מצה"ל ומהגופים המופקדים על השירות הלאומי מידע שוטף על תקופות השירות, אך מידע זה אינו נמסר לאגף זקנה ושאירים לצורך קביעת המשך הזכאות לקצבה. כתוצאה מכך, יש שילדים המשרתים בצה"ל או בשירות לאומי אינם מקבלים קצבה (ויש שבשל כך פוקעת גם זכאותו של האלמן). יש שהמוסד ממשיך לשלם את הקצבה גם ליתומים שהקדימו להשתחרר מהשירות הצבאי או מהשירות הלאומי, אף שאינם זכאים. 
22. 
המערכת הממוחשבת של המוסד מאפשרת תשלומים של יותר מקצבת שאירים אחת שלא מגיעים על פי דין, ואינה מתריעה על קיומם, והבקרות על התשלומים אינן מלאות ומאפשרות תשלומי יתר או תשלומי חסר. 

23. 
המידע על שינוי במצב המשפחתי של מבוטח, המתקבל במוסד ממשרד הפנים באופן שוטף, אינו מעדכן אוטומטית את קובץ הנתונים של האגף. העדכון נעשה בסניפים באמצעות רשימות המתקבלות מהמשרד הראשי. לא תמיד העדכון נעשה, והדבר גרם לתשלום קצבת שאירים במשך תקופות ארוכות למי שאינם זכאים לקצבה עקב נישואיהם. מבצעי סקר סיכונים תפעוליים הנוגעים לקצבאות זקנה ושאירים, דירגו כסיכון גבוה את הסיכון הכספי הנגרם למוסד בשל אי-עדכון אוטומטי של המידע על המצב המשפחתי. 
24. 
יש שמשרד הביטחון קובע זכאות לתגמול למפרע, ועד למועד קביעת הזכאות משלם המוסד לאלמנות קצבת שאירים על פי החוק. עם קביעת מועד תחילת הזכאות לתגמול לפי חוקי השיקום, שולל המוסד את זכאות האלמנה לקצבה למפרע בהתאמה, אך אינו תובע ממשרד הביטחון להחזיר לו את סכום קצבאות השאירים ששילם, אלא רושם בחשבון המבוטח במוסד חוב שאין הוא גובה אותו. נמצא, כי חלק מחובות כאלה רשומים במערכת הכספית של אגף זקנה ושאירים כחובות פעילים שיש לגבותם וחלקם רשומים כחובות שהמוסד ויתר על גבייתם. רישום סכומי החוב בדרך שתוארה משבש את מצבת החובות של ענף זקנה ושאירים ומקשה על הבקרה הכספית. 

25. 
בהיעדר תיאום כספי בין המוסד ובין משרד הביטחון לא ניתן להבטיח שהמשרד מנכה מהתגמולים שהוא משלם את הסכום של קצבאות השאירים שהמוסד משלם לזכאים. כדי למנוע תשלומי כפל או תשלום של תגמול קטן או גדול מן המגיע (כאשר מדובר בתגמול לפנים משורת הדין), מן הראוי שהמוסד ומשרד הביטחון יקבעו הסדרים שיאפשרו להם להשוות בין רשימת הזכאים לקצבאות מכוח החוק וסכום הקצבה המשולם לכל אחד מהם, ובין רשימת הזכאים לתגמולים מכוח חוקי השיקום. 

26. 
לדעת משרד מבקר המדינה, מן הראוי שבמסגרת הסדרים להעברת מידע שיגובשו בין אגף השיקום במשרד הביטחון ובין המוסד, תישקל האפשרות שמשרד הביטחון ימסור למוסד, בכפוף למגבלות כל דין, מידע על סכום התגמולים שמשלם המשרד מכוח חוקי השיקום. מידע זה יאפשר למוסד, בין היתר, לקבוע אם מקבלי קצבת זקנה זכאים להשלמת הכנסה. 

27. 
על המוסד לאמת את הצהרות הזכאים להשלמת הכנסה בדבר הכנסתם, ולעקוב אחר השינויים החלים בה באמצעות נתוני ההכנסה הרשומים במאגרי המידע שלו.

28. 
בעקבות הביקורת, הפסיק המוסד לשלם קצבת זקנה מיוחדת ל-91 מבוטחים. ל-79 מבין ה-91 הוא יצר חוב בסכום כולל של כ-17.1 מיליון ש"ח (כ-400,000 ש"ח מסכום זה הצליח המוסד לגבות בדרך של עיקול בבנקים). עד יולי 2004 שילם המוסד ל-513 המבוטחים שמדגם הבדיקה מתייחס אליהם קצבאות זקנה מיוחדות, שלא הגיעו להם, בסכום של כ-40 מיליון ש"ח.

29. 
מידע על מבוטחים שיצאו מהארץ ולא שבו אליה חיוני לאיתור מקבלי קצבה בחו"ל שאינם זכאים לקבלה. אי-ביצוע המעקבים אחר יוצאים מהארץ, כנדרש בהוראות המוסד, גרם לתשלומן של קצבאות זקנה מכוח החוק ומכוח ההסכם, של קצבאות שאירים ושל תוספת השלמת הכנסה למי שאינם זכאים להן. הואיל ומדובר במקבלי קצבה שעזבו את הארץ, ספק אם המוסד יוכל לגבות את סכומי היתר ששילם להם. 

30. 
דמי הכיס נועדו לרווחתם האישית של השוהים במוסדות סיעודיים על חשבון המדינה, הנמנים עם הקבוצות מעוטות ההכנסה והפגיעות ביותר בחברה. לדעת משרד מבקר המדינה, על המוסד לעשות כל שביכולתו כדי להבטיח שהם יקבלו את מלוא דמי הכיס המגיעים להם בעתם. עליו לאתר את מקבלי הקצבה שקיבלו דמי כיס קטנים מהמגיע להם ולשלם להם הפרשים.

31. 
ניהול החיובים של דמי כיס ששולמו בטעות, באמצעות חישוב ידני ורישומם במזכרים, אינו עולה בקנה אחד עם ניהול כספי תקין. הדבר אינו מאפשר בקרה על סכומי החיוב ומאפשר תשלומים כפולים - פעם לזכאי ופעם לגוף הציבורי. 

32. 
בשל טעויות בחלוקת הקצבה בין המבוטחים השוהים במוסדות סיעודיים ובין הגופים הציבוריים המממנים את שהייתם במוסדות האלה, קיבלו מקצת המבוטחים דמי כיס קטנים מהמגיע ומקצתם דמי כיס גדולים מהמגיע להם. על פי אומדן סטטיסטי שהתבסס על מדגמים אקראיים ומִפְקָדִים הנוגעים לליקויים שתוארו לעיל, עד פברואר 2004 שולמו לחלק מהזכאים לקצבאות זקנה ושאירים ששהו במוסד סיעודי דמי כיס או קצבאות קטנים מהמגיע בסכום של כ-3.1 מיליון ש"ח, ולמקצתם כ-658,000 ש"ח יותר מהמגיע להם. הואיל ובמצב החוקי הקיים לא ניתן לשלם קצבה למפרע עבור יותר מ-12 חודשים, מן הראוי שהמוסד יבטיח שזכאים השוהים במוסד סיעודי יקבלו את דמי הכיס המגיעים להם, וכי עם פטירתו של בן זוג, השוהה במוסד סיעודי, יופסק התשלום עבורו לגוף הציבורי. 

33. 
יש שמבוטחות הזכאיות לקצבת זקנה, אף שלא השלימו תקופת אכשרה, ובהן אלמנות המקבלות תגמולים מכוח חוקי השיקום, אינן מודעות לזכאותן לפי החוק, ולכן אינן מגישות תביעה למוסד. מן הראוי שהמוסד, במסגרת פעולותיו למיצוי זכאותם של מבוטחים לקצבת זקנה, ובתיאום עם משרד הביטחון, המשלם את התגמולים מכוח חוקי השיקום, יודיע לאלמנות שהגיעו לגיל זקנה, שאפשר שהן זכאיות לקצבת זקנה, גם אם לא השלימו תקופת אכשרה כעובדות מבוטחות, וכי לצורך בדיקת זכאותן ומימושה עליהן להגיש תביעה למוסד. 

34. 
הבקרות של המוסד (ממוחשבות ואחרות) אינן מספיקות ומאפשרות תשלום יתר למי שאינם זכאים, ותשלום חסר לזכאים (כאמור, במצב החוקי הקיים, אין הזכאים מפוצים על מלוא ההפסד שנגרם להם עקב טעויות שנפלו בחישוב קצבתם). כדי למנוע תשלומים כאלה מן הראוי שהמוסד ישפר את תהליכי העבודה, ובהם העברת מידע בין המחלקות השונות של המוסד ואת הבקרות על ביצוע החלטות המוסד. 

35. 
על פי אומדן סטטיסטי, המבוסס על מדגם שנלקח מתוך אוכלוסייה של 22,149 חייבים, במאי 2004 היה סכום החוב הממשי למוסד כ-55 מיליון ש"ח (להלן- סכום החוב הממשי); על פי האומדן יצליח המוסד לגבות מסכום החוב הממשי האמור כ-1.8 מיליון ש"ח (כ-3%) בלבד. כ-1.3 מיליון ש"ח מסכום זה יצליח המוסד לגבות באמצעות עיקול בבנקים שאליהם הועברו תשלומים עבור מבוטחים שהמוסד המשיך לשלם להם קצבאות אחרי שהיגרו מהארץ או נפטרו.

36. 
במאי 2004 היה סכום החוב של 409 המבוטחים שעלו במדגם 27 מיליון ש"ח. 308 מהמבוטחים במדגם פרעו את חובם בסכום של כ-15.5 מיליון ש"ח (כ-57%). נמצא, שבמערכת הכספית של אגף זקנה ושאירים היה רשום באותו חודש שיש להם עדיין חוב (לחלקם "חוב פעיל", לחלקם "חוב שבוטל" ולמקצתם "חוב ממתין"). אי-איפוס סכום חוב שנפרע או שנוצר בטעות מקשים על המוסד לדעת את סכום החוב הממשי, ואת סכום החוב שעליו לעשות לגבייתו ואף עלול לגרום לגבייה כפולה של חובות.

37. 
על פי אומדן סטטיסטי, המבוסס על מדגם שנלקח מתוך אוכלוסייה של 22,149 חייבים, במאי 2004 כ-8.5 מיליון ש"ח מ-55 מיליון ש"ח (כ-15%) - סכום החוב הממשי - היו רשומים במערכת הכספית של אגף זקנה ושאירים כ"חוב ממתין". על המוסד לקבוע פרק זמן מוגדר שבמהלכו יש לקבל החלטה לגבי "חוב ממתין". עיכוב ההחלטה בעניין עלול להקשות על מבוטחים בהוכחת טענות כנגד החוב, ולאלץ את המוסד לוותר על גביית חוב שייתכן שהמוסד היה מחליט לגבותו.

38. 
על פי אומדן סטטיסטי המביא בחשבון את סכום החוב, מועד התחלת הפירעון ותוחלת החיים של המבוטחים (על פי לוחות התמותה של הלשכה המרכזית לסטטיסטיקה), לא יספיק המוסד לגבות כ-3.6 מ-31 מיליון ש"ח (כ-12%) בערכים נומינליים. הואיל וסכומי החוב הרשומים במערכת הכספית של אגף זקנה ושאירים אינם נושאים הצמדה ממועד התחלת פירעון החוב, סכום החוב הריאלי שלא יספיק המוסד לגבות גדול יותר. 

ב. תגובות המבוקרים
המוסד לביטוח לאומי

1. 
מינהל הגמלאות בודק כיום מחדש את נוסח מכתבי הדחייה המוצאים על ידי אגף זיקנה ושאירים, באמצעות יועץ לשוני מומחה אשר יסייע בניסוח מכתבי הדחייה בלשון מובנת, באופן שהמבוטחים ידעו כי עליהם להגיש תביעה חדשה עם השלמת תקופת הוותק או עם צמצום ההכנסות, לפי העניין. אגף זקנה ושאירים (להלן - זו"ש) יפעיל נוהל חדש, במסגרתו תשלח פעם בשנה לכל המבוטחים בגיל המותנה, תזכורת בדבר הצורך בהגשת תביעה. המוסד יתחיל בביצוע האמור עד סוף שנת 2005. אגף זו"ש יבצע שליפה של מבוטחים מגיל 80 ומעלה, אשר אינם מקבלים קצבאות זיקנה, על מנת לפנות אליהם לצורך הגשת התביעה.

2.
אגף ההסברה בשיתוף אגף זו"ש יפנה לקרנות הפנסיה הגדולות, למינהל הגמלאות של האוצר, לארגוני גמלאים ולמעבידים גדולים, לצורך יצירת שיתוף פעולה בהבאת המידע הנוגע להגשת תביעה לקצבת זיקנה, וזאת עד ליוני 2005.


אגף ההסברה יפרסם מדי שנה מידע בדבר הצורך להגיש תביעה לקצבת זקנה לצורך מימוש הזכאות לקצבה, ברדיו ובעתונות. פרסום ראשון יבוצע לא יאוחר מיום 1.9.05.


בהכנה, קבלת מידע ממוחשב על תלמידים ממשרד החינוך, לשם תשלומי דמי מחיה ותוספת קיצבה בעד ילדים כשאירים.  


מנהלת אגף זקנה, שאירים והבטחת קיום, מונתה כנציגת המוסד לביטוח לאומי בצוות הבינמשרדי להצלבת מידע בין משרדי הממשלה. בצוות חברים נציגים מרוב משרדי הממשלה. את הצוות מוביל החשב הכללי. מטרת הצוות ליצור הצלבות ממוכנות של מידע כדי להבטיח שבידי המוסד יהיה מידע חיוני לקביעת זכאות. 


המוסד מקיים הצלבות מידע עם הגופים הבאים:

א. 
משרד הפנים – מינהל האוכלוסין: מתקיימת הפגשה בזמן אמת (ON LINE) של לידות, פטירות, שינוי מצב משפחתי, שינוי כתובת וביקורת גבולות - יציאות וכניסות לחו"ל.

ב. 
משרד הביטחון וצה"ל: מתקיימת הפגשה עם מערכת מילואים, לשם מניעת הצורך בהגשת תביעות של עצמאיים וסטודנטים, ולשם אימות תקופות שירות במילואים. המשרד נערך להפגשת קבצים עם אגף השיקום במשרד הביטחון, לבדיקת זכאויות לפי חוק משפחות חיילים שנספו במערכה  וחוק הנכים (תגמולים ושיקום).

ג. 
משרד הבריאות ומשרד הרווחה: המוסד נערך להפגשות קבצים עם משרד הבריאות ומשרד הרווחה, לבדיקת זכאותם של שוהים במוסדות.


המוסד מפתח מערכת אינטגרטיבית להצלבת מידע בין כל המערכות בגמלאות. המערכת תמנע תשלומי כפל, תיידע כל גמלה האם למבוטח יש הכנסות מגמלה אחרת, ותעביר מידע חיוני אחר, כגון יציאות וכניסות מהארץ, מידע על חיילים בשירות סדיר לצורך תשלומי תוספת תלויים, ומידע על סיום שירות סדיר, כדי למנוע תוספת תלויים למי שלא משרת בשירות סדיר.


המוסד נערך להפגשת קבצים עם הלשכה לשיקום נכים במשרד האוצר, להפגשת קבצים של מקבלי תגמול כנכי רדיפות הנאצים ונכי מלחמה בנאצים, עם מקבלי גמלאות בביטוח הלאומי.

3. 
בסוף שנת 2003 התחברה מערכת זו"ש למסך האינטגרציה במוסד, המאפשר ביקורת הכנסות ואימות הצהרתו של המבוטח על הכנסותיו. כיום נערכת ביקורת הכנסות בכל שנה משנות הגיל המותנה. החל מ-1.1.06 יקבל אגף זו"ש מידע אוטומטי על הכנסות מבוטחים, באמצעות הצלבה ממוכנת עם קבצים אחרים במוסד - קובצי עצמאיים וקובצי הכנסות שכירים.

4.  
החל מ-1.1.06, ישלח המוסד  מדי שנה משנות הגיל המותנה, תזכורת למבוטחים אשר הגישו תביעה לקצבת זקנה ונדחו; וכן למבוטחים אשר טרם הגישו תביעה לקצבת זקנה.

5. 
במוסד קיימות תשתיות ממוכנות למניעת כפל גמלאות. עד סוף שנת 2005 תחובר מערכת זו"ש למערכת כפל גמלה, למניעת תשלומי כפל בעתיד.

6. 
החל מיולי 2006, יוצלב המידע הקיים במערכת מבוטח אודות ילדים המשרתים בצה"ל או בשירות לאומי, לתשלום התוספת המגיעה עבורם.

7. 
החל מתחילת שנת 2002 מופעל תהליך אוטומטי במערכת זו"ש של חישוב תוספת הוותק בהתאם לנתונים הקיימים במוסד, ובהתאם לנתונים חדשים אותם ממציא המבוטח.

8-10. 
לא יאוחר מ-1.10.06, יבצע אגף זו"ש הפגשה של קובץ פטירות עם קובץ ילדים, לצורך איתור ילדים יתומים, וייזום פניה למימוש זכאותם לקצבה ומינוי מקבל קצבה עבורם.

11. 
עד חודש יוני 2005, יפנה אגף ההסברה בשיתוף אגף זו"ש לקרנות הפנסיה הגדולות, למינהל הגמלאות במשרד האוצר, לארגוני גמלאים ולמעבידים גדולים, לשיתוף פעולה בהבאת המידע כדי למצות זכויות של אלמנות, אלמנים ויתומים לקצבאות שאירים.  

12.   טופס הפנייה לאלמנים שזכאותם לקצבה פקעה שונה בספטמבר 2003, ונוספה בו פיסקה, בה מודיע המוסד לאלמנים על אפשרות זכאותם למענק פקיעה. כמו כן, הוכן דו"ח מעקבים המחייב את פקיד התביעות לבצע מעקב אחר תשובת האלמן.

14. 
מאוקטובר 2005, יופעל תהליך אוטומטי של תשלום מענק פטירה, אשר יבטיח כי המענק ישולם לכל הזכאים.

17. 
אגף אוכלוסין במוסד ומנהלי מחלקות הגמלאות בסניפים, מעבירים באופן שוטף למשרד הפנים מסמכים המוגשים למוסד, אשר הנתונים המצויינים בהם (בדבר תאריכי לידה, פטירה ומין), אינם תואמים את הנתונים במשרד הפנים, וזאת לצורך טיוב הנתונים והתאמתם בין שני המשרדים.


אגף אוכלוסין יפיץ חוזר רענון לפקידי התביעות, בעניין העברת המסמכים למשרד הפנים, לא יאוחר מיום 1.5.05.

18. 
עד סוף שנת 2006 יכין אגף זו"ש מנגנון דיווח באמצעותו יועברו למשרד הרווחה רשימות כל היתומים הרשומים בקובץ זו"ש, לצורך יזום בקשות לקצבה לילדים נוספים.


הדו"ח ישמש בקרה למשרד הרווחה האם אכן מתקבלת קצבה בעד כל היתומים.

19-20.
המוסד בודק עם משרד החינוך את האפשרות של שימוש במאגריו, כדי למצות הזכות לתשלום דמי מחיה ליתומים. באגף גמלאות משפחה בוצעה הפגשה בשנת 2003. בבדיקה נמצא כי המידע שהתקבל היה משובש. עתה נעשית בדיקה בתוך המוסד של המידע המשובש, ולאחר מכן תיעשה פנייה מסודרת למשרד החינוך לא יאוחר מ-30.5.05.
21 . 
במסגרת תכנית העבודה של המוסד לשנת 2006, תיבנה מערכת אינטרגרטיבית, במסגרתה יתקבל מידע אודות שירות ילדים בצה"ל ובשירות הלאומי. מידע זה יוזן באופן אוטומטי לצורך קביעת המשך הזכאות לקצבה, וכן לצורך הפסקת התשלום ליתומים שהקדימו להשתחרר מהשירות הצבאי או השירות הלאומי.

23. 
בימי העיון השנתיים של אגף זו"ש שנערכו בחודשים נובמבר ודצמבר 2004, הודגשה בפני המשתתפים חשיבות ההקפדה על הטיפול במידע במתקבל אודות שינויים במצב המשפחתי של מבוטחים. עד סוף מארס 2005 יפרסם אגף זו"ש חוזר רענון בנושא.

24- 26. 
אגף זו"ש נמצא במגע שוטף עם משרד הביטחון, בנושא פתרון בעיות כפל גמלאות.


נעשתה פניה למשרד הביטחון, לצורך קבלת מידע אודות חובות אשר נוכו מגמלאות משרד הביטחון, על מנת לבטל את רישומם כחובות במערכת זו"ש במוסד.


בין אגף זו"ש במוסד לאגף השיקום במשרד הביטחון, מתנהלים דיונים לצורך הפגשת קבצים. בכך תתאפשר מניעת תשלומי כפל, מיצוי זכויותיהן במוסד של אלמנות המקבלות גמלה ממשרד הביטחון שלא על פי חוק משפחות חיילים שנספו במערכה, וכן לצורך בחינת הזכאות להשלמת הכנסה.

27-28. 
משנת 2003 עורך אגף זו"ש ביקורת הכנסות מידי שנה למבוטחים שנמצאו זכאים להשלמת הכנסה. אם המבוטח אינו מגיב לדרישת המוסד לעדכן הנתונים בדבר הכנסותיו, נשלחת אליו תזכורת. אם במיד ה המבוטח אינו משיב גם לתזכורת, נרשמת, בשלב ראשון, זכאות להשלמת הכנסה של 1 ש"ח, וחודש לאחר מכן מופסקת השלמת ההכנסה.

לגבי המלאי הקיים של מבוטחים מקבלי השלמת הכנסה, אשר החלו לקבל ההשלמה לפני מועד תחילת ביצוע ביקורת ההכנסות, אגף זו"ש יבצע בדיקת ביקורת הכנסות במסגרת תוכנית העבודה לשנת 2007.

29. 
בעקבות דו"ח המבקר, מבצע אגף זו"ש מעקב אחר היוצאים לחו"ל, באמצעות מידע המתקבל ממשטרת הגבולות.


בנוסף נעשות פעולות נוספות לאיתור מקבלי קצבאות אשר יצאו לחו"ל ולא שבו:

א. 
בכל שנה נבדקים בביקורי בית מבוטחים בני 100 ומעלה, באמצעות מתנדבי שירות הייעוץ לקשיש.

ב. 

בדיקה מדגמית של מבוטחים בני 80 ומעלה, מבוצעת כל שנה על ידי מתנדבי שירות הייעוץ לקשיש.

ג. 

אגף זו"ש ביצע לאחרונה, הפגשה עם מערכת "מבוטח", לבדיקה האם קיימים מקבלי קצבאות אשר אינם חברים באף קופה. אגף זו"ש יפסיק תשלום הקצבאות למבוטחים אלה. האמור יבוצע עד ליום 30.5.05. ההפגשה עם קובץ "מבוטח" תתבצע אחת לשנה.

ד. 

מתוכננת הפגשה עם קובץ קופות חולים, לבדיקת ביקורים אצל רופאים, לאיתור מבוטחים שאינם מבקרים כלל אצל רופאים. מועד ביצוע ההפגשה תלוי במערך הממוכן של הקופות השונות, וקבלת המידע מהקופות.

ה. 

במסגרת תוכנית העבודה לשנת 2007, יפנה אגף זו"ש לכל העולים אשר אושרה זכאותם לגמלה, באופן אוטומטי עם הגעתם לישראל, על מנת לבדוק הימצאותם בישראל.

30-31. 
החל  ממאי 2005, יבוצע באופן אוטומטי חישוב חלוקת הקצבה בין הגוף הציבורי לבין המבוטח. כמו כן, יבוצעו באופן אוטומטי כל התשלומים לגופים הציבוריים.

32. 
מאמצע שנת 2004 מנהל המוסד מגעים עם משרד הביטחון לקבלת קובץ אלמנות המקבלות תגמולים מכח חוקי השיקום, על מנת שהמוסד יוכל לפעול למיצוי זכאותן לקצבת זקנה של אלמנות השיקום אשר אינן מקבלות קצבת זקנה מהמוסד. המוסד יבקש גם, כי משרד הביטחון יפנה תשומת ליבן של האלמנות לאפשרות להגשת תביעה לקצבת זקנה. מכתב בנושא למשרד הביטחון יועבר למשרד הביטחון עד 30.6.2005.
34. 
הוקם צוות בקרה כספית בראשות חשב המוסד. הוקם צוות משנה בראשות סגנית סמנכ"ל גמלאות, לשם בחינת תהליכי הבקרה הראויים ליישום באגפי הגמלאות השונים.


רואה חשבון כמומחה חיצוני ילווה את צוות המשנה. הצוות יגבש תוכנית לשיפור הבקרות: א. בקרות ממוחשבות שיפיקו דו"חות חריגים לפי פרמטרים שונים; בקרות מעמיקות, לבדיקת מעמיקה של מדגם של תיקים, לפי הכללים שיגובשו.


הצוות יסיים את עבודתו במהלך שנת 2006. 


במקביל, מינהל  הגמלאות ומינהל הכספים הסמיכו צוות, לשיפור בקרת התקינות הקיימת. הצוות סיים את עבודתו ועומד להגיש את המלצותיו.


בחודש מאי 2005 תתחבר מערכת התשלומים והחובות של תשלומי קצבאות זקנה ושאירים, למערכת הכספית הכללית של המוסד. 


מערכת התשלומים מנוהלת על-פי כללים חשבונאיים ודו"חות כספיים נכונים.


מהרבעון הראשון של שנת 2006, תבוצע בקרת הכנסות אוטומטית. 


לשם מניעת הונאות, המוסד נערך לניסוי טכנולוגיה ביומטרית לזיהוי על פי טביעת אצבע. הניסוי יערך בסניף המוסד ברמלה, בשיתוף פעולה של העובדים. הניסוי יערך בין החודשים אפריל ויוני 2005. 


הצלחת הניסוי תאפשר למוסד לשקול ולהחליט על השימוש בטכנולוגיה זו לבדיקת תשלומי גמלאות כדין.

35-38. 
מתוך מודעות לבעייתיות ולכשלים הקיימים במערך הבקרה של המוסד ולמשמעויות הכספיות והאחרות שיש לעניין זה, יוצב  נושא זה במקום גבוה בסדרי העדיפויות של המוסד.


הקמת מערך בקרה כולל על תשלומי המוסד לביטוח לאומי, תיבחן במסגרת עבודתם של צוותי החשיבה שהוקמו, והוא אחד היעדים המרכזיים בתכנית האסטרטגית שגובשה במוסד. מערך הבקרה הכולל, נועד לתת כלי אכיפה ופיקוח על התשלומים, הן תשלומי הגמלאות והגבייה והן התשלומים לספקים ולגורמי חוץ.


לצורך כך הוקם צוות ביצוע בראשות סמנכ"ל גמלאות, ובהשתתפות כל הגורמים המקצועיים הרלבנטיים במוסד, וכן מומחים ויועצים חיצוניים, אשר מכין את תכנית העבודה ולוחות זמנים לשם הקמת מערך בקרה כולל.

חברת החשמל לישראל
זיהום אוויר מתחנות הכוח הפחמיות

הגופים המבוקרים: חברת החשמל לישראל בע"מ; המשרד לאיכות הסביבה; משרד הבריאות; משרד המשפטים; משרד התשתיות הלאומיות; הלשכה המרכזית לסטטיסטיקה; רשות החברות הממשלתיות; החברה הלאומית לאספת פחם בע"מ; איגוד ערים חדרה

א. ריכוז ממצאי הביקורת

1. 
החוק למניעת מפגעים, התשכ"א-1961, מסמיך את השר לאיכות הסביבה להתקין תקנות בעניין מניעת זיהום אוויר. המשרד לאיכות הסביבה עוסק זה יותר מעשר שנים בהכנת תקנות פליטה, ובהן תקנים לפליטת מזהמים ודרישות נוספות הנוגעות להפעלת יחידות ייצור החשמל. עד סוף שנת 2004 לא הותקנו התקנות. 

2. 
לפי החלטה משנת 1996 של המועצה הארצית לתכנון ולבנייה ואישור הממשלה, עד שנת 2005 אמור היה לקום בתחנת הכוח מ"ד ב' באתר "אורות רבין" מתקן להפחתת הפליטה של גפרית דו-חמצנית (להלן - סולקן). ההשקעה בהקמת סולקן הוערכה בכמאה מיליון דולר. משנת 1996 ועד שנת 2001 לא בחנו משרד התשתיות והמשרד לאיכות הסביבה את החלופה של הסקת תחנות הכוח הפחמיות בפחם בעל שיעור גפרית נמוך ככל האפשר. החל בשנת 2001 בחנו המשרדים האמורים את חלופת הסולקן מול הסקת תחנות הכוח בפחם בעל שיעור גפרית נמוך ככל האפשר, אולם הם לא כללו בחישוביהם את כלל העלויות והתועלות בכל אחת מהחלופות האמורות, בראייה כלל משקית.

3. 
הסקרים הבריאותיים שהסתיימו עד שנת 2003 לא סיפקו די מידע מהימן על השפעת מזהמי האוויר הנפלטים מתחנות הכוח הפחמיות על בריאות התושבים באזוריהן, ולפיכך הם לא יכלו לשמש בסיס לקבלת החלטות הנוגעות להפחתת פליטות מזהמים מהתחנות.

4. 
הלשכה המרכזית לסטטיסטיקה מפרסמת בשנתון הסטטיסטי נתונים על כמויות מזהמי האוויר הנפלטים כתוצאה משריפת דלקים במשק, לרבות בייצור חשמל מפחם. נמצא, כי חלק מחישוביה בשנים האחרונות היו מוטים בעשרות אחוזים כלפי מעלה, כיוון שהיא לא התחשבה בהקטנה שחלה בשיעור הגפרית בסל הפחמים ובטכנולוגיה להפחתת זיהום האוויר בתחנות הכוח הפחמיות.

5. 
עד מועד סיום הביקורת (נובמבר 2004), לא השלים המשרד לאיכות הסביבה את הכנת תקנות הפליטה, אף שעברו יותר מעשר שנים מאז החל בהכנתן, מהן כשבע שנים שבהן הוא עסק בנפרד בהכנת תקנות הפליטה מייצור חשמל. התמשכות הטיפול בתקנות על פני עשור שנים הינה בלתי סבירה. על המשרד להפעיל את הסמכויות המוקנות לו ולהשלים את הכנת תקנות הפליטה מייצור חשמל שבהן תקבע מראש נורמה כללית ברורה, המאפשרת לעשות בקרה ואכיפה יעילות על כל המתקנים לייצור חשמל. תקנות פליטה מייצור חשמל גם יאפשרו ליצרנים ולמקבלי ההחלטות לדעת מראש את מכלול תקני הפליטה ואת הדרישות הנוגעות להפעלת יחידות הייצור לחשמל לאורך זמן, ויהיה בהן להקטין את אי-הוודאות בכל הנוגע לדרישות, ולאפשר תכנון מראש וחיסכון במשאבים. 

6. 
מן הראוי היה שהגורמים הממליצים יבססו את המלצתם בדבר החלופה המועדפת להפחתת הפליטה של גפרית דו-חמצנית באתר "אורות רבין", על בדיקה כלכלית של החלופות, שבמסגרתה תבחן גם השפעתן על הסיכונים לבריאות הציבור, הערך הכלכלי המהוון של הנזקים שניתן למנוע באמצעות כל חלופה לעומת הערך המהוון של ההשקעה ושל עלויות התפעול והתחזוקה שיידרשו ליישומה. דבר זה לא נעשה. 

7. 
חברת הפחם הודיעה למשרד מבקר המדינה באוקטובר 2004, כי "באופן כללי קיימת התדרדרות מתמדת באיכות הפחמים המוצעת לשוק פחם הקיטור, וקושי גובר לאתר פחמים 'משופרים'". לעומת זאת, משרד התשתיות הודיע למשרד מבקר המדינה, בנובמבר אותה שנה, כי פחם ששיעור הגפרית שלו נמוך ככל האפשר "לא נחשב לחומר גלם נדיר". לדעת משרד מבקר המדינה, מן הראוי שתיערך בחינה יסודית של הזמינות של פחם משופר לאורך זמן.

8. 
מהפרוטוקולים של דיוני ועדות ההיגוי למעקב אחר השפעת זיהום האוויר שייגרם מהפעלת תחנות הכוח, על בריאות התושבים באזוריהן, הנוגעות לאזור חדרה ולאזור אשקלון עולה, כי הוועדות לא קבעו יעדים למעקב אחר ההשפעה של הפעלת תחנות הכוח הפחמיות על בריאות האוכלוסייה, ואת שיטת המעקב.

9. 
על המשרד לאיכות הסביבה ומשרד הבריאות לקבוע יעדים ותכנית עבודה רב-שנתית לביצוע הסקרים, לבחון מהן השיטות הראויות לאיסוף הנתונים ולעיבודם ואם יש לנקוט בשיטה אחידה בשני האזורים. כמו כן מן הראוי לבחון את מזוג שתי ועדות ההיגוי לוועדה אחת ולצרף לה בעלי מקצוע מתחומים נוספים הנוגעים בדבר (כגון: הסטטיסטיקה, המטאורולוגיה ומדעי איכות הסביבה).

10. 
משרד מבקר המדינה השווה את הנתונים שפורסמו בשנתון הסטטיסטי מספר 54 משנת 2003, המעודכן לשנת 2002, בפרק "איכות הסביבה", לנתוני הדוח הסביבתי של חברת החשמל. הועלה, שיש הפרשים מהותיים - של עשרות אחוזים - בין נתוני שני הפרסומים בעניין המזהמים שנפלטו בשנים 2000 עד 2002 מתחנות כוח פחמיות, למעט פחמן דו-חמצני, והפרשים אלה הלכו וגדלו במהלך השנים האמורות. בפברואר 2004, בעקבות פניית משרד מבקר המדינה ללמ"ס לבירור הגורמים להפרשים האמורים, הודיעה הלמ"ס למשרד מבקר המדינה, כי השתמשה במקדמים ממוצעים, שלא הובאו בהם בחשבון סוג הפחם שנעשה בו שימוש, הטכנולוגיה של תחנת הכוח והאמצעים להפחתת פליטת המזהמים שהותקנו בתחנות הפחמיות, דבר שהביא להצגת כמויות פליטה בשנתון הסטטיסטי הגבוהות בהרבה מהכמויות עליהן דיווחה חברת החשמל. 

11. 
השנתון הסטטיסטי לישראל הוא פרסום רשמי, מדעי ואובייקטיבי של המדינה, שנתוניו והסקותיו הסטטיסטיות משמשים את רשויות השלטון בקבלת ההחלטות ובקביעת המדיניות בדבר שמירת הסביבה, וכן הם משמשים את המדינה בקשריה הבין-לאומיים. לדיוק החישוב המקצועי של כמויות המזהמים הנפלטים לסוגיהם יש חשיבות רבה, בין היתר בתכנון פעילויות כלכליות במדינה ובקביעת מעמדה של המדינה בעולם בכל הנוגע לפעילות להפחתת זיהום האוויר.

12. 
חברת החשמל אינה מחויבת לדווח בדוח הסביבתי (להבדיל מהניטור הרציף המקוון המועבר לאיגודי ערים לאיכות הסביבה) על כמויות מזהמי האוויר הנפלטים על בסיס מכשירי מדידה רצופה.

13.
על המשרד לאיכות הסביבה לנקוט, בתיאום עם משרד התשתיות הלאומיות, משרד הבריאות, הרשויות המופקדות על איכות הסביבה וחברת החשמל, את כל הצעדים הדרושים כדי שיהיה בידו מלוא המידע לצורך קבלת החלטות מושכלות על הצעדים הראויים להפחתת זיהום האוויר מתחנות הכוח הפחמיות.

ב. תגובות המבוקרים

המשרד לאיכות הסביבה 

1. 
נוסח טיוטה מעודכן של "תקנות למניעת מפגעים (תחנות כוח לייצור חשמל)", הועבר בתאריך 28.10.2004 מהמשרד לאיכות הסביבה להערות הגופים הבאים: חברת החשמל, משרד התשתיות הלאומיות, איגודי ערים לאיכות הסביבה (חדרה, חיפה, אשדוד ונפת אשקלון), יחידות סביבתיות ברשויות המקומיות (תל אביב, רמת גן וירושלים), אשר התבקשו להעביר את התייחסויותיהם/הערותיהם לאגף איכות אוויר במשרד, עד לתאריך 21.11.2004.


עד לתאריך זה התקבלו הערות ראשוניות ממשרד התשתיות הלאומיות בלבד. מאחר ולא התקבלו תגובות מהגופים האחרים, שלח המשרד שלוש תזכורות נוספות, בתאריכים: 17.11.2004, 16.12.2004 ו-16.01.2005.  


עד מארס 2005 התקבלו תגובות מאיגודי ערים חיפה, אשדוד ואשקלון; איגוד ערים חדרה הודיע כבר בחודש נובמבר 2004 על כוונתו להעביר הערותיו, אולם טרם התקבלו, וחברת חשמל הודיעה בחודש דצמבר 2004 כי הכנת הערותיה מתעכבת. 


הנחיות היועץ המשפטי לממשלה מחייבות קיום התייעצות עם גורמים בעלי עניין בהתקנות המוצעות. על כן, המשרד פועל להשיג התייחסות עניינית לתוכנן.  


במקביל לקידום התקנות, המשרד מעדכן את נוהלי ההפעלה, רשיונות העסק וההוראות למניעת מפגעי זיהום מתחנות הכוח, מכוח חוק רישוי עסקים. לדוגמה: הצו האישי לתחנת הכוח רידינג עודכן במרץ 2004; הצו האישי לתחנת הכוח אשכול בהליכי עדכון.

חברת החשמל לישראל בע"מ 

1. 
עבור אתר אורות רבין, קיימות מחויבויות סביבתיות, הנדרשות על פי תוכנית המיתאר הארצית למניעת מפגעים, עקב הפעלת תחנת הכוח "אתר השרון" (שינוי מספר 2), 1996. על פי החלטת גורמי התכנון והסביבה, חתמה חברת החשמל הסכם לאספקת פחם דל גופרית, והשימוש בו החל מתחילת 2005. כן הוחל בהפחתת פליטות תחמוצות חנקן בכל יחידות הייצור באתר. 

הפרויקט מתוכנן להסתיים עד סוף 2010.

באוקטובר 2004 פורסמה טיוטת תקנות, המרחיבה את הדרישות מעבר לנדרש בתוכנית המתאר האמורה. הדרישות החדשות בטיוטת התקנות טרם סוכמו עם הנוגעים בדבר. 


לדעת חברת החשמל, ליישום הדרישות הקיימות והעתידיות, דרושה מחויבות של הרשות לשירותים ציבוריים – חשמל, להכרה מלאה בעלויות יישום התקנות.

טיוטת תקנות זו מרחיבה את הדרישות מעבר לנדרש עד כה, ומסתכמת בהיקף השקעות נדרש של מעל 600 מיליון דולר, לתקופה שעד סוף 2016. הדרישות הנ"ל כוללות בין השאר הקמת סולקנים ומתקנים נוספים, להפחתת תחמוצות חנקן בכל היחידות הפחמיות. 


לדעת חברת החשמל, שימוש בסל פחמים בעל אחוז גופרית מופחת, בשילוב עם אמצעי הפחתה נוספים, מהווה מענה סביבתי לשמירת איכות האוויר, ומהווה פיתרון החוסך עלויות ניכרות לחברה ולמשק הלאומי מאידך. 
המשרד לאיכות הסביבה 

2. 
המועצה הארצית לתכנון ולבנייה, בישיבתה ביום 2.11.2004, החליטה להורות על עריכת שינוי לתמ''א/10/א/9/1 - תכנית מתאר ארצית למניעת מפגעים סביבתיים עקב הפעלת תחנת הכוח אתר השרון - בסעיף 4.6, המחייב התקנת סולקנים עד שנת 2005, ולהעביר השינוי לתמ"א/10/א/1/10 - תכנית מתאר ארצית  למניעת מפגעים סביבתיים עקב הפעלת תחנת הכוח אורות רבין, להערות הוועדות המחוזיות. משמעות ההחלטה הינה הקמת סולקנים עד סוף שנת 2008, לכל המאוחר.

משרד התשתיות הלאומיות

2. 
מאז הקמת תחנות הכוח הפחמיות, פועל המשרד להקטין ככל שניתן את המפגעים הסביבתיים הכרוכים בהפעלתן. חלה ירידה הדרגתית של תכולת הגופרית בסל הפחם המוזן לתחנות הכוח -  מרמה של כ-0.8% גופרית כממוצע שנתי בשנת 1994, עד ל-0.6% משנת 1997 ואילך. מנתוני חברת החשמל משתמע, כי בין השנים 1994 – 2003 ירדה פליטת תחמוצות הגופרית ליחידת אנרגיה חשמלית מיוצרת, בשיעור של כ-50%.


בשנת 1996 הופעלו יחידות הייצור שהיו מיועדות לבניית סולקן בתחנת הכוח "אורות רבין". החלופה של פחם משופר הייתה מקובלת אז ברמת העקרון בלבד. החלופה לא עברה בדיקה הנדסית מדוקדקת, והשלכותיה על פעילות יתר מערכות התחנה טרם נבחנו.


לפיכך, הוחלט לאמץ את חלופת הסולקנים. משרד התשתיות נתן את הסכמתו לבחינת השיטה, למרות שהיה מודע לחסרונותיו של מתקן מסוג זה בתנאי הארץ. תחילה הוחלט להקים סולקנים באזור אשקלון, ובהמשך, בשנת 2005, באזור חדרה.


בשנת 2001 הופעלו לראשונה בישראל שני סולקנים בתחנת הכוח הפחמית באתר "רוטנברג ב'" באשקלון.


בספטמבר 2002 הצוות המליץ צוות לבדיקת נחיצותם של סולקנים באתר "מ"ד ב'" בתחנת הכוח "אורות רבין" בחדרה, על שדרוג סל הפחם, כחלופה סביבתית שקולה להתקנת סולקנים בתחנת הכוח. זה היה הזמן שבו חלופת הפחם המשופר הפכה לחלופה זמינה. 


בזמן קבלת ההחלטה על הקמת הסולקנים, חלופת הפחם המשופר לא נתפסה כחלופה זמינה שעברה את מבחן ההיתכנות ההנדסית. היה צריך להבטיח שכל מרכיבי הציוד של תחנת הכוח מסוגלים לפעול באופן תקין עם פחם בעל תכונות שונות במקצת מאילה שנקבעו בעת התכנון. גם אם חלופת הפחם המשופר הייתה עוברת את המבחן ההנדסי, לא היה ביטחון בכך שהיא תעבור גם את המבחן הכלכלי.


מעבר לפחם דל גופרית מחייב הערכות מיוחדת במזח הפחם של חברת החשמל, תוך התאמתו לקליטת אוניות שעוסקות בהובלת פחם מסוג זה. המהלך מחייב שינוי בתכנון, רכש וניתוב של סל הפחם. שינויים בלוגיסטיקה מחייבים בדיקות נוספות, תשומות אחרות והערכות מיוחדת של חברת החשמל. 


תחמוצות גופרית אינן המזהם היחיד הנפלט מתחנת הכוח בחדרה. לפיכך, משרד התשתיות מעודד ביצוע פעולות נוספות להפחתת פליטת מזהמים. חברת החשמל פעלה להפחתת פליטת חלקיקים באמצעות שיפור יעילות המסננים ביחידות הייצור הישנות. כן החלה פעולה דו-שלבית להקטנת פליטת תחמוצות חנקן (NOX), על ידי התקנת מערכת לבקרת בעירה, החלפת מבערים, שינוי במערכת הכנת פחם לשריפה ושיפור בתנאי השריפה. הפעולות לטיפול בתחמוצות חנקן אמורות להסתיים בשנת 2010.

הלשכה המרכזית לסטטיסטיקה
4. 
נתוני שנתון הלמ"ס המופיעים עתה באתר האינטרנט של הלמ"ס, המתייחסים לפליטות חלקיקים ותחמוצות גופרית, תוקנו בחודש נובמבר 2004. הנתונים מבוססים על נתוני תכולת הגופרית בפחם המיובא, כפי שנמסרו על ידי חברת הלאומית לאספקת הפחם בע"מ, וכן שיעורי ההפחתה לפי הטכנולוגיות הנהוגות בכל תחנת פחם.

המשרד לאיכות הסביבה 

5. 
המשרד קובע סדרי עדיפויות לקידום תקנות, על פי אמות מידה הקבועות בנוהל משרדי. תחומים בהם לא קיימת חקיקה ותקינה, ויכולת הפיקוח והאכיפה של המשרד נפגמת, יזכו לטיפול בסדר קדימות גבוה. בתחנות כוח פחמיות, המשרד משתמש בסמכויות אחרות שבידיו. גם בהעדר תקנות, נקבעו דרישות להגבלת פליטת מזהמים בתקנוני הפעלה, מכוח חוק התכנון והבנייה, ובתנאים נוספים ברשיונות עסק, מכוח חוק רישוי עסקים.

משרד התשתיות הלאומיות

6. 
חלופת הסולקנים מאפשרת להפחית במקצת את פליטת תחמוצות הגופרית בהשוואה לחלופה של סל הפחם המשופר: חלופת הסולקן שוות ערך לסל פחם שתכולת הגופרית השנתית הממוצעת שלו הינה 0.41% (והתכולה המרבית – 0.6%), ואילו תכולת הגופרית השנתית הממוצעת בסל הפחם המשופר גבוהה יותר -  0.43% (והתכולה המרבית – 0.69%). לפי הערכות המשרד לאיכות הסביבה, הפער בין החלופות במשטר תפעולי קיים מסתכם בכ-4%, בחישוב שמבוסס על ממוצע שנתי.


חלופת הסולקן יקרה מבחינת ההשקעה הראשונית ומההיבט של הוצאות התפעול והתחזוקה, המעמיסים תוספת של כ-10% על עלות ייצור חשמל. רוב החשמל בארץ מיוצר מפחם. הכנסת הסולקנים תייקר את מרכיב הייצור, ואת מחיר החשמל לצרכן.


הקמת סולקנים גורמת לעליה בפליטת מזהמים מרכזיים אחרים (NOX, 2CO וחלקיקים), ומלווה בירידה ביכולת פיזור המזהמים. לפיכך, מעבר לסולקנים צריך להיות מלווה בפעילות להפחתת כלל המזהמים. 


שימוש בסולקנים כרוך בצריכת כמויות גדולות של מים שפירים, "מוצר במחסור" בתנאי הארץ. 


שינוע מים בין אזורים שונים בארץ, והפקת מים מותפלים, כרוכים בצריכה נוספת של אנרגיה, ותוספת פליטת מזהמים. כן יש צורך בבניית מערך גדול לטיפול בשפכים. כיום נמצאת בפיתוח טכנולוגיה חדשה שלא מחייבת שימוש במים מתוקים, אולם מועד ישומה אינו ידוע עתה.


הפעלת סולקנים כרוכה בהזנת כמויות גדולות של אבן גיר ויצירת גבס, היוצר בעיה אקולוגית נוספת, ומחייב הכנת שטחי סילוק גדולים. מספר כלי הרכב הכבדים הנדרשים להובלת אבן גיר וסילוק גבס מוערך בכ-7,500 משאיות לשנה. רכב דיזל כבד צורך סולר ואחראי על חלק משמעותי של הזיהום הסביבתי. תנועת המשאיות תגרום גם להגברת העומס בכבישים. 


לפי נתוני מינהל החשמל, שיעור ההצטיידות של תחנות הכוח הפחמיות בסולקנים מהסוג הקיים בארץ (מתקני FGD) נמוך למדי: באירופה בפחות מ-20% מהתחנות הפחמיות, ובארה"ב בכ-25% בלבד, למרות שבאזורים אלה אין מחסור במים מתוקים. מדינות המערב המפותחות מנסות להימנע מהקמת סולקנים בעזרת שימוש באמצעים אחרים, כגון שיפור בקרת הבעירה, החלפת דודי שריפה, איזון סל הפחמים, וכד'. 


לדעת המשרד, לפני קבלת החלטה על שימוש נרחב בסולקנים, יש לבדוק את כלל החלופות להפחתת זיהום אוויר מתחנות הכוח הפחמיות, תוך אומדן הנזק הנגרם מהן ליחיד ולמשק הלאומי. רק לאחר קבלת מלוא המידע הנדרש לצורך קבלת ההחלטה, ניתן לקבוע את הצעדים הראויים להפחתת זיהום אוויר מתחנות הכוח הפחמיות. לרשות מקבלי ההחלטות עומד כיום מידע חלקי בלבד. 


משרד התשתיות תומך בשדרוג סל הפחם המוזן לתחנת הכוח "אורות רבין" בחדרה כחלופה סביבתית שקולה להתקנת הסולקנים. חלופה זאת נראית למשרד כטובה ביותר ברמת הידע שנצבר, מההיבט הכלכלי ומההיבט הסביבתי. הפתרון המוצע יביא להפחתת פליטת תחמוצות גופרית ולשיפור באיכות האוויר סביב האתר, לעומת המצב הקיים. 


לדעת המשרד, אין כיום כלים מקצועיים אמינים המסוגלים להציג את אומדן הנזק הנגרם עקב פליטת מזהמים מתחנות הכוח הפחמיות ומתחנות הכוח האחרות. במדינות שונות משתמשים במגוון שיטות להערכת נזקים למשק. המתודולוגיה חייבת להתחשב במאפיינים מקומיים, ולא רצוי לאמץ שיטות שנהוגות בחו"ל, ללא כיול והתאמה.  


הצוות הבין-משרדי שעסק בקביעת תעריפים לאנרגיה מתחדשת, המליץ באוקטובר 2003 להיעזר בכלים אמפיריים המשמשים את הקהילה האירופית, לחישוב העלויות החיצוניות הנגרמות למשק כתוצאה מפליטת מזהמים בייצור חשמל. הצוות נאלץ להשתמש בכלים קיימים, בהעדר חלופות יותר מתאימות, למרות שהיה מודע לכך שכלים אלה שנויים במחלוקת ומקובלים רק על חלק מהקהילה האירופית. 

לדעת המשרד, לא ניתן לבודד כיום השפעת תחנת הכוח בחדרה מהשפעת כלל המזהמים בסביבתה. על כן, אין אפשרות לכמת השפעת השינויים בפליטת תחמוצות גופרית על בריאות תושבי האזור, הנובעים מפערים מינוריים בין חלופת הסולקנים לבין חלופת הפחם המשופר, והמסתכמים בכ-4% בלבד, כממוצע שנתי. 


כן קשה להעריך את הנזק שיגרם על ידי תחמוצות גופרית בכל אחת מהחלופות, למרות שנתון זה חיוני לקבלת ההחלטה בדבר נחיצות הסולקנים.


זיהום אוויר באזורים עירוניים נגרם בעיקר בגלל פליטת מזהמים מכלי רכב. לאחר פיתוח מתודולוגיה מתאימה, יתכן ויסתבר כי זיהום האוויר הנובע מתחנת הכוח הפחמית מהווה בעיה משנית של אזור חדרה, וניתן להשיג שיפור באיכות האוויר על ידי הקטנת פליטת מזהמים מכלי רכב. 


המשרד סבור כי להתקנת סולקנים תהייה השפעה מועטה, אם בכלל, על איכות האוויר באזור חדרה. אולם לדעת המשרד, ההשלכות השליליות הנלוות להפעלת הסולקנים עלולות למחוק כל תועלת סביבתית, ואולי אף להוסיף לבעיות הקיימות.


העדר תשתית מתודולוגית ואמפירית בתחום הסביבתי והבריאותי אינה מאפשרת לקבל אומדן אמין של נזקים סביבתיים הנגרמים בעקבות זיהום האוויר בחדרה. במצב הידע הקיים לא ניתן לאמוד השפעת שינויים בפליטת מזהמים בהתחשב בעלויות חיצוניות הנגרמות למשק. 


החלטת הממשלה ממאי 2003, בנושא תוכנית אסטרטגית לפיתוח בר-קיימא, מטילה על המשרד לאיכות הסביבה, בשיתוף עם משרד האוצר, פיתוח שיטות להטמעת עלויות סביבתיות חיצוניות בהערכת פרוייקטים לאומיים. לאחר פיתוח תשתית מתודולוגית מתאימה, יהיה ניתן להטמיע עלויות חיצוניות במודל רב-תחליטי לאופטימיזציה של מערכת ייצור החשמל לטווח הארוך, במודלים כגון CAPEX או WASP, שבשימוש המשרד. 


המשרד ימנה צוות בהשתתפות חברת החשמל וחברת הפחם, לבחינה יסודית של זמינות פחם דל גופרית. הצוות יתבקש לבחון חלופות שונות גם להפחתת פליטת המזהמים מתחנות הכוח הפחמיות. 

המשרד לאיכות הסביבה 

7. 
המשרד לאיכות הסביבה רואה בהפעלת תחנות כוח בגז - גז טבעי או גז המופק מפחם, את הדרך הנכונה להפחתת המזהמים באוויר. בהפעלה בגז, תחנות הכוח גם אינן חייבות להיות ממוקמות על החוף הצפוף של מדינת ישראל. 
משרד התשתיות הלאומיות

7. 
פחם דל גופרית מהווה כשליש מכלל עתודות הפחם בעולם ולא נחשב לחומר גלם נדיר. אולם רק חלק מפחם זה מתאים להזנת תחנות הכוח בארץ, כ-20% מכלל העתודות. הדבר נקבע על ידי סל תכונות שהוגדר בעת תכנון המתקנים. 

רכש פחם כרוך בעריכת עסקאות מורכבות. ישראל נחשבת לקניין פחם גדול מבחינת הכמות ומבחינת היקפו הכספי של הרכש. הרכש מחייב ניתוח קפדני ודורש מיומנות עסקית ומקצועית גבוהה. רכישת כל סוגי הפחם מוטלת מאז סוף שנות ה-80 על החברה הלאומית לאספקת פחם, אשר נמכרה לאחרונה לחברת החשמל ומתפקדת כיום כחברת בת של חח"י. 


לאור שינויים במחירי הדלקים ובשוק הובלת הפחם, הספקים אינם מעוניינים להתחייב להסכמים ארוכי טווח. הדבר מקשה על איתור "סל פחם משופר" ויצירת מחויבות לאספקת חומר גלם. רכש פחם דל גופרית כרוך בתוספת תשלום, בהתאם לאיכות הפחם, דבר שלא היה קיים בעבר. זה הרקע להודעת חברת הפחם על "התדרדרות מתמדת באיכות הפחמים המוצעים לשוק פחם הקיטור", עקב השינוי בתנאי השוק.


מחיר הפחם נקבע בהתחשב בסל של תכונות, ולא ביחס למרכיב בודד. אי לכך, קשה לבודד שינוי במחיר הפחם הנובע אך ורק משינוי בתכולת הגופרית. מעבר לפחם משופר מחייב התייחסות למגוון רחב של תכונות, כגון סוג הפחם, ערכו הקלורי, תכולת הגופרית והאפר, כמות המרכיבים הנדיפים, איכות הטחינה ופרמטרים חיוניים נוספים. 


משרד התשתיות יקים צוות לבדיקה מקיפה של הסוגיה, כולל בחינה טכנו-כלכלית של חלופות זמינות להפחתת פליטת מזהמים מתחנות הכוח הפחמיות, לרבות תחמוצות גופרית, ניתוח עתודות ושוק הפחם, בדיקת שינויים אפשריים בתפעול תחנות הכוח, כדאיות המעבר לטכנולוגיה אחרת, ועוד. הצוות יתבקש להגיש את מסקנותיו לשר התשתיות. 

משרד הבריאות
9. 
ועדת ההיגוי לסקרי אשקלון וחדרה הינה מאוחדת, בראשות סמנכ"ל תעשייות במשרד לאיכות הסביבה וראש שירותי בריאות הציבור במשרד הבריאות. הוועדה פועלת להספקת מידע מהימן, על השפעת מזהמי האוויר הנפלטים מתחנות הכוח הפחמיות, על בריאות התושבים באזורי אשקלון וחדרה.

חברת החשמל לישראל בע"מ
12. 
רמות פליטת המזהמים מחברת החשמל, מפורסמות בדו"ח הסביבתי של החברה. רמות אלו הינן לרוב מתחת לנדרש על ידי הרשויות, תוך מתן מרווח ביטחון תפעולי לעמידה בתקנים הקיימים.

חברת רכבת ישראל בע"מ

שדרוג מסילת הרכבת בתוואי תל אביב - ירושלים

הגופים המבוקרים: חברת רכבת ישראל בע"מ; משרד האוצר; משרד התחבורה; רשות שמורות הטבע והגנים הלאומיים

א.  ריכוז ממצאי הביקורת

1. 
נמצא, שכדאיותו הכלכלית של השידרוג היתה גבולית. נקודת האיזון הכלכלי של חלופת השדרוג חושבה לשנת 2014, אבל הקו המהיר מתוכנן לפעול כמה שנים קודם לכן, דבר העלול לצמצם את הביקוש לשרותי הקו המשודרג ולהפחית את כדאיותו. 

2. 
בבדיקת הכדאיות של חלופת השדרוג הובאה בחשבון הפעלת שתי רכבות בשעה. ההחלטה לשדרג את הקו התבססה על ההנחה שייעשה שימוש ברכבות רוכנות (Tilting trains), המסוגלות לנסוע במהירות גדולה בעקומות. במהלך הפרויקט החליטה הרכבת לבטל את רכישת הרכבות הרוכנות ולרכוש ציוד מהסוג הקיים האיטי יותר. התברר, שבשל זמן הנסיעה הארוך תוכל לפעול רק רכבת אחת בכל שעה. הדבר יקטין את השימוש בקו המשודרג, ויפחית את כדאיות הפרויקט. 

3. 
לפני תחילת הפרויקט לא נעשה סקר מקיף על הסיכון להידרדרות סלעים לעבר המסילה, והשפעתו על עלות הפרויקט.

4. 
לדעת משרד מבקר המדינה, גם אם השיקול הלאומי היה השיקול העיקרי שעמד מאחורי ההחלטה להשקיע בשתי החלופות של רכבת בתוואי תל אביב - ירושלים בעת ובעונה אחת, לא היה בכך לשלול את הצורך לעשות בדיקה כלכלית של השקעה כזאת, ביחוד נוכח הכדאיות הגבולית של הפרויקט המשודרג, ולהציג את משמעויותיה של הבדיקה הכלכלית לפני הסיכום של ראש הממשלה. 

5. 
בהתחשב במועדי האספקה ובלוח הזמנים לביצוע הפרויקט, לא היה בסיס להערכת משרד התחבורה שהקו המשודרג יפעל כבר בינואר 2003. 
6. 
משרד מבקר המדינה העיר לרכבת ולמשרד התחבורה, שהיה ראוי להציג בדיון אצל ראש הממשלה את כל ההערכות, ולא רק את זו האופטימית ביותר. אמנם, בדיקת הכדאיות הכלכלית נעשתה בהנחה שזמן הנסיעה בקו המשודרג יהיה 70 דקות, אולם יש חשיבות גם לאופן הצגת נתון מסוג זה בפני מקבלי ההחלטות. 

7. 
המלצות הוועדה והחלטת הרכבת להשתמש ברכבות מסוג IC3 - קרונועים קיימים - במקום ברכבות רוכנות לא הובאו למועצת רשות הנמלים, וממילא הלא צוינה לפניה השפעת השינויים הכספיים הנדרשים בהשקעה, על לוח הזמנים, על זמן הנסיעה ועל מספר הנוסעים. לדעת משרד מבקר המדינה, תהליך קבלת ההחלטות בעניין רכישת הציוד הנייד, שארך חמש שנים, לא היה תקין. 

8. 
בבדיקת הכדאיות הונח כי התדירות תהיה שתי רכבות בשעה בכל כיוון בקו המשודרג. בביקורת התברר, כי עקב ביטול רכישת רכבות רוכנות וזמן הנסיעה הארוך יותר, תוכל לפעול רק רכבת אחת בכל שעה, ובשל כך יקטן השימוש בקו המשודרג וגם דבר זה מפחית את כדאיות הקמת הפרויקט. 

9. 
המתכנן זכה במכרז על בסיס מחיר קבוע של 780,000 ש"ח, אולם בסופו של דבר שולמו למתכנן כ-6.9 מיליון ש"ח - פי שלושה וחצי מהאומדן. לדעת משרד מבקר המדינה, מספר השינויים הגדול שנעשו בפרויקט זה נבע מכך שהרכבת התחילה את הפרויקט ללא הכנה מספקת, בלי ללמוד את תנאי השטח - מצב המסילה, הקרקע והגשרים.

10. 
במהלך העבודות דרשה הרכבת מהמתכנן לתכנן גשרים, מעבירי מים וקירות תומכים. המתכנן טען שהעבודות האלה אינן כלולות בחוזה, ולכן דרש בעבורן כ-2.5 מיליון ש"ח. לעומתו טענה הרכבת שהמתכנן נדרש בחוזה לבדוק את מצב הגשרים ומעבירי המים, ולתכנן את שיקומם או את החלפתם אם יהיה צורך. הפשרה על הסעיפים האלה הסתכמה בכמיליון ש"ח.

11.
אף על פי שהרכבת שילמה למתכנן בעבור תכנון הגשרים ומעבירי המים, החליטה ועדה מטעם הרכבת לתכנן מחדש שלושה גשרים ושני מעבירי מים אצל קונסטרוקטור אחר שלא מטעם המתכנן. עלות התכנון המחודש הסתכמה בכ-385,000 ש"ח (לא כולל מע"מ). 

12. 
בליל 27.2.03, בעת זרימה עזה בנחל שורק, סמוך למושב יסודות, קרס אחד הניצבים של גשר הרכבת מעל הנחל. בתיקי הרכבת נמצאה תכתובת ענפה בין מנהל הפרויקט, המתכנן והקונסטרוקטור מטעם המתכנן, רשות הניקוז שורק-לכיש ומהנדסי אגף הנדסה של הרכבת, שבה הסיר כל אחד מהם מעליו את האחריות: בסופו של דבר שילמה הרכבת את העלויות הכרוכות בשיקום הנחל ובשיקום הגשר מעליו, וגם את עלות התכנון והייעוץ. 

13. 
אף על פי שהרכבת העריכה שיהיה צורך לשקם את הגשרים ואת מעבירי המים שלאורך התוואי, היא לא דרשה שהקבלנים יהיו רשומים בפנקס הקבלנים גם בענף 300 - גשרים. לדעת משרד מבקר המדינה, על הרכבת היה לפעול שהקבלנים שהעסיקה יהיו רשומים בפנקס הקבלנים בכל ענפי העבודה שכלולים בפרויקט.

14. 
פעולת הרכבת לפינוי אדמה מזוהמת במזוט בתחנת בית שמש, היתה מנוגדת לדיני המכרזים, גרמה להוצאות מיותרות והיה בה משום עקיפת חובת המכרז. לדעת משרד מבקר המדינה, היה על הרכבת להציג את הצורך בהתקשרות בפני ועדת המכרזים עוד לפני הפנייה למציעים ולקבל את הנחיותיה באשר לדרך עריכת ההתקשרות. הצגת ההתקשרות בפני הוועדה ללא הצגת מלוא העובדות היתה פסולה. משרד מבקר המדינה גם מעיר, כי בפרויקט מסוג זה היה על הרכבת לעשות עבודת הכנה ולאתר את הזיהום לפני תחילת העבודות. 

15. 
לפחות חלק מההוצאות שחרגו מאומדן ההשקעה בתשתית לא היו בלתי צפויות. בהיערכות מראש אפשר היה לכלול אותן באומדן, ולהסתמך בבדיקת הכדאיות הכלכלית על אומדן ריאלי יותר. לדעת משרד מבקר המדינה, על הרכבת להפיק את הלקחים מהפרוייקט, ולשפר את היערכותה לביצוע פרוייקטים. עליה להקפיד על כך שכל ההוצאות הצפויות מראש, לרבות אלה הנובעות מדרישות של גורמי חוץ, ייכללו באומדן ההשקעה, כך שהחריגות מהתכנון יצומצמו למינימום האפשרי. כמו כן, על הרכבת לנתח את הסיבות לחריגות מהתקציב, ולדווח על כך לדירקטוריון שלה. 

16. 
ב-28.8.03 כתב מנהל אגף ההנדסה ברכבת מכתב לחברת הניהול והתריע על כך שלא מונו שני מפקחים חשובים: מפקח על בניית שלוש מבני השליטה והבקרה, ומפקח לבקרה על התקציב ועל העמידה בלוח הזמנים ולבקרת איכות. הוא הוסיף, שחסרונם מורגש היטב ויעיד על כך מצבו של הפרויקט. הביקורת העלתה, שהרכבת לא הפחיתה את שכר המפקחים החסרים משכר חברת הניהול.

17. 
למרות שהבעית הידרדרות אבנים וסלעים היתה ידועה לפחות משנת 1998, בפרוגרמה ובניתוחי הכדאיות לא הביאה הרכבת בחשבון את הסכנה של ההידרדרות על התוואי ואת הבדיקות וההשקעות הדרושות כדי להבטיח את בטיחות הקו. הרכבת לא עשתה סקר מקיף לפני תחילת העבודה להערכת הסיכונים האלה ולא חישבה את פונקציית הקשר בין ההשקעות ובין הסיכונים ממפגעים לפני שקיבלה החלטות. לפני הפעלת קו הרכבת היה על הגורמים המוסמכים לוודא כי הנסיעה בה בטוחה דיה. 
ב. תגובות המבוקרים

חברת רכבת ישראל

2. 
לדעת חברת רכבת ישראל, מהירות הנסיעה אינה השיקול היחיד לבחירת סוג הציוד. שיקולי הרכבת היו בין היתר: הפרשי עלויות רכישת הציוד, הצורך בבניית מוסכים מיוחדים, עלויות קליטה והפעלת ציוד מסוג חדש וייחודי, עלות כלי עבודה מיוחדים, ועוד.


משרדי האוצר והתחבורה לא אישרו את תקצוב רכישת הרכבות הרוכנות, כך שנמנעה רכישתן על ידי הרכבת.


במהלך השדרוג, חל שינוי מהותי בפרויקט: הפרויקט תוכנן במקורו להפעלה באמצעות רכבות רוכנות, דבר שחייב התאמת התשתית לרכבות רוכנות, אך גם היה גורם לרכבת הוצאות כבדות, לרכישה והפעלת ציוד נייד חדש וייחודי - מסוג רכבות רוכנות. הקו יופעל ברכבות רגילות מסוג 3IC, דבר שהגדיל מאוד את עלויות התשתית, אך חסך סכומים ניכרים לרכישה והפעלת הרכבות בקו זה.

3. 
סילוק הסלעים נכלל בחוזי הקבלנים. על פי חוות דעת גיאולוג, בוצעו העבודות לחיזוק, עיגון או סילוק סלעים.

4. 
במסגרת הערכות לביצוע יעיל ומבוקר של תכניות הפיתוח העתידיות של הרכבת, החליט דירקטוריון הרכבת בפברואר 2005, על שינויים ארגוניים, ובין היתר, אושרה הקמת חטיבת "תכנון ופיתוח" שתעסוק אך ורק בתכנונם וביצועם של פרויקטים לפיתוח. כיום חטיבת תשתיות ברכבת עוסקת בפיתוח, בהפעלה ובאחזקת התשתית. בחטיבה זו תוקם "יחידת בקרה ותיאום", בה ירוכזו הפעילויות שלהלן: בקרה ותיאום לוחות זמנים של הפרויקטים, בקרה הנדסית, בקרת כמויות, בטיחות, ניהול ובקרת איכות, בקרה תקציבית וניהול סיכונים.

6. 
הנתונים שהוצגו לראש הממשלה ושנמסרו למשרדי התחבורה והאוצר, היו נכונים ומדייקים ליום הצגתם: לוח הזמנים להפעלת הקו שהיה כעבור 18 חודשים, התייחס להשלמת עבודות התשתית, להפעלה בציוד חלופי ולתקצובו המלא.


משרדי האוצר והתחבורה פרשו את תקציב הפרויקט לארבע שנים (2001-2004), לכן לא ניתן היה לבצע את הפרויקט בתקופה האמורה.

9. 
הפרויקט המקורי היה "הכנת התשתית לרכבות רוכנות". כתוצאה משינוי סוג הציוד, היה צורך בביצוע עבודות "לשדרוג התשתית". שינוי מהותי זה הגדיל את היקף העבודות, עלותן ומורכבותן, אך גם הקטין את עלות רכישת הציוד האמור לפעול בקו זה. 


המתכנן שנבחר התאים לביצוע העבודה המקורית. ניתנו לו ההנחיות המקצועיות המתאימות שנדרשות לעבודה זו, וכן סוג וכמות יועצים הנדרשים לה. השינויים בתכנון, בבדיקות וביועצים נבעו משינוי הפרויקט.

12. 
הרכבת ביקשה חוות דעת של מהנדס בלתי תלוי, שקבע כי התמוטטות הגשר נבעה מהעבודות שבוצעו במורד הנחל על ידי רשות הניקוז שורש-לכיש.

14. 
השטח המזוהם והיקפו התגלו רק בעת ביצוע העבודות, ולכן לא היה ניתן לכלול את פינויו במכרז. הקבלן עמו התקשרה הרכבת, ביצע את עבודות החפירה וההובלה, ואילו החברה הנוספת טיפלה בהטמנה, שכן היא המורשית לביצועה.

15. 
במהלך שדרוג מסילת הרכבת בתוואי תל אביב - ירושלים, נדרשה הרכבת לבצע שינויים מהותיים בפרויקט על ידי גופים חיצוניים, כמו מחלקת עבודות ציבוריות, רשות שמורות הטבע והגנים הלאומיים ורשויות מקומיות, זאת למרות תיאומים מוקדמים עימם. שינויים אלה הגדילו את היקף הפרויקט, מורכבותו ועלותו.
הפרדת הרכבת מרשות הנמלים

הגופים המבוקרים: חברת רכבת ישראל בע"מ; משרד האוצר, רשות החברות הממשלתיות; משרד התחבורה; רשות הנמלים

א.  ריכוז ממצאי הביקורת

1. 
עד מועד סיום הביקורת, אוגוסט 2004, לא קידמו משרדי האוצר והתחבורה את תיקון פקודת מסילות הברזל. הרישוי להפעלת רכבות, הרישוי לעובדי רכבת וקביעת כללי בטיחות בענף נעשים בידי חברת הרכבת, ולמעשה אין גורם מחוץ לרכבת האוכף סמכויות של בקרה ופיקוח בענף. לדעת משרד מבקר המדינה, אין זה ראוי שהמשרד ישאיר זמן כה רב את חלוקת הסמכויות בעניינים אלה ללא הסדרה ואת הפיקוח בידי הרכבת עצמה.

2. 
שר התחבורה מינה את המפקח על התעבורה ל"מנהל" כהגדרתו בפקודת מסילות הברזל, לעניין מסילת ברזל של מי שאינו הרשות, ואולם מנכ"ל הרכבת הוא ה"מנהל" בפועל לעניין מסילת הברזל של חברת הרכבת למרות שלא הוענקו לו סמכויות מנהל על פי דין. 

3. 
העברת נכסי מקרקעין ומיטלטלין של הרכבת מהרשות לחברת הרכבת עשויה להיחשב "מכירה" החייבת במס לפי סעיף 88 לפקודת מס הכנסה [נוסח חדש], התשכ"א-1961. ואולם הרשות לא פנתה לשר האוצר לברר עניין חבותה במס, ובמידת הצורך קביעת הסדרים או פטורים ממס בכל הנוגע להעברת הנכסים. 

4. 
ב-31.12.02 הסתכם שווי הנכסים שהועברו לחברת הרכבת ב-5.7 מיליארד ש"ח, מהם 2.7 מיליארד ש"ח השקעות הרשות ו-3 מיליארד ש"ח השקעות המדינה. במאזן החברה הוצגה מול נכסים אלה קרן הון, וצוין כי החברה תקצה למדינה מניות כנגד סכום זה. ואולם עד מועד סיום הביקורת לא הוקצו המניות.

5. 
דמי הנסיעה ברכבת נקבעים במסגרת תקנות מסילות הברזל, (דמי נסיעה), התשנ"ז-1997. בהחלטת ממשלה מיולי 2002 נקבע, כי יוטל פיקוח על תעריפי הרכבת לפי חוק פיקוח על מחירי מצרכים ושירותים, התשנ"ו-1996 (להלן - חוק הפיקוח). על פי חוק הפיקוח ניתן להחיל את החוק באמצעות צו של שרי האוצר והתחבורה, אולם הדבר לא נעשה. 
6. 
לחלק מהפרויקטים שנכללו בתכנית הפיתוח לא נעשתה בדיקת כדאיות כלכלית, ולא נקבע סדר קדימויות לביצועם ולשילובם במערך הרכבות על פי כדאיותם או על פי שיקולים אחרים. 

7. 
לא נבדקה הכדאיות הכלכלית של הקו לאילת. 

8. 
ראוי שלפני חתימת הסכם מפורט תינתן הדעת לצורכי כל תחנה והשטח הנדרש לכך בהתבסס על סקר צרכים שמסקנותיו יובאו לידי ביטוי, בין היתר, בתכנית העסקית של חברת הרכבת. 

9. 
התכנית לפיתוח הרכבת לא נבחנה כלל מההיבט התחבורתי-כלכלי כדי להתאים את פיתוח הרכבת לביקושים ולהשתלבות עם מערכות התחבורה האחרות, כנדרש בנוהל שהוציא משרד האוצר בשנת 1994 לבדיקת כדאיותם של פרוייקטים בתחום התחבורה (נוהל פר"ת).

10. 
באוגוסט 2004, מועד סיום הביקורת, טרם נחתם הסכם מפורט בין הממשלה לבין חברת הרכבת בעניין סבסוד פעילותה השוטפת של החברה. בהסכם העקרונות שנחתם בעניין זה נקבע, בין היתר, כמדד התייעלות, מדד התפוסה של הרכבות אשר יחושב על ידי חלוקת מספר הנוסעים בשנה נתונה במספר הקילומטרים שנסעו הרכבות באותה שנה. ואולם מדד זה אינו מביא בחשבון בין היתר את מספר הקרונות שנסעו אותו מרחק, ומכאן שהוא אינו יכול ללמד על התפוסה האמיתית של הרכבות.

11. 
עד אמצע ינואר 2004, במהלך הביקורת, הכין המשרד טיוטה של מפרט דרישות לייעוץ בנושא "רגולציה ופיקוח בתחום הרכבות בישראל", ומפרט דרישות לביצוע. מפרט העבודה הועבר לוועדת המכרזים של המשרד רק בתחילת יוני אותה שנה, כשנה לאחר שנכנס לתוקף התיקון והופרדה הרכבת מהרשות. עד נובמבר 2004, שנה וחצי לאחר כניסת התיקון לתוקף, לא פורסם מכרז לבחירת יועץ וממילא לא נקבעו לוחות זמנים לסיום העבודה, לגיבוש עמדת המשרד ולתיקון פקודת מסילות הברזל. 

12. 
משרד מבקר המדינה העיר למשרדי התחבורה והאוצר באוגוסט 2004, מועד סיום הביקורת, על כי למעלה משנה ממועד אישור התיקון הם לא קידמו את תיקון פקודת מסילת הברזל. בפרק הזמן האמור הרישוי להפעלת רכבות, הרישוי לעובדי רכבת וקביעת כללי בטיחות בענף נעשו בידי חברת הרכבת, ולמעשה אין גורם מחוץ לחברה האוכף סמכויות של בקרה ופיקוח בענף. לדעת משרד מבקר המדינה, אין זה ראוי שהמשרד ישאיר זמן כה רב את חלוקת הסמכויות בעניינים אלה ללא הסדרה ואת ענייני הפיקוח בידי הרכבת עצמה. 

13.
המפקח הארצי על התעבורה שבמשרד התחבורה לשמש מנהל. היות שהרכבת הופרדה מהרשות ביוני 2003, וכיוון שלא שונה המינוי האמור לעיל, הרי מבחינה משפטית המפקח הארצי על התעבורה הוא "המנהל" האחראי לכל הנושאים הנוגעים להקמתן ולהפעלתן של מסילות הברזל של הרכבת, הגם שבפועל אין הוא עוסק בכך. לדעת משרד מבקר המדינה, מן הראוי לקבוע הסדר שיבטיח שסמכויות המנהל על פי דין יינתנו למי שממלא בפועל את תפקיד המנהל.

14. 
בהחלטת הממשלה מיולי 2002 נקבע, כי יוטל פיקוח על תעריפי הרכבת על פי חוק פיקוח על מחירי מצרכים ושירותים, התשנ"ו-1996 (להלן - חוק הפיקוח). דמי הנסיעה ברכבת נקבעים במסגרת תקנות מסילות הברזל (דמי נסיעה), התשנ"ז-1997. בהחלטת ממשלה מספטמבר 2004 נקבע, שיוכנסו שינויים בחקיקה שייקבע בהם שתעריפי הרכבת יפוקחו על פי חוק הפיקוח. משרד מבקר המדינה העיר לשרי התחבורה והאוצר שעד לאותו מועד ניתן היה להחיל את חוק הפיקוח על תעריפי הנסיעה ברכבת באמצעות צו של שרי התחבורה והאוצר, אולם הדבר לא נעשה. 

15. 
במועד סיום הביקורת (אוגוסט 2004), עדיין לא נחתם הסכם בין הרשות ובין חברת הרכבת והמדינה בנושא התמורה שתשולם לרשות עבור הנכסים שהעבירה לחברה; אף שלפי התיקון הדבר היה אמור להיעשות עד יולי 2003.  מן הראוי היה שבתקציב המדינה יהיה ביטוי הן למלוא הכנסות המדינה מהרשות והן למלוא הוצאותיה בגין הפרדת הרכבת מהרשות, כמתחייב מעקרונות השקיפות והגילוי הנאות. 

16. 
עד מועד סיום הביקורת, רשות הנמלים לא פנתה אל שר האוצר לברר עניין חבותה במס, ובמידת הצורך קביעת הסדרים או פטורים ממס, בכל הנוגע להעברת נכסי מקרקעין ומיטלטלין מהרשות לחברת הרכבת. 

17. 
במאזנה של החברה הוצגה מול הנכסים קרן הון, וצוין כי עד 31.7.04 תקצה החברה למדינה מניות כנגד סכומים אלה. עד סוף אוגוסט 2004, מועד סיום הביקורת, לא הוקצו המניות.

18. 
עד מועד סיום הביקורת (סוף אוגוסט 2004), לא חתמו הממשלה וחברת הרכבת על הסכם מפורט בנוגע למקרקעין.

19. 
יש שוני בהיקף הפעילות של התחנות, ולכן עשוי להיות שוני גם בצורכי התחנות בכל הנוגע לשירותים נלווים. ואולם בהסכם העקרונות מאפריל 2004, על מתן זכות שימוש במקרקעין והעברת זכויות במקרקעין, אין הבחנה בין תחנות שתנועת הנוסעים בהן רבה לבין תחנות שתנועת הנוסעים בהן מצומצמת. לדעת משרד מבקר המדינה, ראוי שלפני חתימת הסכם מפורט תינתן הדעת לצורכי כל תחנה והשטח הנדרש בה לשירותים הנלווים, בהתבסס על סקר צרכים, שמסקנותיו יבואו לידי ביטוי, בין היתר, בתכנית העסקית. זאת על מנת להבטיח שימוש יעיל בקרקע ולמטרה שלשמה יועדה.

20.
במועד סיום הביקורת, יותר מארבע עשרה שנים לאחר חתימת הסכם המעבר של עובדי הרכבת לרשות, טרם הושגה הסכמה בין המדינה והרשות בעניין קרן הפנסיה שיבוטחו בה העובדים האמורים ובדבר תנאי ביטוחם, והעניין לא הובא להכרעת יו"ר האגף לאיגוד מקצועי והממונה על השכר במשרד האוצר. לפי שעה מופרשים בעבורם כספים לקרן הפנסיה "נתיב", בלא שהמדינה חתמה עם הקרן על הסכם.

21. 
לפני אישור העקרונות לביצוע התכנית הרב-שנתית לפיתוח הרכבת, ובכלל זה קביעת גודל הסובסידיה ההונית ואישור העקרונות לקביעת גודל הסובסידיה (השוטפת) שתינתן לרכבת, לא נעשתה בדיקה כלכלית של כל הפרויקטים שנכללו בתכנית (בחלקם - נבדקו מרכיבים מרכזיים) מנקודת המבט של המשק הלאומי, ולא נבדק מה הם הסכומים המיטביים של סובסידיה שוטפת שאמורים למקסם את הערך הנוכחי הנקי של הפרויקטים, כפי שהיה ראוי לעשות במסגרת בדיקת כדאיותם מנקודת המבט של המשק; כמו כן לא נמצא כי הפרויקטים נבחנו על פי שיקולים אחרים. יוצא אפוא, שהממשלה אישרה את העקרונות לביצוע תכנית הפיתוח הרב-שנתית, ובכלל זה את גודל הסובסידיה ההונית ואת העקרונות לסבסוד פעילותה השוטפת של הרכבת, בלי שהוצג לפניה דירוג הפרויקטים לפי כדאיותם ובלי שנבחנו סדר העדיפויות הרצוי לביצועם ומדיניות הסבסוד הרצויה.

22. 
עד מועד סיום הביקורת לא חתמו המדינה וחברת הרכבת על הסכם פיתוח מפורט, ונחתם הסכם עקרונות בלבד.

23.
בשנת 1994 הוציא משרד האוצר נוהל לבדיקת כדאיותם של פרויקטים בתחום התחבורה (להלן - נוהל פר"ת). הנוהל נועד להנהיג תהליך אחיד של בחינה והערכה של כדאיותם הכלכלית של פרויקטים למשק המדינה שיאפשר לקבוע סדרי עדיפויות בהקצאת משאבי המדינה. הביקורת העלתה, כי לפני העברת עקרונות התכנית לפיתוח הרכבת לאישור ממשלה לא בחנו המשרד, משרד האוצר וחברת הרכבת את הפרויקטים הכלולים בה לפי נוהל פר"ת. עוד הועלה, כי לא נבחנה כדאיות הפרויקטים מההיבט של עלות מימון ההון לחברת הרכבת, המושתת על הון מניות וגיוס הון זר, כמקובל בבדיקות כדאיות בארץ ובעולם. 

24. 
המשרד הודיע למשרד מבקר המדינה באוקטובר 2004, כי בעבר נעשו בדיקות כדאיות כלכלית לכמה קווים, וכי "בימים אלה" נעשית בחינה של כל הפרויקטים לשם דירוגם לפי סדרי עדיפויות בתכנית ההשקעות הרב-שנתית. המשרד הוסיף, כי הבדיקה נמשכת זמן רב עקב מורכבותה והיקפה. לדעת משרד מבקר המדינה, בדיקה זו הייתה צריכה להיעשות לפני קבלת ההחלטה על היקף ההשקעה הרב-שנתית והכללת כל הפרויקטים בתכנית הפיתוח, ולא לאחר שכבר הוחל בביצוע חלק מן הפרויקטים, שרובם רב-שנתיים. 

25. 
אחד המנגנונים להתייעלות הרכבת הוא מדד התפוסה של הרכבות. בהסכם נקבע, כי מדד התפוסה יחושב על ידי חלוקת מספר הנוסעים בשנה במספר הקילומטרים שנסעו הרכבות באותה שנה. ואולם מדד זה אינו מביא בחשבון,בין היתר, את מספר הקרונות שנסעו אותו מרחק, ומכאן שאינו מודד כראוי את התפוסה האמיתית של הרכבות ואת יעילות הפעלתן.

26. 
במערכת התמריצים שנקבעה בהסכם לא נאמר דבר בעניינים הנוגעים לרמת השירות, זמינותו ואיכותו (כגון: תדירות הרכבות, זמן הנסיעה, מספר הנוסעים בקרון וכד'), הנדרשים מחברת הרכבת. לדעת משרד מבקר המדינה, מן הראוי שבהסכם הסובסידיה המפורט יובאו בחשבון העניינים הנוגעים לרמת השירות, זמינותו ואיכותו. 

27. 
טרם נחתם הסכם סובסידיה מפורט למרות החלטת הממשלה מאוקטובר 2003 ולפיה יש לגבש הסכם מפורט עד 2.5.04. 

ב. תגובות המבוקרים

חברת נמלי ישראל - נכסים ופיתוח

3.16. לקראת הפרדת הרכבת מרשות הנמלים, פנתה רשות הנמלים לרשות המסים בעניו העברת נכסי מקרקעין ומיטלטלין של הרכבת מהרשות לחברת הרכבת.


רשות המסים העבירה לעיון חברת נמלי ישראל טיוטת תקנות בנדון, המסדירות את נושא הפטור ממס בגין מכירה זו.

חברת רכבת ישראל בע"מ
9.23. 
ניתוח הביקושים והכדאיות לקווים השונים הסתיים בספטמבר 2004. מן הבדיקה עולה כי סך כל המיזם לפיתוח הרכבת, הינו כדאי.

חברת רכבת ישראל בע"מ
10.25.
מדד התפוסה הינו ק"מ נוסע חלקי ק"מ רכבת. מטרת מדד התפוסה הינה לתמרץ את הרכבת להפעלה יעילה של הרכבות, ולמנוע מצב של הסעת רכבות רק לצורך קבלת סובסידיה עבור פעילות זו. לדעת חברת רכבת ישראל, הפרמטר הרלוונטי למדד, הינו הפרמטר שמחולל את ההוצאה, שהינו ק"מ רכבת; ק"מ קרונות אינו מחולל עלות בהסכם, ולפיכך גם אינו רלוונטי למדד.

חברת רכבת ישראל בע"מ
20. 
נמשכים הדיונים בין אגף החשב הכללי באוצר לחברת רכבת ישראל, לקביעת קרן הפנסיה שיבוטחו בה עובדי הרכבת ותנאי ביטוחם. השתתפות המדינה הינה בגדר מקדמות בלבד.


בדיון שהתקיים אצל סגנית בכירה לממונה על השכר בתאריך 15.2.2005 נקבע, כי אגף הממונה על שוק ההון ואגף החשב הכללי באוצר, יטפלו בהסדר רציפות זכויות העובדים וקביעת רכיבי השכר, אשר על פיהם יערך התחשיב האקטוארי לתקופת העסקת עובדי הרכבת בשירות המדינה.

חברת נמלי ישראל - נכסים ופיתוח

20. 
לדעת החברה, רשות הנמלים הפרישה את מלוא מחויבויותיה האקטואריות לקרן הפנסיה באופן שוטף, ואין לה כל חובות נוספים.


החוב האקטוארי, אם ישנו, יש ליחסו לדעת החברה - למדינה, ולתקופת עבודתם של עובדים אלו בשירות המדינה, או לחילופין ליחסו לקרן הפנסיה אשר תממן ממקורותיה את העלויות הנוספות, במידה וקיימות.

מוסדות להשכלה גבוהה

פר"ח - פרויקט חונכות

הגופים המבוקרים: פר"ח - פרויקט חונכות; משרד האוצר; המשרד לביטחון הפנים - משטרת ישראל; משרד החוץ; משרד החינוך, התרבות והספורט; משרד המשפטים; מועצה להשכלה גבוהה, ועדה לתכנון ותקצוב; מכון דוידסון; מכון ויצמן; מכון ממשלתי להכשרה טכנולוגית; 

א. ריכוז ממצאי הביקורת

1. 
לפר"ח אין מעמד משפטי נפרד ועצמאי והוא פועל במסגרת שתי ישויות משפטיות: מכון ויצמן, החותם על הסכמים עם הממשלה ומכון דוידסון, החותם על התקשרויות עם ספקים וגופים אחרים. תפעול הפרויקט הועבר למכון דוידסון אף כי הנהלת מכון ויצמן והגופים הממשלתיים המשתתפים בפר"ח לא קיבלו החלטה מפורשת על כך. על אף העברת פעילות פר"ח למכון דוידסון, פר"ח מנוהל בפועל כישות עצמאית, וגם המכון אינו רואה בפעילות פר"ח חלק אינטגרלי מפעילותו. הדבר יוצר עמימות לגבי מעמדו המשפטי והארגוני של הפרויקט.

2. 
לפר"ח מועצה מייעצת שחבריה מתמנים בידי שר החינוך. ישיבתה האחרונה של המועצה עד מועד סיום הביקורת התקיימה ביוני 2001. מסיכומי הישיבות של מועצת פר"ח בשנים 1997-2001 עולה כי היא לא מילאה למעשה את עיקרי תפקידיה כפי שנקבעו בתקנונה אף בתקופה שבה התכנסה. גם מספר דיוני ההנהלה הצטמצם במידה ניכרת. עקב כך רוב ההחלטות בעניין פר"ח התקבלו בידי המנכ"ל, בלא שהוגדרו סמכויותיו. על הגופים המרכיבים את מועצת פר"ח ומממנים את הפרויקט לתת את הדעת על הפסקת תפקוד המועצה ולפעול לחידוש פעילותה או לשקול מתן סמכויותיה לגוף אחר שיכוון את פעולות הפרויקט ויעקוב אחריהן במקומה.

3. 
ההנהלה לא דנה בנסיעות המנכ"ל לחו"ל ובפעולותיו שם. הביקורת העלתה שבפרק הזמן ינואר 2002-יוני 2004 נסע המנכ"ל לחו"ל 16 פעמים ושהה בחו"ל 130 יום. חלק מהנסיעות אושרו בידי יו"ר מועצת פר"ח ויו"ר ההנהלה וחלקן לא אושרו. להנהלה נמסר דיווח כללי בלבד על קשרי פר"ח עם גופים בחו"ל, במסגרת סקירות שנתיות של המנכ"ל, ולא הוצגו לה נתונים מלאים על מספר נסיעותיו ועל מספר הימים ששהה בחו"ל. סדרי מינהל תקינים מחייבים כי יקוימו מנגנוני אישור מראש, דיווח ובקרה על פעילותו של המנכ"ל בחו"ל עבור הפרויקט או בשמו, הן מבחינת ההוצאות בגינן ומקורות מימונן והן מבחינת הצרכים הארגוניים וסדרי העדיפויות. על הנהלת פר"ח לקבוע כללים בעניינים אלה וכן בכל הנוגע לפנייה לגורמים פרטיים בבקשת מימון או תרומה, לפי ייעודם והשימוש בהם.

4. 
מועצת פר"ח והנהלת פר"ח החליטו ב-2000 וב-2003 כי 80% מהחונכים יעסקו בחונכות אישית (כל סטודנט יחנוך חניך אחד). נמצא כי קבלת ההחלטות בשני המוסדות לא נעשתה על סמך בדיקה או נתונים כלשהם. 

5. 
פר"ח קיבל מסוכנות הביטוח שעמה התקשר תרומה בסך 30,000 ש"ח. בתרומה זו יש טעם לפגם, מאחר שהיא עלולה ליצור, ולו למראית עין, העדפה כלפי אותו ספק ולמנוע את פתיחת השירות לתחרות, ובכך לשלול מספקים אחרים הזדמנות שווה להתחרות על מתן השירות.

6. 
ההחלטות שקיבלה הממשלה בדצמבר 1998 ובמאי 1999 על הגברת המעורבות החברתית של הסטודנטים והגדלת מספר מלגות פר"ח, לא יושמו בידי הגופים המתקצבים את פר"ח ומשתתפים בהנהלתו - ועדה לתכנון ותקצוב, משרד החינוך והמכון הממשלתי להכשרה טכנולוגית.

7. 
ות"ת הפחיתה פעמיים את תקציב פר"ח בשנות התקציב התשס"ב-התשס"ד (2001-2004); היא אישרה לו תקציב קטן מזה שאושר לו בתקציב המדינה וקיצצה גם בביצוע התקציב שאישרה. 

8. 
על הגופים המממנים את פר"ח, (ות"ת, משרד החינוך ומה"ט) ואגף התקציבים לקבוע כיצד לממש את החלטות הממשלה הן באמצעות תקצוב מתאים והן באמצעות פעולה מידית במוסדות המנהלים את פר"ח שהם שותפים בהם, כדי שיהיה אפשר לקלוט את אלפי הסטודנטים הנוספים לפי התכניות שהכין אגף שירותי חברה ורווחה במשרד החינוך, אותן אישרה הממשלה, כך שלכל סטודנט תהיה הזדמנות למעורבות חברתית ולמימון שכר הלימוד.

9. 
על הנהלת פר"ח לעשות להטמעת הבניית החונכות בקרב הממונים על המינהלות האזוריות (באוניברסיטת ת"א, בר-אילן והטכניון), הרכזים והחונכים. כמו כן ראוי שהנהלת פר"ח תשקול הנהגת טופס אחיד בכל המינהלות האזוריות להבניית החונכות ולמעקב אחריה. כך יקל על פר"ח לעשות בקרה על הבניית החונכות, שחשיבותה רבה להצלחת הפרויקט כולו. כמו כן יש להקפיד על תיעוד נאות של הבניית החונכות שיאפשר לעשות בקרה עליה, ומהטפסים של סיכום החונכות שממלאים החונכים בסוף השנה יהיה אפשר להפיק לקחים, הן מההצלחות והן מהכישלונות. 

10. 
בחלק ניכר מהחונכויות שנבדקו בשלוש מינהלות אזוריות של פר"ח לא נכתבו כלל מטרות לחונכות עם פירוט היעדים והדרכים להשגתם. בחונכויות אחרות הוגדרו מטרות באופן כללי וחלקי בלא פירוט הדרכים שבהן יפעל החונך להשיגן. אחר חונכויות רבות לא נעשה מעקב או שנעשה באופן חלקי. בשנות הלימודים התשס"ג והתשס"ד החלו כשליש מהחונכויות באיחור; האיחור מקצר את תקופת החונכות ועלול לפגוע ביעילותה.

11. 
המידע המינהלי במרשם הממוחשב של פר"ח על בתי הספר והילדים המשתתפים בפרויקט חסר ואינו מאפשר עיבוד נתונים לצורך קבלת החלטות וקביעת סדרי עדיפויות.

12. 
פר"ח פועל ב-54 בתי ספר - הנמצאים ב-21 יישובים - שציוני הטיפוח שלהם נמוכים מזה של בית הספר ביישוב שנדחה ולכן לכאורה הם זקוקים לפר"ח פחות ממנו. לדעת משרד מבקר המדינה, על פר"ח ומשרד החינוך להקפיד על בחירת בתי הספר לפי מדדים מוגדרים, אובייקטיביים ועדכניים, ועל סמך בדיקה נאותה. 

13. 
על מוסדות פר"ח לנקוט בהקדם את הצעדים הדרושים כדי שבידי פר"ח יהיו הנתונים הדרושים לקבלת החלטות בענייני הפרויקט: נתוני זיהוי מלאים של התלמידים, קודי זיהוי של בתי הספר תואמים לאלה המשמשים את משרד החינוך ונתונים מלאים על חונכויות שהופסקו.
14. 
הנהלת פר"ח לא בדקה את אפקטיביות הפרויקט באמצעות מחקר בלתי תלוי, והסתפקה בהפצת שאלוני משוב. גם האפקטיביות של פעולות ההדרכה בפרויקט לא נבדקה מעבר למילוי שאלוני שביעות רצון בידי הרכזים והחונכים.

ב.  תגובות המבוקרים
פר"ח
2. 
מועצת פר"ח ויו"ר הנהלת פר"ח אימצו את המלצת הביקורת כדלקמן: מועצת פר"ח כונסה בתאריך 7.11.04, ואישרה הצעת תיקון בתקנונה, המסדיר את סמכויותיה. הצעת התיקון עברה לאישור שרת החינוך; בישיבתה ביום 9.2.2005, החליטה ההנהלה כי תתכנס לפחות 4 פעמים בשנה.

3.
מנכ"ל פר"ח מבקש להבהיר, כי כל ימי השהייה בחו"ל, היו באישורה של הנהלת פר"ח. מתוך 130 יום ששהה בחו"ל, 8 ימים היו למעשה ימי שהייה בישראל, בהם עבד המנכ"ל ביום וטס בלילה, או נחת עם שחר ושהה במהלך היום בעבודה; 64 יום היו על חשבון ימי החופשה להם היה זכאי, או ימי שבת וחג; 58 ימי השהייה הנותרים היו לאורך תקופה של כשלוש שנים, מ-1.1.2002 עד 30.9.2004.


כל הנסיעות לא מומנו מתקציב פר"ח או מתקציב ממשלתי. חלקן אף מומנו על ידו.


פעילות פר"ח בחו"ל אושרה על ידי הנהלת פר"ח, מועצת פר"ח, ות"ת ומל"ג.

4. 
הנהלת פר"ח החליטה בישיבתה מיום 7.11.04 על הקמת ועדה, בהרכב שיכלול את משרד החינוך, ות"ת ופר"ח. ישיבתה הראשונה של הוועדה נקבעה ליום 8.3.2005. הוועדה תבדוק את הפרויקטים הקבוצתיים בפר"ח, ותמליץ על המשך קיומם, ביטולם או תוספות לפרויקטים הקיימים כיום.

5. 
פר"ח ימנע בעתיד מלפנות בבקשת תרומות מסוכנות ביטוח, או מגופים נוספים, עימם יש לו קשרים כלכליים.

9-10. 
הטפסים המסייעים בתהליך הבניית החונכות ולמעקב אחריה שונו מספר פעמים וניתן חופש יחסי לרכזים לביצוע הפעילות. רכזים רבים בוחרים להשתמש בדרכים אחרות מאשר שימוש בטופס מובנה, לתיעוד התהליך.


בעקבות הביקורת, פר"ח הקים צוות מקצועי, ובו חברים אנשי הסגל של פר"ח (יועצים, פסיכולוגים, ראשי צוות). הצוות הגיש סיכומיו לעדכון ושיפור הקובץ להנהלת פר"ח. הפעלת הטופס המעודכן מתבצעת עתה כ"פיילוט". הדו"ח כיום כבר מופעל כניסוי בשתי מינהלות פר"ח. במידה והניסוי יצליח, הוא יוטמע בכל המינהלות האזוריות של פר"ח, החל משנת תשס"ו. 


פר"ח יפעיל החונכים מוקדם ככל האפשר: 


ההרשמה הוקדמה לחודש אוגוסט; 


דרכי ההרשמה שוכללו משנה לשנה כדי להקל על הסטודנטים, ולזרז אפשרות הצמדת החונכים לחניכיהם. ההרשמה מתבצעת כיום באמצעות האינטרנט, והסטודנט נרשם אוטומטית לבית הספר הקרוב לו.


מושקעות שעות רבות במפגשים בבתי הספר, בראיון הילדים ובביקורי בית, עוד טרם הגעת הסטודנטים לקמפוסים;


בשנת תשס"ד חל שיפור במספר שבועות העבודה בפועל בתקופת החונכות.

11. 
נתונים על הילדים המועמדים לפר"ח מסופקים על-ידי מורות והנהלות בתי הספר. במשך השנים, פר"ח הגיע למסקנה כי העמידה על קבלת מספרי הזהות של הילדים הביאה לעיכובים משמעותיים בפעילות. מאחר ומעולם לא נתקל פר"ח בבעיית זיהוי הילד, פר"ח נהג לקולא בנושא זה כדי למנוע עיכוב הפעילות בשטח.


לא היתה כל בעיה בזיהוי בתי ספר לגבי מדד הטיפוח שלהם למרות שפר"ח לא השתמש בקוד משרד החינוך. למרות זאת, פר"ח מאמצים את המלצת הביקורת, ובתי הספר מקבלים מעתה את קוד משרד החינוך. פר"ח ימשיך ויפעיל לחץ על בתי הספר לספק פרטים מלאים על תלמידים המועמדים לחונכות.

12. 
פר"ח ממליץ ומעביר למשרד החינוך בהתאם למדדים שנקבעו את רשימת בתי הספר אשר יש להכלילם בפרויקט וזאת לאור הפגישות שקיים עם הרשויות המקומיות המכירות היטב את מצב בתי הספר אשר בתחומן. 


משרד החינוך לאור המלצות פר"ח קובע סופית את רשימת בתי הספר. 

14. 
בעקבות המלצת הביקורת פר"ח נקט בפעולות הבאות:


נושא הדרכת החונכים על כל היבטיה, נכלל בתכנית העבודה של מחלקת המחקר וההערכה של מכללת בית ברל לשנת 2005. הצעת המחקר שהגישה מחלקת המחקר תופעל מיידית, ומסקנותיה ייושמו בתחילת שנת תשס"ו;


בישיבה ביום 9.2.2005 מינתה הנהלת פר"ח ועדה להכנת מכרז להערכת הישגי פר"ח. הועדה מורכבת מנציגי הנהלת פר"ח, המינהלת, ות"ת ואגף שח"ר שבמשרד החינוך. לאור מורכבות הנושא יש להניח כי המחקר יצא לדרך בתחילת שנת תשס"ו.

מכון ויצמן למדע

מכון ויצמן מקבל את המלצת הביקורת כי על הנהלת פר"ח והגופים המשתתפים במימון הפרויקט ובהפעלתו, למצוא הסדר משפטי הולם להקמת גוף אחד אשר ירכז את כלל פעילות הפרויקט וישא באחריות הכוללת לתפעולו.

למכון ויצמן אין סמכות עצמאית לפעול לשינוי מעמדו המשפטי/ארגוני של הפרויקט.

הסמכות לדון, לבחון ולקבל שירותי יעוץ - משפטי במטרה למצוא פתרון ראוי להסדרת מעמדו של הפרויקט, נתונה בידי הגופים המנהלים אותו. במסגרת ייצוגו בגופים אלה המכון יתמוך בכל החלטה שתתקבל על ידי הגופים המנהלים את הפרויקט כדי להביא למציאת פתרון ראוי והולם למעמדו המשפטי של הפרויקט.

תקנון מכון דוידסון רחב דיו להחיל גם את פעילות פר"ח, נוכח העובדה שמכון דוידסון אינו "הבעלים" של הפרויקט, אלא מעניק שירותי ניהול עבור הגופים השותפים בפרויקט.

הפתרון מצוי בהסדרת מעמדו המשפטי העצמאי של פרויקט פר"ח. שינוי התקנון אינו הליך טריוויאלי ובנסיבות בהן ברור שאין זה התהליך שיביא לפתרון הסוגיה, אין מקום ליזום שינוי במסמכי היסוד של מכון דוידסון כפתרון ביניים זמני, אלא  יש למצוא פתרון משפטי ראוי ומלא להגדרת מסגרת פעילות הפרויקט. 

משרד החינוך, התרבות והספורט

10.
במשרד הוקם צוות מקצועי שבחן את מטרות החונכות ופירוט היעדים והדרכים להשגתם. הצוות הגיש את סיכומיו הכולל בין היתר טופס אחיד שיופץ וייושם במהלך שנת 2005.

13;11
לקראת שנת הלימודים תשס"ו, הנהלת פר"ח תפיץ לבתי הספר בקשה מפורטת לקבלת פרטי התלמידים כגון: מספר זיהוי, כתובת, כיתה ועוד. זאת, כדי לעדכן את המערך הממוחשב לפתור את הבעיה שהועלתה בדו"ח המבקר בדבר המידע המינהלי במרשם הממוחשב של פר"ח.

12.
בעקבות הביקורת שנערכה בהנהלת פר"ח, מנהל אגף שח"ר החליט לחדש את פעילותה של הוועדה הפדגוגית לענייני פרוייקט פר"ח. בוועדה זו שותפים: יו"ר הוועדה - מנהל אגף שחר, וחבריה בין היתר: מנכ"ל פר"ח ונציג נוסף מפר"ח, שני נציגי מטה אגף שחר בירושלים, ושני נציגי שחר במחוזות (חיפה ומרכז). בנוסף פועל בוועדה הפדגוגית נציג המגזר החרדי.


בתפקידי הוועדה הפדגוגית נכלל גם נושא בחירת בתי הספר לפעולת פר"ח על פי מדדים מוגדרים אובייקטיביים ועדכניים כגון מדד הטיפוח ואזור סטטיסטי.

14.
במשך השנים נעשו מחקרים שונים בנושא אפקטיביות הפרוייקט. יחד עם זאת נושא בדיקת אפקטיביות הפרויקט, יועלה לדיון בוועדה הפדגוגית שתבדוק אילו מחקרים מתאימים לנושא, במגבלות התקציב הנתון.
סדרי אבטחה במוסדות להשכלה גבוהה

הגופים המבוקרים: האוניברסיטה העברית בירושלים; אוניברסיטת תל-אביב; אוניברסיטת חיפה; הטכניון, מכון טכנולוגי לישראל; המשרד לביטחון הפנים - משטרת ישראל; משרד ראש הממשלה - המטה ללוחמה בטרור; המועצה להשכלה גבוהה, ועדה לתכנון ולתקצוב

א. ריכוז ממצאי הביקורת

הנחיה ופיקוח בתחום אבטחת המוסדות להשכלה גבוהה

1.
המשטרה אומנם מוסרת למוסדות להשכלה גבוהה התרעות על איומים שונים, אך בהיעדר סמכות אינה מנחה אותם באשר לדרך שבה עליהם לקיים את אבטחתם. לעתים ממליצים אמנם קציני משטרה על שיפורים בסדרי האבטחה של המוסדות, אולם כיוון שההנחיה אינה של גורם מוסמך, הנהלות האוניברסיטאות שנבדקו קובעות את סדרי האבטחה שלהן בעצמן, כל אחת לפי הבנתה ולפי סדר העדיפויות שלה, ולא בהכרח לפי המלצות המשטרה.

2.
סוגיית מימון הגדרות במוסדות להשכלה גבוהה טרם נפתרה.

3.
מאחר שחוק הביטחון לא הוחל על המוסדות להשכלה גבוהה, לא הכינה המשטרה הערכה מפורטת של האיומים עליהם ולא קבעה את הפעולות המתחייבות מכך.

4.
מן הראוי שייקבע בהקדם הגורם האחראי לאיסוף ולריכוז של מידע ביטחוני הנוגע למוסדות להשכלה גבוהה, שעל בסיסו אפשר יהיה לגבש תכנית אבטחה לכל מוסד.

5.
מאחר שהמוסדות להשכלה גבוהה אינם נכללים ברשימת הגופים המונחים על פי חוק הביטחון, הרי שמשטרת ישראל אינה בודקת את סדרי האבטחה של החומ"ס במוסדות להשכלה גבוהה ואינה מנחה את המוסדות שיש בשטחם חומרים מסוכנים כיצד להיערך למניעת פיגועים.

6.
הן המוסדות להשכלה גבוהה, מל"ג וות"ת והן המשרד לביטחון הפנים והמשטרה לא הסדירו את הכללת המוסדות להשכלה גבוהה בחוק הביטחון. עקב כך אין המשטרה מנחה מוסדות אלה ואינה מפקחת עליהם באופן פורמלי.

סדרי האבטחה באוניברסיטה העברית

7.
נוכח בעיות האבטחה שהאוניברסיטה נתקלת בהן והיעדר הנחיה מסודרת של המשטרה, מן הראוי שהאוניברסיטה העברית תבחן את התדירות הנדרשת של התכנסות ועדת הביטחון כדי שהאוניברסיטה תיטיב להתמודד עם בעיות הביטחון השוטפות. מן הראוי שהוועדה תגיש להנהלת האוניברסיטה בתדירות הדרושה סקירה מפורטת של האיומים והסיכונים, תביא לאישורה את מדיניות האבטחה ותגיש לה את תכנית האבטחה שגובשה לצורך התמודדות אתם.

8.
ועדת הביטחון והנהלת האוניברסיטה לא דנו בהמלצות היועץ החיצוני של ועדת הביטחון. דיון ראשון בהמלצות התקיים בהשתתפות המנכ"ל, היועץ ומנהל יחידת הביטחון רק במאי 2001 - כשנה לאחר שהדוח נמסר לאוניברסיטה. בדיון ציין יועץ האבטחה את הנושאים שלהערכתו מחייבים טיפול מערכתי, נסקרו התכניות לביצוע תרגילים ולהעלאת הרמה המקצועית של עובדי היחידה, והוחלט לבדוק את ההוצאות הכרוכות ב"התקנות הפיזיות". מסיכום הדיון עולה, כי התקדמות הטיפול בהמלצות תיבחן כעבור ארבעה חודשים וההמלצות יוצגו לוועד המנהל של האוניברסיטה. לא נמצא כי ההמלצות הוצגו לוועד המנהל, והן יושמו באופן חלקי בלבד.

9.
האוניברסיטה לא שיפרה את מערכת הכריזה שלה ולא הרחיבה אותה.

10.
חשוב שהאוניברסיטה תבחן כראוי את המלצות יועץ האבטחה, כדי לשפר את אבטחת הסטודנטים הרבים הגרים באחד ממתחמי המעונות.

11.
מן הראוי שהאוניברסיטה תבצע בחינה מחודשת של סדרי האבטחה בקמפוס, שבה יובאו בחשבון ההמלצות המפורטות שניתנו בדוח יועץ האבטחה.

12.
לדעת משרד מבקר המדינה, מאחר שהחשש לפיגועים בירושלים ובכלל זה באזור האוניברסיטה לא פחת, על האוניברסיטה להקפיד שסדרי הבדיקה בכניסות יהיו נאותים וקפדניים יותר, וכן תיושם החלטתה לתגבור אבטחת הכניסות.

13.
מדוחות האירועים והדיווחים היומיומיים שממלאים קציני הבטחון והקצינים התורניים של הקמפוס, עולה, כי עובדי חברת השמירה מתפקדים לעתים בצורה לקויה.

14.
קצינים תורנים של יחידת הביטחון דיווחו על עבירות משמעת חמורות בקרב עובדי אחת מחברות השמירה.

15.
לדעת משרד מבקר המדינה, אין זה ראוי שהאוניברסיטה תשלים עם תופעות המתגלות באופן שוטף על ידי יחידת הביטחון ועם תפקוד לקוי של עובדי חברות השמירה. עליה להעמיד בהקדם את החברות על חומרת הדבר, לעמוד על ביצוע ההסכמים במלואם על ידי החברות, ובמידת הצורך להסיק את המסקנות המתבקשות מכך.

16.
ההמלצות בענין תרגול השומרים לא יושמו במלואן: בדצמבר 2000 החליט מנהל היחידה להפעיל מחדש את הנוהל המסדיר את התרגילים. לפי הנוהל, הקב"ט של כל קמפוס צריך לבצע בכל חודש תרגיל לאחר שהתכנית לביצועו אושרה על ידי המנהל. מהמסמכים עולה, כי הקב"ט של קמפוס הר הצופים לא מילא את הוראות הנוהל. מתיק התרגולים של יחידת הביטחון הנוגע לקמפוס עולה שהקב"ט ביצע מספר מצומצם מאוד של תרגילים בכל שנה.

17.
מן הראוי שמנהל יחידת הביטחון יאכוף את הוראותיו בעניין ביצוע התרגילים ויקפיד על ביצועם הסדיר, יפיק מהם לקחים ויישמם.

18.
עד אמצע שנת 2002 לא נתנה האוניברסיטה דגש מיוחד לנושא החומ"ס. אמנם מופעלת באוניברסיטה החל מסוף שנת 2003 תוכנה המאפשרת לפקח על רכישת חומ"ס שנקנו מאותו מועד ואילך, אולם האוניברסיטה לא בחנה את הסיכונים העלולים להיגרם מקיומם.

סדרי האבטחה באוניברסיטת תל-אביב

19.
מן הראוי שהנהלת האוניברסיטה תקבע את מדיניות האבטחה של האוניברסיטה. כדי לוודא שתכניות האבטחה מתאימות לצורכי האוניברסיטה, על ההנהלה לקבל פירוט מלא של האיומים והסיכונים הנשקפים לאוניברסיטה ולאשר תכנית אבטחה המאפשרת התמודדות עמם. מן הראוי גם, שנוכח המצב הביטחוני הרגיש והיעדר הנחייה מסודרת מהמשטרה, תבחן האוניברסיטה את התדירות הנדרשת של התכנסות ועדת הביטחון כדי לבחון באופן שוטף את האיומים הנשקפים לאוניברסיטה ולפקח על סדרי האבטחה הנהוגים בה.

20.
האוניברסיטה לא התקשרה עם גורם מקצועי חיצוני לקבלת ייעוץ בדבר הכנת תכנית אבטחה, ומנהל מדור הביטחון הוא שמכין את תכניות האבטחה וקובע את החלופות השונות של סדרי האבטחה.

21.
האוניברסיטה גייסה בשנים האחרונות עובדים חדשים אותם היא מעריכה כעובדים "איכותיים", אולם ארבעה מהעובדים שצורפו לצוות ומתפקדים כעובדיו, ובכלל זה מפקחים על השומרים, מועסקים למעשה על ידי אחת מחברות השמירה המאבטחות את האוניברסיטה והיא גם משלמת את משכורותיהם.

22.
מדור הביטחון של האוניברסיטה מצא מפעם לפעם ליקויים גם בתפקודה של חברת שמירה אחרת.

23.
בהסכמים שחתמה האוניברסיטה עם חברות השמירה שהיא מעסיקה לא נאמר דבר בעניין תרגילי ערנות. אחת החברות עשתה בשנים 2001-2004 שישה תרגילי ערנות בלבד, וחברה אחת לא עשתה תרגילים כלל.

24.
נוכח הממצאים שהועלו בתרגילי פינוי בזמן חירום על האוניברסיטה להגביר את תדירות תרגילי הפינוי מהבניינים ואת תרגול הצוותים במצבי חירום ולעשות תרגילים בבניינים ובמתקנים נוספים; יש להקפיד שכל בעלי התפקידים ישתתפו בתרגילים וימלאו את תפקידם, ויש לקיים הדרכות והשתלמויות לעובדים שאינם יודעים את תפקידם כיאות. כמו כן, יש לדאוג בהקדם להכשרת דרכי מילוט.

25.
האוניברסיטה התקינה מערכת אזעקה במחסן המרכזי של החומ"ס, אך לא בחנה את הסיכונים הנגרמים מקיומם של כל המצבורים. 

סדרי האבטחה בטכניון

26.
בטכניון אין ועדת ביטחון. עד מועד סיום הביקורת הנוכחית לא הוקמה בטכניון ועדת ביטחון שתקבע את מדיניות האבטחה, תתייעץ עם מומחה מחוץ למוסד ותפקח על הקב"ט.

27.
מן הראוי שהטכניון יקים ללא דיחוי ועדת ביטחון שתכלול גם נציגי ציבור ובהם מומחים לנושא האבטחה. כמו כן, עד שתתקבל החלטה בעניין הגורם המוסמך להנחיית המוסדות להשכלה גבוהה, מן הראוי שהנהלת הטכניון תקבע את מדיניות האבטחה ואת מידת האבטחה הדרושה לו בהתייעצות עם גוף של מומחים לעניין שאינם כפופים לה, ותעקוב באופן שוטף אחר יישומם.

28.
בטכניון לא הייתה כיתת כוננות בשעות אחר הצהריים והלילה. על הטכניון לשקול להקים כיתת כוננות מקרב הסטודנטים הגרים במעונות במקום לבסס אותה על שומרים שייאלצו לעזוב את משמרתם בשעת חירום.

29.
הטכניון לא עשה תרגילים לבדיקת היערכותו לפיגוע המוני. לדעת משרד מבקר המדינה, מן הראוי שהטכניון יקיים מפעם לפעם תרגילים לבדיקת תפקודם של העובדים, בעלי התפקידים והסטודנטים בעת חדירת מפגע או פיגוע. תרגילים כאלה יש לעשות בשיתוף גופים הנוגעים בדבר (המשטרה, מגן דוד ועוד), להפיק מהם לקחים, ובמידת הצורך יש לנקוט צעדים לתיקון ההיערכות.

30.
אין בטכניון נהלים הקובעים את תחומי האחריות והסמכות של בעלי התפקידים השונים בכל הנוגע לאבטחה, וממילא לא נקבעו בכתב הדרך שבה על המוסדות המנהלים לטפל בנושא, סדרי התכנון, סדרי התיאום וההתייעצות עם גורמי ביטחון שמחוץ לטכניון, והדרך שבה הם יפקחו על קיום האבטחה בידי הקב"ט.

31.
על הטכניון לוודא שהשומרים שמספקת חברת השמירה, יעמדו בדרישות שנקבעו בהסכם עם חברת השמירה.

32.
מן הראוי שהטכניון ידרוש מחברת השמירה מסמכים המתעדים את תוצאות התרגילים כדי לוודא שהיא אכן נוקטת פעולות הכשרה ובקרה נאותות לשם שיפור כושר הגילוי על שומריה ושיפור איכות האבטחה. כמו כן, עליו להמשיך ולעשות בעצמו בדיקות תכופות ועל פי הצורך לנקוט צעדים כלפי חברת השמירה ובאמצעותה כלפי השומרים, כמתאפשר מן ההסכם עם החברה.

33.
הטכניון לא בחן את הסיכונים שהחומ"ס מעוררים. 

34.
מן הראוי שהטכניון ידאג לקבל חוות דעת כתובה ממומחים ומגורמים מוסמכים, יבחן בהקדם את הסיכונים העלולים להיגרם מהחומ"ס וינקוט את הצעדים המתחייבים מכך.

סדרי האבטחה באוניברסיטת חיפה

35.
ועדת הביטחון באוניברסיטת חיפה לא דנה בהתאמת סדרי האבטחה של האוניברסיטה לאיומים המשתנים ומתגברים ולא הציעה להנהלה לבנות מערכת אבטחה שתגן על האוניברסיטה מחדירת מפגעים בהיעדר גדר סביבה. הנהלת האוניברסיטה לא ניסתה לבדוק אילו איומים נשקפים לאוניברסיטה וממילא לא קבעה תכנית אבטחה וסדרי אבטחה שיאפשרו התמודדות מיטבית עמם. לדעת משרד מבקר המדינה, היה ראוי שוועדת הביטחון תתכנס בתכיפות רבה יותר.

36.
על האוניברסיטה לגבש כללים ברורים בנושא האבטחה ולהקפיד על ביצועם.

37.
בשנת 2003 נקבע נוהל ולפיו ועדת הביטחון של האוניברסיטה תקבע את מדיניות הביטחון של האוניברסיטה. הועלה, כי בנוהל זה לא נקבעה הדרך שבה תאשר הנהלת האוניברסיטה את תכנית האבטחה שקבעה ועדת הביטחון ותפקח על ביצועה.

38.
8 מהשומרים שהחברה מעסיקה באוניברסיטה היו מבוגרים מכפי שנקבע (בני 52-65). עוד הועלה, כי האוניברסיטה לא דרשה בהסכם שלפחות למקצת השומרים יהיה ניסיון של שירות בצה"ל או בגוף ביטחוני אחר.

39.
על האוניברסיטה לדרוש מחברת השמירה לנקוט פעולות הכשרה ובקרה משלה כדי לשפר ככל שניתן את ביצוע התפקיד של שומריה ובכלל זאת גילוי מטעני נפץ. מן הראוי שהאוניברסיטה תנקוט את הצעדים המתחייבים כאשר אלה אינם ממלאים תפקידם כהלכה.

ב.  תגובות המבוקרים

המועצה להשכלה גבוהה
כללי

המועצה להשכלה גבוהה והוועדה לתכנון ולתקצוב שליד המל"ג אינן בעלות סמכות ואחריות בנושא אבטחת המוסדות להשכלה גבוהה ואין בידיהן הידע, המומחיות והיכולות הנדרשות להסדרת הנושא, אשר נמצא בתחום סמכותם ומומחיותם של המשרד לביטחון פנים והמשטרה.

המל"ג הינה תאגיד סטטוטורי, אשר הוקם מכוח חוק. סמכויותיו מוגבלות ומתוחמות לסמכויות אשר הוקנו לו בחוק. מכוח סעיף 15 לחוק המל"ג, נהנים המוסדות להשכלה גבוהה מחופש אקדמי ומנהלי, במסגרת תקציבם, ועל כן אין המל"ג מפקחת על התנהלותם הפנימית. מכוח סעיף 14 לחוק המל"ג, להבדיל ממשרדים ממשלתיים, סניפיהם ויחידות המסך שלהם, המוסדות להשכלה גבוהה הם תאגידים נפרדים ועצמאיים האחד מן השני ומהמועצה להשכלה גבוהה. על כן, האחריות בדבר סדרי האבטחה במוסדות, חלה על המוסדות עצמם ואין המועצה, או ות"ת, בעלות סמכות בנושא.

יחד עם זאת ולאור חשיבות הנושא, הסכימה ות"ת לסייע בתיווך ותיאום בין הגורמים השונים, על מנת לקדם את הסדרת הנושא, וכך נעשה.

1-6.
המועצה להשכלה גבוהה והוועדה לתכנון ולתקצוב שליד המל"ג פועלים להביא להסדרת נושא אבטחת המוסדות להשכלה גבוהה, בין המוסדות להשכלה גבוהה ובין המשטרה והמשרד לביטחון הפנים.


התקיימו מספר ישיבות בהן השתתפו נציגי המל"ג, הות"ת, נציגי האוניברסיטאות ונציגי המשטרה והמשרד לביטחון פנים. הושגה הסכמה באשר להקמת מינהלת במשטרה אשר תהיה אחראית על הנחיית האוניברסיטאות בנושא האבטחה.


המשרד לביטחון הפנים העביר הערכת עלות להקמת המינהלת והאוניברסיטאות אישרו העברת התקציב הנדרש על ידי הות"ת למשרד לביטחון הפנים. כך נסללה הדרך להכללת האוניברסיטאות במסגרת החוק להסדרת הביטחון בגופים ציבוריים.


על מנת שהנושא יוסדר גם עם 21 המכללות האקדמיות, המל"ג המשיכה לפעול מול המשטרה והמשרד לביטחון הפנים והגיעה להסכמה בדבר הקמת מינהלת "מורחבת" במשטרה אשר תנחה בנושא הביטחון הן את האוניברסיטאות והן את המכללות.


בניגוד לכוונת המל"ג, ועד ראשי המכללות (ור"מ) החליט כי המכללות אינן מעוניינות להצטרף להנחיה ולהכלל במסגרת החוק להסדרת הביטחון בגופים ציבוריים. להנחייה כזאת עשויות להיות משמעויות תקציביות אשר המכללות יצטרכו לשאת בהן.


בהתאם לחוק, אין למל"ג/ות"ת סמכות לכפות הנושא על המכללות. בימים אלה נעשים הצעדים הדרושים להקמת המינהלת, אשר תנחה את האוניברסיטאות בנושא ולהכללתם במסגרת החוק להסדרת הביטחון בגופים ציבוריים.

חברות תשתית אנרגיה

ניפוק דלקים

הגופים המבוקרים: המשרד לתשתיות לאומיות; משרד האוצר; משרד המשפטים; משרד התעשייה, המסחר והתעסוקה; רשות ההגבלים העסקיים; רשות החברות הממשלתיות; חברת בתי זיקוק לנפט בע"מ; חברת פי גלילות מסופי נפט וצינורות בע"מ; חברת תשתיות נפט ואנרגיה בע"מ

א. ריכוז ממצאי הביקורת

1.
בשנת 2003 החלו חברת בתי זיקוק לנפט בע"מ ממפעלה באשדוד, תש"ן וחברה א' (להלן - החברות הנוספות) לנפק גם הן תזקיקים. חברות אלה השקיעו כ-21 מיליון דולר בבניית מסופים לניפוק תזקיקים. בעקבות כניסת החברות הנוספות לענף ניפוק הדלקים ירד היקף פעילותה של פי גלילות. כתוצאה מהקטנת הפעילות של פי גלילות וכן בעקבות השקעות לא כדאיות שלה ברכוש קבוע בתחילת שנות האלפיים, הורע מצבה הכספי. היוזמה לכניסה לענף ניפוק הדלקים הייתה של חברות בז"ן, תש"ן וחברה א, הפעילות בענפים משיקים במשק הדלק. משרד התשתיות הלאומיות לא בחן כראוי את התועלת שתצמח למשק מכניסתן של החברות הנוספות לענף ניפוק הדלקים. 

2.
עד נובמבר 2004 לא מומשה החלטת הממשלה משנת 1997 בדבר חקיקת חוק משק הדלק, האמור להסדיר את הפעילות בענפים השונים במשק זה, במגמה להבטיח את יעילותה.

3.
בשנת 1973 חתמו תש"ן, פז, דלק, סונול (פד"ס) ופי גלילות על הסכם שבמסגרתו נקבע, שמסופי הניפוק בדרום הארץ ובמרכזה יהיו בבעלות פי גלילות, ושהבעלות על פי גלילות תהיה משותפת לתש"ן ולפד"ס. במאי 2002 כתב הממונה על ההגבלים העסקיים כי מההיבט של חוק ההגבלים העסקיים, התשמ"ח-1988, יש בעיה בכך שהמדינה, באמצעות תש"ן, וחברות הדלק האמורות להתחרות זו בזו, מחזיקות יחד בבעלות על פי גלילות. במשך שנים לא נאכפו הוראות חוק ההגבלים העסקיים בעקבות ההסכם משנת 1973. על פי מסמכי הממונה על ההגבלים העסקיים והיועץ המשפטי לממשלה, לא נאכפו ההוראות בין היתר בשל מעורבות המדינה, באמצעות תש"ן, בבעלות על פי גלילות.

4.
לקראת סוף שנת 2003 החלו הגופים הממשלתיים הנוגעים בדבר - משרד האוצר ובכלל זה רשות החברות, רשות ההגבלים העסקיים שבמשרד התעשייה, המסחר והתעסוקה, משרד המשפטים ומשרד התשתיות - לנקוט צעדים כדי להגיע להסכמה בעניין פירוק הבעלות המשותפת של המדינה ופד"ס. סיכום שהושג ביולי 2004 בין המדינה לפד"ס, שנועד בין היתר לפתור את הבעיות החוקיות שיצר הרכב הבעלות על פי גלילות, לא מומש עד נובמבר אותה שנה, מאחר שטרם הושגה הסכמה בין הגופים הממשלתיים האמורים בנוגע לפרטי ההסדר בנושא. לפי גלילות יש קשיים בתזרים המזומנים. עם זאת, הגופים הממשלתיים טרם קיבלו החלטות בעניין פתרון בעיה זו.

5.
יצוין, שלפי הפריסה הגאוגרפית של מתקני הניפוק בדרום הארץ, שחלקם סמוכים מאוד זה לזה, אין זה ברור שפתיחת התחרות בענף השיגה יתרונות לוגיסטיים ממשיים בתחום זה.

6.
כבר בשנת 2003 הצביע מבקר המדינה על כך שלא מולאה החלטתה של הממשלה מינואר 1997, שבה הוטל על שר התשתיות להגיש עד 1.7.97 לוועדת שרים לענייני חקיקה ואכיפת חוק, בתיאום עם שר האוצר, הצעת חוק להסדרת משק הדלק. עד מועד סיום הביקורת (ספטמבר 2004), כשמונה שנים לאחר מועד ההחלטה - לא הושלמה הכנתה של הצעת חוק בנושא. משרד התשתיות הודיע למשרד מבקר המדינה בנובמבר 2004, שטיוטה ראשונה של הצעת החוק גובשה בדצמבר 2002, ו"מזה כשנתיים נערכים דיונים אינטנסיביים לגיבוש החוק... כיום החוק נמצא בתהליכי התהוות מתקדמים".

7.
למשרד התשתיות ולרשות החברות האפשרות לראות באופן כולל את החלטות החברות ופעולותיהן. משרד מבקר המדינה העלה, כי הם לא עמדו, כנציגי הבעלים, ומתוך ראייה מערכתית, על ההשפעה של ביצוע ההשקעות בידי החברות שנכנסו לענף הניפוק על הפחתת ערכה של פי גלילות, שהיא נכס שהמדינה מבקשת להפריטו (ראו להלן).

8.
על כל חברה לגבות מחירים בהתאם לאישורים שניתנו לה על פי חוק, ועל המפקחת לעקוב אחר פעילות החברות ולאכוף את העמידה בדרישות שנקבעו להן.

9.
עוד הודיע משרד התשתיות בתשובתו מנובמבר 2004, כי "לאחרונה הוקמה ועדה שבודקת מחדש את תעריפי התשתית. הוועדה מוסמכת, במידה ותמצא לנכון, להמליץ על שינוי המתודולוגיה והגישה ביחס לקביעת בסיס התעריף".

10.
מן הראוי ששיטת קביעת התעריפים שתגובש תבטיח, ככל שניתן, שהתעריפים ישקפו עלויות מוכרות של ניפוק דלקים, ובכלל זה תשואה הוגנת על ההון העצמי, ותימנע יצירת רווחים עודפים בקרב ספקי השירות לאורך זמן.

11.
תש"ן: הממונה לא דרש מתש"ן הפרדה חשבונאית של פעילות הניפוק מיתר פעילויות החברה, בדומה לדרישתו מבז"ן. בהיעדר דרישה כזאת, נמנע ממשרד התשתיות ומהממונה לוודא שאין סבסוד צולב בין פעילות הניפוק של תש"ן לבין פעילותה בתחומי האחסון וההזרמה, תחומים שתש"ן וחברת הבת שלה עוסקות בהם באופן כמעט בלעדי.
12.
הממונה ומשרד התשתיות הודיעו בתשובותיהם מנובמבר 2004 למשרד מבקר המדינה, כי כניסתה של תש"ן לתחום הניפוק לא העלתה חששות בעניין מניעת תחרות וסבסוד צולב. המשרד הוסיף כי "הצגת דרישה מנומקת לגבי הפרדה חשבונאית בחברת תש"ן מצריכה בדיקה נוספת". עוד ענה משרד התשתיות, ש"תעריפי תשתית לא נקבעו באמצעות בדיקת עלויות בכל חברה בנפרד... תעריפי ניפוק נקבעו על בסיס נתוני פי גלילות... תעריפי אחסון לפי עלויות תש"ן. אי לכך, הפרדה חשבונאית של עלויות תש"ן לא תאפשר לוודא שאין סבסוד צולב בגין הניפוק ביחס לעלויות האחסון וההזרמה". 

13.
נוכח השינויים במבנה ענף ניפוק הדלקים ונוכח חלקה של תש"ן בניפוק באזור באר שבע, מן הראוי שהגופים המופקדים על הפיקוח והאכיפה ישקלו להשתמש בכלי של הפרדה חשבונאית, כדי למנוע אפשרות של סבסוד צולב, גם לגבי חברה זו, ויבחנו מהן הדרכים שבהן ניתן לעשות זאת.

14.
מסוף שנת 2003 דנו גופים ממשלתיים - משרד האוצר ובכלל זה רשות החברות, משרד התשתיות, משרד המשפטים והממונה על ההגבלים - בדרכים להפרטת פי גלילות וכן בסיוע כספי לחברה זו. ב-5.5.04 סיכמו גופים אלה כי לאחר שתתקבל הסכמת פי גלילות (וכל בעלי מניותיה) לטיוטת צו מוסכם שיכין הממונה ולמסמך עקרונות להפרטת החברה שתכין רשות החברות, "יוזרם תקציב לכיסוי חובה של החברה, ובלבד שקודם לכן תמסור החברה לממשלה הבהרות באשר למחיקת החוב ולמי מיועדים הכספים".

15.
לדעת משרד מבקר המדינה, מן הראוי שמשרדי התשתיות, האוצר והמשפטים יפעלו ביתר נמרצות כדי להניח את התשתית לחקיקת חוק משק הדלק, שבו יינתן ביטוי, בין היתר, למדיניות הממשלה בעניין ענף ניפוק הדלקים והתחרות בענף זה. מן הראוי שיקודם המימוש של ההסכמות מיולי 2004 בין המדינה לבין שלוש חברות הדלק הפרטיות, בין היתר בדבר מכירת מתקני פי גלילות כעסק חי, לפי המדיניות שתיקבע כאמור. 

ב.  תגובות המבוקרים

משרד התשתיות הלאומיות

1.
משרד התשתיות הלאומיות ראה בכניסת חברות נוספות לענף ניפוק הדלקים מגמה חיובית שנובעת מהתפתחות טבעית של משק הדלק. השיקולים שהובילו את המשרד בנושא זה התבססו על יצירת תחרות בענף ניפוקי הדלקים, במטרה להביא להתייעלות בהקצאת משאבים במשק הדלק, לתרום לביצוע שינויים מבניים, ליצור נורמות של תחרות בפעילות חברות התשתית, לשפר איכות השירות ללקוח ולהוזיל (ולו במעט) את מחיר הדלקים לצרכן.


התועלת הישירה הנובעת מהגברת התחרות בשוק ניפוק הדלקים לכאורה זניחה - מרכיב הניפוק במחיר הדלק לצרכן מסתכם בכ-0.3% בלבד. אולם בעידן של תחרות יש לענף הניפוק השפעה ניכרת, ולעיתים אף מכרעת, על תהליך קבלת ההחלטות של חברות הדלק.


התנהגות החברות בענף התשתית, ובמיוחד בתחום הניפוק, נובעת משקלול של גורמים עסקיים ותפעוליים מורכבים, ולא בהכרח נגזרת ממניעים כלכליים. הפעילות במקטע הניפוק מושפעת גם ממבנה הבעלות של חברת פי גלילות. כך למשל, אחת מחברות הדלק נמנעת מביצוע ניפוקים בפי גלילות משיקולי סודיות מסחרית, מתוך חשש שמידע מסחרי ידלוף לחברות הדלק המתחרות (המחזיקות כאמור כ-50% ממניות חברת פי גלילות).


מבנה ההחזקות של פי גליליות מיוחד במינו ומאפשר לבעלים של החברה להתחרות בה באופן עקיף. בבעלות חברות הדלק הוותיקות יש מתקני ניפוק שנבנו לפני שנים רבות (שלכאורה כבר החזירו את ההשקעות שהיו כרוכות בהקמתם). על כן, חברות אלה רואות כנגד עיניהן רק את העלות השולית של הפעלת מתקניהן מול אלטרנטיבת הניפוק של פי גלילות. 


מהדוגמאות שניתנו לעיל עולה כי שיקולי הניפוק יכולים להשפיע על בחירת מקור האספקה, צורת השינוע (באמצעות מכליות כביש או הזרמה), עיתוי הרכש ופרמטרים נוספים. כיוצא בזה, חיסכון מזערי לליטר דלק מנופק יכול להביא לשינויים משמעותיים בלוגיסטיקה של משק הדלק, בעיקר עקב מחזורי הפעילות הגבוהים האופייניים לחברות הדלק.

3.
בשנת 1973, בעת חתימת על "הסכם המסופים" בעניין הבעלות על מסופי הניפוק בדרום המדינה ובמרכזה, פעלו בארץ רק שלוש חברות הדלק - פז, דלק וסונול. ההסדר יצר למעשה מונופול של חברת פי גלילות בתחום הניפוק בשני אזורים חשובים של המדינה - אזורי המרכז והדרום.


החל מסוף שנות ה-80, לאחר הפעלת הרפורמה במשק הדלק, נכנסו לשוק חברות דלק נוספות. במקביל נחקק חוק ההגבלים העסקיים, התשמ"ח-1988. נוכח השינויים במשק הדלק, התעוררו במשרד שאלות לגבי מהות "הסכם המוספים", אשר הפך לבעייתי במיוחד בראי החוק.


נוצר מצב שבו חברות הדלק הוותיקות שהיו אמורות להתחרות זו בזו החזיקו במשותף בעלות על פי גלילות, תוך יצירת "כר נוח לתיאומים אסורים" ופגיעה בתחרות. חברות הדלק החדשות "אולצו" לקבל שירותי ניפוק מחברה שהייתה בבעלות חלקית של חברות הדלק המתחרות, דבר שאינו סביר ואינו ראוי. פתיחת ענף הניפוק לתחרות הייתה מחויבת מציאות, אם כי קשה מאוד לביצוע.

5.
מוקדם עדיין לסכם את התהליכים והמגמות שהתפתחו במסגרת התחרות - בעיקר בגלל הזמן המועט (החל משנת 2003) שעבר מאז כניסתן של חברות נוספות לענף ניפוקי הדלקים. 


כניסת חברות נוספות לתחום הניפוק הובילה להתפתחות פער מחירים, למעלה מ-30%, בין המחירים הנגבים במתקנים שפועלים בתנאי התחרות לבין אלה שנגבים על ידי ספק יחיד. 


הסטת הביקושים: ניתוח של היקף ניפוק התזקיקים למכליות כביש מלמד כי הביקושים באזורי המרכז והדרום הוסטו ממתקני פי גלילות למתקני החברות המתחרות - שיעור הניפוק של פי גלילות ירד מכ-62% בשנת 2003 לכ-48% במחצית הראשונה של שנת 2004 במקביל לגידול בניפוק החברות האחרות, מ-25% בקירוב לכ-40% בהתאמה. הסטת הביקושים התרחשה למרות שפי גלילות גבתה בפועל מחיר דומה לזה של החברות המתחרות. 


מהנתונים עולה כי כניסתן של חברות נוספות לענף ניפוק הדלק, ופתיחת התחרות, השיגו יתרונות בטווח הזמן הקצר - הן מבחינת מחירי הניפוק והן כתוצאה מהסטת הביקושים. בשלב זה קשה לדעת האם הכיוונים המסתמנים כיום אכן מצביעים על מגמה ברורה או מהווים "רעשי רקע" שנובעים משילוב של נסיבות.


הסקת מסקנות בעניין השפעת שינויים לוגיסטיים על פעילות ענף הניפוק מחייבת התייחסות למגוון רחב של שיקולים. הפעילות מושפעת משינוי במשטר האספקה כתוצאה מרגולציה, מדיניות ייצוא/ייבוא, אילוצים תפעוליים, עסקאות מזדמנות של לקוחות גדולים, קיום צירי תנועה נוחים, קרבה ללקוחות ועוד. חלק מגורמים אלה היו רלוונטיים בטווחי הזמן שבהם התפתחה התחרות. 

9.
הוועדה לבדיקה מחודשת של תעריפי תשתית טרם סיימה את עבודתה. קביעת תעריפי תשתית תתבסס על שקלול כלל הגורמים הרלוונטיים להחלטה, תוך התחשבות מרבית בהערות ביקורת המדינה. שינוי התעריפים ייעשה בצו של שר האוצר ושר התשתיות הלאומיות, לאחר אימוץ המלצות הוועדה. 


הוועדה לבדיקת תעריפי תשתית טרם הגישה את המלצותיה. היא בוחנת את העלויות, וככל שניתן, מפצלת אותן על מנת לבצע הפרדה חשבונאית. לאור מורכבות הבדיקה - הנובעת בין היתר מקיום "מוצרים משותפים" - יתכן שהיא תאמץ את הגישה הקיימת ותמליץ על קביעת תעריפים על בסיס נתוני החברה המובילה בענף. במקרה זה ביצוע הפרדה חשבונאית בחברת תש"ן לא יאפשר לוודא העדר סבסוד צולב בין עלויות הניפוק לעלויות האחסון. 


לסיכום, לאור בקשת מבקר המדינה, שקל המשרד ביצוע הפרדה חשבונאית בחברת תש"ן, והגיע למסקנה כי בתנאים הקיימים אין טעם בביצוע המהלך. 

15.
משרד התשתיות הלאומיות פועל להעמקת הרפורמה במשק הדלק ורואה בחיוב כניסתם של גורמים חדשים לתחומי תשתית שונים, לרבות כניסת חברות נוספים לענף ניפוקי הדלקים.


המשרד יפעל לזירוז חקיקת חוק משק הדלק, על מנת לתת ביטוי למדיניות הממשלה בתחום זה ולהניח תשתית להסדרת פעילות במקטעים שונים של משק הדלק.

רשות ההגבלים העסקיים

11-12.
הנושא יישקל על ידי רשות ההגבלים העסקיים, לפי הצורך.

14.
רשות ההגבלים העסקיים מגבשת צו מוסכם עם חברות הדלק בעלות המניות בפי גלילות, ומספר טיוטות כבר הוחלפו בהקשר זה בין הצדדים.

פי גלילות 

1.
מצבה הכספי של החברה הורע עקב כניסת החברות הממשלתיות בז"א, תש"ן וחברה א' לתחום הניפוק. היקף הכנסות החברה מאחסון נשמר הודות לכך שבכל מיכלי הדלק באשדוד (כולל אלה שנבנו בשנות האלפיים), נעשה שימוש המניב הכנסות לחברה. אילו ירידת כמויות הניפוק ותעריף הניפוק הם אלה שגרמו לירידת היקף פעילותה של החברה.

צים חברת השיט הישראלית בע"מ
הליך מכירתן של מניות צים שבידי המדינה
הגופים המבוקרים: צים חברת השיט הישראלית בע"מ; משרד האוצר, רשות החברות הממשלתיות; משרד הביטחון; משרד התחבורה

א. ריכוז ממצאי הביקורת

1. 
ביולי 2002 חתמו החברה לישראל ורשות החברות הממשלתיות (להלן - רשות החברות) על מסמך, שבו הודיעה החברה לישראל, שהיא מעוניינת להתמודד על רכישתן של מניות צים שבידי המדינה; לשם כך היא מוותרת על זכות הסירוב ועל זכות ההצטרפות, "ובלבד שתהא רשאית לפי שיקול דעתה לחזור בה מן הויתור ולבטלו בכל עת" במהלך תוקפן של ההסכמות בין הצדדים, שהיו עד ינואר 2005 לכל המאוחר. במסמך לא נקבע במפורש עד איזה שלב בתהליך המכירה תוכל החברה לישראל לחזור בה מן הוויתור על זכות הסירוב ועל זכות ההצטרפות ולפרוש מהשתתפותה בהליך. בנוסח זה היה פתח למחלוקת בין הצדדים בעניין הפרשנות לתנאי זה.

2. 
במודעות שפרסמה רשות החברות בעיתונים בדבר הליך מכירתן של מניות צים שבידי המדינה ותנאיו לא ניתן מספיק מידע למתעניינים פוטנציאליים: במודעה שפרסמה בשנת 2002 בעקבות מתן האישור לחברה לישראל להשתתף בהליך המכירה ולהתמודד על רכישת המניות, לא קבעה הרשות מועד להגשת הצעות; במודעה שפרסמה הרשות בשנת 2003 לא צוין כי יינתן פיצוי כספי למציע מועדף אם תממש החברה לישראל את זכות הסירוב.

3.
 להסכם המכירה של מניות צים צורף כנספח מכתב משרי האוצר והתחבורה, שהוא חלק מהחלטה של ועדת השרים שהתקבלה באוקטובר 2003. במכתב מודיעים השרים, כי לא תהיה להם התנגדות לפיצול צים לשני תאגידים - צים ישראל וצים בין-לאומי - בתנאים מסוימים, שחלקם הוגדרו במכתב, אם הרוכש יבקש זאת; עוד נאמר במכתב, כי לאחר השלמת הפיצול, אם יהיה כזה, יחולו התנאים שבמניית המדינה רק על צים ישראל. רשות החברות לא הכינה לקראת קבלת החלטה בנדון מסמכים המפרטים את היתרונות והחסרונות שיהיו למדינה מפיצול אפשרי של צים, ולא עשתה בדיקה כלכלית בדבר אפשרות קיומה של צים ישראל כעסק חי. 

4. 
במניית המדינה נקבע, בין היתר, שצים תחזיק בבעלותה המלאה צי מזערי של 11 אניות. המדינה לא קבעה אילו פעולות פיקוח ובקרה שוטפות ייעשו לאחר מכירת המניות כדי לוודא שצים עומדת בתנאים שנקבעו במניית המדינה לשם שמירת האינטרסים החיוניים של המדינה.

5. 
הערכות שווייה של צים לצורך המכירה כללו הפחתות שהסתכמו עד 20% מסכום ההערכות. עיקר ההפחתות נעשו בשל קיומה של מניית המדינה ובשל מכירת מניות מיעוט וכן בשל הגבלות שהיו לצים על חלוקת דיבידנדים מרווחיה. לא נמצאו מסמכים המעידים שרשות החברות והוועדה למכירת המניות בחנו את סעיפי ההפחתות בהערכות אלה. הדבר נדרש בייחוד נוכח ההסכמה לאפשרות פיצולה של צים ונוכח העובדה שהחברה לישראל עמדה לרכוש שליטה מוחלטת בצים. בסיכומו של המשא ומתן בין המדינה לחברה הוסכם שהמניות שהחזיקה המדינה יימכרו לחברה לישראל במחיר ששיקף את שווי צים על פי ההערכה הנמוכה ביותר בטווח המחירים שהציגו מעריכי השווי, לאחר כל ההפחתות. 

6. 
פרשנותה של רשות החברות למונח "בכל עת" אינה מוצאת ביטוי ברור בנוסח הסכמות יולי 2002; שכן בהסכמות אלה לא צוין שהחברה לישראל תוכל לחזור בה מן הוויתור על זכויותיה רק עד מועד הגשת הצעות המחיר. מכל מקום, כדי למנוע מחלוקת אפשרית בפרשנות לתנאי ההסכמות האמורים, מן הראוי היה לקבוע בהן במפורש עד איזה שלב בהליך המכירה יכולה החברה לישראל לחזור בה מן הוויתור כאמור.

7. 
נוכח מיעוט הפונים אל רשות החברות בעניין רכישת המניות, מן הראוי היה שהרשות תמצה את האפשרות לקבל הצעה נוספת לרכישת המניות ותיידע חברת ספנות בחו"ל על חידוש הליך המכירה ועל השינויים שחלו בו כדי לנסות לעניין אותה מחדש בהליך. לדברי הרשות, בעקבות הקשר שנוצר עם חברה זו בעת ניסיון המכירה הקודם שהחל במאי 2001, הגיעה הרשות למסקנה, כי אין מקום לפנות לחברה זו שנית. לא נמצא שהרשות בדקה אם המסקנה האמורה הייתה תקפה גם בעת חידוש הליך המכירה. 

8. 
ברשות החברות לא נמצאו מסמכים המפרטים את היתרונות והחסרונות שיהיו למדינה מפיצול אפשרי של צים, והרשות לא הגישה לוועדת השרים לעניני הפרטה מסמך בנדון. לפני הגשת ההצעה בעניין הפיצול לוועדת השרים לא עשתה הרשות בדיקה כלכלית בדבר אפשרות קיומה של צים ישראל כעסק חי, ובדבר התנאים שיבטיחו שחברה זו תוכל להמשיך ולפעול בתנאי תחרות. כמו כן בהצעת ההחלטה שהגישה הרשות לוועדת השרים או במסמכים אחרים לא הוגדר המושג "עסק חי" ולא פורטו אמצעי הפיקוח על קיום תנאים אלה.
9. 
בנוסח מניית המדינה משנת 1995 נקבע, שהמחזיק במניה - שר התחבורה ושר האוצר - זכאי לקבל כל מידע ומסמכים שבעל מניות רגילות בחברה זכאי לקבל, וכן מידע ומסמכים הדרושים לדעתו לשם הבטחת ענייני המדינה; ובמידת הצורך בסמכותו לפעול כדי להבטיח עניינים אלה. לדעת משרד מבקר המדינה, אין די במנגנוני הפיקוח הפנימיים של מניית המדינה כדי להבטיח שמירה על האינטרסים שלה, ומן הראוי שייקבעו בהקדם בעלי תפקיד שיהיו אחראים למעקב השוטף אחר קיום התנאים המפורטים במניה ולריכוז הטיפול בנושא. זאת ועוד, המעקב אחר קיום התנאים שבמניית המדינה וההיענות לצורך להכניס בהם שינויים, אם יתעורר, דורשים שיתוף פעולה בין-משרדי בדרג מקבלי ההחלטות. מאחר שנוסף על מניית צים המיוחדת מחזיקה המדינה גם במניות מיוחדות של גופים עסקיים אחרים במשק הישראלי, מן הראוי לבחון מהי הדרך המיטבית לעקוב אחר שמירת האינטרסים של המדינה מכוח מניות אלה, ואת האפשרות לכלול במעקב גם ביצוע בדיקות בעין.

10. 
לדעת משרד מבקר המדינה, היה על רשות החברות לפנות לצים בבקשה להעמיד לרשות מעריכי השווי כל מידע רלוונטי שיש בו כדי לאפשר הערכת שווי מדויקת ועדכנית יותר לעניין האפשרות לפיצולה של צים. בהיעדר הנתונים שציין מעריך א', הוא לא נתן בהערכתו משקל כספי ליתרונות שיביא הפיצול לרוכש המניות עקב החלת תנאיה של מניית המדינה רק על צים ישראל. נוכח האפשרות שצים תפוצל, ומאחר שפעילות צים בסחר הישראלי הוערכה בכ-15% מפעילותה הכוללת, אף אם היה מקום להפחית את שווי המניות בשל מניית המדינה, ההפחתה הייתה אמורה לחול רק על נתח פעילותה של צים ישראל, ולהסתכם לכאורה באחוזים ספורים משווייה הכולל של צים.

11. 
מאחר שהיה ידוע שהחברה לישראל תתמודד על מניות צים שבידי המדינה, ראוי היה שהרשות והוועדה למכירת המניות יבחנו אם היה מקום להפחית משווי המניות בשל היותן מניות מיעוט לקראת ניהול המשא ומתן עם החברה לישראל. יצוין, שמעריך א' ציין בהערכתו כי שווי צים עשוי להשתנות בהתאם לזהות הרוכש, החלק הנמכר, שיטת המכירה ועיתויה. מעריך א' הפחית בגין מניות המיעוט בין 0% ל-10% ואילו מעריך ב' הפחית שיעור שלא צוין בהערכה, הגבוה מ-0% והנמוך מ-10%.

12. 
בפרוטוקול מ-13.1.04 של ישיבת הוועדה למכירת מניות, לא פורטו הנושאים שנדונו בה, בכלל זה השאלות שהופנו אל מעריכי השווי ותשובות המעריכים. בפרוטוקול גם לא הובהר כיצד נקבעו מחיר הפתיחה שדרשה הוועדה כבסיס למשא ומתן והמחיר המזערי. לדעת משרד מבקר המדינה, כדי לשפר את השקיפות של תהליך קבלת ההחלטות בוועדה מן הראוי היה שכל אלה יפורטו בפרוטוקול הישיבה.

13. 
בקביעת המחיר המזערי הביאה בחשבון הוועדה למכירת המניות את ההפחתות המרביות שציין כל אחד ממעריכי השווי. ספק רב אם היה מקום שהוועדה למכירת מניות תתחשב בהפחתות המרביות שציינו מעריכי השווי לקביעת המחיר המזערי שיידרש מהחברה לישראל. לא נמצא שרשות החברות והוועדה נתנו את דעתן על עניין זה. 

14. 
מאחר שההפרש בין המחיר הגבוה ביותר לנמוך ביותר בטווח הערכות השווי היה כ-20%, ונוכח הצעת הפתיחה של החברה לישראל, שהייתה נמוכה בהרבה מהסכום המזערי של הערכות השווי, היה מקום שהוועדה למכירת המניות תשקול לדרוש בתחילת המשא ומתן מחיר גבוה מהמחיר שדרשה. הדבר היה רצוי, בין היתר, מאחר שלא היה אפשר לקיים תחרות בין מציעים שונים, במטרה להשיג מחיר גבוה ממחיר המינימום, שכן החברה לישראל הייתה המתמודדת היחידה על רכישת המניות; וכן נוכח העובדה שבעת מכירתן נמשכה הגאות בשוק הספנות והדבר היה אמור לחזק את כוח המיקוח של המדינה בבואה למכור את המניות שבידיה.

15. 
ניתן וראוי להפיק לקחים מהליך המכירה של מניות אלה בעת נקיטת הליכי מכירה של מניות המדינה בחברות אחרות, כדי ליצור תנאים שישפרו את הסיכוי להשיג את התמורה המיטבית בעד המניות ולהבטיח את האינטרסים של המדינה לאחר ההפרטה. מן הראוי שהאחראים למכירת מניות המדינה יפעלו לייעל ולשפר את הליכי הפצת המידע הנוגע להליכי מכירת המניות ויספקו מידע ברור וחד-משמעי בעניינים אלה; כדי למנוע אי-בהירות ממשקיעים פוטנציאליים, להגביר את ההתעניינות ברכישת מניות החברות וליצור תחרות בין מציעים. על רשות החברות לתעד במשך כל הליך המכירה את בדיקותיה ודיוניה. חלק מהפעולות האלה לא נעשו בהליך המכירה של מניות צים שבידי המדינה.

16. 
אשר למניית המדינה המיוחדת - על המדינה לקבוע אילו פעולות פיקוח, בקרה ואכיפה ייעשו כדי לוודא שצים עומדת בתנאים שנקבעו במניה לשם שמירת האינטרסים החיוניים של המדינה, ובכלל זה בדיקות בעין. 

ב. תגובות המבוקרים

רשות החברות הממשלתיות
8. 
לא ניתן לבחון הסוגיה בדבר שמירת קיומה של חברת צים כעסק חי, במסגרת תרחישים היפותטיים, ומבלי לדעת מה תהיינה הנסיבות בזמן הביצוע.


בימים אלו מתנהלים מגעים בקשר לפיצול צים. שרי האוצר, התחבורה והביטחון אמונים על קביעת התנאים בהם יינתן האישור. הסוגייה תיבחן אל מול תוכנית ספציפית לפיצול. 


ביום 3.1.2005 פנתה רשות החברות הממשלתיות לשר התחבורה וציינה את העניינים הטעונים הסדרה קודם למתן האישור, תוך מתן דגש ל"הצגת תוכנית כלכלית לטווח ארוך, המבטיחה את הפעלתה של צים ישראל כ'עסק חי' לאחר הפיצול". כך גם במכתבה של רשות החברות הממשלתיות לסגן יו"ר דירקטוריון צים, מיום 26.1.2005.

9. 
רשות החברות פעלה לקידום תיקון חוק החברות הממשלתיות, התשל"ה–1975 ("החוק"), על מנת ליצור כלי בעל רמה נורמטיבית מחייבת, להגנה על האינטרסים החיוניים והביטחוניים של המדינה בחברות בהפרטה/מופרטות: בתיקון תשס"ג לחוק, נוסף פרק ח2 לחוק, המאפשר להגן על האינטרסים החיוניים של המדינה באמצעות צו, כאמור בדברי ההסבר שלהלן להצעת החוק, על הצורך בשינוי החקיקה, אשר יש בו כדי להוות מענה לליקוי:

"בהתאם למצב המשפטי השורר היום, ההגנה על אינטרסים חיוניים  של המדינה בחברות ממשלתיות במקרים של הפרטה, מוסדרת באופן פרטני בכל חברה בהפרטה, שבה יש למדינה אינטרסים חיוניים. בדרך כלל, מתבצעת ההסדרה ערב ההפרטה, וזאת אף שבהיבט העקרוני, קיים דמיון רב באינטרסים החיוניים של המדינה בכלל החברות כאמור.


שאלת ההגנה על אינטרסים חיוניים של המדינה, היא אחד הצמתים המרכזיים בכל הפרטה של חברה ממשלתית, שבה למדינה אינטרסים חיוניים, כאשר העדר עיגון חקיקתי כולל לסוגיה, מעכב, לא אחת, את התקדמות ההפרטה.


מוצע לחוקק מסגרת שתמנה, מראש, את האינטרסים החיוניים של המדינה, כגון: הבטחת המשך קיומן של פעילויות שהן חיוניות לביטחון המדינה, מניעת היווצרות של עמדת השפעה של גורמים עוינים על החברה, מניעת חשיפה או גילוי של מידע סודי, ועוד. מסגרת זו גם תפרט, מראש, את נקיטת האמצעים, תוך עריכת איזון – הגנה על האינטרסים החיוניים של המדינה, שמירה על עקרון המידתיות, ומתן כלים לביצוע, הלכה למעשה, של מהלכי הפרטה, שיוניים  ארגוניים, וכיו"ב".


פרק ח2 מונה שורה ארוכה של תנאים, הגבלות ואמצעים, בהם יכולה המדינה לבחור להגן על האינטרסים החיוניים בחברה מסוימת. בפרט, סעיף 59יא לחוק, מאפשר מינוי משקיף בישיבות דירקטוריון החברה ובוועדותיה, ככל שיעלה הצורך, בתלות בחברה המופרטת. בחוק נקבעו גם סנקציות פליליות בגין אי קיום הוראות הצו.


כך לדוגמה, במסגרת צו הבזק (קביעת שירות חיוני שנותנת "בזק" החברה הישראלית לתקשורת בע"מ), התשנ"ז-1997, וצו עשות אשקלון, נקבעו ה"שרים" האחראים על הצו, ומשכך - למתן אישורים על פי הצו, ונקבעו חובות דיווח והוראות בטלות.


לעניין המעקב והפיקוח על מניות מדינה מיוחדות, שקיימות בחברות ממשלתיות שהופרטו בעבר קודם לתיקון תשס"ג, ובהן מנית המדינה המיוחדת בצים, רשות החברות רואה עצמה כגורם הנכון לביצוע המעקב והפיקוח כאמור, ותפנה לממשלה לקבלת הסמכה וקביעת מנגנון הביצוע המתאים.

10. 
ככלל, על-פי סעיף 59ד(1) לחוק, הרשות פועלת מול החברות, על מנת שאלו יעמידו לרשות מעריכי השווי, את כל החומר הנדרש, על מנת להעריך את שווי החברה; כך היה במכירת מניות צים. 


המעריכים היו מודעים לאפשרות לפיצול צים, ולקחו זאת בחשבון במרווח שניתן על ההפחתה, שנובעת ממניית המדינה. נושא זה צוין בהערכות השווי. 

11. 
מחיר מניות המדינה שיקף את שווי צים, על פי ההערכה הנמוכה ביותר, בטווח המחירים שהציגו מעריכי השווי, לאחר כל ההפחתות. 


עיקר ההפחתות נעשו בשל הגבלות שהיו לצים על חלוקת דיבידנדים מרווחיה, בשל מכירת מניות מיעוט וקיומה של מניית המדינה.


המדינה מכרה מניות מיעוט, והשליטה המהותית בחברה הועברה לחברה לישראל, עוד בהפרטתה בשנת 1970.


באשר להפחתה בגין המגבלה על חלוקת דיבידנד, מדובר בחברה שלא חילקה דיבידנד במשך 20 שנה לפחות, ולה הסכמים עם הבנקים על אי חלוקת דיבידנדים עד שנת 2013, שצוינו בהערכת השווי. 


לגבי האפשרות לפיצול, הרי שגם אפשרות זו אינה פותרת במלואה את המגבלות בגין מניית הזהב, אלא מייחסת את השפעתן השלילית רק לאחת משתי החברות המפוצלות. ישנה פגיעה גם כתוצאה ממניית הזהב, גם לאחר הפיצול, אולם קיים קושי לכמתה.

13. 
הערכות השווי נבחנו על ידי מקבלי ההחלטות ברשות, ועל ידי הוועדה למכירת מניות המדינה. 


הרשות והוועדה למכירת מניות המדינה, מצאו כי היה מקום לבצע הפחתות בגין הגבלות שהיו לצים, על חלוקת דיבידנדים מרווחיה, בשל מכירת מניות מיעוט וקיומה של מניית המדינה.


להבא, תפעל הרשות לתעד את ישיבות הוועדה למכירת מניות המדינה, באופן שישקפו את דיוני הוועדה ומכלול השיקולים שנדונו ושוקללו.

15. 
הרשות מפיקה לקחים. חלק ניכר מהנושאים מטופלים כבר במסגרת הליכי הפרטה אחרים המתנהלים עתה, כגון חברת בזק וחברת בז"ן.


בעתיד, במסגרת הליכי מכירה בהם ייקבע, כי יינתן פיצוי למציע מועדף ושיעורו, ככל שיהיו כאלה, תפרסם רשות החברות הממשלתיות את עצם הקביעה וכן את שיעור הפיצוי שנקבע בנסיבות העניין.


רשות החברות הממשלתיות תשקול, ככל שניתן, הרחבת המידע המובא לידיעת הציבור במסגרת המודעה המפורסמת בעיתונות. המודעה בעיתונות מהווה הודעה ראשונה לציבור בדבר קיום הליך המכירה, והיא בגדר הזמנה לציבור, לפנות לקבלת מידע נוסף אודות ההליך. אין אפשרות להביא בה את כל המידע הרלוונטי אודות הליך המכירה.


בנוסף, רשות החברות הממשלתיות עושה שימוש רב באתר האינטרנט של הרשות, כאמצעי פרסום פתוח ונגיש לכלל הציבור, בארץ ובעולם. באתר האינטרנט מפרסמת הרשות מידע רב ומסמכים אודות הליכי מכירה המתנהלים. למשל, במסגרת הליכי המכירה של בזק, עשות אשקלון ובהחלטת הפרטה של בז"ן, שטרם החל בה הליך המכירה. 

משרד הביטחון

16. 
בעקבות הביקורת, סוכם עם מנהל רשות החברות הממשלתיות, כי רשות החברות היא זו שתקבע את פעולות הפיקוח, הבקרה והאכיפה, הדרושות לשם שמירת האינטרסים החיוניים של המדינה.

קרן ג'נראלי לזכר מבוטחי ג'נראלי
היבטים בפעילותה של הקרן

הגופים המבוקרים: קרן ג'נראלי לזכר מבוטחי ג'נראלי במזרח אירופה ובמרכזה אשר נספו בשואה; משרד האוצר; רשם העמותות

א. ריכוז ממצאי הביקורת

1. 
הקרן לא חתמה על הסכמי התקשרות בכתב עם יועצים ונותני שירותים שונים.

2. 
לפי מסמכי הקרן אחד מיעדיה הוא איתור מספר רב ככל האפשר של זכאים לתשלומים, אולם ראוי הוא כי הקרן תעשה יותר בעניין זה. 

3. 
יעד נוסף של הקרן הוא טיפול איכותי ומהיר בתביעות, בין היתר נוכח גילם המבוגר של חלק מהתובעים. הביקורת העלתה, שבקרן היו חריגות גדולות מפרק הזמן הסביר שקבעה לשהיית תיק תביעה בכל אחד מתת-השלבים של הטיפול בתביעות.

4. 
שלבי הטיפול בתביעות הרשומים במערכת הממוחשבת לניהול התביעות לא תמיד תאמו את שלבי הטיפול בפועל, וכי מידע חיוני לא תמיד נרשם במערכת. הדבר גרם לעומס ולהשקעת משאבי ניהול מיותרים. 

5. 
אין לקרן תהליך מובנה של בקרה והבטחת איכות. חלק מהדוחות הסטטיסטיים של הקרן על טיפולה בתביעות לא היו מעודכנים או לא היו בשימוש.

6. 
נוכח התנאים שהקרן פועלת בהם, ראוי שתכין תכנית עבודה שייקבעו בה יעדים אופרטיביים, על פי המידע שיהיה בידיה בעת הכנת התכנית ובהתאם לשנות הפעילות הנוספות שצפויות לה; כמו כן על הקרן לעדכן את התכנית מפעם לפעם על פי השינויים בנסיבות ולדווח על ביצועה לחבר הנאמנים. 
7. 
בסוף שנת 2001 הוציאה הקרן לאור "מדריך לתובע" שמתאר את תהליכי הטיפול בתביעות. המדריך מבוסס על כללים שקבעה ICHEIC באמצע אותה שנה. מאז חלו שינויים בכללי ICHEIC והמדריך אינו מעודכן. משרד מבקר המדינה העיר לקרן, כי חלק מההסברים שבמדריך אינם ברורים דיים, וכי מן הראוי להבהירם וכן לעדכן מפעם לפעם את המדריך. הקרן הודיעה למשרד מבקר המדינה בדצמבר 2004, כי היא בחנה המלצה זו ואינה רואה מקום לשנות את נוסח המדריך; בין היתר משום שלרשות התובעים עומדות דרכים נוספות לקבל ממנה מידע, כגון מענה בכתב ובעל פה לפניותיהם, שניתן במגוון שפות, או פגישה אישית עם איש הצוות המטפל בתביעות. עמדה זו אינה מקובלת על משרד מבקר המדינה. 

8. 
דיווחים על פעילותה מופצים בכל חודש לגורמים בארץ ובחו"ל המעורבים בנושא השבת הרכוש היהודי מתקופת השואה, וכן מתפרסמים באמצעי התקשורת; וכי נוסף על כך היא מודיעה לציבור על אירועים מיוחדים שהיא מקיימת, כגון טקסים שבהם היא משלמת לתובעים בגין פוליסות הביטוח. לדעת משרד מבקר המדינה, ראוי הוא כי הקרן תעשה יותר כדי להביא לאיתור מספר רב ככל האפשר של זכאים פוטנציאליים. 

9. 
בישיבות חבר הנאמנים מועלים נושאים הקשורים לפעילות הקרן ומתקבלות החלטות בעניינם. הביקורת העלתה, שחלק מההחלטות האלה, ובהן החלטות בעניין הגשת מידע שוטף לחבר הנאמנים על הטיפול בתביעות ובעניין הכנת נהלים, לא בוצעו. לדעת משרד מבקר המדינה, נוכח התפקידים והאחריות המוטלים על הנאמנים, חשוב ביותר שינוהל מעקב מסודר אחר ביצוע החלטותיהם, ושייקבעו נהלים לדיווח על הביצוע.

10. 
אין לקרן קובץ נהלים בסיסי שישמש מסגרת לניהול עבודתה ויאפשר מעקב ובקרה נאותים על פעילותה. לקרן חסרים גם נהלים בתחומי פעילות חשובים: טיפול בתביעות, העסקת עובדים ותפקידי העובדים, כספים ומעקב ובקרה. משרד מבקר המדינה העיר לקרן, שעליה להכין קובץ נהלים בסיסי שיהיה מסגרת לניהול עבודתה ויאפשר מעקב ובקרה נאותים על פעולותיה; ולהביא את הנהלים לאישור חבר הנאמנים.

11. 
חלק ניכר מהתביעות שמשך הטיפול בהן חרג מהזמן הסביר היו בשלבים ובתת-שלבים שבהם התקדמות הטיפול תלויה בעבודת עובדי הקרן. נמצאו תביעות שמידע חיוני בעניינן לא נרשם במחשב, ותביעות שהרישומים במחשב בדבר שלבי הטיפול בהן לא תאמו את שלבי הטיפול בפועל. לדוגמה, תיקים רבים שהיו אמורים להיסגר היו רשומים במערכת כפתוחים. כל אלה גרמו לעומס ולהשקעת משאבי ניהול מיותרים. האמור לעיל מלמד שהנתונים במערכת הממוחשבת של הקרן לא יכלו לשמש כלי בקרה ניהולי אמין במעקב אחר הטיפול בתביעות, וגם לא בסיס אמין לניתוח של עומסי העבודה ומשכי הזמן בכל אחד משלבי הטיפול בתביעות. עוד נמצא, שהקרן אינה מרכזת מידע על משך הטיפול בפועל בתביעות שהטיפול בהן הסתיים. לדעת משרד מבקר המדינה, מאחר שלפי דוחות הקרן היו חריגות של מאות ימים מהזמנים הסבירים שהיא קבעה לטיפול בתביעות, היה עליה להפיק לקחים בעניין הליכי עבודתה. כדי לייעל את תהליך הטיפול, היה על הקרן, בין היתר, לנתח את עומסי העבודה המוטלים על אנשי הקרן, ובמידת הצורך לעדכן את הזמן הסביר שהיא קבעה לתת-השלבים. כמו כן היה על הקרן לבחון את האפשרות להשתמש במערכת שתתריע על חריגות מזמנים, ולקבוע כללים לתגובה על חריגות כאלה. 

12. 
על הקרן לבחון את סדרי הטיפול בתיקים קשורים ולהכין נוהל עבודה בנדון. בין היתר עליה להקפיד שכל התיקים ששייכים לתובע אחד יטופלו בידי איש צוות אחד, ושהמידע הבסיסי שבהם ירוכז בתיק אחד ויוזן למחשב.

13. 
כדי לשפר את תהליך הטיפול בתביעות מן הראוי היה, שהקרן תטיל על עובדיה לעשות בחינה פרטנית של המידע שבדוח "תובעים כפולים" ולפעול לאיחוד מספרי תובע, אם הדבר ניתן.

14. 
כדי לייעל את תהליך הטיפול בתביעות על הקרן לאתר צווארי בקבוק בתהליך, לנתח את הסיבות לעומס בשלבי הטיפול השונים ולבצע את השינויים הדרושים. כמו כן על הקרן לבנות תכנית להבטחת איכות כדי להבטיח את נכונותו ואמינותו של הטיפול בתביעות.

15. 
משרד מבקר המדינה העיר לקרן, כי בגוף שעיסוקו השוטף הוא טיפול במספר גדול של תביעות כספיות, דיווחים סטטיסטיים וכספיים אמורים לשמש כלי חשוב למעקב ובקרה ולניתוח המערך התפעולי. על הקרן לפעול לכך שהנתונים בדוחותיה יהיו אמינים ורלוונטיים ולהטמיע את השימוש בהם בקרב כל דרגי העובדים.

16. 
מן הראוי שהקרן תעגן את התקשרותה עם כל אחד מספקי השירותים שלה - ובכללם יועציה - בהסכם כתוב שייכללו בו בין היתר הגדרת השירות הנדרש, התנאים לביצועו, משך השירות והתנאים להפסקתו. עוד ראוי, שהקרן תקבע אילו סוגי התקשרות ואיזה היקף התקשרות טעונים אישור של הנאמנים וכן דרכים לבדוק את עמידת ספקי השירותים בהסכמים. 
ב. תגובות המבוקרים
קרן ג'נראלי
כללי
קרן ג'נראלי הוקמה ביוזמת כנסת ישראל, כשליחת העם היהודי, כדי לפעול שמשפחות הנספים בשואה, שהיו מבוטחים בחברת ג'נראלי, יקבלו את הכסף המגיע להם. כאשר החלה הקרן לפעול היה עליה ליצור תהליך חדש, הנוגע לקריטריונים להגשת תביעות, לטיפול בתביעות ואישור התשלומים, ליצירת תהליכי עבודה ובניית תשתית מערכות מידע, למטרות הייחודיות של פעילותה. הקרן השקיעה משאבים רבים בפיתוח מערכות ממוחשבות לאיתור בעלי הפוליסות של חברת ג'נראלי, והיא הגוף הראשון והיחיד בעולם, שיצר תהליך כה יסודי ומורכב, לאיתור הפוליסות ותשלום התביעות לזכאים. עם זאת, למרות מורכבות הטיפול בתביעות, "קרן ג'נראלי" היא הגוף היחיד בעולם, שטיפל בכמות כה גדולה של תביעות לתשלום פוליסות ביטוח מתקופת השואה, בתוך פרק זמן קצר ביותר, וכבר אישרה עד היום למשפחות הנספים בשואה תשלומים בגובה של כ-70 מיליון דולר.

הקרן אינה כפופה לביקורת של מבקר המדינה, אולם היא עצמה יזמה ביקורת של מבקר המדינה על פעולותיה. יוזמת הקרן באה מתוך גישה שהפיקוח על עשיית הצדק עם קורבנות השואה, צריך להיות מוטל על הגוף המוסמך ביותר שקיים לכך במדינת ישראל - מוסד מבקר המדינה. כמו כן, מאחר שהטיפול בתביעות הביטוח של קרבנות השואה הוא משימה בעלת אופי ציבורי מובהק, הקרן חפצה שעשרות אלפי התובעים שלה, המייצגים בתביעותיהם אינטרס ציבורי, יהיו תחת פיקוח ממלכתי. לאור האמור, הקרן כאמור יזמה פנייה לכנסת ולוועדה לענייני ביקורת המדינה, אשר בעקבותיה הוחלה ביקורת מבקר המדינה על הקרן.

בפעילותה, הקרן שמה דגש על שקיפות מלאה ועל נגישות, כמו גם על סיוע והסברה מכסימליים לתובעיה המתגוררים בכל רחבי העולם. 

תהליך הטיפול הייחודי של הקרן בתביעות, נוגע בסוגיות אנושיות רגישות ביותר, ובאספקטים משפטיים מורכבים.

מאחורי כל פנייה שמגיעה לקרן, נמצא סיפור כואב של משפחה שלמה. מרבית בעלי הפוליסות כבר אינם בין החיים, והפונים - ילדי ונכדי הנספים - מנסים ללקט שברי מידע בטרם פנייתם לקרן. אנשי המקצוע בקרן, בעלי רקע בעולם המשפט והביטוח, הוכשרו במיוחד לטיפול בתביעות ייחודיות אלו. אנשי המקצוע פועלים מתוך רגישות ושיקול-דעת, הראויים לעיסוק בתשלום פוליסות, חרף 60 השנים שחלפו מאז השואה. עובדי הקרן משקיעים שעות רבות בחיבור הפרטים השונים, במטרה לסייע לתובעים, ולהביא לאישור תשלום כספי הפוליסות שהוציאו בני משפחתם עוד לפני השואה. ערנותם ורגישותם של עובדי הקרן בעבודתם מול הפונים, יורשיהם של הנספים בשואה, באה לידי ביטוי לא פעם במקרים מרגשים, שבהם תובעים ששרדו את השואה, וחיו כל השנים בידיעה שכל משפחתם נספתה בשואה, נתבשרו על ידי הקרן על קרובי משפחה שעודם בחיים, ואף נפגשו עימם באמצעות הקרן. 

מקרים מעין אלו ממחישים את גודל השליחות המוטלת על הקרן, ועל העוסקים בתחום השבת הרכוש היהודי. 

"קרן ג'נראלי" פועלת להחזיר את כספי הנספים, מבוטחי ובעלי הפוליסות של חברת ג'נראלי, לבני משפחותיהם, וכבר אישרה תשלומים בגובה של כ-70 מיליון דולר עד היום. הקרן תמשיך לפעול, על מנת להביא את קיומה לידיעת זכאים פוטנציאליים, ולשלם כמה שיותר כספים ליורשי המבוטחים של חברת ג'נראלי במהירות האפשרית, עד אשר תשלים את שליחותה כלפי משפחות המבוטחים של חברת ג'נראלי, שנספו בשואה.

1. 
הקרן החתימה את יועציה ונותני השירותים על הסכמי התקשרות, כמומלץ על ידי הביקורת.
2.8. 
הקרן פועלת להביא את קיומה והתשלומים שהיא מבצעת, לידיעת מרב הזכאים הפוטנציאליים ברחבי העולם. הקרן מנועה מלהרחיב את פעילויות הפרסום, בהעדר המשאבים התקציביים הגבוהים הדרושים לשם כך, ועל כן משתמשת בכל משאב זמין, כדי להשיג את מרב התוצאות. למשל: הפצת דוחות פעילות חודשיים לכנסת ישראל, לחברי קונגרס, מפקחים על הביטוח בארה"ב, ולכל הגורמים והארגונים בעולם המעורבים בתחום השואה והשבת הרכוש היהודי; העברת מידע וקומוניקטים לכתבי מדיה, המסקרים את הנושא בישראל ובעולם; הפקת טקסים למסירת תשלומים לתובעים, במדינות שבהן יש ריכוזים יהודיים של ניצולי שואה; הפצת פרסומים פנימיים, ועוד.

3.4. 
פרקי הזמן שנקבעו על ידי הקרן לכל שלב בתהליך הטיפול בתביעות, הוגדרו במגמה לבקר באופן שוטף את הטיפול בתביעות, ולמנוע חריגות. זמני השהייה של התביעה בכל שלב ושלב, נקבעו על יסוד הערכות. בשל (א) מורכבות הטיפול בתביעות; (ב) התלות של הקרן בגורמים חיצוניים רבים, שבהם הסתייעה לביצוע שלבים שונים בתהליך; (ג) ההמתנה לתגובות התובע בשלבים שונים לאורך התהליך; ועוד. נמצאו על ידי המבקר מקרים שבהם נמצאו חריגות מזמנים שנקבעו לטיפול בכל שלב של התביעה, וכתוצאה מכך, נמצא שבמקרים מסוימים, תאימות המידע בין הסטטוס שהופיע במערכת הממוחשבת, לבין השלב שבו נמצא תיק התביעה בפועל, לא היתה מלאה. בקביעת התהליך, הקרן לקחה בחשבון כי בעתיד יידרשו שינויים בהגדרת השלבים וזמני הטיפול שיועדו להם. 


הקרן תשנה את הגדרות זמני הטיפול של השלבים השונים במערכת, על מנת שישקפו את תהליך הטיפול בתביעות כפי שהוא מבוצע בפועל, ותבצע שינוי זה במהלך שנת הפעילות 2005. 

6. 
לדעת הקרן, בשונה מרוב העמותות וההקדשים, לקרן יש יעד אופרטיבי אחד מרכזי, והוא סיום תשלומי כספי הפוליסות לזכאים במהירות, ובכך להשלים את המשימה שלשמה הוקמה, מוקדם ככל האפשר. יעדי הפעילות להשגת יעד זה, וכמו גם שנות הפעילות הנוספות הצפויות לה, נגזרים מכמות התביעות שנמצאות בה וצפויות להגיע בעתיד, ומן המשאבים התקציביים העומדים לרשותה. לפיכך, עם אישור הצעת התקציב השנתית והרב-שנתית של הקרן, תוכן תוכנית פעילות אופרטיבית שנתית ורב-שנתית, בהתאמה, אשר תובאנה לאישור חבר הנאמנים. נוכח התנאים שהקרן פועלת בהם, תוכניות הפעולה תעודכנה בהתאם להיקפי הפעילות ונסיבות הפעילות המשתנים של הקרן.

7. 
"המדריך לתובע" של הקרן נכתב על ידי כבוד נשיא בית המשפט העליון (בדימוס), השופט מאיר שמגר, בעת שכיהן כיו"ר הקרן. הקרן הינה הגוף הראשון שעוסק בהשבת רכוש מתקופת השואה, שהפיק מדריך, המפרט באופן יסודי לפרטי פרטים את הליכי הטיפול בתביעות, כללי השערוך ותשלום הפוליסות. המדריך הופק בשש שפות, נועד גם כדי לבטא את שקיפותה של הקרן, ולחזק את הקשר שלה עם התובעים. בשל מורכבות הטיפול בפוליסות, ובפוליסות שהוצאו לפני השואה, המדריך כולל גם מושגים רבים הלקוחים מתחום הביטוח והמשפט. 

9. 
הקרן הכינה נוהל "מעקב אחר ביצוע החלטות שנתקבלו בישיבות חבר הנאמנים".

10. 
הקרן הכינה "קובץ נהלים בסיסי" המהווה מסגרת לניהול, מעקב ובקרה של עבודתה. בקובץ הנהלים נכללו גם נהלים שנכתבו על יסוד המלצות הביקורת.

12. 
הקרן הכינה נוהל "סמכויות עובד צוות", הכולל הנחייה לגבי אופן הטיפול בתביעות קשורות. 

13. 
נוהל "סמכויות עובד צוות", כולל גם הנחייה לגבי אופן הטיפול במופעים כפולים של אותו התובע, במערכת הממוחשבת לניהול תביעות. 

14. 
הקרן פועלת כדי להבטיח את איכות התהליך הייחודי שיצרה לטיפול בתביעות, לבקר את תהליכי העבודה שמבוצעים על ידה, ולאתר צווארי בקבוק בתהליך. לשם כך הסתייעה הקרן במומחים ארגוניים, שבחנו את תהליכי העבודה וזמניי הטיפול בתביעות. הקרן תמשיך לבחון מעת לעת אספקטים אלו, ומיישמת את מסקנותיה וההמלצות המתקבלות, בהתאם למסגרת התקציבית ולמצבת כוח האדם העומדים לרשותה. 

15. 
הקרן השלימה עדכון רישומיה; כל דיווחיה הסטטיסטיים והכספיים כוללים את מלוא הנתונים אודות פעילותה, החל מתחילת תקופת פעילותה.
רשות שדות התעופה

התחייבויות תלויות
הגופים המבוקרים: רשות שדות התעופה; משרד האוצר; משרד התחבורה

א. ריכוז ממצאי הביקורת

1. 
ביוני 1994 התחייב מנכ"ל הרשות דאז כלפי המדינה בשם הרשות, כי הרשות תשפה אותה, את המועצה הארצית לתכנון ולבנייה ואת הוועדות המחוזיות לתכנון ולבנייה, אם ייתבעו על ידי גורמים שייפגעו מהתכנית. רק בינואר 1995 דנה מועצת הרשות בכתב השיפוי לראשונה ואישרה אותו, וזאת בטרם נעשתה הערכת הסיכונים ואומדן הסכומים שהיא עשויה להיות מחויבת לשלם לגורמים שייפגעו מהתכנית. 

2. 
התחייבות המדינה, שניתנה בנוסח שאפשר לפרשו פרשנויות שונות, לא עוגנה בהסכם כתוב ולא קיבלה את ביטויה בתקציב המדינה.

3. 
ברשות לא עשו עבודת מטה להערכת סיכונים ולאומדן היקף התביעות הצפויות עקב אישור התמ"א לפני שקיבלו עליהם את ההתחייבויות לשיפוי. רק ביולי 1996, כשנתיים לאחר התחייבותו של מנכ"ל הרשות כלפי המדינה, הוגש למועצה הארצית לתכנון ולבנייה סקר כללי ובו הוצגו הערכות הסיכונים ואומדן סכומי הפגיעות וסכומי ההשבחות במקרקעין הגובלים עם נתב"ג כתוצאה מהתמ"א.

4. 
ביוני 1995 אישרה הממשלה את הצעת תקציב ההשקעה במסוף 3, בסך 1,680 מיליון ש"ח במחירי דצמבר 1994, אולם בהצעת התקציב לא הוזכרו העלויות העקיפות הצפויות עקב אישור התמ"א, ולא הוזכרה התחייבותו של שר האוצר בדבר "פריסת רשת ביטחון" לרשות.

5. 
בספטמבר 1997 חתמו מנכ"ל הרשות דאז וחשב הרשות על כתבי שיפוי שהיו שונים מההתחייבות שאישרה מועצת הרשות בינואר 1995 וחשפו את הרשות לתביעות נוספות. 

6. 
רק בשנת 2002 החליט משרד התחבורה כי יש לגבש תכנית אסטרטגית לאומית בעניין תביעות שהוגשו בגין התמ"א ולהיערך להתמודדות עם התביעות על הפגיעה במקרקעין עקב הקמת מסוף 3. מאז ועד סוף 2004 לא גיבשו משרד התחבורה ומשרד האוצר תכנית שכזו. 

7. 
שר האוצר דאז הודיע בכתב בו ביום 21.6.1994 למנכ"ל הרשות דאז, כי אם לא תוכל הרשות לעמוד בתשלום הפיצויים שיידרשו בתביעות מהמקורות שיעמדו לרשותה באותה העת, הוא "יפעל להגדלת מקורות הרשות בהתאם, בין אם בדרך של העלאת אגרות ובין אם בדרך אחרת". מבירור שעשה משרד מבקר המדינה עולה שפרשנותו של משרד האוצר בדבר התחייבות שר האוצר משנת 1994 אינה עולה בקנה אחד עם פרשנותה של הרשות. לדעת משרד מבקר המדינה, מן הראוי היה שהתחייבות שר האוצר דאז תהיה ברורה ולא נתונה לפרשנויות בידי הנוגעים בדבר. 

8. 
אין במשרד האוצר כל מסמכים המעידים על עבודת מטה שנעשתה לקראת ההחלטה "לפרוס רשת ביטחון" לרשות. 

9. 
התחייבותו של מנכ"ל הרשות דאז לשר האוצר, מיום 21.6.94, ניתנה בלי שמועצת הרשות הסמיכה אותו לכך כמתחייב מחוק הרשות, הקובע שהרשות לא תתחייב בשום התחייבות, אלא לפי תקציב שאושר או לפי החלטת מועצת הרשות שאישר שר התחבורה. לדעת משרד מבקר המדינה, התחייבות שנתן מנכ"ל הרשות לשר האוצר והשר פעל לפיה דינה כהתחייבות לכל דבר ועניין גם אם לא נחתם כתב השיפוי בו ביום.

10. 
ביום 5.1.95 אישרה המועצה את ההסדר שנעשה עם משרד האוצר על שיפוי המדינה ורשויותיה נגד תביעות כספיות אם יוגשו בגין הפקעות המקרקעין ואישור תכנית תמ"א 2/4. הביקורת העלתה, כי ברשות לא נעשתה עבודת מטה להערכת הסיכונים ולאומדן הסכומים קודם להבאת ההחלטה למועצה. הרשות הודיעה בתשובתה למשרד מבקר המדינה, כי הערכת הסיכונים ואומדן הסכומים נדונו במסגרת הסקר הכללי. ואולם נמצא, כי הסקר הכללי נעשה רק ביולי 1996, כשנה וחצי לאחר קבלת ההחלטה. יתרה מכך, גם עם השלמתו לא הוצג הסקר הכללי לחברי המועצה.

11. 
אף על פי שהנהלת הרשות יכלה לדעת בעקבות הסקר הכללי ביולי 1996 כי היא עלולה להיתבע בסכומים ניכרים, לא נמסר המידע למועצת הרשות ולא נדונה המשמעות הכלכלית של ההערכות האלה. 

12. 
האפשרות שיהיה צורך לשלם פיצויים לנפגעים מהתמ"א לא צוינה בהצעת תקציב הפיתוח ובתכנית המימון למסוף 3 (שלב א') שאישרה ועדת השרים לעניני כלכלה ביום 12.6.95. 

13. 
בתקציב הפרויקט שאושר ביוני 1995 היה ראוי לכלול הן את ההוצאות הישירות הן את ההוצאות העקיפות העיקריות שייגרמו כתוצאה מהקמת הפרויקט. יתר על כן, גם אם באותה העת לא היה אפשר לקבוע בדיוק את סכום ההוצאות העקיפות, הרי לא היה מקום להתעלם מהן וראוי היה להציג אומדן מקצועי כפי שמתחייב מהחלטת המועצה הארצית לתכנון ולבנייה, ובדברי ההסבר לאותו התקציב לאזכר את התביעות הצפויות ואת ההתחייבות של שר האוצר דאז לרשות.

14. 
נמצא, שכתב השיפוי לא הובא לדיון ולאישור בוועדת השרים לענייני כלכלה כפי שדרש שר הפנים דאז.

15. 
לדעת משרד מבקר המדינה, היה מקום להקפיד כי כל מרכיבי ההתחייבות לשיפוי ותשלום פיצויים יובאו לאישור מועצת הרשות, כנדרש בסעיף 42 (ב) לחוק הרשות.

16. 
הנהלת הרשות לא קיימה את החלטת ועדת המשנה של המועצה, כי "תוכן חוות דעת משפטית כוללת בעניין תקפות השיפוי, משמעות העובדה שלא הובא בזמנו לאישור המועצה, מדוע נחות השיפוי מהחוק ומדוע אין שיפוי נגדי של המדינה". והנושא לא נבדק. לדעת משרד מבקר המדינה, ראוי שחוות הדעת המשפטית שדרשה ועדת המשנה של המועצה תוצג לה בכתב ולכל הפחות תתועד. 

17.
בישיבה שהתקיימה בדצמבר 2002 בלשכת מנכ"ל משרד התחבורה, בהשתתפות עובדים בכירים של משרד התחבורה, נציגי אגף התקציבים של משרד האוצר ועובדי הרשות, סוכם כי בשל האמור בהתחייבות שנתן שר האוצר דאז מר אברהם שוחט לרשות ביוני 1994, יש לגבש עמדה ברורה בנושא, וכי "במידה והמדינה תשקול ללכת לבוררות היא צריכה לעשות זאת לאחר גיבוש עמדה יסודי... ולהחליט על קריטריונים מנחים לפיצוי". עד אוקטובר 2004, כשנתיים לאחר אותה ישיבה, לא גיבשו משרד האוצר ומשרד התחבורה עמדה בנושא הזה.

18. 
לצורך מתן כתב שיפוי נדרש הליך מסודר של קבלת החלטות על ידי כל הגורמים המוסמכים, על בסיס חוות דעת מקצועיות וסקר בדבר היקף הפגיעות ואומדן העלויות הצפויות, וכן על בסיס הערכת ההסתברות למימושן. זאת ועוד, לתביעות בגין סעיף 197 לחוק התכנון והבנייה יש השפעות כלכליות ותקדימיות מקיפות על פרויקטים לאומיים חשובים ביותר, אשר עלולות לפגוע בהתקדמותם ובפיתוחם. לפיכך לדעת משרד מבקר המדינה, יש לבחון את החלוקה הראויה של הנטל התקציבי של השיפוי בראייה ממלכתית. 
ב. תגובות המבוקרים

משרד התחבורה 

13. 
בהקמת שדה התעופה בתמנע, יתחשב משרד התחבורה באומדן התביעות הצפויות בגין סעיף 197, במסגרת אישור תקציב הפרויקט. 

17. 
בישיבה שהתקיימה בחודש דצמבר 2002, בנושא שיפוי נפגעי נתב"ג 2000 לפי סעיף 197,  הנחה מנכ"ל משרד התחבורה את אגף התקציבים במשרד האוצר, לגבש עמדה זו. 


בישיבה זו סוכם כי "במידה והמדינה תשקול ללכת לבוררות, היא צריכה לעשות זאת לאחר גיבוש עמדה יסודי, אם וכאשר על המדינה לבחור את נקודת הזמן הנוחה לה, ולהחליט על קריטריונים נוחים לפיצוי". 


משרד התחבורה יגבש עמדה וקריטריונים מנחים לפיצוי, לאחר שיוחלט על הליכה לבוררות.

רשות שדות התעופה
18. 
מנכ"ל הרשות פנה ב-21.7.2003 וב-22.12.2004, לשרי התחבורה, האוצר והפנים,  לשם הסדרת השיפוי בין משרד האוצר לבין רשות שדות התעופה.


תגובת שר התחבורה מיום 30.12.2004 היתה: "אין להסכים או להתחייב בשום פנים ללקיחת האחריות לפיצוי לפי סעיף 197. על הרשות לפעול בהתאם גם ביחס לשדה התעופה תמנע בוועדה המחוזית דרום".


הנושא ידון שוב עם מנכ"ל משרד התחבורה.
מועצה אזורית אפעל

משק הכספים

הגוף המבוקר: מועצה אזורית אפעל

א. ריכוז ממצאי הביקורת
1. 
התקציבים לשנים 2000-2004 לא אושרו בידי שר הפנים, מאחר שהמועצה כללה בהם הכנסות, כגון הלוואות מבנקים ומענקים ממשרד הפנים, שלא אושרו לה. 

2. 
הוועד המקומי רמת פנקס (אחד מיישובי המועצה) לא הגיש למועצה תקציב הכנסה והוצאה שנתי לקבלת אישורה, ולא נמצא תיעוד לכך שהמועצה דרשה ממנו להכין תקציב. המועצה קבעה בכל שנה את הסכום שיוקצב לוועד מקומי זה בהסתמך על הוצאותיו בשנה הקודמת לשנת התקציב.

3. 
המועצה הקטינה את היקפי הצעות התקציב שהגישו לה הוועדים המקומיים רמת אפעל וכפר אז"ר בלא שקבעה, בכתב, מבלי ששמעה את עמדת הוועדים, אילו מפריטי הצעות התקציב יבוטלו או יוקטנו.

4. 
המועצה הציגה בספריה רישום חלקי של עודפי הארנונה דבר שגרם להצגת גירעון נצבר גדול מזה שבפועל. הצגה מוטית זו הקשתה על משרד הפנים לקיים כהלכה את הפיקוח שהמחוקק הפקיד בידיו על אישור התקציבים וביצועם. 

5. 
בסוף שנת 1999 אישרו המועצה ומשרד הפנים תכנית הבראה, לפיה היה על המועצה להקטין בכ-1.6 מיליון ש"ח את הוצאותיה בתחומי המינהל הכללי והשירותים המקומיים והממלכתיים שהיא נותנת ובמקביל להגדיל את הכנסותיה מגביית ארנונה. נמצא, כי היעדים שנקבעו בתכנית ההבראה לא הושגו: הוצאות המועצה לא קטנו, ובשנת 2000 הן הסתכמו בכ-27.3 מיליון ש"ח, לעומת הוצאות בסך 27.5 מיליון ש"ח בשנת 1999. 

6. 
המועצה העלתה בשנת 2000 את תעריפי הארנונה בשיעור של כ-8%, כפי שנדרשה בתכנית ההבראה, אך לא היה בחיובים שהוגדלו כדי להגדיל את הכנסותיה במידה שתכסה את הוצאותיה שלא פחתו. 

7. 
המשך חריגותיה של המועצה מן התקציב מעידות, כי לא שינתה את אופן פעילותה גם לאחר הערת הבודק מטעם משרד הפנים בדבר חוסר הקשר בין התקציב לבין ההוצאה בפועל. מן הראוי שהמועצה תתאים את הוצאותיה למסגרת התקציבית שהציבה לעצמה, כנדרש, ובכך תפעל להקטנת הגירעון השוטף והגירעון הנצבר.

8. 
סכום התמיכות לא נרשם בתקציבי המועצה כתמיכות ואף לא חלוקתו לפרקי התקציב. ההוצאות על התמיכות לא נרשמו בסעיף תקציב ייחודי, כנדרש, אלא בסעיפי תקציב שונים בלא שצוין שמדובר בתמיכה, בניגוד למתחייב על פי הנוהל למתן תמיכות. מאחר שתקציבי המועצה לא אושרו מאז 1999 ונוכח אופן רישום התמיכות, הן ניתנו שלא במסגרת תקציב מאושר, בניגוד לנוהל.

9. 
הוועדים המקומיים רמת אפעל וכפר אז"ר נהגו לתת תמיכות לגופים שונים, אף על פי שהם לא היו רשאים להשתמש בסמכות זו, מאחר שהמועצה השתמשה בה. הוועדים המקומיים נתנו תמיכות לגופים שונים בלא שכל הבקשות לתמיכה נדונו בוועדת תמיכות, בניגוד להוראות הנוהל. מן הראוי שתדון בהיקף הכספי של התמיכות שהיא והוועדים נתנו ותקבע את היקפן בהתאם למצבה הכספי. 

10. 
המועצה המקומית רמת אפעל נתנה תמיכות במישרין לתנועת נוער. אין מקום לתת התחייבות לתמיכה כספית קבועה כמו תשלום במישרין של שכרם של מדריכי תנועת הנוער. תשלום שכר בידי הוועד המקומי למדריכים, שקבלתם לעבודה, תנאי העסקתם ופיטוריהם נקבעים בידי תנועת הנוער, והיא הגוף שבו נעשית עבודתם, אינו עולה בקנה אחד עם כללי מינהל תקין. הדבר עלול לגרום לאי-בהירות לגבי זהות המעביד, והוועד המקומי עלול להיות מחוייב, בשל העסקתם או בשל מעשים או מחדלים של תנועת הנוער. 

11. 
החלטת הוועד המקומי של כפר אז"ר , לקבוע לעצמו תקציב שונה מזה שאישרה לו מליאת המועצה הינה בלתי תקינה; הוועד המקומי אינו יוצא ידי חובתו בהודעה למועצה על החריגה ממסגרת התקציב שאושרה לו. המועצה, שידעה על כוונת הוועד המקומי לחרוג מן התקציב המאושר, לא עמדה על כך שהוא ישמור על המסגרת התקציבית שאושרה לו, בניגוד לנדרש. 

12. 
המועצה לא התאימה את הקצבותיה לוועד המקומי בכפר אז"ר למצבו הכספי. לטענת המועצה, משום שלא ידעה על יתרת הכספים שנצברו לזכות הוועד. על המועצה היה להתאים את הקצבותיה לוועד המקומי למצבו הכספי, ולא לאפשר לו ליצור עודפי הכנסות ולהשתמש בהם בחריגה מן התקציב המאושר. עקב היעדר בקרה נאותה של המועצה על הפעילות התקציבית של הוועד המקומי, היו בידי הוועד המקומי עודפי כספים בעוד המועצה נתונה בגירעון. חמור הדבר שהוועד המקומי שמר בידיו הכנסות מארנונה ויצר לעצמו, שלא כדין, "מקורות עצמאיים" שאיפשרו לו לחרוג מן התקציב והמועצה מצדה לא קיימה כל פיקוח על כך.

13. 
הוועד המקומי כפר אז"ר הוציא על ביצוע עבודות שיקום כבישים 340,000 ש"ח, בלא שהמועצה אישרה תקציב לכך. 

14.
רוב הכנסות הוועד המקומי כפר אז"ר מקורן בהעברות המועצה אליו, לכן עלול הגירעון השוטף בתקציב הוועד המקומי בשנים הבאות להתווסף לגירעון הניצבר של המועצה, ואם לא יופחתו הוצאותיו יגדל הנטל הכספי המוטל עליה. על המועצה לפקח על היקף ההוצאות של הוועד המקומי כדי שלא יחרוג שוב מן התקציב. 

15. 
המועצה שילמה למ"מ המזכיר את שכרו לפי שכר בכירים ברשות מקומית בדרגה 3 (שמספר תושביה 5,001-7,000), בניגוד להנחיות משרד הפנים. 

16. 
מ"מ המזכיר קיבל שכר בגין משרה חלקית (80%) שחושב מתוך השכר המלא הנקוב בטבלה, במקום מתוך 85% משכר זה, כך שלמעשה חושב שכרו לפי 100% משכר בכירים, בניגוד להנחיות משרד הפנים. המועצה גם לא חתמה עמו על חוזה אישי מיוחד להעסקתו, כנדרש. 

17. 
להתקשרות הוועד המקומי רמת אפעל עם הקבלן המיועד למלא את תפקיד מזכיר הוועד לא קדם מכרז זוטא כמתחייב מההיקף הכספי של ההתקשרות ומטיבו של השירות, שכמוהו כמילוי משרה, שאין בכישורים הנדרשים לה ייחודיות יוצאת דופן המצדיקה פטור ממכרז. 

18. 
נוכח גודלו של היישוב רמת אפעל, היה מקום לבחון אם יש הצדקה להעסקת מזכיר במשרה מלאה ובשכר כה גבוה. בצו המועצות האזוריות הוסמכה המועצה, בין היתר, לבחון את היקף ההוצאה בכל אחד מפרטי התקציב ולדרוש להקטינה או לבטלה. המועצה לא בחנה את היקף העבודה הנדרשת ממזכיר הוועד המקומי רמת אפעל וממילא לא דרשה לתקן את פרטי התקציב הנוגעים להעסקתו ולהתאים את היקף ההוצאה להיקף העבודה.

19. 
 הוועד המקומי כפר אז"ר, פעל בהליכי האיוש של משרת "מנהלת הועד המקומי" בניגוד למתחייב על פי עקרונות השוויון והתחרות ההוגנת. אי הגדרה מראש של המשרה והחלטת הוועדה בדבר התאמת התפקיד למועמדת במקום בחירה של המועמד המתאים ביותר לתפקיד, מנוגדת לדין ולכללי מינהל תקין. 

20. 
המועצה שינתה סיווגים של כ-13 סוגי נכסים בצו הארנונה, בלא שהשימוש בהם בפועל השתנה, אגב שינוי סכומי הארנונה שהוטלו עליהם, לעתים בחריגה מהסכום המזערי או המרבי שנקבע בתקנות; לגבי שלושה סוגי נכסים שונו סכומי הארנונה בחריגה מהסכומים שנקבעו בתקנות ההסדרים; כל זאת בלא שהמועצה קיבלה את אישורי השרים, בניגוד לנדרש בתקנות. שינוי סיווגי הארנונה וסכומי הארנונה, שנעשה שלא כדין, גרם בחלק גדול מן המקרים לחיוב בסכומי ארנונה קטנים מהנדרש על פי הדין וכתוצאה מכך פחתו הכנסותיה. על המועצה לחייב את בעלי הנכסים בארנונה כדין.

21. 
שטחי מבני מגורים ועסקים ברמת פנקס נקבעו, לצורך חישוב חיובי הארנונה, לפי הצהרת בעליהם. המועצה החליטה בישיבתה ב-19.7.01 לבצע מדידה של שטחי המגורים והעסקים ביישוב לצורך חיובם בהתאם לשטחיהם. עד מועד סיום הביקורת לא בוצעה המדידה.

ב.  תגובת המבוקר

מועצה אזורית אפעל

1 .  
המועצה כללה בסעיף הכנסות בשנים 2000-2004 גם סכומים שנתקבלו מקבלן כהחזר תשתיות-על, שבוצעו בעבר.

8. 
מאז שנת 2004, קיימת  הקפדה מלאה על נוהל רישום של מתן התמיכות. 

9-10. 
בשנת 2005 תדון ועדת הקצבות ותאשר, את כל ההקצבות הן לוועדים והן של המועצה. 

11-12. 
החל מ-2002, גביית הארנונה של כלל ישובי המועצה, היא בידי המועצה.


בכך נפתר נושא הפיקוח על הכנסות הוועדים המקומיים מארנונה, שנגבתה על ידם באופן עצמאי. 

14.  
החל מסוף שנת הכספים 2004 ומשנת הכספים 2005, דרשה המועצה בכל רבעון, דיווחים חודשיים, על מנת לקיים פיקוח על היקף ההוצאות של הוועדים המקומיים. 

15. 
השכר תוקן לדרגה 2 כנדרש.

16. 
בעקבות הביקורת, צומצם שכר הגזבר, עוד בשנת 2004.

17-18. 
בתוכנית ההבראה ובתקציב 2005 שהגישה המועצה, קיימת הצעה לצמצם את שכר המנהלים של ועד רמת אפעל.

19. 
לא הובא לאישור המועצה, והיא לא אישרה, מינוי של  מנהלת ועד מקומי. ועד כפר אז"ר נמנע באופן קבוע מלהעביר פרוטוקולים של ישיבותיו, על אף דרישות חוזרות ונשנות. מאז אישור ועדת אמרני, יש סמכות למועצה לאכוף קבלת דו"ח שוטף, היא תקפיד מעתה על שיגור דרישות לקבלת פרוטוקולים של ישיבות ועדים,  ודו"ח כספי תקופתי.

 20. 
במסגרת אישור צו הארנונה לשנת 2004, באו החריגות על תיקונן.

21. 
מדידות שטחי מבני מגורים ועסקים ברמת-פנקס, בוצעו בשנת 2004 ובאו ליד ביטוי בחיובי  הארנונה לשנת 2005.  


חלק ג

"לקט מעקבים"

ביצוע החלטות ממשלה

ותיקון ליקויים


צוותים לתיקון ליקויים
חוק מבקר המדינה, התשי"ח-1958 (נוסח משולב) (תיקון התשס"א)
21א.

ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).
 

ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.
21.   
ב.
ראש הגוף המבוקר כאמור בסעיף 21א' ידווח למבקר על ההחלטות שהתקבלו, סמוך לאחר קבלתן, וכן ידווח ראש הגוף המבוקר לראש הממשלה.



ראש הגוף המבוקר ידווח בין השאר על הדרכים לתיקון הליקויים והמועד לתיקונם.       
החלטות הממשלה
תמ/10 - 4.3.1996
בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.
א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.
ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.
בק/44 - 26 לאוגוסט 1997
א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.
ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.
ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.
ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.
ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.
ביצוע ההחלטות
משרד ראש הממשלה - האגף לביקורת המדינה והביקורת הפנימית
בהתאם להוראות חוק מבקר המדינה ולהחלטות הממשלה דלעיל, מקיים האגף בחינות תפקוד של הצוותים לתיקון הליקויים.
מן הבחינות שממצאיהן יובאו להלן, עולה כי במרבית משרדי הממשלה, פועלים צוותים לתיקון ליקויים.
להלן פירוט הממצאים לשנת 2004.
צוותים למעקב אחר תיקון ליקויים
הרכבים ונושאים שנדונו 

מעודכן ל-31.12.2004
משרד האוצר
יו"ר הצוות: מנכ"ל המשרד.
חברים: יועץ משפטי,חשב, מבקר פנימי.
נושאים שנדונו: 1. פרויקט להב"ה; 2. אבטחת מידע; 3. האגף למשאבי אנוש ופעילות יחידת הרווחה.
המשרד לאיכות הסביבה
יו"ר הצוות: מנכ"לית המשרד.
חברים: סמנכ"ל למינהל ומשאבי אנוש, חשבת, נציגת היועצת המשפטית, מבקרת פנימית.
נושאים שנדונו: 1. מערך השפכים ברשויות המקומיות; 2. השירות לציבור, הטיפול בפניות הציבור; 3. מניעת אירועים של חומרים מסוכנים; 4. היבטים סביבתיים של הפעילות התעשייתית ברמת חובב.
משרד הביטחון

יו"ר הצוות: מנכ"ל המשרד.
חברים: סמנכ"ל וראש אגף בקרה ומינהל, הממונה על ענייני ביקורת המדינה.
נושאים שנדונו:
1. אזרוח משימות; 2. תחנת גלי צה"ל; 3. ניהול מקרקעי תעש; 4. הספקת שירותי רפואה לחיילים; 5. השמירה על איכות הסביבה בצה"ל; 6. שירות בני המגזר הבדואי; 7. הוועדה להענקת זכויות לפנים משורת הדין שבאגף השיקום; 8. יצור מערכת והספקתה לצה"ל.
משרד הבינוי והשיכון
יו"ר הצוות: מ"מ המנהל הכללי. 
חברים: מנהלת אגף בכיר מידע וניתוח כלכלי - מ"מ יו"ר, היועצת המשפטית, חשב, מנהל האגף לביקורת פנים, נציג האגף למידע וניתוח כלכלי - חמרכז הוועדה.
נושאים שנדונו: 1. הערכת סיכונים וקביעת הדרכים למניעתם; 2. מימון עבודות בנייה ופיתוח ביהודה ושומרון; 3. שיתוף המגזר הפרטי בפיתוח תשתיות ציבוריות; 4. המחוז במשרד הבינוי והשיכון; 4. חברת פרזות; 6. הפיקוח על אכלוס דירות וניהולן בידי חברת עמיגור; 7. שיקום שכונות; 8. אתרי האינטרנט של הממשלה; 9. הלוואות לאגודות שיתופיות לבנייה ביהודה ושומרון; 10. חברת עמידר; 11. מימון עבודות בנייה ופיתוח ביהודה ושומרון.
משרד הבריאות 
ועדת המעקב אחר תיקון הליקויים לא התכנסה במהלך שנת 2004.
משרד החוץ
ועדת המעקב אחר תיקון הליקויים לא התכנסה במהלך שנת 2004.
משרד החינוך, התרבות והספורט 
יו"ר הצוות: מנכ"לית המשרד.
חברים: סמנכ"ל בכיר למינהל, סמנכ"ל ומנהל מינהל כלכלה ותקציבים, חשב בכיר, יועצת משפטית,
סגן מנהל אגף א' לביקורת. 
נושאים שנדונו: 1. רשות העתיקות; 2. חינוך קדם יסודי - סדרי מינהל וניהול כספי; 3. היבטים מינהליים בתהליך הטמעת מודל ללימוד מתמטיקה בגני ילדים.
משרד החקלאות ופיתוח הכפר
יו"ר הצוות: מנכ"ל המשרד.
חברים: סמנכ"ל בכיר לאיכות, מבקר פנימי.
נושאים שנדונו: 1. סדרי הטיפול ביער; 2. פיתוח המרחב הכפרי; 3.מכסות הטלה למעלה יוסף; 4. עובדים זרים; 5. תשתיות ניקוז; 6. תוכנית עבודה שנתית לביקורת הפנימית.
משרד המדע והטכנולוגיה
יו"ר הצוות: מנכ"לית המשרד.
חברים: חשב, יועצת משפטית, מבקר פנימי.
נושאים שנדונו: 1. הפעלת בקרים מקצועיים בפרויקטים של מחקר ופיתוח; 2. הפעלה במשרד של רכב של מינהל הרכב הממשלתי; 3. נסיעות במוניות.
משרד המשפטים
ועדת המעקב אחר תיקון הליקויים לא התכנסה במהלך שנת 2004.
הנהלת בתי המשפט
ועדת המעקב אחר תיקון הליקויים לא התכנסה במהלך שנת 2004.
משרד הפנים
יו"ר הצוות: סמנכ"ל המשרד.
חברים: יועץ משפטי,  חשב, מבקרת פנים .
נושאים שנדונו: 1. פיקוח על כוח-אדם ושכר ברשויות המקומיות; 
2. מפע"מים; 3. פנקס הבוחרים לכנסת ה-16 - מהימנות הנתונים.
המשרד לקליטת העלייה
ועדת המעקב אחר תיקון הליקויים לא התכנסה במהלך שנת 2004.
משרד ראש הממשלה
ועדת המעקב אחר תיקון הליקויים לא התכנסה במהלך שנת 2004.
משרד הרווחה
יו"ר הצוות: מנכ"ל המשרד.
חברים: יועצת משפטית, חשב, מנהל אגף ביקורת פנימית.
נושאים שנדונו: 1. טיפול בעררים המוגשים על פי חוק שירותי הסעד; 
2. התערבות עובדי לשכת השר והמנכ"ל בהשמת ילדים במעונות יום ופנימיות; 
3. זכויות עובדים; 4. תרומות.
משרד התחבורה
יו"ר הצוות: מנכ"ל המשרד.
חברים: יועצת משפטית, חשב, סמנכ"ל בכיר למינהל, סמנכ"ל בכיר לתכנון כלכלי, מבקר פנימי - משקיף.
נושאים שנדונו: 1. השימושים באינטרנט ככלי לשיפור השירות לציבור;
2. פרויקט הרכבת הקלה בירושלים; 3. השירות המטאורולוגי; 4. תכנון ותיאום הקמת גשר צפריה; 5. הפרדת הרכבת מרשות הנמלים; 6. מוכנות מערכות המידע של המשרד למקרה אסון; 7. קשרי מידע ממוכנים - פנימיים וחיצוניים; 8. משרד ראש הממשלה - שיתוף פעולה ויחסי גומלין.
משרד התיירות
יו"ר הצוות: מנכ"ל המשרד.
חברים: יועץ משפטי, חשב, סמנכ"ל בכיר למינהל ומשאבי אנוש, המבקר הפנימי.
נושאים שנדונו: 1. הגנת מלונות ים-המלח מפני הצפה; 2. פעולות שיווק תיירות - שיתוף פעולה עם רשויות מקומיות.
משרד התעשייה, המסחר והתעסוקה
יו"ר הצוות: מנכ"ל המשרד.
חברים: יועץ משפטי, חשב, סמנכ"ל בכיר למשאבי אנוש, מבקרת פנימית.
נושאים שנדונו: 1. פעילות הממונה על התקינה;  2. הפיקוח על המחירים; 
3. הכשרה מקצועית למבוגרים; 4. אכיפת חוקי עבודה; 5. פעולות להגנת הצרכן.
שירות התעסוקה
יו"ר הצוות: מנכ"לית השירות.
חברים: יועץ משפטי, חשב, מבקרת פנימי.
נושאים שנדונו: 1. אמצעים ותנאי גישה נוחים לנכים; 2. תוכנית ביקורים אצל מעסיקים; 3. נוכחות בעבודה - החתמת כרטיסי עובד; 4. רישום רטרואקטיבי של התייצבות דורשי עבודה; 5. מענה טלפוני לפונים ללשכות; 6. דיוק ברישום נתונים והקפדה על רישום מלא שלהם; 7. רישום סירובים; 8. זמינות מנהלים לדורשי עבודה; 9. שעות קבלת קהל - דורשי עבודה; 10. הטיפול בדורשי עבודה אקדמאיים שאינם מציגים תעודות נדרשות.
משרד התקשורת
יו"ר הצוות: מנכ"ל המשרד.
חברים: סמנכ"לית בכירה למינהל, חשב, נציגת היועץ המשפטי, מבקר פנים.
נושאים שנדונו: 1. הפיקוח האלחוטי; 2. הספקטרום.
משרד התשתיות הלאומיות
יו"ר הצוות: מנכ"ל המשרד.
חברים: חשב, יועץ משפטי, מבקרת פנימית.
נושאים שנדונו: 1. בז"ן - הסדר עקרונות לשימוש בנכסים בתום הזיכיון; 2. פי גלילות - השקעות ברכוש קבוע; 3. שמירת איכות הסביבה בחברות תשתית האנרגיה; 4. ניהול מקרקעי תעש; 5. מקורות - ארגון מחדש ועבודות עבור גורמי חוץ; 6. מחקרים באוניברסיטאות במימון גורמי חוץ; 7. מניעת אירועים שמעורבים בהם חומרים מסוכנים; 8. מערכות הנדסיות חיוניות בבתי-חולים.
נציבות המים
יו"ר הצוות: נציב המים.
חברים: סגן נציב המים - מ"מ יו"ר, יועצת משפטית, חשב משק המים, המבקרת הפנימית.
נושאים שנדונו: 1. שמירת איכות הסביבה בחברות תשתית האנרגיה; 2. שינוי חקיקה בחוק המים; 3. סקר זיהוי בעלויות ושטחים בחקלאות הפרטית; 
4. איכות מי השתייה; 5. יחידת הפיקוח; 6. כיסוי ביטוחי לעובדי שטח; 
7. התקנת מכשירי איתור רכב.
המוסד לביטוח לאומי
יו"ר הצוות: מנכ"ל המוסד.
חברים: יועצת משפטית, חשב, מנהלת אגף פניות ציבור, מנהל אגף א' מינהלה, מנהלת אגף בכירה הביקורת הפנימית.
נושאים שנדונו: 1. פיקוח על הטיפול בחסויים; 2. יחידות לטיפול מיוחד ביילוד; 3. פנקס הבוחרים לכנסת השש-עשרה, מדו"ח 54ב של מבקר המדינה; 
4. הטיפול בתאונות עבודה; 5. היבטים בהתקשרות עם מרכזי שיקום; 6. זקנה ושאירים; 7. היבטים בהתקשרות עם מוסדות ובתי ספר פרטיים; 8. בדיקות תשלומים בגין חוות דעת נוירופסיכולוגית; 9. בדיקות תשלומים מינהליים בתקציב התפעולי - ניידות.
רשות הנמלים
יו"ר הצוות: מנכ"ל הרשות.
חברים: סמנכ"ל כספים, סמנכ"ל הנדסה, סמנכ"ל תפעול, סמנכ"ל למינהל, מבקר פנימי.
נושאים שנדונו: נמל אילת - כספים ותכנון.
רשות שדות התעופה
יו"ר הצוות: מנכ"ל הרשות.
חברים: מנהל נתב"ג, יועץ משפטי, סמנכ"ל למינהל וארגון, הממונה על הכספים, חשב, המבקר הפנימי.
נושאים שנדונו: 1. פקודות שינויים לפרויקטים של חוזים עם קבלנים לבינוי בטרמינל 3; 2. חניונים בנתב" - ביקורת זכיין - מעקב; 3. מסופי מעבר יבשתיים, הקמת גשר צפריה - מעקב; 4. הסכמי מסגרת עבודות חשמל - מעקב; 5. בדיקת תעודות השכלה של עובדי הרשות האקדמאים וביקורת לו"ז טרמינל 3; 6. אתר האינטרנט.
רשות השידור
יו"ר הצוות: מנכ"ל הרשות.
חברים: סמנכ"ל כוח אדם ומינהל, נציג האגף ליעוץ משפטי, סמנכ"ל כספים וכלכלה, מנהל קול ישראל, 
מנהל הטלוויזיה, עוזר מנכ"ל, מבקרת פנימית.
נושאים שנדונו: 1. התאמת שידורי הטלוויזיה לחרשים וכבדי שמיעה; 
2. התקשרויות עם מפיקים חיצוניים בניגוד לכללי רשות השידור.
פיקוח, בקרה ואבטחת מידע

 ועדות היגוי למחשוב

החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח מקיף לתקופה יולי 2004 - דצמבר 2004.

דו"ח מעקב זה שהכין האגף, בא לסכם את הפעולות שהתקיימו בועדות ההיגוי למחשוב, שהוקמו בהתאם להחלטה דלעיל.
 
מניתוח הממצאים מתברר:

1. 
הוקמו ועדות היגוי בכל המשרדים והגופים הציבוריים. 

 

2. 
בגופים הבאים הוקמו ועדות, אך אינן פעילות כמתבקש: משרד החקלאות ופיתוח הכפר; משרד התעשייה, המסחר ותעסוקה.

יובאו להלן הרכבי הוועדות והנושאים שנדונו בהן. דו"ח זה של האגף מעדכן דיווח קודם, שראה אור ב"הערות ראש הממשלה" מספר 55א, אוקטובר 2004.

 
משרד ראש הממשלה
 

יו"ר ועדת ההיגוי: סמנכ"לית בכירה למינהל ומשאבי אנוש.

חברים: יועצת משפטית, חשבת, מבקרת הפנים, ראש אגף ביטחון, ראש אגף בכיר לטכנולוגיית המידע, ראש תחום תקציבים, ממונה על אבטחת מידע, מנהלת תחום ביקורת ואבטחת מידע.

נושאים שנדונו: תוכנית עבודה לשנת 2004 ומסגרת תקציבית של האגף לטכנולוגיות מידע; היערכות המשרד לפריסת תשתיות בכלל המשרד, בדגש על הפרדת הרשת המסווגת מהבלתי מסווגת וקישור יחידות הסמך בטכנולוגית IP VPN; היערכות המשרד לפיתוח מערכת לניהול ידע; מדיניות אבטחת מידע, שדרוג מערך הגיבויים. 
משרד האוצר (ראשי)

יו"ר ועדת ההיגוי: סגן בכיר לחשב הכללי - ממונה על מערכות המידע. 
חברים: מנהל אגף הביטחון, מנהל שע"מ, סגן בכיר לחשב הכללי - ממונה על מערך השכר, סגן הממונה על השכר, מבקר הפנים ומנהל תחום אבטחת המידע. 

נושאים שנדונו: במסגרת פרוייקט מרכב"ה, המנוהל בידי משרד האוצר, הוקמה ועדת היגוי עליונה, אותה מרכז סגן בכיר לחשב הכללי - ממונה על מערכות המידע. בהתאם הוקמו ועדות לפי תחומים מקצועיים. דיווח על "ממשל זמין" מועבר לקבינט החברתי כלכלי, מידי חצי שנה. 

החשב הכללי אמור לחתום על כתב מינוי ל"ועדת היגוי לאבטחת מידע במערכות קריטיות במשרד האוצר". הוועדה תעסוק בנושאים הבאים: גיבוש ועדכון מדיניות אבטחת מידע של מערכות קריטיות במשרד, אישור תכניות עבודה שנתיות בנושא אבטחת מידע ופיקוח על התקדמות ביצוען, ניהול פורום מקצועי בכיר לליבון בעיות הקשורות באבטחת מידע, הערכת נזקים בעקבות תקלות בהן נפגעו מערכות מידע, וגיבוש המלצות לפעולה.
המשרד לאיכות הסביבה

יו"ר ועדת ההיגוי: סמנכ"ל בכיר למינהל ומשאבי אנוש.
חברים: מדען ראשי, חשבת המשרד, נציגות הלשכה משפטית, נציגת אשכול תשתיות, קב"ט, ראש אגף מערכות מידע, אחראית אבטחת מידע, ממונה על ביקורת פנים, נציגת ביקורת פנים, מנהל מחוז צפון - נציג המחוזות, נציג אשכול תעשיות.

נושאים שנדונו: הוועדה לא התכנסה בשנת 2004. יחידת המחשוב של המשרד לאיכות הסביבה פועלת בשיטת מיקור חוץ מלא; ההסכם עם הספק הנוכחי הסתיים בשנת 2004, והמשרד בחר ספק חדש. לא ניתן היה לקיים דיונים במסגרת הוועדה, במהלך ההקמה של תשתיות המחשוב המחודשות של המשרד. המשרד כינס מספר ישיבות של ועדת היגוי מצומצמת יותר, אשר התמקדה במעקב אחר הקמת מערך המחשוב החדש, והטמעתו בארגון. 

משרד הביטחון 

יו"ר ועדת ההיגוי: מנכ"ל המשרד. 
חברים: סמנכ"ל לארגון ומינהל, ראש אגף מינהל לעיבוד נתונים, ראש אגף תקציבים, חשב המשרד, ראש אגף בקרה וניהול, היועץ הכלכלי, נציג הממונה על הביטחון, ממונה על אבטחת מידע.

נושאים שנדונו: הצגה ואישור תוכנית העבודה לשנת 2005: 1) פרוייקט MODEL ERP: ספקים, פריטים, רכש, שינוע, כספים, תקציב, ניהול פרוייקטים, מכירות והיתרי מנכ"ל. קליטת תשתיות SAP ושילובן במערך הקיים במרכז לעיבוד נתונים. ביצוע טיוב והסבה לפרוייקט. היערכות לביצוע מבחני קבלה יישומיים וטכנולוגיים. היערכות לביצוע הדרכות והטמעות.

2) סחר אלקטרוני: מכרזים, מחשוב ורישום רכב וציוד באחזקת חוץ (רכב לבן). הרחבת והמשך הטמעה משקים. העברת מסרי הזמנות וחשבוניות בצורה דיגיטלית. העברת מסמכים טכניים במכרזים ובהזמנות. חשבוניות בתי חולים. הרחבת השימוש בשרת התשלומים.

3) שיקום והנצחה: פרוייקט שיקום 2000 - שיפורים והרחבות. המשך הקמת אתר אינטרנט לזכאים (שלב ב'). הרחבת מוקד פניות לזכאים ליתר זכאי המחוזות. הקמת מערך דיווח ותחקור מידע. 

4) פורטל ארגוני: הקמת פורטל חדש מבוסס SAP. מעבר לתפיסת ניהול ידע - עולמות תוכן. שילוב כלים לניהול ידע (קבוצות דיון, פרסומות, חדשות). אשנב מידע אישי.

5) הוספה של אתרים חדשים ועיבוי קיימים, במטרה לשפר את השירות לאזרח. שדרוג אתר הסחר אלקטרוני. הקמת פורטל באנגלית. המשך הטמעת כלים לעדכון אינטראקטיבי. הרחבת השימוש בטפסים מקוונים.

6) תשתיות: גיבוי "חם" ושרידות לשרתים, כולל שימוש ברובוטים. מתקן גיבוי מרוחק לשימור מידע "חם" (DRP), ברשות לפיתוח אמצעי לחימה. אמצעי שליטה ובקרה על ישומים ברשת. הקמת רשת משרדית מסווגת. אפיון השימוש ב"כרטיס חכם" בהזדהות למערכות המחשב.

המשרד לביטחון הפנים
 

יו"ר ועדת ההיגוי: סמנכ"ל בכיר למינהל ומשאבי אנוש.

חברים: חשב, נציג יחידת מערכות מידע, נציג הלשכה המשפטית, נציג אגף תקצוב ובקרה, קצין ביטחון, נציג יחידת מבקר המשרד. 

נושאים שנדונו: הקמת אתר אינטרנט, מטרות ויעדי אתר האינטרנט, לוחות זמנים לפרוייקט האינטרנט, תחרות לעיצוב האתר, העסקת מנהל תוכן לאתר האינטרנט. 

המשרד לביטחון הפנים - שירות בתי הסוהר

יו"ר ועדת ההיגוי: ראש המטה של שירות בתי הסוהר

חברים: ראש מינהל ביטחון ואסיר, ראש מינהל משק, ראש מינהל משאבי אנוש, ראש מינהל טיפול ושיקום, מפקד גוש שרון, ראש מחלקת תכנון וארגון , ראש מחלקת מערכות מידע, סגנית ראש מחלקת מערכות מידע, מפקד בית סוהר ניצן, סגן מנהל בית סוהר מעשיהו. 

נושאים שנדונו: תכנון אסטרטגי למערכות המידע, אבטחת מידע במערכות המחשוב, התאמה של מערכת המודיעין, ספירה וזיהוי ממוחשב של אסירים, מערכת המחשוב של עבודות שירות, קישור עם משטרת ישראל, תכנית "קידמה", סקר סיכונים.

משרד הבינוי והשיכון

יו"ר ועדת ההיגוי: מנכ"ל המשרד.
חברים: מנהלת אגף פרוגרמות, סגנית בכירה ליועצת המשפטית, מנהלת אגף מערכות מידע, מנהלת תחום תקציב רגיל, סגנית מנהל אגף בכיר אכלוס, מ"מ מנהל מינהל תכנון והנדסה, מנהלת אגף בכיר מידע וניתוח כלכלי, סמנכ"ל בכיר למינהל ומשאבי אנוש, סגן חשב המשרד, מנהלת אגף בכיר נכסים ודיור, מנהל מחוז הגליל.

נושאים שנדונו: אישור תוכנית העבודה לשנת 2005, מכרז מיקור חוץ, מערכות בפיתוח, התקשרויות מתכננים, עלויות פיתוח, מעבר בין סביבות עבודה, אינטרנט ואינטרה-נט, משרד ממוחשב, מיחשוב של פרוייקט שיקום שכונות, "תיק יישוב" ו"מיחסון נתונים", פרוייקט מרכב"ה.

משרד הבריאות

עקב החלפת בעלי תפקידים באגף המחשוב, בתחום הניהולי ובתחום אבטחת המידע, לא התכנסה הוועדה במהלך שנת 2004. המשרד מינה נציגים לוועדת ההיגוי החדשה, כלהלן:

יו"ר ועדת ההיגוי: סמנכ"ל בכיר למינהל ומשאבי אנוש.

חברים: המשנה למנכ"ל, מנהל האגף לשירותי מידע ומחשוב, סגן חשב המשרד, סגן מנהל האגף לתכנון, תקצוב ותמחור, מנהל אגף ביטחון, נציגת הלשכה המשפטית, מרכז בכיר לביקורת פנים, מנהל אבטחת מידע.

משרד החוץ
 

יו"ר ועדת ההיגוי: משנה למנכ"ל.

חברים: מנהל אגף תקשוב, מנהל חטיבת תיאום, מינהל ומבדק פנים, סגן ממונה ביטחון, נציג ציבור, מנהל חטיבת תקציבים, נציג היועץ המשפטי.

נושאים שנדונו: תשלומים באמצעות מערכת "ממשל זמין" - סוכם לבדוק ביצוע התשלומים באמצעות מערכת "ממשל זמין", בעיקר בנושאים הקשורים לשירותים הקונסולריים. העניין נבדק ועומד לפני יישום סופי. הקמת רשת עולמית בסיווג שמור, על בסיס WAN עולמי, בין משרד החוץ והנציגויות.

משרד החינוך, התרבות והספורט

יו"ר ועדת ההיגוי: מנכ"לית המשרד.
חברים: מנהלת מינהל תיקשוב ומערכות מידע, מנהל אגף בכיר לכלכלה ותקציבים, יועצת בכירה למנכ"לית, מנהל אגף בכיר (ביטחון, בטיחות סביבתית ושעת חירום), סגן מנהל אגף א' לביקורת, סגן מנהל מחלקה - הלשכה המשפטית; קב"ט ארצי, ממונה על אבטחות מידע.

נושאים שנדונו: אבטחת מידע ואבטחת רציפות תפעולית של המשרד: סטטוס פעילויות הגנה על מידע רגיש. סקר הסיכונים בתחום הגלישה: בוצע שלב ראשון של סקר הסיכונים, כחלק מסקר על הקישור לאינטרנט במשרד. מעבר מאבטחת מידע - מבוססת סגירות, לפתיחות. ניתן דגש על פתיחת שירותים אישיים בממשל זמין, תוך שמירה על רמת אבטחת מידע הנדרשת. פעילות לפתיחה (מאובטחת) של ערוצים ללקוחות מערכת החינוך. פתיחת שירותי ממשל זמין אישי למורים. ד"ש - מידע על השתלמויות. תלושי שכר למורים. פתיחת שירותי ממשל זמין אישי לתלמידים - ציוני בגרות. פתיחת שירותי ממשל זמין מוגן לרשויות ולבעלויות מית"ר - מידע על תשלומים לרשויות ולבעלויות חינוך.
משרד המדע והטכנולוגיה

יו"ר ועדת ההיגוי: סמנכ"ל בכיר למינהל ומשאבי אנוש.

חברים: החשב, היועצת המשפטית, המבקר הפנימי, קצין ביטחון וממונה על אבטחת מידע, יו"ר ועדת ענ"א, האחראי על התקציבים.

נושאים שנדונו: אתר האינטרנט - סטטוס והצעה לפיתוח, הטמעת מערכת מרכב"ה, רכישת רשיונות לתוכנית המרכב"ה, הצגת תוכנית העבודה לשנת 2004, אבטחת מידע וכרטיס חכם, מינוי אחראי על התוכן ועל עיצוב האתר, שינוי הגרפיקה של האתר, חלוקת האתר למדורים, שידרוג האתר.

הנהלת בתי המשפט

יו"ר ועדת ההיגוי: מנהל בתי המשפט.
חברים: שני משנים ליועץ המשפטי לממשלה, שני משנים לפרקליט המדינה, סמנכ"ל, מנהל אגף ארגון ותקצוב, נציג ועדת ענ"א מרכזית, מנהלת אגף לרישום והסדר מקרקעין, הסניגורית הציבורית הארצית, סגן רשם הפטנטים, חשב המשרד, האפוטרופוס הכללי, מנהל אגף מערכות מידע, דובר, עוזר למנכ"ל, נציגת המחלקה לחקירת שוטרים, נציג מחלקת יעוץ וחקיקה.

נושאים שנדונו: הדגמת שידור וידאו, סקר סיכונים, תוכניות עבודה לשנת 2004 ו-2005, פרוייקט מרכב"ה; השפעת הקיצוץ התקציבי על תוכנית העבודה של 2004: הורדת IP TELEPHONY לעדיפות נמוכה, צמצום רכישת ציוד היקפי ומחשבים ניידים; אישור נוהל חלוקת מחשבים ניידים, אישור תוכנית האב למחשוב בתוכנית האסטרטגית, יתירות וקונסולידציה, עדכון הטמעת מערכת מרכב"ה, עדכון בנושא כנס SAP, טכנולוגיות אלחוטיות.

המשרד לקליטת העלייה

יו"ר ועדת ההיגוי: מנכ"לית המשרד.
חברים: חשב, מנהל אגף בכיר למערכות מידע, קצין ביטחון, היועץ המשפטי, המבקר הפנימי, ממונה אבטחת מידע, מנהל אגף תקציבים.

נושאים שנדונו: הרחבת התקשורת, רכש תוכנת שליטה, פרסום מכרז לניהול מסמכים, מערכת ממוחשבת לתמיכות ועזבונות, פרוייקט מרכב"ה, פיקוח ובקרה על תשלומים לעולים, דיווח פעילות אגף המחשוב לשנת 2003, יעדי אגף המחשוב לשנים 2004-2005, מערכת תיק עולה באינטרנט והסבר לעקרונות הצגת המידע אודות העולה, הרשאת גישה למאגרי מידע, אישורים באינטרנט, תיק עולה באינטרנט, הערכת מצב לקראת סיום שלב האפיון ליישום פרוייקט מרכב"ה, ביצוע פרויקט "מימשל זמין", משרד ממוחשב, הצגת קובץ ממשק תשלומים לפרט, תקציב מערכות מידע, הקמת ועדת משנה למתן הרשאות חריגות למאגרי מידע, שדרוג הציוד והתוכנה, התקשרויות עם חברות פרטיות, היערכות המשרד ליישום פרוייקט מרכב"ה, אישור רכש ציוד קצה ופיתוח מערכות ממוחשבות, בלאי ציוד מחשבים, אפיון אתר אינטרנט למינהל הסטודנטים, מחשוב בנתב"ג - עדכון צרכים, סטטוס פרוייקט העצמת השפה העברית, ניהול ידע, מכרזים לאספקת ציוד.

משרד הפנים

יו"ר ועדת ההיגוי: סמנכ"ל בכיר למינהל ומשאבי אנוש.
חברים: חשב, מנהל תחום ענ"א, קצין ביטחון, תקציבן, מבקרת פנימית, יועצת משפטית.

נושאים שנדונו: רכש והגדרת צרכים בתחום ענ"א, קליטת דוחות רואי החשבון של הרשויות המקומיות במחשב, השלמת מידע לנגישות נכים באתר האינטרנט, תקציב אבטחה למערכת "אביב", חיבור מערכת "אביב" לאינטרנט, שדרוג מערכת "מאור", סקירת אבטחת מידע במשרד, קביעת תפקידי "יועץ לאבטחת מידע", מכרז לשכירת שירותי חברת יעוץ בתחום אבטחת מידע לכלל המשרד.

משרד הרווחה

יו"ר ועדת ההיגוי: סמנכ"ל בכיר למינהל ומשאבי אנוש.
חברים: מנהלת אגף מערכות מידע, מנהל אגף ביטחון, מנהל אגף ביקורת פנים, תקציבן המשרד, ממונה ניתוח מערכות מינהל, מנהל חטיבת תשתיות ומערכות הפעלה.

נושאים שנדונו: עדכון ורענון של נהלי אבטחת מידע ואכיפתם, הגדרת תפקידי נאמן אבטחת מידע, מינוי והדרכת נאמנים בכל אגף, ישום המלצות ועדת הבדיקה לאבטחה ממוחשבת באתרים בהם יש "מידע רגיש".

 
משרד התחבורה
 

יו"ר ועדת ההיגוי: סמנכ"ל בכיר לתכנון כלכלי.

חברים: היועצת המשפטית, חשב המשרד, מנהלת אגף בכיר מערכות מידע, מנהלת השירות המטאורולוגי, ממונה על אבטחת מידע, מבקר פנימי, נציגת אגף כלכלה ותכנון.

נושאים שנדונו: דיווח על פעילות הוועדה בשנת 2003: עדכון פעילות ליישום המלצות דו"ח הביקורת מספר 4, של מבקר משרד התחבורה בנושא ביטחון ואבטחת מידע במערכות ממוכנות, שפורסם באפריל 2003. עדכון סטטוס בנושא הכנת המכרז לקבלת שירותי יעוץ להוצאת פעילות הענ"א למיקור חוץ. הצעת תכנית העבודה לשנת 2004: תקציב לרכישת ציוד, תחזוקה שוטפת ואיוש כוח אדם. קביעת מדיניות בנושא גביית הכנסות. תקציב לנושא אבטחת המידע וביצוע פעולות שיושלמו עד סוף חודש יוני 2004. התאמת מערכת SHAREDOCS לניהול מסמכים, גם לניהול ועדות מכרזים. הוספת ציוד המחשוב לטופס הטיולים, והעברת רשימת עובדים עוזבים/נקלטים במשרד - לאגף ענ"א.

משרד התיירות

יו"ר ועדת ההיגוי: סמנכ"לית בכירה למינהל ומשאבי אנוש.
חברים: מנהל אגף מערכות מידע, מנהל אגף ביטחון, היועץ המשפטי, חשב המשרד, נציג אגף כלכלה ותקציב, ממונה על אבטחת מידע. 
נושאים שנדונו: ביקורת על אבטחת מידע, אבטחת מידע בתקשורת ללשכות חו"ל - כולל אינטרנט. אבטחה מפני התקפת וירוסים והתקפות אינטרנט. ניטור הרשת מפני כניסות עוינות, מערכת VPN להצפנת מידע בקווי אינטרנט והיערכות להחלפת המערכות הקיימות בשלוחות המשרד בחו"ל ובארץ.
משרד התקשורת

יו"ר ועדת ההיגוי: סמנכ"לית בכירה למינהל ומשאבי אנוש.

חברים: נציגת היועץ המשפטי, חשב המשרד, מבקר הפנים, ראש אגף תקשוב, מנהל גף מחשוב, ראש גף תפעול ותקשוב, יועץ חיצוני, נציגי אגף ההנדסה והספקטרום, קצין ביטחון.

נושאים שנדונו: רכישת תוכנת ניהול משרד ממוחשב, התקדמות מחשוב אגף הנדסה ורישוי, מערך מחשוב הספקטרום האלקטרומגנטי, שדרוג אתר האינטרנט, שדרוג רשת המחשבים.

משרד התשתיות הלאומיות

יו"ר ועדת ההיגוי: מנכ"ל המשרד.
חברים: סמנכ"ל בכיר למינהל ומשאבי אנוש, יועץ משפטי, חשב, מבקרת פנים, ממונה על אבטחת מידע, קצין ביטחון, ראש ענף מפעילים.

נושאים שנדונו: תוכנית עבודה של המשרד לשנים 2004-2005 וקביעת סדרי עדיפויות לביצוע. גיבוי לשרתים, מחשוב פעילות פיקוח באגף בטיחות הגז, מערכת להנפקת רישיונות באגף בטיחות גז, חיבור המשרדים בתל אביב ובחיפה לרשת המשרד הראשי, שיפור מערכת ממוחשבת - הגז הטבעי. אישור תוכנית לאפיון מערכות ממוחשבות חדשות, שיפור תשתיות קיימות, רכש ציוד חדש.

מינהל מקרקעי ישראל

יו"ר ועדת ההיגוי: מנהל המינהל.
חברים: פורום ההנהלה המצומצמת של המינהל.

נושאים שנדונו: מצגת של מערכת המידע הגיאוגרפי והשימוש שנעשה בה, שיפור השירות לאזרח באמצעות האינטרנט: מתן מידע על מצב הטיפול בבקשה; "מחשבון" למתן הצעות מחיר; שרת התשלומים, וכו'. פרויקט ההדמיה. מערכת "כוכב" - שילוב המיפוי. פתיחת ספרי המינהל לקהל. פרוייקטים בשנת 2004 - קביעת עדיפויות. הצגת תוכנית עבודה של אגף המידע לשנת 2005. רישום עיקולים המתקבלים מרשויות המס. 
המוסד לביטוח לאומי

יו"ר ועדת ההיגוי: מנכ"ל המוסד.
חברים: כל ראשי המינהלים במוסד, היועצת המשפטית. 

נושאים שנדונו: עיקרי התוכנית האסטרטגית לשנת 2005, הפרוייקט המרכזי - תכנון מחדש של מערכות המידע במוסד. הרשאות אחזור מידע וגישה לשאילתות, הרשאות לעובדים בסניפים, חתימה אלקטרונית של חוזרים המופצים בדואר אלקטרוני. 

רשות הנמלים

יו"ר ועדת ההיגוי: מנכ"ל הרשות.
חברים: מנהל מערכות מידע, קצין הביטחון, היועץ המשפטי, חשב, המבקר הפנימי, קצין התקציבים.

נושאים שנדונו: מעקב אחר ביצוע פרוייקטים מרכזיים (TOS, ERP, שדרוג ממחשבים קיימים, ועוד), פרוייקטים חדשים: השער החדש, ניהול שרשרת האספקה בקהילת הים, מעקב אחר פיתוח תהליכי סחר קהילתיים שבמרכזם פרוייקט נל"ן, אישור תקציב פיתוח ותקציב רגיל לשנת 2005, התאמת המחשוב לשינוי הארגוני הצפוי בהפרדת הנמלים.

רשות שדות התעופה

יו"ר ועדת ההיגוי: מנכ"ל הרשות.
חברים: ראש אגף מידע ומחשוב, קצין הביטחון, היועץ המשפטי, המבקר הפנימי, ראש אגף כלכלה ותקציבים, מהנדס ראשי, תעשייה וניהול. 
נושאים שנדונו: היערכות לפתיחת טרמינל 3, הצהרה המאמצת את מדיניותה הכוללת של הרשות בנושא אבטחת מידע.

רשות השידור

יו"ר ועדת ההיגוי: מנכ"ל הרשות.
חברים: סמנכ"ל כוח אדם ומינהל, מנהל אגף לגביית אגרה, נציגת היועץ המשפטי, סמנכ"ל כספים וכלכלה, מנהל קול ישראל, מנהל הטלוויזיה, מנהל הרדיו בערבית, מנהל חטיבת הביצוע ברדיו, מנהל יחידת מערכות מידע, מנהל הטלוויזיה בערבית. 

נושאים שנדונו: מדיניות פיתוח בתחום המחשוב, מכרזים, פרויקט דיגיטציה ותשדירי פרסומת, המחשוב באגף גביית האגרה, אסטרטגיית מחשוב לשנים 2004-2006, מיקור חוץ, נושאים הקשורים באינטרנט. שילוב וקישור מערכות מחשוב, מערכת כוללת לניהול הטלוויזיה, רכש והתחייבויות, מערכות פיננסיות ומלאי, פיתוח עצמי של תוכנה, תקציב המחשוב ותוכנית עבודה שנתית, סביבה טכנולוגית, מערכת גבייה כללית, מבנה ארגוני חדש במחלקת המחשוב.
שילוב אנשים בעלי מוגבלות בחברה ובעבודה
תכנון ותקצוב כוללים

החלטת ממשלה בק/42 - 26.1.2004
שילוב אנשים עם מוגבלות בחברה ובעבודה - הקמת ועדה

בהמשך להחלטה מספר 1822(תמ/44) מיום 16.5.2002, להטיל על צוות בינמשרדי, בראשות נציבת שוויון לאנשים עם מוגבלות במשרד המשפטים, ובהשתתפות נציגי משרדי הביטחון, האוצר, החינוך, התרבות והספורט, הבריאות, הרווחה, הבינוי והשיכון, העלייה והקליטה, התחבורה, התעשייה המסחר והתעסוקה, המוסד לביטוח לאומי, הלשכה המרכזית לסטטיסטיקה ורשם העמותות במשרד המשפטים, לגבש הצעת תכנית מפורטת בתחומים הבאים:
א. 
הקמת מאגר נתונים מרכזי בנושא אנשים עם מוגבלות בישראל וקביעת מבנה המאגר, מאפייניו והקריטריונים להפעלתו. הנתונים במאגר המרכזי שיוקם יעמדו לרשות כל הגורמים הממלכתיים הנוגעים לענין.
ב. 
עריכת סקר מקיף לגבי אנשים עם מוגבלות בישראל. התכנית תכלול פירוט לגבי מבנה הסקר ומטרותיו, לרבות שיטת עריכתו ועלותו המשוערת.
לקראת מפקד האוכלוסין והדיור, שייערך בשנת 2006 על-ידי הלשכה המרכזית לסטטיסטיקה, תגובש הצעה לשילוב שאלות מתאימות במפקד כדי לסייע בהקמת מאגר הנתונים כאמור לעיל.
ביצוע ההחלטה
משרד המשפטים
א. 
ב-12.12.2004 התכנס הצוות, והחליט על הקמת מסד נתונים לאנשים עם מוגבלויות במסגרת הלשכה המרכזית לסטטיסטיקה. הגורם המזמין והמתאם לנושא, יהיה נציבות השוויון לאנשים עם מוגבלויות שבמשרד המשפטים. מחצית מימון ההקמה והתפעול תבוא ממקורות המשרדים הרלבנטיים, ומחציתה מתקצוב של אגף התקציבים באוצר. בשנת 2005 יעמוד התקציב על 500,00 ₪ ובשנת 2006 על 200,000 ₪.

עוד סוכם, כי במסגרת פרויקט "מימשל זמין" של החשב הכללי, יוקם פורטל מידע ממלכתי מתוקשב לרווחת אנשים עם מוגבלויות, משפחותיהם ולציבור הרחב. הצעה אופרטיבית להפעלת תוגש עד סוף שנת 2004. 
משרד האוצר
א. באתר שער-הממשלה נמצא קישור לתחום אנשים בעלי מוגבלויות, שכתובתו:
http://www.gov.il/FirstGov/FirstGovTopNav/

FirstGovAudCitizens/ FirstGovTADisabilities/
האתר עדיין בשלבי פיתוח ראשוניים.
משרד המשפטים
ב. 
בפגישה ב-12.12.2004 הנ"ל, אישר הצוות את הצעת מכון ברוקדייל לעריכת סקר, כנאמר בהחלטת הממשלה, ונקבע אופן המימון שלו. על נציבות השוויון לאנשים עם מוגבלויות שבמשרד המשפטים, הוטל להיות הגורם המתאם בין המכון והצוות.

בפגישה בין נציבת שוויון לאנשים עם מוגבלות למנכ"ל המוסד לביטוח לאומי, שנערכה ב-16.1.2005, הביע מנכ"ל המוסד לביטוח לאומי, נכונות להיות השותף המשלים במימון הסקר.
הזכות לנגישות והסדרים להבטחתה

הגופים המבוקרים: משרד הבריאות; משרד הפנים; משרד החינוך; המוסד לביטוח לאומי

א. 
ריכוז ממצאי הביקורת
2. 
שר הפנים לא עשה שימוש בסמכותו להורות על התקנת סידורים מיוחדים לנכים בבניינים שנבנו לפני 1972. מן הראוי כי רשות ציבורית הנותנת שירות לציבור תבטיח שיהיו סידורי נגישות לאנשים עם מוגבלות בכל מתקניה, אף אם אין חובה חוקית לעשות כן. 

3. 
על הגופים האחראים לנושא החניה לשקול לעגן בתקנות את החובה להקצות מקומות חניה לנכים במקומות המתאימים, לרבות דרכי אכיפה למניעת חניה במקומות השמורים לנכים.
ב. 
תגובות המבוקרים

משרד הפנים

2. 
מ-17 יחידות משרד הפנים המקבלות קהל, ב-14 יחידות יש התאמה מלאה לנגישות לבעלי מוגבלות, שתי יחידות בהליכי התאמה, וביחידה אחת אין התאמה.

3. 
מ-17 יחידות משרד הפנים המקבלות קהל, ב-12 יחידות יש חניה לבעלי מוגבלות, בבנין או בסמוך לו, יחידה אחת בהליכי התאמת חניה, ובארבע יחידות אין אפשרות חניה.

נגישות לאמצעי תקשורת ומידע 

המבוקרים הראשיים: משרד התקשורת - המועצה לשידורי כבלים ולשידורי לוויין; רשות השידור; הרשות השנייה לטלוויזיה ולרדיו

א. 
ריכוז ממצאי הביקורת

1. 
אף על פי שעברו יותר משמונה שנים מאז נקבעו כללי ההקלות לחרש התשנ"ט-1998, טרם עמדה רשות השידור בהוראה שנקבעה בחוק ובכללים, ולפיה יש לשדר בליווי כתוביות לפחות רבע משידורי הטלוויזיה שאינם משודרים בשידור חי. 

2. 
על המועצה של הרשות השנייה, להתאים את כללי הרשות השנייה בנושא לווי כתוביות לחרש לחובה הקבועה בחוק וכן שהרשות השנייה תפעל לתיקון ולעדכון כללי ההקלות לחירש, כדי שיותאמו לחוק בכל הקשור לליווי השידורים בערבית בכתוביות ולהחלטת מועצת הרשות לשדר מהדורת חדשות נוספת בליווי תרגום לשפת הסימנים. 

ב. 
תגובות המבוקרים

רשות השידור

1.
כל הסדרות והסרטים הקנויים - מתורגמים. החל ב-1.12.2004 מתורגמת מהדורת החדשות המסכמת, "מהיום למחר", מדי ערב, לשפת הסימנים. כל מבזקי החדשות משודרים בליווי כתוביות. כן מתורגמות תכניות נוספות בהיקף של כ-23 שעות שבועיות.


בהכנה, תרגום של תכניות הילדים ו"מבט שני". 

שיפור השירות לציבור
מידע לציבור בשפות נוספות באתרי האינטרנט של הממשלה

החלטת ממשלה בק/14 - 15.6.2003

א. 
אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.

ב. 
צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.

ג. 
המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 

ד. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.

ה. 
דיווח בנושא יועבר לאגף לביקורת המדינה. האגף ימסור דיווח מרוכז לועדת השרים אחת ל-3 חדשים.

ביצוע ההחלטה

משרד האוצר
א-ג. 
מאז קבלת ההחלטה התכנסה ועדה בינמשרדית בראשות מנהל לפ"מ, כדי לקבוע תקנים לתרגום אתרי אינטרנט לשפה הערבית. הוועדה סיימה את עבודתה, והעבירה לחשב הכללי את הנוהל המחייב בנושא השפה הערבית, לפרסום בהוראות התכ"מ.


בפועל קיימים היום מספר אתרים שתורגמו לערבית: שער הממשלה, המשרד לאיכות הסביבה, משרד החוץ, ושירות בתי הסוהר. אתרי משרד הבינוי והשיכון, משרד החינוך, התרבות והספורט, והמוסד לביטוח לאומי, נמצאים בשלבי תרגום לערבית.

המשרד לאיכות הסביבה

א-ג. אתר באנגלית: נושא איכות הסביבה הוא בעל חשיבות רבה בעולם ולפעילות הבין לאומית קשר הדוק עם המתרחש בתחום זה בישראל. על מנת להבטיח ערוץ פתוח לארגונים בין לאומיים ולממשלות, הוקם בשנת 2003 אתר בשפה האנגלית (http://english.sviva.gov.il). האתר פועל מחודש יולי 2003. האתר באנגלית נבנה על המערכת הדינמית של אתר המשרד, ומאפשר עדכון קל ופשוט של התכנים המצויים בו. האתר באנגלית איננו "ראי" של האתר בעברית, אלא בנוי על פי קהלי היעד אליהם מבקש המשרד להגיע. באתר מידע אודות חוקים, תקנות, מדיניות ויוזמות. האתר בעל חשיבות לגולשים דוברי אנגלית בארץ ובעולם, המתעניינים באיכות הסביבה בישראל, ליזמים, למשקיעים, ולכל המתעניין. 


בנוסף למידע השוטף, באתר מעל 500 דפי מידע עדכניים, ועשרות קבצים ופרסומים להורדה. ניתן להירשם חינם לקבלת עיתון סביבה מקוון, המתפרסם אחת לחודש, ומתמקד כל פעם בנושא סביבתי אחר, כגון: חומרים מסוכנים, פיתוח בר קיימא, הגנה על שכבת האוזון, חינוך סביבתי וטכנולוגיות סביבתיות.


אתר בערבית. מחודש דצמבר 2003 פועל אתר האינטרנט של המשרד בשפה הערבית (http://arabic.sviva.gov.il). אתר זה כולל מעל 150 דפי מידע ופרסומים. האתר כולל מידע בנושאים סביבתיים מרכזיים. עריכת המידע נעשית על ידי אנשי מקצוע מהמגזר הערבי, הבקיאים בנושאי איכות הסביבה.

משרד הביטחון

א-ג.
שני נושאים חדשים המופצים באתרי אינטרנט בשפה האנגלית, הינם: תערוכות של האגף לסיוע ביטחוני, וטופס בקשה מקוון לקבלת רישיון לעיסוק באמצעי הצפנה מסחרי. 

משרד הבריאות

א-ג.
אתר משרד הבריאות מכיל גם חומר בשפה הערבית, בנושאי איידס, שחפת ואבעבועות שחורות.

משרד החינוך, התרבות והספורט

א-ג. התרגום של התכנים ב"אוח", אתר האינטרנט של המשרד, מתבסס על המסמך שהוכן על ידי לשכת הפרסום הממשלתית: טיוטא לקביעת הקריטריונים לתרגום מידע באינטרנט לשפות אחרות, מיום 20.7.2003.


להלן, פעילויות שבוצעו בתחום תרגום החומרים, ופרוט הפעולות המתוכננות להמשך בשנת 2005.


האתר באנגלית- הוקם בסוף 2003. האתר מכיל את המידע הבא: מידע על יחידות המשרד וטלפונים, חקיקה בנושאי חינוך, נתונים סטטיסטיים על מערכת החינוך, תקציב המשרד, סיפורם של תלמידים שנפגעו בטרור, הנחיות השירות הפסיכולוגי-יעוצי ליועצים ולמחנכים לגבי התמודדות בנושאי טרור, ונושאים פדגוגיים: שוויון בין המינים, יהדות ודמוקרטיה.


כתובת האתר באנגלית:
http://cms.education.gov.il/educationcms/units/owl/english.


קיימת קישורית מדף הבית לאתר באנגלית.


אתר בערבית - באוגוסט 2004 עלה לאוויר אתר בערבית. קיימת קישורית לאתר בערבית מדף הבית של אוח. דף השער של האתר בערבית כולל קישורים לדפים הבאים, שתורגמו באופן מלא, למעט המקומות שמצוין אחרת: אודות המשרד - תחומי האחריות שהמשרד מופקד עליהם על פי חוק. מבנה המשרד, מען ודרכי התקשרות של הנהלת המשרד ושל לשכות מידע ושירות. חוזר מנכ"ל ספרי לימוד מאושרים - חוזר בשפה הערבית. לוח החופשות והחגים בבתי הספר הערביים בשנת הלימודים תשס"ד - על פי חוזר מנכ"ל. חומרי למידה בערבית - המערכת של האגף לתכנון ולפיתוח תוכניות לימודים, הכוללת מידע על חומרי למידה בשפה הערבית. 


שאלוני בגרות - הפנייה למערכת המרכזת שאלוני בחינות בגרות. ניתן לבצע חיפוש בעברית על פי מגזר (ערבי/דרוזי), ולקבל את השאלונים בשפה הערבית. היישום עצמו לא יתורגם לשפה הערבית, והחומרים בערבית יפורסמו לפי ההקשר. טפסים - דף המרכז הפניות לטפסים שניתן להוריד באתר; הטפסים בעברית בלבד. בתי ספר ניסויים במגזר הערבי - מידע על בתי הספר ותיאור הניסויים שנערכו במסגרתם.


תהליכי עבודה במנב"ס - תרגום מלא לעבודה בתוכנת המנב"ס - מינהל בית ספרי לניהול בית ספר.


מערכת נתוני בחינות בגרות - אחוז הניגשים והזכאים לבגרות, על פי מגזר ורשות; המערכת בשפה העברית. 


הפנייה למאגרים נוספים בעברית: מערכת חיפוש מוסדות חינוך, ומערכת מיתר - מידע על תשלומים לרשויות ובעלויות.


תכנית הלימודים בסוציולוגיה - לחטיבה עליונה.


הפנייה לכל אתרי האגפים במשרד: למעלה מ-50 אתרים (האתרים בעברית).


כתובת האתר בערבית: http://www.edu.test.il/moe/aravit/index.html.

משרד החקלאות ופיתוח הכפר
א-ג. 
המשרד התחיל בתרגום האתרים לעברית. 

הנהלת בתי המשפט

א-ג. 
אתר האינטרנט של בתי המשפט כולל כבר מידע בשפות אנגלית, ערבית, רוסית ואמהרית.

המשרד לקליטת העלייה

א-ג. האתר של המשרד לקליטת העלייה פתוח לציבור הגולשים בחמש שפות: עברית, אנגלית, רוסית, ספרדית וצרפתית.


דף בית רב לשוני: דף הפתיח בארבע שפות: הולנדית, איטלקית, גרמנית, פורטוגלית. מדף זה הגולש מופנה לאתר המשרד הקיים בחמש השפות הנ"ל.


חוברות מידע חדשות של הגף למידע ופרסום: במחצית השנייה של שנת 2004 הוכנסו פרסומים נוספים לעולים, בנושאי חינוך ותעסוקה, בנוסף לפרסומים שקיימים באתר, בשפות הבאות: עברית, רוסית, אנגלית, ספרדית וצרפתית.

משרד הרווחה

א-ג.
משרד הרווחה מנהל שני אתרים באינטרנט: האתר הראשי, שכולל: מידע על פעילות המשרד, השירותים השונים, גישה למאגרי המידע של המשרד, ניהול ידע והפקת טפסים שונים; אתר שי"ל - שירות ייעוץ לאזרח, אשר מספק מידע בנושאי זכויות וחובות האזרח בכל תחומי הפעילות של הממשלה, באמצעות צוות מידענים ומתנדבים.


אתרים אלה כוללים מאות אלפי דפים. המשרד נערך לתרגום של תכני אתר שי"ל, משום שהאתר משרת ציבור גדול שאינו שולט בשפה העברית. פרוייקט תרגום נרחב לרוסית וערבית, הסתיים בסוף שנת 2004. בשנת 2005 יתורגם גם האתר הראשי. 

משרד התחבורה

א-ג.
אתר האינטרנט של המשרד מכיל מידע לציבור בשפות רוסית ואנגלית.


משרד התיירות

א-ג.
למשרד התיירות יש מספר אתרי אינטרנט בשפות שונות. המשרד פרסם מכרז להכנסת תכנים לאינטרנט בשפות שונות. 


פועל אתר אינטרנט חדש של המשרד, המשמש כאתר מידע בנושאי תיירות, ולמתן מידע במסגרת פרוייקט "ממשל זמין". האתר בעברית, ובהכנה גם באנגלית. המשרד, בשיתוף משרד האוצר - אגף החשב הכללי ולשכת הפרסום הממשלתית, עוסקים בהכנת מכרז למתן שירותי תוכן עבור האתר. מטרת המשרד היא להקים אתר אשר יהווה את פורטל התיירות של ישראל, במספר שפות. פורטל התיירות יתמך במאגר מידע רחב, ויאפשר לתייר הפוטנציאלי לקבל מידע שונה ומקיף על ישראל, על האתרים שבה, אפשרויות אכסון, וכו'. כן יאפשר הפורטל לתכנן מסלול סיור בארץ, ובשלב מתקדם אף לבצע את הזמנה מקוונת של שירותי הקרקע בארץ.
משרד התעשייה, המסחר והתעסוקה
א-ג. אתר המשרד כולל מידע רב בשפה האנגלית, ובמיוחד בנושאים הקשורים בסחר חוץ, מחקר ופיתוח וקידום ההשקעות בישראל. במסגרת שדרוג האתר, הוקמו כ-40 אתרים באנגלית לכל הנספחויות המסחריות העולם. במהלך שנת 2005 ישולב בחלק מאתרי הנספחויות, מידע נוסף בשפות המקומיות. 


במחצית הראשונה של שנת 2005, ישודרג האתר בשפות ערבית ורוסית, במיוחד בנושאי עבודה, צרכנות והכשרה מקצועית. 

שירות התעסוקה

א-ג. 
אתר האינטרנט נמצא בהקמה, בהתאמה להחלטות הממשלה.
מינהל מקרקעי ישראל

א-ג. 
קיים באתר מדור באנגלית, ובו מידע כללי על המינהל, מידע על פרוייקטים שהמינהל מקדם, קישורים רלוונטיים לאתרים אחרים, מדור "כתוב לנו", וטופס המיועד ליזמים. 


המינהל, באמצעות לשכת הפרסום הממשלתית, עוסק בהכנת אתר בערבית, אשר יכלול חלקים נבחרים מהאתר: כתובות, רקע כללי, מדריכים נבחרים לאזרח, וכו'.

משרד התקשורת

א-ג. בישיבת ועדת ענ"א מיום 27.10.2004, הוחלט לבנות אתר אינטרנט בערבית. לוח הזמנים להפעלתו - עד חודש יולי 2005.

 משרד התשתיות הלאומיות

א-ג.
בתוכנית העבודה לשנת 2005 מתוכנן להוסיף מידע בשפות נוספות - רוסית וערבית, ולשדרג את האתר באנגלית, בהתאם לסדרי העדיפויות והתקציב הזמין. 

רשות הנמלים

א-ג. 
לרשות הנמלים אתר אינטרנט, ובו מידע תדמיתי ומידע שוטף על נמלי הרשות, ומצבת האוניות, בעברית ובאנגלית. המכרז להקמת אתר אינטרנט חדש לרשות עדיין לא פורסם, וממתין לכניסתו לתוקף של החוק על השינויים המבניים ברשות. 

רשות שדות התעופה

א-ג.
אתר הרשות מנוהל על ידי תוכנה לניהול תוכן, שתומכת בשפה הערבית. הרשות בשנת 2005 מתכננת עריכת אפיון ראשוני בנושא השפה הערבית. נקבעו הדרישות התקציביות לאפיון.


האתר מאגד 32 אתרים בעברית ובאנגלית, המיועדים למשתמשים בארץ ובחו"ל. כל אחד מהאתרים עומד בפני עצמו, אך מהווה גם חלק מהמסגרת הכוללת. 

רשות השידור

א-ג.
אתרי האינטרנט של רשות השידור, כוללים מידע לצופים ולמאזינים, בשפות עברית ואנגלית. כן כלולים באתר קטעי מדיה בשפות שונות: ערבית, אנגלית, צרפתית, רוסית, יידיש, הונגרית, מוגרבית, לאדינו, בוכרית, אמהרית, רומנית וספרדית, ומידע טקסטואלי חדשותי בשפה הערבית, במסגרת אתר החדשות של רשת ד'. עיקרו של מידע זה הוא מידע חדשותי, המבוסס על מערכת החדשות של קול ישראל, ועל חדשות הערוץ הראשון של הטלוויזיה. במהדורות החדשות ניתן לצפות בשידורים חיים ובשידורים מוקלטים. כן מנהלת הרשות אתר אינטרנט בשפה הערבית.

אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003
א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.

ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.

ג. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.

ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

משרד האוצר
א-ב.
מנהלת פרויקט "ממשל זמין" בחשב הכללי נערכה לקבלה והתנעה של תקנים אחידים בממשלה בתחום הממשל הזמין ואתרי האינטרנט הממשלתיים בפרט.
1. 
הקמת ועדה ממשלתית טכנית לתקנים בנושא פרסום מידע באינטרנט: במסגרת תוכנית "ממשל זמין" לשירות ציבורי טוב יותר, המותאם לצורכי האזרחים והעסקים במדינה והדורש מעבר מידע שוטף בין משרדי הממשלה השונים ובין לקוחותיהם, נקבע כי תוקם וועדה ממשלתית לתקנים בממשל זמין - המטרה העיקרית של הוועדה היא לשמש כגוף מוביל ומנחה, אשר ייקבע תקנים, הנחיות וקווים מנחים (להלן: תקנים) למשרדי הממשלה השונים בתחום הממשל הזמין. באמצעותה יובטח כי פרויקטים, מוצרים ושירותי ממשל זמין נתמכים בתקנים מתאימים. הוצעו מטרות, תפקידים, מבנה וסמכויות ואופן הפעולה.
2. 
הכנס הממשלתי לתקנים בממשל זמין: כדי לאמץ את תוכנית הפעולה של הוועדה, להציע חברים לוועדה ובצוותים השונים, לתאם הפעילות עם המשרדים וכדומה, נקבע כי יתקיים כנס ממשלתי של כל הנוגעים בדבר בסוף חודש יולי 2005 בו תוצג תוכנית הפעולה.
3. 
תקנים בממשל זמין: בשלב הראשון הוחלט כי יטופלו תקנים מרכזיים לאתרי הממשלה באינטרנט ולשיתוף המידע בין מערכות הממשלה באינטרנט. תקנים אלה כוללים, בין השאר: שיתוף מידע ממשלתי: תקנים לשיתוף מידע ממשלתי (Interoperability) - XML ו-Web Services; קווים מנחים לפיתוח יישומי ממשל זמין רוחביים בין משרדים ממשלתיים שונים; "אתרי אינטרנט ממשלתיים": קווים מנחים ותקנים לאתרי אינטרנט ממשלתיים, כולל ממשק משתמש, תוכן, עיצוב. נגישות של בעלי מוגבלויות למידע ושירותים ממשלתיים בתחום ממשל זמין, כולל אתרי אינטרנט. ניהול מידע וידע. ערוצים למידע הממשלתי - קיוסקים, טלוויזיה דיגיטלית, סלולר וכדומה; "תוכן ממשלתי": מבנה נתונים וסכימות משותפות למידע ממשלתי. מטא דטה ממשלתי; "בקרה ו-Best practice": הגדרת תקנים בנושא תיעוד מידע ממשלתי הכולל: בחינה, בדיקה ומדידה של פרוייקטי "ממשל זמין" 

המשרד לאיכות הסביבה

א-ב.
אתרי האינטרנט של המשרד נמצאים בתהליך עדכון ושיפור מתמיד, תוך הקפדה על יישום החלטות הממשלה בעניין "ממשל-זמין". אתרי המשרד השונים כוללים מידע מקיף ומפורט על תחומי האחראיות והפעילות של המשרד, וכל מתעניין בנושאי איכות הסביבה יכול למצוא מידע עדכני, עשיר ואיכותי. באתר המרכזי של המשרד בשפה העברית מצויים מעל 25,000 דפי מידע מקוונים, ואלפי קבצים להורדה. בנוסף לאתר המרכזי, פיתח המשרד אתרי משנה, המיועדים לדוברי שפות זרות, או לקהלי יעד ספציפיים. 


באמצעות אתר האינטרנט יכול הציבור לפנות אל כל הגורמים המקצועיים והמינהליים במשרד, ליצור קשר עם הנהלת המשרד, להגיש תלונות, או לנצל את המידע והקישורים, באמצעות: טופס מקוון לפניות ציבור, רשימת טלפונים וכתובות דואר אלקטרוני של כל בעלי התפקידים, טפסים מקוונים וטפסים להורדה, מדריך "למי לפנות?", פניה ל"מוקד הסביבה", פניה לעורך האתר, וקישורים לאתרים בנושאי סביבה בארץ ובעולם. 


באתרי המשרד כמות המבקרים הולכת וגדלה. סך כל המבקרים באתרי המשרד מגיע לממוצע חודשי של 200,000. מתוכם מעל 12,000 מבקרים באתר המפות, כ-10,000 מברים באתר בערבית, וכ-25,000 מבקרים באתר הילדים. 


אתר הילדים - סבבה: אתר הילדים (http://sababa.sviva.gov.il), נבנה בשיתוף פעולה עם המרכז לטכנולוגיה חינוכית, ומיועד לילדים בגיל בית הספר היסודי. אתר זה נהנה מפופולריות הולכת וגוברת. מלבד המידע הסביבתי המוצג בו, מזמין האתר את הילדים להשתתף באופן פעיל באמצעות פורומים. לוחות מודעות, משחקים סביבתיים, ועוד. לאתר נוספים כל העת תכנים חדשים, תוך מתן דגש על נושאים רלוונטיים לילדים ולתוכניות הלימוד בבתי הספר.


נתוני רישוי והיתרים של מפעלים בארץ: באתר מערכת רישוי והיתרים, המאפשרת קבלת מידע על היתרים ורשיונות שנותן המשרד למפעלים, לעסקים או לאנשים פרטיים, בהתאם לחוק. המערכת מקושרת למערכת הייעודית של המשרד - "מעוף" - מערכת עסקים ואכיפה, אשר קולטת באופן מקוון נתונים שוטפים על תהליכי הרישוי במחוזות. בעזרת המערכת ניתן להציג נתונים על היתרי קרינה מייננת, היתרי רנטגן, היתרי חומרים מסוכנים (רעלים), וכן מידע אודות רשיונות עסק, פרטי רישוי של תכשירי הדברה, ורשיונות למדבירים. 


נתוני איכות אוויר בזמן אמת: המערכת, הזמינה בכתובת http://avir.sviva.gov.il, מציגה נתונים עדכניים על איכות האוויר ברחבי הארץ. הנתונים מרחבי הארץ מתעדכנים פעם ביממה; הנתונים מגוש דן, ירושלים וחיפה מתעדכנים כל מחצית השעה. הנתונים העדכניים מוצגים כמדד זיהום אוויר על גבי מפת מדינת ישראל. בנוסף, ניתן לראות את ריכוז מזהמי האוויר, הקיימים במאגר הנתונים שהצטבר במרכז הניטור, בצורת גרפים או כקובץ נתונים. 


על העיבוד, הארגון והעלאת התכנים לאתר, ממונה צוות של שלושה מידענים. צוות זה מרכז את המידע הנצבר במשרד, ומכין אותו לפרסום ברשת. בין יולי 2004 לדצמבר 2004 הועלו לאתר 1,444 פריטי מידע חדשים, ועודכנו כ-5,600 פריטים קיימים. 

משרד הביטחון

א-ב.
האתר מתעדכן באופן שוטף. כן הוקמו אתרים חדשים: אתר לזכאי אגף השיקום, ושני אתרים לתערוכות של סיב"ט. בתכנון שני אתרים נוספים - שלב ב' לאתר שיקום נכים, אשר יציג מידע פרטני, ואתר ייעודי לסיב"ט.


שירותים נוספים: פרסום הוראות אגף השיקום, לקט ידיעות מחקר ופיתוח, פרסומים שונים באתר ארכיון צה"ל (37 שנה למלחמת ששת הימים, 9 שנים לרצח יצחק רבין, 30 שנה למות דוד בן גוריון, ועוד). 

משרד הבריאות

א-ב.
אתר המשרד מעודכן באופן שוטף, וברמה יומית, עד 30 עדכונים ביום. בעקבות הביקורת, נוסף שדה "תאריך העדכניות", של כל עמוד חדש או עמוד מתעדכן. 
משרד החינוך, התרבות והספורט

א-ג.
אוח, אתר האינטרנט של המשרד, משמש במה פרסומית למתרחש במשרד, ומוקד קבלת שירותים מקוונים לקהילת החינוך: הורים, מורים, תלמידים ובעלויות חינוך ורשויות מקומיות.


אוח כולל אלפי דפי מידע, מעל 100 אתרים של יותר מ-50 מיחידות המשרד. המידע באתר, המורכב מחומרים מינהליים ופדגוגיים, מתעדכן באופן תדיר: בשנת 2004 נוספו מידי חודש מעל 300 דפים לאתר, ועוד מאות דפים התעדכנו. דף הבית של האתר מתעדכן מידי יום, על מנת להציג לגולשים מידע חדש באתר.

מספר הגישות לאוח, מעל מליון גישות בשנה, מעיד על רמת השימושיות הגבוהה באתר.

להלן דיווח על הפעילויות העיקריות שהתבצעו לאחרונה באתר המשרד: 


הטמעת תשתית לניהול אתרים באופן עצמאי על ידי יחידות המשרד האמונות על המידע: משרד החינוך ממשיך בהעברת ניהול אתרי היחידות, לאמונים על המידע ביחידות. ניהול האתרים באופן עצמאי, מתאפשר על ידי שילוב תשתית CMS - Content Management Server. 


עד כה הוקמו והוסבו כ-80 אתרים לתשתית הנ"ל. רק אתרים בודדים המתעדכנים ברמת תדירות נמוכה, טרם הוסבו. הסבתם של אתרים אלו צפויה להסתיים עד אמצע שנת 2005. 


שירותי ממשל זמין: מתן שירותים מקוונים לתלמידים - לפורטל הבחינות, הכולל פרסום מועדי בחינות, פרסום ציונים, ואפשרות הרשמה ותשלום, נוסף ביוני 2004 סל שירותים חדש לנבחן האקסטרני, הכולל ניהול מקיף של תיק הנבחן האקסטרני, בכתובת

 https://meyda.education.gov.il/tsiyuney_bagrut.


מתן שירותים מקוונים לעובדי הוראה - מערכת צפייה ואחזור של תלושי שכר ממשיכה להתעדכן מידי חודש, בכתובת

https://meyda.education.gov.il/tlush.


ד"ש - מערכת לצפייה בנתוני השתלמויות של עובדי הוראה מתעדכנת מספר פעמים בחודש לטובת המשתלמים, בכתובת

http://meyda.education.gov.il/dash.


מתן שירותים מקוונים להורים - קידום מדיניות המשרד בנושא תשלומי הורים, ביצירת פלטפורמה אשר מאפשרת לבתי ספר, לפרסם חוזרי תשלומים, על פי הכללים והנהלים של המשרד. חוזרי התשלומים המפורסמים מספקים מידע להורים ומאפשרים גבייה אלקטרונית של הכספים באמצעות מערכת אפיק, בכתובת

http://afik.education.gov.il/default.asp.


מתן שירותים מקוונים לרשויות מקומיות ולבעלויות - מערכת מית"ר מפרסמת את תקציבי הרשויות המקומיות והבעלויות באינטרנט, למעל 1000 גופים, בסכום שנתי של כ-8 מיליארד ש"ח, מיד עם העברת הוראת התשלום, בכתובת http://www.education.gov.il/meytar/.


פרסום נתוני תשלומים מוניציפאליים מהווה אומדן לגבי התשלומים שיועברו לרשויות, ויכול לשמש ככלי תכנון, מעקב ובקרה, בכתובת 

http://www.education.gov.il/munitik.

ניהול אינטגרטיבי של מערך התמיכות במשרד- מערכת מת"ב מאפשרת הגשה מקוונת של בקשות תמיכה, ומעקב אחר הטיפול בבקשה, החל מהיחידה המטפלת, ניהול ועדת התמיכות, וכלה במתן התמיכה בפועל, בכתובת http://www.education.gov.il/nihul_tmichot.

מאגר חוזרי מנכ"ל - מעבר הדרגתי לשימוש במאגר האינטרנטי לחוזרי מנכ"ל, במקום הפצתם באמצעות הדואר. בכך יחסוך המשרד עלויות הפקה והפצה, וייתן ערך מוסף של יכולות אחזור מתקדמות למעיינים בגרסה האינטרנטית של החוזרים. בשנת 2004 שודרגו יכולות המערכת, והיא כוללת קישורים בין חוזרים רלוונטיים ויכולות חיפוש מתקדמות, בכתובת http://www.edu.test.il/moe/klali/nisuy.htm.
חשיפת מאגרי מידע לציבור - ממנ"ח - מידע ניהולי חינוכי. מערכת זו מספקת מידע לגבי מערכת החינוך: מוסדות, כיתות, תלמידים, שעות תקן, תשלומים, ועוד. מידע זה מתבסס על מערכות הליבה של המשרד, והנתונים המנוהלים בהן, בכתובת http://www.education.gov.il/mamnach.

אתרי הפעלות - במסגרת התכנים הפדגוגיים המשתלבים באוח, קיימים מספר אתרים, המשמשים כבסיס להפעלות של מורים ומנחים, כגון: אתרים לחגים ולמועדים, שלום כתה א', ועוד.

מערך פורטלים ממוקדי לקוח - כחלק מתפיסת העולם של "גישה מונחית גולש", מוקמים באוח פורטלים ממוקדי לקוח, המתמקדים בהצגת תכנים מהאתרים והיישומים השונים.בהכנה פורטל עובדי הוראה, ובו תכנים מינהליים ופדגוגיים לעובד הוראה, שירותי ממשל זמין רלוונטיים, ובמה להחלפת דעות בקהילת עובדי הוראה.

משרד החקלאות ופיתוח הכפר

א-ב.
המשרד משדרג את אתרי האינטרנט שלו, ועד כה שודרגו האתרים הבאים: אתר הגנת הצומח, אתר השירותים הווטרינריים, אתר הדייג, ואתר שירות ההדרכה והמקצוע.

משרד המשפטים

א-ב.
לאתר נוספו היחידות לשכת הדובר, נציבות לתלונות על שופטים, רשם שירותי נותני אשראי, בתי הדין השרעיים, וספרית המשרד. 


נוסף שירות רישום לרשימת תפוצה, ליחידות הבאות: היועץ למשפט עברי, דובר המשרד, ורשם הפטנטים. 


הוכנה תשתית לאתרים הבאים, שיופעלו בקרוב: פרסום רשומות, אתר באנגלית ליחידה להסכמים בינלאומיים, ואתר באנגלית ל"רשם הגורמים המאשרים".

הנהלת בתי משפט
א-ב.
האתר מתעדכן באופן שוטף.

המשרד לקליטת העלייה
א-ב.
להלן עיקרי הדברים המופיעים באתר המשרד: תמיכות למוסדות ציבור: פורסמה באתר המשרד רשימת מוסדות ציבור מקבלי תמיכות מהמשרד לקליטת העלייה לשנת 2004; רשימת מוסדות ציבור מקבלי סיוע מעזבונות לטובת המדינה לשנת 2000; נהלים וטפסים למתן תמיכות למוסדות ציבור.


הודעות: עוברים לקליטה אישית, חטף פתח - תוכנית טלוויזיה חדשה, אירועים לעולים (ימי עיון לאמנים עולים, ועוד), כנס שנתי בנושא עלייה ויזמות, פינת לימוד עברית ברדיו רק"ע (רשת קליטת עלייה), ושינויים במועדי קבלת קהל.


תוכנית להקמת עסק בישראל, בשיתוף הרשות לעסקים קטנים ובינונים: הוקם דף לתוכנית זו באתר המשרד, עם קישור לאתר www.2binisrael.org.il, שהוקם במיוחד לטובת התוכנית. ב-10.8.2004 התקיים יריד יזמות באילת, לאנשי עסקים מצרפת.


מחקרים: המשרד פרסם מחקר על "עולי ארגנטינה בשנת 2002 - עמדות ואמונות כלפי תהליך הקליטה בארץ".


אירועים: באתר 38 גלריות של תמונות, מאירועים שהתקיימו במשרד, כגון:

1.
טקס קבלת פנים ל- 400 עולים מארה"ב -

14.7.2004. 


2.
מסיבת עיתונאים בנושא שינוי תפישת השירות -

19.7.2004.


3.
טקס קבלת פנים ל- 200 עולים מצרפת


28.7.2004.


4.
יריד יזמות לאנשי עסקים מצרפת


10.8.2004.


5.
יום עיון ארצי בנושא גיור עולים



7.9.2004.


6.
חג של קליטת עלייה בנמל חיפה



11.9.2004.


7.
אירועי חנוכה בסינמטק שדרות



7.12.2004.


חגים: לקראת ראש השנה, הוכנסו באתר ברכות לעולים לשנה החדשה ב-5 שפות.


צעירים וסטודנטים - שירות חברתי קהילתי (שח"ק): נבנו דפי מידע לסטודנטים, ובהם מידע על צוות שח"ק, עם כתובות דואר אלקטרוני, מי זכאי לבצע שח"ק, ודפי מידע לכל מחוז ומחוז, על פעילות שח"ק במחוז.


גיור לעולים: נבנה דף מידע על גיור לעולים ובו מידע על זכאות לגיור, כתובות וטלפונים, וחוברת מידע על הגיור בישראל.


קליטה אישית: נבנה דף מידע בנושא רפורמת הקליטה האישית, ובו חוברת ומצגת למסיבת עיתונאים, ודפי מידע לעולים, בשפות: עברית, אנגלית, צרפתית, ספרדית, רוסית ואמהרית.


עדכונים שונים: עדכון שוטף של התכנים באתר, כלהלן: סל קליטה - ב-5 שפות; פרסומי המשרד - עדכונים שוטפים; כתובות וטלפונים - עדכונים שוטפים של כתובות וטלפונים של יחידות המשרד; תעסוקה ויזמות - עדכונים שוטפים; הזכאים לסיוע - עדכון ב-5 שפות; אודות המשרד - עדכון מבנה ארגוני; תושבים חוזרים - עדכונים שוטפים; מדענים - הוספת שני דפים חדשים: תוכנית לעידוד חזרתם לישראל של אנשי מחקר ופיתוח, ותוכנית המלגות לתלמידי מחקר; דפים לשכתיים - ב-5 שפות; קליטה בקהילה - תוכנית עבודה עם הרשויות המקומיות לשנת 2004, ורשימת מוסדות ציבור מקבלי תמיכות; מינהל הסטודנטים - עדכון מדור מחוז תל אביב, ושירות חברתי קהילתי; סטטיסטיקה - עדכון דו"חות סטטיסטים ברמה חודשית; "מה חדש" ו"הודעת הדובר" - עדכון שוטף; באנרים - עוברים לקליטה אישית, חטף פתח, "שנה טובה"; קליפים - פרומו של התוכנית "חטף פתח" בטלוויזיה החינוכית.
משרד הרווחה

א-ב.
המשרד מעדכן את האתר באופן שוטף, באמצעות רשת הרפרנטים לאינטרנט באגפי המשרד, ועל פי נוהל עדכון מפורט.

משרד התחבורה

א-ב.
אתר האינטרנט של המשרד שודרג לאחרונה, ופועל בטכנולוגיה המאפשרת עדכון זמין ומהיר יותר של התכנים באתר. האתר מתעדכן באופן שוטף בתכנים המוזרמים על ידי אגפי המשרד. בשנת 2004 נוסף לאתר שירות מתן תשובות למבחנים מעשיים בנהיגה. שידרוג נוסף יבוצע בשנת 2005, בסיוע של לשכת הפרסום הממשלתית. 

משרד התיירות

א-ב.
משרד התיירות הפעיל אתר אינטרנט חדש, המשמש כאתר מידע בנושאי התיירות, כחלק מממשל זמין.


המידע באתרי המשרד מתעדכן באופן שוטף.

משרד התעשייה, המסחר והתעסוקה

א.ב.
משרד התמ"ת השיק בשנת 2004 אתר חדש, הכולל מידע שימושי רב אודות כל פעילויות המשרד, ושירותים מקוונים שונים. 


במשרד פועל פורום אינטרנט, המנוהל על ידי עוזר המנכ"ל, אשר מגבש ומישם מדיניות המשרד, באמצעות האינטרנט. במסגרת העמקת השימוש, מונו כחמישים נאמני אינטרנט, המייצגים את כל היחידות המשרד, ומתפקידם לקדם את הנושאים עליהם מופקדות היחידות. נאמני האינטרנט עוברים קורס מיוחד, שמטרתו להכשירם לתחזוקה של אתר האינטרנט, ולהעניק להם כלים לעדכון שוטף ועצמאי של המידע באתר. נאמני האינטרנט פועלים כיום על פי נוהל משרדי. 


אתר האינטרנט משמש גם לפרסום מידע שיווקי אודות אירועים, יוזמות ופעילויות שהמשרד מקיים. לדוגמא: תערוכות ומפגשים לקידום הייצוא וההשקעות בישראל, העמקת המודעות ללימודי הנדסאות וטכנאות, הגברת המודעות בתחומי בטיחות, ועוד. 


במסגרת אתר האינטרנט המאוחד עם משרד העבודה לשעבר, פועלת מהרבעון האחרון של שנת 2004, מערכת אינטראקטיבית לפניות הציבור, המאפשרת לנתב את הפניה אל הגורמים המטפלים, לעקוב אחר הטיפול ולענות לפונה. המערכת גם כוללת הכשרה והדרכה של נאמני פניות הציבור.


המידע אודות "תוכנית ויסקונסין", להפעלת מרכזי תעסוקה להשבת מקבלי גמלאות והבטחת הכנסה לשוק העבודה, פורסם לגורמים שונים בארץ ובעולם. המידע השוטף לזכיינים שנבחרו להפעלת התוכנית, מועבר ישירות באמצעות האתר. 


יושמו עשרות אתרי משנה לכל הנספחויות המסחריות בעולם, ואתרי משנה לגורמים שונים בתחום ההכשרה המקצועית - מכללות ובתי ספר לנוער ולמבוגרים.

שירות התעסוקה

א-ג.
אתר האינטרנט נמצא בהקמה, בהתאמה להחלטות הממשלה.

מינהל מקרקעי ישראל
א-ב.
המינהל מפעיל נוהל בקרה יומית, כדי לוודא פעילות תקינה ולאתר צורך בשינויים ועדכונים. ממצאי הבקרה משולבים מיידית בתכנית העבודה של צוות האינטרנט. 


מופעל דרך קבע מדור "כתוב לנו", לקבלת תגובות מאזרחים לאתר. כל תגובה הנוגעת לעדכון מטופלת. 


ברבעון ראשון של שנת 2005 תהיה פניה לכל האגפים והמחוזות, בבקשה לבדוק את החומר שבתחומם. לאור ההערות שיתקבלו.

משרד התקשורת

א-ג.
באתר המשרד מתעדכנים באופן שוטף הפרטים הבאים: מספרי הטלפון של היחידות השונות, מספרי הפקס של הגורמים המטפלים בפניות הציבור, כתובות דואר אלקטרוני, כתובות הסניפים, ושמות נושאי תפקידים בכירים. כן מתעדכן האתר באופן שוטף בכל היבטי פעילות המשרד: שימועים, החלטות, מסמכי מדיניות, דוחות ועדות, דפי מידע לציבור, רשיונות לסוגיהם, עדכוני חקיקה, דוחות על פי חוק חופש המידע, טפסים, מצגות, שאלות ותשובות ומה חדש באתר. ניתן לקבל באתר את פירוט העדכונים ותאריכי העדכון. 

משרד התשתיות הלאומיות
א-ב.
המשרד מבצע שדרוג מקיף של אתר האינטרנט, שעיקרו הטמעת מערכת לניהול תוכן, אשר תאפשר עדכון שוטף של האתר, תוך חיסכון בתקציב. 

רשות הנמלים

א-ב.
האתר מתעדכן באופן שוטף.

רשות שדות התעופה
א-ב.
האתר החדש של הרשות הושק בסמוך למועד הפתיחה של טרמינל 3, וכולל מידע על כל תחומי פעילותה של הרשות, תפקידיה, מבנה הרשות, מדיניותה, חוק הרשות, טלפונים, שעות קבלה, משרד ראשי על מרכיביו, נתב"ג, איכות הסביבה, שדות תעופה ומעברי הגבול. מידע זה מיועד לקהלי היעד השונים של הרשות, כפי שהוגדרו בשלבי התכנון והאפיון של האתר.

באתר סרגל כלים עליון, המהווה "סרגל רשותי" המוצג בכל דפי האתר, ומאפשר מעבר בין אתרי הרשות. מסרגל הכלים קיים קישור לכל אחד מהאתרים של רשות התעופה ומעברי הגבול, וקישור לפרסומי הרשות, מכרזים, מודעות דרושים ומידע כללי על הרשות. באתר מפורטים תהליכים המותאמים לסוגי הנוסעים בנתב"ג: נוסעים נכנסים, נוסעים יוצאים, מלווים, טיסות פנים ארציות, נוסעים נעזרים, נוסעים במעבר, ועוד. תהליכים עיקריים מומחשים בטקסט ובאופן סכמטי. לצורך ההתמצאות בטרמינל, יושמו צילומי תלת מימד של אזורים שונים בטרמינל, המאפשרים לגולש לסייר באופן וירטואלי באולם, ולקבוע את זווית התצוגה שבה הוא מעוניין להתמקד. מודולים נוספים באתר: מדריך חנויות ומסעדות, מפות אתר הרשות, ולוח המראות ונחיתות המתעדכן בזמן אמת. מנגנון חיפוש מתקדם מאפשר חיפוש טיסה לפי קריטריונים מבוקשים: מדינה, עיר, חברת תעופה, מספר טיסה, נמל תעופה, ימים בשבוע, חגים. לוח טיסות מתוכנן מציג את תנועת המטוסים בהתאם לתכנון עונתי. אתר העברת הודעות - מאפשר להעביר הודעות יזומות בזמן אמת. אתר הודעות מודיעין טיס - מיועד להעביר לקהל רלוונטי הודעות שאינן מועברות באמצעים הקבועים, כגון פרסומי מידע תעופתי. מודול הנועד להעברת הודעות בזמן אמת, ממרכז אסון תעופתי לאתר האינטרנט של הרשות. שימושון המוצג באתרי הבית, כולל קישורים לאתרים ובהם מידע חיוני לנוסעים. המערכת מאפשרת סקרי דעת קהל לצורך קבלת משוב בנושאים הרלוונטיים.

רשות השידור

א-ב.
רשות השידור מפעילה מערכת עדכון תוכן ייחודית, המאפשרת לכל אחראי אתר ולכל אחראי עדכון, אופציה לעדכון מיידי של המידע המתפרסם באתר. מערכת העדכון תומכת בעדכון של מידע טקסטואלי, קטעי וידיאו, קטעי אודיו ותמונות סטילס. מערכת העדכון מאפשרת שימוש יעיל וחסכוני באתר האינטרנט, ומונעת העברת מידע ללא צורך בין המערכות השונות ברשות. כך למשל, ניתן להעביר מידע מחדר החדשות לאתר האינטרנט ישירות, ללא צורך בהזנה שנייה. 


בנוסף לעדכון זה, פועלת הרשות באופן רציף לעדכון האתר במידע, כגון לוחות שידורים, לוחות תדרים, וכתובות דואר אלקטרוני של התוכניות ובעלי תפקידים ברשות. 


במסגרת שיפור המידע לאזרח, מעדכנת רשות השידור את אתר האינטרנט, ומשלבת בו דיווחי תנועה עדכניים. 

שירות התשלומים באמצעות אתרי התשלומים -

הגברת השימוש
דו"ח 53ב

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.

ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.

ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.

ד. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.

ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.


ראש האגף יעביר את הדיווח כאמור, ליו"ר ועדת השרים.

ביצוע ההחלטה
משרד האוצר

א-ג.
שירותים חדשים שהופעלו: להלן רשימת שוברי התשלום החדשים, שהופעלו במחצית השנייה של שנת 2004, במערכת שירות התשלומים, על ידי צוות ממשל זמין בחשב הכללי: תשלום מקדמות מס הכנסה; אגרה שנתית רשם העמותות; אגרה שנתית נותני שירותי מטבע; תמלוגי המדען הראשי - קרן תמורה; אגרה שנתית חשמלאים; רשיונות ציוד מכני הנדסי; אגרות תדרי תקשורת; תשלומי אגרות חברות ביטוח; משרד החוץ - תשלומי חדר המצב ועובדי המשרד; מגן דוד אדום; אגף הרוקחות במשרד הבריאות; מועצת רואי חשבון; אגרת מאגרי מידע; אגרות שירות והרשמה לבחינות מועצת השמאים; אגרות שירות והרשמה לבחינות רשם המתווכים; מינה התשלומים של שירות התעסוקה.

השירותים הבאים נמצאים בשלבים מתקדמים, וצפויים לעלות לאוויר במהלך המחצית הראשונה של שנת 2005: ביטוח לאומי; קנסות תעבורה - משטרת ישראל; האגודה לתרבות הדיור; תשלומי בית המכס; מכס - אולם הנוסעים; בקשת דו"ח שעבודים של רשם האגודות השיתופיות; נסח משכון; אגרות מרשם האוכלוסין - משרד הפנים; תשלומי אגרות יועצי מס; תשלומי אגרות שירות משרד החקלאות - ארבעה אגפים שונים; מכירת פרסומי משרד החקלאות; תשלומי מינהל הסיעוד של משרד הבריאות; תשלומי לשכות הבריאות של משרד הבריאות; תשלומי רשם הנוטריונים; אגרה שנתית רשם הקבלנים; פרסומי ומכרזי משרד המשפטים; אגרות שירות רשם החברות; אגרות שירות אגפי רשם הפטנטים; תשלומי מכירת מכרזים של שרת המכרזים הממשלתי; אגרת רישוי מכשירי קרינה; פרסומי מרכז ההסברה במשרד החינוך; הורדת מפת גוש לפי כתובת - מרכז למיפוי ישראל; אגרת רישוי קידוח מים - נציבות המים.

בשנת 2004 בוצעו בשירות התשלומים יותר מ-80,000 תשלומים, בסך של כ-340 מיליון ₪, ב-41 שירותים פעילים. יש להוסיף לכך עוד כמה אלפי תשלומים של כרטיסי אשראי במס הכנסה, לעומת 48,000 תשלומים, בסך של 210 מליון ₪, בתקופה המקבילה הקודמת, עלייה של כ-65% בכמות התשלומים. הסיבות העיקריות לגידול הן: הגברת השימוש בשירותים קיימים, והפעלת שירותים חדשים.

עד מועד הדיווח שולמו מעל ל-1,200,000,000 ₪, דרך שרת התשלומים, ביותר מ-300,000 עסקאות. 

כ-90% מכלל שוברי התשלום לממשלה, אפשר לשלם באופן מקוון באמצעות האתר www.e.gov.il.

המשרד לאיכות הסביבה

א.ב.
החל מיולי 2003 מספק המשרד שירותי תשלום באמצעות שירות התשלומים הממשלתי (שוה"ם). כיום אפשר לשלם עבור שלושה שירותים: ברירת משפט, אגרת מדביר, ובקשה למידע בהתאם לחוק חופש המידע. הגישה לשירותי התשלום בקניון הממשלתי, מתאפשרת הן מאתר המשרד, והן מאתר שירות התשלומים. מתוכנן כי במהלך שנת 2005 יתאפשר התשלום גם בגין קבלת היתרי רעלים, קרינה רדיואקטיבית ורנטגן, והטלה והזרמה לים. 
משרד הביטחון

א-ג. באתר המשרד מפורסם מידע על מכרזים; הורחב השימוש במענה מקוון: במחצית השנייה של שנת 2004 ניתנו כ-1,600 מענים למכרזים, בסכומים של עד 18,000 ₪, ללא צורך בניירת. מכרזים אלה נפתחו על ידי ועדת המכרזים באמצעות האינטרנט; מתוכנן שימוש בשרת התשלומים לתשלומים למוזיאון חיל האוויר, להחזרי נסיעות חו"ל, לתשלומי שוחרים, ולפנייות הציבור. 


מבוצע פיילוט של חתימה דיגיטלית במענה מקוון למכרזים, ללא הגבלת סכום.

משרד הבריאות

א-ג. באתר המשרד ניתן לבצע תשלומים עבור אגף הרוקחות ומרכז ההדרכה הארצי. נמצאים בבנייה: שירותי בריאות הציבור, מינהל הסיעוד (בחינות), מכשירי קרינה (בקרה), בריאות השן (בחינות), והמכון לבטיחות בדרכים.

משרד החינוך, התרבות והספורט

א-ג.
בשיתוף עם חשב המשרד, יועברו שירותים הניתנים בתשלום על ידי המשרד, למתכונת מקוונת, שתפעל בשילוב בין יישומים במשרד, לשרת התשלומים הממשלתי. מאז שנת 2002, פועל שירות תשלום עבור בחינות בגרות (מועד ב'), בצורה מקוונת, בשילוב עם מנגנוני ההרשמה לבחינות בפורטל הבחינות של המשרד.

ביוני 2004 נפתח שירות מקוון לניהול תיק הבחינות של נבחנים אקסטרניים. בסל שירות זה אפשרות להרשמה ותשלום עבור בחינות אקסטרניות. המשרד הרחיב את האוכלוסייה של אפיק (תשתית לתשלומי הורים המשמשת את קהילת החינוך), הערוכה לשמש עשרות מוסדות חינוך. באמצעות שרת התשלומים, מוקמת עתה תשתית לתשלומים בגין בקשות מתוקף חוק חופש המידע.

משרד החקלאות ופיתוח הכפר

א-ג.
נערך אפיון של אופן התשלומים למשרד במסגרת "שרת התשלומים". הופעלה "חנות הספרים" של שירות ההדרכה והמקצוע, וכן אגרות שירות שונות. 

משרד המשפטים

א,ב.
במהלך שנת 2004 נוספו עשרות שירותים, במסגרת אתר שרת התשלומים. 68 אגרות משרד המשפטים נגבות באמצעות שרת התשלומים: אגרות רשם הפטנטים, חובות רשם החברות, אגרת רשיון שמאי המקרקעין, אגרת רשם העמותות, אגרות מועצת רואי חשבון, אגרה שנתית מאגרי מידע, אגרות מועצת שמאי המקרקעין, אגרות רשם המתווכים, אגרות רשם המשכונות, ואגרת חוק חופש המידע.

הנהלת בתי משפט

א-ג.
ניתן לשלם קנסות, אגרות והוצאות שהוטלו על ידי בתי המשפט, ברירות משפט שלא שולמו במועד וצברו פיגורים, וקנסות מינהליים אחרים.

המשרד לקליטת העלייה

א-ג.
הנושא אינו רלוונטי במשרד.

משרד הרווחה

א-ג.
מרבית שירותי הרווחה ניתנים על ידי גורמים חוץ ממשלתיים, ואינם כרוכים בתשלום למשרד. לאחר בדיקה נוספת עם חשבת המשרד, התברר כי כמעט ואין צורך בתשלומים. נבחנת אפשרות תשלום של אגרת חוק חופש המידע, באמצעות מערכת שוה"ם.

משרד התחבורה

א,ב.
ניתן לשלם באמצעות שרת התשלומים עבור חידוש רשיונות נהיגה, חידוש רשיונות רכב, וחידוש רשיונות לציוד מכני הנדסי. תשלום עבור אגרות נוספות יופעל בהדרגה, לאחר מעבר לעבודה מקוונת של מחשב משרד התחבורה, מול שרת התשלומים. המעבר צפוי במחצית הראשונה של שנת 2005.
משרד התיירות

א-ג. 
מורי דרך יכולים לשלם למשרד באמצעות שרת התשלומים.
משרד התעשייה, המסחר והתעסוקה

א-ג.
בשנת 2005, במסגרת שיפור השירות לציבור, נערך המשרד להרחבת יישומי תשלומים באמצעות האינטרנט. 


בשנת 2004 יושמו התשלומים הבאים: קרן תמורה - המדען הראשי, תשלום אגרת חידוש רישיון חשמלאי, תשלומי אגרות לעובדים זרים, תשלום אגרות להנדסאים וטכנאים, תשלום לאגודה שיתופית, ותשלומים על פי חוק חופש המידע. 


במהלך שנת 2005, המשרד יוסיף כעשרה תשלומים מקוונים נוספים, וביניהם לרכישת מוצרים ופרסומים של המכון לאמצעי הוראה, תשלום בגין רכישת מכרזים ואפשרות לקבלתם באמצעות הרשת, וכן תשלומי אגרות שונות במשרד.


המשרד נערך להקל על המעונינים לבצע את התשלומים באמצעות בנק הדואר, ומשפר את ההליכים הקשורים בכך. 

שירות התעסוקה

א-ג.
אתר האינטרנט נמצא בהקמה, בהתאמה להחלטות הממשלה.

מינהל מקרקעי ישראל

א-ג. את מרבית התשלומים למינהל - טפסי גבייה הנשלחים לאזרח ביוזמת המינהל, ניתן כיום לשלם באמצעות אתר האינטרנט ודרך שרת התשלומים. קיימת גם אפשרות לתשלום באמצעות בנקאות מקוונת. ביום 15.12.2004 נפתח לציבור שירות באינטרנט, המאפשר עיון במאגר מידע על נכסים - בתים ודירות, שבניהול המינהל. התשלום עבור קבלת מידע זה מתבצע באמצעות שרת התשלומים. בשנת 2005 מתוכנן לשלב גם תשלום אגרות באמצעות שרת התשלומים: תשלום עבור חוברות, אישורי זכויות, מידע מוקדם, ועוד, אשר יזומים על ידי האזרחים. 
משרד התקשורת

א-ג.
החל מחודש מארס 2004, ניתן לשלם את אגרות הספקטרום, ולחדש רשיונות אלחוט, דרך אתר התשלומים הממשלתי.


בכל טופס אגרה, שמונפק באגף הספקטרום, מצוינת אפשרות תשלום זו.

משרד התשתיות הלאומיות

א-ג.
המשרד אינו מתפקד כרשות לגביית תשלומים מהציבור. למרות זאת, המשרד מבצע סקר צרכים בנושא זה. 

רשות הנמלים

א-ג.
תשלום עבור אגרות הרשות, מבוצע באמצעות מרכז הסליקה הבנקאי, או על ידי גבייה ישירה מהלקוחות. באתר שיוקם, תהיה אפשרות טכנית לביצוע תשלומים מסוימים באמצעות שרת התשלומים של הממשלה. הפעלת אפשרות זו תיבחן בהתאם לכדאיות הכלכלית.

רשות השידור

א-ג.
רשות השידור מאפשרת לאזרחים לשלם את אגרת הטלוויזיה באופן מקוון, באמצעות שירות התשלומים הממשלתי ברשת האינטרנט "שוהם". הפנייה לשרת התשלומים מצויה בין היתר בדף הראשי של אתר הבית. בשנת 2004 שילמו 35,154 אזרחים את אגרת הטלוויזיה באמצעות כרטיס אשראי באתר האינטרנט, בסכום כולל של 12,760,085 ₪. כן מפעילה הרשות שירות ישיר נוסף - מענה קולי טלפוני. בשנת 2004 שילמו 136,680 אזרחים את אגרת הטלוויזיה באמצעות שירות קולי זה, בסכום כולל של 42,518,153 ₪. 

שירות לציבור באמצעות טפסים ממשלתיים
דו"ח 53ב

החלטת ממשלה בק/17 - 15.6.2003
א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.

ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.

ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.

ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.

ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.

ו. 
הערות מבקר המדינה בדו"ח מספר 53ב' יילקחו בחשבון במהלך ביצוע ההחלטה.

ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה

משרד האוצר

א-ג.
בחשכ"ל פועל צוות ממשל זמין, להתאמתם של מוצרים וטכנולוגיות שונות, להקמת מערכת טפסים מקוונים באינטרנט.


הוכן RFI - בקשה למידע, למערכת מרכזית לניהול טפסים באינטרנט. פורסם RFI למערכת ניהול טפסים באינטרנט. הוקם צוות לבדיקת ה-RFI.


לאחר שהתקבלו התשובות ל-RFI, התברר כי אי אפשר להסתמך על מוצר מדף בודד, מכמה סיבות: אין מוצר העונה לכלל הדרישות; לא ניתן להיות תלויים במוצר ובספק בודד; לא כל המשרדים ירצו לשלב את המוצר במערכות הקיימות; לא ניתן לחסום במכרז פתרונות שאינם עונים לצרכים. 


הוחלט לפעול בשני מישורים מקבילים: 1. הכנת וקביעת תקן הצגת הטפסים לאזרח: התקן הנבחר הוא PDF, עם יכולת שמירה כ-XML          וכ-HTML, המאפשר להציג את הטפסים בצורה ויזואלית, זהה לטופס המקור. גובש מבנה של העברת הנתונים מהטופס לבסיסי הנתונים - סכמת XML; 2. בדיקת ישימות טכנולוגית: טופס מקוון הוא שלב בודד בתהליך כולל, אותו מבקש האזרח לבצע מול המשרד הממשלתי, כגון: פתיחת תיק במס הכנסה כחלק מתהליך של פתיחת עסק. המשרד נמצא בשלב של בדיקה טכנולוגית, בה יתאפשר לכל אזרח למלא ולשלוח טפסים מקוונים, כחלק מתהליך שלם.


המשרד בוחן את הטכנולוגיה שתאפשר לבצע מעקב אחר התהליך, על ידי האזרח וגם על ידי המשרד הממשלתי.


בשלב ראשון תוקם מעבדה טכנולוגית, שתכלול את התהליך כולו: מילוי טופס מקוון, מעקב אחר התהליך, והאינטראקציה בין המשרד והאזרח. בסיומו המוצלח של שלב זה, יבוצע פיילוט על תהליך מלא ומייצג - תהליך פתיחת עסק. צוות ממשל זמין בחשכ"ל, מגבש עתה את הפתרון המוצע למשרדי הממשלה. 


כיום, כ-10% מהשירותים הניתנים על ידי הממשלה באמצעות טפסים, מתבצעים באופן מקוון. את שאר הטפסים אמנם ניתן להוריד באינטרנט, אולם לא למלא באופן מקוון. התרחבות השירות המקוון נגזרת משיתוף פעולה של משרדי הממשלה.

המשרד לאיכות הסביבה

א,ג.
כל הטפסים המשמשים את הציבור במגעיו מול המשרד, זמינים להורדה. כיום מוצגים באתר המשרד כ-40 טפסים, מתוכם 6 טפסים בגרסה מקוונת, שניתן לשלחם אל המשרד באמצעות האתר. בעתיד יומרו כל הטפסים הרלוונטיים לגרסה מקוונת, לאחר שתקום תשתית אבטחה. להלן רשימת הטפסים: פניות הציבור, היתרי הזרמה, הטלה לים, קרינה - טפסים והיתרים, חומרים מסוכנים - היתרי רעלים, הצטרפות למערך מתנדבים, מחקרים וסקרים - הגשת דיווחים מדעיים, איכות אוויר - דיווח על רכב הפולט עשן, אסבסט - טפסים שונים, תכשירי הדברה - טופס רישום, מפה אינטראקטיבית, מכרזים, הצטרפות למערך נאמני ניקיון, הצטרפות למערך נאמני בעלי חיים, טופס הגשת תלונה בנושא חוק הפיקדון, וטופס משוב למפה האינטראקטיבית. 


עותקים דיגיטליים של פרסומי המשרד מהשנים האחרונות, זמינים כקבצים להורדה באתר. המאגר כולל פרסומים מקצועיים, מידע לציבור, דפי סביבה, סקרים, מחקרים, ועוד. בשנת 2004 נוספו למאגר גם סרטוני סביבה ותשדירים, שהתפרסמו במהלך השנים באמצעי התקשורת. במאגר הפרסומים יש כיום מאות קבצים להורדה, ומידי חודש מורדים אלפי קבצים. 
משרד הביטחון

א-ג.
לנוחיות המשתמשים, רוכזו כל הטפסים, וניתן להגיע אליהם ישירות מהפורטל.


נוספו טפסים בנושאים הבאים: טופס מקוון לבקשה לקבלת רשיון לעיסוק באמצעי הצפנה מסחרי, בעברית ובאנגלית. טפסים לטובת זכאי אגף השיקום - נוספו 11 טפסים בנושאים שונים, כגון: הכרה בזכאות, תגמולים, וועדות רפואיות.

משרד הבריאות

א-ג.
באתר המשרד יש כיום טופס אלקטרוני "הצעה למחקר", עבור יחידת המדען הראשי. בהנהלת פרויקט "תהילה" בוחנים כלים חדשים לשימוש בטפסים באינטרנט. 
משרד החינוך, התרבות והספורט
המשרד ממתין להנחיות החשכ"ל, הנובעות מסעיף ד' להחלטה, על מנת להיערך לאיסוף ולקליטה של טפסים רלוונטיים. 

מוקם פורטל עובדי הוראה, המשלב מיפוי תהליכים שכיחים המבוצעים מול המשרד, עם קישורית לטפסים הנוגעים לתהליכים אלו.

משרד החקלאות ופיתוח הכפר
א-ג. נערך סקר של טפסי המשרד. חלק מהטפסים כבר נמצאים באתר, וניתן להורידם. הועלו שני טפסים נוספים של "בקשות לרשיונות" בנושא הגנת הצומח - מילוי בקשות בשיטה מקוונת. המשרד ממשיך בהעלאת טפסים נוספים. 


המשרד נערך לקראת שימוש ב"כרטיס חכם".

משרד המשפטים

א,ג.
באתר המשרד ניתן להוריד מעל 150 טפסים, חלקם מקוונים. 

הנהלת בתי המשפט

א-ג.
באתר האינטרנט של בתי המשפט, קיימים טפסים, אותם יכול כל אזרח להדפיס ולשלוח לבית המשפט. הטפסים נוגעים לבית משפט העליון, לבתי המשפט בתחום האזרחי, תביעות קטנות, ענייני משפחה והוצאה לפועל, וכן לבית הדין לעבודה.

המשרד לקליטת העלייה

א,ג.
טפסים להורדה: באתר קיימים שישה טפסים להורדה.


תמיכות למוסדות ציבור לשנת 2004: פורסמו באתר טפסים ונהלים למתן תמיכות למוסדות ציבור לשנת 2004.


שירות קליקטוק (קליטה טוק): השירות מאפשר לגולש מכל מקום בעולם, לדבר עם נציג "מרכז המידע הטלפוני" הפועל בנתב"ג, תוך כדי גלישה, מבלי להתנתק מהאינטרנט.


שיחת הטלפון מתקבלת במרכז המידע הטלפוני, כשיחת טלפון רגילה, על חשבון המשרד, וללא חיוב הגולש.


עדכון כתובת העולה: מתן אפשרות לעולה לעדכן את כתובתו האישית, באופן ישיר, באמצעות האינטרנט.


מנגנון זיהוי: הנפקת קוד סודי לעולים, לצורך קבלת מידע אישי בתחומים שונים, כמתחייב מחוק חופש המידע.


תיק עולה באינטרנט: גישה לתיק האישי של העולה, ובו מידע אישי, הכולל פרטים דמוגרפיים וסיועים שניתנו לעולה.


הפקת אישורים מהאינטרנט: באפשרות העולה להפיק שני אישורים: פירוט תשלומים וסיוע שהעולה קיבל, ואישור ביקורים בלשכה.


מכרזים חדשים: סדנאות לחיפוש עבודה; מתן שירותי דואר; שירותי הספקת מזון לעולים המגיעים לנתב"ג; קבלת יעוץ תקשורתי ושירותי דוברות במדיה הרוסית; שכירת אתרי קליטה ומתן שירותי דיור לעולים מאתיופיה.

משרד הרווחה

א-ג. הטפסים הניתנים עתה להורדה באתר המשרד, הינם: בקשה לתמיכה; טופס אישור עמידה בתנאים; טופס בדיקת חשבון הבנק; טופס בקשה לביבליוגרפיה לפי נושא; טופס הזמנת ספרים ומאמרים; טופס המלצה לרכישת ספר; טופס הצטרפות והתחייבות לעובדי משרד העבודה והרווחה; טופס הצטרפות והתחייבות לקהל הרחב; טופס הצטרפות לתלמידי בית הספר המרכזי לעובדים בשירותים חברתיים; 


טופס חוות דעת של רואה חשבון; טופס כתב התחייבות וטופס לקבלת רשימות ביבליוגרפיה באופן שוטף. המשרד פועל להוספת טפסים נוספים. 

משרד התחבורה

א,ג.
באתר המשרד מצויים טפסים הנדרשים על ידי הציבור: בקשה לביטול רישום רכב; בקשה להפקדת רשיון רכב; בקשה לערעור על תוצאות מבחן עיוני/מעשי; בקשה לרשיון מוביל-פרטי מוביל; החזר תשלום רכב; החזר תשלום רשיון נהיגה; טופס בדיקת אחראי בטיחות לרכב-המוביל חומר מסוכן; טופס דיווח על תאונה אווירית; טופס חומר מסוכן-כוח אדם והיתרים; טופס כוח אדם מקצועי; טופס סניפי מוביל ואתרים; טופס פרטי רכב ומטען; יפוי כוח - של אדם פרטי ויפוי כוח - של תאגיד.

משרד התיירות

א-ג. כל הטפסים המיועדים לציבור, נמצאים באתר האינטרנט של המשרד, ובאתר הטפסים הממשלתיים. הטפסים הינם: תמיכה בשיווק תיירות פנים; הסבת מלונות; קרן שיווק למלונות; קרן שיווק למארגני תיירות נכנסת לישראל; רישוי רכב "אשכול"; קול קורא למחקרים אקדמאים בתיירות; בקשה לתמיכה באירועים ופסטיבלים; בקשה לאישור תוכנית השקעה הקמה/הרחבה/שיפורים ושינויים במפעל קיים; קרן שיווק מים לענף המלונאות; המדריך למשקיע; רישום לירידים; תקנים פיזיים לתכנון וסיווג מתקני אכסון תיירותי, ותעודה לבית אוכל או בתי עסק.

משרד התעשייה, המסחר והתעסוקה

א-ג.
כיום משולבים באתר המשרד כ-250 טפסים, הניתנים להורדה ולמילוי חלקי באמצעות האינטרנט. חלק מהטפסים ניתנים למילוי מקוון.


בשנת 2005, ישלים המשרד את מיפוי וארגון כל הטפסים בכל היחידות, ויקדם נהלים ותקינה, אשר יאפשרו אחידות בתבנית הטפסים, הגשתם למשרד, והמעקב אחר התקדמות הטיפול בהם. 


לאחר מימוש החתימה האלקטרונית, ישודרגו הטפסים הממוחשבים, כך שניתן יהיה להרחיב את יישומם ולשפר את האפשרות להגשתם לכל יחידות המשרד. 

שירות התעסוקה

א-ג.
אתר האינטרנט נמצא בהקמה, בהתאמה להחלטות הממשלה.

מינהל מקרקעי ישראל

א,ג.
באתר סדרת טפסים לשימוש האזרחים, בכל הנוגע לפניותיהם למינהל. חלק מהטפסים כוללים אפשרות למילוי עצמי והדפסה. הטפסים הינם: בקשה להעברת זכויות במגזר החקלאי; בקשה להעברת זכות שכירות (חכירה); בקשה לקבלת מידע; בקשה לקבלת מידע מאת מינהל מקרקעי ישראל (גוף ציבורי); בקשה לקבלת מידע מוקדם על תשלום דמי הסכמה להעברת זכויות בנחלה או בשטח עיבוד; בקשה לקבלת מידע מוקדם על תשלום דמי הסכמה/דמי היוון/דמי היתר; בקשה לשכירות זמנית של קרקע חקלאית; דמי הסכמה/דמי יוון/דמי היתר; הסכמה להעברת זכויות בנחלה או בשטח עיבוד; הצהרה בדבר אימות פרטי תוכנית בנייה; הצהרת סודיות למבקשי מידע דרך קבע; מינהל מקרקעי ישראל (גוף ציבורי); תצהיר השטח המבונה, ותצהיר לאזרח זר. 


כאשר תיבחר בפרוייקט "תהיל"ה" תוכנת טפסים עבור משרדי הממשלה, ויופעל מנגנון כרטיס חכם, לרבות הקמת שרת ממשלתי - גורם מאשר, ייערך פיילוט בנושא. 

משרד התקשורת

 
א-ג.
מאתר האינטרנט של המשרד ומאתר הטפסים הממשלתי, ניתן להוריד בקשות לקבלת רישיון לכל סוגי הרישיונות, כפי שמופיעים בפקודת הטלגרף האלחוטי.


המשרד בוחן אפשרות למילוי טפסי "אישורי סוג", "אישורי התאמה" ו"שחרורים מהמכס" באופן מקוון, והעברתם בדואר אלקטרוני לעובדים רלוונטיים.

משרד התשתיות הלאומיות

א,ג.
במסגרת שדרוג אתר האינטרנט, הודרכו היחידות לבדוק אילו טפסים ניתן להעביר לפרסום באתר. בנוסף מתפרסמים באתר טפסי מכרזים, טפסי רישום לתחנות דלק, "קול קורא" למחקרים, הודעות על ימי עיון, ונושאים נוספים, בהתאם לצורך. 

המוסד לביטוח לאומי

א-ג.
בחודש נובמבר 2004 הופעל באינטרנט אתר התשלומים של המוסד לביטוח לאומי. התשלום יכול להתבצע באמצעות כרטיס אשראי, או העברה בנקאית מחשבון הבנק של הלקוח - לחשבון המוסד. האתר יפורסם בכל אמצעי התקשורת. השירות יפורסם בהודעות הנשלחות למבוטחים ולמעסיקים, וכן באמצעות כרזות ודפי מידע בסניפי המוסד לביטוח לאומי. 

רשות הנמלים

א-ג.
במערכת התפעולית החדשה, יוכנסו טפסים לשימוש בעלי אניות, בנושאי חומרים מסוכנים, ביטוח והודעה על הגעת אוניה.


כן יהיו טפסים מקוונים, וטפסים שניתן יהיה להורידם מהאתר ולשלוח בדואר אלקטרוני, לבעלי התפקידים הרלוונטיים ברשות. 

הדרג המחוזי במשרדי הממשלה

דו"ח 54ב

החלטת ממשלה בק/63 - 4.4.2004

א.
המנהלים הכלליים של משרדי הממשלה בהם פועלים מחוזות למתן שירותים לציבור, יכינו בתוך 6 חודשים מסמכי עמדה בסוגיית יחסי מטה-מחוז. בין היתר, יתייחסו המסמכים לסוגיות עליהן הצביע מבקר המדינה בדו"ח מספר 54ב' כדלקמן:
1. 
מבנה התקציב, הארגון, הסמכויות של הדרג המחוזי של כל משרד ממשלתי.
2. 
שיתוף הפעולה האזורי בין משרדי הממשלה.
3. 
תורת ניהול.
4. 
הגדרת תפקידים וסמכויות של יחידות המטה, בהתאמה לתפקידי המחוז.
5. 
מדיניות הביזור של סמכויות הביצוע לשלטון המקומי.
6. 
אפשרות לרכישת שירותים והפרטה.
7. 
מערכת היחסים שבין המחוז, הציבור ומטות המשרדים.
ב. 
מסמכי העמדה כאמור לעיל, יועברו לאגף לביקורת המדינה במשרד ראש הממשלה ויובאו לדיון בוועדת השרים לענייני ביקורת המדינה. 
ביצוע ההחלטה

המשרד לאיכות הסביבה

הערך המוסף של הדרג המחוזי במשרד לאיכות הסביבה
העיסוק במניעת מפגעים סביבתיים, באיתור מפגעים קיימים,בהפסקתם, בצמצום נזקיהם ובשיקום אתרים שניזוקו, מחייב מגע רחב ובלתי אמצעי, עם מקומות ההתרחשות של האירועים הסביבתיים, מחייב פריסה ארצית, כדי לוודא:

· נגישות וזמינות גבוהה למקום האירוע.
· יכולת התערבות מקצועית מהירה, במקרה של אירוע שבו מעורבים חומרים מסוכנים, המסכנים חיי אדם.

· יכולת פעולה בו זמנית בכל רחבי הארץ, בהתאם לפריסת האירועים הסביבתיים.

· הכרות קרובה עם תאי השטח המקומיים, כדי ליזום ולבצע טיפול מתאים ועקבי, במפגעים מתפתחים ומתמשכים כאחד.
· עבודה בצמוד לרשויות המקומיות, אך בלא תלות שלטונית בהן, בשל היות הרשויות המקומיות גופים מפוקחים ביותר בתחום איכות הסביבה: ניקיון, ביוב, אשפה, פסולת תעשייתית, פסולת בניין, פסולת חקלאית, רישוי עסקים, ועוד.
עיקר תפקידי הביצוע של המשרד מוטלים על הדרג המחוזי, הנשען על המדיניות, ההנחיות המקצועיות, התקנים, התקנות, וההכוונה של הנהלת המשרד.

מטרה
מטרת מסמך זה להציג ולנתח את ההצדקה התורתית, את האחריות והסמכויות, ואת עקרונות הפעולה, של הדרג המחוזי במשרד לאיכות הסביבה.

תורת הניהול העומדת בבסיס הארגון של דרגי המשרד

	העקרון התורתי
	 מרכיבי היישום בדרג הארצי
	מרכיבי היישום בדרג המחוזי

	מבנה ארגוני המשלב קו ומטה.
	הדרג הארצי כולל את:

· מטה המשרד.
· יחידות ביצוע לגביהן קיים יתרון לגודל.
	הדרג המחוזי הינו דרג ביצועי טהור.

	פילוח המשימות בין הקו למטה: יצירת התאמה בין המבנה הארגוני לפריסת התפקידים.
	משימות המטה של הדרג הארצי:

· עיצוב מדיניות ועדכונה.
· פיתוח תורה סביבתית.
· חקיקה ותקינה.
· פיתוח שיטות לפעילות סביבתית/ ידידותית לסביבה.
· פיתוח והפעלת מוקדי ידע.
· תמיכה בתהליכי קבלת ההחלטות במשרד.
משימות הביצוע של הדרג הארצי:

· חקירה ואכיפה פלילית.
· ריכוז וקידום פרויקטים סביבתיים לאומיים.
	משימות הביצוע של הדרג המחוזי:

· ביצוע המדיניות.
· מניעת מפגעים, סילוקם והפחתת הנזק הנגרם.
· שיקום סביבתי.
· פיקוח ואכיפה מנהלתית.
· תכנון סביבתי.
· קידום החינוך הסביבתי.


יישום העקרונות שלעיל, מאפשר:

· הובלה והכוונה ארצית של עשייה מבוזרת, המתנהלת בו-זמנית בפריסה רחבה.
· התאמה מלאה למאפיינים הייחודיים של כל אחד מהמחזות: לדוגמא - למחוז הצפוני יכולת בתחום הטיפול באגן ההיקוות של הכנרת; מחוז חיפה מתמחה בזיהומי התעשיות הכימיות הכבדות; מחוז המרכז מתמחה באקולוגיה של אזורים רוויי אוכלוסיה ועתירי פיתוח; מחוז תל אביב מתמחה באקולוגיה אורבנית; מחוז ירושלים מתמחה במאפייני שטחים פתוחים הרריים מאויימי הכחדה; מחוז הדרום מתמחה באקולוגיה ימית ומדברית ובטיפול במוקדי זיהום לאומיים: רמת חובב, אתרי סילוק פסולת עתירי מימדים, ועוד.
· בקיאות בפרטים מחד, וראייה כוללת מאידך.
· שירות זמין, מקצועי ונגיש לפרט ולקהילה. נושא שחשיבותו לציבור הולכת ועולה בהתמדה.
מפת הסמכות ומפת האחריות - עקרונות הביזור במשרד - פריסת הסמכויות

	עיקרי סמכויות הדרג הארצי
	 עיקרי סמכויות דרג המחוז

	· סמכות לתכנון ולקביעת מדיניות המשרד, מטרותיו ויעדיו.
· סמכות לתיעדוף המשאבים והפעילויות בראייה ארצית.
· סמכות לרישוי תכשירים ולרישום מדבירים.
· סמכות תקציבית לגבי פעילות המשרד.
· סמכויות להתקשרות עם ספקים.
· סמכות לבצע אכיפה פלילית.
	· סמכות לאכיפה מנהלית.
· סמכות לפקח על גופים ורשויות.
· סמכויות לייצג המשרד בוועדות תכנון מחוזיות ומקומיות.
· סמכויות בתחום רישוי עסקים והיתרי רעלים.


פריסת האחריות

	עיקרי אחריות הדרג הארצי
	 עיקרי אחריות דרג המחוז

	· אחריות להתנהלות התקציבית.
· אחריות לטיפול בכוח אדם.
· אחריות כוללת למניעת מפגעים, לסילוקם ולצמצום נזקיהם.
	· אחריות קונקרטית למניעת מפגעים בטריטוריה שבאחריותם, לסילוקם ולצמצום נזקיהם.
· אחריות למתן שירות לפרט ולקהילה בתחומי העיסוק של המשרד.


מהאמור לעיל עולה, כי:

· הדרג הארצי מסוגל לממש את אחריותו הודות לקיום הדרג המחוזי, המשחרר אותו מנטל הנשיאה באחריות למפגע הסביבתי הבודד ולטיפול בו.
· סמכויות הדרג הארצי משקפות:
· יתרון לגודל ומיצוי משאבים.
· עומק ניהולי, המייצר אחדות קריטריונים וראייה כוללת בהקצאת משאבים.
· סמכויות הדרג המחוזי משקפות ביזור סמכויות הביצוע המקצועיות, וקירובן לפרט, לקהילה ולאירועים.
נקודות לטיפול

כדי לממש את מלוא הפוטנציאל הגלום בחלוקה הארגונית למחוזות, המשרד ישלים את מערך היכולות של המחוזות, בנקודות להלן:
· תקציב - מתן שיקול דעת למחוזות לגבי תיעדוף משאבים פנימי בתוך המחוז, במסגרת מדיניות המשרד.
· מבנה ארגוני - השלמת ארגון המחוזות במבנה תחומי:
· תחום התשתיות - מול הרשויות המקומיות, מגובה על ידי אשכול תשתיות בהנהלת המשרד, ומאגד את כל ענפי המחוז העוסקים בתשתיות.
· תחום התעשייות.
· מערך מחוזי תומך: חינוך, רישוי עסקים, אכיפה, תכנון, ועוד.
· שיפור הגיבוי למחוזות ביעוץ משפטי.
· שיפור מעורבות המחוזות באכיפה הפלילית.
· מיצוי פוטנציאל היחידות הסביבתיות, על ידי הידוק התיאום בינן לבין מחוזות המשרד.
הפרטה
היכולת לשפר את ביצועי המשרד בדרג המחוזי ובדרג הארצי, על ידי הפרטה, מותנית בטיפול בחסמים הקיימים על הפרטת שירותים ממשלתיים, הרלוונטים למשרד:
· הפרטת פעילויות הכרוכות בסמכויות פיקוח ממשלתיות.
· הפרטת פעילויות הכרוכות בייצוג משרד ממשלתי.
· יצירת יכולת להפריט פעילויות מתמשכות, ולא רק פרויקטים קצובים בזמן.
במגבלות הקיימות היום בנושאים הנ"ל, אין מיצוי של פוטנציאל ההתייעלות הגלום בהפרטה, ולא מושג מיקוד של היכולות העצמיות של המשרד בנושאי הליבה.
סיכום

הדרג המחוזי של המשרד מאפשר את תפקוד המשרד באילוצי הזמן והמרחב, המאפיינים את העיסוק במפגעים סביבתיים; אין דרך לטפל בכך באמצעות גוף ארצי/ריכוזי. הדבר חשוב לכל מיגוון האירועים, וחיוני לאירועי חומרים מסוכנים.
פריסת התפקידים, הסמכות והאחריות של המשרד על פני שני הדרגים - הארצי והמחוזי, תוך ביזור סמכויות הביצוע, יוצרת תמהיל יוזמה/תגובה, המביא את המשרד לנקודת עבודה יעילה ומאוזנת.
רמת השירות הנדרשת לפרט ולקהילה, מחייבת נגישות וזמינות, כפי שמיוצרת על ידי הדרג המחוזי.
מיצוי הפוטנציאל הגלום בקיום הדרג המחוזי, ניתן לשיפור על ידי מהלך נוסף של בחינת ביזור סמכויות ויישום נרחב יותר של הפרטת שירותים, תוך יצירת גמישות והתאמה של השירות לציבור בתחום איכות הסביבה.


מניעת אירועים שמעורבים בהם חומרים מסוכנים
דו"ח 54ב

החלטת ממשלה בק/61 - 4.4.2004

א.
1.
המועצה לביטחון לאומי תרכז בתוך חודשיים עבודת מטה בעניין הגנה על מערך התשתיות הלאומיות ואתרים אסטרטגיים, כדלקמן:
א. 
גיבוש רשימת מתקני תשתית לאומיים ואתרים אסטרטגיים הדורשים מענה מיגון מיוחד וקביעת סדרי עדיפויות על פי קריטריונים שייקבעו.
ב. 
קביעת אחריות וסמכות הגופים הממלכתיים לטיפול במתקנים אלו, ומיפוי הפערים הקיימים בתחום זה.
2. 
המטה ללוחמה בטרור (לוט"ר) שבמועצה לביטחון לאומי, בשיתוף משטרת ישראל, שירות הביטחון הכללי ומשרדי התשתיות הלאומיות, התחבורה, ביטחון הפנים והפנים, ירכז, בתוך 4 חודשים עבודת מטה שעניינה בחינת הדרכים בהן ניתן לחייב מתקני תשתית אסטרטגיים, שאינם מונחים על פי חוק, במתן מענה לפערים אבטחתיים, למעט בנושאים הקשורים בתשתיות מידע קריטיות ואבטחת סודות המדינה.
ב. 
ועדת ההיגוי לטיפול בחומרים מסוכנים אשר מונתה בהחלטת הממשלה מס' 955(חמ1/) מיום 1.10.1985, תדון בממצאים עליהם הצביע מבקר המדינה בדו"ח מספר 54ב', ותציג את ממצאיה והמלצותיה בתוך 4 חודשים לאגף לביקורת המדינה במשרד ראש הממשלה.
ג. 
ועדת השרים רושמת לפניה את דיווח המנהלת הכללית של המשרד לאיכות הסביבה, לפיו, צוות שמינתה ישלים בתוך 4 חודשים את עבודתו בנושא "ניהול סיכונים" הכוללת מתודולוגיה לביצוע סקרי סיכונים והתהליכים שידרשו סקרי הסיכונים במפעלים בהם מצויים חומרים מסוכנים.
ד. 
המשרד לאיכות הסביבה, בשיתוף המכון לחקר הבנייה בטכניון, ישלים בתוך 6 חודשים שיטה לקביעת עמידות מיכלים ומתקני תעשייה בפני רעידות אדמה. השיטה תיבדק באמצעות פיילוט שיתבצע במספר מפעלים באיזור חיפה. המשרד יתייעץ עם מכון התקנים הישראלי ועם יו"ר ועדת ההיגוי להיערכות לטיפול ברעידות אדמה, הפועל במשרד הבינוי והשיכון.
החלטת ממשלה בק/69 - 20.7.2004

בהמשך להחלטה 1894(בק/61) מיום 20.5.2004 (סעיף ו'), לרשום את הסיכומים כדלקמן:
1. חקיקה
המשרד לאיכות הסביבה, ירכז את תיקוני החקיקה הנדרשים (ראשית ומשנית), ושינויים בהוראות המינהליות, ויכין מסמך שיפרט את סוג השינוי הנדרש, האחראי להכנת השינוי, כולל לוח זמנים לסיום התהליך, וכן יציג את הגורמים המעכבים את השלמת התהליך.
דיווח יימסר לאגף לביקורת המדינה בתוך 60 יום.
2. רשיונות עסק
לרשום את הודעת משרד הפנים, כי הכין רשימה של עסקים הפועלים ללא רשיון בתחום החומרים המסוכנים והנמצאים בסיכון, וכי לכולם ניתן "היתר רעלים". המשרד לאיכות הסביבה יבחן את הרשימה. עותק מהרשימה יועבר גם למחלקת האבטחה במשטרת ישראל.
3. מלאים וייצור בשעת חירום
משרד הביטחון יגיע לסיכום פנימי בין פיקוד העורף ומל"ח, בנושא מלאים ויצור בשעת חירום, וידווח עליו לאגף לביקורת המדינה במשרד ראש הממשלה, עד 31.10.2004. 
4. הובלה יבשתית של חומרים מסוכנים
א. 
לרשום את הודעת נציג משרד התחבורה, כי בהתאם להחלטה מספר 498(חמ/1) מיום 24.6.2003 של ועדת השרים לאיכות הסביבה וחומרים מסוכנים, הוועדה לענין הובלה יבשתית של חומרים מסוכנים, הגישה במאי 2004 דו"ח מסכם והמלצות בנושא.
ב. 
עם הגשת הדו"ח לוועדת השרים לאיכות הסביבה וחומרים מסוכנים והדיון בו, יכין משרד התחבורה, בתוך שלושה חדשים, מסמך שיפרט בין השאר, לוח הזמנים לתיקון הליקויים עליהם הצביע דו"ח מספר 51ב' של מבקר המדינה בנושא.
ג. 
דיווח יועבר לאגף לביקורת המדינה במשרד ראש הממשלה.
5. 
טרור על
נציג משטרת ישראל (מרכז), ביחד עם נציגי שב"כ והמשרד לאיכות הסביבה, יבחנו מחדש בתוך ארבעה חודשים את תפישת האבטחה של מתקני התשתית האסטרטגיים, כנגד איומי טרור-על, בהתאמה להערות מבקר המדינה.
דיווח על תוצאות הבחינה יועבר לאגף לביקורת המדינה.
6. חוות המיכלים בקרית-אתא
משרד התשתיות יעביר לאגף לביקורת המדינה בתוך חודש, דיווח בענין עתיד חוות המיכלים בקרית אתא, לרבות תכניות המגירה שהכין להטמנה, העברה, או סגירה של חוות המיכלים.
נציג משטרת ישראל יעביר בתוך חודש לאגף לביקורת המדינה, את פירוט הסיורים ופעילויות האבטחה מטעמו, בחוות המיכלים.
ביצוע ההחלטות

המשרד לאיכות הסביבה

החלטה בק/61 
ד. 
כתיבת השיטה לקביעת עמידות מתקני תעשייה בפני רעידות אדמה, הושלמה. ממשיך להתבצע "פיילוט" ב-5 מפעלים. בתום הפיילוט יידרשו כ-150 מפעלים, בעלי פוטנציאל סיכון גבוה מרעידות אדמה, לעדכון התנאים ברשיון העסק שלהם, ליישום השיטה וביצוע מסקנותיה.


הפעילות מתבצעת במסגרת ועדת ההיגוי להיערכות לטיפול ברעידות אדמה. 


השיטה לקביעת עמידות מתקני תעשייה בפני רעידות אדמה, עוסקת במתקנים קיימים. ועדת ההיגוי פועלת עם מכון התקנים, לכתיבת תקן עמידה מפני רעידות אדמה למיכלים ומתקני תעשייה - חדשים. 

החלטה בק/69 
1. 
המשרד החל בגיבוש רשימת החוקים והתקנות בנושא חומרים מסוכנים, כולל המלצה לגבי הגורם האחראי בכל אחת מן התקנות. לאחר אישור גורמי המשרד, תועבר הרשימה כטיוטה למשרדים הרלוונטיים, להתייעצות.

2. 
המשרד לאיכות הסביבה, מפקח באמצעות היתרי רעלים, הניתנים מכוח חוק החומרים המסוכנים, התשנ"ג–1993, על העוסקים בחומרים מסוכנים, וקובע תנאים מיוחדים בהיתר, על מנת להגן על הסביבה או על בריאות הציבור. 


רשימת העסקים הפועלים בתחום חומרים מסוכנים ללא רשיון עסק, הועברה למשרד לאיכות הסביבה. המשרד עם משרד הפנים, בוחנים את הסיבות בגינן לא ניתן לבתי העסק העוסקים בחומרים מסוכנים רשיון עסק. חלק מהסיבות הן אי עמידה בחלק מהוראות חוק התכנון והבנייה, או התקנות שהותקנו מכוחו, חובות כספיים לרשויות מקומיות, וכו', סיבות שאינן בהכרח קשורות לעיסוק בחומרים מסוכנים. 


בכל מקרה בו אי מתן רשיון העסק קשור בקשר ישיר או עקיף לאי עמידה בתנאי המשרד בכלל, ולעיסוק בחומרים מסוכנים בפרט, פועל המשרד בכל האמצעים החוקיים העומדים לרשותו, על מנת להפסיק את פעילות בית העסק. 

5. 
בהכנה במשטרת ישראל ובמטה ללוחמה בטרור (לוט"ר), עבודת מטה בנושא אבטחת מתקנים רגישים. המשרד לאיכות הסביבה פעיל בצוות שבהנחית לוט"ר. 


טרם התקבלה החלטה לגבי אופן הנחיית המתקנים לאבטחתם. 


המשרד מסייע בנושא, במקרים בהם התבקש על ידי משטרת ישראל, באמצעות סמכויותיו על פי חוק החומרים המסוכנים ושימוש בהיתר רעלים.

משרד הביטחון

החלטה בק/69 
3. פיקוד העורף נושא באחריות ובסמכות מול המפעלים, להגדרת המיגון הנדרש וחלופותיו מחומרים מסוכנים, בהתאם לרמות המלאי שלהם.

מערך מל"ח נושא, בין השאר, באחריות להבטחת תפוקה/אספקה חיונית ביותר של מוצרים ושירותים למשק, הפעלת מפעלים חיוניים בשעת חירום, ולעדכון מצבת מפעלים אלה. מל"ח יעדכן ויעביר לפיקוד העורף, רשימה מעודכנת של מפעלים חיוניים, על פי מדרג רמות תפוקות/אספקות.

המסגרת לתכנון רמות המלאי בחירום של חומרים מסוכנים במפעלים החיוניים, תיגזר על ידי מפעלים אלה מתוך התפוקות/אספקות הנדרשות מהם בחירום, ותהווה בסיס להנחיות פיקוד העורף הניתנות לאותם מפעלים, לגבי רמת המיגון וחלופותיו של מחומרים מסוכנים, הנדרשת מהם.

המשרד לביטחון הפנים - משטרת ישראל

החלטה בק/69 
6. 
ב-2.8.2004 נערכה ביקורת משטרתית בחוות המיכלים בקרית אתא. בביקורת נכחו נציגי כל החברות המאחסנות חומרים באתר. 


הביקורת העלתה, כי חל שידרוג באמצעי האבטחה מאז ביקורת קודמת במארס 2002.


צוות הבדיקה העלה ליקויים נוספים, והגיש דו"ח בנושא.

ריכוז, הנחיה ותיאום של הפעילות בתחום החומרים המסוכנים
דו"ח 54ב
הגופים המבוקרים: המשרד לאיכות הסביבה; משרד ראש הממשלה - המועצה לביטחון לאומי; המשרד לביטחון הפנים - משטרת ישראל; משרד הפנים; משרד התשתיות הלאומיות; צבא ההגנה לישראל - פיקוד העורף

א. 
ריכוז ממצאי הביקורת

2. 
במועד סיום הביקורת, אוקטובר 2003, טרם סיים השר לאיכות הסביבה את עבודת המטה בנושא, "התמודדות עם טרור על", טרם יזם שינויי חקיקה ואיגום משאבים וטרם החל לשמש מנחה לאומי. 

4. 
המשטרה לא שותפה בוועדה לליווי הכנת המדריך לניהול סיכונים. מעיון בפירוט היעדים שנקבעו למדריך ובמסמכים הנוגעים לעבודת הוועדה עולה, כי המדריך יעסוק בתחום התפעול בלבד ולא בתחומי הפח"ע והמלחמה. מן הראוי היה שהמשטרה ופקע"ר יעשו עבודת מטה בתחום סיכוני הפח"ע והמלחמה כדי שהם יובאו בחשבון במדריך. 
ב. מצב תיקון הליקויים

המשרד לאיכות הסביבה
2. 
עבודת המטה עדיין בהכנה. המשרד לאיכות הסביבה הגיש הצעה עקרונית ללוט"ר. הצעה מפורטת הכוללת פירוט שינויי חקיקה ומשאבים דרושים, לקראת אישור הנהלת המשרד לאיכות הסביבה.

4. 
המשטרה הוזמנה להשתתף בוועדה לליווי הכנת המדריך לניהול סיכונים.
הערכת סיכונים וקביעת הדרכים למניעתם

דו"ח 54ב

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הבינוי והשיכון - ועדת ההיגוי הבין-משרדית להיערכות לטיפול ברעידות אדמה; צבא ההגנה לישראל - פיקוד העורף 

א. 
ריכוז ממצאי הביקורת
2. 
המשרד לאיכות הסביבה לא קבע את סף הסיכון שמפעל החורג ממנו לא יקבל היתר רעלים ורישיון עסק. 

3. 
בסקרי הסיכונים צוינו סכנות שמקורן בפעילות המפעלים, אולם הסכנות נקבעו לפי האופי הכללי של פעילות המפעל וקביעתן לא התבססה על בדיקות טכניות מפורטות של מתקני ייצור ואחסון, המאפשרות להעריך את ההסתברות לתקלות בהם ואת חומרת הנזק שייגרם. לפי ההנחיות על המידע שיש לכלול בתיק המפעל, יש לנמק מדוע נבחרו התרחישים שנכללו בו, אולם בכל תיקי המפעל שנבדקו לא נמצאו ההנמקות לקביעת התרחישים שנבחרו. 

5. 
ראוי שהמשרד לאיכות הסביבה יקבע מתודולוגיה שתאפשר להעריך את הסיכון הכולל, המביאה בחשבון את תהליכי השינוע לעומת תהליכי האחסון, לקבלת החלטה מיטבית.
22. 
ועדת המעקב בראשות המשרד לאיכות הסביבה, פעלה ליישום המלצות סקר הסיכונים המשולב, והביאה להקטנת הסכנות הבטיחותיות בחלק ניכר ממוקדי הסכנה במפרץ חיפה. לדעת משרד מבקר המדינה, על המשרד לאיכות הסביבה לפעול בדרך דומה בנוגע למוקדי סכנה אחרים ברחבי הארץ. 

ב. מצב תיקון הליקויים

המשרד לאיכות הסביבה
2.
במסגרת המדריך לניהול סיכונים, ייקבע סף קבילות למפעלים חדשים, או לאוכלוסיה "חדשה" המתקרבת למפעל קיים. לגבי מפעלים קיימים אחרים, מדיניות המשרד היא לא לקבוע סף סיכון, אך לבחון את הסיכון, ולהפחית את הסיכון הקיים, ככל שניתן.

3.
במסגרת "תיק המפעל" למפעל קיים, מפורטים התרחישים האפשריים, הנקבעים ביחד עם הממונים על הנושא במחוזות המשרד, והאמצעים הננקטים על ידי המפעל לטיפול בהם. 


כיום יש דרישה להערכת סיכונים למפעל קיים, מכוח תקנות מפעלים מסוכנים, המהוות חלק מתיק המפעל. לכל מפעל נקבעים התרחישים הרלבנטיים. 


עם כניסת מדריך ניהול סיכונים לתוקף, יבוטל הצורך בפרק הערכת סיכונים בתיק המפעל. 


לדעת המשרד לאיכות הסביבה, אין צורך כי בתיק המפעל יש לקבוע סף סיכון, שמפעל החורג ממנו לא יקבל היתר רעלים ורישיון עסק.

5.
השרה לאיכות הסביבה מינתה ועדה בין משרדית לעניין הובלה יבשתית של חומרים מסוכנים. במסגרת הוועדה התגבשה המלצה לביצוע סקר משותף על ידי משרד התחבורה והמשרד לאיכות הסביבה, שיקבע מתודולוגיה לבחינת סיכונים בעת שינוע חומרים מסוכנים.

22.
סמנכ"ל תעשיות מינה צוות לבדיקת הנושא, לקביעת המתודולוגיה, ובחינת הנושאים והנתונים, הדרושים להכללה בעדכון והשלמה.

הסדרת הפעילות בתחום החומרים המסוכנים

הגופים המבוקרים: המשרד לאיכות הסביבה; משרד ראש הממשלה - הלשכה המרכזית לסטטיסטיקה; משרד האוצר; המשרד לביטחון הפנים - משטרת ישראל; משרד המשפטים; משרד הפנים; צבא הגנה לישראל - פיקוד העורף 

א. 
ריכוז ממצאי הביקורת
1. 
פקע"ר והמשרד לאיכות הסביבה עדיין מפעילים מרכזי מידע נפרדים על חומ"ס.

2. 
הלשכה המרכזית לסטטיסטיקה אינה אוספת מידע בדבר תקריות חומ"ס וממילא אינה מנתחת אותו. איסוף הנתונים נעשה במרכז המידע לחומ"ס של המשרד לאיכות הסביבה ובמשטרה במסגרת תפקידה לתחקר אירועי חומ"ס, אולם אין איסוף מידע מלא ומפורט.

8. 
על משרד האוצר, משרד המשפטים והמשרד לאיכות הסביבה למצוא דרך להבטיח פיצוי הולם לנפגעים מאירוע חומ"ס, אגב בחינת האפשרות לחייב מפעלים מסוכנים לבטח את האוכלוסייה והרכוש שבסביבתם.

ב. מצב תיקון הליקויים

המשרד לאיכות הסביבה
1. 
המשרד בוחן הפעלת מרכז מידע בזמן שגרה ובחירום, כאשר בחירום המשרד ופקע"ר יפעילו מרכז מידע אחוד.

2.
במרכז המידע של המשרד, נאספים נתונים על אירועי חומ"ס, לשימוש המשרד. קביעת מתכונת אחידה לאיסוף נתונים שאינם רלבנטיים לפעילות המשרד, אינה בסמכותו.

8.
אגף חומרים מסוכנים והלשכה המשפטית במשרד, יבחנו אם יש מקום לפנות למשרד המשפטים, בבקשה לקידום חקיקה, כמוצע על ידי מבקר המדינה. 

שמירת איכות הסביבה בחברות תשתית האנרגיה

הגופים המבוקרים: המשרד לאיכות הסביבה; משרד המשפטים; המשרד לביטחון הפנים - משטרת ישראל; משרד הפנים; משרד התחבורה; משרד התשתיות הלאומיות; נציבות המים; עיריית אשדוד; עיריית באר שבע; עיריית חיפה; עיריית ירושלים; מועצה אזורית בני שמעון; מועצה מקומית גזר; מועצה מקומית חוף אשקלון; איגוד ערים לאיכות הסביבה אשדוד; איגוד ערים לאיכות הסביבה אשקלון; איגוד ערים לאיכות הסביבה חיפה; רשות נחל הקישון; בית זיקוק אשדוד; בית זיקוק חיפה; בתי זיקוק לנפט בע"מ; גדיב תעשיות פטרוכימיה בע"מ; חברת החשמל לישראל בע"מ; כרמל אולפינים בע"מ; המכון הישראלי לנפט ואנרגיה; פי גלילות מסופי נפט וצינורות בע"מ; קו מוצרי דלק בע"מ; קו צינור אילת אשקלון בע"מ; שמנים בסיסיים חיפה; תשתיות נפט ואנרגיה בע"מ
א. ריכוז ממצאי הביקורת
1. 
למשרד לאיכות הסביבה (להלן המשרד), לנציבות המים (להלן הנציבות) אין מערכת לאיסוף נתוני דליפות המאפשרת בקרה ואימות של נתונים, ולנציבות אין מערכת ניטור ייעודית מקיפה, המאתרת זיהומי דלק במי התהום.
2. 
טרם באה על פתרונה הסוגיה של רישוי עסקים לצנרת דלק, וזה שנים נמשכים חילוקי הדעות בין המשרד למשרד התשתיות בשאלה אם את הרשיונות צריכה לתת רשות מקומית או רשות בדרג ארצי או מחוזי.
3. 
בנושא מניעת זיהום המים, בגלל חילוקי דעות מתמשכים בין המשרד לבין הנציבות, נפגעת יכולת הפיקוח והאכיפה שלהם. טרם הוסכם על תוכנן של תקנות למניעת זיהום המים מקווי צנרת דלק ומחוות מכלים, והתקנות לא הותקנו.
4. 
בשנת 1987 התגלו במי התהום באחד ממתקני הדלק המצוי על אחד האקוויפרים מזהמים שהתפשטותם מסכנת את איכות המים. בשנת 1992 החליטה הנציבות למנוע סיכון זה באמצעות יצירת חציצה הידרולוגית בין האקוויפר המזוהם שבמתחם הדלק לבין האקוויפר המקיף אותו. החציצה הכוללת לא בוצעה והנציבות הודיעה למשרד מבקר המדינה בסוף שנת 2003 שהיא מצדדת עתה בפתרון חלופי לבעיה האמורה. בנציבות לא נמצאו מסמכים המלמדים אם תכנית החציצה הכוללת אושרה או נדחתה ולא נמצאה החלטה בעניין הפיתרון החלופי.
5. 
בחלק מהצנרת של מתקניה של חברת החשמל לישראל (חח"י), המשמשים להזרמת דלקים לא נעשתה בדיקה תקופתית מקיפה מאז הקמתם. במתקנים של החברה ושל חברת קו צינור אילת אשקלון בע"מ, היו בשנים האחרונות כמה דליפות של דלק שגרמו לזיהום הים או שפך הנחל.
6. 
המדינה אינה ערוכה כראוי לטיפול בזיהומי ים חמורים מדלק. טרם הוגשה לאישור הממשלה "תכנית חירום לאומית" למוכנות ולתגובה לאירועי זיהום ים מדלק. על פי החלטת הממשלה, המשרד וועדת ההיגוי שמונתה לעניין זה היו אמורים להגיש לאישור הממשלה את תוכנית החירום עד אוקטובר 1999.
7. 
הרשויות המוסמכות: המשרד, ראשי מועצות וערים ואיגודי הערים לאיכות הסביבה רלבנטיים, לא אכפו על חברת תשתיות נפט ואנרגיה בע"מ וחברת קו צינור אילת אשקלון בע"מ את הוראות החקיקה הכללית הנוגעות לשמירה על איכות הסביבה ולא את התנאים הפרטניים בעניין פינוי של קרקע מזוהמת לאתרים מורשים שהמשרד דרש מהן.
8. 
מפעלי חברת בתי זיקוק לנפט בע"מ בחיפה ובאשדוד, מפעלי חברת גדיב תעשיות פטרוכימיות בע"מ וחברת כרמל אולפינים בע"מ, לא עמדו בדרישות לשמירת איכות הסביבה שקבע המשרד. דרישות אלה מקורן ב"הוראות אישיות" למניעת זיהום אוויר, שהוצאו על פי החוק למניעת מפגעים, התשכ"א-1961, והמטילות על מנהלי המפעלים אחריות אישית למילוין. המפעלים חרגו מהמגבלות שהוטלו עליהם בהזרמת שפכים תעשייתיים לים ולנחל הקישון.
9. 
על המשרד ומשרד התשתיות לפעול לגיבוש מדיניות ברורה בשאלת רישוי הצנרת, ליזום במידת הצורך שינויים בחקיקה ולפעול במרץ ובנחישות לאכיפה.
10. 
לרשויות המופקדות על איכות הסביבה לא היה די מידע על היערכות החברות למניעת מפגעים, נפגע מאוד הפיקוח על פעילות החברות, והסיכון הסביבתי גבר.
11. 
לנוכח אי הבהירות לגבי הצורך ברשיון עסק נפרד למתקני השינוע של חח"י ולגבי זהותה של רשות הרישוי שאמורה לתת את הרישיון לכל אחת מהם, על משרדי הפנים, התחבורה ואיכות הסביבה לגבש עמדה אחידה בעניין זה ולפעול לפיה.
12. 
המשרד לא קבע ברשיון העסק תנאים למניעת דליפות מהמתקנים הנייחים באתר פי גלילות והוא מפקח עליהם על פי התנאים שבהיתר רעלים אשר אינם כוללים את כל התנאים הקבועים ברשיון עסק.
13. 
האחריות לבקרה ולפיקוח על עמידה בהוראות חוק רישוי עסקים מונחת הן על כתפי רשויות הרישוי והן על כתפי המשרד, אולם הם לא אכפו די הצורך את הוראות החוק על חברות תשתית האנרגיה, בהן החברות שלפעילותן יש פוטנציאל של ממש לזיהום הסביבה. מן הראוי שגופים אלה יגבירו את אכיפתם בתחום זה ויתאמו את פעולותיהם.
14. 
איגודי הערים לא הקפידו לפקח על חברות תשתית האנרגיה בנושא של זיהום קרקע ומים ולא מימשו את סמכויות האכיפה שלהם על פי דין, כפי שהיה עליהם לעשות.
15. 
הגופים שניתנו להם סמכויות פיקוח ואכיפה בעניין שמירת איכות הסביבה - משרדי הממשלה, רשויות הרישוי, ואיגודי הערים לאיכות הסביבה, לא פיקחו כראוי על עמידת החברות בדרישות ובהוראות שהוציא להן המשרד, ולא נקטו את צעדי האכיפה המתחייבים.
16. 
בחלק מהעניינים הנוגעים לשמירה על איכות הסביבה, המשרד לא קבע לחברות דרישות מפורטות. אי קביעת הדרישות מקשה לנקוט כלפי החברות אמצעי בקרה ואכיפה יעילים. 
17. 
לדעת משרד מבקר המדינה, מן הראוי שהדרג הממשלתי ישקול להקים מערך מידע סטטיסטי, אמין ואובייקטיבי, על דליפות דלק ונזקיהן.
18. 
עד מועד סיום הביקורת לא מסרה הנציבות למשרד כל מידע על פעולותיה לניטור מי התהום ולא שיתפה אותו בתכנון רשת הניטור הייעודית.
19. 
עד למועד סיום הביקורת לא הייתה בארץ רשת ניטור יעודית ומקיפה, המאפשרת לקבל ברציפות מידע עדכני על זיהומי דלק במי התהום.
20. 
על המשרד ביחד עם משרדי התשתיות והמשפטים לפעול במשותף כדי להשלים את התקנות ואת הצעת החוק הנוגעות לצנרת הדלק התת-קרקעית ולחוות המכלים, שהטיפול בהן מתמשך זה שנים, ולעשות לקידום הצעת החוק ברשות המחוקקת.
21. 
על המשרד לבחון כיצד יוכל לאתר מוקדם ככל האפשר קרקע מזוהמת, גלויה או מוסתרת, ולאכוף על הגורמים האחראים לפנותה בלא דיחוי לאתר מורשה.
22. 
על המשרד והנציבות לבחון מהן ההשפעות הסביבתיות של הימצאות קרקע מזוהמת בשטח לאורך זמן ובאילו דרכים ניתן לתבוע מהאחראים לזיהום את ההוצאות על שיקומה.
23. 
על בית הזיקוק באשדוד לעשות את בדיקות איכות מי הקולחין במעבדה שתוצאות בדיקותיה יאפשרו לקבל דיווח מהימן על מידת עמידתו בדרישות ההיתר.
24. 
על המשרד לקבוע שיטות עבודה שיאפשרו לו בעת הצורך להציג בבית המשפט ראיות שיהיה ניתן לבסס עליהן כתבי אישום נגד המזהמים את הסביבה.
25. 
על המשרד לקבוע לאחר התייעצות עם חח"י את דרכי הבדיקה והשמירה על תקינות הצנרת כדי למנוע דליפות דלק ולצמצם את הסיכון לזיהום.
26. 
המדינה עדיין אינה ערוכה כראוי לטפל בזיהומי ים חמורים מדלק. היקף הנזקים שנגרמו מזיהומי ים מדלק בעולם מלמד שעלות השיקום של המשאבים שנפגעו מהזיהום, גבוהה בהרבה מעלות מניעתו. על המשרד לנקוט צעדים נמרצים כדי להניע את הגופים הנוגעים בדבר להכין תכניות חירום מקומיות ומפעליות, ולהגישן לאישורו, וכן לוודא שאותם גופים נערכים לטיפול בזיהומי ים מדלק. על המשרד וועדת ההיגוי להשלים את תכנית החירום הלאומית למוכנות ולתגובה לאירועי זיהום ים, ולהביאה לאישור הממשלה.
27. 
במשך יותר משנה הפעיל בית זיקוק חיפה מתקן מזהם בלא שהיה בידי המשרד ואיגוד ערים לאיכות הסביבה חיפה, מלוא המידע על ההשפעות הסביבתיות של פעילות המתקן.
28. 
בהיעדר ניטור מקוון ומידע שלם ומהימן על כל ארובות בית זיקוק אשדוד אין למשרד ולאיגוד ערים אשדוד בקרה רציפה ובזמן אמיתי על פליטת מזהמים מארובות בית הזיקוק.
29. 
בית זיקוק אשדוד לא העביר למשרד את כל המסמכים הדרושים ואילו המשרד לא אכף עליו את דרישתו להגשת המסמכים בהתאם לתנאים הנוספים שברישיון העסק. אי העברת המסמכים פגמה באפשרות המשרד לקדם את התכנון וממילא את הביצוע של הקמת המתקן להשבת גופרית.
30. 
איגוד ערים חיפה והמשרד לא בדקו באמצע שנת 2001 את תדירות התקלות שלטענת כרמל אולפינים, הסתברות להתרחשותן היא מזערית ולא בחנו את השפעתן על הסביבה. לדעת משרד מבקר המדינה הדבר מעיד על תהליך ליקוי של קבלת החלטות הן באיגוד ערים חיפה והן במשרד.
31.
המשרד ואיגוד ערים חיפה לא נקטו מבעוד מועד את מלוא הצעדים הדרושים למניעת פליטות, כגון אלה שהתרחשו ב-15.9.2003. לדעת משרד מבקר המדינה, היה על המשרד והאיגוד לבדוק ביסודיות את החלופה שהציעה כרמל אולפינים, קודם שוויתרו ביוני 2001 על הדרישה להקים לפיד קרקע. כששקל המשרד אם לקבל את הצעת כרמל אולפינים, שעלותה נמוכה יותר, ראוי היה שיביא בחשבון את הנזקים הבריאותיים והכלכליים העלולים להיגרם לציבור מפליטת עשן שחור.
32. 
הסמכויות והאחריות לפיקוח ולאכיפה על שמירת איכות הסביבה מפוצלות בין גופי שלטון ממשלתיים ומקומיים, ובעניינים חשובים בתחום זה יש ביניהם מחלוקות על סמכויות ואחריות. במיוחד ראוי לציין את המחלוקות וחוסר שיתוף הפעולה שנמשכים שנים בין המשרד לבין הנציבות. הדבר פוגע בקידום ענייני איכות הסביבה. על המשרד ועל המשרד לתשתיות לאומיות לפעול לפתרון המחלוקות, מתוך ראיה ממלכתית כוללת ולשתף פעולה בפיקוח, באכיפה, בתקנת תקנות, ובקידום החקיקה בענינים אלה.
ב. תגובות המבוקרים
המשרד לאיכות הסביבה
5. 
המשרד פרסם טיוטת תנאים ברשיון עסק למקשרי הדלק הימיים של חברת החשמל לישראל, ובהם פירוט של שיטות ואופני הבדיקה הדרושים לקווי הובלת הדלק הקשיחים. חברת החשמל מתנגדת לדרישות המשרד.

המשרד יפרסם תנאים אלה בהקדם.
ב. 
חברת קצא"א מפעילה קו צינור ללא בקרה ופיקוח של המשרד. מצב זה אינו תקין ואינו רצוי, ופוגע בהגנה הנדרשת על הציבור ועל מקורות המים מפני דליפות של דלק. עמדת קצא"א בענין אי הגשת בקשה על ידה להוצאת רשיון עסק מעיריית חיפה, היא כי אינה חייבת ברשיון עסק, נדונה על ידי היועץ המשפטי לממשלה.

קצא"א מפעילה קו צינור להובלה של נפט גולמי העובר, בין השאר, בתחומי העיר חיפה. מסמך "דרישות המשרד" מחברות קו צינור, נמסר לקצא"א במצורף ל"התראה לפי סעיף 14 לחוק רישוי עסקים", שנשלחה לחברה בינואר 2004, בשל סירובה לפעול להוצאת רשיון עסק כדין.

בשל העדר פיקוח מסודר ואי העברת מידע במסגרת התנאים לרשיון-עסק, המידע המצוי בידי המשרד לגבי קווי קצא"א, הוא חלקי. בידי המשרד לא מצויים: המפות, הפרטים והנתונים הנוגעים לקצא"א, הנדרשים למשרד לפי מסמך "דרישות המשרד".

ככל הידוע למשרד, קו הצינור של קצא"א מוגן בהגנה קתודית, אך מנתוני דליפה בקו שאירעה באזור טירה בשנת 2001, עולה כי ההגנה אינה מספיקה. הקו מצויד במגופים חוצים, אך מגופים אלה לא הוצבו בהתאם לחישוב נפח מרבי לדליפה.

החברה מפעילה נוהל בקרת דליפות שפרטיו אינם ידועים למשרד. אנשי החברה לא ידעו לענות, בתשובה לשאלת הממונה על מניעת זיהום מים מדלקים, אם הנוהל עומד בדרישות מכון הנפט האמריקאי - API. החברה עורכת בדיקות תקינות לקו, אך אינה מעבירה למשרד מידע על תוצאות הבדיקות.

החברה עורכת סיורי ביקורת לאורך הקו, אך תדירות ומועדי הסיורים לא נמסרו למשרד. בפועל, מרבית הדליפות הידועות מצינור קצא"א נתגלו בעקבות דיווחים של עוברי אורח, ולא כתוצאה מבקרה של החברה.

לחברה יש נוהל לתחזוקה לטיפול בדליפות, שאינו מתורגל. הנוהל אינו כולל הוראות מתאימות לעניין טיפול בקרקע שזוהמה עקב דליפה. בכל אירועי הדליפה מקו הצינור של קצא"א, הידועים לממונה על מניעת זיהום מים מדלקים, לא בוצע טיפול נכון בקרקע. 

לדוגמא, ביום 29.3.2001 התקבל דיווח על דליפה מקו הדלק הגולמי של קצצ"א, מול הכניסה לטירת הכרמל. המידע הגיע לאחר שנראתה שלולית דלק מעל הקו. בעקבות הדיווח הופסקה הזרמת הדלק בקו. בלחץ המשרד פונתה כל הקרקע המזוהמת, כ-250 טון.

לגבי הצנרת במחוז הדרום, קצא"א מחויבת (על פי התנאים ברשיון עסק, עבור שני האתרים שלה באילת ובאשקלון), לבצע בדיקות וטיפולים תקופתיים לצנרת, בהתאם לתקני API, ביקורת של הגנה קתודית, וסיורים לאיתור דליפות. 

לקצא"א נהלים לטיפול בפריצת דלק, לרבות מקווי צנרת. זיהום קרקעות בתחום המחוז, בעקבות דליפת דלק, נאכף במסגרת תקנות רישוי עסקים (סילוק פסולת חומרים מסוכנים), התשנ"א-1990. 
9. 
בסעיף 12ב' לפרוטוקול ישיבת הוועדה הבין משרדית לרישוי עסקים, מתאריך 26.2.2004, נרשם: "מובהר על ידי חברי הוועדה כי לא יחול שינוי בכך שיש חובת רישוי לצנרת זו ועל כל רשות בתחומה לפעול להוצאת רשיון עסק לצנרת זו......" 

המשרד לאיכות הסביבה פרסם תנאי מסגרת אחידים לצנרת דלק ולחוות מיכלי דלק, שיחייבו את רשויות הרישוי ברישוי חברות הדלק, כדי למנוע תנאים סותרים או שונים למקטעי צנרת של אותה חברה, בעוברם מרשות לרשות. אם תנאי המסגרת האחידים ייושמו, המשרד יוכל לפקח על כל הצנרת של חברה מסוימת, באמצעות רשיון אחד בלבד, שהוא הרשיון שינתן להנהלת חברה מסוימת, ברשות המקומית בה היא יושבת. השר לתשתיות לאומיות סבור "כי הנחת והפעלת קווי דלק אינה טעונה רישוי לפי חוק רישוי עסקים". המשרד לאיכות הסביבה מסתיג מעמדה זו, אך ישקול כל הצעה לשינוי המצב החוקי הקיים שיוצע על ידי משרד התשתיות, כל עוד אין בכך פגיעה בשמירה נאותה על איכות הסביבה.

מחוז חיפה של המשרד, בשיתוף עם עיריית חיפה ואיגוד ערים חיפה, פנו בשנת 2001 לעשרה מפעלים שבבעלותם קווי צינור להובלת חומרים מסוכנים, וביניהם חברות תשתית האנרגיה נשוא הדו"ח, בדרישה להגשת בקשות לרשיונות עסק.

בינואר 2002 קבע המשרד תנאים למתן היתר זמני למפעלים אלה, המבוססים על הסעיפים המוסכמים בטיוטת תקנות למניעת זיהום מים מקווי צנרת. באפריל 2002 קיבלו כל חברות קווי הצינור, למעט קצא"א, היתר זמני לניהול עסק בחיפה, מותנה בתנאים. משפג תוקף ההיתר הזמני, הוציאה עיריית חיפה רשיון זמני, לקראת הוצאת רשיון עסק קבוע.

חברת קצא"א טוענת שאינה חייבת ברשיון עסק. המשרד פתח בהליכי אכיפה מינהלית נגד החברה, ועיריית חיפה הגישה, בתיאום עם המשרד, כתב אישום נגד קצא"א, הנדון בבית המשפט לעניינים מקומיים בחיפה. לבקשת היועץ המשפטי לממשלה, נדחה מועד הקראתו של כתב האישום, שנקבע לספטמבר 2004, כדי לאפשר ליועץ לבדוק את טענות קצא"א.

כיון שהמידע שנדרש לפי התנאים לא נמסר למשרד על ידי חלק מהחברות, פרסם המשרד תזכורת במארס 2004. המשרד יפעיל הליכי אכיפה מינהלית כלפי קמ"ד וחברות צינור אחרות, שטרם העבירו למשרד את המידע הנדרש.

מחוז דרום של המשרד, פרסם תנאים בהיתר הזמני שניתן לקמ"ד אשדוד.

עיריית באר שבע פנתה ביום 17.11.2004, לקבלת אישור המשרד למתן רשיון עסק לקמ"ד באר שבע. הבקשה תקבל קדימות בטיפול.

המפעלים של בז"ן והחברות שבהחזקתה - בז"ח, כאו"ל, גדיב ושב"ח, יוכלו לקבל רשיון עסק כדין, רק לאחר סיום ההסדרה של מתחם הזיכיון של בז"ן בחיפה, בו הם ממוקמים, לפי חוק התכנון והבנייה. המפעלים הגישו תוכנית למוסדות התכנון, שנדונה בוועדה המחוזית לתכנון ובנייה. התוכנית נבדקת גם לאור תסקיר השפעה על הסביבה.

לתקופת הביניים הועברו למפעלים פירוט התנאים לרשיון, שהם התנאים שיחייבו אותם עם הוצאת הרשיון הרשמי. התנאים נמסרו למפעלים על ידי משרד הפנים. לגדיב ולכאו"ל הוצאו התנאים במאי 2003, לשב"ח בתחילת שנת 2004, ולבז"ח במארס 2004.

בהעדר רשיון עסק, פועל המשרד בכלי פיקוח ובקרה חלופיים, ובכך מונע ליקויים בפיקוח על החברות, ומונע הגברת הסיכון הסביבתי, כמפורט להלן:
א.
הזרמת שפכים לקישון: המפעלים המזרימים שפכים לקישון, חייבים בהיתרי הזרמה לים. ההיתרים הניתנים למפעלים כוללים דרישות הקובעות את איכויות הקולחים המוזרמים. החל משנת 2002, מאפשרים ההיתרים להזרים לקישון תמלחות תעשייתיות מטוהרות בלבד, באופן המאפשר התקדמות בשיקום האקולוגי של הנחל. בשנת 2002 ביצעו המפעלים השלמות ושדרוגים במערכות הטיפול בשפכים. 

היתרי ההזרמה כוללים דרישות למעקב, ניטור ודיווח. רשות נחל קישון ואגף ים וחופים במשרד, מבצעים ניטור ההזרמות לנחל. בשנת 2003 היתה איכות ההזרמות לנחל, טובה בדרך כלל. איכות ההזרמות של בז"ח, הכוללות את שפכי גדיב, עמדה בכל הפרמטרים. באיכות ההזרמות של כאו"ל היו חריגות, שנבדקו עם המפעל. 
ב. 
פליטות לאוויר: לבז"ח, לגדיב ולכאו"ל הוצאו הוראות מיוחדות ("צו אישי"), מכוח החוק למניעת מפגעים, התשכ"א-1961. ההוראות קובעות דרישות בנוגע למניעת זיהום אוויר, ומקנות סמכויות פיקוח ובקרה לאיגוד ערים חיפה.

הצו האישי של בז"ח, מגביל את תכולת הגופרית בדלק בו מוסקים התנורים והדוודים, לשם הגבלת פליטת תחמוצות גופרית. כן קובע הצו תקן לאטימות גזי הפליטה, מגבלה לכמות החומר החלקיקי הנפלט מהארובות, ותקן לריכוז החומר החלקיקי בארובת הפיצוח הקטליטי (פצ"ק). כן קובע הצו הוראות בנוגע ללפידים, והוראות בדבר ניטור, דיגום ודיווח.

בשנת 2003 חל איחור בהגשת תוצאות הדגימות בארובות, נמדדה חריגה בכמות החומר החלקיקי שנפלט מארובות, וחריגה בריכוז החומר החלקיקי בארובת הפצ"ק. החריגות הועברו לחקירת המשטרה הירוקה. כן נמדדו חריגות מתקן האטימות, שטופלו עם המפעל.

הצו האישי של גדיב מתייחס לתנורים ודוודים במפעל, וקובע תקן לאטימות גזי הפליטה ולריכוז החומר החלקיקי בגזי הפליטה. כן מגביל הצו את תכולת הגופרית בתערובת המזוט-גז בה מוסקים הדוודים והתנורים, לשם הגבלת הפליטה של תחמוצות גופרית. בשנת 2003 נמדדה חריגה בריכוז החומר החלקיקי באחד המתקנים. איגוד הערים התריע בפני המפעל על החריגה, והמפעל פעל לתיקונה.

הצו האישי של כאו"ל קובע תקן לאטימות ולריכוז החומר החלקיקי בארובות, מגביל את תכולת הגופרית בדלק המסיק את הדוודים והתנורים במפעל, וקובע הוראות לשיפור מערכת הלפידים. 

בשנת 2003 התרחשו שני אירועי פליטת עשן שחור מלפיד המשרת את בז"ח וכאו"ל. האירועים נחקרו על ידי המשטרה הירוקה, והוגש כתב אישום.

משנת 2003 מוסר המשרד "צווים אישיים" למפעלים במתחם הזיכיון. טיוטה של הצו האישי של בז"ח, הועברה להערות המפעל.
ג. 
חומרים מסוכנים: בז"ח, כאו"ל וגדיב הכינו תיק מפעל, בהתאם לתקנות רישוי עסקים (מפעלים מסוכנים), התשנ"ג-1993.

שלושת המפעלים פועלים תחת היתר רעלים תקף ובהתאם לתנאיו. האחסון והטיפול בחומרים מסוכנים מתבצע לפי דרישות ההיתר. המפעלים מפנים פסולות מסוכנות לאתר הפסולת הרעילה ברמת חובב. בז"ח מבצעים, באישור המשרד, טיפול ביולוגי במשקעי דלק גולמי, באופן המאפשר את סילוק הבוצות לאחר שטופלו, למטמנת פסולת מעורבת. פסולת סודה קאוסטית של בז"ח, מוחדרת לקרקע בחולות חלץ.
11. 
למקשרים הימיים של חברת חשמל, הכוללים צנרת המזרימה דלק מאוניות למיכלי אגירה שבתחנות הכוח, קיימים תנאי מסגרת, שהועברו לחברת חשמל כחלק מתנאי המשרד ברשיון העסק של כל אחת מתחנות הכוח. למכלי הדלק בחברת חשמל תנאים ברשיון עסק, על פי מפרט תנאי המסגרת לחוות מיכלי דלק. שינוע דלק למיכלי חברת חשמל שמועבר בצנרת יבשתית, נעשה בצנרת דלק של חברות הדלק. 

עמדת המשרד לגבי חברות הדלק, מפורטת בסעיף 9 לעיל.

אי הבהירות, לכאורה, לגבי הצורך ברישיון עסק נפרד למתקני השינוע של חברת החשמל, ולגבי זהות רשות הרישוי, אינו פוגם בפיקוח המשרד. למשל, תחנת הכוח של חברת החשמל בחיפה, פועלת ברשיון עסק שהוצא במארס 2002, והותנה בתנאים בנושאי איכות הסביבה. התחנה מזרימה את מי הקירור וחלק משפכיה התעשייתיים המטופלים לים בהיתר הזרמה לים. השפכים המוזרמים עומדים באיכויות הנדרשות בהיתר. התחנה פועלת בהיתר רעלים ובהתאם לתנאיו. האחסון והטיפול בחומרים מסוכנים מתבצע לפי דרישות ההיתר. התחנה מפנה פסולות מסוכנות לאתר הפסולת הרעילה ברמת חובב, והכינה תיק מפעל בהתאם לתקנות רישוי עסקים (מפעלים מסוכנים), התשנ"ג-1993. 

לתחנות הכוח העיקריות במחוז דרום, רוטנברג באשקלון ואשכול באשדוד, נקבעו תנאים ברשיון העסק מטעם המשרד.

בנוסף לרשיון העסק, הוצאו לתחנות הכוח הוראות מיוחדות ("צו אישי"), מכוח החוק למניעת מפגעים, התשכ"א-1961, להגבלת הפליטות לאוויר מהתחנה. הפיקוח על קיום ההוראות בחיפה, מתבצע על ידי איגוד ערים חיפה.

הצו האישי של תחנת הכוח בחיפה מגביל את תכולת הגופרית במזוט בו מוסקת התחנה. בשנת 2003 החלה התחנה לבצע מעבר מדורג לשימוש רציף במזוט דל-דל גופרית, בהתאם להוראות הצו.

הצו האישי גם קובע תקן לאטימות ולפליטת חומר חלקיקי מארובות התחנה. בשנת 2003 עמדה התחנה בדרישות ריכוז החומר החלקיקי בארובות, אך נמדדו מספר חריגות מתקן האטימות, שהועברו לחקירת המשטרה הירוקה. 
13. 
מתקן פי גלילות בירושלים: בעקבות שימוע שהתקיים בנובמבר 2003, התקבלו ממתקן פי גלילות, כל המסמכים שנדרשו על ידי המחוז, כולל נהלי חירום ונהלים להפעלת ובקרת מערכות למניעת דליפות. בדיקת אטימות למכלים טרם סוכמה: המשרד חולק על טענת החברה, כי עומדת בדרישות רשיון העסק. מאחר וההליך המנהלי לא צלח, הועבר הנושא לחקירה פלילית, להגשת כתב אישום בגין אי עמידה בתנאי רשיון העסק. 

בספטמבר 2004 הגיע המועד שקבע בית המשפט, במסגרת עתירת פי גלילות נגד התנאים לרשיון העסק, בו החברה הייתה אמורה להתקין מערכת למישוב אדי דלק, ומערכת משאבות למילוי תחתי של מכליות. החברה ממשיכה להפעיל את המסוף בניגוד לפסיקה. גם נושא זה הועבר לחקירה פלילית, בגין אי עמידה בתנאי רשיון העסק, ובגין בזיון בית המשפט.
ב. 
מסופי הדרום של תש"ן: ב-21.11.2004 נערכו סיורים במסופים האשל ואפרת, לשם בדיקת מידת העמידה בתנאי רשיונות העסק שלהם. מהסיורים עולה כי המסופים עומדים ברוב תנאי רשיון העסק כפי שנקבעו להם, לרבות אטימות משטחי התפעול בפני חלחול דלק ושמן, וקיום מאצרות. מאידך נמצא כי המסופים עדיין משתמשים בבורות ספיגה. בסיור התחייבו נציגי העסק להגיש לאישור נותן האישור, תוכנית לטיפול וסילוק שפכים סניטריים, ולוח זמנים לביצוע, הטעונים אישור המשרד.
17. 
נתוני דליפות מדווחים למרכז המידע של המשרד. קיים רישום ממוחשב של כל אירועי הדליפה המדווחים למשרד. המשרד טרם הקים מערכת ממוחשבת של מכלים תת קרקעיים בישראל, כולל מכלים של חברות תשתית אנרגיה, שתאפשר מעקב אחר מקורות הדליפה הפוטנציאלים.

בטיוטת תקנות חוות מכלים, המשרד הוסמך לדרוש ביצוע קידוחים למי תהום. המשרד לא יבצע קידוח כזה ללא אישור נציבות המים. רק באמצעות קידוחים עצמיים יוכל המשרד לקיים מערך פיקוח על הזיהום, ובאופן שאינו תלוי במחשבי חברות הדלק. נציבות המים התנגדה למתן סמכויות אלה למשרד, ולכן הפיקוח על הנעשה במי תהום - פגום. המשרד לא מקבל דיווח ראוי מנציבות המים, על מערך הפיקוח על מי תהום. המשרד יתאם עם נציבות המים לקבלת דיווח על מערך ניטור מי התהום.
18. 
המשרד טרם קיבל את המידע על פעולות הנציבות לניטור מי תהום, עקב חסיון הנתונים, ועדיין לא שותף בתכנון רשת ניטור ייעודית. המשרד יתאם עם נציבות המים קבלת מידע על רשת הניטור.
20. 
קידום התקנות ממתין להכרעת היועץ המשפטי לממשלה, בדבר חלוקת הסמכויות בין המשרד לנציבות המים. הטיפול המשפטי בתקנות חוות מכלים החל בשנת 2002, לאחר סיום עבודת ועדת התקינה בנושא. המשרד פועל לקדם תקנות אלה, על אף התנגדות נציבות המים. לאור הדחייה בהתקנת התקנות, המשרד יפעל לעגן התקנות ברשיונות העסק של חברות הדלק.
22. 
המשרד סבור, כי האינטרס הסביבתי מחייב שלא להורות על פינוי מיידי של קרקע מזוהמת, משום שניתן לטפל בקרקע מזוהמת באופן שלא תהווה סכנה לסביבה ולמקורות מים, גם במקום התרחשות הזיהום. טיפול כזה יקטין את הנזק הסביבתי שבשינוע קרקע מזוהמת ממקום אחד למשנהו, ויקטין את העומס הקיים באתרי פסולת בישראל. זו גם המדיניות בעוד מקומות בעולם, ויש אף מקומות שאוסרים על שינוע לאתרי סילוק של קרקעות שניתן לטפל בהן במקום.

בנוסף לסמכות לגבות הוצאות בגין שיקום קרקע מזוהמת על-פי החוקים הקיימים, המשרד יפעל לחוקק חוק המטפל בקרקעות מזוהמות.

המשרד יקדם טיפול קרקעי באתרים מזוהמים. דוגמה לכך נהיא מערכות הטיפול בבוצה באמצעים ביולוגיים בבתי זיקוק בחיפה, מערכות טיפול לקרקעות מזוהמות בבסיסי צה"ל ברמת הגולן, ועוד. 
24. 
איסוף הראיות במסגרת חקירה, מתבצע על ידי הגוף החוקר - מפקחי המשטרה הירוקה או מפקחי אגף ים וחופים. תיק החקירה עובר בדיקה של הלשכה המשפטית, ובמידת הצורך נשלח להשלמות. לאחר ביצוע ההשלמות, אם יש מספיק ראיות, נשלח התיק לתובע חיצוני, להכנת כתב אישום. 

איסוף ראיות, הכנת תיק חקירה וכתב אישום, או סגירת התיק, מעוגנים בנהלי האכיפה של המשרד. באשר לביצוע דגימות והגשת התוצאות לבתי המשפט - המשרד פועל בהתאם לנוהל דיגום. על-פי הנוהל, כל דגימה מתועדת בטופס נטילת דגימה, בו מפורטים כל הפרטים הרלוונטיים לעניין "שרשרת המשמורת" - סימון הדגימה, חתימת כל הגורמים אשר הדגימה עברה דרכם, וכו', עד להגשת התוצאות לבית המשפט. עובדי המשרד העוסקים בתחומים אלה, עוברים השתלמויות לשיפור מיומנותם.
98%
 מכתבי האישום המסתמכים על חקירות הנערכות במשרד והמוגשים לבית המשפט, מסתיימים בהרשעה.
25. 
נשארו חילוקי דעות מהותיים לגבי אופן הבדיקה בצנרת הקשיחה, שלא ניתן לבדקה באמצעות מולך חכם (PIG - מתקן הנוסע בתוך הצינור, ובאמצעות סנסורים מבצע קריאה אולטרה-סונית של עובי דופן הצינור, לקביעת מצבו הפיזי-טכני של הצינור, וכשירותו לשינוע דלקים). 

חברת החשמל אימצה תקן בדיקות צנרת קשיחה תת ימית, המתבססות על בדיקות לחץ ובדיקות על קוליות מדגמיות, היכן שניתן. לדעת אגף ים וחופים, הבדיקות הללו נותנות תמונת מצב רגעית ובלתי שלמה, לגבי בטיחות הצינור להולכת מזוט.

חברת החשמל מקיימת את הנחיות האגף לעניין פריקה וטעינה במהלך שעות היום בלבד, וסיור בכל שעות ההזרמה.
26.
צוות ההיגוי הבינמשרדי אמור להתכנס בתחילת שנת 2005, על מנת לאשר את תוכנית החירום הלאומית למוכנות ולתגובה לאירועי זיהום ים. לאחר מכן תוגש התלמ"ת לאישור הממשלה. המשרד פועל שהגופים העיקריים - תש"ן, קצא"א, חח"י, רשות הנמלים, ועוד, יערכו ויצטיידו באמצעים וכוח אדם לטפל באירועי זיהום מקומיים בשטחם. היערכות זו היא שלב אחד בהיערכות הלאומית. ביצוע הצטיידות לפי תכנית החירום המקומית (תח"מ), אורך עד שלוש שנים.

ההיערכות לטיפול בזיהום ים משמן לאחר מעשה, מענה שנותנת התלמ"ת על-פי אמנת ה-OPRC, INTERNATIONAL CONVENTION ON OIL POLLUTION PREPAREDNESS RESPONSE & COOPERATION – אמנה בין-לאומית המחייבת את המדינות החתומות עליה להקים מערכת לאומית לתגובה מהירה על תקריות זיהום ים בשמן, שונה ממניעת תאונות חמורות מכלי שייט, שהיא בתחום הפעולה השוטף של מינהל הספנות והנמלים במשרד התחבורה, בתוקף אחריותו על בטיחות כלי השיט. רוב הגופים הכינו תח"מ, לקראת אישור אגף ים וחופים. 

27. 
המתקנים עומדים עתה בתקני הפליטה שאימץ המשרד.

האיחור בקבלת המידע לא פגע בפיקוח המשרד על פליטות מהמתקן. מדובר במתקן שתורם לאיכות הסביבה, בכך שמאפשר לבז"ח לייצר סולר ובנזין בריכוז גופרית מופחת, ששריפתם מייצרת פחות מזהמי אוויר.
28. 
מאז נובמבר 2003, מכשירי הניטור נקראים באופן מקוון באיגוד ערים אשדוד ובמשרדי המחוז. ממוצע שעתי מספק מבחינת אנשי המקצוע, שכן הינו יכול להצביע על עליה בזיהום אויר, המושפעת ממשך החשיפה ומרמת החשיפה.
משרד הפנים - האגף לרישוי עסקים ואתרי רחצה
2. 
רישוי עסקים לצנרת דלק נדון בוועדה הבינמשרדית לרישוי עסקים, ונקבע שתשתית לאומית תטופל בדרג ארצי. עד שמשרד התשתיות הלאומיות יביא לחקיקה מלאה בנושא תשתיות לאומיות, לרבות צנרת דלק, יבוצע רישוי עסק להזרמה/הובלה בצנרת על ידי הרשויות המקומיות שבהן עוברת הצנרת.
11. 
חברת החשמל לישראל הינה בתוך תחום שיפוט של הרשויות המקומיות, והרשות המקומית הינה רשות הרישוי לאותם מתקני שינוע. ישנם מתקנים בתוך הים הנמצאים באזור גלילי, ובאחריות הממונה על המחוז במשרד הפנים; אותם מתקנים נמצאים בטיפול להוצאת רישיון עסק במחוז. עם זאת ישנם מקומות שהועברו לטיפול רשות הרישוי של אותה רשות מקומית סמוכה: בתל אביב מטופל על ידי קצינת מחוז תל אביב, ובאשדוד מטופל על ידי עירית אשדוד.
נציבות המים
1. 
לנציבות המים יש קובץ נתונים על דליפות דלק המדווחות לנציבות. 
3. 
הנוסח המוצע בתקנות לחוק המים, התשי"ט-1959, של המשרד לאיכות הסביבה, אינו משקף את סמכויות נציב המים בחוק המים, ואת יכולת הפיקוח והאכיפה של נציב המים, כיוון שהמשרד לאיכות הסביבה טרם פרט את סמכויותיו של נציב המים מכוח חוק המים, לשם פיקוח על מניעת זיהום, והפעולות הנדרשות לטיפול בזיהום מקורות מים.

ההסכמה בדבר תוכן התקנות בין נציבות המים והמשרד לאיכות הסביבה אינה הסיבה היחידה לעיכוב. 

נציבות המים ממתינה גם להחלטתו של הממונה על הדלקים במשרד התשתיות הלאומיות בנושא.

בחודש מארס 2004, פנו השרה לאיכות הסביבה ושר התשתיות הלאומיות, ליועץ המשפטי לממשלה, בעניין חלוקת התפקידים והסמכויות בין המשרד לאיכות הסביבה ונציבות המים, במניעה וטיפול בזיהום מקורות מים וקרקע; מאותו תאריך הנושא נמצא בטיפולו של היועץ המשפטי לממשלה.
4. 
תכנון החציצה ההידרולוגית מחייב פעילות משותפת של כל חברות הדלק, ונשיאה שווה בנטל מימון התכנית, ללא קשר לחלקן היחסי בגרימת הזיהום. זה היה הקושי העיקרי בישום התכנית, כיון שבתי הזיקוק לא רצו להשתתף במימון. כן השתנו הנסיבות ההידרולוגיות: כיום כיוון הזרימה הוא לים, שקע יבנה התחיל להתמלא, ואין סיכוי שהזיהום יתפשט מזרחה.

לפיכך, במקום החציצה ההידרולוגית שאינה מתאימה לתנאים הנוכחיים, מיישמת נציבות המים תכנית חלופית הכוללת טיפול פרטני בכל אחת מהחברות שבתחומה נמצא זיהום מדליפה.

להלן הפעולות הפרטניות שנעשות כיום במתקני הדלק באשדוד, המחליפות את תכנית החציצה ההידרולוגית הכוללת:
בית הזיקוק אשדוד
בית הזיקוק אשדוד הקים חציצה פרטית. נציבות המים אישרה לבית הזקוק אשדוד קדיחה של 4 קידוחי נקז, לניצול רזרבה חד פעמית מתת אקוויפר A, ו-2 קידוחים לאקוויפר הראשי, להפקת מים לניצול עצמי, וביצוע חציצה הידרולוגית במתחם בית הזיקוק. תוכנית זו משתלבת בהמלצות דו"ח החציצה ההידרולוגית הכולל, שהוכן עבור כל אזור מתקני הדלק.
נציבות המים דרשה מבית הזיקוק להוכיח שהינו ממלא ההתחייבות לבצע חציצה, למנוע זליגת מים מזוהמים מתחומו, ולבצע סבב דיגום מלא לניטור מי תהום במתחם בית הזיקוק, למעקב וניטור שוטף. 
לנציב המים אין סמכות לדרוש מבית הזיקוק לטפל בזיהום של חברות אחרות, אלא בהסכמה. במידה והתכנית של המזהם פותרת את בעיית הזיהום שיצר, יש לקבל אותה.
מתחם קו מוצרי דלק אשדוד
להלן פעולות שבוצעו על-ידי חברת תש"ן במתחם קו מוצרי דלק בע"מ (קמ"ד) אשדוד, על פי הוראות נציבות המים:
· קדיחה של 12 קידוחים לניטור ולשאיבת דלק חופשי.
· שאיבה של עדשת הדלק. ירידה של עובי השכבה מ-180 ס"מ בשנת 2000 לכ-10 ס"מ בשנת 2003.
· ביצוע תוכנית ניטור למדידת מפלסים וריכוזי דלק בקידוחים.
· דיווח רציף על ממצאי תוכנית הניטור בדוחות תקופתיים.
· הערכת סיכונים מדליפה בקמ"ד, במסגרת סקר הסיכונים שנערך עבור הדליפה בקו "6 הצמוד לקמ"ד.
· מסקנות סקר הסיכונים: קיים סיכוי בהנחות מחמירות (מבלי להביא בחשבון פרוק טבעי של מומסי הדלק במים), שמרכיבי דלק בריכוזים נמוכים יגיעו לקידוחי השפד"ן הצפוניים והמזרחיים, כתוצאה מהדליפה בקמ"ד, בטווח זמן של למעלה מ-10 שנים.
· המשך פעולות שנדרשו על פי סיכום דיון מתאריך 16.11.2003:
· תימשך השאיבה בשני קידוחים, על מנת להוריד את שכבת הדלק עד ל-0.3 ס"מ.
· תימשך תוכנית הניטור למפלסים ומרכיבי דלק.
· השלמת סקר הסיכונים לבריאות הציבור ולזיהום מקורות מים.
· יערכו בדיקות גז-קרקע להערכת הסיכונים לבטיחות העובדים. 
מתחם פי-גלילות אשדוד
להלן סיכום הפעולות שבוצעו על-ידי חברת תשתיות נפט ואנרגיה (תש"ן) בדליפה בקו בתוך מתחם פי-גלילות אשדוד, על פי דרישת נציבות המים, מעודכן לפברואר 2004:

· שאיבת עדשת הדלק עד לרמה של סנטימטרים בודדים מרמה של 80 ס"מ בתחילת השאיבה.

· קדיחה של 16 קידוחים לניטור ולשאיבת דלק.

· ביצוע תוכנית ניטור למדידת מפלסים וריכוזי דלק בקידוחים.

· דיווח על ממצאי תוכנית הניטור.

· עריכת סקר סיכונים על ידי חברה מחו"ל.

· ממצאי סקר הסיכונים: אין סיכון ממשי לאקוויפר האזורי ולאזורי ההפקה באקוויפר כתוצאה מדליפת הדלק בקו "6 של תש"ן באתר "פי גלילות" באשדוד.

· המשך פעולות שנדרשו על פי סיכום דיון מתאריך 16.11.03.

· תמשך השאיבה של עדשת הדלק עד 0.3 ס"מ.
· יושלם סקר הסיכונים מההיבט הבריאותי.
· תש"ן תבצע ניטור שוטף ומעקב אחר מפלסים ומרכיבי דלק באקוויפר השרון בקידוחים הקיימים.
8. 
הסדרת הזרמת שפכים תעשייתיים לים בשפך נחל הקישון, תבוצע באמצעות היתרי הזרמה לים, ולא בצווי הרשאה, כדי למנוע כפילות בין המשרד לאיכות הסביבה לנציבות המים.
18. 
נציבות המים מיידעת את כל הגופים הרלוונטיים כשמתגלה זיהום מי תהום, באמצעות מערך הניטור שהיא מקיימת. הגופים הרלוונטיים הם משרד הבריאות, המשרד לאיכות הסביבה, הרשויות המקומיות, וכו'. כל הדוחות בהם כלול מידע על ניטור דלקים במי תהום, המוגשים לנציבות על-ידי יועצים, במסגרת צווים לתיקון מעוות, מועברים דרך קבע למשרד לאיכות הסביבה. 

טרם סוכם נושא העברת מידע על זיהומי קרקע, שבידי המשרד לאיכות הסביבה, לנציבות המים, שכן נציב המים מחויב לפעול כאשר מתגלה מידע על זיהום קרקע, המעלה חשש לזיהום מי תהום.
19. 
לנציבות המים מערך ניטור ייעודי לדלקים, הכולל:
א. 
מידע על איכות המים ומרכיבי דלק במים, בכ-200 קידוחי הפקה המשמשים גם לשתייה, הנבדקים על ידי חברת מקורות ועל ידי רשויות פרטיות. מידע זה קיים במערך מידע מרכזי ממוחשב של נציבות המים. אגף איכות מים פועל לרכז את כל המידע הקיים, ולכלול בבסיס מידע מרכזי זה את כל נתוני איכות המים הנבדקים על ידי הגופים השונים. אגף איכות מים בנציבות המים מקיים בקרה על איכות המים באמצעות מידע זה, ופועל כאשר מתגלה זיהום.
ב. 
קדיחת קידוחי ניטור ייעודיים לדלק, באתרים בעלי פוטנציאל זיהום ובאתרים בהם התגלה זיהום בדלק. נקדחו למעלה מ-120 קידוחי ניטור ייעודיים בקרבת תחנות דלק, מחנות צה"ל, חוות מיכלי דלק, בתי זיקוק וכו'. קידוחים אלו מנוטרים באופן שוטף וכלולים במערך המידע המרכזי הממוחשב של נציבות המים.
ג. 
נציבות המים הזמינה תכנון מערך ניטור ייעודי של דלקים במי התהום. במסגרתו מופו כל מתקני הדלק במדינה ונבחרו קידוחים לניטור ייעודי של דלק. הוחל ביישומה של התכנית באקוויפר החוף, הכוללת דיגום קידוחי תצפית קיימים בקרבת מתקני דלק, וקדיחת קידוחים נוספים בקרבת מתקני דלק. בתכנית זו השקיעה נציבות המים כמיליון ₪ בשנת 2004. 
22.
פרק א'1 בחוק המים, התשי"ט - 1959, מאפשר לנציב המים לתבוע מהאחראים לזיהום מקור מים, לעשות שורת פעולות לשם הפסקת הזיהום, מניעת הישנותו ואף החזרת המצב לקדמותו. אם המזהם לא שועה להוראות אשר נמסרות לו במסגרת "צו לתיקון מעוות", המדינה יכולה לבצע את המפורט בצו, ולגבות את ההוצאות הכרוכות בכך מהמזהם, באמצעות הפעלת פקודת המיסים והגבייה.
משרד התשתיות הלאומיות
1,19.
לאיתור זיהומי דלק במי התהום הקימה נציבות המים מערך ממוחשב לניטור ייעודי של דלקים במי התהום, הנחשב לאחד המתקדמים בעולם. מערך זה מאפשר לאתר סימנים למרכיבי דלק, על ידי בדיקות שגרתיות של מים, תוך קבלת מידע עדכני על זיהומי דלק במי התהום. זוהי רשת ניטור מקיפה, המהווה מאגר מידע מרכזי על איכות המים במדינה. המידע שנאסף משמש לבקרה על מצב המים ולטיפול בזיהומים שנתגלו. 

מערך המידע הממוחשב מרכז נתונים מכ-2000 קידוחים להפקת מים, הנבדקים על ידי חברת מקורות ורשויות פרטיות. לאחרונה נקדחו יותר מ-120 קידוחי ניטור ייעודיים לאיתור זיהומי דלק בקרבת תחנות דלק, מחנות צה"ל, חוות מכלי דלק, ועוד. קידוחים אלה מנוטרים באופן שוטף ומהווים חלק ממערך מידע מרכזי.

נציבות המים הזמינה תכנון מערך ניטור ייעודי של דלקים במי התהום, וערכה מיפוי של מתקני הדלק הקיימים במדינה. הוחל ביישום התוכנית באקוויפר החוף, לרבות קדיחת קידוחים משלימים בקרבת מתקני דלק. 
2,9.
שר התשתיות הודיע במאי 2004, כי לדעת המשרד הנחת והפעלת קווי דלק אינה טעונה רישוי לפי חוק רישוי עסקים, אולם אין בכך כדי לפטור קווי דלק מקבלת היתרים לפי חוק התכנון והבנייה. 

לדעת המשרד, הנחת צנרת דלק מחייבת התייחסות ברמה המחוזית, ולא ברמה המקומית. במקרים מיוחדים, בהם קווי תשתית עוברים בשטח של יותר מוועדה מחוזית אחת, יתכן ויהיה צורך בפישוט הליכי רישוי, באמצעות הענקת היתרי בנייה ברמה ארצית. 

עמדת המשרד בנושא רישוי צנרת דלק, מצאה ביטוי בשתי הצעות חוק - חוק משק הדלק וחוק קווי תשתית, אולם הליך החקיקה לא הגיע לידי מימוש.

בטיוטת חוק משק הדלק נקבע כי "הנחה והפעלה של קווי דלק אינה טעונה רישוי לפי חוק רישוי עסקים". טיוטת חוק קווי תשתית קובעת כי הקמתם של קווי תשתית תיעשה בהתאם לתכנית הכוללת "הוראות של תוכנית מפורטת כמשמעותה בחוק התכנון והבנייה" מטעם הוועדה המחוזית לתכנון ובנייה. 

המשרד פועל לגיבוש מדיניות בשאלת רישוי צנרת דלק, ויוזם שינויים בחקיקה, על מנת ליצור נורמה כללית, ברורה ואחידה. 
3,32.
במארס 2004 פנו שר התשתיות הלאומיות והשרה לאיכות הסביבה, ליועץ המשפטי לממשלה, בעניין חלוקת התפקידים והסמכויות בין שני המשרדים, למניעת זיהום מקורות מים והטיפול בזיהום. הנושא עדיין נמצא בטיפולו של היועץ המשפטי לממשלה.

לאחר קבלת פסיקתו ניתן יהיה להכניס שינויים בחוק המים, ולהשלים את החקיקה למניעת זיהום מים מקווי צנרת דלק וחוות מכלי דלק. החקיקה שתתגבש תוגש לאישור השרים. 
3,20. 
באמצעות חקיקה למניעת זיהום מים מצנרת דלק תת-קרקעית, ביקש המשרד להסדיר מנגנון פיקוח על דליפות דלק, לקבוע אמצעים חיוניים למניעת דליפות, וליצור מסגרת מחייבת לטיפול בזיהום. 

גיבוש חוק קווי תשתית הסתיים בתחילת שנת 1996. במאי 2004 הודיע שר התשתיות הלאומיות כי הנחה את היועץ המשפטי של המשרד "לזרז קידומו של חוק קווי תשתית". 

לאור הנחית שר התשתיות, בקיץ 2004 הועבר תזכיר החוק להתייחסות מחודשת של המשרד לאיכות הסביבה. טרם התקבלו הערות המשרד לאיכות הסביבה. המשרד שוקל להעביר את השלמת החקיקה למשרד לאיכות הסביבה.

סוגיית שיפוי נפגעים על נזק שנגרם לרכוש כתוצאה מפגיעה בצנרת דלק, תוסדר במסגרת החקיקה המתגבשת. 

בשנת 2003 הוגשה הצעת חוק פרטית על בטיחות קווי צנרת דלק. בדברי ההסבר להצעת החוק, נאמר כי היות ואין כלים חוקיים המסדירים את אחזקתם ושמירתם של קווי דלק, הם חשופים לפגיעות חיצוניות, הגורמות את עיקר הנזק הסביבתי לקרקע ולמי התהום; כ-75% מדליפות דלק נגרמות כתוצאה מפגיעות חיצוניות. 

בשנת 2003 התקבלה החלטת ממשלה לתמוך בהצעת החוק הפרטית בקריאה הטרומית, בכפוף לתיאום נוסח עם הממשלה. בנובמבר 2004 דנה ועדת הכלכלה של הכנסת בהצעת החוק. במהלך הדיון הסתבר כי נוסח החוק טרם תואם עם נציגי הממשלה, כנדרש בהחלטת הממשלה. לפיכך נקבע כי משרד התשתיות ירכז תיאום של נוסח החוק מול משרדי הממשלה והמציעים - לקראת דיוני ההמשך שייערכו בוועדה. למשרדי הממשלה, ובפרט למשרד המשפטים, יש הערות רבות על נוסח הצעת החוק.

לאחרונה יזמה נציבות המים תיקון לחוק המים, על פיו כל מזהם פוטנציאלי יידרש להקים מערך ניטור לגילוי מוקדם של זיהום מים, ולדווח על כל דליפה או פגיעה העלולה לסכן את איכותו של מקור המים. התיקון לחוק יצמצם סכנת זיהום מקורות המים מצנרת דלק ומחוות מכלי דלק. 
5. 
א.
חברת החשמל מסרה כי עד סוף שנת 2004 תסתיים בדיקת תקינות צנרת הדלק בכל תחנות הכוח החופיות, וכי תמסד ביצוע בדיקות תקופתיות מחמירות אחת למספר שנים.


בהקמה בחברה מרכז מידע ממוחשב על אירועים חריגים. הוכשרו צוותים לטיפול מיידי באירועים זיהום מדלק. נערכים סקרים לאיתור מוקדי זיהום, ובהכנה התקנת אמצעי ניטור לאיתור מוקדם של דליפת דלק. 

ב. 
נציבות המים מטפלת בכל זיהום קרקע המעלה חשש לזיהום מקור המים. מבדיקת הנציבות הסתבר שכתוצאה מדליפת דלק במסוף תש"ן באשקלון, אכן נתגלה זיהום מים. חברת תש"ן פעלה בהתאם להוראות נציב המים, הקימה מערך ניטור היקפי מסביב למסוף, מבצעת שאיבת דלק ממי-התהום, ומטפלת במניעת המשך הזיהום.


חברת תש"ן מסרה למשרד התשתיות הלאומיות, כי קרקע מזוהמת הועברה לבורות אטומים ביריעות ניילון, בהתאם לחוות דעת משפטית שקבעה כי אין חובה לפינוי מיידי של הקרקע. לדעת החברה, קרקע אטומה לא גרמה נזק לקרקע סמוכה ולמי התהום. 


מהנתונים שהוצגו למשרד התשתיות הלאומיות על-ידי תש"ן, עולה כי תהליכים ביולוגיים טבעיים, ללא מגע יד אדם, מסוגלים להביא בתוך מספר שנים לניקוי קרקע מזיהומי דלק. לפיכך, תבחן החברה את ההשפעות בסביבתיות של הימצאות קרקע מזוהמת בשטח לאורך זמן - בבורות אטומים או בשיטות איטום אחרות. יתכן שאין כל צורך בפינוי קרקע מזוהמת למרחקים. פתרון מקומי יכול להביא לחיסכון כספי. 
31.
בספטמבר 2003 פלטו לפידי בתי זיקוק חיפה וכרמל אולפינים בע"מ עשן שחור, שכיסה את אזור מפרץ חיפה. בעקבות האירוע הוקמה ועדת בדיקה מטעם משרד התשתיות. הוועדה התמקדה בפן המקצועי-ניהולי של הנושא, ולא התייחסה למהות הזיהום והיבטים נוספים של איכות הסביבה. בדיקת האירוע הסתיימה בשנת 2004, עם המלצה לבצע שיפור במערך הייצור של בתי הזיקוק. מהנתונים שהצטברו במשרד עולה כי המפעל מיישם את מסקנות הוועדה ואף מקדים את לוח הזמנים שנקבע. 
עיריית באר שבע
13. 
עיריית באר שבע הקימה צוות למעקב בטיפול בליקויים שמצא המבקר. החברה להולכת דלקים נמצאת בהליכי רישוי מטעם עיריית באר שבע.

לאחר שאישר אגף ההנדסה היתר בנייה זמני, הועברה הבקשה לרישיון עסק, לחוות דעתו ואישורו של המשרד לאיכות הסביבה, כנותן האישור על פי חוק רישוי עסקים.
עיריית ירושלים
13. 
ההחלטות וניסוח התנאים לרישיון עסק לפי-גלילות, נעשו בפורום תעשיות משותף למחוז ירושלים של המשרד לאיכות הסביבה, ולעירייה. 

היחידה לאיכות הסביבה פועלת להעתקת אתר פי-גלילות ממקומו הנוכחי, עקב הסיכונים לסביבה, ובפרט לשכונת גני הר נוף הסמוכה.
חברת החשמל לישראל
5,6,25,26. בכל אתרי הייצור מתבצעת תחזוקה מונעת של כל מתקני הדלק, למניעת זיהום ים וקרקע. התחזוקה מבוססת על ידע מקצועי ולקחים מאירועים שהתרחשו במתקני החברה.

בשנת 2005 מתוכננת הדרכת עובדים להגברת המודעות למניעה וטיפול באירועי זיהום ים וקרקע מדלק.

במסגרת התוכנית הלאומית למוכנות ולתגובה לאירועי זיהום ים בדלק (תלמ"ת), עודכנו תוכניות החירום המקומיות למוכנות ולתגובה לאירועי זיהום ים מדלק (תח"מ), עבור אתרי תחנות הכוח החופיות. במסגרת התח"מ ערוכה כל תחנת כוח לטפל באירועי זיהום קרקע בחצריה, ואירועי זיהום ים בבריכת ההשקטה, בהיקף של עד 20 מ"ק דלק. מטרת התח"מ היא למנוע חדירת דלק למערכת מי הקירור, אשר תגרום בתוך מספר דקות להפסקת היחידה, ולנזק כבד. לצורך כך נרכש ציוד מתאים, והוכשרו צוותים מקרב עובדי התחנה, לטיפול מיידי באירועי זיהום ים וקרקע.

נלמדו והופקו לקחים מאירועי זיהום ים וקרקע שהתרחשו בעבר. הלקחים יושמו בשיפור הציוד בשטח, בהדרכת עובדים ובכתיבת נהלים והוראות עבודה.

חברת החשמל החליטה לאמץ את טיוטת תקנות המים. הוכן נוהל אגפי, המחייב לטפל בכל מתקני הדלק בהתאם לטיוטת התקנות, בהתקנת אמצעי ניטור ומעקב למניעת גלישת ודליפה, כתוצאה מטעות אנוש או נזק לציוד, במטרה למנוע זיהום קרקע ומקורות מים.

בשנת 2005 יושלמו הסקרים לאיתור מוקדים פוטנציאליים לאירועי זיהום ים וקרקע מדלק. באתרי תחנות הכוח בהן הושלם הסקר, הוחל ביישום ההמלצות, במטרה לצמצם את הסיכונים.

באוקטובר 2003 נבדקו לראשונה שני הצינורות הקשיחים להזרמת דלק, הנמצאים במקשר הימי באשדוד. הבדיקה נעשתה באמצעות רובוט שהוחדר אל הצינור, הבודק את עובי דופן הצינור. בהתאם לתוצאות הבדיקה, נמצא שהצינורות נשחקו, ואולם לצינורות יתרת חיים מחושבת של 35 שנים לפחות. מועד הבדיקה הבא יהיה בשנת 2008.

ביולי 2004 בוצעה בדיקה בצינור נוסף, לקביעת כשירות הצינור הקשיח להזרמת דלק באתר אורות רבין. כשירות הקו נקבעת על-פי: תוצאות לחיצה הידרוסטטית לבדיקת אטימות ועמידה בלחץ גבוה, מדידת עובי דופן הצינור באופן מדגמי באזורים המועדים, ווידוא תקינות מערכת ההגנה הקתודית. נמצא כי הקו תקין וכשיר להזרמת דלק נוזלי.

עד לסוף שנת 2004 תסתיים בדיקת הצינור הקשיח להזרמת דלק נוזלי המשמש את אתר רדינג. כשירות הצינור תיקבע בהתאם לשיטות והתקנים ששימשו בבדיקה באתר אורות רבין.
איגוד ערים לאיכות הסביבה - נפת אשקלון
14,15, 7. איגוד הערים אכן מוסמך לקיים פיקוח בנושא של זיהום קרקע ומים. עם זאת, סמכויות מקבילות הוקנו למשרד לאיכות הסביבה ולגופי הפיקוח המופעלים על ידו במישרין, ולצורך זה הוקמה "המשטרה הירוקה", המפעילה פקחים המצוידים באמצעים מתאימים.

המשרד לאיכות הסביבה, החליט על חלוקת סמכויות בהסמכות שפרסם ב"רשומות", לפי חוק רישוי עסקים, תשכ"ח-1968.

חלוקה הפיקוח נעשתה על-פי רמת סיכון של המפעל עליו מתבצע הפיקוח. המשרד לאיכות הסביבה חילק את המפעלים לשלוש רמות סיכון A,B,C.

בהסמכות השרים לאיכות הסביבה, מיום 19.9.2000 ומיום 14.10.2002, הוסמכו איגודי הערים לעסוק ברישוי עסקים ברמה C בלבד.

מעיון בתנאי רישיון העסק ובמיוחד מפרק ו' העוסק בפיקוח ואכיפה, עולה כי הפיקוח על חוות המיכלים של "מתקן אשקלון דרום" של תש"ן, נעשה בידי "נותן האישור", קרי המחוז הדרומי של המשרד לאיכות הסביבה.

נוכח החשיבות המיוחדת אותה מייחס המשרד לאיכות הסביבה לזיהומים הנגרמים על-ידי דלקים לסוגיהם, הקים המשרד את "האגף לאיכות המים ומניעת זיהום מים מדלקים". האגף מפקח על מפעלים העוסקים בדלקים והעלולים לגרום לזיהום סביבתי.

לדעת איגוד ערים לאיכות הסביבה - נפת אשקלון, לאור "חלוקת הסמכויות" מטעם המשרד לאיכות הסביבה, לעניין רישוי ופיקוח מפעלים, סבור האיגוד כי סמכויות הרישוי והפיקוח על מפעלים ברמת סיכון A; ובהם מתקן תש"ן, הינם בידי המשרד לאיכות הסביבה.
איגוד ערים לאיכות הסביבה אשדוד - חבל יבנה
14,15.
האיגוד נערך לתיקון הליקויים. האיגוד קלט עובד, שעיסוקו יהיה בתחום טיפול בתעשייה, שפכים וחומרים מסוכנים, ויתגבר את יכולת הפיקוח על המפעלים.
מועצה אזורית בני שמעון
13. 
התקיים סיור בתאריך 21.11.2004 במסופי הדלקים "האשל" ו"אפרת", על-מנת לבדוק את עמידתם בתנאים ברישיון העסק מטעם המשרד לאיכות הסביבה, עולה כי לרוב עומד מסוף האשל בתנאי רישיון העסק, ומקפיד על שמירת הסביבה. ליקויים קטנים שנמצאו, יטופלו ויהיו במעקב על ידי המועצה האזורית "בני שמעון".
מועצה אזורית חוף אשקלון
14,15.
לרשויות מקומיות אין מקצועי לפיקוח. הוקם איגוד ערים לאיכות הסביבה - נפת אשקלון, שהינו הזרוע הביצועית של הרשויות המאוגדות בו.
מסוף האשל
לעסק ישנם ארבעה מסמכי תנאים בתוקף, מתאריכים: 25.4.2004, 17.3.2002, 20.2.2002, ו-12.10.2000.
תנאים מתאריך 25.4.2004: בוצע אפיון המערכת על-ידי העסק, ויצא מסמך להגשת מועמדות למכרז; הוגשה בקשה להיתר בנייה, אך לא הועבר העתק למשרד. העתק ניתן במקום.
תנאים מתאריך 17.3.2002: המשטחים אטומים ועומדים בדרישות; תדלוק בנזין מתבצע בעמדת מילוי תחתי; מפריד דלקים - המפריד בשטח אינו פעיל, אלא משמש כבור אגירה, ממנו נשאבים התשטיפים ומועברים באמצעות מיכליות אל מסוף תש"ן באשקלון, ומשם אל קצא"א, לטיפול.
תנאים מתאריך 20.2.2002 : הותקנה ומופעלת עמדת מילוי תחתי.
תנאים מתאריך 12.10.2000: בוצעה העברת תוכנית הנדסית במקרה של שינוי מתוכנן; העברת תוצאות בדיקת הצנרת והמיכלים. הבדיקות מועברות באופן סדיר לממונה על מניעת זיהום מים מדלקים; לא נתגלה עד כה מיכל דולף, אך יש מיכל מושבת שמולא במים כשלב ביניים; מבוצע אחסון חביות ושמנים; בדיקות אטימות - קיים מיכל תת קרקעי אחד, שבדיקתו תתבצע עד סוף ינואר 2005. תוצאות הבדיקה יועברו לבדיקת המחוז; השפכים התעשייתיים מועברים במיכליות למתקן תש"ן באשקלון - הוצגו קבלות פינוי; משטחי התפעול - עומדים בדרישות; מאצרות - עומדות בדרישות; לא היה עד כה צורך לטפל בקרקע מזוהמת; מבוצע טיפול בחומרים מסוכנים ובפסולת מוצקה.
מסוף אפרת
במסוף אפרת קיים מסמך תנאים מתאריך 21.05.2002; לא בוצעו שינויים בעסק; תוצאות בדיקות אטימות, מועברות באופן סדיר; לא נתגלה צינור ומתקן דולף; בדיקות אטימות מבוצעות באופן סדיר; נציגי העסק התחייבו להגיש לאישור נותן האישור תוך חודש ימים, תוכנית לפתרון, טיפול וסילוק שפכים סניטרים, ולוח זמנים לביצוע; משטחי התפעול עומדים בדרישות; מאצרות - מבוצע; לא נתגלה זיהום קרקע; חומרים מסוכנים - לדברי נציגי העסק - מבוצע; דיווח מבוצע. דיווח שנתי יוגש בחודש ינואר 2005.







איגוד ערים לאיכות הסביבה - אזור חיפה
27. 
בתקופת עריכת הביקורת, בתי הזיקוק היו אקסטריטוריאליים לרשויות האיגוד. עם צירוף שטח זה לתחום עירית חיפה, איגוד הערים יפעל שכל בנייה חדשה, תעשה לפי כל הכללים החוקיים, כפי שנהוג לגבי כל המפעלים החדשים הממוקמים בשטח האיגוד.
31.
עם צרוף המפעלים מהשטח האקסטריטוריאלי לתחום חיפה, החליטה מועצת האיגוד שהדרישות מהמפעלים יהיו לפי BAT (הטכנולוגיות הטובות ביותר), תקן שנהוג במדינות השוק המשותף, והמחמיר מהדרישות כיום ממפעלים אלה. איגוד הערים יוכל לפעול מול המפעלים, באמצעות רישוי עסקים של עיריית חיפה, ולא יהיה צורך בצו חתום על ידי השר.

ניהול כוח אדם ברשויות המקומיות
דוחות על הביקורת בשלטון המקומי
טבת התשס"א, דצמבר 2004
הגופים המבוקרים: משרד הפנים - אגף כוח אדם ושכר ברשויות המקומיות, המינהל לתיקצוב ברשויות המקומיות, האגף לביקורת ברשויות המקומיות
א. ריכוז ממצאי הביקורת

1. 
בשנים 2000-2003 לא אישר משרד הפנים (להלן - המשרד) לרשויות המקומיות רשימות תקן (מוניציפאלי), כמתחייב מצו המועצות המקומיות, ואף לא פנה אליהן בדרישה להגיש לו רשימות כאלה. 

2. 
המשרד לא קבע לרשויות המקומיות, הנחיות לקביעת התקן ולא פיקח על שלמות נתוני התקן שלהן. עקב כך רשימות התקן בחלק מהרשויות, לוקות בחסר. 

3. 
ב-1991 פרסם המשרד קובץ ניתוח עיסוקים לרשויות המקומיות. עד סוף 2003, לא עודכן הקובץ בהתאם לשינויים שחלו בעולם העבודה במשך חמש עשרה שנים.

4. 
בשנים 2001-2003, לא קבע המשרד שיא כוח אדם לרשויות המקומיות, לרבות רשויות שיש בהן כשלים.

5. 
המשרד אצל אמנם סמכויות לרשויות בקשר לקביעת שיא כוח אדם ותקן, אך התעלם, באופן גורף, מתפקידו כמפקח על פעולות הרשויות בנושאים אלה. 

6. 
בשנת 1999 ומשנת 2001 ואילך, לא רִעֲנן המשרד את הנחיותיו לרשויות המקומיות בעניין קביעת שיא כוח האדם. המשרד אמנם פעל ברוח המלצות ועדת סוארי ואָצַל לרשויות המקומיות את סמכויותיו בנושא קביעת שיא כוח האדם, אולם הוא לא הפעיל מנגנוני בקרה שיאפשרו לו לפקח עליהן ביעילות, כנדרש על פי המלצות הוועדה. 

7. 
ברשויות מקומיות שאישרו את שיא כוח האדם שלהן, לא הייתה הקפדה על אישור מספר המשרות המוניציפאליות בנפרד מהמשרות הייעודיות, כפי שקבע המשרד בהנחיותיו לרשויות, כך שלא היה אפשר לדעת במדויק מהי עלות המשרות בשיא כוח האדם הממומנות מכספי הרשות המקומית.

8. 
המשרד לא הוציא לרשויות המקומיות הנחיות, בדבר הפחתה של שיא כוח האדם שלהן ושל הוצאותיהן על שכר, כנדרש בהחלטות הממשלה שונות שהתקבלו הנושא. המשרד גם לא בנה מערכת שתאפשר מעקב אחר קיום החלטות אלה ולא פיקח על ביצוען. ולמעשה, לא פעלו הוא והרשויות המקומיות לקידום השגת היעדים שהורתה הממשלה לקדם.

9. 
המשרד לא קבע הנחיות בעניין העסקה במשרות שעתיות. ברשויות המקומיות שנבדקו נמצא, כי ההעסקה נמשכת פרקי זמן ארוכים - בדרך כלל יותר משנה, ויש שאף יותר מחמש שנים.

10.
המשרד לא קבע כללים להעסקה במשרות לפי חוזה ובמשרות שעתיות, הדיווח עליהן ואכיפתם.

11. 
המשרד דורש מהרשויות דיווח כספי רבעוני שנתוניו הם בעיקרם תקציביים ומבוססים על עלויות המעביד ולא על העסקה לפי התקן שנקבע. כתוצאה מכך אין בידי המשרד נתונים מדויקים על מצב כוח האדם המועסק ואין באפשרות המשרד לפקח ביעילות על פעולותיהן.

12. 
שיטות הבדיקה שרואי החשבון של האגף לביקורת של המשרד משתמשים בהן בבדיקת מספר המשרות המאוישות ברשויות המקומיות שונות זו מזו ויש הבדלים גם בתוצאות בדיקותיהם. עקב כך, המשרד אינו יכול להעריך את מצב ההעסקה בפועל של רשות מקומית אחת יחסית לרעותה, ואינו יכול לקבל נתונים אמינים דיים בעניין זה על כלל הרשויות המקומיות.

 13. 
המשרד משקיע בכל שנה משאבים רבים בהפקת הדוחות המבוקרים. נמצא כי אגף כוח אדם והמינהל לתקצוב שבמשרד, אינם עושים בהם כמעט שימוש לקבלת נתונים מהרשויות, שיכולים לאפשר ראייה כוללת ולשמש לצורכי תכנון המדיניות בנושא כוח אדם ברשויות המקומיות.

14. 
המשרד נמנע בדרך כלל מלהפיק נתוני תקן ועובדים בעזרת דוחות תקן, ובמיוחד בולטת הימנעותו מהסתמכות על הנתונים שבמאגרים בדבר מספר המשרות המאוישות שברשויות המקומיות. זאת, למרות שדוח תקן הוא הדוח המובנה ביותר, הנגיש ביותר, והפקתו היא הזולה ביותר. ניתן להיעזר בו בייחוד לצורך קבלת נתונים על מספר המשרות המאוישות שברשויות המקומיות, וזאת, לאחר שהמשרד יפעל לכך שהרשויות המקומיות תנהלנה מאגר נתונים מלא ומעודכן.
15.
המינהל לתקצוב במשרד, שאמור לפקח על התקציב ובכלל זה על תקציב השכר, אינו בודק בדרך שגרה אם הרשויות עומדות במגבלה שנקבעה לתקציב השכר, אף שהאגף לביקורת יכול לספק לו נתונים בעניין זה. כמו כן לא נמצא שיש בידי אגף כוח אדם דוחות שוטפים על רשויות מקומיות שחרגו ממגבלת ה-45% הוצאה לשכר מתקציב ההכנסות המאוזן, או פניות אליהן במסגרת בדיקות שגרתיות. מכאן שהפיקוח של המשרד על תקציב השכר של הרשויות המקומיות אינו יעיל, אף שניתן היה לשפרו באמצעות תיאום בין אגפיו השונים. על הנהלת משרד הפנים לקבוע מהם מרכיבי תקציב השכר של הרשויות המקומיות בהתייחס גם לדרכים השונות שנוקטות הרשויות כתחליף להעסקה ישירה של עובדים; וכן עליה לפעול לתיאום בין הגורמים השונים העוסקים בתקציב השכר במשרד.

 16. 
המשרד לא פונה אל רשויות מקומיות בדרך שגרה בדבר חריגות משיא כוח האדם שלהן, למעט פניות לחלק מהרשויות המקומיות שלהן הסדרי הבראה, שנעשו במסגרת בדיקות שכר. המשרד גם אינו מפעיל כלפי רשויות מקומיות שחרגו משיא כוח האדם שלהן את סמכות האכיפה שהקנה לו חוק יסודות התקציב בעניין זה, ואינו מפחית את סכום החריגה מסכומים המועברים להן, למעט הקפאת המענק כלפי רשויות שאינן מגישות לו דוחות כספיים רבעוניים.

17. 
המשרד לא אכף הנחיותיו על הרשויות המקומיות. כך נפגע כושר ההרתעה של המשרד כלפיהן. אם אין בכוונת המשרד להשתמש בסנקציה של הפחתת המענק, עליו להימנע מלפרסמה. על הנהלת המשרד לגבש את עמדתה בכל הנוגע לטיפולה ברשויות המקומיות טרם פרסום הנחיותיה.

18. 
המשרד אינו מרכז נתונים כוללים על העסקת עובדים ברשויות המקומיות באמצעות קבלני כוח אדם, עמותות וחברות עירוניות, למעט מידע שהועלה במחקר על חברות עירוניות ברשויות המקומיות שנעשה בשנת 2002 עבור המשרד. כדי שהמגבלות שמטיל המשרד על שיא כוח האדם ועל תקציב השכר יהיו אפקטיביות, וכדי להבטיח שההוצאות של הרשויות המקומיות הכרוכות בקניית שירותי כוח אדם חיצוני יובאו בחשבון בתכנון הוצאותיהן על כוח אדם, על המשרד להנחות את הרשויות המקומיות כיצד לדווח על הוצאות אלה.

19. 
אף שמשרד הפנים ער לקיומה של תופעת קניית שירותי כוח אדם מגופים חיצוניים הרווחת ברשויות המקומיות, למורכבותה ולהשפעתה על מספר המשרות המאוישות ברשויות ועל הוצאותיהן, הוא לא דרש בהנחיותיו לרואי החשבון בדיקה של השפעת קניית השירות על מספר המשרות המאוישות. למשרד אין כל ידיעה לגבי היקף התופעה של קניית שירותים ברשויות המקומיות. על משרד הפנים לתת את דעתו על ההוצאות הגדלות והולכות של הרשויות המקומיות על כוח אדם גם במסגרת קניית שירותים.

20. 
המשרד לא קבע לרשויות המקומיות כללים מחייבים לרישום הוצאותיהן על קניית שירותי כוח אדם חיצוני בספר התקציב, שיאפשרו למקבלי ההחלטות ברשויות ובמשרד לקבל תמונה נכונה של כלל ההוצאות של הרשויות על כוח אדם, בבואם לאשר את תקציבן ואת הוצאותיהן על שכר. אי קיומו של מאגר נתונים על כל סוגי ההוצאות של הרשויות המקומיות על כוח אדם אינה מאפשרת למשרד לפקח על מכלול ההוצאות האלה, לרבות ההוצאות על כוח אדם חיצוני.

21 
המשרד העביר לחלק מהרשויות מענקים ואישר להן נטילת הלוואות, אף שהן לא עמדו בהתחייבויותיהן בהסדרי ההבראה להפחתת משרות ולהקטנת הוצאות השכר שלהן (לפחות שליש מסכום זה הועבר להן במעמד החתימה על הסדרי ההבראה). לעתים נעשה הדבר למרות שהמשרד ידע שהרשות לא עמדה ביעדי כוח אדם ושכר שהם חלק מרכזי בהסדרי ההבראה, או שעמדה בהם באופן חלקי ביותר, ולעתים על סמך בדיקה לא יסודית דיה. המשרד גם לא בדק אם הרשויות מחקו מהתקן שלהן את המשרות המיועדות להפחתה.

22. 
בקביעת יעדי כוח אדם, במסגרת תוכניות ההבראה, לא נקט המשרד לשון אחידה, כאשר בחלק מהסדרי ההבראה מופיע הנוסח "הפחתת משרות" ובחלק אחר "פיטורי עובדים". המשרד גם לא הקפיד על הבחנה ברורה בין הפחתת משרות ובין פרישת עובדים. חשיבות ההבחנה היא שניתן לפטר עובד, להקפיא את משרתו ולאיישה במועד מאוחר יותר ללא צורך באישור תקן, ובכך אין חיסכון. התיעלות אמיתית דורשת מחיקת משרות מן התקן.

23.
המשרד לא דרש מהרשויות המקומיות שקיצוץ ה משרות במסגרת הסדרי ההבראה יישמר לאורך זמן, ולא ווידא שהדבר אכן נעשה.

24.
על משרד הפנים להנחות את הרשויות המקומיות לקבוע קוד מזהה לכל משרה, כדי שגם הוא וגם הרשויות המקומיות יוכלו לעקוב אחר כל שינוי במשרות, ובעיקר לעקוב אחר הפחתתן ומחיקתן מהתקן.

25.
משרד הפנים לא הגביל כל הסדר הבראה בזמן ולא הקפיד שהרשויות יעמדו במסגרתו, הוא גם לא וידא שמסגרת הזמן ידועה לכל הנוגעים בדבר ולא פעל שדוחות המעקב שהכינו הבודקים מטעמו יחפפו את תקופת החלות של הסדר ההבראה.
26.
על אגף כוח אדם במשרד לרכז את המידע בנושא כוח האדם ברשויות המקומיות, ובין היתר, לנהל את מאגר המידע בעניין שיא כוח האדם ולעקוב אחר ביטולי משרות הנובעים מפרישת עובדים. מן הראוי שפרישת עובדים, הפחתת משרות והפחתת הוצאות השכר ייקבעו בידי אגף כוח אדם והמינהל לתקצוב במשותף ובסדירות. על הנהלת המשרד לקבוע נהלים להעברת מידע בין המינהל לתקצוב לבין אגף כוח אדם ולבין האגף לביקורת כדי שהפיקוח על ניהול כוח האדם ברשויות המקומיות יהיה אפקטיבי.

ב. מצב תיקון הליקויים
משרד הפנים 

כללי
המשרד שכר בתחילת 2005 את שירותיו של הממונה (לשעבר) על השכר במשרד האוצר, על מנת שיציע להנהלת המשרד כיצד לארגן את האגף לכוח אדם ושכר ברשויות המקומיות, וכדי לתת מענה יעיל ואפקטיבי לפיקוח ולבקרה על עובדים ושכר ברשויות המקומיות.

3. 
במהלך שנת 2005, יעדכן האגף לכוח אדם ושכר את תיאורי התפקידים ברשויות המקומיות.

6. 
לקראת הביקורת לשנת 2004, הוציא אגף הביקורת של המשרד, הנחיות לרואי החשבון העורכים ביקורות ברשויות, על אופן עריכת הביקורת בנושא קליטה ופרישה של עובדים. הרשויות המקומיות יחויבו לצרף להצעת התקציב לשנת 2005 ואילך, את שיא כוח האדם, המבנה הארגוני והמצבה.

11. 
החל מהדוח הרבעוני הראשון בשנת 2005, יידרשו הרשויות המקומיות לצרף לדוחות הרבעוניים - "דוח שינויים". ברשויות בהן מונה חשב מלווה, יוגש דוח השינויים יחד עם דוח חודשי. האגף לכוח אדם ושכר, רכש מערכת ממוחשבת לניתוח תלושי השכר של עובדי הרשויות המקומיות. באמצעותה ניתן יהיה לגלות חריגות בשכר וחריגות בקבלת עובדים. 

12. 
המשרד התקשר עם חמישה משרדים של רואי חשבון מתוך מאגר משרדים המומלצים על ידי הממונה על השכר באוצר, המתמחים בעריכת ביקורת שכר בגופים מתוקצבים. על משרדים אלה יוטל, בנוסף לעריכת ביקורת שוטפת, לגבש מתודולוגיה לביקורת שכר אפקטיבית ברשויות המקומיות, ולאחר מכן לעזור למינהל השלטון המקומי להטמיע את ביקורת השכר, כפי שגובשה בין רואי החשבון המבצעים את הביקורת ברשויות המקומיות.
13.
תוצאות מדוחות שוטפים ומדוחות השינויים, יקלטו במערכת ממוכנת, ינותחו, וממצאיהם יועברו לטיפול הממונים על המחוזות, כשאגף לכוח אדם ושכר מקיים בקרה שוטפת של תיקון ממצאי הדוחות.


משרד ראש הממשלה
שימור רשומות אלקטרוניות
דו"ח 54ב

החלטת ממשלה בק/54 - 29.3.2004

א. 
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.

ב. 
ההנחיות יוטמעו בפרוייקטים רוחביים של מחשוב הממשלה, בכל משרדי הממשלה.

ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.

ד. 
הצוות ידווח לוועדת השרים, בתוך שלושה חודשים, על ההתקדמות.

ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.

ו. 
דיווח יימסר לאגף לביקורת המדינה במשרד ראש הממשלה. 
ביצוע ההחלטה

משרד ראש הממשלה

הצוות התכנס למספר פגישות. חל עיכוב בהמשך הפעילות, בעקבות פרישתו של גנז המדינה, בחודש דצמבר 2004.
פעולות הצוות תתחדשנה, עם כניסתו לתפקיד של גנז המדינה החדש.

בחודשים נובמבר 2004 - ינואר 2005, הפיץ האגף לסמנכ"לים, למנמ"רים ולחברי המועצה לביקורת ואבטחת מידע, חמישה "נהלי הצלה" לרשומות אלקטרוניות ממשלתיות, כדלקמן: תחזוקה של אמצעים אופטיים, קביעת שם מסמך, שימור דואר אלקטרוני, שמירת סטטוס של פורטל - אתרי אינטרנט ממשלתיים ושימור סרטים מגנטיים.

המועצה לביקורת ואבטחת מידע קימה דיון על נהלים אלה.

משרד האוצר
תקינה חשבונאית ממשלתית

דו"ח 53ב
החלטת ממשלה בק/1 - 15.4.2003
הגברת השקיפות והתקינות

א.  
להקים צוות בינמשרדי שיבחן את ההצעה להקים מוסד לתקינה  חשבונאית.


הצוות יגיש המלצותיו לוועדת השרים לעניני ביקורת המדינה תוך 60 יום.


להלן הרכב הצוות:


החשב הכללי במשרד האוצר (או נציגו) - יו"ר; מנהל רשות החברות הממשלתיות (או נציגו); נציג היועץ המשפטי לממשלה.

ב.  
בפרק  הזמן של 60 יום שהוקצו לצוות הנזכר בסעיף (א) לעיל, להטיל על הגורמים המפורטים להלן לבצע את המטלות כדלקמן, ולדווח עליהן לוועדת השרים לעניני ביקורת המדינה;

1.  
החשב הכללי במשרד האוצר ישלים את הכללים לתקינה חשבונאית עבור משרדי הממשלה;

2.  
מנהל רשות החברות הממשלתיות יגבש כללים לתקינה חשבונאית עבור החברות הממשלתיות;

3.  
החשב הכללי במשרד האוצר ומנהל רשות החברות הממשלתיות יגבשו כללים לתקינה חשבונאית עבור התאגידים הפועלים על-פי חוק. 

החלטת ממשלה בק/70 - 20.7.2004

תקינה חשבונאית ממשלתית למשרדי הממשלה, חברות ממשלתיות ותאגידים סטטוטוריים

בהמשך להחלטות מספר 250(בק/1) מיום 15.5.2003; מספר בק/22 מיום 27.7.2003 ומספר 1103(בק/37) מיום 4.12.2003, ובהמשך לעבודת הצוות הבינמשרדי בהשתתפות: נציגי החשב הכללי, רשות החברות הממשלתיות ומשרד המשפטים:
1. משרדי הממשלה

התקינה הממשלתית במשרדי הממשלה תמשיך במתכונת הקיימת של הוועדה לתקינה חשבונאית ממשלתית במשרדי הממשלה (להלן - הוועדה), שמינה החשב הכללי בהרכב הבא:

- 
נציג החשב הכללי - יו"ר - שני נציגי החשב הכללי - נציג לשכת רואי חשבון

- 
נציג המוסד הישראלי לתקינה חשבונאית - נציג הרשות לניירות ערך

תפקידי הוועדה:

א. 
הכנת תקנים חשבונאיים ממשלתיים למשרדי הממשלה, ככל הניתן בהתאם לתקינה הממשלתית הבינלאומית.

ב. 
מתן פתרונות במקום שבו אין מענה בתקינה החשבונאית הממשלתית כאמור. 

2. חברות ממשלתיות

התקינה החשבונאית הכללית, לגבי החברות הממשלתיות, הינה התקינה של הסקטור הפרטי.

התקינה הייחודית לחברות הממשלתיות, הינה בנוסף לתקינה של הסקטור הפרטי או כהרחבה, או כחידוד של נושאים ספציפיים לחברות ממשלתיות, כמפורט בחוזרי רשות החברות הממשלתיות. התקינה הייחודית לחברות הממשלתיות, תתבצע בהתאם לחוק החברות הממשלתיות. רשות החברות הממשלתיות תמשיך להסתייע בצוותים המקצועיים שהוקמו על-ידה לצורך זה.

3. תאגידים סטטוטוריים

1) 
התאגידים הסטטוטוריים יסווגו על-ידי הצוות הבינמשרדי, שהוקם על-פי החלטה מספר 250(בק/1) מיום 15.5.2003, בהתאם למהותם לשתי קבוצות:

א. 
תאגידים סטטוטוריים שאופי פעילותם עסקי ו/או הפועלים כמשק סגור - ידווחו בהתאם לתקנים החשבונאיים החלים על הסקטור הפרטי, ובהתאם להחלטת הצוות הבינמשרדי, תיקבע להם תקינה ייחודית, בדומה לאמור בסעיף 2 לעיל, בשינויים המחויבים.

ב. 
יתר התאגידים הסטטוטוריים - ידווחו בהתאם לתקנים החשבונאיים החלים על משרדי ממשלה.
2. 
לענין הוועדה שתקבע הליך לבחירה והעסקה של "רואי חשבון מבקרים", בלתי תלויים בתאגידים הסטטוטוריים המנויים בסעיף קטן ב' לעיל, בדומה לתהליך בחירת רואי חשבון בחברות הממשלתיות, ולענין ועדה לבחירה והעסקה בדומה לתאגידים המנויים בסעיף קטן א' לעיל - מנהל רשות החברות הממשלתיות והחשב הכללי, יגישו לוועדת השרים הצעה מתואמת עם כל הגופים הנוגעים לענין, תוך חודש ימים.

4. תיקוני חקיקה

החשב הכללי (מרכז), מנהל רשות החברות הממשלתיות ונציג היועץ המשפטי לממשלה, יכינו את תיקוני החקיקה הנדרשים לעניין סעיפים 1-3 לעיל.

5. 
דיווח על הביצוע יועבר לאגף לביקורת המדינה בתוך שלושה חודשים. 

ביצוע ההחלטות
משרד האוצר - אגף החשב הכללי

בהקמה באגף החשב הכללי דיווח על בסיס מצטבר במשרדי הממשלה, כולל תקינה חשבונאית ממשלתית.

הוקמה ועדה בינמשרדית לקביעת תקינה חשבונאית ממשלתית. הוכנה טיוטת לוח זמנים לאימוץ כללי חשבונאות למיגזר הממשלתי, בהתבסס על תקנים בינלאומיים בחשבונאות ציבורית, ובשיתוף עם המוסד הישראלי לתקינה חשבונאית.

הוכנו טיוטות לנוהלי עבודה ותהליכי התקינה שיבוצעו.,והוחל בבניית אתר שירכז את עבודת הוועדה, לרבות פרסום תקנים, פרסום טיוטות תקנים לתגובה, ופרסום נהלי עבודה ומטרות הוועדה.
המוסד לביטוח לאומי

ב-27.11.2004 נתקבל באגף מאזן המוסד לביטוח לאומי (להלן - המוסד).

בדו"ח מטעם רואי החשבון המבקרים של מינהלת המוסד, נאמר: "כאמור בביאור 17ד' ההתחיבות לזכאים לגימלה ליום 31 בדצמבר 2000 בענף נפגעי עבודה (למעט דמי פגיעה) ובענף זקנה ושאירים, אינה כוללת אומדן בגין זכאות לתשלומים רטרואקטיביים למקבלי קצבאות הכלולים במערכת הגימלאות. בשל ההשפעה המהותית האפשרית על הדוחות הכספיים העלולה להיגרם כתוצאה מהאמור לעיל, אין אנו מחווים  דעה על הדוחות הכספיים הנ"ל."

משרד האוצר - החשב הכללי

ב-19.12.2004, הודיע החשב הכללי לאגף, במענה לפנייתו, כי למוסד מונה חשב חדש, שהודות לפעילותו יחתמו רואי החשבון של המוסד על הדוחות הכספיים        ל-31.12.2002.

האגף ממשיך לעקוב אחר תיקון הליקויים ויישום ההחלטה. 

תקציב המדינה - תמיכות והקצבות לעמותות

דו"ח 47
החלטת ממשלה בק/4 - 20.3.1997

בקרת התמיכות בעמותות

א.
הליך אישור התמיכות יסתיים בתום שלושת הרבעונים הראשונים של שנת התקציב. העברת כספי התמיכות תבוצע עד תום שנת התקציב.

ב. 
להטיל על המנהלים הכלליים במשרדי הממשלה התומכים, חובת התיאום והבדיקה של הבקשות לתמיכה.

ג. 
לרשום את הודעת החשב הכללי כי החל מיום 1 לינואר 1997, כל עמותה נתמכת מקבלת מספר זיהוי אחיד, כפי שקבע רשם העמותות, וכי במשרדי החינוך, התרבות והספורט, קליטת העלייה, הבריאות, העבודה והרווחה, והמשרד לעניני דתות, פועלת כבר תוכנה לוגית לזיהוי כפלי תמיכה בעמותות נתמכות.

ד. 
לקבוע כי מספר זיהוי לעמותה, הינו תנאי מוקדם לבקשת תמיכה ולקבלתה. עמותות שלא יקבלו מספר זיהוי מרשם העמותות, לא יוכלו לקבל תמיכה בפועל.

ה. 
ועדת התמיכות המשרדית תפעיל רואי חשבון, לבדיקת הפעילות של עמותות נתמכות, על פי קווים מנחים שיוציא החשב הכללי. ממצאי הבדיקה יובאו בפני ועדת התמיכות בכל משרד.

ו. 
הביקורת התפעולית של העמותות הנתמכות תתבצע באמצעות יחידות הביקורת הפנימית של משרדי הממשלה, אשר יבדקו את השימושים והשגת היעדים בהתאם לכללים המקצועיים המחייבים. המבקרים הפנימיים יוכלו להעסיק גורמי חוץ למטרה זו. תוצאות הביקורת התפעולית יוגשו לוועדת התמיכות.

ז. 
ועדות התמיכות בכל משרד, אחראיות לכך שממצאי הביקורת התפעולית והכספית בעמותות, יועברו לרשם העמותות, לוועדת העזבונות ולעמותות המבוקרות באופן שוטף.

ח. 
החשב הכללי במשרד האוצר יהיה מוסמך לשלול תמיכות מגופים נתמכים שלא יעמדו במבחני הביקורת הכספית והתפעולית.

ט. 
החשב הכללי במשרד האוצר ימליץ לקבוע שיעור מסוים מהתמיכות למימון הבקרה הכספית והתפעולית. שיעור זה יקבע בחוק התקציב.

י. 
ממצאי הביקורת הכספית והתפעולית יועברו על ידי החשב הכללי לרשם העמותות.

יא. 
הממשלה תפעל להגברת הפיקוח על פעילות העמותות, המקבלות תמיכות מהמדינה, בעיקר בתחומים בהם התגלו ליקויים בדו"ח מבקר המדינה. לשם כך יישקל גם הצורך בהגדלת התקציבים למטרה זו, לאור האמור בסעיף ט' לעיל.

יב. 
בהמשך להחלטה מספר 5374 של הממשלה מיום 30 לאפריל 1995, שענינה פרסום ב"רשומות" של מוסדות ציבור נתמכים וסכומי התמיכה, לקבוע כי רשימת הגופים הנתמכים וסכומי התמיכה תפורסם במקובץ ב"רשומות" אחת ל6- חודשים. משרדי הממשלה יעבירו את המידע הנחוץ לענין זה לחשב הכללי במשרד האוצר על פי דרישתו.


משרד האוצר יעביר לוועדת השרים לעניני ביקורת המדינה, את המלצותיו בענין נוהל הפרסום ב"רשומות" ודרך מימונו.

יג. 
ביחידת החשב הכללי במשרד האוצר יוקם מאגר מידע, על העמותות והגופים הנתמכים וסכומי התמיכה שאושרו להם. הנתונים במאגר המידע יועמדו לרשות משרדי הממשלה השונים לשם שיפור התיאום הבינמשרדי.

יד. 
החשב הכללי במשרד האוצר, בשיתוף האפוטרופוס הכללי במשרד המשפטים ויו"ר הוועדה הציבורית לקביעת ייעודם של עזבונות לטובת המדינה, יתאמו הכנת הוראות בהתאם לאמור לעיל.


דיווח על הסיכומים יימסר לאגף לביקורת המדינה בתוך 6 חודשים.

טו. 
להטיל על שר האוצר לעגן בנוהל התמיכות הכללי את העקרונות שנקבעו לעיל.

טז. 
להטיל על האגף לביקורת המדינה במשרד ראש הממשלה לקיים מעקב ובקרה אחר ביצוע ההחלטות הנ"ל, ולהעביר הממצאים והמסקנות לוועדת השרים לעניני ביקורת המדינה.

החלטת ממשלה בק/11 - 29.4.2003

א. 
החשב הכללי במשרד האוצר, בהתייעצות עם רשם העמותות, משרד המשפטים וגורמים אחרים, יכין, תוך חודש ימים, מצע לדיון בישיבת ועדת השרים הקרובה. המצע יכלול חומר רקע להקמת ועדה בינמשרדית שתפקידה יהיה לבחון את סוגיית הסיוע של המדינה לגופים שונים, כולל הצעה להרכב הוועדה.
ב. 
משרד האוצר יעביר למשרד המשפטים חומר בענין הצהרות שקריות שהוגשו לו לצורך קבלת תמיכה.

משרד המשפטים ידווח לוועדת השרים, תוך חודש ימים, על הצעדים שיינקטו נגד מגישי ההצהרות כאמור.
ג. 
משרד האוצר ומשרד החינוך, התרבות והספורט ידווחו לוועדת השרים, תוך חודש, בענין טיפולם באופן ההתקשרות עם חברת המתנ"סים, לשם הגברת היעילות במתן השירותים בתחום החינוך.
ד. 
משרד האוצר ומשרד התעשייה, המסחר והתעסוקה ידווחו לוועדת השרים, תוך חודש ימים, בענין טיפולם לגבי אופן ההתקשרות עם המועצה לצרכנות, לשם הגברת היעילות במתן השירותים.
ה. 
החשב הכללי במשרד האוצר, בהתייעצות עם היועץ המשפטי לממשלה, יעביר, תוך חודש ימים, ליושב-ראש ועדת השרים לביקורת המדינה, הוראות החשב הכללי לענין הגבלת הוצאות הנהלה וכלליות (כולל שכר בכירים) בעמותות ובגופים הנתמכים על ידי המדינה.
ו. 
החשב הכללי במשרד האוצר ידווח, תוך 4 חודשים, על היערכותו להפעלה של מערך ביקורת מרכזית על עמותות וגופים נתמכים.
ז. 
החשב הכללי במשרד האוצר יכין, תוך 45 יום, דיווח מקיף על כלל התשלומים לעמותות, תמיכות, הקצבות, קניית שירותים ותשלומים אחרים, כדי שבידי הגוף המאשר תהיה תמונה כוללת על היקף הסיוע הניתן.
החשב הכללי יפרסם שמות העמותות, שהממשלה קונה מהן שירותים, באמצעות מכרז או באמצעות פטור ממכרז.
הדיווח יועבר לאגף לביקורת המדינה במשרד ראש הממשלה.
החלטת ממשלה בק/36 - 18.11.2003

א. 
ועדת השרים רושמת לפניה את הודעת סגן החשב הכללי במשרד האוצר, כי נקבעו הקריטריונים וגובשה הצעה, בענין הגבלת הוצאות הנהלה וכלליות בעמותות ובגופים הנתמכים על-ידי המדינה.
המלצות אופרטיביות מפורטות, לרבות בענין הגבלת השכר, יונחו על שולחן ועדת השרים בתוך 60 יום.
ב. 
ועדת השרים תקיים דיון נוסף בהשתתפות החשב הכללי במשרד האוצר, בענין הקמת מאגר נתונים מקיף על כלל התשלומים לעמותות, תמיכות, הקצבות, קניית שירותים ותשלומים אחרים, כך שבידי הגוף המאשר תהיה תמונה כללית על היקף הסיוע הניתן, ואפשרות פרסום נתונים אלה.
ג. 
האגף לביקורת המדינה במשרד ראש הממשלה, ירכז ממשרדי הממשלה והגופים האחרים הנוגעים, דיווחים ונתונים בענין מצב ביצוע החלטות מספר 268(בק/11) מיום 15.5.2003, ובק/26 מיום 31.8.2003.

הדיווח המרוכז והמסכם בנושא ימסר ליו"ר ועדת השרים.
ביצוע ההחלטות

משרד האוצר - אגף החשב הכללי

החלטה בק/4

ט. 
בהוראת תכ"ם מספר 2004/59 מיום 2 בינואר 2005, הורה החשב הכללי, שהתקציב שיעמוד לביצוע הבקרה על התמיכות, יעמוד על שיעור של 0.5% מתקציב התמיכות לשנת 2005.

החלטה בק/11

ו. 
באגף החשב הכללי הוקם מערך ביקורת מרכזי על עמותות וגופים נתמכים.

בהוראת תכ"ם מספר 11/2004 מיום 25.2.04, נקבעו כללים לטיפול במוסדות, אשר הפרו את התנאים לקבלת תמיכה - בהפחתת זכות המוסד לתמיכה, בשיעור השימוש הבלתי נאות בכספי התמיכה. בנוסף, יוטל קנס על המוסד.

החלטה בק/36

א. 
בהוראת תכ"ם מספר 12/2004 נקבע, שהחל משנת 2004, לא תאושר תמיכה למוסד ציבורי,ששיעור הוצאות ההנהלה והכלליות שלו עולה על השיעור המירבי בין - 22% למחזור הכנסות עד 10 מליון ש"ח, ל-7% למחזור הכנסות של 100 מליון ש"ח ומעלה.

כללי הדיווח יכללו משכורות, הוצאות גיוס תרומות, שירותים מקצועיים, צרכי משרד, שכר דירה, אש"ל נסיעות ואחזקת כלי רכב, מיסים ואגרות ופחת.
צמצום הפער הדיגיטלי ופרויקט להב"ה
החלטת ממשלה בק/20  - 27.7.2003

מרכזי תקשורת קהילתיים במסגרת פרויקט להב"ה
א. 
סגן החשב הכללי במשרד האוצר, הממונה על פרויקט "ממשל זמין", ידווח בתוך חודש, לאגף לביקורת המדינה במשרד ראש הממשלה, על נתונים מעודכנים לגבי פרויקט להב"ה (לצמצום הפער הדיגיטלי בחברה הישראלית), שיכללו:

1. 
מרכזים הפועלים כיום;

2. 
מרכזים בתהליכי הקמה ומרכזים הנמצאים בתכנון;

3. 
מספר המשתמשים הרשומים;

4. 
פילוח המשתמשים לפי גיל, מין, השכלה;

5. 
תכני הפרויקט - יעדים ומטרות;

6. 
אמות המידה להכללת ישובים חדשים בפרויקט; 

7. 
ביצוע תקציב - תכנון מול ביצוע.

ב. 
ועדת השרים רושמת לפניה את הודעת המבקר הפנימי של משרד האוצר, כי תיערך בתחילת שנת העבודה 2004 ביקורת על פרויקט להב"ה, על כל היבטיו. עותק מדו"ח הביקורת יימסר לוועדת השרים עד ליום 1.3.2004.

ג. 
כדי לעמוד על השגת יעדי פרויקט להב"ה, ילווה הפרויקט במחקר מלווה. תוצאות המחקר יועברו לאגף לביקורת המדינה במשרד ראש הממשלה, עד חודש אוקטובר 2004.

ד. 
מינהלת הפרויקט תקיים דיון, ותבחן אפשרות לחיוב המשתמשים בתשלום, על פי אמות מידה התלויות במצבם הסוציו-אקונומי.

ה. 
החשב הכללי יכין תוכנית היערכות לאחזקת הפרויקט, בתום שלוש השנים הראשונות שתוקצבו להפעלתו.

ו. 
דיווח על התקדמות הפרויקט יימסר לאגף לביקורת המדינה במשרד ראש הממשלה, עד 1.3.2004.

החלטת ממשלה בק/66  - 17.5.2004

נציג משרד האוצר מניח על שולחן ועדת השרים העתק מכתב מינוי צוות יישום מסקנות מבקר הפנים של משרד האוצר - פרויקט להב"ה, ומכתב מאת החשב הכללי במשרד האוצר, לפיו הצוות האמור יגיש את המלצותיו עד 15.7.2004 ומבקש לדחות את הדיון בועדת השרים עד לאחר סיום עבודת הצוות והדיון בהמלצותיו.

ועדת השרים תשוב ותדון בנושא לאחר 15.7.2004 - המועד שנקבע לסיום עבודת הצוות וגיבוש ההמלצות. 

ביצוע ההחלטות

בק/66 

משרד האוצר
בעקבות ביקורת של המבקר הפנימי של משרד האוצר על פרויקט להב"ה,  ובהתאם להחלטת צוות היישום של החשב הכללי, הוחלט כדלקמן: 1. אי פתיחת מרכזים חדשים; 2. עצירת התקשרויות חדשות; 3. הפסקת עבודתם  של 13 נותני שירותים החל ב-1.9.2004; 4. הקטנת שכרם של שני נותני שירותים בכירים; העברת  העובדים הנותרים למבנה ממשלתי, במקום נכס שכור שעלותו גבוהה.

משרד החינוך, התרבות והספורט

המשרד יפעיל מרכזי אינטרנט קהילתיים כמנוף לצמצום הפער הדיגיטלי.

כללי
המאבק בפער הדיגיטלי בישראל, מציב בפני מערכת החינוך אתגרים מורכבים, עימם צריכה להתמודד.

אחד מהכלים החשובים בהתמודדות זו, הוא הרחבת הגישה למרכזי אינטרנט, שבהם תתאפשר הכשרה באינטרנט, גישה חופשית וללא תשלום, לתלמידים ולקהילה, לרשת האינטרנט ליישומי מחשב ברשת, ובהפקת תועלת מהמידע שברשת, באמצעות פתיחת מעבדות מחשבים קיימות בבתי ספר, לתלמידים, למורים ולהורים, בשעות אחר הצהרים והערב, ובכך לחסוך משאבים בהקמת מעבדות ורכישת ציוד יקר.

הכשרת האוכלוסייה הזו תעשיר, תקרב ותהווה מנוף לצמצום הפער הדיגיטלי.
בשלב ראשון מתוכנן פרויקט שיופעל באזור הדרום ב-20 בתי ספר, בפיזור רחב ככל האפשר, ב-13 רשויות מקומיות.
שנת הפעילות הראשונה תאפשר יכולת להתנסות בתחום, להפיק לקחים, ולבחון דרכי פעולה  להרחבת הפעילות לכל הארץ.

מטרות
1. 
הפעלת פעילויות חינוכיות לרווחת התלמידים והקהילה, הנסמכת על בתי הספר בשעות אחר הצהרים והערב, על ידי פתיחת בתי ספר, המצוידים במעבדות מחשבים וחיבור מהיר לאינטרנט.

2. 
חשיפת אוכלוסייה ליישומי מחשב ושימוש ברשת האינטרנט, ניצול היכולות הטמונות ברשת ולעולמות הידע הקיימים בה, כולל שימושים עכשוויים ועדכניים, דוגמת מערכת "ממשל זמין".

3. 
מתן מענה לילדים שאין ברשותם מחשב ויכולת גישה לאינטרנט מביתם, להשלים לימודים, שיעורי בית ומטלות הקשורות בלימודים, בשעות אחר הצהרים והערב.

4. 
הפיכת מספר רב ככל האפשר של אנשים בקהילה, למשתמשי מחשב ולצרכני מידע נבונים ומיומנים ברשת האינטרנט.

5. 
ניצול ציוד מחשבים ותקשורת קיים, שבמתכונתו הנוכחית מנוצל  עד לשעות  הצהרים, לשם הפעלתו ב"משמרת שנייה", להקניית מיומנויות מחשב, תקשוב  ושימוש באינטרנט, תוך שימת דגש על הנזקקים והנדרשים לקבלת חיזוק ושיפור.

דרכי פעולה

1. 
שימוש במעבדות מחשב קיימות בבתי הספר, הנשענות על צוות בית הספר שיפעיל את המעבדה שבבית הספר בשעות אחר הצהרים, ובכך לחסוך משאבים יקרים לרכש ציוד, שירותי תחזוקה ושירותי גלישה באינטרנט.

2. 
הפניית מירב המשאבים להדרכה בקורסים, בהתאם לצורכי התלמידים באותו בית ספר והקהילה שלידו - הורים ואוכלוסייה סמוכה.

3. 
תיאום הפעילות עם מרכזי אינטרנט קיימים, כך שלא יווצרו בזבוז או כפילות עם פעילויות קיימות המבוצעות במערכת - באמצעות מרכזי עמותת תפוח (לרווחת ילדים בשכונות מצוקה), ומרכזי "להב"ה".

4. 
ניצול העובדה שבתי הספר שיבחרו, מתוחזקים ומקבלים כבר שירות טכני מהמוקדים הלוגיסטיים של המשרד, וימשיכו לקבל תמיכה בשעות הערב ואחר הצהרים, ובכך יבטיחו חיסכון במשאבים ובתחזוקת מחשבים, ויבטיחו אחידות ספק תחזוקה - אותו גורם מתחזק המחשבים במשך כל שעות היום.

5. 
פתיחת מעבדות מחשב ב-20 בתי ספר בשעות אחר הצהרים והערב, 5 ימים בשבוע - ימים א'-ה', משעה 16:00 עד 21:00, בהיקף של כ-25 שעות בשבוע. לכל בית ספר תיבנה תוכנית פעולה מפורטת, לפי צרכיו ויכולותיו.

6.  
תגבור וחיזוק  הציוד הקיים בבית הספר, כך שמעבדת המחשבים תוכל לפעול באופן שוטף, במינימום תקלות ובעיות, להבטחת השגת היעדים החינוכיים הנדרשים.

7. 
שיתוף פעולה בין גורמי המשרד וקרן רש"י, עם רשויות ובתי ספר שיבחרו לפרויקט.

קריטריונים לבחירת בתי ספר וישובים

- 
לפעול במתכונת ניסוי מבוקר במחוז דרום, בשיתוף עם קרן סקט"א - רש"י.

- 
לפעול בשלב ראשון בישובים ובתי ספר, בהם אין הילדים מוסעים לבתי הספר, שכן יקשה להסיעם בשעות אחר הצהרים והלילה.

- 
בחירת ישובים ובתי ספר, בצורה שלא תיצור כפילות בפעילויות מול מרכזי "תפוח" ומרכזי "להב"ה".

- 
קיומה של מוכנות פדגוגית ויכולת מוכחת של בית הספר להפעיל פרויקט כזה.

- 
קיומו של שירות תחזוקת מחשבים (פרויקט מוקדים לוגיסטיים), במוסדות.
- 
התחייבות בכתב של מנהל בית הספר להפעלת הפרויקט.
- 
התחייבות בכתב מנציג הרשות המקומית לסייע בהפעלת התוכנית.
גורמים הפועלים בפרויקט

משרד החינוך, התרבות והספורט - המינהל למדע וטכנולוגיה.

משרד החינוך, התרבות והספורט - מחוז דרום.
זכיין המוקדים הלוגיסטיים, הפועל באזור הדרום.
נציגי הרשות המקומית.
מנהל בית הספר, הצוות הניהולי והפדגוגי. 
שיטת הפעולה

1. 
התחייבות הרשות להפעיל בית ספר בשעות אחר הצהרים והערב, כולל אחריות לפתיחת בית הספר, פתיחת מעבדת המחשבים,  ונוכחות שרת/ נציג בית הספר במקום.

2. 
התחייבות מנהל בית הספר לפעילות המתוכננת מעבר לשעות הלימודים, בשיתוף מורים ובעלי תפקידים בבית הספר.

3. 
אחריות משרד החינוך - מינהל מדע וטכנולוגיה ומחוז דרום, לניהול, ארגון, מימון ההפעלה, מעקב, משוב ובקרה.

4. 
אחריות קרן רש"י לסיוע ומימון התוכנית, למעקב, ולבקרה אחר התפעול.

5. 
איתור גורם מפעיל להפעלת מערך ההדרכה, למעקב משתתפים, ול"הנעת" התהליך, כולל טיפול ותחזוקה בציוד ובמחשבים.

במוקד הפעילות: תלמידים, מורים, הורים והקהילה כולה.

תוכנית פדגוגית

הקצאה של עד 25 שעות פעילות שבועית, לשלושה תחומים עיקריים:

1. 
קורסים לתלמידים: 


- 
קורסי תשתית - מיומנויות מחשב ושימוש באינטרנט.


- 
קורסים מתקדמים ביישומי מחשב וגלישה באינטרנט.


- 
קורסים לתלמידים "נאמני מחשב".

2.
תמיכה לתלמידים בביצוע משימות למידה מתוקשבות:

- 
סיוע לתלמידים במשימות מתוקשבות שקיבלו במהלך הלימודים בבית הספר.

- 
סיוע לתלמידים בעזרת קורסים מקוונים.

- 
סיוע לתלמידים בקורסי למידה מרחוק שהמשרד מפעיל, והקצאתם לפעילויות המבוצעות במרכזים.

3. 
קורסים ופעילויות למבוגרים:

- 
קורסים מובנים לקהילה, בתחומי ישומי מחשב, אינטרנט, גרפיקה ממוחשבת, ועוד.

- 
הדרכה והנחיה בשליפה וחיפוש מידע משכיל, נבון, יעיל ונכון מרשת האינטרנט.

- 
הדרכה והנחיה במערכות קיימות, דוגמת "מימשל זמין".  

רשויות ובתי ספר המתוכננים להשתלב בפרויקט בשלב א' 

	
	שם הרשות
	שם בית הספר
	שכבת גיל

	
	
	
	

	1.
	אופקים                
	בן גוריון               
	יסודי                             

	2.
	אשדוד                 
	אריאל                 
	יסודי                             

	3.
	אשדוד                 
	חופית                  
	יסודי                             

	4.
	אשדוד                 
	שקמים                
	יסודי                             

	5.
	אשקלון               
	בן צבי
	יסודי                             

	6.
	אשקלון               
	תורני מדעי
	יסודי                             

	7.
	באר שבע  
	מקיף ה'  
	יסודי                             

	8.
	באר שבע  
	נתיבות יורם
	יסודי                             

	9.
	דימונה                
	אפיקים
	יסודי                             

	10.
	דימונה                
	מנחם בגין
	יסודי                             

	11.
	ירוחם                
	אורט ספיר
	על יסודי                             

	12.
	מצפה רמון
	רמון  
	יסודי                             

	13.
	ערד                   
	חלמיש               
	יסודי                             

	14.
	קרית גת
	מנחם בגין
	יסודי                             

	15.
	קרית גת
	משואה               
	יסודי                             

	16.
	קרית גת
	רבין                    
	יסודי                             

	17.
	רהט                  
	מקיף אלנור
	יסודי                             

	18.
	שדרות              
	אלון - מדעים
	יסודי                             


בשלב ב', בראשית שנת 2005, מתוכננים להצטרף עוד שני בתי ספר משתי רשויות מקומיות.  הפרויקט יערך ב-13 רשויות מקומיות וב-20 בתי ספר.

תקציבים
תקציב הפרוייקט - 3.65 מיליון ₪ לשנה.

עלות שעת הדרכה - 60 ש"ח; עלות שעת שמירה - 30 ש"ח; עלות שעה שוטפת - 10 ש"ח.

ל-22 שעות פעילות לשבוע - 120,000 ₪; תוספת לתחזוקת מחשבים - 2,000 ₪; רכישת שתי  עמדות חדשות לכל בית ספר - 10,000 ₪, כתגמול לבית ספר המשתתף בתוכנית; בסך הכל 132,000 ₪ לבית ספר.             

תגבור לשדרוג מחשבים בבתי ספר - 1.0 מיליון ₪ לשנה.

סך הכל כללי - 3.65 מיליון ₪ לשנה

לוח זמנים  לביצוע
1. 
נשלחו (עד ספטמבר 2004) מכתבי פנייה והזמנה להצטרפות לפרויקט.

2. 
התקבלו (עד נובמבר 2004) התחייבות בכתב ממנהלי בתי ספר ורשויות על הצטרפות לפרויקט, וסיכום רשימת בתי הספר המשתתפים.

3. 
בחודש נובמבר 2004 אירגן המשרד כנס מנהלים ונציגי רשויות משתתפים.

4. 
המשרד סיכם את דרכי הפעולה, הקצאת התקציב והפעלתו.

5. 
הפעילויות החלו בחודש דצמבר 2004, לשנת הלימודים תשס"ה.

המשרד לאיכות הסביבה
זיהום אויר מרכב

החלטת ממשלה בק/71  - 20.7.2004

1. 
היועץ המשפטי לממשלה, בהתייעצות עם משרדי איכות הסביבה, התחבורה והמשרד לביטחון הפנים, ובהתאם לצורך עם מרכז השלטון המקומי, יבחן בתוך 60 יום, בין בדרך של שינויי חקיקה, או בדרך אחרת, את:
א) 
נושא הענקת סמכויות למפקחי המשרד לאיכות הסביבה והתחבורה, לעצור רכב ולבצע בו בדיקות של פליטת מזהמים, על-פי הקבוע בתקנות למניעת מפגעים (זיהום אויר מכלי רכב בדרך), התשס"ג.2003-
ב) 
את האפשרות של ביטול רשיון הרכב, שהבדיקה העלתה כי הוא פולט מזהמים בשיעור חורג מהקבוע בתקנות הנ"ל.
2. 
משרד התחבורה והמשרד לאיכות הסביבה, יכינו תכנית להיערכותם לביצוע מדידות ובדיקות זיהום אויר מרכב, ודרכי האכיפה בנושא.
דיווח יימסר לאגף לביקורת המדינה בתוך חודש ימים.
3. 
משרד התחבורה יכין רשימה של חברות הסעה, אשר רכביהן נמצאים בסיכון של פליטת עשן. המשרד לאיכות הסביבה, לאחר קבלת הרשימה הנ"ל, יבחן רכבים אלה ויוציא, במידת הצורך, צווים אישיים למנהלי החברות הנ"ל, על-פי החוק למניעת מפגעים.

המשרד לאיכות הסביבה יעקוב אחר ביצוע הצווים, יפרסם את התוצאות לציבור, וידווח על כך לאגף לביקורת המדינה, בתוך ששה חודשים.
4. 
לרשום את הודעת משרד התחבורה, כי הינו פועל לשדרג את מכשירי בדיקת העשן במכוני הרישוי, למכשיר ממוחשב דיגיטלי, גם אם תהיה עלות נוספת לבדיקה בגין השידרוג.
5. 
לרשום את הודעת נציג מרכז השלטון המקומי, לפיה איגודי ערים בגוש דן, יהיו מוכנים להשתתף, יחד עם משרדי הממשלה הנוגעים, במימון רכישת מכשירי בדיקה של עשן, לניידות הפיקוח.
ביצוע ההחלטה

משרד המשפטים
1א. המשנה ליועץ המשפטי לממשלה (תפקידים מיוחדים), בחנה את סוגיית הענקת סמכויות עיכוב כלי רכב לפי תקנות מניעת מפגעים (זיהום אויר מכלי רכב), התשס"א-2001, בשיתוף המשרד לאיכות הסביבה, המשרד לביטחון הפנים ומשרד התחבורה, בניסיון למצוא פתרון אשר יעניק למשרד לאיכות הסביבה ולפקחיו את הכלים להתמודדות עם תופעת זיהום האויר מכלי הרכב. לדעת המשנה ליועץ המשפטי לממשלה, הענקת סמכויות לעיכוב לפקחי המשרד לאיכות הסביבה אינה הפתרון המתאים, ויש למצוא הסדר אחר, בין היתר בשיתוף המשרד לביטחון הפנים ומשרד התחבורה.

נבחנו ההסדרים הקיימים, לפיהם עומדות כיום שתי חלופות לטיפול בתופעת זיהום אויר מכלי רכב: הראשונה היא צירוף שוטר לפקחי המשרד לאיכות הסביבה במהלך העבודה השוטפת, והשנייה - בדיקת פליטת עשן מרכב על-ידי בוחן רכב במהלך בדיקת הרישוי השנתית, ולא נמצא כי אין בכך כדי לתת מענה הולם לתופעה אם יאורגן מערך כזה באופן יעיל ומתואם. אם יחול שינוי במצב זה ניתן יהיה לבחון בשנית את בקשת ההסמכה של המשרד לאיכות הסביבה.
נבחנו ההשלכות המשפטיות והבטיחותיות של מתן סמכות לעיכוב רכב בצד הדרך לפקחים. לטענת המשטרה, הפעלת סמכות כזו כרוכה בסיכון אפשרי לתנועה ובשיבושים בתנועה, ולפיכך היא ניתנה עד כה רק לגורם מקצועי ומיומן בנושא שהוא משטרת ישראל. לאור טיעוני המשטרה בדבר הסיכונים הבטיחותיים הקיימים להענקת סמכות עיכוב כלי רכב בצד למי שאינו שוטר, התבקשה המשטרה להגיש חוות דעת מפורטת בנושא. 
הועלתה האפשרות כי תינתן לפקחים של המשרד לאיכות הסביבה, סמכות לעיכוב כלי רכב על בסיס חשד לביצוע עבירה, על-פי קריטריונים של גיל הרכב, פליטת עשן ומראה חיצוני של הרכב. הוצע כי פקחי המשרד לאיכות הסביבה יעברו הכשרה במיוחד לשם כך, אשר תכלול התייחסות לתחום התעבורה ותאושר מראש על-ידי משטרת ישראל, בכפוף לקבלת חוות דעת המשטרה אודות ההשלכות הבטיחותיות, ובהנחה שיוצע בה פתרון כדי להתגבר על הבעיות בתחום הבטיחות.
ללא קשר עם הבדיקה האמורה, הודיעה מנכ"לית המשרד לאיכות הסביבה, כי היא מעוניינת שתינתן לפקחי המשרד לאיכות הסביבה, סמכות עיכוב אקראית, שלא על בסיס חשד לביצוע עבירה. יצויין כי הזכות לחירות אישית הינה זכות יסוד המעוגנת בחוק יסוד: כבוד האדם וחירותו, ואחד מביטוייה של זכות יסוד זו הינו הזכות ל"חופש התנועה". הכלל הוא, שאין לפגוע בזכות היסוד האמורה אלא לפי חוק ולאור הוראות חוק היסוד הנ"ל ו"נטיית בתי המשפט היא לפרש הוראת חוק קיימת המגבילה את זכות היסוד האמורה, פירוש דווקני ומצמצם". לפיכך, סמכות לעיכוב כלי רכב, חייבת להיות סמכות מידתית, שכן מדובר בסמכות הפוגעת בזכות של חופש התנועה. 

עמדת המשטרה בשאלת ההשלכות הבטיחותיות של מתן סמכות עיכוב כלי הרכב לפקחי המשרד לאיכות הסביבה, קובעת כי קיים סיכון בטיחותי בשימוש בסמכויות עיכוב כלי רכב על-ידי פקחי המשרד לאיכות הסביבה ועובדי ציבור אחרים. מיומנותו של שוטר בעיכוב כלי רכב, נוכחותו הבולטת בשטח, זיהויו של השוטר כגורם אוכף חוק, והאפשרות כי העיכוב יהיה רק שלב ראשוני בגילוי עבירה או חקירה – כל אלו הופכים את השוטר לחיוני בעת עיכוב כלי רכב. לפיכך, עומדת המשטרה על כך שסמכות עיכוב הרכב בצד הדרך, תופעל אך ורק בנוכחות שוטר.
ככלל, יש לנקוט משנה זהירות בביזור סמכויות משטרתיות בין גופים שונים, ולבחון בקפדנות את היקף הסמכויות הניתנות לגופים אלה, כדי להבטיח הסדרים ראויים וחיוניים. כל הרחבה בסמכויות המוענקות לגוף זה או אחר, גוררת דרישה דומה מגופים אחרים, ועלולה להוביל לפיזור סמכויות באופן לא מבוקר. יש להיזהר מיצירת ריבוי "משטרות קטנות" שהיו בעלות סמכויות שונות, הנתונות כיום למשטרת ישראל.

לדעת המשנה ליועץ המשפטי לממשלה, לאור האמור לעיל, אין מקום להעניק בשלב זה סמכויות לעיכוב כלי רכב בצד הדרך לפקחי המשרד לאיכות הסביבה. תגובשנה הצעות חלופיות לפתרון, שתאפשרנה הגברת האכיפה והטיפול בתופעת זיהום האויר מכלי רכב. כך למשל, הוצע על-ידי משרד התחבורה שיתוף פעולה בין ניידות משרד התחבורה לבין ניידות המשרד לאיכות הסביבה, כך שהמשרד לאיכות הסביבה יסתייע בשוטרי הניידות של משרד התחבורה, וזאת באמצעות תיאום תכנית פריסה מראש. 
כן תיבחן האפשרות אם ניתן להעניק סמכות עיכוב רכב על בסיס חשד לביצוע עבירה כמפורט לעיל, באופן המתגבר על הבעיה הבטיחותית.

משרד התחבורה

2. אגף הרכב ערך בדיקה לבחינת המשמעויות הכרוכות בתוספת בדיקות זיהום אויר מרכב, על ידי ניידות הבטיחות. בעת הבחינה נערכה הבחנה בין כלי רכב המונעים בבנזין, לבין כלי רכב המונעים בדיזל. 

להלן ממצאי הבדיקה ומסקנותיה:   

א. בדיקות זיהום אויר מרכב עם מנוע בנזין

בתנאים בהם עובדות הניידות, משך הזמן הדרוש לבדיקת זיהום אוויר מרכב עם מנוע בנזין, עומד על 13.5 דקות. 

כניסתן לתוקף של התקנות החדשות, תחייב את הניידות - מעבר לבדיקת זיהום האוויר הרגילה, בבדיקת CO ולמדה (λ – בדיקת הגזים הנפלטים מהמנוע; ערכים נכונים משמעם שריפה טובה יותר), בסל"ד גבוה. במצב כזה, משך הזמן לביצוע הבדיקה הוא ארוך אף יותר. מבדיקה שערכה חברה חיצונית עבור מכוני הרישוי, להערכת משך הזמן לביצוע הבדיקה, עולה כי ביצועה באמצעות מכשיר SUN, עורכת 29.5 דקות, ו-30.9 דקות באמצעות מכשיר L.M.

הערכת הזמנים של החברה מתייחסת לעבודה במכון רישוי, שבו התנאים טובים בהרבה מהתנאים בהם פועלות הניידות - תנאי עבודה בצדי הדרך.

ב. בדיקות תקינות על ידי הניידות

במחצית הראשונה של שנת 2004, ביצעו ניידות הבטיחות של אגף הרכב 25,255 בדיקות תקינות, באמצעות 6 ניידות. כל ניידת ביצעה 4,209 בדיקות. כל ניידת ביצעה בממוצע 701.5 בדיקות בחודש. 

בדיקת CO במתכונתה הנוכחית אורכת מעט יותר מבדיקת תקינות (13.5 דקות לעומת 12.5 דקות). ההשערה היא שבדיקת CO תבוא על חשבון בדיקות תקינות (יחס של 1:1). לדעת משרד התחבורה, תפוקת בדיקות התקינות תקטן במחצית.
במתכונת בדיקה לפי התקנות החדשות, בדיקת CO ב-2,000 סל"ד ולמדה (λ), הינה פי 2.5 יותר מהזמן הנדרש לבדיקת תקינות (2.47 = 30.9:12.5).

ג. בדיקת זיהום אויר מרכב עם מנוע דיזל

בדיקת זיהום אוויר ממנוע דיזל, אורכת זמן רב אף יותר, שכן חלק ממרכיבי הבדיקה הם בדיקת חותם (פלומבה) במשאבת ההזרקה, בדיקת טמפרטורת המנוע (במשאיות כרוכה בדיקה זו בהרמת תא המנוע), ועוד. הבדיקה מבוצעת בסל"ד שונה. גם אם משך הזמן יהיה דומה לבדיקות CO ולמדה ממנוע בנזין על פי המתכונת החדשה, אזי תארך לפחות פי 2.5 יותר מאשר בדיקת התקינות.
לדעת משרד התחבורה, ניידות הבטיחות מסוגלות לבצע בדיקות זיהום אוויר בצדי הדרך, שכן אנשי הצוות בהן הינם בעלי ידע מקצועי וניסיון בבדיקות רכב. אולם היעד העיקרי של עבודת ניידות הבטיחות הוא בדיקות תקינות, איתור רכב מסוכן והורדתו מהכביש, כאשר מטרת-העל היא המלחמה בתאונות דרכים.

לדעת משרד התחבורה, אין לשלב בדיקות זיהום האוויר בבדיקות התקינות של ניידות הבטיחות. רצוי לרכוש ניידות יעודיות, שיופעלו על ידי המשרד לאיכות הסביבה. 

המשרד לאיכות הסביבה

2. בחודש נובמבר 2004 פנתה מנכ"לית המשרד לאיכות הסביבה למנהל הרשות הלאומית לבטיחות בדרכים, בעקבות הדעה במשרד התחבורה, שאכיפת זיהום האוויר באמצעות ניידות משרד התחבורה תיפגע במספר כלי הרכב הנבדקים על ידי הניידות; מנכ"לית המשרד לאיכות הסביבה מדגישה כי ללא בדיקת זיהום האוויר, הבדיקה בניידות הבטיחות אינה מלאה, וגורמת לכך שכלי רכב בלתי תקינים ממשיכים לנסוע, ולפגוע בבריאות התושבים, ומבקשת לשקול מחדש, ולאשר, את התקנתם (המחודשת) של מכשירי בדיקת זיהום האוויר בניידות לבדיקת תקינות רכב, על מנת שניתן יהיה לחדש בדיקה זו בכלי הרכב הנבדקים.

בדיקות זיהום אוויר מכלי רכב, מבוצעות באופן שוטף מזה מספר שנים, על ידי המשטרה הירוקה במשרד  לאיכות הסביבה, בהתאם לתכניות עבודה שנקבעות בתחילת כל חודש, עד ה-8 לחודש, לקראת החודש הבא, ומועברות לאג"מ תנועה במשטרת ישראל, לתיאום  ביצוע הפעילות בשטח. 

משרד התחבורה

2. 
מנהל הרשות הלאומית לבטיחות בדרכים השיב בדצמבר 2004 למנכ"לית המשרד לאיכות הסביבה, כי בהתבסס על כמות הנידות הקימות ועל צוות העובדים הקיים בהן, אין כל אפשרות להענות לבקשתה.
המשרד לאיכות הסביבה

2. 
ביום 23.1.2005 פנתה מנכ"לית המשרד לאיכות הסביבה בשנית למנהל הרשות הלאומית לבטיחות בדרכים, וציינה כי פליטת זיהום אוויר גבוהה מכלי רכב מסכנת את בריאות וחיי רוב האוכלוסייה במדינה, ומהווה גם מדד לאי תקינות הרכב והזנחת הטיפול בו. 


כן צינה המנכ"לית, כי עד לפני שנים ספורות, משרד התחבורה בדק בחלק מהניידות שהוא מפעיל את רמות זיהום האוויר הנפלטות מכלי רכב, כחלק אינטגרלי מבדיקת התקינות בצד הדרך. בדיקות אלו בוצעו מתוך הבנה של חשיבות הנושא לבריאות האוכלוסייה, וכחלק מבדיקת תקינות הרכב.


בנוסף, משך הבדיקה של  רכבי בנזין לאחר עצירתם, כולל וידוא כי הרכב נמצא בטמפרטורת עבודה, עומד על כחמש דקות, ובדיקת רכבי דיזל כרבע שעה.  היות וכלי הרכב נעצרים ממילא על ידי ניידות משרד התחבורה ונבדקים כבר לגבי פרמטרים שונים, הרי תוספת הבדיקה אינה צריכה להיות משמעותית.


על מנת לבדוק האם קיימת  ירידה משמעותית ביעילות הניידות כאשר הן מבצעות גם בדיקת פליטת זיהום אוויר, מציעה מנכ"לית המשרד לאיכות הסביבה, בדיקה מדגמית של  הניידות המופעלות  על ידי הרשות הלאומית לבטיחות בדרכים, עם ובלי בדיקות פליטת מזהמים. בדיקה כזו יתכן שתצביע על כך, שאין שינוי מהותי בכמות הבדיקות, אך יש תוספת ערכית משמעותית להפחתת זיהום האוויר, ובכך להצלת חיים על ידי הניידת וצוותה.


לאור האמור לעיל, מבקשת המנכ"לית לחזור ולבחון את האפשרות לחידוש בדיקות זיהום האוויר בניידות. לשם כך מבקשת לבצע בדיקה בניידת אחת,  ורק לאחר בחינת  המשמעויות בפועל לקבל החלטה.

3. 
ביום 15.3.2004, העביר משרד התחבורה למשרד לאיכות הסביבה, רשימה של חברות הסעה, שלהן מעל 50 כלי רכב וגילם מעל לחמש שנים, ואשר רכביהן נמצאים בסיכון של פליטת עשן.

היבטים סביבתיים של הפעילות התעשייתית ברמת חובב

דו"ח 54ב

הגופים המבוקרים: המשרד לאיכות הסביבה; המועצה המקומית התעשייתית רמת חובב; משרד הבריאות; משרד הפנים; משרד התעשייה, המסחר והתעסוקה

א. 
ריכוז ממצאי הביקורת
2. 
המועצה לקחה על עצמה את האחריות על פרויקט נכבד ועל ביצועו - תכנון, הקמה ותפעול של המתקן המשותף לכל המפעלים - שהיה פרויקט ניסיוני, חדשני, מורכב, אשר טמן בחובו סיכונים ודרש משאבים רבים. לדעת משרד מבקר המדינה, תפקיד זה הוא יותר ממה שמחייב תפקידה הסטטוטורי של הרשות לפעול לשמירה ואחזקה של מתקנים מסוג זה.  אף אם לא הייתה מניעה לעשותו פגע תפקיד זה ביכולתה של המועצה לעמוד על פיקוח נאות לקיום תנאי הרישיון בידי המפעלים, מתוקף תפקידה כ"רשות רישוי", כאשר נמצא כי מתקן הטיהור הביולוגי המרכזי, לא מילא את ייעודו. 

3. 
למרות שמתקן הטיהור הביולוגי המרכזי, לא מילא את ייעודו כנדרש, ואף שההתליה של רישיונות העסק של המפעלים הייתה אמורה לפוג בפברואר 1998, לא פעל המשרד לאכיפת התנאים שקבע לטיפול פרטני בשפכים על ידי כל מפעל בחצרו ולא דרש מהמועצה לאכוף על המפעלים שבתחומה תנאים אלה.

6. 
עד מועד סיום הביקורת, סוף שנת 2003, למרות השקעת משאבים רבים לא הובטח שהמפעלים יעמדו בקריטריונים הנדרשים לטיפול הולם בשפכים, והמשרד, המועצה והמפעלים עדיין לא גיבשו חלופה מתאימה, מוסכמת וישימה לפתרון כולל לבעיית השפכים באזור התעשייה ברמת חובב.

7. 
טרם נקבעו תקנים מדידים ואכיפים לחלק ניכר מהחומרים המזהמים הנפלטים מפתחי ארובות המפעלים בתחום המועצה. 

8. 
על מנת שניתן יהיה למדוד את מידת הסכנה שבקרבה לחומרים אלה, שלגביהם לא קיים תקן רשמי, קבעה להם המועצה "ערך ייחוס סביבתי". אולם כיוון שמדד זה אינו במעמד של תקן חוקי רשמי, אין בידי המועצה והמשרד אמצעים חוקיים אפקטיביים לטפל בחריגות ממנו.

10. 
המועצה לא הקימה תחנות ניטור מחוץ לתחום השיפוט שלה: אין תחנות ניטור באזור הגובל במועצה שבו גרה פזורה בדואית ובתחום השיפוט של הרשויות המקומיות הסמוכות לה, שתושביהן חשופים לפליטות מהמפעלים שבתחום המועצה. 

13. 
על המשרד לשקוד על יישום מהיר של ההסדרים לניטור רציף ומקוון אליו של חומרים שפליטתם לאוויר מסכנת את בריאות הציבור, כך שיוכל לקבל דיווח בזמן אמת ולהיווכח אם יש חריגות חוזרות ונשנות; כך יקטן הצורך בבדיקות הפתע, שעלותן גבוהה והתקציב שלהן מוגבל. 

ב. מצב תיקון הליקויים
המשרד לאיכות הסביבה

2.
אין פסול בהקמת מתקן לטיפול בשפכים על ידי רשות מקומית, כולל רשות מקומית תעשייתית. המתקן ברמת חובב כשל בעיקר בשל הרכב השפכים הייחודי למפעלים, ועל כן המשרד דרש טיפול פרטני. 


המשרד מהדק את הפיקוח והאכיפה על המועצה והמפעלים בתחומה. 

3.
המתקן היה מיועד לשמש כמענה חלופי לטיפול פרטני בשפכים, על-ידי כל אחד מהמפעלים. כשהוחלט על הקמת המתקן, תוכנן כי הצלחתו תיבחן רק לאחר הרצתו, שהתעכבה עד שנת 2003. לכן המשרד לא פעל לאכיפת תנאים, המחייבים טיפול מפעלי פרטני, עד גמר ההרצה. 
6.
הוכנה תוכנית פעולה להפחתת מפגעי זיהום אוויר ושפכים ברמת חובב, ונקבעו תנאים ברשיון העסק למפעלים ברמת חובב. 

7.
קיימים עתה תקני פליטה מדידים ואכיפים, אשר הושתו על כל המפעלים בתנאים לרשיון עסק.

8.
ייעשה שימוש בערכי ייחוס סביבתי, לתכנון הקמת מתקנים. ערכים אלו יאפשרו לאתר בעיות קיימות, ולהביא לצמצום הזיהום.

10.
בהכנה במועצה התעשייתית רמת חובב, תסקיר השפעה על הסביבה, על פיו ניתן יהיה לאתר הצורך בתחנות ניטור מחוץ לתחום השיפוט של המועצה. המועצה תגיש הצעה לתחנות ניטור לאישור המשרד לאיכות הסביבה, והמשרד יציג את התכנית בפני ועדת השרים לעניני ביקורת המדינה.
13.
במסגרת דיוני ועדת היישום לאמנה שבין המשרד לאיכות הסביבה להתאחדות התעשיינים, נקבעים המתקנים במפעלים לגביהם יוסדר ניטור רציף ומקוון. 


משרד הביטחון

היבטים בהתקשרויות משרד הביטחון עם קבלנים 

ובפיקוח על עבודות בינוי 
דו"ח 54א

החלטת ממשלה בק/24 - 31.8.2003

א. 
המנהל הכללי של משרד הביטחון ידווח בתוך 4 חודשים על פעולות משרדו בתחומים הבאים:
1. 
סדרי זימון קבלנים להשתתפות במכרזים, תוך שימת דגש על מתן הזדמנות שווה לכל.
2. 
סדרי "הפיקוח - העליון" על עבודות בינוי.
3. 
בקרת האיכות של המשרד על עבודות המבוצעות על ידי קבלנים.
4. 
סדרי הבקרה, התיעוד והנהלים על תשלומים לקבלנים.
5. 
תקני המפקחים בהתאמה לצרכי הפיקוח.
6. 
ההתאמה לצרכים של ההוראות והנהלים הקיימים ושקיפותם לציבור.
ב. 
הערות מבקר המדינה בדוח מספר 54א יילקחו בחשבון במהלך ביצוע ההחלטה.
ג. 
דיווח יימסר לאגף לביקורת המדינה במשרד ראש הממשלה.
ביצוע ההחלטה

משרד הביטחון
א.2.
הוראה חדשה בנושא פיקוח עליון על עבודת הקבלנים, נמצאת לקראת סיום ותושלם עד יוני 2005.


הוראת מפקד מרכז בינוי בנושא הפיקוח העליון עודכנה, ובמקביל מעודכנת הוראת קבע אט"ל בנושא הפיקוח העליון.

א.3.
גובשה ונכתבה הוראה משותפת למשרד הביטחון ולמרכז בינוי, בנושא בקרת איכות על עבודת הקבלנים, כולל עריכת טופס חדש, להערכת איכות עבודת הקבלנים.


טיוטת הוראה בנושא פיקוח בשנת הבדק - נכתבה, ונמצאת  בסבב הערות. מוערך כי תושלם עד סוף יוני 2005.

אזרוח משימות במערכת הביטחון
דו"ח 55א

החלטת ממשלה בק/73  - 1.9.2004

בהמשך להחלטות מספר 2570(תמ/78) ומספר 2571(תמ/79) מיום 30.11.2000: 
א. 
להקים בתוך חודש צוות היגוי משותף למשרד הביטחון ומשרד האוצר (אגף התקציבים) במטרה לבחון את נושא אזרוח והפרטת פעילויות במערכת הביטחון.

הצוות יגדיר את תחומי פעילותו, הפעילויות המיועדות לאזרוח, לרבות לוח זמנים לביצוע.

הצוות יעביר, תוך 3 חודשים, דיווח מפורט לאגף לביקורת המדינה במשרד ראש הממשלה.
ב. 
ועדת השרים רושמת לפניה את הודעת משרד הביטחון וצה"ל, על הקמת ועדה קבועה ומשותפת למשרד הביטחון ולצה"ל, לבחינת ביצוע פרוייקטים בשיתוף המגזר האזרחי, אשר תיתן מענה לנושאים הבאים:
א) 
מיפוי נושאים הראויים לבחינה לאזרוח בצה"ל, על-בסיס תכנית העבודה.
ב) 
קביעת סדרי עדיפות לבחינה פרטנית וליישום.
ג) 
קיום בקרה על תהליכי הבחינה הפרטניים והיישום בנושאים שאושרו לאזרוח.

דיווח יימסר לאגף לביקורת המדינה תוך 6 חודשים.
ג. 
מידע והעברתו
ועדת השרים רושמת לפניה את הודעת מערכת הביטחון, כי בעקבות דו"חות מבקר המדינה, נקבע באוגוסט 2004, תהליך העברת מידע בין צה"ל וגופי משרד הביטחון. הביצוע מיידי.

ביצוע ההחלטה

משרד הביטחון
א.
 הוקמו ומונו שני דרגי עבודה, כלהלן:

1. 
בספטמבר 2004 הוקמה ועדה בין משרדית, משותפת למשרד האוצר, משרד הביטחון וצה"ל, לקביעת מדיניות, כללים ובקרה, ולבחינת תהליכי האזרוח, הרכב הוועדה ופירוט פעילותה יובאו בהמשך.

2. 
ברבעון האחרון של שנת 2004 מונתה על ידי מנכ"ל משרד הביטחון וסגן הרמטכ"ל, ועדת היגוי קבועה לאזרוח משימות, בהרכב משרד הביטחון וצה"ל.

הוקמה ועדה בין משרדית משותפת למערכת הביטחון ומשרד האוצר.

הרכב הוועדה:

1. 
נציג משרד האוצר/אגף התקציבים - הממונה על תקציב הביטחון. (רפרנט מערכת הביטחון במשרד האוצר).

2. 
נציגת משרד הביטחון - היועצת הכלכלית למערכת הביטחון.

3. 
נציג משרד הביטחון/צה"ל - נציג התקציבים/היועץ הכספי לרמטכ"ל.

4. 
נציג צה"ל - מאג"ת/תכנון.

5. 
מרכז עבודת הוועדה - נציג היועץ הכלכלי למערכת הביטחון.

מטרות הוועדה:

קידום אזרוח משימות במערכת הביטחון, הסרת חסמים, לרבות קביעה ומיסוד תהליכי עבודה, וכללים לטיפול, הכנת דיונים תקופתיים לבחינת סיוע האוצר באזרוח משימות.

שיטת עבודת הוועדה:

קיום דיונים תקופתיים בכל נושא המוגדר בחסמים, קבלת דיווחים על נושאים לאזרוח שאותרו בוועדת ההיגוי הפנימית, וקבלת תמונת מצב על נושאים שאוזרחו.

נושאים שנדונו עד כה בוועדה:

1. 
סדרי עבודת הוועדה.

2. 
חסמים המקשים על תהליך האזרוח שאובחנו ונדונו:

א. 
מנגנון פיצוי חלקי ולא קבוע.

ב. 
חוסר אפשרות לפטר אזרחים עובדי צה"ל, ולצמצם מספר חיילי החובה, למימוש החסכונות.

ג. 
חוסר בתקצוב רב שנתי.

ד. 
תהליך האזרוח בלתי הפיך.

ה. 
זיהוי נושאי הליבה.

ו. 
שמירת יכולות לחירום.

ז. 
השוואת מחירים בעייתית.

3. 
ניתוח תהליך אזרוח במשימה ספציפית, והבקרה על צמצום בכוח אדם.

4. 
פרמטרים נוספים לסיוע משרד האוצר לאזרוח משימות, מעבר לפרמטרים שנקבעו בעבר ובחינת נכונות משרד האוצר לסייע לאזרוח משימות המבוצעות על ידי חיילי חובה ואזרחים עובדי צה"ל.

5. 
כלים לבחינת אזרוח משימה, ותפקידה של ועדת ההיגוי הפנימית שהוקמה במשרד הביטחון בשיתוף צה"ל, לאיתור משימות לאזרוח.

6. 
האזרוח והשפעתו על המשק.

ועדת היגוי משותפת למשרד הביטחון וצה"ל לאזרוח משימות בצה"ל

הרכב:

היועצת הכלכלית למערכת הביטחון ועוזר ראש אג"ת לתיכנון - יו"ר משותפים, נציגי אגפי משרד הביטחון - אגף כספים, מינהל ההרכשה והייצור, אגף התקציבים, וזרועות צה"ל - אגף טכנולוגיה ולוגיסטיקה, חיל האויר, חיל הים, אגף מודיעין, מפקדת זרוע היבשה, אגף תקשוב, פיקוד העורף, ואגף 

כוח אדם.

תפקידי הוועדה:

1. 
זיהוי, מיפוי ובחינת נושאים לאזרוח - הנחיה והפעלת צוותי עבודה משותפים לצה"ל ומשרד הביטחון, שיזהו וימפו נושאים הראויים לאזרוח.

2. 
אישור ותעדוף המלצות לאזרוח.

3. 
תיאום עם משרד האוצר של הפעילויות הנדרשות ליישום הנושאים.

4.
בקרה על תהליכי המיפוי, הבחינה, הסיוע ממשרד האוצר, והיישום של נושאים שאושרו לאזרוח.

נושאים שיידונו בוועדה:

1. 
קביעת מתודולוגיה אחידה לבחינת התאמות פרויקטים לביצוע במיקור חוץ.

2. 
קביעת שיטה למיפוי נושאים.
3. 
מינוי צוותי עבודה לאיתור המשימות לאזרוח.

4. 
קביעת שיטה לבקרה על תהליכי המיפוי, הבחינה, הסיוע ממשרד האוצר, והיישום.

הספקת שירותי רפואה לחיילים על-ידי צה"ל 

ומשרד הביטחון
דו"ח 55א

החלטת ממשלה בק/77  - 1.9.2004

1. 
צה"ל ישלים את עבודת המטה בה החל לפני שלוש שנים, הבודקת ענין אזרוח מרפאות צבאיות, המספקות שירותים רפואיים, לאנשי קבע ולחיילי צה"ל המשרתים בעורף.

במסגרת עבודת המטה, יילקחו בחשבון הערות מבקר המדינה המתייחסות לצורך בנתונים מלאים ועדכניים, החיוניים לקבלת החלטות לטווח הארוך, ובניתוח כלכלי ריאלי של כלל העלויות הכרוכות בהפעלת מערך המרפאות הצבאיות.

דיווח לאגף לביקורת המדינה יימסר עד סוף מארס .2005
2. 
משרד הביטחון ימשיך בתהליך הגדרת התקציב הדרוש לרכש שירותי בריאות ממערכת הבריאות האזרחית, לאור הצרכים הקיימים והחזויים, הוצאות ישירות ועקיפות. בהגדרות אלו ייעשה שימוש, ככל האפשר, בהכנת תקציב 2005. .
3. 
בהמשך להחלטה 372(תמ/4) מיום 30.9.1999, בה הוטל על משרד הביטחון וצה"ל, להיערך לביצוע רכש תרופות וציוד רפואי, עבור מערכת הביטחון באמצעות משרד הבריאות, או באמצעות אחת מארבע קופות-החולים, לרשום את הודעת משרד הביטחון, לפיה הוקם צוות שיפורים משותף למנה"ר, למרכז ציוד רפואי ולמקרפ"ר, שמטרתו לבחון ייעול ושיפור תהליכי רכש ציוד רפואי עבור צה"ל. במסגרת עבודת הצוות, יבחנו גם חלופות של שיווק ישיר והנפקה באמצעות המערכות האזרחיות (קופות החולים ובתי-החולים.
דיווח יימסר לאגף לביקורת המדינה בתוך 6 חודשים.
4. 
לאור קביעת מבקר המדינה, כי "משרד הביטחון מפר בצורה שיטתית את התחייבויותיו לספקים בנושא מועדי תשלום, תוך הפרה של ההוראות שקבע", המשרד יודיע לאגף לביקורת המדינה, לאחר שייוועץ בחשב הכללי במשרד האוצר, בתוך שלושה חודשים, על הצעדים שנקבעו על-ידו לביטול תופעה זו.
5. 
ועדת השרים רושמת לפניה את הודעת משרד הביטחון, על הכוונה לשכור שירותים של חברה חיצונית (מיקור חוץ), לבדיקת חשבוניות שירותי רפואה במערכת הביטחון, מהלך שיאפשר קיצור משמעותי של זמן התשלום, וכי תהליך זה יושלם עד סוף שנת .2005
6. 
לרשום את הודעת צה"ל ומשרד הבריאות, כי מתנהל ביניהם מו"מ, שאחד מסעיפיו - הפרדת התחשבנות בגין הרכש של שירותי הרפואה והתרופות של צה"ל ממשרד הבריאות, מהתחשבנות עבור שירות החיילים בבתי-החולים הממשלתיים. המו"מ יכלול את העלויות הנובעות מהפרדה זו.
דיווח יימסר לאגף לביקורת המדינה עד חודש מארס 2005. 
ביצוע ההחלטה

משרד הביטחון
2. 
יישום פרויקט ERP, והמעבר למתכונת תקצוב שונה להספקת שירותי רפואה לחיילים, יקבל ביטוי במערכת שעודנה בפיתוח. מערכת ה-ERP מתוכננת להפעלה מ-1 בינואר 2006. במסגרת תכנית העבודה לשנת 2005, תוקצב הנושא במלואו.

3. 
מנה"ר וחיל הרפואה יגבשו מסמךS.O.W   (תכולה והיקף עבודות), שיאפשר בדיקת ישימות ביצוע רכש ציוד רפואי, מקופות החולים וממשרד הבריאות.


מסמךS.O.W  הקיים, כולל פריטים אזרחיים בלבד, ואינו כולל פריטים בעלי אופי צבאי מובהק, לשימוש בדרג השדה.


מנה"ר פנה ב-R.F.I (בקשה לקבלת מידע ואינפורמציה) לפריטים אזרחיים, בחודש נובמבר 2004 לכל קופות החולים ולחברת שראל, המטפלת ברכש ציוד רפואי עבור משרד הבריאות.


על בסיס ההענות ותשובות הספקים, יקבע המשך הטיפול בנושא זה בעתיד.

4. 
על מנת לאפשר תשלום חשבונות לספק השירות הרפואי, הינחה החשב לשעבד, במידת הצורך, תקציבי מקרפ"ר אחרים, לצורך ביצוע התשלום.


בדיון בחודש נובמבר 2004, בין מנכ"ל משרד הביטחון למנכ"ל משרד הבריאות, סוכם להקים צוותי מו"מ משני המשרדים, אשר ימליצו למנכ"לי המשרדים על פתרון הנושאים הפתוחים, וחתימת הסכם לאספקת שירותים רפואיים לחיילי צה"ל.

5. 
בינואר 2005 נבחרה במכרז חברה חיצונית לבדיקת חשבוניות שירותי רפואה.


החברה החלה בבדיקת חשבוניות ושירותי רפואה, המסופקים לצה"ל על ידי בתי החולים.
ריכוז ממצאי הביקורת

הגופים המבוקרים: משרד הביטחון; משרד הבריאות; צבא ההגנה לישראל

1.
מאז שנות השמונים שואף צה"ל להרחיב את הספקת השירותים הרפואיים בתוך צה"ל ובמתקניו, ולצמצם את הרכש ממערכת הבריאות האזרחית. זאת, על בסיס ההנחה הרווחת בצה"ל, ולפיה - השירותים הרפואיים הניתנים בתוך צה"ל ובמתקניו הינם איכותיים יותר וזולים יותר מאלה הניתנים על ידי מערכת הבריאות האזרחית.  נמצא, שהנחה זו, ובהתאם לכך גם המגמה הנובעת ממנה, אינן נשענות על הגדרות ונתונים מלאים ועדכניים, החיוניים לקבלת החלטות לטווח הארוך ואף לא על ניתוח כלכלי ריאלי של כלל העלויות הכרוכות בהפעלת מערך המרפאות הצבאיות.

4.
הרכש של שירותים רפואיים ממערכת הבריאות האזרחית, על אף היותו בעל היקף קשיח יחסית, שניתן לחיזוי ברמת סבירות גבוהה, אינו מתנהל במסגרת תקציב  המבוסס על נתונים והערכות ריאליים. 
6. 
במידה שהקשר בין רכש השירותים הרפואיים ממשרד הבריאות לבין הכשרת כוח האדם הצבאי בבתי החולים שבבעלותו, מגביל את יכולתו של המשרד לרכוש את הטיפולים הרפואיים הטובים ביותר עבור החיילים ובתנאים הטובים ביותר, ופוגע בשליטה על העלויות הכרוכות ברכש שירותים אלה ובשקיפותן, אזי, לדעת משרד מבקר המדינה, מן הראוי, שכל אחת מהפעילויות - הרכש והכשרת כוח אדם - תוסדר בנפרד,  כל אחת על פי מטרותיה. 

9.
מן הראוי, שצה"ל יבחן את מבנה התקציב לריפוי ולבריאות, וייזום בו שינויים, במטרה לאפשר הקבצה וריכוז של מקורות תקציביים שנועדו לכל סוג פעילות, במסגרת תקציבית אחת.

מצב תיקון הליקויים
צבא ההגנה לישראל
1.
נקבע מודל שירות רפואי לאנשי קבע, הממתין לאישור סגן הרמטכ"ל. צפי לסיום - מחצית שנת 2005. 

4. 
ההתקשרות עם קופת-חולים לאומית מסתיימת באוגוסט 2005. עד לתאריך זה, יועברו כל המבוטחים לטיפול רפואי במסגרת צה"ל. 


נחתם הסכם שילוב חדש עם בית-חולים "בילינסון". הסכם שילוב עם בית חולים "שערי צדק", בהליכי חתימה. הסכם לרכש שירותי רפואה איזורית ומיון קדמי, נערך עם חברה בבאר שבע.
6. 
חידוש הסכמי השילוב נמצא עדיין במשא ומתן. צפי לסיום - מחצית שנת 2005.
9. 
נערך סיעוף חדש וצמצום מספר הסעיפים התקציביים לריפוי ולבריאות. התהליך יושלם בתחילת הרבעון הראשון של שנת 2006.

התחשבנות כספית בגין שירותי הטסה וחילוץ של חיל האוויר
דו"ח 54א

הגופים המבוקים: משרד הביטחון; צבא ההגנה לישראל; משרד החינוך, התרבות והספורט

א. ריכוז ממצאי הביקורת

1.
בשנים 2000 ו-2001 סיפק ח"א שירותי הטסה ללשכת הנשיא, משרד ראה"מ ומשרדי ממשלה בלי שהמשרד קיבל התחייבויות חשב טרם ביצועם, זאת בניגוד לכתוב בהוראות אכ"ס ובמסמך. בהיעדר התחייבות חשב, התקשה המשרד לגבות ממשרדים אלה את התשלום בגין שירותי ההטסה, ובמקרים מסוימים אף לא הצליח לגבות את התשלום כלל. 

ב. מצב תיקון הליקויים
משרד הביטחון

1.
בדצמבר 2004 עודכנה הוראת משרד הביטחון 59.30, הדנה במתן שירותי הטסה על ידי חיל האויר.


ההוראה המעודכנת דנה בכל הליקויים אותם העלתה הביקורת, ונותנת להם מענה בהתאם.

היבטים בפעולות עוזר שר הביטחון להתיישבות, תשתיות ואזורי פיתוח
דו"ח 54א

הגופים המבוקרים: משרד הביטחון - יחידת מתאם הפעולות בשטחים

א. ריכוז ממצאי הביקורת

3.
בהוראות משרד הביטחון א' ו-ב' נקבע, שהיחידה להתיישבות תסייע לרשויות מקומיות וליישובים, וכן תסייע בנושאי ביטחון בתחומי ההתיישבות במסגרת שיתוף פעולה בין-משרדי; לא נקבע בהוראות שהיחידה להתיישבות תסייע כספית לצה"ל ולאגפי משרד הביטחון, הפועלים על פי תקציב עצמאי בהתאם למטרותיהם, ובכך חורג הנוהל מהוראות המשרד. על עוזר השר להקפיד על כך שהנוהל, שעל פיו פועלת יחידתו, יותאם במלואו להוראות משרד הביטחון, וכי יחידתו תפעל על פי סמכויותיה ואחריותה, כמתחייב מהוראות אלו.

ב. מצב תיקון הליקויים

משרד הביטחון

3. 
הוראת משרד הביטחון 40.36, הדנה בפעילות יחידת עוזר השר להתיישבות, הושלמה בדצמבר 2004, לרבות חלק ב' של ההוראה, הדן, בין השאר, בקשרי העבודה עם פיקוד העורף.

היערכות מערך הכבאות וההצלה למצבי חירום
דו"ח 54א
הגופים המבוקרים: משרד הביטחון; צבא ההגנה לישראל; משרד הפנים - נציבות כבאות והצלה; משרד התעשייה, המסחר והתעסוקה
א. ריכוז ממצאי הביקורת

1.
ועדת השיתוף פעולה (פיקוד העורף ונציבות כבאות והצלה) קבעה לוחות זמנים לא מציאותיים, שלא התחשבו בעיכובים צפויים הנובעים ממעורבותם של גורמים נוספים, שהיה בהם כדי להשפיע על יישום החלטותיה; ושלא התחשבו בזמן הנדרש ליישום קביעתה, שהתהליכים הקשורים בהקמתו של המערך האחוד מחייבים בחינה וליווי משפטי של המלצותיה עד להטמעתן בפקע"ר ובשירותי הכבאות.  
8.
פקע"ר נמצא בשלבים ראשוניים בלבד של הכשרת חיילי יחידות התגבור למקצוע כבאי עורף. זאת, משום שבאפריל 2003, מתוך 1,243 כבאי יחידות התגבור, 173 (כ-14%) בלבד הוכשרו על פי המתכונת החדשה. אף שקורסי ההכשרה אמורים להימשך חמישה ימים, בחלק ממחזורי ההכשרה נמשך הקורס יומיים בלבד. 

ב. מצב תיקון הליקויים
משרד הביטחון
1. 
הכנת נוהל לשיתוף פעולה בין פיקוד העורף לבין שירותי כבאות והצלה, אמורה להסתיים ביוני 2005.
8. 
בשנת 2004 הוכשרו 50 כבאים. בשנת 2005 מתוכננת הכשרתם של 75 כבאים.
צבא ההגנה לישראל

קשרי חוץ בצה"ל ברמת המטכ"ל
דו"ח 52א

החלטת ממשלה תמ/32 - 18.12.2001

א. 
צה"ל יקבע מי הם הגורמים המטפלים בתחום קשרי החוץ של צה"ל, ואת חלוקת האחריות והסמכות ביניהם.

ב. 
משרד הביטחון וצה"ל יבחנו במשותף האפשרויות להידוק שיתוף הפעולה ביניהם בתחום קשרי החוץ, תוך התייעצות עם הגורמים הנוגעים לענין: משרד החוץ, המועצה לביטחון לאומי והמוסד למודיעין ולתפקידים מיוחדים.

ג. 
דיווח יימסר לאגף לביקורת המדינה במשרד ראש הממשלה תוך שישה חודשים.

ביצוע ההחלטה

משרד הביטחון
עבודת המטה בצה"ל ברמה המטכ"לית, הושלמה בשנת 2004; הוחלט להשאיר את מבנה מערך קשרי החוץ בצה"ל - ללא שינוי.
שר הביטחון הקים את האגף הביטחוני-מדיני, המתאם, בין השאר, את נושא קשרי החוץ בצה"ל, כך שהטיפול בקשרי החוץ של מערכת הביטחון, נעשה כיום בראייה כוללת, וביעילות רבה יותר.

דירוג עובדי המחקר בצה"ל ובמערכת הביטחון

דו"ח 54א

החלטת ממשלה בק/28 - 1.9.2003

א. 
הקריטריונים לפיהם נקבעים כיום משרות ויחידות בדירוג מחקר יבחנו מחדש לאור הערות מבקר המדינה.
ב. 
מהלך הבחינה
1. 
משרד הביטחון ויחידות סמך של המשרד - נציבות שירות המדינה תחזור ותבדוק את ההערות וההמלצות בדו"ח מספר 54א' של מבקר המדינה ועל בסיסן תיישם את התיקונים וההתאמות הנדרשים בתקשי"ר.
הבדיקה תסתיים עד 1.2.2004.

נציבות שירות המדינה תמשיך ותבדוק את צרכי התקינה של מערך המחקר ומערכת הביטחון על בסיס תבחינים מקצועיים כמקובל בתהליך אישור תקינה.
2. 
צה"ל - צוות בהרכב: נציג שר הביטחון - יו"ר, ובהשתתפות איש אקדמיה או מוסד מחקר שימונה על ידי שר הביטחון, נציג צה"ל שימונה על ידי הרמטכ"ל, יבחן את נושא התקינה ודירוג עובדי מחקר בצה"ל.
הצוות ייקבע, בין השאר, את שיא תקן כח אדם בדירוג עובדי מחקר בצה"ל.

הצוות יסיים את עבודתו עד 30 לנובמבר 2003.
ג. 
עד לסיום הבחינה לא יוחל דרוג מחקר על תפקידים ויחידות חדשים בצה"ל.
ד. 
הערות מבקר המדינה ילקחו בחשבון במהלך הבחינות שייערכו.
ה. 
דיווח על עבודת הצוותים כאמור, יימסר לאגף לביקורת המדינה במשרד ראש הממשלה.
ביצוע ההחלטה

משרד הביטחון
ב2. 
הוועדה אשר בחנה נושא התקינה, סיימה את עבודתה. המלצותיה אושרו על ידי ראש אג"ת. לאחר קבלת אישור סגן הרמטכ"ל, תתוקן הפקודה. צפי לסיום - יוני 2005.

גיוס תרומות עבור צה"ל והשימוש בהן

דו"ח 54א

החלטת ממשלה בק/29 - 1.9.2003

1. 
מנכ"ל משרד הביטחון ימנה צוות משותף למשרד הביטחון ולצה"ל. הצוות יתאם וירכז את הוראות המשרד ופקודות צה"ל הנוגעות לפעילות המשרד וצה"ל בענין הטיפול בתרומות.

הנוהל המעודכן יתייחס, ככל שמתבקש, גם לאגודה למען החייל ולקרן לביטחון ישראל ויתבסס על הכלל, לפיו המדינה אינה עוסקת ישירות בגיוס תרומות, ויכלול בין היתר:
א. 
בקרה על תוכניות שיוכנו על ידי העמותות לגיוס תרומות, שיטות רלבנטיות להגברת ההתרמה וסוגי השימושים בתרומות.
ב. 
סדרי דיווח על תרומות שהתקבלו.
ג. 
סדרי עדיפויות לחלוקת התרומות ואופן החלוקה.
ד. 
סדרי פיקוח על השימושים שנעשים בתרומות שהתקבלו, בכסף ובעין.
ה. 
פעילות צה"ל לגבי עמותות המעוניינות לאמץ יחידות בצה"ל.

ו. 
סדרי בדיקת זהות התורמים (סוג התרומה, במידת הצורך).
ז. 
עקרונות מנחים (ככל שמתבקש) בכל הקשור לגיוס התרומות לצה"ל, בארץ ובחו"ל, על ידי עמותות, לרבות העסקת קבלנים ומתנדבים לקידום התרמות מהציבור בארץ ובחו"ל.
ח. 
סדרי מינהל, תקצוב והשקעת כספי תרומות.
ט. 
כללים להטמעת העקרונות של נוהל זה, והבקרה על יישומו, על ידי משרד הביטחון וצה"ל.
2. 
טיוטת דו"ח הצוות כאמור, תועבר להערות היועץ המשפטי לממשלה ולאישורו.
3. 
הערות מבקר המדינה יילקחו בחשבון במהלך הכנת הנהלים.
4. 
דיווח יימסר לאגף לביקורת המדינה במשרד ראש הממשלה עד 1.3.2004.

ביצוע ההחלטה

משרד הביטחון

1. 
הצעה לעדכון פקודות הצבא, בהתאם למסקנות הצוות שדן בנושא במשרד הביטחון ובצה"ל, תופץ לסבב הערות. הליך עדכון הפקודות צפוי להסתיים עד מחצית שנת 2005.


סוכמה תוכנית רב-שנתית ברמת עקרונות וסדרי עדיפויות. על בסיס תוכנית זו, מתבצעת עבודת מטה על ידי אכ"א, מול הגופים והזרועות, אשר תושלם בסוף פברואר 2005. לאחר שלב זה, יוצגו 


הפרוייקטים הגדולים שאושרו במטכ"ל - לאגודה למען החייל, לשם גיוס תרומות.


עדכון פקודת מטכ"ל הדנה בקרן לב"י, אמור להסתיים עד ספטמבר 2005.

היבטים בהתמודדות עם הברחת אמצעי לחימה 

לגורמים עוינים

החלטת ממשלה בק/31 - 1.9.2003
כחלק מהתוכנית, תצורף לכל רשיון נשק חדש חוברת שיוגדרו בה, בין היתר, כל דרישות הבטיחות והאבטחה.
ב. מבצע להחזרת תחמושת ואמצעי לחימה אחרים שבידי הציבור
מנכ"ל המשרד לביטחון הפנים - מרכז - ביחד עם מנכ"ל משרד הפנים, יפנו לציבור ויציעו החזרה של תחמושת ואמצעי לחימה אחרים, שבידי הציבור.
פרטי המבצע יגובשו ויפורסמו בתוך שלושה חודשים.
החלטת ממשלה בק/50 - 15.2.2004

פיקוח ובידוק מטעני אוויר

בהמשך להחלטת הממשלה מספר 1104(בק/38) מיום 4.12.2003: 
א. 
משטרת ישראל - מרכזת, ביחד עם נציגי משרד התחבורה, אגף המכס ומע"מ, המטה ללוחמה בטרור ושב"כ, יגבשו, עד 1.5.2004, את תפיסת האבטחה ואת המפרט הטכני, לצורך בידוק מטענים המגיעים בדרך האוויר לישראל. דגש יושם על מניעת הברחה של אמצעי לחימה.
ב. 
מנהל המכס ומע"מ - מרכז, ביחד עם מפכ"ל המשטרה, הממונה על התקציבים במשרד האוצר ונציג משרד התחבורה, יגבשו תוכנית ולוח זמנים, ליישום בידוק המטענים המגיעים בדרך האוויר, לרבות תוכנית הכשרה והדרכה, לבודקים של מטענים המגיעים ארצה בדרך האוויר.

הממונה על התקציבים במשרד האוצר, מנהל אגף המכס ומע"מ ומפכ"ל המשטרה, יסכמו את ההערכות התפעוליות והתקציב הדרוש לרכישת האמצעים, כוח האדם והבינוי, לצורך ביצוע התוכנית.
ג. 
דיווח יימסר לאגף לביקורת המדינה במשרד ראש הממשלה. 

ביצוע ההחלטות

המשרד לביטחון הפנים - משטרת ישראל

בק/31 (ב') 
ב. 
משטרת ישראל ביקשה סיוע מצה"ל, למימוש מבצע החזרת תחמושת ואמצעי לחימה המצויים בידי הציבור. בתאריך 9 במאי 2004 התקיים דיון בנושא, בראשות רמ"ח לוגיסטיקה באט"ל, להגדרת תיאום ציפיות בין הגופים השונים, לשם עריכת המבצע בשנת העבודה 2005.


לאור החלטת הממשלה לפינוי ישובים מעזה ומצפון השומרון במהלך שנת 2005, כחלק מתוכנית ההתנתקות, נדרש צה"ל למשאבים רבים למימוש התוכנית, ולא יוכל לסייע במבצע החזרת האמצעים.


לדעת צה"ל, המועד המיטבי לקיום מבצע זה, יהיה רק לאחר סיום תהליך ההתנתקות, ובכך לאפשר גם לאזרחים מפונים להחזיר אמצעי לחימה שנשארו ברשותם.


עמדה זו מקובלת על משטרת ישראל, וסוכמה בדיון שנערך עם רמ"ח סיור במשטרת ישראל בתאריך 8 דצמבר 2004.


לקראת שנת העבודה 2006 יתקיים דיון נוסף להתנעה וחלוקת אחריות, בין צה"ל והמשטרה.

בק/50 
א. 
דו"ח מסכם של הצוות הוגש לאגף באוקטובר 2004, ונקבע בו כי יש להקים, במסגרת אגף המכס והמע"מ, יחידה חדשה לבידוק מטעני אויר. הוועדה קבעה את סוגי הציוד הדרושים ליחידה ואת צרכי כוח האדם שלה. כן נערך אומדן תקציבי להפעלתה.

שירות בני המגזר הבדואי בצה"ל

דו"ח 55א

החלטת ממשלה בק/74 - 1.9.2004

שיפור שירותי הממשלה ליוצאי צבא מהמגזר הבדואי

א. 
ועדת השרים רושמת את הודעת משרד הביטחון וצה"ל כי:-
1. 
בוצע התיאום הנדרש בין משרד הביטחון וצה"ל, בכל הקשור לחלוקת האחריות והסמכות בתהליכי העבודה, בתחום הטיפול בבני המגזר הבדואי.
2. 
משרד הביטחון יגייס, החל מדצמבר 2004, פרוייקטור לטיפול בקרב המגזר הבדואי בדרום הארץ.
3. 
מבוצעת באופן שוטף פעילות להגברת המודעות של חיילים בדואים, כולל סדנאות להכנה לקראת השחרור.
4. 
תוכנית צה"ל לגיוס נבחרים מהמגזר הבדואי לשירות מילואים והפעלתם, וכן בחינת קיצור זמן המתנה לקבלת אישור זכאות, לתשלומי משפחות למשרתים בצה"ל מהמגזר הבדואי, תסתיים עד סוף דצמבר 2004. 
5. 
מתגבשת פעילות הסברה בקרב חיילי צה"ל, בכל הנוגע למאפייני המגזר הבדואי, אשר תסתיים עד סוף דצמבר 2004. 
6. 
מתקיימת עבודת מטה בצה"ל, לסיכום מתכונת ביצוע השכלת יסוד לחיילי הגדס"ר (גדוד הסיור הבדואי), אשר תסתיים עד דצמבר 2004.
7.
החל משנת הלימודים התשס"א, מתקיימים לימודים אקדמאים באוניברסיטת בן-גוריון בנגב. הפרוייקט מופעל בשיתוף היחידה להכוונת חיילים משוחררים במשרד הביטחון, האגודה לקידום החינוך וקרן גרוס. בסיום המכינה זוכים הסטודנטים למלגה מטעם קרן אימפקט בהתאם לקריטריונים, והאחרים מקבלים סיוע מהיחידה להכוונת חיילים משוחררים. 
ב. 
לרשום את הודעת משרד החינוך, התרבות והספורט כדלקמן:
1. 
החל משנת הלימודים התשס"ה, יועסקו במחוז הדרום שני מפקחים (אחד כבר החל בעבודתו), שמשימתם, בין היתר, לעודד את הנכונות בקרב הנוער הבדואי להתגייס לצה"ל.
2.
 משרד החינוך, התרבות והספורט הקצה עשר משרות של מדריכי של"ח (שדה, לאום, חברה), שיופעלו החל מספטמבר 2004. תפקידם, בין היתר, לקיים פעילות בכיתות ולארגן סיורים באתרי קרבות ומורשת. פעילות זו אמורה לחזק את הזדהות בני הנוער הבדואי עם המדינה, ועידוד שירות בצה"ל.
3. 
משרד החינוך, התרבות והספורט יודיע לאגף, תוך ששה חודשים, על תוצאות פעילות נושאי התפקידים ועל המסקנות לגבי הרחבת הפעילות.
ג. 
לרשום את הודעת נציבות שירות המדינה, כי בשנים 2204 ו-2005 הוקצו 10 משרות מיועדות לקליטת יוצאי צבא מקרב המגזר הבדואי, בשירות המדינה.
ד. 
שירות התעסוקה יגיש לאגף תוך שלושה חודשים, תכנית להגברת יכולת ההשתלבות של יוצאי צבא מקרב המגזר הבדואי, בתכניות התעסוקה של השירות.

ביצוע ההחלטה

משרד הביטחון
א2.
אופן הטיפול בבני המגזר הבדואי נבחן שנית. לפיכך איוש המשרות במבנה החדש יושלם עד סוף הרבעון הראשון של 2005, לרבות איוש משרת הפרויקטור לטיפול בבני המגזר הבדואי בדרום.


באזור הצפון מועסק פרויקטור, אשר פעילותו נושאת בעיקר אופי של מתן שירות לאוכלוסיה הבדואית, בנושאים הקשורים לשירות בצה"ל, ולהשתלבות האוכלוסייה בחברה לאחר, השחרור מצה"ל.

משרד החינוך, התרבות והספורט

ב1. 
משרת מפקח שדה, לאום, חברה (של"ח) וחינוך חברתי, מאוישת כבר.


השתלבותו של המפקח בתפקידו - טובה, ויש העמקה והרחבה של פעילות המשרד בקרב המגזר הבדואי, בנושאים חברתיים ערכיים. 


המשרה השנייה טרם אוישה. המשרד פועל לאיישה בהקדם.

ב2.
בשנת 2004 הורחבה פעילות של"ח ל-10 בתי ספר, נוספים. 


תוכנית של"ח מופעלת עתה ב-17 בתי ספר במגזר הבדואי.


מינהל חברה ונוער במשרד, איתר ומיין את המועמדים המתאימים להדרכה בשל"ח. המועמדים עברו הכשרה בחופשת הקיץ, ושובצו בבתי הספר במסגרת שעות הפעילות וימי ההדרכה שניתנו על ידי המשרד.


עד כה שובץ רק מפקח אחד. תרומתו לנושאים עליהם הוא מופקד ניכרת. הדבר בא לידי ביטוי בליווי הצמוד של בתי הספר, במיפוי כולל של הצרכים, בניית תוכניות התערבות בכל אחד מבתי הספר, והשתלמויות לצוותי המחנכים והמורים.

נציבות שירות המדינה

ג. 
להלן נתונים בדבר הקצאת משרות לבדואים, מתוך המשרות המיועדות לקליטת עובדים מהמגזר הערבי והדרוזי:


בשנת 2002 הוקצו המשרות הבאות:

המשרד לאיכות הסביבה: 1 משרה לראש ענף (חינוך והסברה).


משרד החינוך, התרבות והספורט: 7.5 משרות פיקוח; 0.5 משרה לפסיכולוג אחראי.


משרד הרווחה: 0.5 משרה לקצין מבחן (נוער); 0.5 משרה לקצין מבחן (מבוגרים); 1 משרה מפקח מחוזי (ילד ונוער).


משרד התיירות: 1 משרה מרכז (תיירות כפרית).


סה"כ 12 משרות.


בשנת 2003 הוקצו המשרות הבאות:


רשות המסים - אגף מס הכנסה:  1 משרה למנהל מדור חוליה.


משרד החקלאות ופיתוח הכפר - שירות ההדרכה והמקצוע: 1 משרה למדריך מחוזי (צאן).


הנהלת בתי המשפט: 2 משרות למזכיר בית משפט.


מינהל מקרקעי ישראל: 2 משרות למנהל מדור.


סה"כ 6 משרות. 


לשנים 2001 - 2005 נציבות שירות המדינה פועלת לתקנון 3 משרות נוספות לבדואים, שיפורסמו במהלך שנת 2005 כדלקמן: משרה אחת למשרד החינוך, התרבות והספורט; משרה אחת למשרד לאיכות הסביבה; משרה אחת לרשות המסים. עדיין אין פירוט לגבי תארי המשרות ורמתן.

עד עתה הוקצו 21 משרות לקליטת עובדים מהמיגזר הבדואי. חלק מן המשרות אוישו, חלקן בתהליך פרסום מכרז, וחלקן בתהליך קליטה במשרה, לאחר שנבחר עובד במכרז.

שירות התעסוקה

שילוב קבוצה ייחודית זו של הבדואים יעשה במסגרות של השלמת השכלה, הכשרה מקצועית והכשרות ל"פרוייקט קצינים".

היוזמות למסלולי לימוד והכשרה ייחודיים לחיילים משוחררים מהמגזר, כוללות: 

- אפשרות פתיחת קורס מפעילי צמ"ה בשנת 2005, נבדקת על ידי גורמים בצה"ל. ההשתלמות תיערך במתקני צה"ל.

- טכנאי אלקטרוניקה מוסמך.

- טכנאי מדידות, לקראת הקמת שבעת היישובים המוכרים בנגב.

הטיפול הפרטני בחיילים המשוחררים נעשה בתיאום עם היחידה לחיילים משוחררים במשרד הביטחון, מחלקת פרישה בצה"ל, מפקד יחידת הגששים, ויחידות הרווחה ברשויות המקומיות.

יש שימוש בכלים המסייעים לטיפול פרטני, כולל: הכשרה אינדיבידואלית ופנים מפעלית; מתן תמריצים והסעות למעסיקים, שיבטיחו הכשרה וקליטת מובטלים מקבוצה זו; סיוע בהכנת קורות חיים והכנה לראיון עבודה, על ידי המרכז לייעוץ בבאר-שבע.

לצורך איגום המשאבים, הוחלט על הקמת צוות היגוי, משותף למשרד הביטחון, שירות התעסוקה, משרד התמ"ת ומחלקת פרישה בצה"ל. בישיבה הראשונה של צוות ההיגוי, הוחלט על מיפוי של הצרכים והנתונים האישיים של האוכלוסייה הבדואית באחריות פסיכולוגית ממחלקת הפרישה בצה"ל. הממצאים יועברו לשירות התעסוקה, לבניית תוכניות תעסוקה שונות.

עד 100 מובטלים מהמגזר, הבדואי ששירתו בצה"ל, ישולבו בתעסוקה במפעל שאמור להיפתח באמצע שנת 2005, ביישוב שגב שלום.

שירות התעסוקה מקיים 3 כיתות להכרת המחשב בעיירה רהט, באמצעות פרוייקט "להב"ה" של משרד האוצר. לשנת 2005 מתוכננות שתי כיתות נוספות.

כל טפסי שירות התעסוקה תורגמו לערבית.

שירות התעסוקה שותף לתוכנית ההתערבות של משרד התמ"ת במגזר הבדואי, במסגרת פעולות המינהלת לקידום התעסוקה, שליד הג'וינט. התוכנית במימון משרד התמ"ת.

ריכוז ממצאי הביקורת

הגופים המבוקרים: משרד הביטחון; צבא ההגנה לישראל

1. 
אגף הנוער והנח"ל במשרד הבטחון קיים פעילות לעידוד הגיוס של הבדואים רק בצפון הארץ, וכי הפעילות של מקח"ר בתחום זה בדרום הארץ הינה חלקית ואינה מקיפה את רוב מוסדות החינוך ביישובי הבדואים. חלק מהמשימות שהגדירו לעצמם שני גופים אלה עסקו בתחומים חופפים, ולא נקבעה חלוקת עבודה ברורה ומפורטת ביניהם. 

2. 
אחד הכלים של צה"ל לעידוד הגיוס של הבדואים לצה"ל הוא גיוס נציגים נבחרים מהמגזר הבדואי לשירות מילואים, והפעלתם לשם השפעה על בני הנוער הבדואים ועידודם לשרת בצה"ל. 


נמצא כי לא נקבע תכנית המגדירה את אופן הפעלתם של אנשי מילואים אלה, לא נקבעו יעדים, משימות ומדדי הצלחה לפעילותם ומספר ימי המילואים שעליהם לבצע. היעדר טיפול ראוי בנושא זה, הביא לאי מיצויו של כלי זה בכל הנוגע לעידוד ההתנדבות של הבדואים לצה"ל.

3. 
בשנת 2002 אישר ראש אכ"א מסלול שירות ייחודי לבדואים בצה"ל, שיועד בשלב הראשון לחיילי גדוד הסיור הבדואי נמצא, כי אף על פי שמסלול שירות זה יועד בשלב הראשון רק לכ-18% מהחיילים הבדואים המשרתים בצה"ל, גם הוא לא מומש. ללימוד השפה העברית יש השפעה על יכולתם של חיילים אלו להתמודד עם נושאי לימוד עיוניים הנלמדים במהלך הטירונות, ולכך יש השלכות מעשיות ניכרות על אופן הכשרתם. 

4. 
להקניית השכלת היסוד וללימוד השפה העברית יש השפעה גם על יכולתם של החיילים להשתלב בחיים האזרחיים לאחר שחרורם. נמצא, כי 85% מהחיילים הבדואים שהתגייסו בשנת 2000 וכ-93% מאלה שהתגייסו בשנת 2001, ואשר על פי נתוניהם היו חייבים להשתתף בקורסים ללימוד השפה העברית, השלימו את שירותם בצה"ל או שעמדו על סף שחרור בלי שהשתתפו בקורסים אלה. 

5. 
חלק ניכר מהחיילים הבדואים זכאים לקבל תשלומי משפחה, שמעניק צה"ל למשפחות חיילים הנזקקות לכך. בשל היותם של החיילים הבדואים מתנדבים, הם יכולים להגיש בקשות לתשלומי משפחה רק לאחר גיוסם, כך שהאישורים לקבלת תשלומים אלה מתקבלים מספר חודשים לאחר תחילת שירותם. נמצאו מקרים שבהם אושרו תשלומי משפחה לחיילים בדואים חודש וחצי עד ארבעה חודשים לאחר יום גיוסם לצה"ל, ובכך נפגעו זכויותיהם לקבל תשלומים אלה, שנועדו לאפשר למשפחותיהם קיום מינימלי. 

6. 
אף שכבר בשנת 2002 הכירה מקח"ר בצורך לתת מענה ייחודי להכנת החיילים הבדואים לשחרור, רק במרס 2004 התקיימה לראשונה סדנת הכנה לשחרור ייחודית לחיילים הבדואים, וגם בה השתתפו רק כ-21% שתאריך שחרורם חל בחודשים אפריל עד אוקטובר 2004. מגוון הפעילויות שמקיימת מחלקת הפרישה אינו תואם את צורכי הקצינים והנגדים הבדואים, והם כמעט שאינם משתתפים בהן. 

מצב תיקון הליקויים
צבא ההגנה לישראל

1. 
בקיץ 2004 נקבעה חלוקת אחריות ברורה, בין האגף הביטחוני-חברתי במשרד הביטחון, לבין מרכז הנוער והנח"ל במפקדת קצין חינוך ראשי.

2. 
בחינת גיוס נציגים נבחרים מהמגזר הבדואי לשירות מילואים, נמצאת לפני השלמתה, ותסוכם עד מחצית שנת 2005, לרבות מסלול השירות.
3. 
במסגרת עבודת מטה בצה"ל, גובשו המלצות בנושא מסלול השירות של חילים בדואים בצה"ל. עד ליישומן, ממשיכה הפעילות השוטפת. ומתקיימים שיעורים בשפה העברית בבא"ח גבעתי ובגדס"ר. קורסי השלמה נערכים גם במחווה אלון במכינות אקדמאיות.

השירות בחצי שנת השירות האחרונה, בתנאי קבע, ימשך גם בשנת 2005.

4. 
הושלם שיבוצן של שתי מש"קיות הוראה בבסיס האימונים החטיבתי של חטיבת גבעתי, לשם הוראת עברית לחיילים בני המגזר הבדואי. בנוסף, קצינת השכלה, משמשת כחונכת לשתי המש"קיות, שובצה גם בגדוד הסיור הבדואי.


במהלך שנת 2004, נערכו בגדוד הסיור הבדואי שלושה קורסים להקניית השכלה כללית, מעבר ללימודים פרטניים, שנערכו באופן שוטף.

עלתה השתתפות חיילים בדואים בקורסים להקניית השכלה כללית. בקורס האחרון שנערך בשנת 2004, 40 חניכים מתוך 86 חניכים, היו מהמגזר הבדואי, לעומת השתתפות של 6-8 בדואים, בכל מחזור, בקורסים קודמים.
5. 
נוהל מיוחד, הדן בתשלומי משפחה לחיילים בני מגזר המיעוטים, הופץ ביולי 2004. הנוהל מגדיר את מעורבותן של קצינות תנאי השירות, במעקב אחר בקשות תשלומי משפחה של חיילי מיעוטים, ובאופן הטיפול בתיק טרם סגירתו, עקב אי שיתוף פעולה מצידו של המבקש.

באוקטובר 2004, הופצה לקצינות תנאי השירות איגרת בשפה הערבית, הדנה בנושא תשלומי משפחה. איגרת זו מחולקת לחיילים הרלוונטיים.
6. 
לאור הלקחים שהופקו מהסדנאות להכנה לשחרור שנערכו בשנת 2004 לחיילים בני המגזר הבדואי, נערך עתה סקר צרכים בגדוד הסיור הבדואי, במטרה לאפיין, באופן אופטימלי, את צרכי אוכלוסיה זו. 
פעילות ההכנה לשחרור תבוצע במתכונת שתיקבע על בסיס ממצאי מיפוי הצרכים.

בפגישה בהשתתפות נציגי "צוות", נציגי משרד התעשייה, המסחר והתעסוקה, מפקד יחידת הגששים ונציגי מחלקת פרישה, סוכם, בין השאר, על מספר דרכי פעולה לטיפול באוכלוסיית הפורשים, ובכלל זה:
1. 
בדיקת זכויות כספיות (בדיקה אישית על ידי רמ"ד חישובים), לרבות בדיקת זכאות לוועדת חסד או מלב"ת (מרכז לבדיקות תקופתיות).

2. 
בדיקת אפשרות שילובה של הכשרה "פנים מפעלית", בהשמה בעבודה, בשיתוף משרד התמ"ת ונציבות שירות המדינה.
3. 
איתור צרכים אישיים פרטניים, המבוצעת מינואר 2005, בעת ביקורים בבתיהם של החיילים הפורשים.
תחנת גלי צה"ל

לרשום את הודעת שר הביטחון וצה"ל, על הצעדים שננקטו עד כה לתיקון הליקויים אותם העלתה הביקורת, בתחומים הבאים:
1) 
ההוראות המסדירות את פעילות התחנה.

2) 
הניהול התקציבי.
3) 
התקשרויות עם גופים אזרחיים.

4) 
כוח-אדם.
5) 
ניהול התקליטייה וארכיון ההקלטות.
דיווח על צעדים נוספים לתיקון הליקויים, יימסר לאגף לביקורת המדינה עד30.5.2005.

ביצוע ההחלטה

משרד הביטחון
הכנת הוראת משרד הביטחון הדנה בנושא התקשרויות עם גופים אזרחיים, נמצאת בשלבים סופיים. 

מחירון תשדירי השירות והחסויות נבחן עתה. לאחר סיום הבדיקה, יוחלט אם לאשרו כמו שהוא, או לערוך בו שינויים.

ריכוז ממצאי הביקורת

הגופים המבוקרים: תחנת גלי צה"ל; משרד הביטחון; צבא ההגנה לישראל

1. 
התקציב של גלי צה"ל משקף רק כמחצית מהעלות השנתית הכוללת להפעלת התחנה, ושאר העלויות ממומנות מתקציביהם של אגפי המטה הכללי. במצב זה מוגבלת היכולת לאמוד ולנתח את כלל הפעילות של התחנה מבחינה כלכלית, ונפגעת היכולת של מפקדת קצין החינוך והנוער הראשי לקיים בקרה תקציבית נאותה על כלל הפעילות של התחנה. 

8. 
גלי צה"ל מעניקה למאזינים במסגרת שידוריה פרסים, המתקבלים מגופים מסחריים בתמורה לאזכור שמם של אותם גופים בשידור. פעילות התחנה בנושא זה נעשתה במישרין על ידי עובדי מחלקות שונות בתחנה, לרבות חיילים בשירות חובה. נמצאו ליקויים ביישום נוהל שסיכמה התחנה בשנת 2002 בעניין אישור הפרסים והיקף התמורה בגינם.  
11. 
מאז תחילת שנת 2000 מעסיק משרד הביטחון עובדים בגלי צה"ל באמצעות חברת כוח אדם, אף שלגבי מרביתם לא מתקיימים התנאים לצורת העסקה זו, כפי שנקבעו בהודעת נציבות שירות המדינה ואומצו בהוראת משרד הביטחון.

17. 
עשרות אלפי התקליטורים, שמחזיקה גלי צה"ל, אינם מטופלים כאפסניית צה"ל, וממילא לא מולאו מרבית ההוראות של צה"ל בתחום זה. כן נמצאו ליקויים ברישום של מלאי התקליטורים, ובפיקוח אחר השימוש בהם על ידי עובדי התחנה. 
מצב תיקון הליקויים

צבא ההגנה לישראל

1. 
הותקנה מערכת ממוחשבת, המציגה את ההכנסות הצפויות על-פי ההסכמים בין גלי צה"ל לבין הגופים האזרחיים, תוך פירוט התקבולים. העדכון במערכת נעשה אחת לשבוע, ומוצג בגלי צה"ל, במפקדת קצין חינוך ראשי ובאגף כוח אדם במטכ"ל.
8. 
נושא חלוקת הפרסים ואופן גיוסם מעוגן בנהלי התחנה. לאחרונה הופץ הנוהל לריענון לעוסקים בנושא זה בתחנה. 

חלוקת הפרסים ואופן גיוסם, נמצאים גם תחת פיקוח של ועדה מיוחדת, בראשות עורך דין.
11. 
11 עובדי חברת כוח אדם בתחנה, הועברו למעמד אזרחים עובדי צה"ל. הוחל בגיוסם של 11 עובדים נוספים, אשר קליטתם תושלם עד מחצית שנת 2005. תהליך קליטתם ושיבוצם של 60 עובדים נוספים יושלם עד יוני 2005.
17. 
תקליטיית התחנה מנוהלת על פי אמות המידה של אפסניית צה"ל, וכל התקליטורים בעלי מספר קטלוגי, כנדרש. התקליטורים נרשמים במערכת הממוחשבת של התקליטייה, מיד עם קבלתם. 

אישור מתנות תקליטורים, ורישומם כציוד צבאי, נמצאים בבדיקה משפטית. לאחר קבלת חוות הדעת המשפטית, יעודכן נוהל המתנות. צפי לסיום - יוני 2005.
הטיפול של צה"ל ושל משרד הביטחון

בנושא השמירה על איכות הסביבה בצה"ל

1. 
צה"ל ירכז, ביחד עם משרד הביטחון והמשרד לאיכות הסביבה, עבודת מטה להרחבת שיתוף הפעולה בין מערכת הביטחון לבין המשרד לאיכות הסביבה, ובמסגרתה ייבחנו הנושאים הבאים:
א) 
הנסיבות והדרכים להעברת מידע מצה"ל למשרד לאיכות הסביבה, בדבר הקמת תחנות דלק במתקני צה"ל.
ב) 
מיפוי פעילויותיו של צה"ל בתחום החומרים המסוכנים, שאינן פעילויות ביטחוניות או מבצעיות, וקבלת היתרי רעלים (כאשר קבלתם נדרשת), ביחס לפעילויות אלו.
ג) 
הנסיבות והדרכים להעברת מידע מצה"ל למשרד לאיכות הסביבה, אודות מפגעים וזיהומים שונים שהתגלו ביחידות צה"ל.
ד) 
הנסיבות והדרכים לקיום יעיל של אכיפה, על-ידי המשרד לאיכות הסביבה, בבסיסים ובמחנות של צה"ל.
ה) 
הפעולות הנדרשות, כולל לוח זמנים שנקבע להשלמת הטיפול במפגעים, עליהם מדווח מבקר המדינה באגן ההיקוות של הכינרת, איזור חצור וחוף הים בסמוך לתל-אביב.
דיווח יימסר לאגף לביקורת המדינה תוך 6 חודשים.

2. 
צה"ל ישלים, תוך 9 חודשים, את הוראת הפיקוד העליון בנושא איכות הסביבה, אשר טיוטא ממנה הופצה בסוף שנת 1997. בתהליך הכנת הוראת הפיקוד העליון, יתקיימו פגישות התייעצות בין נציגי צה"ל והמשרד לאיכות הסביבה.
דיווח יימסר לאגף לביקורת המדינה עד 1.6.2004. 
3. 
לרשום את הודעת צה"ל כדלקמן:
סגן הרמטכ"ל הינחה את צה"ל (ב-1.7.2004), להכין תוכנית לאיכות סביבה צה"לית. התוכנית תוכן על-פי אמות המידה, התקנים והחוקים הקיימים, ובהתייעצות עם המשרד לאיכות הסביבה. בתוכנית יקבעו סדרי עדיפות והמשמעויות התקציביות.
התוכנית תוגש לסגן הרמטכ"ל עד 31.12.2004. העתק מהתכנית יועבר למשרד לאיכות הסביבה.
דיווח יימסר לאגף לביקורת המדינה עד ינואר 2005.
ביצוע ההחלטה

משרד הביטחון
1.
הוראת משרד הביטחון 25-45 בנושא, בעדכון, כך שתקבע את ראש אגף בינוי כיו"ר הוועדה לשמירת איכות הסביבה בצה"ל, תכלול את הרכב הוועדה, הליכי הוספת חברים חדשים לוועדה, ומתן אפשרות לזימון גורמים נוספים כחברים בוועדה.


קב"ט משרד הביטחון יבחן את הקמתה של תת ועדה לטיפול בגופי צה"ל, שרמת סיווגם מעל סודי. צפי לסיום - יוני 2005.


כתיבת הוראת אגף בינוי חדשה בנושא שמירת איכות הסביבה - בגיבוש, ומוערך כי תושלם עד מחצית שנת 2005.

צבא ההגנה לישראל

1.א.
יוקם צוות משותף לצה"ל ולמשרד לאיכות הסביבה, לגיבוש הנושאים שידווחו, ואופן הדיווח מצה"ל למשרד לאיכות הסביבה.

1.ב.
מתקימות פגישות עבודה בין צה"ל לבין המשרד לאיכות הסביבה. צה"ל מגבש את עמדתו לגבי דרישות המשרד לאיכות הסביבה, בענין מיפוי פעולות צה"ל בתחום החומרים המסוכנים.

1.ג. 
בדיון בין צה"ל למשרד לאיכות הסביבה, למיפוי דרישות המשרד לאיכות הסביבה, סוכם על המשך עבודת המטה, לבחינת שילוב המשרד לאיכות הסביבה, בתוכנית הביקורות לאכיפה בצה"ל. בפיקוד צפון כבר בוצעו פעולות אכיפה.

2. 
הוראת פיקוד עליון בנושא איכות הסביבה, נכתבה, והופצה לסבב התייחסויות. צפי לפרסום הפקודה - יוני 2005.

3. 
מתקיימת עבודת מטה בראשות אגף התכנון בצה"ל, ובהשתתפות הזרועות והגופים השונים בצה"ל, לגיבוש תוכנית עבודה רב-שנתית לטיפול בנושאי איכות הסביבה, שהוצגה לסגן הרמטכ"ל בפברואר 2005.


בשיתוף עם המשרד לאיכות הסביבה, גובשו המלצות ראשוניות, לקביעת סדרי העדיפויות בתוכנית הרב-שנתית של צה"ל, לטיפול באיכות הסביבה.

ריכוז ממצאי הביקורת

הגופים המבוקרים: משרד הביטחון; המשרד לאיכות הסביבה; צבא ההגנה לישראל

1. 
בין צה"ל לבין המשרד לאיכות הסביבה קיימת זה מספר שנים מחלוקת בנוגע לסיווג הפעילות של צה"ל לצורך פירוש חוקים בתחום איכות הסביבה וקביעת היקף תחולתם על הצבא. 

3. 
למשרד לאיכות הסביבה חסר מידע רב הנוגע לצה"ל, שנחוץ לו לצורך מילוי תפקידים שהוטלו עליו על פי הוראות דינים שונים בתחום איכות הסביבה.

4. 
במצב הקיים, הפיקוח שמקיים המשרד לאיכות הסביבה על צה"ל בתחומים מרכזיים שבאחריותו היה מצומצם, ונעשה שלא על פי תכנית פיקוח תקופתית, הקובעת את סדר העדיפויות. 

5. 
במשרד הביטחון לא הקפידו להוציא ולעדכן כתבי מינוי מטעם מנכ"ל משרד הביטחון לממלאי תפקידים שכיהנו כחברים בוועדה לשמירת איכות הסביבה, כנדרש בהוראת משרד הביטחון. 

6. 
הוועדה לשמירת איכות הסביבה במשרד הביטחון פעלה בלא שהיה בידיה מידע בסיסי על פעילות צה"ל בנושא השמירה על איכות הסביבה, שאותו הייתה צריכה לקבל מחבריה על פי הוראת משרד הביטחון.

10. 
העבודה על הכנת הוראת פיקוד עליון בנושא איכות הסביבה החלה באג"ת לפני כשש שנים, בסוף שנת 1997. נכון למועד סיום הביקורת (מרס 2004), טרם אישר צה"ל הוראת פיקוד עליון בנושא איכות הסביבה.

11. 
צה"ל או משרד הבטחון לא ערכו סקר בכל יחידות צה"ל במטרה למפות את המפגעים והסיכונים הסביבתיים הקשורים בכל אחד מהמחנות והמתקנים של הצבא.

12. 
צה"ל טרם הניח את התשתית הדרושה לשילוב נושא השמירה על איכות הסביבה בביקורות מקצועיות ומטכ"ליות הנערכות בגופים השונים. טרם הוגדרו הגופים האחראים לביצוע ביקורות אלה, מהות הביקורת, תכולתה ואפיונה. 

15. 
עד אמצע שנת 2003 לא ביצעה מפקדת הזרוע לבניין הכוח ביבשה (מז"י) פעילות ממשית וכוללת כדי ליישם את מדיניות צה"ל בנושא איכות הסביבה, שנקבעה כבר בשנת 1999. 

16. 
הטיפול של פיקוד המרכז ופיקוד הדרום בשנים האחרונות בנושא איכות הסביבה היה לקוי, ולא נעשה בהתאם לדרכי הפעולה שנקבעו במסמך המדיניות של סגן הרמטכ"ל. פיקודים מרחביים אלה לא קבעו תכניות עבודה שנתיות ורב-שנתיות, לא שלחו, כאמור, נציגים לוועדת ההיגוי המטכ"לית ועוד. 

21. 
הטיפול של משרד הביטחון בשני זיהומים נרחבים - זיהום אקוויפר חצור, ותחמושת בקרקעית הים מול חופי תל-אביב - התאפיין בעיקרו בקבלת החלטות בדבר קיום בדיקות והערכות בנוגע להיקף הזיהום ולגורמים האחראים ליצירתו. דרך טיפול זו, שנמשכה למעלה מ-20 שנה בנוגע לזיהום האקוויפר בחצור ומספר שנים בנוגע לזיהום בסמוך לחוף הים בתל-אביב, לא הניבה כל החלטה בדבר הטיפול הדרוש בנוגע לזיהומים אלו וביצוע פעולות ממשיות להסרתם.

22. 
פעילותו של צה"ל בכל הנוגע לבדיקה ולחקירה של מפגעים סביבתיים שגרמו יחידות צה"ל, ובכל הנוגע לאכיפת הדינים לשמירת איכות הסביבה בצה"ל - הייתה מצומצמת ביותר. 

מצב תיקון הליקויים

משרד הביטחון
5. 
שמות חברי הוועדה עודכנו; הוצאו להם כתבי מינוי בחודש פברואר 2005, בחתימת מנכ"ל משרד הביטחון.


ההצעה לעדכון הרכב הוועדה לשמירת איכות הסביבה בצה"ל, לרבות הוספת חברים חדשים, קביעת ראש אגף הבינוי כיו"ר הוועדה, ומתן אפשרות לזימון גורמים נוספים להרכב הוועדה, גובשה, והועברה לאישור לצורך שילובה בהוראת משרד הביטחון 25 - 45.

6. 
כתיבת הוראת אגף בינוי חדשה, בנושא שמירת איכות הסביבה, בהכנה. צפי לסיום יוני 2005.

21.
נציבות המים תבצע סקר באקויפר חצור, להשלמת מידע, ובסיומו תוצג בפני מנכ"ל המשרד הפעילות הנדרשת לטיפול בזיהום האקויפר.


בסוף חודש דצמבר 2004 הסתיימה הנחת צינור הגז הטבעי מול חופי תל אביב. הקבלן שביצע את הנחת הצינור, יגיש דו"ח על התחמושת שנמצאה במהלך הנחת הקו. הדו"ח ישמש בסיס להמשך הטיפול לסילוק התחמושת.

צבא ההגנה לישראל

כללי

צה"ל פועל להעלאת המודעות בתחום איכות הסביבה, באמצעות הדרכה, הכשרה והטמעה.

להלן הפעולות שצה"ל נקט בתחום זה: 
א) 
סגן הרמטכ"ל הינחה את חיל החינוך, להכין תכנית עבודה לקידום המודעות לנושאי איכות הסביבה בצה"ל.
ב) 
אכ"א גיבש תכנית עבודה לקידום המודעות לנושאי איכות הסביבה. התכנית בשלבי מימוש. 

ג) 
אושר עדכון הוראה, המגדירה את הכללת נושאי איכות הסביבה, כנושא חובה בכל ההכשרות בצה"ל.
ד) 
קיים שיתוף פעולה בין צה"ל לרשות הגנים ורשות העתיקות, לקידום המודעות לשמירה על ערכי טבע, נוף ומורשת.
1.
סוכם בין צה"ל לראש האגף לחומרים מסוכנים במשרד לאיכות הסביבה, כי יבחן היקף תחולתם של חוקים בתחום איכות הסביבה על הצבא. עם סיומה של עבודת המטה, יקבעו עקרונות העבודה מול המשרד לאיכות הסביבה. צפי לסיום - עד אוקטובר 2005.
3. 
יגובש צוות עבודה משותף לצה"ל ולמשרד לאיכות הסביבה, לסיכום בסיס המידע אודות פעילות צה"ל בנושאי איכות הסביבה, ולקביעת הנתונים שיועברו למשרד לאיכות הסביבה. צפי לסיום - עד אוקטובר 2005.
4. 
בעקבות דיון עם המשרד לאיכות הסביבה בנושא פיקוח המשרד לאיכות הסביבה על צה"ל, הופצה איגרת לכל מפקדי מחנות צה"ל ולקציני הביטחון, בנושא אישור כניסת מפקחי משרד איכות הסביבה למחנות צה"ל, לשם ביצוע תפקידם.

סוכם עם המשרד לאיכות הסביבה, לפעול לקיצור ופישוט הנוהל הקיים. נכתבה טיוטה ראשונה. צפי לסיום - הרבעון השלישי 2005.


במחנות בפיקוד צפון נערך מבצע אכיפה על-ידי המשרד לאיכות הסביבה.
10. 
הסתיימה עבודת מטה לריכוז כל פקודות צה"ל בנושאי איכות הסביבה, באוגדן אחד, להפצה לכל הגופים בצה"ל. צפי לסיום - יוני 2005.

11.
בצה"ל נערכו מספר סקרים לאיתור מפגעים וסיכונים, בחתך נושאי, כמו תחנות דלק.

צה"ל ישלים מיפוי פערי המידע הקיימים בנושא איכות הסביבה בצה"ל, במהלך שנת 2005.
12.
גופי הביקורת המקצועיים בצה"ל, נדרשו להטמיע היבטים סביבתיים רלוונטיים, בתכניות הביקורת שלהם.

גובשו קריטריונים לביקורות מפקדים בסמכויות.

יחידות רבות בצה"ל הוסמכו על ידי מכון התקנים לתו תקן 14,001 ISO. צה"ל ירחיב את ההסמכות לתו תקן איכות הסביבה ליחידות נוספות, במהלך שנת 2005.

צה"ל נערך לשלב את נושא איכות הסביבה בביקורות המטכ"ליות, במהלך שנת עבודה 2006.
15.16. 
בצה"ל נערך מיפוי של התהליכים והתשתיות בעלי פוטנציאל השפעה על הסביבה.

מופו החוקים והתקנות בנושאים אלה.


מופו הפערים הקיימים בכל יחידות צה"ל.

בסיוע המשרד לאיכות הסביבה, הוגדרו קריטריונים לסדרי עדיפות לטיפול בפערים.


גובשה תוכנית עבודה רב-שנתית כלל צה"לית, לטיפול בפערים הקיימים.
21. 
גובשו נהלי עבודה לדיווח ולטיפול באירועי זיהום סביבתי. גיבוש נוהל הכולל עקרונות טיפול, דיווח, תחקירים, והפצת מסקנות, מאירועי זיהום סביבתי בצה"ל, יושלם עד יוני 2005.
22. 
הטיפול במפגעים ובזיהומים של דלקים, שמנים ושפכים, שולב בתכנית העבודה הרב-שנתית בנושא איכות הסביבה לשנת 2005. בתכנית נקבעו סדרי עדיפויות לטיפול בזיהומים.
נשק פחות קטלני

דו"ח 54א

הגופים המבוקרים: צבא ההגנה לישראל; המשרד לביטחון הפנים - משטרת ישראל

א. ריכוז ממצאי הביקורת

5. 
ראוי היה, כי מפקדת זרוע היבשה תגרום לכך, שכל האמל"ח שבפיתוח וברכש דגמים, יאופיינו מראש במשימות פרויקט ובאופיונים מיבצעיים, המכילים פירוט של כל הדרישות המיבצעיות הרלוונטיות לאמל"ח, שאת פיתוחם או רכישתם הן מיועדות להסדיר, וכן שתהיה התאמה בין ההוראות המפורטות במסמכיה השונים, לרבות הדרישות המיבצעיות מהאמצעים השונים. 

6. 
מעבר לכך שחלק מהאמצעים, מבין אלה שבחרו הגורמים השונים שהיו מעורבים בתהליך שיפור הנפ"ק, להמשך פעילות, נמצאו לא מתאימים בסופן של הבדיקות, נבעה אי ההתאמה גם מהסיבות הבאות: א. אופן ההנחיה של הגורמים המעורבים בתהליך שיפור הנשק הפחות קטלני (נפ"ק). ב. תהליכים ממושכים לבדיקת ההיבטים הרפואיים והחוקיים של האמל"ח ושל השימוש בהם. 

7.
לנוכח הפער המתמשך בין הגדרת הצורך לבין יישומה, ראוי שצה"ל יבחן מחדש את הסוגיה בראייה כוללת, ויגדיר שוב את יעדיו בתחום הנפ"ק, הרגיל והמשופר כאחד, לרבות בחינת סדרי העדיפויות, וינקוט את הצעדים המתחייבים למימושם המעשי.

ב. מצב תיקון הליקויים

משרד הביטחון

כללי

בתאריך 20 בינואר 2005 התקיים דיון מעקב במפא"ת, בנושאי נשק פחות קטלני ופיתוחו. בדיון השתתפו: נציגי מפא"ת, משרד הביטחון, צה"ל, והאגף הבכיר לביקורת במשרד ראש הממשלה.

היקף ההשקעות בפיתוח נפ"ק לשנים 2005 - 2000, הסתכם ב-16.2 מיליון ₪, מתוכם כ-3.2 מיליון ש"ח מתוכננים לביצוע בשנת 2005.

במסגרת תוכנית העבודה לשנים 2005 - 2000, כלולים 13 פרויקטים לפיתוח נפ"ק, מתוכם מתוכננים 8 פרויקטים לביצוע בשנת 2005: 5 פרויקטים הינם פרויקטים חדשים, ו-3 פרויקטים נמשכים. הובהר שאין כל בעיה בהעמדת מקורות תקציבים לבדיקות היתכנות ולפיתוח פרויקטים בתחום נפ"ק, וכי הבעיה העיקרית הינה בהעלאת רעיונות מתאימים לבדיקות היתכנות.

לאור זאת, ניתן בשנת 2004 דגש מיוחד על ידי מפא"ת לאיתור רעיונות מתאימים לפיתוח, בתיאום עם התעשיות הרלוונטיות ומכוני מחקר.

רמות מלאי של תחמושת כבדה עבור כוחות היבשה
לשעת חירום
דו"ח 54א

הגוף המבוקר: צבא הגנה לישראל
 
 
א. ריכוז ממצאי הביקורת

 
1. 
הכמויות שנקבעו בהנחיות להצטיידות ברוב סוגי הפריטים של תחמושת כבדה, בכל תוכניות העבודה השנתיות של צה"ל, היו נמוכות מיעדי ההיערכות לתחמושת כבדה. כתוצאה מכך, קיים חוסר ברוב סוגי הפריטים, בהשוואה ליעדי ההיערכות.

ב. מצב תיקון הליקויים

משרד הביטחון

1. 
יעדי ההערכות אושרו כיעדי ביניים. נמשכת עבודת המטה לקביעת יעדי ההערכות. צפי לסיום - עד חודש יולי 2005.

דירוג עובדי המחקר בצה"ל ובמערכת הביטחון
דו"ח 54א

הגופים המבוקרים: משרד הביטחון; צבא ההגנה לישראל; משרד האוצר - נציבות שירות המדינה, הממונה על השכר

א. ריכוז ממצאי הביקורת

1.
צה"ל לא קבע תקנים ואף לא קבע שיא תקן לעובדי המחקר, וזאת חרף העובדה שבשנים האחרונות חל גידול חד ובלתי מבוקר במספר בעלי הדירוג בצבא, ולמרות שסוכם בין צה"ל לאגף הממונה על השכר במשרד האוצר בשנת 2002, שצה"ל יקבע רשימת תקנים לעובדי המחקר. 

ב. מצב תיקון הליקויים

משרד הביטחון

1. 
הוועדה אשר בחנה נושא התקינה סיימה את עבודתה, המלצותיה אושרו על ידי ראש אגף תכנון. לאחר קבלת אישור סגן הרמטכ"ל תתוקן הפקודה, בהתאם. צפי לסיום - יוני 2005.

השירות בצה"ל של חיילים שהוכרו כמצטיינים

בתחומי הספורט, המוזיקה והמחול

הגופים המבוקרים: צבא ההגנה לישראל; משרד החינוך, התרבות והספורט

א. ריכוז ממצאי הביקורת

1. 
נמצאו פערים ניכרים בין ההסדרים שלפיהם נהג צה"ל בכל הנוגע לספורטאים, מוזיקאים ורקדנים לבין הוראות הקבע של אכ"א בנושא; לא נמצא תיעוד על הרקע ועל הנימוקים להנהגתם של אותם הסדרים. ראוי כי צה"ל ומשרד החינוך יבחנו את הצורך בגיבוש תפיסה עקרונית בתחום זה, שתסוכם באופן בהיר ובכתב, ותהווה בסיס לקביעת ההסדרים, לרבות תנאי השירות המיוחדים והמכסות.

5. 
אגף כוח-אדם לא קיים בקרה על יישום ההסדר שקבע בדבר החזר הוצאות חודשי לספורטאים מצטיינים ו"פעילים". 

6. 
נמצאו עשרות מקרים, שצה"ל אישר לספורטאים, למוזיקאים ולרקדנים מצטיינים ולספורטאים "פעילים", חופשות מיוחדות, שמשכן הכולל בהתייחס לכל חייל עלה על משך החופשות המירבי, 90 יום בשנה, שקבע אכ"א.

7.
ראוי שצה"ל יקיים בשיתוף משרד החינוך את הבחינה בדבר יישום החלופה של שירות בקהילה.

ב. מצב תיקון הליקויים

צבא ההגנה לישראל

1. 
הוראת קבע אכ"א, הדנה בהסדרים לספורטאים, מוזיקאים ורקדנים, והמעגנת את ההסדרים הנורמטיביים, תושלם עד סוף חודש יוני 2005.
5. 
החזר הוצאות חודשי לספורטאים מצטיינים נבחן על ידי מחלקת פרט והיועץ המשפטי של מחלקת פרט. סוכם כי החל מעונת המשחקים 2005, לא יזוכו הספורטאים בהחזר הוצאות. עד אז ימשך ההסדר הקיים, כיון שהחוזים הקיימים עדיין בתוקף. הספורטאים מערערים על ההחלטה, והופנתה בקשה לבג''צ בנושא זה.

החל מחודש ספטמבר 2004 חויבו כל החיילים המוכרים כספורטאים מצטיינים/פעילים, להגיש בקשה להיתר לעבודה פרטית, לבחינתו ולאישורו של ראש מחלקת פרט באכ"א.
6. 
מערכת הבקרה הממוחשבת, בה מוזן אירוע חופשה מיוחדת למטרות נסיעה לחו"ל, שופרה. במערכת שולב קוד מיוחד, המגביל את היציאה לחו"ל ל-90 יום, לכל שנת שירות.
7. 
עבודת המטה, בשיתוף מינהל הספורט במשרד החינוך, הבודקת את מסלול השירות של החיילים המצטיינים, לרבות שילובם בשירות לקהילה, טרם הסתיימה. עבודת המטה אמורה להסתיים עד יוני 2005.
סד"כ הצוללות - היבטים בבניין הכוח ובהפעלתו

הגוף המבוקר: צבא ההגנה לישראל

א. ריכוז ממצאי הביקורת

2.
ראוי לקיים בחינה יסודית בעניין תפקידי מפקד השייטת כמנחה מקצועי כלל-חילי בתחום הצוללות.

3.
דרוש לפעול בדחיפות לתיקון הליקויים שעלו בביקורת בנוגע להיערכות לחיפוש ולהצלה של אנשי צוות במקרה של טביעת צוללת, לרבות כל הדרוש במענה האווירי והכלל-צה"לי למיתאר כזה.

4.
יש לטפל ולתקן הליקויים בנושא סוגיית כוח האדם בצוללות.

ב. מצב תיקון הליקויים

צבא ההגנה לישראל
2. 
עדכון פקודת מפקדת חיל הים, לפירוט סמכויותיו של מפקד השייטת כמנחה מקצועי כלל חילי בתחום הצוללות, אמורה להסתיים ברבעון הראשון של שנת 2005.

3. 
ברבעון האחרון של שנת 2004, ערך חיל הים תרגיל חיילי, העוסק בחיפוש והצלה של צוללת, בשילוב גורמים צבאיים נוספים.


תרגיל נוסף אמור להתקיים במהלך שנת 2005.

4. 
חיל הים פועל לשיפור אטרקטיביות מסלול הקבע וקצונה בצוללות, בהפעלת תוכניות תגמול שונות, לרבות לימודים אקדמאיים, ותמריצים לקצינים ולנגדים. החיל הגדיל ב-8% את תקציבו ללימודים אקדמאיים לנגדים. בחיל גובשה אסטרטגיה שיווקית חדשה לעידוד וגיוס מלש"בים, במגבלות הוראות ביטחון שדה.

היבטים בניהול משק "הרכב הלבן" בצה"ל

הגוף המבוקר: צבא ההגנה לישראל

א. ריכוז ממצאי הביקורת

7. 
רוב משרתי הקבע המשרתים ביחידות ברמת פעילות א' ומעלה חויבו החל משנת 1997 בהכנסה זקופה בגין שימוש ברכב בשיעורים הגבוהים באופן ניכר מאלו שבהנחיות אכ"א.
8. 
בניגוד לפקודת מטכ"ל, חלק מאוכלוסיית הזכאים לרכב נוסעים, בעיקר מפקדי פלוגות המשרתים ביחידות שדה והזכאים לרכב מלא, לא דיווחו שקיבלו רכבים לצורך החיוב במס. 
ב. מצב תיקון הליקויים

צבא ההגנה לישראל

7. 
נוהל חיוב אוטומטי בגין הכנסה זקופה, עומד לפני סיום סבב הערות. ההוראה תושלם עד סוף יוני 2005.
צה"ל פנה לנציבות מס הכנסה, בנושא זקיפת הכנסה בגין שימוש ברכב שירות. הנושא טרם סוכם.

8. 
מבוצע רענון הפקודות והנושא למשתמשים ברכב תנאי שירות, כולל הודעות מתאימות בתלוש המשכורת.
מבוצעים מעקבים וביקורות ביחידות צה"ל, בנושאים המשפיעים על השכר, ובין היתר נבדק דיווח החזר הוצאות הנסיעה ברכב פרטי, והשימוש ברכב צבאי.



היבטים במיגון

היבטים במיגון אישי ובמיגון כלי רכב

החלטת ממשלה בק/40 - 18.11.2003

1
א.
לרשום את הודעת צה"ל, כי הכין תוכנית להשלמת הפערים באמצעי המיגון האישי בהתאם לצרכים המבצעיים.

התכנית נמצאת בשלבי מימוש, וכוללת נהלים מעודכנים לגבי השימוש באפודים וההקפדה על אכיפתם.

נתוני האספקה, נתוני המצאי החדש ופליטת האפודים הישנים, הועברו לאגף לביקורת המדינה ב-3.11.2003.


ב. 
משטרת ישראל תכין עד 30.1.2004 תוכנית להשלמת הפערים לגבי אמצעי המיגון האישי, שתכלול נהלים מעודכנים לגבי השימוש באפודים וההקפדה על אכיפתם.
2. 
צוות בהרכב: נציג צה"ל (מרכז), ביחד עם נציגי משטרת ישראל ומשרד הביטחון, יבחן את האופן בו מיושם נוהל שיתוף הפעולה בתחום המיגון האישי, כדי לקבל מיגון איכותי בעלויות נמוכות. הבחינה תכלול, בין היתר, את הגדרת הצורך המבצעי, האיפיון הטכני, הליכי המחקר והפיתוח של אמצעי המיגון, הליכי הרכש והבחינה של תוצריו, תחזוקה והפקת לקחים.
הביצוע עד 1.6.2004.

3. 
לרשום את הודעת צה"ל, כי השלים הכנת תוכנית רב-שנתית לפיתוח כלי רכב ממוגני ירי, במגמה לשפר את מיגונם, הקטנת עלויות הייצור וצמצום בעלויות האחזקה.

צה"ל יגדיר את רמת מלאי הביטחון בסוגי המיגון העיקריים, וכן בתחמושת הדרושה לבחינתם. התוכנית תעודכן מעת לעת, על-פי תחזית הפרוייקטים והצרכים.
4. 
צוות בהרכב: נציג המועצה לביטחון לאומי - לוט"ר (מרכז), ונציגי משרדי תעשייה, מסחר ותעסוקה, תחבורה, אוצר, ביטחון הפנים, ביטחון וצה"ל, יגדיר נוהל בין-משרדי למיגון כלי רכב אזרחים הפועלים ביש"ע כנגד ירי ואבנים.

הנוהל יכלול הגדרה של פתרונות המיגון, לרבות המענה הטכני וחומרי המיגון, ויתייחס גם להעתקת מיגון של כלי רכב ישנים לחדשים.

הנוהל יחייב בין היתר, גופים ציבוריים, כמו: חברת חשמל, מקורות, בזק, מד"א והסוכנות היהודית. הצוות יגבש תוכנית פיקוח ואכיפה ליישום הנוהל.

הנוהל יושלם עד 1.6.2004.

5. 
הערות מבקר המדינה יילקחו בחשבון במהלך ביצוע ההחלטה.
6. 
דיווח על הביצוע יימסר לאגף לביקורת המדינה במשרד ראש הממשלה.

ביצוע ההחלטה

משרד הביטחון
1א. 
בעקבות דו"ח טכני של היחט"ל, סוכם עקרונית שיירכשו אפודים חליפיים לאפודים ישנים.

תקצוב הרכישה יבחן בשנת העבודה 2005, בהתאם למגבלות התקציב.


פיקוד העורף ממשיך ברענון הנהלים. הנהלים החדשים יופצו בשנת 2005.

היבטים במיגון רכב-קרב משוריין כבד

הגופים המבוקרים: צבא ההגנה לישראל; משרד הביטחון; התעשייה האווירית לישראל; התעשייה הצבאית לישראל; רשות פיתוח אמצעי לחימה

א. ריכוז ממצאי הביקורת

5. 
עד לשנת 2003 לא נקבע גורם אחראי לניהול מלאי ערכות המיגון. כתוצאה מכך לא נוהל כנדרש מלאי ערכות המיגון, לא נקבעו רמות המלאי הנחוצות להבטחת הפעילות בבט"ש ובחירום, ובפריטים רבים לא היה מלאי כשיר.

ב. מצב תיקון הליקויים

משרד הביטחון

5.
 בהכנה הוראת קבע מטכ"לית, הנמצאת בסבב הערות. צפי לסיום – חודש יוני 2005.


רשויות מקומיות באזור יהודה והשומרון
עיריית מעלה אדומים

החלטת ממשלה בק/72  - 1.9.2004

בקרת משרדי האוצר והפנים על עיריית מעלה-אדומים

א. תקציב בלתי רגיל (תב"ר)

1. 
ועדת השרים קובעת, כי נושא תקציב בלתי-רגיל נוגע לכלל הרשויות המקומיות בישראל.

2. 
צוות, בראשות נציג משרד הפנים ובהשתתפות נציגי משרד האוצר ומרכז השלטון המקומי, יבחן ויגבש כללים להכנת תכנית עבודה שנתית, מתוקצבת במלואה ומראש, לכל פעולותיה של רשות מקומית, האמורות להיכלל במסגרת התקציבים הבלתי-רגילים. התכנית השנתית תתבסס על תכנית רב-שנתית, אשר תיגזר מסדרי עדיפויות, בדיקת כדאיות של חלופות וצפי של מקורות מימון, כדי להקטין את מספרן הרב של הבקשות להגדלת תב"רים.

הבחינה תיעשה תוך הסתמכות על דו"ח מבקר המדינה מספר 55א' בנושא על עיריית מעלה אדומים.

דיווח על הביצוע יועבר לאגף לביקורת המדינה בתוך 3 חודשים.

3. 
נוהל משרד הפנים שעניינו פרויקטים שרשות מקומית מבקשת עבורם השתתפות ממשרד הפנים (משנת 2002), יתוקן באופן שיחול גם על תכניות פיתוח שתקצובן בא ממקורות שאינם של משרד הפנים. הנוהל המעודכן יחייב את תקציבי 2005 של השלטון המקומי.

עם הוצאת נוהל זה תבוטל מסגרת התקציבים הבלתי-רגילים. 

ב. חריגות שכר ותנאי עבודה
1. 
לרשום את הודעת הממונה על השכר במשרד האוצר, כי בעקבות דו"ח הביקורת, נפתחה בדיקה מקיפה לגבי תנאי שכר חריגים ששולמו על-ידי עירית מעלה אדומים לעובדיה. בבדיקה זו, שתיעשה בשיתוף עם משרד הפנים, ייבחנו תנאי השכר שנקבעו לעובדי העירייה, וזאת לפי הסכם קיבוצי שנחתם ב-3.3.1999, בין מרכז השלטון המקומי וההסתדרות, שעיקרו הסדרת נושא חריגות השכר ברשויות המקומיות.


הבדיקה תיעשה בהתאם למבנה הארגוני שאישר משרד הפנים.

2. 
בתום הבדיקה כאמור, יטופל הנושא על-ידי הממונה על השכר במשרד האוצר במסגרת סמכויותיו.


דיווח יימסר לאגף לביקורת המדינה תוך 4 חודשים.

ג. תמיכות

1. 
משרדי הפנים והאוצר (החשב הכללי), ינחו את עיריית מעלה אדומים, כי העברת תמיכות של העירייה תתבצע אך ורק במרוכז, כולל למתנ"סים, באמצעות ועדת התמיכות, כמתחייב מן הנוהל.

2. 
לרשום את הודעת היועץ המשפטי לממשלה, כי בהתאם להחלטה מספר 838(תמ/23) מיום 13.1.2000, הוכן נוסח של נוהל חדש לתמיכות ברשויות המקומיות. הנוהל הועבר להערות משרד הפנים ומרכז השלטון המקומי.

3. 
דיווח יועבר לאגף לביקורת המדינה תוך 3 חודשים.

ביצוע ההחלטה

משרד האוצר
ב.
ב-25.11.2004, ערך אגף השכר והסכמי העבודה במשרד האוצר, בשיתוף האגף לכוח אדם ושכר ברשויות המקומיות שבמשרד הפנים, ביקורת שכר מקיפה לכל עובדי עיריית מעלה אדומים, למעט עובדי הוראה.


הדו"ח המסכם הוגש לראש העירייה ב-21.12.2004.


הממונה על השכר והסכמי העבודה ימשיך לעקוב ולדווח על יישום המלצות הדו"ח.

הרשות לפיתוח אמצעי לחימה בע"מ
ייצור מערכת והספקתה לצה"ל

הגופים המבוקרים: הרשות לפיתוח אמצעי לחימה בע"מ; משרד הביטחון; צבא ההגנה לישראל

א.  ריכוז ממצאי הביקורת

6.   
צה"ל לא הגדיר כראוי ובזמן את דרישותיו הטכניות מהמערכת, כדי שהיא תענה על הצורך המבצע שהוא עצמו קבע.

9.
בפרויקטים המנוהלים בצה"ל, שבהם קיימים תהליכי פיתוח, יצור והצטיידות באמצעי לחימה, נוהגים לעיתים להקדים את תחילת הייצור וההצטיידות לסיום הפיתוח בגין היתרונות המיוחסים לכך. לפיכך, ראוי שצה"ל בתיאום עם המינהל למחקר ופיתוח אמצעי לחימה ותשתית טכנולוגית שבמשרד הביטחון יבחן אם קיים צורך, במקרים מסוימים, להקדים את הייצור וההצטיידות לסיום הפיתוח ואישור הדגם, ואם כך יקבע אמות מידה ברורות למקרים אלה ויעגנם בהוראת אג"מ.

ב. מצב תיקון הליקויים

משרד הביטחון
6.9. 
בהכנה עדכון הוראת קבע אג"מ הדנה בנושאי ייזום, פיתוח, ייצור, הצטיידות וקליטה של אמל"ח בצה"ל. ההוראה נותנת מענה, בין השאר, להקדמת תחילת הייצור וההצטיידות של אמצעי לחימה לסיום הפיתוח.


סבב הערות לעיגון הנוסח שגובש, צפוי להתסיים עד מאי 2005. צפי לעדכון הנוהל - עד ספטמבר 2005.



המשרד לביטחון הפנים
מערך החקירות של עבירות הונאה 
דו"ח 52ב
החלטת ממשלה תמ/40  - 25.3.2002 
א. 
ועדת השרים רושמת לפניה את הודעת המשרד לביטחון הפנים - משטרת ישראל - לפיה הונחו קציני החקירות בכתב להקפיד על תיקון הליקויים שהועלו בדו"ח מבקר המדינה בענין מערך החקירות של עבירות הונאה במגוון נושאים, לרבות מקצועיות החוקרים, הליכי החקירה ובנושאי שמירה על זכויות החשוד/נחקר, הכוללים: עיכוב חשודים, הבאה בפני שופט, שחרור בערובה, החתמת חשוד על ערובות, חקירת חשוד בשפתו, הודעה לחשוד על סיום חקירה, התייחסות למעצרים לא תקינים, וקיצור משך הטיפול בתיק כדי למנוע עינויי דין.

כמו-כן תתקיים בקרה על ביצוע ההנחיות בענין תיקון הליקויים הנ"ל.
ב. 
המשרד לביטחון הפנים - משטרת ישראל - יבחנו מחדש את היערכותם אל מול סיכוני הפשיעה המתוחכמת. הבדיקה תכלול בין היתר את הנושאים הבאים:
1) 
יזום חשיפת עבירות הונאה והקמת תשתית מודיעינית מתאימה.
2) 
הכשרה וגיוס של כוח-אדם מיומן בתחומי המחשוב והטכנולוגיה.
3) 
פיתוח קשרי גומלין עם הגורמים הממשלתיים שעניינם: אבטחת המידע ולוחמת המידע.
4) 
קיום מוקד מקצועי מרכזי להנחלה, עדכון והדרכה בתחומי הטכנולוגיה המתקדמת אל מול הפשיעה המתוחכמת.
5) 
גיוס מומחים מהסקטור האזרחי, לתקופות קצובות, להעשרה וקידום טכנולוגי של המערכת.
6) 
ייצוב כוח-האדם במקצועות הטכנולוגיה במשטרת ישראל וזמינותם במערך החקירות.

הערות מבקר המדינה ילקחו בחשבון במהלך הבחינה.

עם סיום הבדיקה - תוך שלושה חודשים - יועבר דיווח על המסקנות לאגף לביקורת המדינה במשרד ראש הממשלה.
ג. 
ראש האגף לביקורת המדינה במשרד ראש הממשלה יקיים דיון בהשתתפות משרד המשפטים בענין הקמת מוקד להעברת מידע בין השב"כ, משטרת ישראל, צה"ל וגורמים רלבנטיים נוספים וידווח על המלצותיו בנושא ליו"ר ועדת השרים, לשם קבלת החלטה בענין.
ביצוע ההחלטה
המשרד לביטחון הפנים - משטרת ישראל
בעקבות עבודת מטה משוטפת למשרד לביטחון הפנים ולמשטרת ישראל, הוקמה במשטרת ישראל היחידה למאבק בפשיעה הכלכלית. היחידה החלה את פעילותה המבצעית במאי 2004.
תפקידה של היחידה להוביל מאבק כלל מערכתי בפשיעה הכלכלית, במטרה להביא לשינוי ביחסה של החברה לקופה הציבורית.
על בסיס עבודת המטה, הוקמו בשלב ראשון ביחידה שתי זרועות מבצעיות: זרוע "ביטוח לאומי" עוסקת בחשיפת עבירות בתחום הביטוח הלאומי ובטיפול בהן, וזרוע "מקרקעין" עוסקת בחשיפת עבירות מקרקעין ובטיפול בהן.
 מאחר ורוב העבירות המטופלת ביחידה הן עבירות מרמה והונאה, ניתן משקל רב לטכנולוגיות. היחידה פועלת לגייס עובדים מיומנים בתחומי המחשוב והטכנולוגיה ולהכשיר חוקרי מחשב, ולהטמיע את מערכות המיחשוב הקיימות במשטרה. היחידה פועלת לזיהוי צרכים ייחודיים ומתן מענה טכנולוגי אופטימלי.
מספר יחידות הונאה במשטרת ישראל החלו לעבוד עם מערכת "פלילי-אדם", המשפרת את איכות החקירה. 
מערכת ממוחשבת לחשיפת "הלבנת - הון" נמצאת לפני סיום פיתוחה.
משרד הבינוי והשיכון
רכישה וניהול של מלאי דירות
דו"ח 49
החלטת ממשלה בק/197 - 29.3.1999
א. 
בהמשך להחלטה מספר 4796 של הממשלה מיום 24.1.1999, רכישת דיור למלאי, בין אם דירה בודדת ובין אם מספר דירות, בין במישרין על ידי משרד הבינוי והשיכון או על ידי חברות ממשלתיות וממשלתיות עירוניות, וכן העסקת שמאים ומתווכים, תיעשה אך ורק במכרז פומבי, כמתחייב מחוק חובת המכרזים.

בתום שנה לביצוע החלטה זו, משרד הבינוי והשיכון ידווח לאגף לביקורת המדינה על הלקחים שנלמדו.
ב. 
רכישת דירות תתבצע בכפוף לשומות.
ג. 
משרד הבינוי והשיכון יודיע תוך שלושה חודשים לאגף לביקורת המדינה על לוח הזמנים  שנקבע להשלמת הרישום המרוכז של מלאי הדירות הציבוריות שבבעלותו.
ד. 
משרד הבינוי והשיכון יגיש לאגף לביקורת המדינה תוך שלושה חודשים תכנית למעקב ובקרה על מלאי הדירות המאוכלסות והריקות.
ה. 
ועדת השרים תדון בנפרד בהצעת משרד האוצר לכלול בהחלטה סעיפים נוספים כדלקמן:
1. 
בסיפא של סעיף ב' יבוא: "דמי הרכישה יותאמו למחירי השוק, אשר יקבעו על פי בדיקות כלכליות."
2. 
להוסיף סעיף ה' להחלטה כדלקמן:
"ה. 
טרם רכישת דירות, יבוצע ניתוח כלכלי השוואתי של האלטרנטיבות השונות לפתרונות דיור לזכאים לדירות וכן קביעת סטנדרט נדרש לענין זה.

ועדת היגוי בהרכב: נציג משרד הבינוי והשיכון - יושב-ראש, ובהשתתפות נציגי משרד האוצר (נציג אגף התקציבים והחשב הכללי) תתאם הפעולות בנושא זה.
ביצוע ההחלטה
משרד הבינוי והשיכון

 
ג. 
בשנת 2002 הוחלט לפעול לאיתור וטיוב כל הנכסים, ולהקמת מאגר מידע אוטונומי, אשר יאפשר איתור, רישום וזיהוי של כל נכסי הדיור הציבורי, שהועברו לטיפול החברות המנהלות.

להקמת המאגר נבחרה חברה, שתפקידה לאחד את מאגרי המידע הקיימים במשרד עם מאגרי המידע המצויים בחברות, לבצע הצלבות, השוואות ממוחשבות וידניות של מאגרי המידע, הפקת דו"חות חריגים, וביצוע בדיקות ידניות של החריגים, מול המסמכים הקיימים במשרד ובחברות. עד היום בוצעו השוואות בחברות עמידר ועמיגור. בשאר החברות הנושא נמצא עדיין בבדיקה, מכיוון שחברות אלו לא מיחשבו מאז הקמתן, את הדירות המנוהלת על-ידן, ויש לבצע הקלדתן למחשב.
בחברת שיכון ופיתוח מדובר בהקלדתן של כ-90,000 יחידות דיור. כיום נערך המשרד למכרז הקלדת הדירות שנוהלו בחברת שיכון ופיתוח.
בשלב שלישי - עד סוף שנת 2005, יתפרסם מכרז לבדיקת הדו"חות החריגים. בדיקה זו תכלול בדיקת כל המסמכים הקשורים לחריגים שיתגלו, כולל בדיקה פיזית בשטח, ברשויות ובמשרדי הממשלה השונים, כגון מינהל מקרקעי ישראל, לשכת רישום מקרקעיו (טאבו), וכו'.
במקביל מבוצע עתה אפיון לכתיבת תוכנת מחשב לניהול הדירות. הקמת תוכנה זו אמורה היתה להקיף את כל פעילויות המשרד הנוגעות לנכסים. תוכנה זו אמורה היתה  להיות מוכנה בשנת 2004, אולם החשכ"ל החליט כי המשרד ינהל את נכסי הדיור הציבורי במסגרת פרוייקט מרכבה, במודול ניהול הנכסים (RE - REAL ESTATE MANAGEMENT), דבר הכרוך באפיון המערכת מחדש, לצורך השתלבותה בפרויקט המרכבה.
שלב ראשון של הפעלת המערכת לניהול הדירות מתוכנן לתחילת שנת 2005.
פרזות חברה ממשלתית עירונית לשיכון ירושלים בע"מ

דו"ח 53ב

הגופים המבוקרים: משרד הבינוי והשיכון; חברת פרזות - חברה ממשלתית עירונית לשיכון ירושלים בע"מ

1. ריכוז ממצאי הביקורת

7.
זה שנים פועל דירקטוריון החברה בהרכב חסר, ובעלי המניות - הממשלה ועיריית ירושלים - לא פעלו למינוי הדירקטורים החסרים. 

9.
על המדינה לבדוק אם החברה ממלאת חובותיה בנוגע לתחזוקת הדירות שבניהולה בהתאם להסכם עמה ולחוק. על המשרד לדאוג שחוזה השכירות המשמש את החברה בהתקשרות עם דייריה יוחלף בחוזה חדש, שיעגן את זכויותיהם, בין היתר על פי חוק זכויות הדייר בדיור הציבורי.

ב. מצב תיקון הליקויים

משרד הבינוי והשיכון

7. 
מאז מאי 2004, מונה דירקטור אחד. שני מועמדים נוספים אושרו; מינוייהם הועברו לאישור שר הבינוי והשיכון.

9. 
חוזה שכירות חדש מעודכן, הועבר לחברות פרזות לאישורה.


משרד הבריאות
מוכנות לשעת חירום של המערך הרפואי

דו"ח 51ב

החלטת ממשלה תמ/62 - 12.11.2002

א. בנק הדם ומגן דוד אדום 

1) 
משרד הבריאות ומד"א ישלימו בתוך שבועיים רשימה של תורמי דם שניתן לפנות אליהם בעת הצורך.

2) 
לרשום את הודעת משרד הבריאות כי קיימת היענות רבה לפנייתו בקרב גופים בארץ ובחו"ל להתגייסות לתרום דם בעת הצורך, ביניהם: מוסדות הבריאות, מוסדות להשכלה גבוהה, מפעלי תעשייה ותלמידי הישיבות התורניות.

3) 
משרד העבודה והרווחה, משרד הבריאות ומד"א יכינו רשימה של עובדים מתאימים אשר ירותקו בשעת חירום למד"א. עובדים אלה ישולבו בתירגולים לשעת חירום.

4) 
צה"ל - פיקוד העורף יחד עם מד"א ומשרד הבריאות, ישלים בתוך שלושה חודשים רשימת אתרים מרכזיים להתרמות דם בשעת חירום.

5) 
משרד הבריאות ומד"א בתיאום עם מטה מל"ח במשרד הביטחון יתאמו נוהל לפיו ניתן יהיה לעשות שימוש במסוקים אזרחיים מגויסים או ספינות לשינוע מנות דם וציוד רפואי בשעת חירום.

6) 
משרד הבריאות יחד עם מד"א יכינו רשימת בעלי רכב מתאימים שיצוידו בערכות פנסים מהבהבים וסירנות על מנת שיוכלו לסייע בהעברה מהירה של מנות דם, ציוד רפואי וסגל רפואי בשעת חירום.


ניתן יהיה לעשות שימוש בעזרים אלה לרבות שימוש בנתיבי תחבורה ציבוריים, באירועים שיוגדרו ובשיטה שיקבע המשרד לביטחון הפנים - משטרת ישראל, בתיאום עם משרד התחבורה.

ב. ריתוק עובדים במפעלי ייצור של תרופות

1) 
לרשום את הודעת משרד הבריאות כי העביר למשרד העבודה והרווחה רשימה של מפעלי תרופות המייצרים תרופות לצה"ל ולשוק האזרחי בישראל.

2) 
לרשום את הודעת משרד העבודה והרווחה כי הושלם המהלך לריתוקם של עובדים חיוניים במפעלים אלה, על מנת לאפשר ייצור שוטף וסדיר של תרופות לשעת חירום.

3) 
משרד הבריאות ומשרד העבודה והרווחה יכינו רשימה של עובדים ובעלי תפקידים אשר ירותקו למקום עבודתם בשעת חירום כדי לאפשר יבוא שוטף של תרופות וציוד רפואי מחו"ל.

ג. מיגון מלאי התרופות
משרד הבריאות ומשרד הביטחון בהתייעצות עם צה"ל - פיקוד העורף, יגבשו באופן מיידי תכנית מיגון למלאי התרופות המיועדות לשימוש בשעת חירום.

ביצוע ההחלטה
משרד הבריאות
א. בנק הדם ומגן דוד אדום

1. 
הוכנה רשימה מרכזית ממוחשבת של תורמי דם, שניתן לפנות אליהם בעת הצורך. במקביל, בינואר 2004 נבחנה נכונות הציבור להתגייס בעת הצורך לתרומות דם; חלופה זו הוכחה כיעילה.

2. 
קיימת היענות לפנייה להתגייסות לתרום דם בעת הצורך. מד"א פועל לחתימת חוזה עם ABC (AMERICAN BLOOD CENTER) לאספקת דם בשעת חירום.

3. 
הוכנה רשימת עובדים מתאימים שרותקו למד"א בשעת חירום.

4. 
הוכנה רשימת אתרים מרכזיים להתרמות דם בשעת חירום.

5. 
עוגן ופורסם נוהל שימוש במסוקים אזרחיים לשינוע מנות דם וציוד רפואי בשעת חירום.

6.
קיים במד"א צי של אמבולנסים וניידות דם, בהם ניתן לעשות שימוש להעברה מהירה של מנות דם, ציוד רפואי וסגל, בשעת חירום.

ב. ריתוק עובדים במפעלי יצור של תרופות

1. 
מפעלי התרופות הוכרזו כמפעלים חיוניים.

2. 
בעקבות ההכרזה על מפעלים חיוניים, רותקו עובדים חיוניים למפעלים אלה.

3. 
ניתן להבטיח יבוא שוטף של תרופות וציוד רפואי מחו"ל, בהתבסס על ריתוק העובדים למפעלי תרופות, העוסקים גם ביבוא תרופות וציוד רפואי.

ג. מיגון מלאי התרופות
נערך סיור, בשיתוף נציגי משרד הביטחון ופיקוד העורף, במחסני האגף לשעת חירום, בהם מאוחסנות תרופות לחירום. נדרשות עלויות גבוהות למיגון המחסנים, ולא הועבר עד כה תקציב לנושא.
הפעלת חדרי ניתוח בבתי חולים

הגופים המבוקרים: משרד הבריאות; המרכז הרפואי הממשלתי "אסף הרופא"; שירותי בריאות כללית - המרכז הרפואי "קפלן" 
א. ריכוז ממצאי הביקורת

5.
מן הראוי שהמשרד יאסוף וינתח בתדירות גבוהה יותר מידע בנושא זיהומים בבתי חולים שהוא מידע חיוני. 
ב. מצב תיקון הליקויים

משרד הבריאות

5. 
בידי המרכז הלאומי לבקרת מחלות נתונים מסקר שנערך בשנים 1997/8, לגבי זיהומים נרכשים בבתי חולים. בעקבות סקר זה, נעשה מחקר המשך על התמותה בקרב חולים עם זיהומים נרכשים בבתי חולים. המחקר נמצא בשלבי עיבוד נתונים.


בהכנה במכון הלאומי לבקרת מחלות, הצעה לאיסוף מידע תקופתי על זיהומים נרכשים בבתי חולים, בשיתוף עם איגוד הרופאים המומחים למחלות זיהומיות, ועם הנהלות בתי החולים. נבחנות עתה חלופות לדרכי איסוף המידע.


משרד הבריאות פועל לשיפור הדיווח של בתי החולים, על היקף התחלואה בזיהומים נרכשים. כן נשקל ביצוע סקר ארצי גדול לקביעת היקף התופעה.

תכנון כוח אדם במקצועות הרפואה

הגוף המבוקר: משרד הבריאות

א. ריכוז ממצאי הביקורת

2. 
משנת 1995 ואילך התריעה המועצה הלאומית לדימות (הפקת דמות באמצעים אקוסטיים, אלקטרוניים, תרמיים וכד', לאבחון; למשל: רנטגן, רפואה גרעינית, טומוגרפיה ממוחשבת ודימות מגנטי), לפני הנהלת המשרד על מחסור בכוח אדם, אולם המשרד לא עשה את הדרוש לתכנון כוח אדם בתחום זה: אין לו נתונים על צורכי המערכת ולא קוימו דיונים ממשיים בעניין. 

3. 
גורמים שונים במשרד ומחוצה לו קראו לבחון את המגמה המגמה הגוברת לאקדמיזציה של כוח האדם הסיעודי, אולם בחינה כזאת לא נעשתה, והנהלת המשרד אף לא קיימה דיון מקיף בעניין. 

ב. מצב תיקון הליקויים

משרד הבריאות

2. 
בשנת 2002 הקים מנכ"ל המשרד ועדה לאקדמיזציה, שבחנה את נושא הדימות. הוועדה דנה בנושאים הבאים: אקדמיזציה, פיתוח מקצוע - פיתוח תארים אקדמיים ברמות גבוהות, רמות בסיעוד, ותמהיל - היחס שבין אחיות מוסמכות לבין אחרים.

3. 
הסוגיה שהועמדה לדיון בוועדה בנושא האקדמיזציה, היתה: "מקומה של האקדמיזציה בחינוך אחיות, השפעתה, ובהתאם לכך, ההיקפים הנחוצים להכשרה".

עמדת הוועדה היתה: הצפי לעתיד הוא עלייה במספר החולים הכרוניים במדינת ישראל. מצב זה מחייב הגדלת מספר האחיות האקדמאיות, שתוכלנה להתמודד עם המורכבות הרפואית של החולים. יש לשאוף לכך שכל אחות מוסמכת תהייה בעלת תואר ראשון בסיעוד. דגש מיוחד הושם על סיעוד כתואר גנרי בהליך האקדמיזציה של האחיות.

על מנת להגיע להסכמה ליישום המלצה זו, קיים משרד הבריאות דיון ב-30.6.2004, בו נדונה שאלת האקדמיזציה והשלכותיה על מערכת הבריאות. בדיון השתתפו הנהלת משרד הבריאות, נציגים של מערכות בתחום הבריאות, מחנכים בסיעוד וברפואה, המועצה להשכלה גבוהה, ונציגי כל המקצועות המועסקים בבריאות.

הובעה עמדה תומכת וגורפת לתהליך האקדמיזציה. יחד עם זאת, הובעו חששות לגבי תהליכים נלווים, כמו: הקטנת מספר האחיות שיוכשרו , רמת ההכשרה שתהיה תלויה בחופש אקדמי בלבד, וגורלם של התפקידים הפשוטים יותר, שלא יהיו מעתה מתפקידה של האחות.

סוגיות אלה יעמדו על סדר יומם של מקבלי ההחלטות בתקופה הקרובה, במטרה למצוא

פתרונות להם.

ביטול, התליה והגבלה של רישיונות במקצועות הרפואה

הגוף המבוקר: משרד הבריאות

א. ריכוז ממצאי הביקורת

1.
המשרד לא הכין נוהל להסדרת הליכי העבודה בנושא. הבדיקה העלתה, כי הרישיונות לא הופקדו כנדרש; הופקדו רק כשליש מהרישיונות של רופאים וכמחצית מהרישיונות של עובדי הסיעוד. הרישום על הפקדת הרישיונות בלשכות הבריאות לקה בחסר, והאגף למקצועות רפואיים במשרד לא ניהל מעקב בנושא.

2.
המשרד לא הקפיד על פרסום ביטול והתלייה של רישיון ב"רשומות" כנדרש. לא היה פרסום בעיתונים בעניינים של ביטול או התליה של רישיון. 

6.
במערך המידע התגלו שיבושים רבים בשמות בעלי המקצוע ובמספרי תעודות הזהות שלהם; שיטת רישום השמות בהודעות של המשרד לא הייתה אחידה, והדבר הקשה על מוסדות הבריאות לאתר את בעלי המקצועות.

7.
ב"שירותי בריאות כללית" הועסקו כ-50 עובדים ותיקים שלא הייתה להם "תעודת הכרה במעמד", בניגוד להנחיות המשרד. 
ב. מצב תיקון הליקויים

משרד הבריאות

1. 
האגף לרישוי מקצועות רפואיים הכין נוהל בנושא.

רופאים שרישיונם הותלה, נדרשים להפקיד הרישיון בלשכת הבריאות הסמוכה למקום מגוריהם. רישיונות שהותלו לתקופה של עד שלושה חודשים, מתויקים בלשכת הבריאות. הודעה כי הרישיון הופקד בלשכה ובאיזה תאריך, נשלחת מהלשכה לאגף לרישוי מקצועות רפואיים.


רישיונות שהותלו לתקופה מעל לשלושה חודשים, מופקדים בלשכת הבריאות ומועברים במקרים הרלבנטיים, יחד עם תעודת המומחה, לתיוק בתיק האישי שבאגף לרישוי מקצועות רפואיים.


בשני המקרים, נמסר לרופא אישור לשכת הבריאות על הפקדת הרישיון, ומובהר, בכתב ובעל פה, כי חודש לפני תום ההתליה, על הרופא לפנות ללשכה בכתב, לתיאום פגישה לשם קבלת הרישיון בחזרה. הרישיון מוחזר לבעליו עם תום תקופת ההתליה. העתק הבקשה נשלח לאגף לרישוי מקצועות רפואיים.


נוהל זה הובא לידיעת הנוגעים בדבר בכל לשכות הבריאות.


משנת 2004, לשכות הבריאות, הלשכה המשפטית והאגף לרישוי מקצועות רפואיים, מקפידים יותר בבקרה על הפקדת הרישיונות.

ההתליות מרוכזות בקלסר מיוחד באגף לרישוי מקצועות רפואיים, ומוקלדות למחשב. בתום כל שנה מונפק דו"ח, המסכם את כל ההתליות שהונפקו והופצו באותה שנה.
2. 
נקבע עם הלשכה המשפטית במשרד הבריאות, כי תאריך התחלת ההתליה המשמעתית, ייקבע תמיד לשלושה חודשים לפחות, לאחר החלטה והמלצת הוועדה שדנה בקובלנה, על מנת לאפשר סיום ההליכים הנדרשים לאישור ההתליה והפצת המידע ברבים, וכדי לאפשר לערער בטרם נשלחה הודעת ההתליה בתפוצה רחבה.
6.
ההודעות על ההתליה נשלחות בדואר רגיל. החל מחודש יוני 2004 נשלחות הודעות ההתליה בדואר רשום. בעתיד תועבר הודעת ההתליה גם בדואר אלקטרוני. עד כה, רק 200 מתוך כ-400 נמענים אליהם נשלחה ההודעה בנדון, השיבו למשרד הבריאות מהו הדואר אלקטרוני שלהם.

בעתיד תפורסם באתר האינטרנט של משרד הבריאות, רשימה של כל הרופאים ורופאי השיניים המורשים במדינת ישראל. כל אזרח יוכל לברר אם לרופא רישיון תקף, או שהרישיון הותלה, ואם הרופא בעל תעודת מומחה בתחום רפואי כלשהו במדינת ישראל.
7.
הנפקת תעודת ההכרה במעמד מטעם משרד הבריאות, מתבססת על הסדר מינהלי ולא על חוק. מכאן שלא חלה על קופות החולים חובה להעסיק רק את מי שבידיו תעודת הכרה במעמד.
מחיר שירותי בריאות בבתי החולים הכלליים

הגופים המבוקרים: משרד הבריאות; משרד האוצר - אגף התקציבים; שירותי בריאות כללית 
א. 
ריכוז ממצאי הביקורת
1. 
על משרד הבריאות לבדוק ולעקוב אם ובאיזו מידה משפיעה שיטת מחיר אחיד של יום אשפוז, על התנהלותם של בתי החולים. ראוי שהמשרד ומשרד האוצר ישקלו, בהתאם לממצאים, את הצורך לשפר את שיטת המחיר האחיד הממוצע ליום האשפוז או לשפר כלים משלימים לה, כגון שיטת תקרות הצריכה. 

3. 
במועד סיום הביקורת (ספטמבר 2003) המשרד ומשרד האוצר טרם הסכימו על דרכי הפעולה לפתרון נושא מחיר דיפרנציאלי לאשפוז ביחידת טיפול נמרץ, וממילא טרם נקבע כל שינוי במחיר אשפוז במחלקה לטיפול נמרץ, שעשוי להיות מרכיב בפתרון.

4. 
על המשרד ומשרד האוצר להגיע למחיר בסיסי מוסכם של יום אשפוז ולבחון את מנגנון עדכון מחירון.
5. 
המשרד החל לקבוע שיטת תגמול שונה - תגמול לפי מקרה - מתחילת שנות התשעים. אם החליט המשרד להציע מחיר שונה מממוצע העלויות הכרוכות בביצוע הפעולה, עליו ליידע את ועדת המחירים הבין-משרדית, את בתי החולים ואת הקופות, כדי שיוכלו להביע את עמדתם בעניין לפני אישור המחיר.
7. 
מחירון המשרד לשירותים אמבולטוריים כלל תעריפים אשר נקבעו לפני שנים רבות, ומאז עלו אלה לרוב רק בשיעורי העדכון של מחיר יום האשפוז. קיים פער ניכר בין מחיריהם במחירון המשרד, בין עלויותיהם האמיתיות לבתי החולים הממשלתיים ובין מחיריהם בשוק או עלות ביצועם באמצעות הקופות. 
9. 
חולים במצב מסובך, חולים הסובלים מתחלואה כפולה וחולים המטופלים בדיאליזה זמן ממושך,שמחיר הטיפול בהם יקר ממחיר טיפול הדיאליזה הממוצע, מופנים לבתי החולים, וכך יוצא שבתי החולים מטפלים לעתים בחולים שעלות הטיפול בהם גבוהה מתעריפי המשרד. לדעת משרד מבקר המדינה, תשובת המשרד מחזקת את הצורך לבחון מחדש את התעריפים האמבולטוריים ולבדוק אם אלה מתגמלים את בתי החולים בהתאם לעלויותיהם. 
10. 
במקביל למרפאות חוץ שנותנות שירותים אמבולטוריים באמצעות רופאי בתי החולים, הוקמו מרפאות מומחים, מכוני בדיקות, מכוני דימות, מכוני דיאליזה ומעבדות. במקרים רבים כוח האדם המאייש את המרפאות שמחוץ לבתי החולים הוא אותו כוח אדם המועסק בבתי החולים. אולם כאשר תהליך היווצרות התשתיות אינו מתואם ונעשה, בין היתר, משיקולי עלות וללא בדיקת צורכי הבריאות הלאומיים, נוצר לעתים כפל תשתיות שהוביל לאי-ניצול מלוא הפוטנציאל של התשתיות הקיימות או יצר עודף כושר ייצור. אף שאין מניעה כי פעולות שאפשר לעשותן בקהילה ייעשו גם במסגרת בית החולים ולהיפך, מן הראוי שהמשרד יבחן את היקף התשתיות הקיימות והנדרשות לשם השגת יעילות בהקצאת המשאבים.
12. 
רוב המערכות הבסיסיות הנחוצות לתפעול יעיל של בתי החולים - ניהול חולים, ניהול משאבי אנוש, ניהול לוגיסטי, מערכת פיננסית ומערכת לתפעול "רצפת הייצור" (מעבדות, מכונים, חדרי לידה, חדרי ניתוח), אשר קיומן ופעולתן התקינה חיוניים להטמעת מערכת תמחיר, עדיין אינן פועלות בהם כראוי.
16. 
תקרות הצריכה יוצרות תמריץ חיובי לצריכה שבה ההוצאה המשתנה קטנה, כלומר לרפואה מיושנת ועתירת כוח אדם, ותמריץ שלילי לרפואה מתקדמת עתירת טכנולוגיות וחומרים יקרים.
17. 
כאשר הקופות נדרשות לרכוש בעצמן ציוד או חומרים רפואיים ולהביאם לבתי החולים, הן אינן נהנות מההנחה שהיו מקבלות, אילו שילמו לבתי החולים את עלות השירות עם החומר או הציוד לאחר החריגה מתקרת הצריכה שלהן. גם הבקרה של הקופות על בתי החולים נפגמת, כיוון שלטענתן לעתים בתי החולים אינם משתמשים בטיפול הרפואי בכל כמות התרופה שמביא החולה, ובעודפים יכולים בתי החולים להשתמש לצרכים אחרים.

21.
 נמצא שלמרות התנגדות אגף התקציבים לחלק מהתעריפים שהציע המשרד, לא הביעו חברי ועדת המחירים את התנגדותם לתעריפים ולא דנו בהם בשנת 2003, כפי שדורש נוהל ועדת המחירים. אולם בגלל ההתנגדות של אגף התקציבים לא פרסם המשרד את כל התעריפים שהציע, ועדכוני מחירים רבים הוקפאו, אף על פי שמבחינה פורמלית, בהיעדר התנגדות של אחד מחברי הוועדה, התעריפים היו אמורים להיכנס לתוקף אוטומטית. מדובר בעשרות תעריפים, חלקם בגין שירותים רפואיים חדשים, וחלקם - תעריפים מעודכנים של שירותים קיימים. מכל האמור עולה שאי-ליבון המחלוקות ואי-שיתוף פעולה בין המשרדים גרם לשיתוק ועדת המחירים ולאי-פרסום תעריפי שירותים רפואיים שונים. דבר זה עלול לגרום לפגיעה בהספקת שירותים רפואיים ולפגיעה בחולים. לדעת משרד מבקר המדינה, אם משרד האוצר סבור כי קיימת בעיה בנוהל ועדת המחירים, עליו לקיים דיון בנושא עם המשרד, ולהגיע לדפוס פעולה שיאפשר שיתוף פעולה.
22. 
המשרד אינו מודע לקיומם של הסכמים שחתמו הקופות עם בתי החולים של הכללית. עובדה זו עלולה להקשות עליו לבחון אם התנאים שנקבעו בחוק ההסדרים מקוימים בהסכמים ולהבטיח למבוטחים בקופות מתן שירותים רפואיים ברמה נאותה ובאיכות וזמינות טובות, כמתחייב מהוראות חוק ביטוח בריאות.
24. 
לנוכח העובדה ששוק מערכת הבריאות אינו שוק משוכלל, יש חשיבות לפיקוח הממשלתי, אולם כל עוד הגורם המפקח - המשרד - הוא גם הבעלים של בתי החולים הממשלתיים, שאלת יכולתו למלא את תפקידיו כמפקח נותרת בעינה. 
ב. מצב תיקון הליקויים

משרד הבריאות

1.
משרד הבריאות מודע ליתרונות ולחסרונות הטבועים במחיר יום אשפוז כשיטת תשלום. לצד שיטה זו קיימים כלים משלימים, כמחירים דיפרנציאליים, קפינג (CAPING - תשלום לפי מספר מבוטחים), והסכמים גלובליים. משרד הבריאות עוקב ובוחן את האיזון בין כלים אלו, ופועל לביצוע התיקונים הנדרשים. העיוותים הקיימים אינם נובעים רק מהשימוש במחיר יום אשפוז, אלא גם מעיוותים בבסיס התמחור של מחיר יום אשפוז.

3.
הנושא ידון במסגרת ועדה בראשות המנכ"ל, שבוחנת את תעריפי בתי החולים, בהתאם להחלטת הממשלה להפחתת מחיר יום אשפוז במחלקות פנימיות.

4. 
טרם התקבל אישור משרד האוצר לתמחר מחדש את בסיס המחיר של יום האשפוז. 

5.
לפני כל אישור מחיר חדש, מעביר משרד הבריאות את המחיר המוצע ומרכיביו, לידי קופות החולים ובתי חולים. לאחר קבלת תגובות בתי החולים וקופות החולים, מועבר המחיר, מרכיביו ותגובות בתי החולים וקופות החולים, לאישור ועדת המחירים.

7.
משרד הבריאות פועל לעריכת מכרז לרכישת שירותי תמחור מספק חיצוני. תמחור שירותי בתי החולים על ידי גוף חיצוני, יאפשר עדכון מהיר של מחירון שירותי בתי החולים. חוסר הסכמה בין משרדי הבריאות והאוצר, מעכב לעת עתה את פרסום המכרז.

9.
שוק הבריאות מאופיין ב-CREAM SKIMMING (העדפת אוכלוסיות רווחיות יותר כי הסיכון הבריאותי שלהן נמוך, ודחייה וגרימת קשיים לנגישות לטיפול רפואי לאוכלוסיות אחרות); תופעה זו היא תוצאה של השימוש במחיר ממוצע במטרה לנטרל כשלי שוק אחרים, כגון SUPPLIER INDUCED DEMAND (ביקוש מוטה הצע - כשלחולה אין מידע על מצבו ועל עלות הטיפול בו), או תופעת MORAL HAZARD (הגוף המבטח אינו יודע את רמת החולי של המבוטח, ולכן בכיסוי ביטוחי יש עודף שימוש בשירותי בריאות). המחירים במערכת הבריאות נקבעים במטרה לשמור על איזון בין כשלי השוק השונים. לאור צרכים אלו, בוחן משרד הבריאות שינוי בכללי התגמול, ובטיפולי דיאליזה בפרט.

10.
הסבסוד הצולב הקיים בין שירותי המרפאות לבין שירותי האשפוז, הוא היסוד המונח בבסיס כפל התשתיות. תמחור שירותי בתי החולים אמור לספק את המידע אשר יאפשר לתמחר נכונה את שירותי האשפוז ואת שירותי האשפוז, המסובסדים כיום באמצעות מחירים יקרים לפעילות מרפאתית.

12.
משרד הבריאות פועל ליישום מערכת תמחור מרכזית. השלמת פרויקט  נמ"ר (ניהול מרכזים רפואיים) ומערכות מחשוב אחרות, ייצרו תשתית המאפשרת הכנסת מערכת תמחור לבתי החולים. הדרישה לתקצוב המערכת כלולה בדרישות התקציביות של משרד הבריאות לשנת 2005.


מערכת תמחור מרכזית תוכל לספק מידע לתמחור שירותי בריאות, נושא שהוא מתפקידיו של משרד הבריאות. כן תוכל המערכת לספק מידע אמין על עלויות הייצור של שירותי הבריאות, ובכך תוכל לשמש כלי להקצאה וויסות של מקורות מערכת הבריאות.


במספר בתי חולים מנוצלת תשתית המחשוב להוספת מערכות תמחור. מערכות אלו ממומנות על ידי בתי החולים עצמם, ומשרתות את צרכיהם.

16.
במסגרת קביעת נוסחת הקפינג לשנת 2005, מתחשבים משרדי הבריאות והאוצר בבעיות בשיטה הקיימת, כגון העדפה של בית החולים למתן שירותים המבוססים על תשומות כוח אדם על פני טכנולוגיות יקרות, עתירות אביזרים וציוד מתכלה, וכן הסטה של חולים ממוסד רפואי למשנהו, שלא מתוך שיקולים רפואיים או טובת הלקוח. 

17.
השילוב של קפינג קשיח ואחיד לכלל השירותים, לצד תקציבי קניות מצומצמים, ותקצוב גרעוני מובנה, מביא לכך שבתי החולים לא מסוגלים לספק שירותים הכוללים תרופות או אביזרים יקרים, אלא בכמויות מצומצמות בלבד.


ההנחה אותה אמורה הקופה לקבל בגין חריגה מתקרת הצריכה, נועדה למתן את ה"רווח" של בית החולים לאחר כיסוי הוצאותיו הקבועות. רווח זה אינו קיים בשירותים בהם ישנו מרכיב ניכר של הוצאה משתנה. ההסדרים בין קופות החולים לבין בתי החולים לגבי הספקת אביזרים ותרופות יקרות, כוללים גם כלי בקרה על השימוש בתרופות ובאביזרים.

21.
משרדי הבריאות והאוצר הסדירו את מרבית המחלוקות הנוגעות לאישור תעריפים במערכת הבריאות, וחלקם כבר אושרו. התעריפים הנוספים אמורים להיות נדונים ומאושרים בהקדם.

22.
חוק ביטוח בריאות ממלכתי, התשנ"ד-1994, מחייב את כל בתי החולים להעביר לאישור המשרד, הסכמים עם קופות החולים. הסכם שלא אושר על ידי המשרד, אינו תקף.

24.  משרד הבריאות, כבעלים של בתי החולים הממשלתיים, מתערב לעיתים רחוקות בהסכמים בין בתי חולים לבית קופות חולים.

תקנים, נוכחות, תורנות, כוננות ועבודה פרטית

הגופים המבוקרים: משרד הבריאות; משרד האוצר - אגף התקציבים, אגף החשב הכללי, נציבות שירות המדינה; שירותי בריאות כללית 
א. 
ריכוז ממצאי הביקורת
3. 
צוות משותף למשרד הבריאות ולמשרד האוצר, קיים דיונים במהלך שנת 2003, כדי לגבש עמדה בנוגע לדוח הוועדה הציבורית לבחינת הרפואה הציבורית ומעמד הרופא בה, אולם עד פברואר 2004 לא הגיש מסמך מסכם, שיהיה מקובל על דעת שני המשרדים.

5. 
באוגוסט 2001 פנה הממונה על מערכת הבריאות בנציבות אל אגף חקירות משמעת בנציבות והמליץ לו לעשות חקירה מתוכננת ומקיפה בעקבות "מידע ממקורות שונים, כולל של חלק מהרופאים עצמם, כי לא מעט רופאים נוטים להעדר מהעבודה בימי שישי ללא קבלת היתר לכך וללא השלמת שעות העבודה החסרות ביתר ימי השבוע". מנהל האגף לחקירות משמעת דאז לא השיב על הפנייה האמורה. עד מועד סיום הביקורת, אוגוסט 2003, לא נעשתה חקירה בנושא האמור. 

6. 
נוכח המעבר של העובדים במשק, ובכללם האחיות, עובדי המעבדה ועובדי המינהל והמשק בבתי חולים, לשבוע עבודה בן חמישה ימים, ונוכח הפעילות המצומצמת בבתי החולים בימי שישי, הנובעת בין היתר מהיעדרותם של בעלי מקצועות העזר הרפואיים, יש להסדיר את המעבר של הרופאים לשבוע עבודה בן חמישה ימים.

7. 
בבחינת עבודתם של הרופאים מחוץ לבית החולים, לצורך מתן אישור לעבודה נוספת יש להתחשב, לא רק בהיקף שעות עבודתם ובמספר מסגרות העבודה שהם עובדים בהן, אלא גם באחריות הנובעת מסוג הפעילות שהם מבצעים מחוץ לבית החולים וממידת זמינותם לחולים שהם מופקדים עליהם בכל מקומות העבודה. 

9. 
עד ינואר 2004 לא היה בידי המשרד והנציבות מידע על מספר הרופאים שנוכו 5% משכרם בשל עיסוק בפרקטיקה פרטית מקרב 24 רופאים שנחקרו, ונקבע כי עליהם להשיב כספים, ומקרב רופאים אחרים בבתי החולים הממשלתיים שהצהירו על עיסוקיהם בעבר. המשרד והנציבות גם לא קבעו דרכים לפיקוח ובקרה שוטפים על עיסוק של רופאים בפרקטיקה פרטית ובעבודה פרטית כדי למנוע מרופאים לעסוק בכך ללא אישורים מתאימים.

10. לא כל בתי החולים הזינו למערכת המרכזית הממוחשבת לכוח אדם, שבנציבות שירות המדינה, את מלוא הנתונים על עבודה פרטית של רופאיהם.

14. 
במקצת המחלקות חלק ניכר מהתורנויות נעשות בידי תורני חוץ; הדבר בולט בעיקר במחלקות שמספר המתמחים בהן קטן. ריבוי תורני החוץ מעיד לכאורה על מחסור ברופאים מתמחים ומדגיש את הצורך שהמשרד, הנציבות והכללית יבחנו מחדש את התקנים של רופאי בתי החולים. 

18. 
למרות חשיבות הנושא הנהלות בתי החולים אינן אוספות נתונים על מידת אכיפתן של ההוראות שנקבעו בהסכם הקיבוצי מיולי 2000 ועל השפעתן על תפקוד בתי החולים. לדעת משרד מבקר המדינה, על בתי החולים ועל המשרד לפעול לאיסוף נתונים על נוכחות הרופאים בבתי החולים לאחר ביצוע תורנות, לעשות בקרה על מילוי הכללים שנקבעו בהסכמים ולבחון את ההשפעות שיש לכללים אלה על יעילות תפקודו של בית החולים. 

20. 
בבתי החולים אין מנגנונים לבקרה על היענות של כוננים לקריאות מבית החולים: אין מעקב אחר "זמן התגובה" של הכוננים מרגע שנדרשו להגיע לבית החולים או לתת ייעוץ. כמו כן אין רישום של שעת בואם של כוננים לבית החולים שיוכל לשמש מדד לבדיקת העומס על התורנים והכוננים במחלקות ואין דיווח מסודר של הכוננים על מהלך הכוננות - הפעולות שעשו והייעוצים הטלפוניים שנתנו. נמצא, כי רישום הפעילות הרפואית נעשה רק בתיקים האישיים של החולים, וגם הוא לא תמיד מאפשר לדעת אם הייתה התייעצות טלפונית עם הכונן או אם הכונן בא לבית החולים. 

ב. מצב תיקון הליקויים

משרד הבריאות

3. 
ביום 9 לנובמבר 2004, העביר משרד הבריאות את עמדותיו להמלצות הוועדה לבחינת הרפואה הציבורית ומעמד הרופא בה, למנכ"ל משרד ראש הממשלה, בנושאים להלן:

1. 
קביעת עלות סל שירותי הבריאות ואופן עדכונו.

2. 
מקורות המימון.

3. 
הקצאת המימון לקופות החולים.

4. 
בחירת רופא במערכת הציבורית (שר"פ).

5. 
תוכניות ביטוח בריאות משלים של קופות החולים.

6. 
דפוסי ההתחשבנות במערכת הבריאות.

7. 
מעמד, מבנה וארגון מחדש של בית החולים הציבורי.

7.1.
תאגוד בתי חולים/הפיכת בתי חולים לחברות ממשלתיות.

7.2. 
מבנה חטיבתי.

7.3. 
מערך התקינה בבתי החולים הציבוריים.

7.4. 
כהונה ושכר של מנהלי מחלקות ויחידות.

7.5. 
מקצועות במצוקה.

7.6.
מחלקות מוכרות להתמחות, התמחויות ומומחים.

8. 
הבטחת איכות.

9. 
רפואה ציבורית בקהילה.

9.1. 
קידום בריאות האם, הילד והמתבגר.

9.2. 
רפואה ראשונית בקהילה.

9.3.
רפואה מקצועית בקהילה.

10. 
מבנה העסקה ושכר הרופאים במערכת הציבורית.

11. 
ניהול סיכונים ורשלנות רפואית.

12. 
בחינות גמר אחידות ורישום תקופתי של רופאים.

13.
 מחקר רפואי.

14. 
מחשוב ארצי של הרשומה הרפואית.

נציבות שירות המדינה

5. 
היעדרות רופאים בימי שישי, נבדקת במסגרת חקירה שמקיימת יחידת המשמעת לגבי הפרקטיקה פרטית.

6. 
הנושא מצוי על סדר יומם של המעסיקים והרופאים, במסגרת המו"מ הקיבוצי על הסכם עבודה חדש. 

7. 
בחינת עבודתם של הרופאים מחוץ לכותלי בית החולים, נדונה במסגרת המו"מ הקיבוצי, בין הרופאים למעסיקים.

9.
יחידת המשמעת בנש"מ סיימה הטיפול בעניינם של 24 הרופאים, שנדרשו להשיב כספים בשיעור של 5% משכרם. הוחלט שלא להעמיד לדין משמעתי את הרופאים שנדרשו להשבת כספים. עם זאת, לחלק מהרופאים נרשמה הערה בתיק האישי, בנוסף לדרישה להחזר 5% משכרם.


בעקבות בדיקת עבודה פרטית ופרקטיקה פרטית של רופאים עובדי מדינה, פרסמה נש"מ הנחיות כתובות, שעיקריהן פורסמו בהודעת נש"מ סג/3: עבודה פרטית ופרקטיקה פרטית של רופאים עובדי מדינה, מ-24.10.2002. ההודעה מגדירה פרקטיקה פרטית, וקובעת כללים למבקשים לעסוק בפרקטיקה פרטית בהיתר.


נש"מ תחריף הצעדים הננקטים על ידה, במטרה להגביר הפיקוח והבקרה על עבודת הרופאים בפרקטיקה פרטית.

10.
שופרה הזנת הנתונים למערכת הממוחשבת של נש"מ, על עבודה פרטית של רופאים.

14.
בהכנה, עבודת מטה של משרד האוצר ונש"מ, כחלק מיישום דו"ח ועדת אמוראי: הוועדה לבחינת הרפואה הציבורית ומעמד הרופא בה, משנת 2002. הנושא נדון גם במסגרת המו"מ הקיבוצי בין המעסיקים לרופאים.

משרד הבריאות

18.
המשרד בוחן, באמצעות ביקורות הנעשות בתדירות גבוהה בבתי החולים הממשלתיים, את יישום הנחיות סיום עבודת המתמחה לאחר שביצע 24 שעות תורנות.

הבקרה על הנוכחות תשתפר, עם יישום שעון נוכחות ממוחשב ביחידות. כיום דיווח הנוכחות של הרופאים הינו ידני, בהתאם להסכם קיבוצי משנת 1991.

20.
בהכנה, חוזר המבהיר את מחויבויותיו של "כונן העל". החוזר נמצא עדיין בסבב הערות.
מערכות הנדסיות חיוניות 

ותשתיות אשפוז בבתי חולים

הגופים המבוקרים: משרד הבריאות; משרד האוצר; משרד התשתיות הלאומיות; שירותי בריאות כללית 
א. 
ריכוז ממצאי הביקורת
4. 
במרבית בתי החולים שנבדקו (ברזילי, פוריה, כרמל, מאיר העמק וקפלן), מיתקנים שאינם מתאימים להוראות החלות על מתקני חשמל באתרים רפואיים, ובהם חדרי ניתוח, חדרי מיון כללי ומיון ילדים ומכוני דיאליזה. 

9. 
על הנהלת המשרד לגבש עמדה ברורה בעניין יישום מסקנות המחקר משנת 2001, לחיזוי עלויות תחזוקה בבתי חולים, כדי לגבש קריטריונים ומדדים לניהול תחזוקה של בנייני בתי חולים, ולהפיצה בכתובים לבתי החולים. בין היתר, מן הראוי שתיקבע רמת התחזוקה המינימלית שעל בתי החולים לקיים, בהתחשב במשאבים המוגבלים ובשיקולים של עלות - תועלת.

11. 
נוכח המשך ההידרדרות של מצב התשתיות והמערכות ההנדסיות והשפעותיו על הטיפול בחולים, על בטיחותם ובטיחות העובדים, יש לדון בדרכי התכנון והתקצוב של פעולות התחזוקה, ולקבל החלטות בנושאים אלה על סמך מדדים מקצועיים. על המשרד ומשרד האוצר בשיתוף עם הנהלות בתי החולים לבחון את שיטת התקצוב והיקפו, ולקבוע כללים ברורים לתחזוקת התשתיות והמערכות.

13. 
בסקר שעשה הטכניון ברמב"ם ובפוריה בשנים 2000-2002 נמצא, שהם אינם עושים בדיקות תקופתיות בכמה תחומים: בינוי - בתחום גימור פנים; חשמל - בתחום אבזרי קצה; מים - בדיקת אבזרי קצה ואיתור כשלים אופיניים, כמו נזילות מים וסתימות ביוב; תקושת - בדיקת רכיבי מערכות הקריאה חולה-אחות, כריזה וטלפונים. משמעות הדבר היא, שאין עושים פעולות תחזוקה מונעת בתחומים האמורים אלא רק תחזוקת שבר, שבדרך כלל יקרה יותר.

16. 
בארבעה מבתי החולים שנבדקו אירעו אירועים מיוחדים שלא דווחו למינהל רפואה. סקירת הדיווחים שהגיעו למחלקה העלתה שלא כל דיווח על אירוע מיוחד מגיע למשרד בתוך 24-48 שעות. אי דיווח על אירועים מיוחדים כמפורט בתקנות בריאות העם, הוא הפרה של התקנות. על המשרד לרענן את ההוראות בעניין זה, ולקיים בקרה על מילויין. הביקורת בעניין אירועים מיוחדים שהיו בכמה בתי החולים מעלה שחלק מהם קרו משום שהעובדים לא ידעו היטב את ההוראות.

17. 
מינהל רפואה נוהג להעביר לידיעת היועץ למינהל התכנון אירועים מיוחדים בעלי רקע הנדסי, אולם הביקורת העלתה, שלא כל האירועים המיוחדים הובאו לידיעת היועץ, ולכן הליכי הפקת הלקחים לא היו מלאים.

18. 
על המשרד לדרוש שיומצא לו מידע מלא על כל האירועים המיוחדים והתקלות שהרקע שלהם הנדסי, ועליו לשפר את מתכונת הפקת הלקחים שלו עדי שיהיה אפשר למסור את המידע באופן שוטף לכלל מוסדות הבריאות, בצירוף הנחיות להפקת לקחים, כדי שהם יוכלו להפיק את התועלת המרבית מהמידע ולמנוע או לצמצם ככל האפשר תקלות דומות.

23. 
אף על פי שבתי החולים מדווחים על הדרכות שנעשו ועל נהלים שקבעו בנושא תקלות במערכות החשמל, אף אחד משמונת בתי החולים שנבדקו לא דיווח כי תרגל תרחיש של תקלות במערכות החשמל. על המשרד לשקול אם לחייב את בתי החולים לתרגל תרחישים כאלה. אילו נעשו לעובדים רבים ככל האפשר תרגולים של מצבים הנגרמים עקב הפסקת חשמל, ייתכן שהיו נמנעים לפחות חלק מהליקויים שהועלו.

ב. מצב תיקון הליקויים

משרד הבריאות

4.
נערך מיפוי מתקנים בכל בתי החולים. הוגשה בקשה לאישור תקציב לשיפוץ המתקנים בתקציב לשנת 2005.

9.11.
במשרד הבריאות פועלת ועדה הבוחנת מדיניות אחזקה בבתי חולים. המלצות הוועדה בהכנה.

13.
לאחר קביעת מדיניות אחזקה, תועבר לבתי החולים הנחיה מתאימה. 

16.17.
ביום 18.3.2004 הופץ חוזר מינהל רפואה, מספר 7/2004, המורה על חובת הדיווח.

18.
ביום 30.3.2004 הוקמה ועדה להפקת לקחים, מכל האירועים המיוחדים והתקלות, שהרקע שלהם הנדסי.

23.
המינהל לתכנון ובינוי, עורך עתה מידי שבוע בבתי החולים, הדמית הפסקת חשמל, לבדיקת המערכות.

משרד החינוך, התרבות והספורט
חינוך קדם יסודי - סדרי מינהל וניהול כספי

הגוף המבוקר: משרד החינוך, התרבות והספורט

א. 
ריכוז ממצאי הביקורת
3. 
המשרד אינו דורש מהרשויות המקומיות לדווח לו על השימוש שהן עושות בכספים שהוא מעביר להן למימון הגנים, ואף אינו מפקח על כך בדרך אחרת. לדעת משרד מבקר המדינה, ראוי שהמשרד יפקח על הכספים הרבים שהוא מעביר לרשויות המקומיות בכל שנה בעבור גנים, ויוודא שכל אחת מהן העבירה את מלוא הסכומים לייעודם וללא עיכובים.
ב. מצב תיקון הליקויים
משרד החינוך, התרבות והספורט
3.
משרד החינוך מתקצב את הרשויות המקומיות והבעלויות, על פי קריטריונים מוגדרים וברורים. במשרד לא קיים מנגנון, המבקש מכל הרשויות המקומיות, לדווח על השימוש שהן עושות בכספים שהמשרד מעביר להן למימון גני ילדים, מפאת העלות הגבוהה.
חשבות המשרד מפעילה ביקורות מדגמיות ושוטפות, הנערכות מדי שנה במדגם רחב, שהורחב בהיקפו לאחרונה.

בעקבות יישום מסקנות ועדת דברת, לפיהן על המשרד להעביר את מירב המשאבים העומדים לרשותו, במסגרת הקצאה שקלית, לרשויות ולבעלויות, יופעל נוהל דיווח, שיחייב את הרשויות והבעלויות. לפי נוהל זה, ניתן יהיה לבקר את אופן ניצול התקציב והעברתו ליעדים שנקבעו. 

הנוהל יופעל במהלך יישום הרפורמה, על-פי מסקנות ועדת דברת.
היבטים מינהליים בתהליך הטמעת מודל

ללימוד מתמטיקה בגני ילדים

הגוף המבוקר:  משרד החינוך, התרבות והספורט

א. 
ריכוז ממצאי הביקורת
8. 
לדעת משרד מבקר המדינה, על משרד החינוך להקפיד שעזרי למידה ייכנסו לשימוש במוסדות חינוך רק לאחר שצוות מקצועי בלתי תלוי יבחן את ערכם הפדגוגי וכן את עלותם בהשוואה לחומרי למידה חלופיים, שווי ערך. 

ב. מצב תיקון הליקויים

משרד החינוך, התרבות והספורט

8. 
ביום 21.11.2004 פנו מנהלת אגף א' מוסדות חינוך, והמפקחת מרכזת (מפמ"ר) מתמטיקה, שהיא המפקחת הראשית במקצוע במזכירות הפדגוגית, למנהל מטה המרכז הישראלי לחינוך מדעי וטכנולוגי (מל"מ), במכון ויצמן, בבקשה להקים ועדה קבועה במסגרת המל"מ. תפקיד ועדה זו יהיה לבדוק מעת לעת תוכניות העשרה ועזרי למידה במתמטיקה, המוצעים למערכת החינוך הקדם יסודי ולחינוך היסודי.

הנושא נדון ואושר על ידי הוועד המנהל של מל"מ ב-25.11.2004. ביום 26.12.2004 מינה מנהל מטה מל"מ, ועדה מקצועית קבועה, לבחינת תוכניות העשרה ועזרי הוראה במתמטיקה. תפקיד הוועדה יהיה לבדוק ולהמליץ לרשויות המתאימות במשרד החינוך, על אישור הכנסת תוכניות העשרה ועזרי למידה במתמטיקה, המוצעים לשימוש בחינוך הקדם יסודי.


מרצה מהפקולטה לחינוך באוניברסיטת חיפה, מונתה ליו"ר הוועדה. חבריה הם מאוניברסיטת תל-אביב, ממכון ויצמן למדע, ממכללת דוד ילין, ממכללת קיי וממטה מל"מ.


חברי הוועדה אינם מייצגים את המוסדות בהם הם עובדים, אלא מונו בזכות עצמם.

מפמ"ר מתמטיקה, מהאגף לחינוך קדם יסודי, ונציגה מהאגף לתכנון ולפיתוח תוכניות לימודים, על-אף שפורמלית אינן חברות בוועדה, תוזמנה להשתתף בישיבותיה, ותהיינה רשאיות הן להשתתף בישיבות הוועדה ולהביע את דעתן, והן לקבל את הפרוטוקולים של ישיבותיה.


הוועדה התבקשה לקבוע קריטריונים להכנסת תכניות העשרה ועזרי למידה במתמטיקה לגני ילדים, בחינת ערכם הפדגוגי, ואת עלותם בהשוואה לחומרי למידה חלופיים, שווי ערך. הוועדה התבקשה להתכנס ולבדוק מעת לעת, בקשות חדשות להכנסת תכניות העשרה במתמטיקה ועזרי למידה לגני הילדים.

      
הבקשות לבדיקת תכניות העשרה ועזרי למידה בחינוך הקדם יסודי, תוגשנה למטה מל"מ על ידי אגפי החינוך הקדם יסודי ותכנון ופיתוח תכניות לימודים. הוועדה רשאית לבקש הסברים וחומר נוסף, הן בכתב והן בעל-פה.


בתום הדיון בבקשה מסוימת, על הוועדה להגיש למטה מל"מ דו"ח מפורט, על הטיפול בבקשה ועל המלצתה בנדון. הדו"ח וההמלצות של הוועדה יועברו על-ידי מטה מל"מ, לרשויות המתאימות במשרד החינוך, על-מנת להחליט סופית, אם להיענות או לסרב לבקשת המציעים להכנסת התכנית/עזרי למידה לגני הילדים.

הוועדה תקבל תמיכה לוגיסטית - אדמיניסטרטיבית מהמזכירות במטה מל"מ.


משרד המשפטים
הכונס הרשמי

הגוף המבוקר: הנהלת בתי המשפט

א. ריכוז ממצאי הביקורת

8. 
נמצא, שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט. 

ב. מצב תיקון הליקויים

הנהלת בתי המשפט

8. 
כמתחייב מתקנות החברות (כללים בדבר מינוי כונסי נכסים ומפרקים ושכרם), התשמ"א-1981, בין התאריכים 1 ביולי 2004 ל-30.9.2004, מונו 93 כונסי נכסים ומפרקים בבתי המשפט המחוזיים, ובין התאריכים 1.10.2004 ל-31.12.2004, מונו 89  כונסי נכסים ומפרקים.


רשימת כונסי הנכסים והמפרקים תלויה לעיון הציבור על גבי לוחות המודעות במזכירויות בתי המשפט. 


החל מ-1 לינואר 2001, נכלל במאגר המינויים הממוחשב וברשימת כונסי הנכסים והמפרקים, גם שמו של השופט הממנה.

בתי הדין לעבודה

הגוף המבוקר: הנהלת בתי המשפט

א. ריכוז ממצאי הביקורת

15. 
על הנהלת בתי המשפט לקבוע פרקי זמן נאותים או מרביים לצורכי מעקב אחר הטיפול בתיקים ולייעל את סדרי העבודה והבקרה בבתי הדין לעבודה; על מזכירויות בתי הדין לעקוב אחרי התקדמות הטיפול בתיקים ולהביאם בעת הצורך לפני בית הדין כדי שיחליט על המשך הטיפול בהם, ולהקפיד על עדכון שוטף ונכון של הנתונים במערכת הממוחשבת, כדי להבטיח שהמידע בה יהיה אמין, עדכני ורלוונטי. כל אלה דרושים כדי לזרז את ההליכים, להביא לסיום הטיפול בתובענות, ולמנוע עינוי דין מהנזקקים לבתי הדין לעבודה.

ב. מצב תיקון הליקויים

משרד המשפטים
15. 
שר המשפטים הודיע לאגף ביוני 2004, כי ביחד עם נשיא בית המשפט העליון ונשיא בית הדין הארצי לעבודה , הקימו ועדה שתפקידה לבדוק את המבנה והתפקוד של מערכת בתי הדין לעבודה. יו"ר הוועדה הוא שופט עליון בדימוס, וחבריה הם משפטנים ומומחה ליחסי עבודה מן האקדמיה.


הקמת הוועדה אושרה על ידי הממשלה.
משרד הפנים
פנקס הבוחרים לכנסת השש-עשרה - מהימנות נתונים

החלטת ממשלה בק/55 - 29.3.2004

א. 
ועדה בינמשרדית, בראשות מנכ"ל משרד הפנים, ובהשתתפות נציגי משרד הפנים (מינהל אוכלוסין והיועץ המשפטי), משרד התחבורה, משרד האוצר, משרד הבריאות, המוסד לביטוח לאומי והאגף לביקורת המדינה במשרד ראש הממשלה, תכין נוהל ממשקים, בין המערכות הממוחשבות השונות של משרדי הממשלה, הרלוונטיים לנתוני מינהל האוכלוסין. הנוהל יכלול בין היתר הגדרות לגבי סוגי המידע, דרך ההעברה של המידע, מי יקבל מידע ומגבלות שיש להטיל על העברת המידע.

ב. 
הוועדה הבינמשרדית תקבל מהצוות הבינמשרדי לענין ישומים ביומטריים בשירות המדינה, שמונה על-פי החלטה מספר 2858(תמ/66) מיום 2.1.2003, את המלצותיו לגבי יישומים ביומטריים, ותבחן אפשרות לשילובן בממשקים.

ג. 
המלצות הוועדה הבינמשרדית יוגשו לוועדת השרים בתוך שמונה חודשים. מסקנות ביניים יוגשו לוועדת השרים בתוך 4 חודשים.

ד. 
הערות מבקר המדינה בדו"ח מספר 54ב' יובאו בחשבון בעת ביצוע ההחלטה.

ה. 
דיווח יימסר לאגף לביקורת המדינה במשרד ראש הממשלה. 

ביצוע ההחלטה

משרד הפנים 

א. 
הוועדה הבינמשרדית התכנסה ב-2.6.2004.


נבחרו ועדות משנה, שהוטלו עליהן המשימות הבאות: טיוב הנתונים המועברים בין גופי הממשלה השונים; קביעת נהלים על אופן העברת המידע בין גופים אלה; קביעת שינויי החקיקה המתבקשים.


הוועדה הטילה על היועץ המשפטי של משרד הפנים, לבדוק שינויי חקיקה  הנדרשים לנושא.

ב.
נציגי האגף לביקורת המדינה וביקורת פנימית בוועדה, הגישו הצעת החלטה לשילוב אמצעי זהוי ביומטריים בתעודת הזיהוי ובדרכון, לשיפור האימות והזיהוי.

ג.
ועדות המשנה של הוועדה הבינמשרדית, הגישו דיווחי ביניים. דו"ח סופי של הוועדה הבינמשרדית, צפוי ברבעון הראשון של שנת 2005. 

משרד הרווחה 
טיפול בעררים המוגשים על פי חוק שירותי הסעד, התשי"ח-1958
הגוף המבוקר: משרד הרווחה

א. ריכוז ממצאי הביקורת

1.
הוראות והנחיות מנכ"ל המשרד להפעלת ועדות ערר כלולות בתקנון לעבודה סוציאלית (תע"ס). הועלה, שנוסח התע"ס הקיים משנת 1992 לא עודכן; שבהוראות התע"ס ובנוהלי המחלקה כלולות גם הנחיות העלולות לפגוע ביכולת הפעלת שיקול דעתה העצמאי של ועדת הערר; ושהנהלים הקיימים אינם נותנים הנחיות מספקות ומקיפות על תהליכי עבודת המרכזות המחוזיות, וממילא אין אחידות בארגון העבודה בין שלושת המחוזות.

2.
אין בידי המשרד נתונים על שיעור העררים מכלל הבקשות שהוגשו ללשכות הרווחה.

ב. מצב תיקון הליקויים

משרד הרווחה

1. התע"ס בנושא הפעלת ועדות ערר, עודכן בנובמבר 2004.

2.
מערכת ממוחשבת יעודית לעררים, הוטמעה במשרד, והחלה לפעול בינואר 2005.

התערבות עובדי לשכות השר והמנכ"ל
בהשמת ילדים במעונות יום ובפנימיות

הגוף המבוקר: משרד הרווחה

א. 
ריכוז ממצאי הביקורת

1. 
השר ומנכ"ל המשרד רשאים למנות לעצמם, על פי שיקול דעתם, עוזרים ויועצים (להלן - עובדי לשכה). על משרות עובדי לשכה, המכונות לעתים "משרות אמון", חלות הגבלות שתכליתן היא הפרדה בין הדרג הפוליטי לבין הדרג המקצועי במשרד. על פי תקנון שירות המדינה (התקשי"ר) הם אינם רשאים להיות מעורבים בתחומי הביצוע של המשרד, ואינם רשאים להעביר מטעם השר הוראות לעובדים אלא באמצעות הנהלת המשרד. הועלה, שעובדים בלשכות השר והמנכ"ל, התערבו בתהליכי קבלת החלטות של הדרג המקצועי, בעניין השמת ילדים מסוימים במעונות יום ובפנימיות. התערבות כזאת אינה תקינה, ועשויה להתפרש כהוראה לדרג המקצועי לסטות מהכללים, ולהעדיף את מי שבשמם נקבו עובדי הלשכות, לעומת זכאים אחרים.
ב. מצב תיקון הליקויים

משרד הרווחה
1. 
מנכ"ל משרד הרווחה, מינה צוות, בראשות עובד בכיר של המשרד, שניסח נוהל "דרכי פעולה של עובדי לשכות שר/מנכ"ל בפניות פרטניות לקבלת סיוע".


הנוהל הופעל ב-1.11.2004.
משרד התיירות
הגנת מלונות באזור ים המלח מפני הצפה

הגופים המבוקרים: משרד התיירות; משרד האוצר; משרד התשתיות הלאומיות; מינהל מקרקעי ישראל; המועצה האיזורית תמר; החברה לפיתוח חוף ים המלח, חבל סדום וערד בע"מ
א. ריכוז ממצאי הביקורת 

5. 
ההגנה הישירה היתה פתרון זמני שהחליטו עליו לראשונה בסוף 1992. לדעת משרד מבקר המדינה, ראוי היה לזרז בד בבד את ההחלטה על פתרון קבע. שכן אחת החלופות לפתרון קבע היא נטישת האזור ומעבר לצפון ים המלח, ואם הגופים המוסמכים יחליטו על חלופה זו, כל המשאבים שיושקעו באזור עד להחלטה ירדו לטמיון. ואולם במקום לקבל החלטות על פתרון קבע, החליטו הגופים האמורים, במשך עשר שנים, להקים עוד צוות ועוד ועדה ולא קידמו את הנושא כלל. יש לזרז את גיבושו של פתרון קבע לבעיית ההצפה, כדי שלא יהיה צורך בפתרון זמני נוסף, שיהיה כרוך בהוצאה כספית גדולה מאוד, ולא יפתור את הבעיה הבסיסית.

ב. מצב תיקון הליקויים

משרד התיירות 

5.
ועדת היגוי של המשרד, אישרה הקמה של מערכת ניטור ובקרה, כחלק מעבודות להגנת חופי ים המלח. במסגרת זו הותקנו באיזור בתי המלון פיאזומטרים ,שתפקידם לאפשר קריאה של עלייה במפלס המים בתת הקרקע. קריאות הפיאזומטרים מתבצעת באופן שוטף, והמידע על מיפלס המים, מתועד.


גובשו שלוש טיוטות של מפרטים עבור כל אחת מהחלופות, בהתאם להחלטת הקבינט חברתי - כלכלי: קציר המלח; העתקת בתי המלון, ובדיקות היתכנות להקמת לגונה.

פעולות לשיווק תיירות

הגוף המבוקר: משרד התיירות
א. ריכוז ממצאי הביקורת

5. 
המשרד לא ניהל חשבון ספק במערכת הנהלת החשבונות בגין התשלומים בארץ שבוצעו לחברת הפרסום. חשבון חיבים וזכאים (חו"ז), נוהל רק בלשכת התיירות בפריז, וזאת בגין התשלומים שהלשכה שילמה. היעדר חשבון ספק בארץ הקשה את המעקב ובקרת הסכום הכולל של התשלומים ששולמו לחברת הפרסום. עוד העלתה הביקורת תשלומים לחברת הפרסום שנעשו באמצעות לשכת פריז, על בסיס חשבונות שהגישה חברת הפרסום, ורישום התשלומים נעשה בחשבונות חו"ז של ספקים אחרים. היעדר חשבון ספק גרם לכך כי הנציגות בצרפת שילמה לחברת הפרסום שכר טרחה כפול לחודש מאי 2002. תשלום היתר היה בסך 11,540 אירו. בתשובתו למשרד מבקר המדינה מ-14.10.03 אישר המשרד את ממצאי הביקורת והסביר, כי כאשר חברת הפרסום גילתה את הטעות היא קיזזה את התשלום הכפול בכך שלא תבעה תשלום בגין אוגוסט 2002.

ב. מצב תיקון הליקויים

משרד התיירות
5.
חשבות המשרד החלה לנהל חשבון חו"ז עבור חברת הפרסום, לביצוע תשלומים עבור עבודות שוטפות, פרסום ושיווק.

משרד התעשייה, המסחר והתעסוקה
אבטחת מלאי מזון לשעת חירום

דו"ח 46

החלטת ממשלה תמ/64  - 12.11.2002
א. הודעות צה"ל - פיקוד העורף, לציבור
1) 
צה"ל - פיקוד העורף, יעדכן את רשימת פריטי המזון והמים והכמויות המומלצות לשמירה על ידי תושבי המדינה, לשעת חירום.
2) 
קיומה של רשימת הפריטים הנ"ל תיכלל בהודעות לציבור שמפרסם צה"ל - פיקוד העורף, מעת לעת.
ב. מלאי מזון לתינוקות
1) 
משרד התעשייה והמסחר, משרד הביטחון (מטה מל"ח) ואגף התקציבים במשרד האוצר, יפעלו, ללא דיחוי, להשלמת מלאי המזון לתינוקות (אבקת חלב) שבבעלות הממשלה, לרמה הנדרשת במצב חירום.
2) 
לא יגיעו הצדדים להסכמה בעניין השלמת מלאי המזון לתינוקות כאמור, תוך שבוע ימים, ידווח על כך ראש האגף לביקורת המדינה ליו"ר ועדת השרים, אשר תחליט לגבי המשך הטיפול בנושא.
ביצוע ההחלטה
משרד התעשייה, המסחר והתעסוקה
ב. 
המשרד מתארגן לאחזקת מלאים שונה מזו שהיתה בעבר: צמצום מלאי אבקת חלב, וגידול במלאי מזון לתינוקות. הביצוע מותנה במסגרת התקציב לשנת 2005.

כיום יש כרבע מהכמות הדרושה של מזון לתינוקות.
פעולות להגנת הצרכן

הגופים המבוקרים:  משרד התעשייה, המסחר והתעסוקה; משרד המשפטים

א. 
ריכוז ממצאי הביקורת
3. 
בכל שנה בית המשפט מטפל במאות תביעות בענייני צרכנות שבהן נציג המשרד הוא התובע. אולם באתר האינטרנט של המשרד מובאים 15 פסקי דין בלבד. לתפוצת החלטות בית הדין, לחוזים אחידים חשיבות רבה שכן הן עשויות להשפיע על כלל הענף שחוזה בעניינו נדון בבית הדין. אולם באתר האינטרנט אין מידע בתחום זה. 

4. 
בשנת 2000 החליט המשרד להקים מרכז מידע צרכני, שיספק לצרכנים מידע בנושאים הקשורים לזכויותיהם; בשנת 2001 תוקצבו 65,000 ש"ח להקמת המרכז, ובשנת 2002 תוקצבו 120,000 ש"ח, אולם מרכז המידע טרם הוקם.

5. 
לפי סעיף 21(4) לחוק הגנת הצרכן, התשמ"א-1981, אם ראה הממונה התנהגות פסולה של עוסק, הוא רשאי "להעמיד עוסק על חובתו להפסיק נהגים שיש בהם לכאורה הפרת החוק". הממונה מסר בתשובתו כי בשנים 2002-2003 הוא השתמש בסמכות זו 45 פעמים. השימוש המועט שעושה הממונה בסמכות האכיפה המינהלית אינו מרתיע את מפירי החוק הפוגעים בזכויות הציבור. 

6. 
לממונה על הגנת הצרכן יש סמכויות שהוקנו לו בחוק החוזים האחידים, התשמ"ג-1982 אך הוא אינו אוכף את החוק. ענין החוזים האחידים, הנוגע כמעט לכל אדם, אינו מטופל כראוי. משרדי הממשלה כמעט אינם מטפלים בנושא זה, הממונה אף הוא ממעט לעסוק בו ומשרד המשפטים משתמש מעט מאוד בסמכויותיו. על הממונה ועל משרד המשפטים לפעול להגברת הטיפול בנושא. 

ב. מצב תיקון הליקויים
משרד התעשייה, המסחר והתעסוקה

3. 
כיום מתפרסמות ההחלטות באינטרנט, אולם לפי הוראות היועץ המשפטי, חל איסור על פרסום השמות מפסקי דין.
4. 
מרכז המידע הצרכני לא יוקם. תיבחן האפשרות לשיתוף פעולה עם העיריות, כך שמוקדי השירות של העיריות יתנו מידע צרכני.

5. 
הממונה על הגנת הצרכן משתמש עתה בסמכויותיו המינהליות המוקנות לו בסעיף 21(4) (סמכויות הממונה), ובסעיף 30 (צו בית המשפט למניעת עבירה), לחוק הגנת הצרכן, התשמ"א-1981. הלשכה המשפטית מסייעת לממונה בכך.

6. 
האכיפה נעשית רק בעקבות תלונות המגיעות לטיפולו של הממונה על הגנת הצרכן.

אכיפת חוקי עבודה

דו"ח 54ב

הגופים המבוקרים: משרד התעשייה, המסחר והתעסוקה; משרד האוצר - נציבות שירות המדינה

א. 
ריכוז ממצאי הביקורת
1. 
האכיפה של חוקי העבודה, אופיינה בחוסר תיאום בין שלושה גופים ובכפילות משאבים ואמצעים, ולמרות המלצות של גורמים שונים לפעול להאחדתם או ליצור מנגנון תיאום ביניהם, דבר לא נעשה. הגופים הם: האגף לאכיפת חוקי עבודה, אגף הפיקוח על חוקי עבודה והיחידה לכוח אדם בשעת חירום.

2. 
יעדי האכיפה ותכניות העבודה השנתיות נקבעו בידי האגף לאכיפת חוקי עבודה, ללא שיתוף הלשכה המשפטית בשיקולים משפטיים ובשיקולים ניהוליים מערכתיים, ללא התבססות על ניתוח מידע על נתוני המשק בכל הנוגע להפרות החוק, וללא מיקוד האכיפה במגזרים ואזורים גיאוגרפיים בהם קיימת סבירות גבוהה להפרת החוק.

3. 
האגף לאכיפת חוקי עבודה מתנהל בחוסר פיקוח ובקרה מספקים בשימוש במשאבי האגף; חוסר יעילות וחוסר מועילות מספקים בניהול המקצועי של ביצוע הפיקוח והאכיפה, שהתבטאו בצווארי בקבוק מובנים בתהליך; והיעדר בקרה של מנהלת האגף על פעילות עובדיה.

4.  
שיעור העובדים הזרים הלא-חוקיים וכלל העובדים הזרים במשק הגיע ל-60%, אולם שיעור האיתור על הפרת חוק עובדים זרים היה כ-39% בלבד.

5.  
בכל הנוגע למעסיקי עובדים ישראלים, לא בחנה מנהלת האגף הקצאת משאבים אופטימלית בין משימות האגף: מצד אחד גידול באי ציות לחוק שכר מינימום ומצד שני ירידה בעבירות על חוק שוויון הזדמנויות.

7.  
מכשירי רט"ן (רדיו טלפון ניידים) המשמשים גם כמכשירי קשר, הוקצו ללא תבחינים כלשהם, ללא עבודת מטה, ללא הגבלת היקפי השימוש, וללא בקרה ראויה. מבין אלה שהוקצו להם מכשירים נכלל בעלה של מנהלת האגף. כמו כן לא בוצעה במשרד זקיפת הכנסה לעובדים בגין השימוש במכשירי רט"ן כמתחייב.

8.  
על משרד התמ"ת לפעול להבניית מערך האכיפה של חוקי העבודה בדרך שתבטיח מיצוי האכיפה וניצול מיטבי של המשאבים הקיימים, לשמירת חוקי העבודה על המעסיקים, ובכלל זה ניהול הולם של מערכת שליטה ובקרה על תהליכי העבודה. 

ב. מצב תיקון הליקויים
משרד התעשייה, המסחר והתעסוקה

1. 
פעילות אגף האכיפה פוצלה לשני תחומים: עובדים זרים ועובדים ישראלים. בהליכי הקמה מינהל הסדרה (רישוי) ואכיפה, הכולל שתי זרועות: א) יחידת הרישוי (הסדרה), תעסוק במתן היתרים לעבודה בשעות נוספות ובימי מנוחה; ב) יחידת האכיפה אחראית לאכיפת שאר חוקי העבודה. שתי היחידות יזינו באופן הדדי אחת את השנייה במידע שבידיהן, במטרה לייעל את האכיפה.

2. 
עם הקמת מינהל ההסדרה והאכיפה, נבחנו יעדי האכיפה, ונבנתה תוכנית עבודה לחודשים יולי - דצמבר 2004, תוך התייחסות למחקרים ועבודות בנושאים הרלוונטיים. התוכנית שגובשה ממקדת את האכיפה לקבוצות אוכלוסיה ולמעסיקים, שלגביהם יש הסתברות גבוהה להפרת חוק. בהקמה מערך מודיעין באגף.

3. 
פעילות המפקחים מונחית עתה על ידי מנהל האזור, ומאושרת מראש, תוך התייחסות לתוכנית העבודה השנתית וליעדי האגף. מרכז האזור עומד בקשר עם המפקחים באזורו. בסוף כל יום עבודה מעביר מרכז האזור את סיכום הפעילות באזורו - למוקד האגף.

4. 
נקבע יעד רב שנתי, של צמצום המקרים של מפירים מתמידים, מכלל תיקי החקירה שנפתחים באגף.


נקבע יעד לסיום תיקי חקירה - בממוצע של עד 4 חודשים לתיק, ובהתחשב במורכבות התיק.

5. 
מדדים ליעילות האכיפה נבחנו יחד עם חברת יעוץ, ונקבעו מדדי הצלחה לפיקוח. המדדים משתקפים עתה בתכנית העבודה. כתוצאה, יגדל שיעור האיתור של עובדים, שזכויותיהם לשכר מינימום, הופרו.

7. 
מנהל המינהלה לטיפול בעובדים זרים, הורה לאסוף את כל מכשירי הטלפון הניידים מכל הגורמים שמחוץ לאגף, ולאסוף את המכשירים מכל עובדי האגף, למעט בעלי תפקידים מוגדרים, להם נקבעה הגבלה שימוש של 200 ש"ח. הגבוהה בהגבלות היא בסכום של 750 ש"ח לתשעה מפקחים בלבד, המשתמשים במכשירים באופן רציף.


נקבע כי יש לזקוף לכל העובדים באגף הטבת מס למפרע, בגין השימוש בטלפון נייד.

8. 
מינהל ההסדרה והאכיפה מפעיל מבצעי אכיפה ממוקדים, בענפים ובמגזרים בהם קיימת סבירות גבוהה לעבירה על החוק. 


לאכיפה ממוקדת, ואכיפה למקומות עבודה המעסיקים מעל 25 עובדים, נעשה שימוש במאגר נתונים, המכיל את רשימת המפעלים בארץ, בציון מספר העובדים בהם. בכל ביקור פיקוח, יהיה על המפקח לבחון את התנהלותו של המעסיק, בהתאם לכל אחד מחוקי העבודה.


בהכנה תיק נהלים "עובדים זרים", ותיק נהלים למינהל ההסדרה והאכיפה.

הכשרה מקצועית

הגוף המבוקר: משרד התעשייה, המסחר והתעסוקה - האגף להכשרה ולפיתוח כוח אדם

א. 
ריכוז ממצאי הביקורת
2.  
בשנים 2001-2003 לא התבססו תכניות ההכשרה השנתיות של האגף להכשרה ולפיתוח כוח אדם, המיועדות למבוגרים בלתי מועסקים, על בחינה שיטתית של טיב הקורסים שכבר התקיימו ותועלתם בכל הנוגע להשמת בוגריהם בעבודה. עדיין קשרי גומלין אלה וסקרי הרשות לתכנון כוח אדם אינם חלק מובנה בתהליך קבלת ההחלטות ותכנון פעולות ההכשרה באגף.

3.
המפקחים המקצועיים לא עמדו במכסת הביקורים השנתית המזערית במוסדות ההכשרה, שהייתה מוטלת עליהם לפי נוהלי האגף. לא נעשה במחלקת הפיקוח של האגף תכנון תקופתי שיטתי של ביקורי המפקחים במוסדות ההכשרה, וכל מפקח קבע לעצמו את שגרת הביקורים היזומים. לא היו בידי הנהלת האגף כלים ראויים שאפשרו לדעת אם נעשים ביקורים בכלל המוסדות בתדירות הראויה ויעילה. אירע שקורסים התקיימו בלא שום ביקור של המפקח המקצועי. לפי חישובי משרד מבקר המדינה, בשנת 2002 היה על כל מפקח מקצועי לקיים, בממוצע, לפחות 546 ביקורי פיקוח במוסדות הכשרה. אולם על פי נתונים שנמצאו במסמכי האגף היה ההספק הממוצע לכל היותר 208 ביקורים בשנה.

4. 
לא הובהר כיצד נבדקות ומוערכות תכניות הלימוד שמציעים המוסדות, בהיעדר מפקחים מקצועיים באגף לחלק בלתי מבוטל מן המקצועות הייחודיים הנלמדים בקורסים להסבה מקצועית של אקדמאים בלתי מועסקים.

5.  
בשנים 1999-2003 התקבלו ארבע החלטות ממשלה על סגירתם של לפחות שניים מהמרכזים או העברתם להפעלה בידי גופים חוץ-ממשלתיים, אולם ההחלטות לא בוצעו. 
6.  ראוי לשקול שינוי בדפוסי פעולתו של האגף: חיזוק מעמדו כגוף מטה, המופקד על קביעת סדרי עדיפויות ועל הכנת תכניות עבודה רב-שנתיות ושנתיות, והאמור לקיים בקרה מתמדת על יישום התכניות, על מידת השגתם של יעדיהן, ובעיקר על טיב שירותי ההדרכה שהאגף מספק, וראוי לשקול את האפשרות לרכוש שירותי פיקוח טכני-מקצועי חיצוניים. 

ב. מצב תיקון הליקויים
משרד התעשייה, המסחר והתעסוקה

2. 
משנת העבודה 2004 מקפיד האגף לוודא, כי סקרי הרשות לתכנון כוח-אדם, יהוו חלק אינטגראלי מקבלת ההחלטות ותכנון הפעולות. תכניות האגף נבנות בהסתמך על נתוני שירות התעסוקה וההתאחדויות השונות, תעשיינים וקבלנים. להתאחדויות יש מידע עדכני על הצרכים במשק.

3. 
בתיאום עם נציבות שירות המדינה, נערך האגף להעסקת מפקחים למקצועות ייחודיים, ותגבור מפקחים במקצועות בהם היקף הפעולה גדול.


היכולת לגמישות בהעסקת מפקחים נוספים, בסיוע מחשוב, יאפשרו יותר ביקורי פיקוח לכל מפקח ביותר  מוסדות.

4. 
רכישת שירותי פיקוח טכני-מקצועי חיצוניים, נשקלת עתה בכל מקרה שאין בידי האגף יכולת לקיים פיקוח הולם על תכניות הלימוד, שמציעים המוסדות להכשרה מקצועית.

5. 
המרכז הממשלתי "קרית המלאכה" נסגר. בתכנון סגירת "מרכז נמיר" בחולון.


מנהלת האגף מינתה ועדה, עליה הוטל להציע מודל הפעלה חדש למרכזי ההכשרה הממשלתיים.

6. 
אפיון מחשוב האגף אמור להסתיים עד סוף שנת 2005. עד לסיום מחשוב המערכת, עורך האגף מעקב ובקרה מדגמיים מדי חודש, בהתאם לפריסת הקורסים ודו"חות הפיקוח.


שירות התעסוקה 
הטיפול באוכלוסיית הבלתי-מועסקים
דו"ח 43
החלטת ממשלה תמ/35 - 6.3.2000

א. 
ועדת השרים רושמת לפניה כי שר העבודה והרווחה מינה ביום 1.3.2000 "ועדה לרפורמה במדיניות הטיפול בבלתי-מועסקים המתקיימים מגמלת קיום מתמשכת" (להלן: "הוועדה").

"הוועדה" תתכנן הקמת מרכזי תעסוקה והשמה (להלן: "מרכזים") כניסוי ב-4 אזורים: בצפון הארץ, בדרום הארץ, באזור תל-אביב ובאזור ירושלים.

"הוועדה" תקבע לוחות זמנים מפורטים ותלווה את הביצוע.

"הוועדה" תגבש תוכנית להקמת "מינהלת רפורמה" לצורך ביצוע הניסוי וישומו במתכונת ארצית.

יו"ר "הוועדה" ימונה על-ידי שר העבודה והרווחה וחבריה יהיו נציגי שירות התעסוקה, המוסד לביטוח לאומי, משרד האוצר, משרד ראש הממשלה ונציגים נוספים רלבנטיים שימונו על-ידי שר העבודה והרווחה.
ב. 
ה"מרכזים" יופעלו על-פי עקרונות מוסכמים ותקציב פעולות מוסכם, בין שירות התעסוקה, המוסד לביטוח לאומי, משרד העבודה והרווחה ומשרד האוצר. בבסיס העקרונות תעמוד הדרישה לעבודה, ללימודים או להשתלבות בפעילות שיקומית תעסוקתית, כמבחן תעסוקה המקנה זכות לגמלה.
ג. 
בשלב ראשון יטופלו ב"מרכזים" מקבלי אבטחת הכנסה המוגדרים כבלתי-ניתנים להשמה. בשלב השני מקבלי קצבאות אחרות, כפי שיוחלט על-ידי "הוועדה".
ד. 
ב"מרכזים" יפעלו מורשי מתן אישורי "זכאות" לקצבאות, מטעם המוסד לביטוח לאומי ושירות התעסוקה. תפעול ה"מרכזים" וניהולם יעשה גם על-ידי גורמים חוץ ממשלתיים מומחים.
ה. 
היועצים המשפטיים של משרד העבודה והרווחה, משרד האוצר, המוסד לביטוח לאומי ושירות התעסוקה יכינו תשתית משפטית חוקית, להקמה ולהפעלה של ה"מרכזים".
ו. 
יישום ההחלטה יהיה באחריות ראש "מינהלת הרפורמה" (כאמור בסעיף א' לעיל), אשר ימונה על-ידי שר העבודה והרווחה.
ז. 
שר העבודה והרווחה ידווח ליו"ר ועדת השרים ולאגף לביקורת המדינה תוך שישה חדשים בענין מצב ביצוע ההחלטה.
ביצוע ההחלטה
משרד התעשייה, המסחר והתעסוקה
א. 
במהלך שנת 2004 נעשו הפעולות הבאות:
1. 
הוכנה טיוטת חוזה להתקשרות עם ארבעה זכיינים חיצוניים.
2. 
נערכו כנסי הכנה ומפגשי מתמודדים המעוניינים להשתתף בניסוי.
3. 
נבחרו ארבעה אזורים להפעלת הרפורמה: ירושלים, נצרת, חדרה ואשקלון.
4. 
נבחרו ארבע חברות זרות שזכו במכרז, מתוך שמונה חברות.
5. 
בפברואר 2005 נחתמו החוזים עם החברות הזוכות לתקופת הפעלה של כשנתיים, עם אופציה להארכה.
6. 
עד יוני 2005 יוסדרו התשתיות הפיזיות וגיוס כוח האדם להפעלת הניסוי על ידי החברות הזוכות.
7. 
בחודש יולי 2005 מתוכננת הפעלת הניסוי.
8. 
נבחרה מנהלת למינהלה הממשלתית הממונה על הפעלת הרפורמה.
רשות העתיקות
הגופים המבוקרים: רשות העתיקות; משרד החינוך, התרבות והספורט; משרד המשפטים; משרד התעשייה המסחר והתעסוקה - הרשות להגבלים עסקיים; משרד התחבורה - מחלקת עבודות ציבוריות; מינהל מקרקעי ישראל

א. 
ריכוז ממצאי הביקורת

1. 
במקרים רבים מנהל הרשות רק מעדכן את מועצת הרשות בדיעבד, והיא משפיעה רק במעט על ההחלטות גם בנושאים המצויים בסמכותה. מועצת הרשות לא קיימה מאז שנת 2000 דיונים השאלות העקרוניות האלה: צמצום שטחם של אתרי עתיקות, סיווגם, מדיניות הפיקוח של הרשות, הפירוש שנותנת הרשות לסמכויותיה בנושא חפירות בדיקה, טיפול באוצרות המדינה שבמחסני הרשות. לדעת משרד מבקר המדינה, על מועצת הרשות להגדיל את מעורבותה בעיצוב מדיניות הרשות.

2. 
על מועצת הרשות לדון בתקציב ולאשרו בתחילת השנה, כך שיוכל לשמש כלי לתכנון ולבקרה על הוצאות, ולהיות מעורבת יותר במעקב אחר ביצוע התקציב במשך השנה. לפי החוק, עליה לעקוב ברציפות אחר ביצוע התקציבים של הרשות; בשנים האחרונות הדברים לא התנהלו כך. אישור מאוחר של הדוחות הכספיים של הרשות מרוקן מתוכן את תפקיד הפיקוח של מועצת הרשות על פעולות הרשות. על מנת שמועצת הרשות תהיה מעורבת יותר במעקב אחר ביצוע התקציב, עליה לשקול להורות להנהלת הרשות להפיק דוחות רבעוניים עדכניים.

4. 
הרשות מחייבת גופים ממשלתיים הנזקקים לשירותיה, על-פי מחירון קבוע שנקבע לפני שנים רבות, ומעודכן תקופתית על-פי עליית מדד המחירים לצרכן. בידי הרשות לא מצויים התחשיבים המקוריים שהיו הבסיס למחירון. הרשות לא בדקה אם תעריפיה אכן מייצגים את עלויותיה האמיתיות בשנים האחרונות. לדעת משרד מבקר המדינה, על הרשות לבדוק את המחירון ולעדכנו בהקדם בהתבסס על בדיקה תמחירית.

6. 
בפרויקטים שמבצעת הרשות עבור גופים ממשלתיים היא מחייבת אותם במלוא עלות העבודות, כולל העסקת הפועלים. בביקורת נמצא שלעתים שילמה המדינה לרשות את שכר הפועלים פעמיים: פעם על ידי משרד העבודה ופעם שנייה באמצעות הגופים הממשלתיים שעבורם בוצעו הפרויקטים. 

7. 
העסקת עובדים משירות התעסוקה בחפירות עבור יזמים יצרה לרשות עודף תקציבי שאין לו זיקה לעלות בפועל של החפירות. כן לא הושג היעד של הגדלת מספר המועסקים, מאחר שאלמלא העסקת עובדי השירות ממילא היו היזמים מעסיקים על חשבונם אחרים. על הרשות להפסיק להעסיק עובדים משירות התעסוקה בפרויקטים הממומנים על ידי יזמים ולהעסיקם בעבודות יזומות בלבד. על שירות התעסוקה והרשות לאתר את הפרויקטים שבהם היה כפל תשלום ולבחון את הדרכים העומדות לפניהן להתמודדות עם תשלומי היתר.

8. 
עד מרס 2003 נצברו 702 אתרי עתיקות שלדעת הרשות היה צורך לפרסם ברשומות את ההכרזה עליהם, אולם הפרסום לא נעשה בגלל המחלוקת בין הרשות ובין משרד המשפטים. לדעת משרד מבקר המדינה, העיכוב בפרסום ההכרזה על אתרי עתיקות עלול לגרום נזק לאתרים שייפגעו כתוצאה מעבודות פיתוח, וכתוצאה מכך ייגרמו פגיעה באינטרס הציבורי של שמירה על עתיקות ונזק ליזמים שיתכננו פיתוח באתרי עתיקות. טענתה של הרשות בעניין היעדר נתונים ממוחשבים אינה רלוונטית עוד לרוב שטחי הארץ, ומן הראוי להסדיר את העניין לאלתר. 

10. 
הרשות לא שולחת הודעות לבעלי הקרקעות המוכרזות. לטענתה, כיוון שאין בידיה נתונים על בעלי הקרקע או על המחזיקים בה. אי-הסדרת משלוח ההודעות עלולה לגרום נזק רב למחזיקי המקרקעין שהוכרזו. לדעת משרד מבקר המדינה, על הרשות, על משרד החינוך ועל משרד המשפטים לפעול לאלתר לשם מילוי הוראות החוק בעניין מתן ההודעות לבעלי הקרקעות המוכרזות.

12. 
הרשות אינה פועלת מיוזמתה לביטול אתרים בהתאם לנוהל שקבעה. בניגוד לנוהל, בנוסח הקבוע של ההודעות ששלחה הרשות ליזמים היא ציינה כי הכרזת השטח כאתר עתיקות תישאר בעינה. נוסח זה הופיע גם כאשר נחפר כל השטח ולא נמצאו בו עתיקות וגם כאשר נעשה חישוף של כל השטח. רק כאשר בעלי הקרקע פנו לרשות וביקשו את ביטול ההכרזה, הסכימה הרשות פעמים אחדות לבטלה. לדעת משרד מבקר המדינה, בשל הפגיעה בזכויות הקניין של בעל קרקע מוכרזת כאתר עתיקות, על הרשות לשוב ולבדוק בכל אתר מוכרז שנעשית בו בדיקה או שנוסף לה מידע חדש עליו, אם מכלול הראיות המצויות בידיה משכנעות כי קיימת אפשרות סבירה שהשטח מכיל עתיקות. אם ההסתברות להימצאות עתיקות קלושה, עליה ליזום את ביטול ההכרזה.

13. 
בישראל מצויים יותר מ-17,000 אתרי עתיקות מוכרזים שעליהם חלות הוראות חוק העתיקות. מבחינת החשיבות ניתן לדרגם מהחשוב ביותר עד השולי. בפרסומי הרשות וגם בילקוט הפרסומים אין הבחנה בין סוגי אתרים שונים. 

15. 
חלק ממושב כרם מהר"ל שוכן באתר עתיקות שמוכרז מאז המנדט הבריטי, ואחת הגבעות בו היא "תל". בראשית שנות ה-90 יזם ועד המושב תכנית להרחבתו בגבולות היישוב הקיים כולל בנייה על התל. שלושה ארכיאולוגים שנדרשו לנושא מטעם הרשות היו מאוחדים בדעה שהאתר חשוב ביותר, ויש לשמרו ולמנוע פגיעה בשרידיו. בסוף יולי 1995 הסכימה הרשות שלא להתנגד לאישור תכנית בניין הערים (להלן - תב"ע) להרחבת המושב בתנאי שישונה תקנון התב"ע, ותהיה בו התייחסות מיוחדת לטיפול בעתיקות. נמצא שבתקנון לא הייתה התייחסות מיוחדת לבנייה באתר שבו נמצא התל, אך למרות זאת לא הגישה הרשות התנגדות לאישור התב"ע. ממ"י שיווקה את המגרשים לחוכרים, ובחוזי הפיתוח הסטנדרטיים שעליהם חתמו חוכרי המגרשים עם ממ"י נכלל סעיף הקובע כי העתיקות שיימצאו בקרקע אינן נכללות בהקצאה לפי החוזים. 

16. 
לדעת משרד מבקר המדינה, סימון נכון בתכנית המתאר למועצה המקומית ג'יסר אל-זרקא, היה מאפשר תכנון נאות, מונע יחסים עכורים עם התושבים, ובעיקר היה מאפשר להשאיר את אמת המים שהובילו מים לקיסריה, בשלמותה בתוך גן ארכיאולוגי מסודר.

17. 
לדעת משרד מבקר המדינה, מן הראוי לשקול לשווק קרקעות רק לאחר שנעשו הסקרים והבדיקות והתברר אם יש בהן עתיקות, ואם כן, מה חשיבותן, ורק לאחר שידועות המגבלות התכנוניות הנובעות מכך ומשמעותן הכלכלית.

20. 
במרס 1996 ערכה הרשות בעיר אלעד סקר בהזמנת משב"ש וגילתה 95 אתרים שבהם יש צורך בחפירות הצלה. בהתבססה על הסקר הודיעה הרשות ביוני 1998 למשב"ש כי היא מעריכה את עלות חפירות הבדיקה וההצלה ואת עלות הפיקוח של עד 260 ימים בכ-5,500,000 ש"ח עם אפשרות לחריגה של עד 20% מהאומדן. אם תחרוג הרשות מהאומדן, תהיה למשב"ש הזכות לבדוק את הוצאות הרשות על החריגה בלבד. הרשות לא צירפה כל פירוט לאומדן המחיר שמסרה למשב"ש. משרד מבקר המדינה העלה, כי הרשות גם לא עשתה תחשיב פנימי המפרט כיצד הגיעה לאומדן ומה מרכיביו, ולכן לא ברור כיצד היה אמור משב"ש לבדוק את החריגה. 

21. 
בספטמבר 1998 פרסם משרד הבינוי והשיכון (משב"ש) מכרז לחפירות ההצלה באלעד, ובמקביל פנה לרשות כדי לקבל את דרישותיה לגביהן. על אף פניות רבות של משב"ש העבירה הרשות את דרישותיה רק בנובמבר. לדעת משרד מבקר המדינה, דרישות אלו היו צריכות להיות בידיה של הרשות כבר ביוני כאשר העבירה את הצעת המחיר שלה למשרד הבינוי והשיכון, כיון שעל-פיהן הייתה אמורה לתמחר את העבודה. 

27. 
משרד מבקר המדינה העלה, כי הרשות עצמה פעלה בחוסר עקביות בנושא חפירות בדיקה. לעתים העבירה הרשות את ביצוען של חפירות הבדיקה לגופים פרטיים אחרים, עובדה שאינה מתיישבת עם טענתה כי היא היחידה המוסמכת לעשות חפירות בדיקה. לדעת משרד מבקר המדינה, העובדה שהרשות העבירה את ביצוען של חפירות בדיקה לאחרים מלמדת כי לא קיימת מניעה מעשית שגם בתחום זה תמלא הרשות תפקיד של נותנת רישיונות וגורם מפקח, בתנאים שתמצא לנכון. מן הראוי כי בחינת נושא זה תיעשה במקביל לבחינת סוגיית נטרול הרשות מהימצאות במצב של ניגוד עניינים מוסדי (על כך ראו להלן), המתבטא בהקשר זה בהיותה גורם שמתמודד על ביצוען של חפירות ההצלה שמידת הצורך בהן נקבעת בחפירות הבדיקה. 

31. 
בח'רבת אבריכא בכביש חוצה ישראל, בפרויקט עבור משרד הביטחון, ובכביש מספר 7 - ח'רבת אל מחזין, חפירה עבור מע"צ, העבירה הרשות למכון אוניברסיטאי לארכיאולוגיה, את הביצוע של חפירות, לרבות חפירות בדיקה, ללא מכרז, בניגוד לחוק חובת מכרזים ובניגוד לטענתה שעל פי חוק העתיקות, היא היחידה המוסמכת לעשות חפירות בדיקה. לדעת משרד מבקר המדינה, התשלומים למכון ודרישות התשלום של הרשות מהגופים הממשלתיים על פי אומדני הרשות ולא על פי עלות ביצוע העבודות בפועל, אינם תקינים.

32. 
לדעת משרד מבקר המדינה, מבלי להטיל דופי אישי בממלאי התפקידים ברשות, ניגוד העניינים המובנה בפעילות הרשות מעמיד אותה במבחן שיש למנעו מלכתחילה. לנוכח הזיקה בין פעולות הרשות ובין פעולות גופים ממשלתיים אחרים ראוי שהממשלה תבחן את הדרכים לנטרולו של ניגוד עניינים זה. כל שינוי שיוחלט עליו, צריך להביא בחשבון גם את הצורך לשמור על רמה מקצועית גבוהה של הרשות, כדי שתוכל למלא את תפקידי הפיקוח שלה והשמירה על עתיקות הארץ כיאות.

33. 
בתשובתה של הרשות למבקר המדינה בעניין ממצאי דוח שנתי 45 (בשנת 1994), היא הודיעה כי המועצה לארכיאולוגיה החליטה לקבוע אפיון של דוח מדעי, ועניין זה נכלל בתכנית העבודה של הרשות לשנת 1995, אולם עד מרס 2003 לא נקבע אפיון כזה. במאי 2003 הודיעה הרשות למשרד מבקר המדינה כי בשנת העבודה 2003 היא תקבע אפיון לפרסום חפירות הנעשות בידי עובדי הרשות. 

37.
חלק מהליכי הערר התמשכו, בין היתר, משום שוועדת הערר ליד המועצה לארכיאולוגיה, השהתה את משלוח הערר למנהל הרשות לשם קבלת תשובתו, והמנהל השתהה בהגשת תשובתו, לפי סעיף 7 לתקנות העתיקות (סדרי דין בועדת ערר), התשמ"א-1981. אי-מתן תגובה נוגד את חובתו של המנהל כאמור בתקנות, אינו מתיישב עם סדרי מינהל תקינים, עלול לגרום לקיפוח זכויותיה של הרשות אם יתקיים דיון בהיעדר תגובה ועלול לגרום נזק לעוררים. לדעת משרד מבקר המדינה, במקרה של פיגור גדול במתן התשובה ראוי שוועדת הערר תיידע את הצדדים ותקבע מועד קרוב לדיון שבו יוחלט בערר. 

39. 
בשנת 1994 קיבלה הממשלה החלטה על הקמת ועדה בין-משרדית לבחינת חוק העתיקות - ועדת שושני. ועדת שושני המליצה למנות כמה ועדות ערר, להרחיב את סמכויות ועדת הערר, ולקבוע לוחות זמנים לפעולתה של ועדת הערר. באוגוסט 1999 החליטה הממשלה כי "הרכב ועדת הערר יתוקן ויורחבו סמכויותיה. עד מועד סיום הביקורת, מרס 2003, לא נעשה דבר בקשר להמלצות ועדת שושני ולא בוצעה החלטת הממשלה הנ"ל. 
ב. מצב תיקון הליקויים

משרד החינוך, התרבות והספורט

1.
כדי לשפר את תפקוד מועצת רשות העתיקות, מונו על-ידי שרת החינוך, התרבות והספורט שני חברים חדשים.


בשנת 2004 התכנסה מועצת רשות העתיקות 7 פעמים.


המועצה הגבירה את מעורבותה בקביעת מדיניות הרשות. להלן פירוט הנושאים שנדונו בישיבות המועצה: תקציב 2004; מדיניות ויתור על עתיקות על-פי חוק העתיקות; חפירה ופיקוח - הצעת רשות העתיקות לפתרון ניגוד העניינים; הצגת השינויים בפרסומי הרשות; מינוי מפקחים; דו"ח מבקר המדינה בנושא רשות העתיקות; תקינה; הגדרת פרסום מדעי מתאים; דו"חות כספיים לשנת 2003; דיון בדו"ח מבקר המדינה ובמסקנות ועדת שושני; עדכון על מו"מ לרכישת נכס בבית שמש; ביטוח המגילות הגנוזות; עקרונות לקביעת רשימת אתרים חשובים; תכנית אסטרטגית לרשות העתיקות; "חדשות ארכיאולוגיות" בפרסום דיגיטלי; סיכום פרויקט חוב עיבוד חומר; תקציב לשנת 2005; סיכום פעילות שנתי של ועדת הביקורת.


מעורבות המועצה בעיצוב מדיניות הרשות, נמצאת בטיפול יו"ר מועצת הרשות, הפועל להעמקת מעורבות המועצה בנושאים המרכזיים בעבודת הרשות, כמו: מדיניות, תקציב ומעקב כספי, ועוד.

2.
בשנת 2004 דנה מועצת רשות העתיקות בתקציב לשנת 2004 ובתקציב לשנת 2005.


יו"ר הרשות פועל להקדמת לוח הזמנים לדיון בתקציב ולאישורו, בכפוף ללוח הזמנים של קבלת נתוני התקציב ממשרד האוצר.

רשות העתיקות

4.
מחירון הרשות נקבע לפני שנים ומעודכן בהתאם לעליית המדד.


בהכנה עדכון מחירון הרשות.

משרד החינוך, התרבות והספורט

7. 
הרשות עברה להעסקת פועלים באמצעות חברת כוח-אדם לצורך חפירות ארכיאולוגיות, במקום להעסיק עובדים משירות התעסוקה.

רשות העתיקות

8.
המרכז למיפוי ישראל העביר לרשות קובץ גושים וחלקות חדש.


הנתונים בקובץ החדש מאפשרים הכרזה של כ-120 אתרי עתיקות נוספים.

10. 
הרשות קיבלה אישור להשתמש במידע ממירשם האוכלוסין לאיתור כתובות בעלי הנכסים, לצורך הודעה להם.


על פי מידע ממינהל מקרקעי ישראל, ישנן כ-70,000 חלקות בבעלות פרטית, הנוגעות באתרי עתיקות.


טרם נמצאה הדרך לקבל מלישכת רישום המקרקעין שבמשרד המשפטים (הטאבו), נתונים לגבי בעלי הנכס.

משרד החינוך, התרבות והספורט

10. 
אתר האינטרנט של רשות העתיקות, יכלול מנגנון בדיקה לגושים וחלקות, שיהיה נגיש לקהל, כך שכל אזרח יוכל לבדוק הימצאות אתר עתיקות בגוש וחלקה ספציפיים.


רשות העתיקות פועלת עם משרד המשפטים ומרשם האוכלוסין במשרד הפנים, לקבלת נתוני זהות בעלי קרקעות שהוכרזו החל משנת 2003, כדי לעצב שיטה להודעה לבעל הנכס, שחלקת קרקע בבעלותו הוכרזה כאתר עתיקות.

רשות העתיקות

12. 
נוהל מעודכן להכרזת אתר, מופעל מחודש מארס 2005.

13. 
הוכנה רשימת אתרים בעלי ערכיות גבוהה.


הרשימה נדונה לראשונה בישיבת המועצה לארכיאולוגיה, בחודש מארס 2005.
משרד החינוך, התרבות והספורט

13. 
הוחל בניסוי לסיווג אתרים, במסגרתו הוכנה רשימת אתרים בעלי ערכיות גבוהה, מתוך כלל אתרי העתיקות. בניסוי יוגדרו קריטריונים ופריטי מידע נדרשים עבור אתרים אלה ואופן תיעודם.


המלצות בעקבות הניסוי יועברו למועצה לארכיאולוגיה.
רשות העתיקות

15.16. נקבע נוהל עבודה מפורט לתיאום עם ועדות התכנון, ולמעקב אחר הביצוע.


הוקצה למשימה כוח אדם ייעודי במרחבים, לעבודה עם הוועדות המחוזיות.


הוקצה למשימה כוח אדם ייעודי בהנהלת הרשות, לעבודה עם הוועדה הארצית לתכנון ולבנייה. נציג הרשות החל בלימוד הנושא, הכרת הנפשות הפועלות, תהליכי העבודה, הרכב הוועדות, וכו'.


הוקמה מערכת ממוכנת עבור מרחבי הפיקוח, למעקב, בקרה ובדיקת תוכניות מיתאר, הפועלת באופן שוטף במרחבים.

17.
רשות העתיקות ניסחה אמנה, שתסדיר את הקשר בין ממ"י לרשות העתיקות. האמנה תיכנס לתוקף בחודש אפריל 2005. טיוטת האמנה הועברה לממ"י.


טיוטת האמנה אמורה להידון בהנהלת ממ"י.

20.
שינויים באומדנים מאושרים עתה בתהליך מוגדר, המבטיח הלימה מלאה בין מערכות המחשוב ברשות, באומדנים, העמסות והוצאת חשבוניות.

משרד החינוך, התרבות והספורט

21. 
הרשות פועלת כיום על פי נהלים מסודרים, ונעזרת במערכת ממוחשבת להכנת אומדנים, מעקב ביצוע, גבייה, ועוד.


המעקב והבקרה על הפרויקטים מתבצע במרחבים המבצעים את העבודה, ובמינהל תכנון, תיאום ובקרה בהנהלת הרשות.


הרשות רכשה מערכת לניהול כולל ((MINI ERP - Enterprise Resource Planning), המקושרת למערכת ניהול הפרוייקטים, והמאפשרת בקרה טובה יותר על פעילות הרשות.

27. 
לרשות העתיקות, הסמכות (פררוגטיבה) לביצוע חפירות בדיקה, הינה של הרשות, ונובעת מסמכותה הסטטוטורית ומתוקף הסמכויות המוקנות למנהל הרשות, על פי חוק העתיקות.


עמדה זו מגובה בחוות דעת היועץ המשפטי של הרשות.

רשות העתיקות

31.
התקלות נבעו מכך שמערכת ההתקשרות מול המכונים, הייתה בתחילת דרכה.


נקבעה מתכונת עבודה עם המכונים לארכיאולוגיה, המופעלת משנת 2003, ובה חוזה שיתוף פעולה, חוזה לשכירת שירותים ארכיאולוגיים, וחוזה להעברת עבודה מרשות העתיקות למכון.


מתחילת שנת 2004, בוצעו 9 חפירות על ידי המכונים לארכיאולוגיה.

32. 
סוגית "ניגוד-העניינים" נדונה בהנהלה של רשות העתיקות ובמועצת הרשות.


מנהל רשות העתיקות גיבש הצעה לטיפול בסוגייה, שהוצגה למועצת הרשות.

 
ההצעה נמצאת עדיין בדיונים במועצה.

משרד החינוך, התרבות והספורט

32. 
המשרד מגבש הצעה "למניעת ניגוד-העניינים", שתובא לאישור שרת החינוך, התרבות והספורט ומועצת הרשות.

רשות העתיקות

33. 
סגן המנהל לענייני ארכיאולוגיה ברשות, ריכז עבודה לאפיון "דו"ח מדעי מתאים", שאושר על ידי מועצת הרשות.


הוקם מנגנון בקרה לחובות הפרסום של הרשות, שיאפשר האצת הפרסום.


מסוף שנת 2004, מתפרסמות החדשות הארכיאולוגיות באתר האינטרנט של הרשות, במקביל לפרסום המסורתי בדפוס.

משרד החינוך, התרבות והספורט

37.
ב-1.2.2001 מונתה ועדת ערר, שכיהנה עד 1.2.2004. במהלך תקופה זו טיפלה הוועדה בכל העררים שהיו על שולחנה, לרבות עררים שהטיפול בהם התעכב עקב אי קיום ועדת ערר, (בתקופה שמחודש מארס 1999 ועד חודש ינואר 2001).


טרם מונתה ועדה חדשה. בחודש ינואר 2005 נמצא ערר אחד בטיפול, לקראת דיון בוועדת הערר, וערר נוסף מחודש דצמבר 2004.


עקב מספרם המועט של העררים כיום, לא נמצא לנכון למנות מספר ועדות ערר במקביל.


במידה שיתקבלו עררים רבים, תמונה ועדת ערר נוספת, בתיאום עם משרד המשפטים והמועצה לארכיאולוגיה.


בהחלטת "ועדת המעקב אחר תיקון ליקויים" שבמשרד, נקבע לפרסם נוהל עבודה לוועדת הערר, שבו יוגבל הזמן: למתן אישור על קבלת הערר העומד בדרישת התקנות; למתן תגובת מנהל רשות העתיקות לערר; לקיים דיון ראשון בערר ולקבלת החלטה בערר.


במידה והוועדה לא תעמוד בלוח הזמנים שנקבע בנוהל העבודה, יהיה צורך לנמק בפני הממונים במשרד, את הסיבה לעיכוב.

39.
תוקף מינוי ועדת הערר פג ביום 1.2.2004. הוועדה המשיכה לקבל החלטות עוד כחודשיים אחרי תום תקופת כהונתה, על-פי הסמכויות הקבועות לכך בחוק בתי דין מינהליים, התשנ"ב-1992.


מזכיר ועדת הערר, פנה ביום 1.12.2003 לשר המשפטים דאז, וביקש למנות יו"ר חדש, כדי שלא יגרם עיכוב בטיפול בפונים לוועדה.


בחודש נובמבר 2004 מינתה המועצה לארכיאולוגיה שני חברים חדשים לוועדת הערר, במקום שני ארכיאולוגים שאמורים היו לפרוש.


"ועדת המעקב אחר תיקון ליקויים" שבמשרד, תמליץ בפני שרת החינוך, התרבות והספורט, לפנות שוב לשר המשפטים, בבקשה למנות יו"ר לוועדת הערר, ויו"ר נוסף, למצב שבו יהיה צורך ביותר מהרכב אחד לוועדת ערר.


ביצוע החלטות הכנסת
דו"ח 53ב
השירות לציבור

החלטת הכנסת - אדר התשס"ד-מארס 2004

1.
הכנסת קוראת ליחידות והגופים נותני השירות במנגנון הציבורי לפעול לשיפור השירות בטלפון כך שיהיה לערוץ שירות יעיל לטובת הציבור ויספק את מלוא המידע והשירותים ביעילות ובמהירות.

2.
הכנסת קוראת למשרדי הממשלה וליחידות הסמך שלה לפעול לשיפור השירות הניתן במענה לפניות ולתלונות בכתב, כדי למנוע פגיעה באזרחים הפונים אליהם וכדי להגביר את אמון הציבור במינהל הציבורי. הכנסת קוראת לנציבות שירות המדינה לחזק את הפעולות במשרדי הממשלה בתחום ההדרכה והמשמעת בנושא המענה לפניות הציבור ותפנה למשרדים כדי לשפר את הטיפול בתלונות.

3.
נוכח המאפיינים המיוחדים של אוכלוסיית הנזקקים לשירותי הלשכה לשיקום נכים, על הלשכה לשיקום הנכים ומשרד האוצר לפעול לצמצום משך הטיפול בתביעות. כמו כן, על הלשכה והמשרד להקפיד על משלוח מידי של אישור על קבלת כל פנייה, על פי הנקבע בתקשי"ר, ועל קיום קשר רציף עם הפונה, כדי להביא לידיעתו את התקדמות הטיפול בעניינו.

4.
לנוכח התפקוד הלקוי של היחידה לפניות הציבור באגף שוק ההון, הביטוח וחיסכון במשרד האוצר בטיפולה השוטף בפניות הציבור, על הנהלת משרד האוצר והאגף לבחון את הכלים הדרושים לביצוע עבודתה ולנקוט פעולות שיבטיחו מכאן והילך טיפול יעיל ומהיר ככל האפשר בפניות הציבור.

5.
על הלשכה המשפטית במשרד הפנים והנהלת המשרד לנקוט בהקדם את כל הצעדים הדרושים - המחשוביים, הארגוניים והניהוליים, לפתרונה המלא של הבעיה בלשכה המשפטית של המשרד בכל הנוגע למתן מענה לפניות הציבור.
החלטת הכנסת - י' בתמוז התשנ"ז-15 ליולי 1997
המעקב אחר ביצוע החלטות כנסת המתייחסות לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

החלטת ממשלה תמ/11 - 29.7.1986

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

ביצוע ההחלטה

משרד האוצר - נציבות שירות המדינה
2. 
בעקבות החלטת הכנסת מיום 4.5.2004, פנתה נציבות שירות המדינה למשרדי הממשלה וליחידות הסמך, לפעול לשיפור השירות הניתן על-ידי עובדי משרדי הממשלה לציבור, במענה לפניות ולתלונות בכתב.

בהודעת הנציבות נאמר כי "עליהם להקפיד על ביצוע הוראות התקשי"ר בפרק 61.3 בדבר מתן תשובות בזמן לפונים ועל נורמות האתיות הקשורות בשירות הניתן לציבור", וכן להוציא הודעות רענון לכלל העובדים ולקיים פעולות הסברה בנושא. במידת הצורך יש לנקוט בצעדים משמעתיים נגד עובדים שלא יקפידו על קיום ההוראות בנושא זה.
המשרד לביטחון הפנים - משטרת ישראל
1. 
מינהלת שיפור איכות השירות במשטרת ישראל, פועלת לקידום איכות המענה הטלפוני בתחומים הבאים:
א. 
במוקדי 100 בכל הארץ התקיים סקר טלפוני לבחינת שביעות רצון האזרחים מאיכות השירות. הסקר האחרון נערך בדצמבר 2003.
ב. 
בשנת 2003 הוקם במחוז צפון צוות לשיפור השירות במוקד 100. לקחי הצוות הופצו לכל המוקדים במחוזות. הוחלט להקים מרכז מידע טלפוני בכל מרכז שליטה (משל"ט), כדוגמת משל"ט מרכז.
ג. 
התקיים יום עיון למפקדי ומנהלי משמרת במוקדי 100 של כל המחוזות.
ד. 
הוכן סרט הדרכה בנושא השירות באמצעות הטלפון.
ה. 
מינהלת שיפור איכות השירות סייעה בהתקנת מענה טלפוני ממוחשב באגף התנועה בירושלים, בתחנת זבולון ובתחנת באר-שבע, כמודל לתחנות.
ו. 
בשנת 2004 נערכו סדנאות במרכזי השליטה המחוזיים.
ז. 
נכתבה תכנית להדרכת השוטרים המועסקים במוקד 100 במחוזות, לאור נתוני הסקר משנת 2003.
המשרד לביטחון הפנים - שירות בתי הסוהר
2. 
בשירות בתי הסוהר תוקנן תקן לקצין פניות ציבור. הקצינה העוסקת בכך, מרכזת את נושא תלונות הציבור, ומשמשת כנציגת הארגון מול כל גורמי החוץ, כגון: משרד מבקר המדינה, חברי כנסת, לשכת נשיא המדינה, עורכי דין, משפחות אסירים/עצורים, האגודה לזכויות האזרח, פרקליטות המדינה, ראשי ערים ומועצות, אזרחים, עמותות, ויחידות שירות בתי הסוהר. 

חלק ד

הוראות חוק

החלטות 

פרסומי האגף

לתשומת לב הקוראים, במסמך זה בשלושת חלקיו יוצגו: 

א.
הוראות חוק מבקר המדינה וחוק הביקורת הפנימית; 

ב.
החלטות ממשלה;

ג.
פרסומי האגף מ-1986 ואילך.  

א. הוראות חוק

חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).
ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו - 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודת לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

 (2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד - 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד - 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063(תמ/273) מיום כ"ד באייר התשנ"ד - 5 למאי 1994)
נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים: 
א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בעניני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)
סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור  בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - ישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

ישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בענין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת."

(החלטה מספר 164 של הממשלה מיום כ"ו אדר ב' התשס"ג - 30 למארס 2003)

יישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:

1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר בק/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר בק/13 מיום ט"ו בסיון תשס"ג - 15 ליוני 2003).

שימור רשומות אלקטרוניות

מחליטים:

א.
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.
ב. 
ההנחיות יוטמעו בפרויקטים רוחביים של מחשוב הממשלה, בכל משרדי הממשלה.
ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.
ד. 
הצוות ידווח לוועדת השרים, בתוך שלושה חודשים, על ההתקדמות.
ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ו. 
דיווח יימסר לאגף לביקורת המדינה במשרד ראש הממשלה. 

(החלטה מספר בק/54 מיום ז' בניסן תשס"ד-29.3.2004).
ועדת שרים לעניני ביקורת המדינה

מחליטים:

בהמשך להחלטה מספר 164 של הממשלה  מיום 30.3.2003, לקבוע הרכב  חדש  לוועדת השרים לענייני ביקורת המדינה כדלקמן:

יושב-ראש - השר חיים רמון
שר התחבורה - מר מאיר שיטרית 
שר התיירות - מר אברהם הירשזון

השר מתן וילנאי - שר במשרד ראש הממשלה.

סמכויות הוועדה:

1.  
ועדת השרים תדון ותחליט לגבי הצעותיהם של השרים הנוגעים  בדבר  בענין תיקון הליקויים במשרדיהם, עליהם  הצביע  מבקר המדינה. ועדת  השרים  תקיים מעקב אחר יישום החלטותיה בעניינים אלה.

2.  הגשת  ההצעות לדיון בוועדה תיעשה על-פי המתחייב בתקנון לעבודת הממשלה.

3.  
ועדת  השרים תדון בהמלצות מבקר המדינה  ובהצעות לתיקון  הליקויים לאחר שדו"ח מבקר המדינה  יונח על שולחן הכנסת.

הערה:  ההרכב  החדש של ועדת השרים בא  במקום הרכב שנקבע  בהחלטת  הממשלה מספר 164 הנ"ל, לרבות  כל השינויים שחלו בהרכב הנ"ל, עד למועד קבלת החלטה זו.
(החלטה מספר 3158 של הממשלה מיום כ' בשבט תשס"ה-30.1.2005)

תעודת זהות ומסמכי מסע עם מזהים ביומטריים

מחליטים:

בהמשך להחלטות מספר 2858 (תמ/66) מיום 2.1.12003 ומספר 444(תמ/12) מיום 3.7.2003: -
א. תעודת זהות

1) 
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".


הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

2) 
המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.

ב. דרכון ומסמכי מסע אחרים

1) 
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

2)
מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לענין.

3) 
לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בענין על-ידי הממשל בארה"ב ובאיחוד האירופי.

4) 
משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 

5)
 משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.

ג. 
הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.

ד. 
משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לענין ישומים ביומטריים.

ה. 
הצוות הבינמשרדי לענין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
(החלטה מספר בק/82 של הממשלה מיום ה' באדר ב' התשס"ה-16.3.2005)

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 

ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24.
"הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".

25.
"הערות ראש הממשלה לדין וחשבון השנתי מספר 55א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ה, אוקטובר 2004. כולל מעקב אחר ביצוע החלטות הכנסת.

26.
"הערות ראש הממשלה לדין וחשבון השנתי מספר 55ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ה, מאי 2005. כולל מעקב אחר ביצוע החלטות הכנסת.

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.
4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.
13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.

ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק 'לקט מעקבים'.

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.

ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.
4.
"ההפרטה בראי ביקורת המדינה", מהדורה זמנית, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ד, ינואר 2004.

5.
"ההפרטה בראי ביקורת המדינה", מהדורה שנייה מתוקנת, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, ניסן תשס"ד, אפריל 2004.

6.
"חשיפת דוחות הביקורת הפנימית", בעקבות עת"מ 454/02, חברת החדשות הישראלית בע"מ נגד משרד התחבורה, ירושלים, סיון תשס"ד, יוני 2004.

7. 
"פרסום דו"ח של המבקר הפנימי", הודעת ערעור בבית המשפט העליון בשבתו כבית המשפט לערעורים מינהליים, משרד התחבורה נגד חברת החדשות הישראלית בע"מ, עע"מ 6013-א, ירושלים, אב תשס"ד, יולי 2004.

ה.
ביקורת ואבטחה של מידע רגיש

1.
"נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

2.
"מדריך לביקורת מערכות מידע בממשלה", משרד הכלכלה והתכנון, האגף לפיקוח כללי בשיתוף עם המכון לפריון העבודה והייצור, ירושלים, סיון תשנ"ה, יוני 1995. 

3.
"CERT - מרכז שירות לנפגעי 'התקפות ממוחשבות' ", ירושלים, אוגוסט 1998.
4.
"נוהל לאבטחה של מידע רגיש ומערכות מידע חיוניות", מהדורה מעודכנת, משרד ראש הממשלה, אגף בכיר לביקורת המדינה והביקורת הפנימית, ירושלים, אוגוסט 1999. 
5.
"ביקורת ובקרות במערכי מידע", מהדורה זמנית, ירושלים, אוקטובר 1999.

6.
"ההיערכות לקראת "באג 2000" דו"ח מעקב בעקבות דו"ח מיוחד של מבקר המדינה", משרד ראש הממשלה, אגף בכיר לביקורת המדינה והביקורת הפנימית, ירושלים, כסלו תש"ס, דצמבר 1999.

7.
"נהלי מסגרת - אבטחת 'מידע רגיש' ומערכות מידע", ירושלים, מאי 2000.

8.
"פיקוח ובקרה, מערכת ממוחשבת לשירות הממשלה", ירושלים, נובמבר 2001.

9.
"ביקורת ובקרות במערכי מידע", מהדורה שניה מעודכנת, ירושלים, נובמבר 2001.

10.
"ביקורת ובקרות במערכי מידע", מהדורה שלישית מעודכנת, ירושלים, דצמבר 2002.

11.
"ביומטריה לשירות הממשלה", מאסף מקורות, ירושלים, מארס 2003.
12. 
"נהלי מסגרת לאבטחת מידע", מהדורה שניה (להערות), ירושלים, ספטמבר 2003.
	13.
	"Minimum Security Standards For The Handling and Issuance Of Machine Readable (and other) Passports", (Recommended Standard Practices For the World's Governments), G-8 and I.C.A.O.

ועדת ההיגוי - ביומטריה בשירות המדינה; עורך: עוזי ברלינסקי, ירושלים, נובמבר 2003.


	14.
	"American National Standard for Information Systems - Data Format For The Interchange Of Fingerprints"

משרד ראש הממשלה, אגף בכיר - ביקורת המדינה וביקורת פנימית, ועדת ההיגוי - ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.


	15.
	"משרד ההגנה של ארה"ב (DOD) - הליכים לבחירת ספקי ציוד ותוכנה ביומטריים"; ועדת ההיגוי - ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.

	"אמצעי זיהוי ביומטריים - תקני ארגון התעופה הבינלאומי ICAO, מאי 2003"; משרד ראש הממשלה, אגף בכיר - ביקורת המדינה וביקורת פנימית, ועדת ההיגוי - ביומטריה בשירות המדינה; עורך: עוזי ברלינסקי, ירושלים, טבת תשס"ד, ינואר 2004.

	"ביומטריה וההגנה על הפרטיות", הצוות הבינמשרדי - ישומים ביומטריים בממשלה; ערכו עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, סיון תשס"ד, יוני 2004.


ו.
אתיקה לשירות המדינה

1.
"ניגודי עניינים בעידן ה-OUTSOURCING בשירות הציבורי", עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשנ"ח, פברואר 1998.

2.
"תמיכות בעמותות ובמוסדות ציבור על ידי הממשלה - ממצאי ביקורת ויישומים (טיוטה)" עוזי ברלינסקי ופנינה סופר, משרד ראש הממשלה, אגף בכיר לביקורת המדינה וביקורת פנימית, ירושלים, סיון תש"ס, יוני 2000.

3.
"אתיקה לשירות המדינה - קודים אתיים, מאמרים והנחיות", מהדורה זמנית, ירושלים, תמוז תשס"א, יולי 2001.

4.
"אתיקה לשירות המדינה", דברים שנאמרו בכינוס "מעלה החמישה",          ב-2001-07-11, ירושלים, שבט תשס"ב, פברואר 2002.
5.
 “Ethics and Corruption in the Information Age, The Israeli Experience”, Uzy Berlinsky, Director, Inspector-General, State of Israel. 
6.
“Corruption in A Changing World Comparisons, Theories and Controlling Strategies” Vol. I, II. Editors: Berlinsky, U., Friedberg, A,Werner, S.B., Jerusalem, June 1993 

7.
“Politics, Ethics and the Professions. A Selection of Articles", Editores: Berlinsky, U., Fridberg, A., Werner, S.B.. Publishing Jerusalem, June 1999  
8.
"כללי התנהגות לעובדי מדינה", טיוטא להערות, כתב וערך: עוזי ברלינסקי, המפקח הכללי, משרד ראש הממשלה, ירושלים, אלול תשס"ג, ספטמבר 2003.
9.
"הדין המשמעתי בשירות המדינה", הלכות אתיות, עורך: עוזי ברלינסקי, ירושלים, חשון תשס"ד, אוקטובר 2003.
10.
"הצהרת הון בשירות הציבורי, מסמכי יסוד", עורך: עוזי ברלינסקי, ירושלים, כסלו תשס"ד, דצמבר 2003.
11.
"אתיקה במערכת הבריאות, מבחר מקורות", עורך: עוזי ברלינסקי, ירושלים, טבת תשס"ד, ינואר 2004.
ח.
שונות
1. 
"חוזר המפקח הכללי" מספר 1 (דצמבר 1986) עד מספר 36 (ספטמבר 1993) בעריכת גב' רחל כספי, משרד הכלכלה והתכנון, האגף לפיקוח כללי. 

2.
"צעד אחר צעד, קליטה ראשונה", משרד הכלכלה והתכנון, האגף לפיקוח כללי, ירושלים, שבט תשנ"א, פברואר 1991 (בעריכת רחל כספי). 

3.
"הרפורמה בחינוך ואזורי הרישום", משרד הכלכלה והתכנון, אגף הפיקוח הכללי, ירושלים, אייר תשנ"ד, אפריל 1994.

4.
"המדריך לביקורת פנימית בשירות המדינה", משרד הכלכלה והתכנון, האגף לפיקוח כללי בשיתוף עם נציבות שירות המדינה, ירושלים, אדר א' תשנ"ה, פברואר 1995. 

5.
"קבורה בשנות ה-2000 - החלטות, מסמכי יסוד וכיווני פעולה מוצעים", ירושלים, ינואר 2000.
6.
"דיון משותף לוועדת השרים לענייני תיאום, מינהל וביקורת המדינה וועדת השרים לענייני רעידות אדמה", ירושלים, סיוון תשס"א, יוני 2001.

7.
"יחסי שלטון מרכזי ומקומי - חומר רקע לדיוני ועדת שרים לתיאום, מינהל וביקורת המדינה בראשות השרה ציפי ליבני" ירושלים, יולי 2001.

8. "ערי הפיתוח בדרום הארץ", ממצאי ביקורת, החלטות ומעקבים, ירושלים, נובמבר 2001.

